DRUGI DIO: 


ZADOBIVANJE KREPOSTI, USVAJANJE EVANĐEOSKIH STAVOVA I RAST U NJIMA 

NA PUTU PROSVJETUJENJA 

Kršćanska krepost je stalna volja vjernika činiti uvijek što je Bogu drago. Kreposnim 
nazivamo onoga koji ima odlučnu i postojanu volju, uvijek i na svakom koraku čini dobro. Što je 
težnja volje za dobrim jača i što čovjek stvarno više dobra čini, to je kreposniji. Za pojam su 
kreposti znali i pogani prije Krista. Ipak u življenju kršćanske vjere kreposni život poprima novo 
značenje. 

Vjernik koji živi put čišćenja bori se protiv grijeha i njegovih uzroka, dotle se oni, koji su 
uznapredovali i idu putem prosvjetljenja bore da zažive u svojoj duši evanđeoske kreposti našega 
Gospodina Isusa Krista. No ipak nema zato između ta dva puta nikakve protivnosti: put čišćenja 
pripravlja i uvjetuje put prosvjetljenja. Oslobađajući se od grijeha i njegovih uzroka već se čovjek 
vježba u krepostima u njihovom prvom stupnju, što se očituje u borbi sa svim dimenzijama 
negativnog vidika kršćanskog života, duh svijeta, požude, strasti, grijesi krove slike o Bogu, sebi i 
duhovnom životu. 

Prije svega Crkva ovako definira što je to krepost: „Uostalom, braćo, što je god istinito, što 
god časno, što god pravedno, što god čisto, što god ljubezno, što god na dobru glasu; je li što 
krepost, je li što hvale vrijedno - to neka vam je na srcu“ (Fil 4,8). Krepost je postojano i čvrsto 
raspoloženje činiti dobro. Ona daje osobi ne samo da dobre čine izvrši, nego da od sebe dade 
najbolje. Svim osjetnim i duhovnim silama kreposna osoba teži prema dobru; za njim teži i za nj se 
konkretnim činima opredjeljuje 44 . (KKC 1794) 

A pozitivni vidik zadobivanja kreposti, u kojima se čovjek vježba na putu prosvjetljenja, 
usavršuju nas u odricanju samoga sebe i stvorenja i to Bogu za ljubav, kako bi se Boga i bližnjega 
čisto ljubilo. U prvom se slučaju naglašuje negativna strana, u drugom opet pozitivna, ali se jedna i 
druga lijepo nadopunjuju. Dakle na putu prosvjetljenja ne prestaje se vjernik vježbati se u 
mrtvljenju i u pokori, ali to ovdje čini u tom vidu da se sjedini i da nalikuje više Našemu 
Gospodinu. 

Sredstva, iako ostaju u biti ista, razlikuju se samo u načinu kako se primjenjuju i kako ih 
vjernik proživljava: meditacija, koja je bila diskurzivna u kojoj je prevladavalo razmišljanje, 
postaje afektivna u kojoj prevladavaju osjećaji i čuvstva. Ali ne treba misliti da je to trajno i 
svakodnevno stanje koje doživljavaju u molitvi meditacije. Još na putu čišćenja vjernik da bi 
duhovno ostao postojan i rastao morao je naučiti božansku pedagogiju suhoća i rastresenosti u 
molitvi kojom se Bog služi da odgaja duše u hodu u čistoj vjeri i nakani. Misao se usredotočuje na 
Isusu Kristu kojega želimo upoznati, ljubiti i nasljedovati. On postaje uistinu središte vjemikova 
života. 


Duhovni rast i rast u krepostima 

Cilj puta duhovnoga rasta je da postanemo slični Našem Spasitelju, tako da On postane 
središte našeg života. Isus tako postaje središte naših misli. Vjernik se uživljava u njegov život i 
njegova otajstva, želi ga nasljedovati i snagom djelovanja Božje milosti postaje mu sličan. 
Evanđelje tako ima za vjernika uvijek nove čari i ljepote. Treba ga čitati polagano, u molitvenom 
ozračju s čuvstvom, i zanima ga svaki najmanji detalj iz Isusova života, a posebno Njegove 
kreposti. Tu nalazi neiscrpivu građu za razmatranje, uživa u razmatranju njegovih riječi, analizira ih 
do u sitnice i primjenjujemo na sebe. 

Rabeći razne primjere Isus nas podučava da put koji vodi u Život i u svetost uključuje 
potpun razvoj duhovnog života. On to prispodobljuje sa sitnim zrnom gorušice koje izrasta u veliko 
stablo na čijim granama mnoge ptice nalaze odmor; sa zrnom pšenice koje pada na tlo i daje obilan 

urod... Taj rast, koji nije pošteđen poteškoća i koji se ponekad može činiti spor, slikovito opisuje 
način na koji se raste u krjeposti. Posvećivanje svakodnevnog života iziskuje vršenje mnogih 
ljudskih i nadnaravnih krjeposti: vjere, nade, ljubavi, pravednosti, jakosti, marljivosti, odanosti, 
optimizma... 

Da bi se razvijale, krjeposti zahtijevaju ponavljanje odgovarajućih dobrih djela, jer svako 
učinjeno djelo u duši stvara naviku koja olakšava vršenje sljedećega. Krjeposti sve više usavršavaju 
čovjeka, a u isto vrijeme olakšavaju mu činjenje dobra i omogućuju mu da spremno izvrši Božju 
volju. Bez krjeposti - tih dobrih navika koje se stječu ponavljanjem dobrih djela, uz pomoć milosti 
Božje - teško i s naporom ćemo izvršiti bilo koje dobro djelo, a ono koje uspijemo izvršiti, ostat će 
samo slučajan, izoliran događaj. Osim toga, bez krjeposti lakše se pada u slabosti i grijeh. 

Ponavljanje djela s jednom te istom usmjerenošću ostavlja trag u duši u vidu sklonosti, 
navike koja dušu raspoložuje da se opredijeli za dobro ili loše u budućnosti, ovisno o tome činimo li 
dobra ili loša djela. Može se očekivati da će osoba koja je navikla dobro djelovati to nastaviti činiti i 
kada se suoči s poteškoćama; u tome je podržava sklonost, krjepost koja je postala dio osobe. Zbog 
toga je vrlo važno da pokora iz duše izbriše tragove grijeha iz prošlosti kako bi se uklonila sklonost 
k zlu. Sto su ozbiljniji padovi i što je dulja odvojenost od Boga, potrebna je i tim veća pokora, jer je 
trag koji je ostavljen na duši puno dublji i teže gaje ukloniti. 

Vježbanje krjeposti u svakome nam trenutku pokazuje put koji vodi Gospodinu. Kada, uz 
pomoć milosti, kršćanin ne nastoji samo izbjeći grješne prigode i snažno se odupirati napastima, 
nego nastoji postići svetost koju Bog od njega traži, on postaje sve više svjestan da kršćanski život 
zahtijeva razvoj krjeposti kao i očišćenje vlastite prošlosti od grijeha i manjkavoga odgovora na 
milost. Rast u svetosti je rast u čistoći ljubavi a to podrazumijeva vršenje i svih drugih krjeposti dan 
za danom, ustrajno, u sredini i u okolnostima u kojima živimo. 

Kršćanin je pozvan vježbati se u krjepostima u redovnom životu, u svim okolnostima: lakim, 
teškim ili najtežim. Upravo kao što se biljka hrani iz zemlje u koju je pustila korijenje, tako u 
nadnaravnom životu kršćanina krjeposti puštaju korijenje u sva životna područja: posao, obitelj, 
radosti i tuge, dobre i loše vijesti... 

Gospodin ne traži nemoguće. Od svih kršćana očekuje se život u potpunom skladu s 
kršćanskim krjepostima, čak i u ozračju koje izgleda da kršćanina sve više udaljuje od Boga. Bog će 
udijeliti potrebne milosti koje će nas održati vjernima i u teškim okolnostima. Osim toga, uzoran 
kršćanski život učinit će da Kristov nauk postane privlačan i ostalima, bivajući tako sredstvom 
ponovne evangelizacije svijeta. 

Mnogi kršćani, izgubivši nadnaravni vidik, a s njime i stvarni utjecaj milosti na svoj život, 
počinju razmišljati kako je Kristov ideal potrebno prilagoditi da bi ga mogli živjeti ljudi ovoga 
vremena. Upadaju u kompromise kada je u pitanju posao ili bračni moral, prepuštaju se utjecaju 
ozračja slobode i senzualnosti kojima su okruženi te traže užitke i lagodan život kao i svi drugi. 

Našim vlastitim životom morali bismo - uz sve pogrješke, kojima se ne smijenio prilagoditi 
nego ih se truditi prevladati - poučiti druge kako je kršćanske krjeposti moguće živjeti u svakom 
poštenom poslu te kako razumijevanje za nedostatke i pogrješke drugih ne podrazumijeva 
umanjivanje zahtjevnosti evanđelja. 

Da bismo rasli u ljudskim i u nadnaravnim krjepostima, potrebno je moliti, uz milost Božju, 
uložiti i osobni napor za njihovo vršenje u svakodnevnom životu, dok ne steknemo istinske navike, 
a ne samo privid krjeposti. Važno je stvoriti čvrstu odluku da ćemo usvajati krjeposti u 
svakodnevnom životu. Sto više prakticiramo činjenje dobrih djela, to ćemo lakše izvršiti i ona 
sljedeća, istodobno se sve više poistovjećujući s Kristom. Naša Blažena Djevica Marija, uzor i škola 
svih krjeposti naučit će nas kako ustrajati u tome zalaganju. Ako joj se obratimo za pomoć i savjet, 
ona će nam olakšati da postignemo ciljeve koje smo zacrtali u osobnom ispitu savjesti, koji će često 
biti usmjereni stjecanju određene konkretne krjeposti. 

Kad se želimo vježbati u kojoj kreposti, onda je najprije promatramo i studiramo u Isusu, 
podsjećamo se na njegove pouke i njegove primjere i u tom nalazimo najjače motive da i u sebi 
probudimo ta raspoloženja i te kreposti. On je središte naših misli u Svetoj Misi i kod sv. Pričesti: 
liturgijske su molitve za nas izvrsno sredstvo da Ga studiramo. Napokon vjernik, koji ide putem 

prosvjetljenja, nastoji u duhovnom štivu bolje upoznati nauku Isusa Krista, posebno njegovu 
duhovnu nauku i to je upravo Isus,kojega takav traži u knjigama duhovnog sadržaja, a posebno je 
važno istraživati djela i živote svetaca. 

Ovakva vrsta spoznaje u molitvi rađa ljubavlju i tako Isus postaje središte i naših osjećaja i 
čuvstava. Pa kako bi doista čovjek mogao proučavati svaki dan Isusa, koji, iako je sama dobrota i 
ljepota, ne bi bio predmet njegove posebne ljubavi? "Otkako sam upoznao Isusa Krista, rekao je 
Lacordaire, sve mi na Njemu izgleda dosta lijepo da Ga promatram s uživanjem". Kad su Apostoli 
na Taboru, vidjevši preobraženo čovječanstvo Isusa Krista, bili ko zaneseni udivljenjem i ljubavlju, 
da su uzviknuli: "Dobro nam je biti ovdje", koliko više mora nas zanositi ljepota uskrslog 
Spasitelja? 

Pa kako, da Ga ne bismo ljubili, razmišljajući često o ljubavi, koju nam je posvjedočio i koju 
nam neprestano pokazuje u Utjelovljenju, Otkupljenju i u presvetoj Euharistiji? Ustanovljenjem 
presvete Euharistije On postaje naša hrana te zasićuje svojim Tijelom, svojom Krvlju, svojom 
dušom, svojim Božanstvom naše duše, koje Ga gladuju i žeđaju. Umirući za nas na križu otkupljuje 
nas i oslobađa od ropstva grijeha, vraća nam duhovni život i daje nam najveći znak ljubavi, koji se 
može dati svojim prijateljima. Konačno, u nebu, Isus daruje samoga sebe kao nagradu, mi Ga 
posjedujemo kroz svu vječnost i u buduće se naša sreća poistovjećuje s Njegovom slavom. Nikada 
dakle ne ćemo moći dovoljno spoznati njegovu neizmjernu dobrotu i nikada Ga ne ćemo moći dosta 
ljubiti. 

Upravo zato što vjernika privlače kreposti koje u Isusu Kristu, želi u sebi zaživjeti te iste 
kreposti, tako da s njime sačinjava samo jedno srce i jednu dušu. Čovjek osjeća da do tog 
sjedinjenja može doći samo ako se trudi imati iste misli, osjećaje i kreposti svoga Prijatelja i 
Učitelja. I tako čovjek insti nk tivno nasljeduje ono što ljubi. Tako Isus postaje središte naših čina, 
čitavog našeg života. Kada čovjek moli, postaje sličan Našemu Gospodinu u njegovom vjerskom 
stavu da slavi Boga i da s uspjehom moli za milosti koje mu trebaju. Kad opet radi, tada se 
sjedinjuje s nazaretskim Radnikom da radi poput Njega, Bogu na slavu i na spasenje duša. Kad 
vjernik želi da stekne kakvu krepost, postaje sličan Isusu, koji je savršeni uzor dotične kreposti i s 
pomoću Njega čovjek nastoji da se u njoj vježba. Tako je dakle u svemu pa čak i u odmoru, sve 
to čovjek poduzima u zajedništvu s Isusom i u Njegovu duhu i to s nakanom da bolje radi u buduće 
za Božju slavu i dobrobit njegove Crkve. 

Potrebno je sada u nekoliko riječi ukazati na razliku između samih kreposti: 

Bogoslovne kreposti imaju za direktni objekt samoga Boga, a za motiv imaju jedno Božje 
svojstvo. Tako po vjeri, ja vjerujem u Boga, oslanjajući se na njegov Božanski autoritet; po ljubavi 
ga ljubimo radi njegove neizmjerne dobrote. Tako nas ove kreposti izravno sjedinjuju s Bogom. Po 
vjeri postajemo dionici njegove misli, po ljubavi njegove ljubavi. 

Moralne kreposti imaju za direktni objekt neko stvoreno dobro, a za motiv neko pošteno 
dobro. Tako na primjer pravda ima za objekt da svakomu dade ono što mu se duguje, a njezin motiv 
je poštenje. Ove kreposti pripremaju naše sjedinjenje s Bogom uklanjajući zapreke, kao na primjer 
nepravdu, i s njima što više i započinje to sjedinjenje. Jer time što sam pravedan sjedinjujem se s 
Bogom koji je sama pravednost. 

O tome Crkva uči: „ Ljudske kreposti (vrline) jesu čvrsti stavovi, stalna raspoloženja, trajne 
savršenosti razuma i volje koje ravnaju našim činima, zapovijedaju našim strastima i upravljaju 
našim vladanjem po razumu i vjeri. One daju lakoću, gospodstvo nad sobom i radost za moralno 
dobar život. Krepostan je čovjek onaj koji slobodno čini dobro. Ćudoredne (moralne) kreposti 
stječu se ljudskim nastojanjem. One su plodovi i klice moralno dobrih čina; one pripravljaju sve 
moći ljudskog bića da uđe u zajedništvo s božanskom ljubavi". (KKC 1794 - 1795) 

Evanđeoske i ljudske kreposti. U ovom kontekstu govora o krepostima vjernik teško ostvariti 
kršćansku nadnaravnu ljubav prema bližnjemu ako nema izgrađenu naravne društvene krjeposti jer 
kršćanska ljubav nije isprazni neučinkoviti osjećaj, nego služenje Bogu u ljudima u konkretnoj 
povijesti, što nije moguće ako je deklarirani vjernik netolerantan, nestrpljiv, nehuman i tvrd prema 
bližnjemu. Zbog toga Crkva preporučuje vjernicima da se „nauče cijeniti one krjeposti do kojih 

ljudi više drže i koje preporučuju Kristovi sluge kao što su iskrenost, stalna briga za pravdu, 
vjernost obećanjima, uglađenost u odnosima, u govoru, čednost povezana s ljubaznošću“. 

Drevno je pravilo duhovnoga života da milost pretpostavlja narav. Ljudske krjeposti su 
temelj za one nadnaravne, a te nas pak neprekidno potiču da djelujemo kao ljudi dobra. No, nije 
dovoljno samo željeti posjedovati ove krjeposti. Moramo naučiti kako ih živjeti, učiti se dobrim 
djelima. Potrebno je stvoriti naviku stalnog vršenja čina odgovarajućih svakoj pojedinoj krjeposti, 
tako da zaista budemo iskreni, odani, nepristrani, vedri, strpljivi... Ljubav se očituje djelima, ne 
možemo ljubiti Boga samo riječima, već 'djelom i istinom' (1 Iv 3,18).«3 

Koliko god djelo posvećenja pripada jedino Bogu, on je u svojoj neizmjernoj dobroti htio da 
je pritom nužna i ljudska suradnja te je našoj naravi dao sposobnost da se otvori nadnaravnom 
djelovanju milosti. Njegovanjem ljudskih krjeposti - jakosti, odanosti, istinoljubivosti, srdačnosti, 
ljubaznosti... - pripravljamo svoje duše na najbolji mogući način za djelovanje Duha Svetoga. Stoga 
je lako razumjeti da nije moguće vjerovati u svetost onih kojima nedostaju najosnovnije ljudske 
krjeposti. 

Dakle, težnja za kršćanskom zrelošću, savršenstvom, svetošću i sjedinjenjem s Bogom po 
slobodnom rastu života milosti se potpuno ostvaruje i živi u dinamici ljudskog sazrijevanja. U tom 
smislu kršćanska zrelost i svetost se mogu ostvariti samo u ostvarenju ljudske zrelosti. Milost 
obično ne nadoknađuje nedostatke u ljudskoj zrelosti nego potiče i potpomaže vjernika da se trudi 
oko njene izgradnje. Zbog toga kršćanin u težnji za savršenstvom i svetošću nužno mora težiti i za 
ljudskim sazrijevanjem, a vrijedi i obrnuto. Svako autentično kršćansko sazrijevanje je istovremeno 
i ljudsko sazrijevanje. A najjasnije je to Crkva izrekla i na Drugom vatikanskom koncilu: „Tko 
slijedi Krista, savršenog čovjeka, i sam postaje više čovjekom“ (GS 41). 

Rast u krepostima događa se paralelno, u tom smislu što se ne možemo se vježbati u 
moralnim krepostima a da se istovremeno ne vježbamo u bogoslovnim i obratno. A u praksi 
svakodnevice vjernik se može usredotočiti samo na vježbanje u jednoj kreposti i to onoj za koju 
uviđa da mu je u tom periodu života najpotrebnija. Tako ne može čovjek gajiti krepost kršćanske 
razboritosti, ako ga pri tome ne vodi svijetlo vjere, ako ga ne podržava nada i ako ga ne potiče 
ljubav prema Bogu. Isto tako vjera i nada pretpostavlja razboritost, jakost i umjerenost. A tako i s 
drugim krepostima. 

Da bi vjernik moga kreposno živjeti mora živjeti u milosti Božjoj. To Crkva izričito poručuje: 
„Božja milost pročišćuje i uzdiže ljudske kreposti stečene odgojem, slobodnim činima i ustrajnošću 
uvijek obnavljanom s naporom. S Božjom pomoću, one kuju značaj i daju lakoću u vršenju dobra. 
Krepostan čovjek je sretan što živi kreposno. Čovjek ranjen grijehom ne može lako očuvati moralnu 
ravnotežu. Dar spasenja po Kristu daje nam milost potrebnu da ustrajemo u traženju kreposti. 
Svatko mora uvijek moliti za tu milost svjetla i snage, pristupati sakramentima, surađivati s Duhom 
Svetim, slijediti njegove pozive da ljubimo dobro i da se klonimo zla“. (KKC 1810) 

Razmisli! Kakvo je stanje moje duše vezano uz kreposti? Koje kreposti sam više usvojio na 
mome duhovnome putu? U kojom krepostima imam više poteškoća i propusta? Jesam li svjestan da 
je ljubav najvažnija poveznica svakog nastojanja oko dobra i kreposti? 

2.1. BOGOSLOVNE KREPOSTI 

Bogoslovne kreposti, koje imaju za izravni cilj sjedinjenje s Bogom, a ovo sjedinjenje s 
Bogom dovršavaju moralne, evanđeoske i ljudske kreposti. Crkva uči: 

„Ljudske kreposti ukorjenjuju se u bogoslovne kreposti koje prilagođuju moći čovjeka da 
može imati udjela u božanskoj naravi. Doista, bogoslovne se kreposti odnose izravno na Boga; 
potiču kršćane da žive u vezi s Presvetim Trojstvom. Trojedini Bog im je izvor, uzrok i objekt. 


153 Dekret drugoga vatikanskoga koncila Optatam totius, br. 11. 

Bogoslovne kreposti zasnivaju, nadahnjuju i obilježuju moralno djelovanje kršćanina. One 
oblikuju i oživljavaju sve moralne kreposti. Bog ih ulijeva u duše vjernika da ih osposobi da djeluju 
kao njegova djeca i zasluže vječni život. One su zalog prisutnosti i djelovanja Duha Svetoga u 
moćima ljudskog bića. Tri su bogoslovne kreposti: vjera, ufanje i ljubav. (KKC 1812-1813) 

2.1.1. Vjera 

Riječ vjera označuje ponajčešće pristanak razuma uz istinu, ali se taj pristanak temelji na 
povjerenju. U ostalom da nekomu vjerujemo moramo imati povjerenje u njega. U Starom je Zavjetu 
vjera prikazana kao bitna krepost o kojoj ovisi spasenje ili propast naroda: "Pouzdajte se u 
Gospodina Boga svojega pa ćete biti sigurni" (2 Kr 20,20). "Ako ne vjerujete, nemate više 
opstanka" (Iz 7,9). Ta je vjera dakle pristanak uz Božju riječ, ali taj pristanak prati povjerenje, 
odricanje i ljubav. 

U Novom Zavjetu vjera je toliko bitna, da je vjerovati isto što i priznati se kršćaninom, a ne 
vjerovati znači ne biti ni kršćanin: "Tko uzvjeruje i pokrsti se, spasit će se, a tko ne uzvjeruje, osudit 
će se" (Mr 16,16). Vjera je prihvaćanje Evanđelja koje je propovijedao Krist i njegovi apostoli. Ona 
dakle pretpostavlja propovijedanje: "Dakle, vjera je od propovijedanja... " (Rim 10,17). Dakle vjera 
nije niti intuicija srca niti direktno gledanje: "vidimo sada kao u ogledalu i zagonetki" (1 Kor 
13,12). To je pristanak uz Božje svjedočanstvo i to slobodni i razumni pristanak, jer s jedne strane 
čovjek može odbiti vjerovati, a s druge strane on ne vjeruje bez ikakvog razloga, bez dubokog 
uvjerenja da je Bog to objavio. "Jer sve držim za otpad u odnosu na prevažnost spoznaji Isusa 
Krista, Gospodina svojega, radi kojega sve izgubih i smatram za blato, da Krista steknem... " (Fil 
3,8-10). Tu vjeru prati i nada i usavršuje je ljubav. "Jer u Isusu Kristu niti što pomaže obrezanje niti 
ne obrezanje, nego vjera koja radi po ljubavi" (Gal 5,6). 

Vjeru bi mogli definirati kao teologalnu - bogoslovnu krepost koja potiče naš razum, pod 
utjecajem volje i milosti, da čvrsto pristane uz objavljene istine poradi Božjeg autoriteta. 

Vjera je dakle prije svega čin razuma, jer se radi o spoznaji istine. Ali, jer ta istina nije na 
nutarnji način očigledna, ne možemo uz nju pristati bez utjecaja volje koja zapovijeda razumu da 
proučava razloge vjerovanja i kad su ti razlozi prikladni, tada mu još zapovijeda da dade svoj 
pristanak. A budući da se radi o nadnaravnom činu, mora pripomoć i milost, bilo da rasvijetli 
razum, bilo da potpomogne volju. I baš po tome vjera postaje čin slobodan, nadnaravan i zaslužan. 

Predmet naše vjere je skup objavljenih istina, bilo takvih koje razum ne može nikako 
spoznati, bilo takvih koje može doduše spoznati, ali koje on bolje upoznaje po vjeri. 

Sve se te istine odnose na Boga i Isusa Krista i čovjeka u svijetlu Isusova nauk. Na Boga, na 
jedinstvo njegove naravi i trojstvo njegovih Osoba kao na naše počelo i konačnu svrhu. Na Isusa 
Krista, našeg Otkupitelja i Posrednika, koji je upravo Sin Božji koji je postao čovjek da nas spasi i 
dosljedno na djelo otkupljenja i na sve što se na to odnosi. Drugim riječima: vjerujemo upravo ono 
što ćemo jednoga dana gledati na nebu: "A ovo je život vječni, da spoznaju tebe, jedino pravoga 
Boga i koga si poslao,Isusa Krista" (Iv 17,7). 

Motiv svoje vjere, je božanski autoritet, koji se očituje u objavi i koji nam priopćuje neke 
Božje tajne. Tako je vjera posve nadnaravna krepost i u svojem objektu kao i u svojem motivu, po 
kojoj ulazimo u zajednicu Božje misli. 

Objavljenu istinu na autentičan način uči Crkva, koju je Isus Krist ustanovio kao službenog 
tumača svoje nauke. Ništa nema čvršćeg od prihvaćanja neke istine po vjeri. Budući da imamo puno 
povjerenje u Božji autoritet, mnogo više nego što to imamo u svoje vlastito svijetlo, vjerujemo u 
objavljenu istinu iz punine svoje duše. A to radimo s toliko većom sigurnošću koliko nam više 
dolazi u pomoć i koliko više jača naš pristanak božanska milost. I baš radi toga je pristanak uz istine 
po vjeri i življi i jači i čvršći nego lije pristanak uz istine koje smo shvatili razumom. 

Bog vjerniku već na krštenju daruje posvećujuću milost koja ga opravdava i po bogoslovnim 
krjepostima osposobljuje da vjeruje u Boga, da se ufa u njega i da ga ljubi. Zbog toga se vjera, 
ufanje i ljubav nazivaju bogoslovnim krjepostima. Darujući taj dar, Bog od kršćanina traži osobnu 
suradnju s milošću kako bi duhovno napredovao sve do sjedinjenja s njime u vječnosti. 

Crkva ovako sažima temeljni nauk o kreposti vjere: „Vjera je bogoslovna krepost po kojoj 
vjerujemo u Boga i sve što je On rekao i objavio i što nam Sveta Crkva predlaže vjerovati, jer je On 
sama istina. Vjerom »čovjek svega sebe slobodno Bogu predaje«. Zato vjernik nastoji upoznati i 
vršiti volju Božju. »Pravednik će od vjere živjeti« (Rim 1,17). Živa vjera je »ljubavlju djelotvorna« 
(Gal 5,6). Dar vjere ostaje u onome tko nije sagriješio protiv nje. No »vjera je bez djela mrtva« (Jak 
2,26): ako nije popraćena s nadom i ljubavlju, vjera ne sjedinjuje vjernika potpuno s Kristom i ne 
čini ga živim udom njegova Tijela. 

Kristov je učenik dužan ne samo čuvati vjeru i od nje živjeti, nego i ispovijedati je, za nju 
otvoreno svjedočiti i širiti je: »Treba da svi budu pripravni priznati Krista pred ljudima i slijediti ga 
na putu križa za vrijeme progona, bez kojih Crkva nije nikada«. Služenje i svjedočenje vjere nužni 
su za spasenje: »Tko god se prizna mojim pred ljudima, priznat ču se i ja njegovim pred Ocem, koji 
je na nebesima. A tko se odreče mene pred ljudima, odreći ću se i ja njega pred svojim Ocem, koji 
je na nebesima« (Mt 10,32-33). (KKC 1814 -1816) 

Kad se govori o odnosu i dužnostima duše prema Bogu, na prvo mjesto dolazi vjera. Dok 
čovjek nema u duši vjere, on je bez ikakvog osobnog odnosa s Bogom. Čim se u duši rodi vjera u 
Boga, odmah nastaju u duši i drugi stavovi prema Bogu kao što su pobuđivanje ufanja i ljubavi 
prema Bogu, pa postepeno razvijanje drugih kreposti, koje su nužne za postignuće konačne svrhe, 
koja se sastoji u sjedinjenju s Bogom. Vjera govoreći čisto ljudski znači pouzdanje ili povjerenje u 
tuđu riječ ili djelo. Sv. Alfons Liguori uči: 

„Vjera je od Boga ulivena krjepost po kojoj čovjek, na temelju Božjega autoriteta, vjeruje 
ono što je Bog objavio i što naučava po svojoj svetoj Crkvi. Sveti Pavao kaže daje vjera "bit onoga 
čemu se nadamo, uvjerenost u zbiljnosti kojih ne vidimo" (Heb 11,1). Vjera je zaista "bit onoga 
čemu se nadamo", to jest utemeljenje naše nade, jer bez vjere ne bi mogla postojati nada. Jednako 
tako, vjera je uvjerenost u ono što se ne gleda, "uvjerenost u zbiljnosti kojih ne vidimo". 

Sasvim je točno da postoji svijetla i tamna strana življenja svete vjere. Njezinu svijetlu 
stranu predstavljaju oznake vjerodostojnosti koje nas uvjeravaju, bez ikakve sjenke sumnje, da je 
naša vjera istinita i jedina. Njezina tamna strana su same te vjerske istine koje su skrivene našim 
očima. Dokazi za istinitost naše svete vjere tako su jasni da, kao što kaže Pico della Mirandola, 
čovjek mora biti potpuno lišen razuma da bi odbio vjerovati u njih. "Tvoja su svjedočanstva, 
Gospodine, vjere predostojna", kaže psalmist (Ps 93,5). Prema tome, nevjernici nemaju ispriku što 
odbijaju podvrgnuti svoj razum učenjima svete vjere. "Tko ne vjeruje, već je osuđen", kaže naš 
božanski Spasitelj (Iv 3,18). 

S druge pak strane, Bog je htio da predmeti našega vjerovanja ostanu prikriveni kako bismo 
po vjeri mogli zaslužiti nagradu. Iz onoga što smo rekli proizlazi da nam vjera daje znanje koje 
svojim dostojanstvom nadvisuje sve znanstvene istine. "Kako je velik naš Bog!" uzvikuje Job: "On 
nadvisuje sve naše znanje" (Job 36,26). 

Naša je sveta vjera blago neizrecive vrijednosti jer u njoj, kao prvo, imamo božansko svjetlo 
koje nas sigurno vodi na putu u nebo. Ono što zamjećujemo svojim osjetilima ili shvaćamo svojim 
razumom može nas zavesti i često nas zavede. Naprotiv, vjerske istine objavljuje Bog koji ne može 
ni prevariti ni biti prevaren. Kao drugo, vjera je izvrsno sredstvo za iskazivanje našega čašćenja i 
poštovanja prema Bogu. 

Pravo je da Bogu podlažemo svoju volju, obdržavajući njegov sveti zakon, i svoj razum, 
vjerujući u njegovu nezabludivu riječ. Kada bi čovjek trebao vjerovati samo ono što vidi i razumije, 
bi li time odavao čast Bogu? Zasigurno ne bi. Ali mi bez sumnje častimo Boga ako prihvaćamo kao 
sigurno ono što je Bog objavio, premda to niti vidimo niti razumijemo te vjerujemo, ne zato jer 
razumijemo nego jednostavno zato jer je to Bog objavio. Kao treće, vjera nam je obilan izvor 
zasluge. Kada bi istine koje se stavljaju pred nas bile tako jasne i razumljive da ne bismo mogli 
odbiti pristanak svojega razuma, njihovo prihvaćanje nipošto ne bi predstavljalo zaslugu, budući da 
se zasluga vjere sastoji u tome da slobodno i bez prisile prihvatimo i vjerujemo u istine koje se 
stavljaju pred nas. Sveti Grgur izražava tu istinu sljedećim riječima: "Vjera gubi svoju zaslugu ako 
ljudski razum pruža dokaz" (Homilija 26). Naš blagoslovljeni Spasitelj hvali one koji prihvaćaju 

vjerske istine premda ih ne mogu vidjeti ili shvatiti: "Blaženi koji ne vidješe a vjeruju" (Iv 20,29). 
(Vježbanje u savršenosti I). 

Vjera je nadnaravno trajno raspoloženje u čovječjoj duši po kojem čovjek čvrsto pristaje uz 
istine od Boga objavljene radi Božjega ugleda. Najviša i posljednja svrha čovjekova jest gledanje 
Boga licem u lice u nebu. To je nadnaravna naša svrha. Gledanje Boga je tako veliko i 
neprocjenjivo dobro da nadilazi sve ljudske sposobnosti. Nijedan čovjek nije sposoban to dobro 
postići svojim naravnim sposobnostima, s ovim duševnim i tjelesnim moćima koje od roditelja 
rađanjem donosimo na svijet. Za postignuće ove svrhe trebaju i nadnaravna sredstva, a to je milost 
posvetna i nadnaravne ulivene kreposti, među kojima na prvo mjesto dolazi krepost vjere. 

Vjera je nezasluženi dar. Ona je milost. Bog je daje kao dobri Otac svakom čovjeku, jer Bog 
hoće da se svi ljudi spase, a bez vjere nema spasenja. Ali Bog može dar vjere i oduzeti i stvarno je 
oduzima onima koji teškim grijehom, a to znači teškim prekršajima, gaze Božji zakon pa tako Boga 
preziru. 

Vjera je čin razuma. Razum čvrsto pristaje uz istine od Boga objavljene. Ah kod vjere 
rasuđuje i volja. Ona pomognuta Božjom milošću zapovijeda razumu neka radi Božjega ugleda, 
makar sve istine vjerske nisu jasne kao jedan i jedan su dva, pristane uz svu nauku objavljenu, jer za 
istinitost objavljene nauke jamči Božji ugled. Vjera se kao trajno raspoloženje nalazi i u razumu i u 
volji; obojicu nuka neka budu privrženi svemu što od Boga dolazi. Ako je čovjek bez teškoga 
grijeha na duši, a to će reći u posvetnoj milosti, u prijateljstvu s Bogom, onda je vjera njegova 
zaslužna, pa što god radi s takvom vjerom pred Bogom je dobro djelo koje će Bog čovjeku nagraditi 
i na zemlji i preko groba. Ako je čovjek u teškom grijehu — u neprijateljstvu s Bogom — njegova 
je vjera pred Bogom mrtva, ona je kao tijelo bez duše ili nerodna voćka bez plodova. A kad se 
čovjek oslobodi teškoga grijeha putem ispovijedi, duša po milosti posvetnoj dolazi opet u 
prijateljske odnose s Bogom, pa tako i vjera oživljava i postaje opet zaslužnom. 

Vjera znači čvrsto pristajanje uz objavljene istine. Kod vjere nema mjesta sumnjama ni 
kolebanju kao kod ljudske vjere. Mi u našem svakidašnjem životu često sumnjamo ili se kolebamo? 
Zašto? Onaj čovjek koji nam neku stvar pripovijeda mogao je sam tu stvar krivo čuti, pa je i 
nehotice i nas mogao zavesti u bludnju. Tu je opravdan razlog sumnji ili kolebanju: bi li mu 
vjerovao ili ne, da li stvar stoji baš onako kako on pripovijeda. Kod vjere u Boga nije tako. Bog je 
najviše i najsavršenije biće. Bog sve zna i kad nam nešto saopćuje to je samo istina. Bog je nad 
svim što u svemiru postoji. 

Bog postoji, a to lako utvrdi promatrajući prirodu gdje svaka pojava ima svoj uzrok, pa i 
čitav svemir ima svoj uzrok, a to je Bog, i čim je razum na čistu daje Bog nešto objavio, odmah 
dolazi volja potaknuta milošću i nalaže razumu da drži sve točno, vjeruj tvrdo i nepokolebivo sve 
što je Bog objavio radi Boga, radi ugleda Božjega, jer sam Bog je istina i istinu nam objavljuje. 

Da može čovjek predmete oko sebe pravo vidjeti, treba imati zdrave oči. Ako su oči bolesne 
ili je čovjek sasvim slijep, makar predmeti oko njega bili kako jasni i blizu postavljeni, on ih ne 
može vidjeti. Da čovjek može Boga spoznati Bogu vjerovati, treba imati čestit, pošten život. Čestito 
življenje nužno traži istinu, pa konačno pronalazi i prvu istinu - Boga i vjeruje sve Bogu, a 
nemoralan život bježi od istine, bježi od Boga, pa konačno i napušta Boga na svoju vremenitu i 
vječnu nesreću. 

Kako nastaje čin vjere? Da postoji Gospod Bog prva je istina s kojom mora biti na čistu naš 
razum. A kako se dolazi do spoznaje ove istine? Promatranjem prirode oko sebe. I čitavi svemir ima 
svoj uzrok, a taj je Gospod Bog. Bog je najviše biće. U njemu su sve savršenosti bez broja i mjere. 

Vjernik se trudi upoznati Božju objavu u Svetom Pismu koju po Isusovoj volji Crkva čuva i 
naviješta te dolazi do zaključka: Sve je u Objavi lijepo, korisno i uzvišeno, sve je dostojno vjere, 
sve mi dokazuje da je opravdano Bogu vjerovati. Treba priznati Boga gospodarom, podložiti mu 
razum, volju, dušu, tijelo, čitavo svoje biće. Trebam se priznati ovisnim o Bogu, vršiti naloge 
Njegove, prihvatiti kao istinu sve što god je Bog objavio, makar ne mogu sve razumom dokučiti. 

Nakon suda: »dakle treba Bogu vjerovati«, nastaje u volji pobožno čuvstvo u prilog vjeri. 
Volja je raspoložena prihvatiti što je Bog objavio, jer je nukaju razlozi koji opravdavaju vjeru. 
Razum je razloge uvidio, vagnuo, oni vjeru opravdavaju, pa je zato volja sklona vjeri. Međutim, čin 

vjere još nije gotov. Jer u Objavi ima i takvih istina koje su našemu razumu nedokučive, a to su 
tajne vjere; ne može se volja sama konačno odlučiti za vjeru, nego joj treba pomoć od Boga, a to je 
milost Božja. Kad se volja pomoću milosti odlučila za vjeru i s razumom zajedno kaže: Vjerujem 
sve što je Bog objavio radi Božjega ugleda, tek tada je gotov cjelovit čin vjere. 

Sveto Pismo često naglašuje potrebu vjere za zadobiti od Boga milosti i postići vječno 
spasenje. Jednom je zgodom neki otac doveo k Isusu svoga sina, opsjednuta od đavla. Dječak je bio 
gluh i nijem. Nečisti ga je duh strašno mučio. Često ga je bacao u vatru i u vodu da ga pogubi. 
Tužni je otac molio Isusa: »Ako što možeš, smiluj se nama i pomozi nam.« A Isus mu reče: »Ako 
možeš vjerovati, sve je moguće onomu koji vjeruje.« Tada povikavši otac dječaka reče sav u 
suzama: »Vjerujem, pomozi mojemu nevjerju« (Mk 9, 22-24). Isus nagrađuje očevu vjeru tako daje 
istjerao iz sina nečistoga duha i sina posve zdrava vratio ocu. I mi se često molimo Bogu neka nam 
ojača vjeru, da tvrdo i stalno vjerujemo sve što je Bog objavio i što nas po svojoj Crkvi uči 
vjerovati. »Bez vjere nije moći ugoditi Bogu« (Hebr 11,6). Isus Krist je rekao: »Koji uzvjeruje i 
pokrsti se, spasit će se, a koji ne uzvjeruje, osudit će se« (Mk 16,16). »Vjera je temelj onoga čemu 
se nadamo, dokaz za one stvari kojih ne vidimo« (Hebr 11,1). »Vjerom doznajemo da je svijet 
riječju Božjom načinjen, da ono što vidimo nije nastalo iz onoga što opažamo« (Hebr 11,3). Kakva 
je naša vjera u Boga? Na to pitanje će nam najbolje odgovoriti savjest. 

»Dostojanstvo čovjeka zahtijeva, dakle, da radi po svjesnom i slobodnom izboru, to jest 
potaknut i vođen osobnim uvjerenjem, a ne po unutarnjem slijepom nagonu ili po čisto vanjskom 
pritisku. Svatko će pak morati pod Božjim svodom položiti račun o svome životu, za sve što je 
učinio dobro ili zlo.« (GS 17). 

Kršćanska vjera ima mnogo istina koje su joj zajedničke sa svim drugim vjerama. Da postoji 
samo jedan Bog. Da Bog dobro nagrađuje, a zlo kazni. Daje ljudska duša besmrtna. Da se ne smije 
ružno govoriti niti kleti. Da smo dužni Boga poštivati. Da je čovjek dužan poštivati roditelje i 
starije. Da ne smije ubiti ni sebe ni drugoga. Da se ne smije dirati u tuđu imovinu, ni u tuđe 
poštenje, to su istine koje naučava svaka vjera. 

Ali kršćanstvo ima i takvih istina do kojih razum sam po sebi ne bi nikada došao da nisu od 
Boga objavljene. Pa i nakon Objave ne može ih razum sasvim dokučiti. Da su u Bogu tri osobe. Da 
je Isus Bog-Čovjek. Daje Isus rođen od Djevice. Daje Majka Božja bez istočnog grijeha začeta. Da 
je Isus Krist u Presvetom oltarskom sakramentu nazočan pod prilikama kruha i vina, te istine 
poznamo samo iz Objave. Koliko god se razum mučio, nikad ih neće potpuno ili sasvim shvatiti. 

Radi ovakvih istina zove se kršćanska vjera nadnaravna. Ali nadnaravna je i zbog toga što 
za vjerovanje tih istina nisu dovoljni samo razum i volja, nego treba nadnaravna pomoć, milost 
Božja, koja daje snagu volji da prihvati i one istine koje su same po sebi nedokučive razumu. 

Kršćanska vjera je nepogrešiva. Bog, koji je vjeru objavio, ne može nešto krivo spoznati ili 
nešto krivo ljudima objaviti. Bog je neprevarljiv, nepogrešiv. Vjera je tako važna u ljudskom životu 
da o njoj ovisi smiren ili zdvojan ovaj život na zemlji i sretan ili zauvijek nesretan život na drugom 
svijetu. Da u tako važnim pitanjima kao što su vjerska pitanja bude čovjek siguran što je istina, a što 
je zabluda, morao se Bog pobrinuti za nepogrešivo učiteljstvo vjere na zemlji. To je nepogrešivo 
učiteljstvo vjere koje za opće dobro svih vjernika baštini cijela Crkva, a nositelj je Sveti otac papa i 
biskupi u zajedništvu s njime, koji kad uči o stvarima vjere i morala kao učitelj vjere Crkve je 
nepogrešiv. Njima je povjerena vjera na čuvanje i naučavanje. Sto oni uče to je sigurna istina. Njih 
štiti Božji ugled. Njima je Isus Krist Bog-Čovjek rekao: »Tko vas sluša, mene sluša, a tko vas 
prezire, mene prezire« (Lk 10, 16). 

Kršćanska je vjera stalna i nepromjenljiva. Bog je stalan, uvijek ostaje isti. Niti se On sam 
mijenja, a niti mijenja svoje odluke. Kod Boga ne može biti kao kod ljudi da bi nešto novo spoznao 
što prije nije znao, ili bi nešto zaboravio što je prije znao. 

Naše vjerovanje treba da je cjelovito, potpuno, općenito. Ne može svaki od vjernika znati 
sve vjerske istine napamet. To je i nemoguće, jer su ljudi zaokupljeni bezbrojnim brigama diljem 
života, pa se ne mogu baviti samo vjerskim pitanjima, ali svaki vjernik treba da ima nakanu: Ja 
vjerujem sve što me Crkva uči. Kad vjernik ima takvu nakanu, njegova je vjera cjelovita ili 


161 



potpuna, iako je možda njegovo vjersko znanje vrlo maleno, a sam se treba potruditi produbiti svoju 
vjeru. 

Naša vjera treba da je živa i djelotvorna, živa je vjera kad je u duši posvetna milost, a 
posvetna se milost nalazi u duši dokle god čovjek ne počini teški grijeh. Kad je čovjek načinio teški 
grijeh: ubio čovjeka, opsovao Boga, ukrao tuđu veliku stvar, pa se pokajao i ispovjedio, milost se 
posvetna vraća natrag u dušu i postaje opet živa. A djelotvorna je vjera kad po vjeri živimo i 
radimo. Nije dosta imati vjeru samo u srcu. O vjeri treba lijepo govoriti i dobra djela činiti kako to 
vjera uči. Sveto Pismo kaže: »Neće svaki koji mi govori: Gospodine, Gospodine, ući u kraljevstvo 
nebesko, nego onaj koji čini volju Oca mojega koji je na nebesima« (Mt 7, 21). »Jer kao što je tijelo 
bez duha mrtvo, tako je vjera bez djela mrtva« (Jak 2, 26). 

Nadnaravna vjera je slobodna. Bog nikoga ne sili da mora vjerovati. Vjeruje tko hoće, a tko 
neće, ne mora. Vjera je Božji dar, jer je za vjeru potrebna posebna Božja pomoć koja se zove Božja 
milost. Jer mnoge istine objavljene ili nadnaravne vjere nadilaze ljudski um, to se volja ne odlučuje 
nužno za vjeru kao za istinu, nego treba volji nadnaravna pomoć, a to je milost. Milost kao dar za 
vjeru dao je Bog svakom čovjeku, jer Bog hoće da se svi ljudi spase. A čovjek je slobodan da milost 
Božju prihvati i vjeruje, ili da milost odbije i ne vjeruje. O slobodi vjere govori Isus Krist kad 
naglašuje: »Koji uzvjeruje i pokrsti se, spasit će se, a koji ne uzvjeruje, osudit će se« (Mk 16, 16). 

Sveto Pismo i Predaja vrlo često govore daje vjera nužno potrebna za spasenje. Sveto Pismo 
kaže: »Bez vjere nije moguće ugoditi Bogu« (Hebr 11, 6). To vrijedi za sve ljude bez razlike, bili 
djeca ili odrasli, kršteni ili nekršteni. Tko hoće k Bogu doći, a baš za to smo i stvoreni da k Bogu 
dođemo, mora posjedovati vjeru u Boga. 

Sv. Alfons Liguori uči: „Nadalje, vjera je štit koji nas zaštićuje od neprijatelja našega 
spasenja. Sveti Ivan kaže: "Ovo je pobjeda što pobijedi svijet: vjera naša" (1 Iv 5,4). Bog nas je 
stvorio samo zato da se pomučimo za spasenje svojih duša i da postanemo sveti. "Ovo je volja 
Božja: vaše posvećenje", kaže apostol (1 Sol 4,3). Ovome cilju moraju biti upravljeni svi naši 
napori, a vjera nam omogućava nadvladati sve zaprjeke koje nam svijet postavlja na putu ostvarenja 
našega cilja, kao što su ljudski obzir, neuredne tjelesne požude; jednom riječju, sve paklene napasti. 

Đavao je vrlo moćan, u to nema sumnje, a njegove su napasti zamišljene tako da nas napune 
strahom i užasom. No, čovjek vjere odnosi pobjedu nad svim njegovim nasrtajima. "Đavao", kaže 
sveti Petar (1 Pt 5,8- 9), "kao ričući lav obilazi tražeći koga da proždre. Oprite mu se čvrsti u vjeri." 
Sveti Pavao piše na sličan način: "U svemu imajte uza se štit vjere: njime ćete moći ugasiti ognjene 
strijele Zloga" (Ef 6,16). Kao što štit zaštićuje tijelo od neprijateljevih strijela, tako i vjera brani 
dušu od paklenih nasrtaja. 

"Pravednik moj živi od vjere", kaže Sveto pismo (Heb 10,38); to jest, pomoću vjere održava 
se u životu milosti. Ako vjera oslabi, krjepost je u opasnosti; ako se vjera izgubi, i krjepost odlazi 
zajedno s njome. Prema tome, kada nas obuzima napast oholosti, putenosti ili bilo kojega drugog 
poroka, moramo se za samoobranu smjesta oboružati načelima svete vjere. Moramo usmjeriti oči 
svoje duše prema Božjoj prisutnosti ili razmišljati o tužnim posljedicama koje prate grijeh ili pak o 
računu koji ćemo morati položiti na sudnji dan i o kazni koja očekuje grješnike u vječnosti. 
Nadasve se moramo prisjetiti nauka svete vjere koji kaže da će svatko tko se u napasti utječe Bogu, 
odnijeti pobjedu. "Zazvat ću Gospodina", kaže David, "i od dušmana bit ću izbavljen" (Ps 18,4). 

Ukratko, vjera nam čuva mir u srcu usred iskušenja i nevolja koje nas snalaze, vjera nam 
daje sigurnost da će strpljivost i predanje zaslužiti vječnu radost. Sveti apostol Petar je rekao: "Ako 
vjerujete, klicat ćete od radosti neizrecive i proslavljene kad postignete svrhu svoje vjere: spasenje 
duša vaših" (1 Pt 1,8-9). 

Stoga zahvalimo Bogu iz dubine srca što nam je darovao neprocjenjivi dar vjere. Sveti 
Franjo Saleški jednom je rekao: "Bože, neizmjerno su velika i brojna dobročinstva koja si mi dao! 
Ali kako ću ti ikada moći zahvaliti što si mi darovao svjetlost svete vjere?" I još: "Dostojanstvo 
naše svete vjere tako je veliko da bih rado položio i svoj život za nju." Svetu je Tereziju toliko 
tješila pomisao da pripada svetoj Katoličkoj Crkvi daje na času svoje smrti neprestano klicala: "Ja 
sam dijete svete Crkve, dijete svete Crkve." Neprestano zahvaljujmo Bogu za ovu divnu milost i 

uvijek se sjećajmo riječi psalmista: "Ne učini tako nijednom narodu" (Ps 147,20).“ (Vježbanje u 
savršenosti I) 

Posvetna uloga kreposti vjere je velika. Kad smo tako razložili narav vjere, posve je očito da 
ona mora igrati važnu ulogu u našem posvećenju: sjedne strane, dok nas čini dionicima božanske 
misli, ona je temelj nadnaravnog života, a s druge nas strane sjedinjuje s Bogom na najintimniji 
način. 

Vjera je temelj našeg nadnaravnog života. Da to bolje shvatimo, samo ćemo komentirati riječi 
Tridentinskog Sabora koji tvrdi da je vjera početak, temelj i izvor opravdanja, a prema tome i 
posvećenja. 

Ona je početak opravdanja, jer je vjera divan način koji je Bog upotrijebio da počnemo živjeti 
njegovim životom, na isti način kao što Bog spoznaje sam sebe. To je s naše strane prvo 
nadnaravno nutarnje stanje i raspoloženje bez kojeg se ne možemo niti nadati niti ljubiti. To je, da 
se tako izrazimo, preuzimanje u posjed i Boga i božanskih stvari. Da postignemo nadnaravno i da u 
njemu živimo, treba to jasno prije svega spoznati da Bog jest i vjerovati Bogu, ništa čovjek ne može 
htjeti,što nije prije toga spoznao. A to nadnaravno spoznajemo po vjeri, koja predstavlja novo 
svijetlo koje se dodaje uz svijetlo razuma i koje nam omogućava prodrijeti u novi, nadnaravni 
svijet. 

Vjera je i temelj nadnaravnog života. Ta nam usporedba pokazuje da je svetost kao kakva 
velika i visoka zgrada, a vjera joj je temelj. A u zgradi što su temelji širi i dublji, to zgrada može biti 
izgrađena u veću visinu, a da ništa ne gubi na svojoj čvrstini. Treba dakle učvrstiti vjeru kod 
pobožnih osoba tako da se na tom neoborivom temelju može podignuti zdanje kršćanskoga 
savršenstva. 

Vjera je konačno i izvor svetosti. Korijenje iz zemlje uzima potrebne sokove za hranu i za 
rast stabla. Tako i vjera, koja pruža svoje korijenje sve do dna duše i koja se tu hrani božanskim 
istinama, pruža savršenosti bogatu hranu. Korijenje, ako je duboko, daje osim toga i čvrstinu stablu 
koje nosi. Tako se i duša, koja je čvrsta u vjeri, opire duhovnim napastima. Da postignemo dakle 
visoku savršenost nije ništa toliko važno kao to da imamo duboku vjeru. 

Vjera nas sjedinjuje s Bogom i ona nas stavlja zajedništvo s njegovim mislima i njegovim 
životom, to je spoznaja kako i Bog spoznaje sam sebe, spoznaja dana čovjeku na neki djelomični 
način. Po vjeri svijetlo Božje postaje naše svijetlo, njegova mudrost naša mudrost, njegovo znanje 
naše znanje, njegov duh naš duh, njegov život naš život. 

Vjera izravno sjedinjuje naš razum s božanskom mudrošću. Ali, kako se čin vjere ne može 
dogoditi bez sudjelovanja volje, ona ima svoj udio u sretnim učincima koje proizvodi vjera u našoj 
duši. Možemo dakle reći da je vjera izvor svijetla za razum, jakosti i utjehe za volju, počelo 
zasluga za čitavu dušu. 

Vjera je svijetlost koja rasvjetljuje naš razum i pravi razliku između kršćanina i filozofa. 
Postoji u nama trostruka spoznaja: sjetilna spoznaja, koja se odvija preko sjetila. Razumska 
spoznaja, koja se stiče razumom. Duhovna ili nadnaravna spoznaja, koja se stiče vjerom. Ova 
posljednja je viša od one dvije druge. 

Vjera proširuje krug naših spoznaja o Bogu i o božanskim stvarima. Razumom spoznajemo 
tako malo o naravi Božjoj i o njegovom nutarnjem životu. Po vjeri spoznajemo daje on živi Bog, da 
odvijeka rađa Sina i da iz međusobne ljubavi između Oca i Sina proizlazi treća Božanska Osoba, 
Duh Sveti. Da je Sin postao čovjekom da nas spasi i da oni koji vjeruju u njega postaju njegova 
posinjena djeca. Da Duh Sveti stanuje u našim dušama, da ih posvećuje, da u njih ulijeva 
nadnaravnu stvarnost koja nam omogućava da činimo Bogu mila i zaslužna djela. I to je samo jedan 
dio objavljenih istina koje su nam dane. 

Vjera nam pomaže i u tome da produbimo istine koje već spoznajemo razumom čisto 
naravnom spoznajom. Koliko je precizniji i savršeniji evanđeoski moral ako se usporedi s naravnim 
moralom. 

Pročitajmo govor na gori: naš se Gospodin usuđuje već na početku proglasiti blaženima 
siromašne u duhu, blage i progonjene. Traži od svojih učenika da ljube i neprijatelje, da se za njih 

mole i da im čine dobro. Svetost koju on propovijeda nije izvanjska i zakonska, nego nutarnja 
svetost koja se temelji na ljubavi prema Bogu i prema bližnjemu. Da potakne našu gorljivost stavlja 
nam pred oči najsavršeniji ideal - Boga i njegove savršenosti. I budući da izgleda daje Bog daleko 
od nas, njegov Sin silazi s neba, postaje čovjekom i živeći među nama, pruža nam konkretni primjer 
savršenog života koji moramo provoditi ovdje na zemlji. Da nam dade jakosti i potrebne ustrajnosti 
za jedan takav pothvat, ne zadovoljava se samo s time da ide na čelu pred nama, nego dolazi da sam 
živi u nama sa svojim milostima i svojim krepostima. Ne možemo se dakle ispričavati svojom 
slabošću. On je sam naša snaga, isto kao što je on sam i naše svijetlo. 

Daje vjera i počelo snage, sjajno prikazuje pisac Poslanice Hebrejima (Heb 11, 1-10). 

Vjera nam daje duboka uvjerenja koja na posebni način jačaju našu volju. Pokazuje, nam što je Bog 
učinio i što neprestano čini za nas, kako živi i radi u našoj duši da je posveti, kako nas Isus 
utjelovljuje u sebe i kako nas čini dionicima svoga života. A tada uprtih očiju u začetnika svoje 
vjere, koji “mjesto određene sebi radosti podnese križ ne mareći za sramotu“ (Heb 12,2), osjećamo 
snagu da junački nosimo svoj križ slijedeći Isusa. 

Vjera nam neprestano stavlja pred oči vječnu nagradu koja će biti plod prolaznog trpljenja: 
"Jer naša sadašnja i časovita laka nevolja donosi nam izobilnu vječnu slavu koja sve nadvisuje," (2 
Kor 4,17). I poput Pavla velimo: "Jer mislim da trpljenja sadašnjeg vremena nisu ništa prema slavi 
koja će se objaviti na nama“ (Rim 8,18). Poput njega veselimo se i u nevoljama, jer će nama svaka 
od njih koju strpljivo podnesemo donijeti stupanj više u gledanju i uživanju Boga. 

Ako katkada osjećamo svoju slabost, vjera nas podsjeća da se nemamo čega bojati budući da 
je Bog naša snaga i naš oslonac pa i onda kada se svijet i đavao udruže protiv nas: "A to je pobjeda 
koja pobjeđuje svijet,vjera naša" (1 Iv 5,4). 

Baš to se pokazalo u čudnom preobražaju koji je proveo Duh Sveti u dušama apostola. Oni, 
koji su prije bili strašljivi i mlitavi, kada su primili Božju snagu odvažno idu ususret svim 
kušnjama, zlostavljanjima, zatvoru pa i samoj smrti, sretni što mogu nešto podnijeti za Ime 
Isusovo:,, Išli su veseli što su bili dostojni nešto pretrpjeti za ime Isusovo". 

Vjera je također izvor utjehe ne samo u poteškoćama i poniženjima nego i onda kada nas 
snađe nesreća da izgubimo svoje roditelje i prijatelje. Mi ne spadamo među one koji se žaloste bez 
nade. Znamo da je smrt samo san iza kojeg će naskoro uslijediti uskrsnuće i da smrću mijenjamo 
svoj privremeni stan za drugi koji je vječan. 

Istina o općinstvu Svetih je posebno utješna. Dok se ne sjedinimo s onima koji su nas ostavili, 
ostajemo s njima sjedinjeni na vrlo intiman način u Isusu Kristu. Molimo da se skrate njihove muke 
i da se ubrza njihov ulazak u nebo. A oni opet s druge strane, jer su inače posve sigurni za svoj spas, 
mole se žarko da im se i mi pridružimo jednog dana. 

Vjera je konačno i izvor mnogih zasluga. Čin vjere je već samo po sebi vrlo zaslužan, jer on 
podlaže božanskom autoritetu ono što se najvrijednijega u nama nalazi, to jest naš razum i našu 
volju. Taj je čin i ta je vjera danas još u toliko zaslužnija što je podvrgnuta mnogobrojnim 
napadajima i što su oni koji ispovijedaju svoju vjeru, u nekim krajevima, izloženi više izrugivanju i 
progonima. 

Ali osim toga što je vjera po sebi zaslužan čin po njoj i drugi naši čini postaju zaslužni, jer 
oni takvi ne mogu biti bez nadnaravne nakane i bez pomoći milosti. A baš vjera nam omogućava da 
u svemu radimo s nadnaravnog stajališta, jer upravlja našu dušu prema Bogu i našem Gospodinu 
Isusu Kristu. Ona nam omogućava i to da se žarko molimo za postignuće milosti, jer nam otkriva 
našu vlastitu nesposobnost i Božju svemogućnost. 

Životni put pojedinog čovjeka ali i cijele ljudske povijesti nije linearan. Događaju se grijesi 
koji sobom nose bolne probleme i posljedice. Neki grijesi su izravni grijesi protiv vjere koji vode 
do slabljenja pa i gubitka vjere/ Prvi je zataja i nijekanje vjere. Nikada nije slobodno zatajiti vjeru 
ni u sebi, u svojoj nutrini, ni izvan sebe. U sebi, u svojoj duši bi čovjek zatajio vjeru kad bi 
svojevoljno mislio protiv vjere, pa bi odbio i prezreo vjeru kao takvu ili koji članak vjere. Takva bi 
zataja nastupila kad bi netko u duši gajio ovakve misli i uvjerenja: Ja ništa ne vjerujem što je Bog 

objavio, ili ja ne vjerujem u dogmu (članak vjere) da je Majka Božja dušom i tijelom uznesena na 
nebo. 

Vanjskim se načinom događa zataja vjere kad čovjek svjesno i promišljeno govori ili radi 
protiv vjere. Uvijek je bilo ljudi na svijetu koji su za ovo ili ono, a najčešće novac spremni sve 
učiniti. 

Djelima niječe vjeru tko izvodi čine koji po svojoj naravi, ili u okolnostima u kojima su 
učinjeni, znače zataju ili prezir vjere. Tko bi svjesno bacio ili pogazio ili popijuvao ili ruglu izvrgao 
sliku Boga Oca, Sina Božjega, Isusa Krista, ili Duha Svetoga, ili Majke Božje BI. Djevice Marije, 
ili kojega sveca, ili bi bacio s prezirom molitvenik ili krunicu, jasno je da bi teško sagriješio, jer bi 
time pokazao da ništa ne drži do Boga ni do Njegovih svetinja. Kako ćeš ispričati čovjeka koji je 
razbio raspelo, ili porušio oltar, ili zapalio crkvu, ili razorio kapelu? Takvim je djelima očito 
pokazao da nema vjere, daje vjeru zanijekao. Nikako se ne da spojiti u duši vjera i poštivanje Boga, 
a na drugoj strani uništavanje i razaranje svetinja Božjih. Ako vjeruješ i poštuješ Boga, onda ćeš 
poštivati i sve osobe i predmete koji su u vezi s Bogom, a ako rušiš bogoštovne predmete, onda 
obeščašćuješ i samoga Boga. 

Spasitelj je rekao: »Koji god prizna mene pred ljudima, priznat ću i ja njega pred Ocem 
svojim koji je na nebesima. A koji god zataji mene pred ljudima, zatajit ću i ja njega pred Ocem 
svojim koji je na nebesima« (Mt 10, 32-33). 

Drugi grijeh protiv vjere je nevjera: Mnogi ljudi nisu bili u mogućnostima zbog raznih 
razloga upoznati vjeru. Svi su ovakvi bez grijeha, jer njihova nevjera nije grešna, oni nisu krivi, što 
nemaju vjere. Ima i takvih ljudi koji bi mogli steći vjersko znanje, ali su lijeni, ne brinu se ništa za 
vjeru. Njim je nevjera grijeh. Kako narav nuka i sili čovjeka da se brine za uzdržavanje tijela, tako 
ga nuka i sili da se brine i za potrebe duše. A prva je duševna potreba uređenje svojih odnošaja 
prema Bogu, a baš time se i bavi vjera. Nemar za vjeru nemar i ne može se ničim opravdati, jer 
nikomu nije pušteno na volju hoće li Boga poštivati, ili živjeti kao da Boga uopće nema. 

Ima i takvih ljudi koji vjeru dobro poznaju, bilo da su u vjeri poučeni u obitelji, bilo da su u 
školi dobivali vjersku pouku, bilo da su sami od sebe čitah knjige koje ispravno i temeljito tumače 
vjeru. U vjerska su pitanja upućeni, znadu točno što vjera traži, ali promišljeno i svojevoljno 
napuštaju vjeru, pa je nemaju ni u duši ni u govoru, ni u djelima. Takvi svjesno žive bez vjere. To 
su svjesni nevjernici. Njihova je nevjera težak grijeh. Takva je nevjera najgora nevjera, jer 
hotimično zabacuju vjeru bez koje nema spasenja. Povrh toga ovakva nevjera znači prezir Boga koji 
se objavio. Bog nam je pokazao posebnu ljubav time što nam se objavio i točno naznačio što traži 
od nas, a ovakvi nevjernici sve to preziru. Svjesna je, dakle, nevjera grešan čin kojim netko 
promišljeno uskraćuje svoj pristanak bilo kojoj poznatoj vjerskoj istini. 

U nevjeru spada i krivovjerje. To je zabluda onih koji prihvaćaju Objavu, poznaju Sveto 
pismo Staroga i Novoga zavjeta, ali ne prihvaćaju ili krivo tumače objavljene vjerske istine. Njihov 
je grijeh najteži, jer vjeru kao kršćani bolje poznaju od nekršćana, ali promišljeno zabacuju pojedine 
vjerske istine. Krivovjernik je onaj kršćanin koji hotimično i uporno niječe koju katoličku vjersku 
istinu ili o njoj svojevoljno sumnja. Značajka je krivovjerja u tome što krivovjernik u stvarima vjere 
ne sluša Crkvu, crkveno poglavarstvo -papu i biskupe, nego ide svojini putem, prihvaća i vjeruje 
ono sto što hoće, a zabacuje i prezire što mu se ne sviđa. Heretik je sam sebi pravilo vjere, on je sam 
sebi vrhovna vjerska vlast. Krivovjerje redovito izvire iz oholosti. Čovjek, pun samoga sebe mnogo 
si utvara, izdiže se nad druge ljude, prezire sve oko sebe, nitko mu nije dorastao ni umom ni 
djelima, nerado koga sluša, nerado se pokorava, svuda nameće svoju volju, svoje mišljenje, makar 
bilo kako neosnovano. Oholica hoće da bude mjerodavan sam sebi i u vjerskim pitanjima, pa ni u 
vjeri nikoga ne sluša. Krivovjerje može biti samo u duši, a može to krivovjerje očitovati i izvana 
govorom i djelima. 

Najveća zabluda, krivovjerje - hereza suvremenoga društva je nijekanje postojanja Boga, 
ateizam. Dok su se nekada krivovjerja ili hereze kretale oko nijekanja ili izvrtanja pojedinih istina 
od Boga objavljenih, danas ateizam ruši i sam izvor svih istina. »To ide dotle da ateizam treba 
ubrojiti među vrlo ozbiljne pojave našega vremena«. 

Crkva je duboko svjesna daje i protu svjedočanstvo samih kršćana u mnogome doprinijelo 
rađanju nevjere u Boga: »Ateizam, naime, promatran u cjelini, nije nešto izvorno, već on proizlazi 
iz različitih uzroka. Među te uzroke treba ubrojiti također kritičku reakciju protiv religija, i to u 
nekim krajevima posebno protiv kršćanske religije. Zato ne malu ulogu za postanak tog ateizma 
mogu imati vjernici, u koliko treba reći da oni zanemarivanjem vjerskog odgoja ili netočnim 
pogrešnim izlaganjem nauke ili također nedostacima svoga religioznog, moralnog i socijalnog 
života, pravo lice Boga i religije prije zakrivaju nego otkrivaju« (GS 19). 

Još jedan od grijeha protiv vjere je otpadništvo od vjere - apostazija. Apostata, otpadnik je 
čovjek kršćanin koji je posjedovao pravu vjeru, ali se kasnije sasvim odrekao, posvema je napustio. 
Apostata je prekinuo svaku vezu s vjerom, odmetnuo se od svih zakona i propisa Božjih i crkvenih. 

I ravnodušnost prema vjeri - vjerski nehaj je grijeh protiv vjere. Ravnodušan biti prema 
vjeri, do vjere ništa ne držati, ne produbljivati svoju vjeru, ne prakticirati vjeruje zabluda. 

U grijehe protiv vjere spadaju vjerske sumnje i prigovore. Za vjerska pitanja ljudi se mnogo 
zanimaju. Čovjek se pita: Odakle sam došao na svijet? Zašto boravim na svijetu? što će biti nakon 
smrti? Kako ću proći na Božjem sudu? Hoće li me Bog nagraditi ili kazniti? Ako želim biti 
nagrađen, moram dobro činiti. Budem li zlo činio, bit ću kažnjen. Tako se nižu vjerska pitanja jedno 
za drugim kod svakoga čovjeka bio on obrazovan ili posve neuk. Sumnja i prigovor o nekim 
stvarima vjere nije grijeh kada su poticaj za dublje upoznavanje vlastite vjere, ali postaju grijeh kad 
se svojevoljno gaje i od njih se ne odustaje ni nakon što je osoba produbljivanjem vjerskih istina i 
dijalogom razriješila vlastite nedoumice, pa ipak tvrdokorno ostaje u sumnji. 

I na kraju napominjemo da danas raširene prakse i vjerovanja nespojiva sa autentičnim 
življenjem kršćanske vjere, te su kao takvi grijesi protiv vjere: praznovjerje, idolopoklonstvo, 
gatanje i magija, bezvjerje, bezboštvo, agnosticizam, istočnjačke ne kršćanske prakse, alternative i 
okultne prakse, new age. 

Dakle po vjeri duša pristaje na Božju riječ, objavu koja nam objavljuje njegov plan spasenja 
kako je objavljen u Bibliji. A vjera prema Kristovoj volji živi u zajednici vjernika, Crkvi i tako vodi 
vjernika putem služenja Bogu i čovjeku. Po vjeri vjernik je već sjedinjen s Bogom, iako nesavršeno 
zbog nesavršenog spoznavanja po vjeri i uvijek prisutne opasnosti gubljenja Božje milosti po 
grijehu. 154 Te je u samoj naravi vjere je da vjera mora biti živa i življena vjera. 

Sv. Alfons Liguori o tome poručuje: „Da bismo Bogu bili ugodni i dragi, nije dovoljno samo 
vjerovati sve što nas naša sveta vjera uči; moramo također uskladiti svoj život s onime što 
vjerujemo. Pico della Mirandola kaže: "Zasigurno je velika ludost ne htjeti vjerovati Kristovu 
evanđelju; no još bi veća ludost bila vjerovati mu, a živjeti kao da se u nj ne vjeruje." Nevjernici 
postupaju vrlo nerazumno zatvarajući oči kako ne bi vidjeli ponor u koji srljaju. No što da kažemo o 
ludosti onih vjernika koji vide ponor te se otvorenih očiju upravo u nj strovaljuju? "Što koristi, 
braćo moja", uzvikuje sv. Jakov, "ako tko rekne da ima vjeru, a djela nema? Zar ga vjera može 
spasiti?" (Jak 2,14). 

Mnogi kršćani bez ikakve sumnje vjeruju da postoji pravedni Bog koji će ih suditi, da ih 
očekuje beskrajna sreća ili vječna nesreća, pa ipak, žive kao da nema ni Boga ni suda, ni neba ni 
pakla. Mnogo ih vjeruje da je naš božanski Otkupitelj rođen u betlehemskoj štalici, da je trideset 
godina živio u skromnoj nazaretskoj nastambi, da se uzdržavao radom svojih ruku te da je na 
posljetku, shrvan patnjom i žalošću, okončao svoj život sramotno razapet; pa ipak ga ne ljube, nego 
ga naprotiv vrijeđaju nebrojenim grijesima. Upravo takvima sv. Bernard upućuje riječi upozorenja: 

"Pokažite svojim djelima da vjerujete; kršćanin mora krjeposnim životom dokazati da ima 
vjeru." Grješni čovjek koji poznaje vjerske istine, a ne živi u skladu s njima, najblaže rečeno, ima 
vrlo slabu vjeru. Naime, posve je razumljivo da ako netko čvrsto vjeruje da je Božja milost 
najuzvišenije i najveće dobro koje se može imati te da nas grijeh lišava milosti i daje najveće zlo na 
svijetu, tada on nužno mora promijeniti svoj život. Stoga, ako grješnik više voli bijedna dobra 
ovoga svijeta negoli svojega Gospodina i Boga, time očito pokazuje da ima posve slabu vjeru, ako 
je uopće ima. Sveti Bernard govori: "Tko priznaje Boga svojim jezikom, ali ga niječe djelima, taj 


Ch. A. Bernard, Teologia spirituale, Milano, 1987, str. 159-160. 

posvećuje jezik Gospodinu, a dušu predaje đavlu." Po svetome Jakovu apostolu, vjera koja se ne 
očituje dobrim djelima jest mrtva (Jak 2,17). 

Ako vidimo čovjeka koji ne odaje znakove života, koji se niti pomiče, niti govori, niti diše, 
kažemo da više ne živi, da je umro. Na jednak način, s pravom smatramo mrtvom vjeru koja ne 
pokazuje životnost čineći djela vječnoga života. Postoje kršćani koji spremno prihvaćaju nauk naše 
svete vjere koji se odnosi na područje razuma, ali uopće ne pokazuju da vjeruju u istine koje utječu 
na ljudsku volju. Pa ipak, ove su potonje istine jednako tako sigurne i neupitne kao i one prve 
budući da su nam ijedne i druge objavljene u istome Kristovu evanđelju. 

Ako vjerujemo u nauk o Presvetome Trojstvu i utjelovljenju Božje Riječi, moramo prihvatiti 
i načela koja nam je Krist Gospodin postavio za ispravno vladanje. Upravo je taj cilj imao pred 
očima sveti Pavao kada je napisao svojim učenicima sljedeće: "Same sebe ispitujte jeste li u vjeri! 
Same sebe provjeravajte!" (2 Kor 13,5). Naš je blagoslovljeni Otkupitelj rekao: "Blago siromasima 
duhom: njihovo je kraljevstvo nebesko!" (Mt 5,3). 

Dakle, ako se netko tuži na odluku Božje providnosti što se nalazi u siromaštvu, takav se 
čovjek ne može nazvati istinskim vjernikom jer onaj tko srcem vjeruje u riječi našega blaženog 
Gospodina, tražit će bogatstvo i sreću u Božjoj milosti i u vječnome životu, a ne u propadljivim 
dobrima ove zemlje. Kada su svetome Klementu ponudili zlato, srebro i drago kamenje pod 
uvjetom da se odrekne Krista, svetac je duboko uzdahnuo i ogorčeno prigovorio što ga pokušavaju 
lišiti Boga tako bijednom i ništavnom ponudom. 

Naš je božanski Otkupitelj rekao: "Blago mirotvorcima! Blago ožalošćenima! Blago 
progonjenima zbog pravednosti!" (usp. Mt 5,4-10). Time je htio reći: blago onima koji strpljivo i s 
predanjem trpe bolest, vremeniti gubitak ili neku drugu nedaću. Blago onima koji trpe progonstvo 
zato što bježe od grijeha ili nastoje promicati Božju slavu! Onaj tko misli da se sramoti ako oprašta, 
onaj čija je jedina briga živjeti lagodnim i ugodnim životom te izbjeći i najmanje odricanje, tko 
sažalijeva one koji se odriču zemaljskih radosti i užitaka te muče svoje tijelo, tko zbog ljudskoga 
obzira zanemaruje pobožna djela i primanje svetih sakramenata te se posve prepušta zamamnosti 
predstava i plesa, ne može se ni na koji način nazivati vjernim katolikom. 

Mislim da je ovo pravo mjesto da ispravim lažno uvjerenje koje je jako prošireno. Naime, 
mnogi smatraju da život u skladu sa zapovijedima naše svete vjere nužno mora biti tužan i bez 
ikakve radosti. Đavao im prikazuje našu svetu vjeru kao tiranina koji nameće samo teret i brigu 
svojoj djeci te sili na neprestano odricanje i zabranjuje ispunjenje bilo kakve želje. Međutim, nema 
sumnje da onima koji žele zadovoljiti jedino požude svojih osjetila život u skladu sa svetom vjerom 
nije baš veoma privlačan. "Oni koji su Kristovi", kaže apostol, "razapeše tijelo sa strastima i 
požudama" (Gal 5,24). 

Zakon Isusa Krista zapovijeda nam da se borimo protiv svojih neurednih sklonosti, da 
ljubimo neprijatelje, mrtvimo tijelo, budemo strpljivi u nevoljama i stavimo svu svoju nadu u 
budući život. No, sve to ne čini život istinskoga vjernika tužnim i čemernim. Vjera Isusa Krista kao 
da nam govori: dođite i sjedinite se sa mnom; povest ću vas stazom koja se tjelesnim očima doima 
oporom i teškom za uspon, ali je lagana i ugodna onima koji su dobre volje. Vi tražite mir i užitak? 
To je posve u redu! No, koji mir treba više željeti? Onaj koji, čim se okuša, odmah iščezava te 
ostavlja srce puno gorčine ili onaj koji će vas veseliti i nasititi u svu vječnost? Vi težite za častima? 
Vrlo dobro! Što više volite: ispraznu čast koja nestaje poput oblačića dima ili istinsku i pravu čast 
koja će vas jednoga dana proslaviti pred cijelim svijetom? 

Upitajte one koji žive po vjeri: rastužuje li ih odricanje dobara ovoga svijeta! Posjetite 
svetoga pustinjaka Pavla u njegovoj špilji, svetoga Franju Asiškoga na alvernskoj gori, svetu Mariju 
Magdalenu de' Pazzi u njezinu samostanu te ih pitajte nedostaju li im radosti i užitci ove zemlje! 
Odgovorit će vam bez oklijevanja: Ne, ne! Želimo jedino Boga i ništa drugo. 

Ako netko prigovori daje život po vjeri suprotan naravi, odgovorit ću: nema sumnje, on je 
suprotan naravi - ali iskvarenoj i posrnuloj naravi. On je tegoban, naravno, ali samo onima koji se 
oslanjaju na vlastitu snagu i snalažljivost. A onome tko se pouzdaj e u Boga i moli njegovu pomoć, 
obdržavanje zakona Isusa Krista je slatko i lako. "Kušajte i vidite", kaže psalmist, "kako je dobar 
Gospodin" (Ps 34,9). "Dođite k meni svi koji ste izmoreni i opterećeni i ja ću vas odmoriti. Uzmite 

jaram moj na sebe, učite se od mene jer sam krotka i ponizna srca i naći ćete spokoj dušama svojim. 
Uistinu, jaram je moj sladak i breme moje lako" (Mt 11,28-30).“( Vježbanje u savršenosti I ) 

Vjera kao i svaka druga krepost može i treba rasti. Na putu duhovnoga rasta od samih 
početaka duhovnog života pa sve do vrhunaca svetosti i mistike događa se i porast vjere, ufanja i 
ljubavi. Budući da je vjera u isto vrijeme i dar Božji i naš slobodni pristanak,očito je potrebno, 
želimo li napredovati u kreposti vjere, osloniti se na molitvu i na svoje vlastito nastojanje. Prema 
dvostrukom utjecaju, vjera će postati rasvijetljenija i jednostavnija, čvršća i djelatnija. 

Početnici ili oni vjernici koji žive na putu čišćenja moraju nastojati da utvrde svoju vjeru. Oni 
moraju zahvaljivati Bogu na tom velikom daru, koji je temelj svih ostalih i čitavom svojom dušom 
ponavljati riječi sv. Pavla: "Hvala Bogu na neiskazanom njegovom daru" (2 Kor 9,15). Zahvaljivat 
će se tim više što vide oko sebe veliki broj onih koji nemaju vjere. Oni se mole da postignu milost, 
da očuvaju taj dar vjere pored svih napasti i kušnji koje ih okružuju, mole Boga da se obrate oni koji 
nemaju vjere. 

Poniznom podložnošću i čvrstim uvjerenjem početnici ponavljaju čin vjere govoreći s 
apostolima: "Umnoži nam vjeru" (Lk 17,5). Ali uz molitvu nadovezuju i studij ili čitanje knjiga 
koje mogu produbiti i ojačati njihovu vjeru. Početnici se moraju čuvati svega što bi moglo 
bespotrebno uzdrmati njihovu vjeru. 

Prije svega onog nepromišljenog čitanja i pristajanja uz štivo gdje se napadaju, ismijava ili 
čak u sumnju dovodi vjerske istine. Ako čovjek na to ne pazi, malo po malo, poprima sadržaje 
protivne vjeri, gubi, malo po malo, čistoću svoje vjere može doći u stanje kad više ne zna kako bi se 
postavio i ostao u vjeri kad ga uskolebaju sumnje i poteškoće. 

Početnici se moraju čuvati i one intelektualne oholosti koja bi htjela sve svesti na svoj nivo i 
prihvaćati samo ono što shvaća. Oni moraju imati na pameti da je iznad nas neizmjerno mudri Duh 
Božji, koji vidi ono što naš slabi razum ne može shvatiti i koji nam iskazuje veliku počast kad nam 
otkriva svoje misli. Kada dakle ustanovimo da je on govorio, jedini je pametni zaključak da 
prihvatimo zahvalno svijetlo Božje objave. Ako se čovjek prigiba pred drugim čovjekom genijem 
koji se udostoji priopćiti nam neke svoje spoznaje, s koliko se više pouzdanja moramo prignuti pred 
neizmjernom Božjom mudrošću? 

Što se tiče napasti protiv vjere, treba medu njima razlikovati jedne koje su neodređene i 
druge koje imaju točno određen objekt. Kad su one neodređene, kao što je na primjer ova: Tko zna, 
da li je to sve istina? - onda treba te napasti odbaciti utječući se molitvi. U drugim smo zgodama 
jasno vidjeli da naša vjera počiva na čvrstim temeljima. To nam je dosta. Ne možemo svaki dan 
dovoditi u sumnju stvari koje su jednom objavljenje i dokazane i za kojem smo shvatili da su takve. 
U stvarima običnog života ne zaustavljamo se kod tih sumnja, kod tih sumnjičavih misli koje nam 
prolaze kroz glavu. Idemo ravno naprijed moleći i gledajući ispred sebe i sigurnost vjere se vraća. 

Uz te razloge zdravog razuma treba dodati i molitvene zazive: "Vjerujem, Gospodine, pomozi 
moju nevjeru" (Mk 9,23). 

Ako se te napasti odnose na točno određeni predmet, određenu istinu vjere, čovjek treba i 
dalje čvrsto vjerovati, dublje upoznati vjeru Crkve, jer je tako u posjedovanju istine. Ali tu priliku 
može iskoristiti da bolje shvati istinu vjere i svoju poteškoću, bilo osobnim studijem, bilo pitajući za 
savjet čovjeka ili svećenika koji bi nam mogao pomoći riješiti poteškoću. Uz studij treba još 
nadodati i molitvu, poučljivost uz iskreno traženje i općenito čovjek brzo nađe rješenje svojim 
sumnjama. 

Treba tada imati na pameti da razboritost traži da prihvatimo istinu koja je dokazana dobrim i 
solidnim dokazima, sve dok nam svijetlo ne uspije raspršiti oblake. Poteškoća ne dokida snagu 
dokaza, ona samo pokazuje slabost našeg razuma. 

Uznapredovale duše na putu duhovnoga rasta vjere ne vježbaju se samo u vjeri nego u duhu 
vjere ili u životu po vjeri: “Pravednik moj iz vjere živi“ (Rim 1,17). 

One s ljubavlju čitaju Evanđelje, sretne da slijede našega Gospodina korak po korak, da 
uživaju u njegovim riječima i mislima, da se dive njegovim primjerima, da ih i same nasljeduju. 

Isus počinje biti središte njihovih misli: one ga traže u svojem čitanju i u svojim poslovima, želeći 
ga što bolje upoznati da ga što bolje uzljube. 

One se privikavaju da sve promatraju i da sve prosuđuju očima vjere: stvari, osobe, događaje, 
gledaju u svim božjim djelima ruku Stvoriteljevu i slušaju ih kako ponavljaju: “on nas je načinio, a 
nismo se mi sami načinili“ (Ps 99,33). One se u svemu dive upravo njemu. Osobe koje ih okružuju 
izgledaju im kao slike Božje, kao djeca istoga Oca nebeskoga, kao braća u Isusu Kristu. Događaje, 
koji su za ljude bez vjere katkada tako neshvatljivi, oni shvaćaju u svijetlu tog velikog načela vjere, 
daje sve određeno dobro vjernika, za izabrane, da su dobra i zla kako se događaju za naše spasenje 
i naše savršenstvo u Kristu. 

Uznapredovali na putu vjere nastoje vladati se u svemu prema načelima vjere. Njihovi se 
sudovi temelje na načelima Evanđelja, a ne načelima ovoga svijeta. Njihove su riječi prožete 
kršćanskim duhom, a ne duhom ovoga svijeta. Budući da usklađuju svoje riječi i svoje sudove, tako 
pobjeđuju ljudski obzir. Njihovi se čini približavaju što je moguće više činima našeg Gospodina 
koje oni rado promatraju kao uzor i tako izbjegavaju opasnosti da ih zavedu primjeri koje vide u 
svijetu a protivni su duhu Kristovu. Jednom riječi, oni žive duhom vjere. 

One nastoje konačno da i oko sebe šire tu vjeru kojom su sami prožeti. Svojim molitvama 
mole Boga da pošalje apostolskih poslanika da rade na naviještanju Evanđelja nevjernicima i 
hereticima: „Molite dakle gospodara žetve da pošalje poslanike u žetvu svoju“ (Mt 9,38). Svojim 
primjerima, dobro vrše sve svoje staleške dužnosti, da se oni koji to vide osjećaju potaknutima da ih 
nasljeduju. Svojim riječima, ispovijedajući jednostavno vjeru, ne obazirući se na ljudski obzir, da 
one nalaze u svojoj vjeri snage činiti dobro i utjehe u svojim nevoljama. Svojim djelima, 
doprinoseći svojom plemenitošću, svojim žrtvama, svojim osobnim djelovanjem pouci te moralnom 
i vjerskom odgoju svoga bližnjega. 

A rast u vjeri se događa paralelno i istovremeno sa samim duhovnim rastom sa. Sv. Ljudevit 
je u pastoralnom iskustvu puno puta susreo osobe koje su se nakon kraćeg ili duljeg perioda lutanja 
obraćale Bogu i započimale osobni duhovni put rasta u vjeri. Ta iskustva ponovnog rađanja na život 
vjere redovno su popraćena sviješću o Božjoj ljubavi, kajanjem za vlastite grijehe i željom da se 
počne služiti Bogu. Svetac to ovako opisuje: 

„Svojim grijehom izgubio sam Boga, ah, kako je moje srce ganuto, istina, grijehom je 
umrljano, ali je zbog grijeha raskajano. Izdati svoga kralja kao neki nezahvalnik, boriti se protiv 
svoga odvjetnika, vrijeđati Boga, koji udar! Anđeli, plačite nad mojim stanjem. Ah, zašto ne mogu 
žrtvovati stotine srdaca? Zašto nemam izvor suza da oplačem sva svoja zla. Jao, onesvijestit ću se, 
jao, umirem. Veliki Bože, ni pakao ni đavao me ne nukaju da tražim oproštenje, ti jedini si razlog 
tomu, ti koji si dobar. Odbijam srcem i duhom sve što te srdi, smiluj se skrušenom srcu pokrivenom 
krvlju Isusa Krista. Nikad nitko nije čuo ni vidio da bi pored ove krvi prolivene raskajano srce 
propalo. Pogledaj, veliki Bože, pogledaj veliki kralju, tvoga Sina između tebe i mene. Ako ti 
njegova krv ne naloži, ja ću izgubiti nadu i vjeru. Istina je da sam zaslužio pakao zauvijek, ali znam 
da tvoja dobrota nadilazi moje bezakonje. Oprosti moj Gospodine, jadnom takvom grješniku, po 
majci Spasiteljevoj, Isusovoj krvi i po njegovom srcu. Srca prožetog žaljenjem, Gospodine, molim 
za mir, uvjeravam i obećajem da te više nikada neću vrijeđati“ (P 140). 

Nakon obraćenja vjera jača i raste ako se duša bori za ustrajnost u milosti svladavajući 
grijehe, posljedice grijeha, zle sklonosti i strasti. A u tom naporu vjera je i pokretač daljnjeg rasta. 
Vjera je čin povjerenja prema Bogu, spoznaja na temelju ljubavi i povjerenja. Vjera je osobno 
predanje Bogu dostojnom našeg povjerenja, osobni odnos duše i Boga. Kršćanin vjeruje u Boga, 
vjeruje Bogu, vjeruje i ono što on govori i naučava. Gledano s ljudske strane, vjera je čin našeg 
razuma i volje nadahnuta Božjom milošću. Bez dara Božje milosti vjerovanja ne bi bilo, niti bi 
vjernik imao čvrstinu i sigurnost, a čovjek cjelovito sudjeluje u vjeri sa svojim sposobnostima 
razuma i volje te moralnim nastojanjem za vlastito oplemenjene. Vjera rasvjetljuje Božjim svjetlom 
ljudsku pamet, širi znanje, čuva od zabluda, daje snagu i volju, pomaže u poteškoćama, zapaljuje 

ljubavlju srce, tješi u nevoljama, potiče nadu. 155 U pjesmi u kojoj kao da sama vjera pjeva u prvom 
licu Montfort uči: 

„Ja sam čisto svjetlo koje čini da svatko čvrsto vjeruje budući da Bog i Crkva zajedno to 
jamče. Ja sam nadnaravno i ne može me se spoznati osjetom. Ja sam tajnovito, ali lijepo, sva je 
moja slava u nutrini. Ja sam čvrsto uporište onoga čemu se čovjek ovdje dolje nada, divni dokaz 
svega što čovjek ne vidi. Ja sam ona sjajna svjetiljka koja sjaji u mraku, gorući stup koji u noći vodi 
u nebo. Neophodno sam, jer Boga se vidi jedino vjerom i nitko mu se bez vjere ne može dopasti, pa 
bio to i najveći kralj. Sjetila stvaraju putenu životinju, um čovjeka čini dobrim, a ja stvaram 
vjernoga Božjega čovjeka, dobroga kršćanina. Ja sam svjetlo života, koje vodi istini, treba me ili 
slijediti ili ostati u tami. Ja pjevam o pobijedi male siromašne dječice, priskrbljujem slavu svim 
vjernim vjernicima. Ja udaram i poražavam đavla, tog oholog kraljevića, pružam mu otpor, uranjam 
ga u njegovu vlastitu vatru. Ja sam pobjeda svijeta koji ima tolike dostojanstvenike. Treba se na 
mene osloniti kako bi se vidjelo zlo svijeta. 

Ja krotim i umrtvljujem tijelo i njegove putene želje, pokazujući mu u drugom životu 
slatkoću vječnih dobara. Ja činim da čovjek bude čist bez zlobe u tijelu, duhu i srcu, činim ga 
žrtvom ugodnom u Gospodnjim očima. Činim dušu podatnu za milost, a tijelo potčinjeno duhu. 
Pokazujem ono što je prolazno, varljivo, prljavo, osuđeno na propast i pogubno. Ja uništavam 
opačine svojom božanskom čistoćom. Imamo pravo i vlast nad krjepošću i pravednošću. Ja sam u 
Bogu Svemogućemu, dobivam od njega ono što želim, mojom je snagom neuka duša u stanju činiti 
divna čuda“ (P 6, 1-15). 

Vjernik vjeruje Bogu zbog njegove objavljene Riječi i to mora biti glavni motiv vjere, ali na 
putu duhovnog rasta i sazrijevanja javljaju se i sporedni motivi koji olakšavaju čin vjere i 
povjerenja. Duša vjeruje jer sjetilno kuša u svom životu Božje djelovanje, slast njegove ljubavi, jer 
duhovno napreduje oslobađajući se poroka koji su je sputavali, uspijeva u stvarima koje čini, jer 
dobiva od Boga ono što moli, jer vidi sklad, važnosti i ljepotu svih istina vjere. Za rast u vjeri treba 
moliti, obnavljati čine vjere, produbljivati vjersko znanje čitanjem, odbacivati sumnje i napasti i što 
je najvažnije, truditi se živjeti po vlastitoj vjeri. 156 Put rasta i pročišćenje bogoslovnih krjeposti je 
sastavi dio puta čišćenja i preobraženja duše. U poteškoćama i tamama, u neuspjesima i drugim 
mučnim iskustvima u koje sam Bog može uvesti dušu, svi sporedni gore navedeni motivi izblijede 
te se duša mora osloniti na čistu vjeru i hodati u tami. Treba vjerovati samo zato jer je Bog to rekao 
usprkos vlastitom iskustvu što može suprotno svjedočiti. Svetac nam poručuje: 

„Treba je tražiti čistom vjerom, a da ne oslanja svoje molitve na osjetne utjehe, vizije, ili 
kakve posebne objave. Mada sve to može biti dobro i istinsko, kao što je slučaj kod nekih svetaca, 
ipak može biti i opasno da se samo na to oslanjamo, a vjera je to manje zaslužna, što se više 
oslanjamo na tu vrstu izvanrednih i osjetnih milosti. Dosta nam je što nam Duh Sveti objavljuje o 
veličini i ljepoti Mudrosti, o Božjoj želji da nam je pokloni kao i o potrebi da je primimo, da je 
želimo i molimo od Gospodina svom vjerom i svim žarom“ (LJVM 186). 

Sve kršćanske krjeposti, pa i vjera, proizlaze iz milosti, a rastu uz našu suradnju i olakšavaju 
vršenje napornih zahtjeva kršćanskog života. Krjepost se stječe ustrajnim ponavljanjem dobrih 
djela, molitvom za dotičnu krjepost te vježbanjem i naporima vlastitih moći koje potpomaže Božja 
milost za rast u željenoj krjeposti. Na ovom stupnju sazrijevanja vjernik percipira i doživljava 
duhovni rast prvenstveno kao vlastiti napor popraćen sviješću da se oslanja na Boga i da mu Bog 
pomaže. Ovaj razvojni stupanj krjeposti naziva se stečeni. Ukoliko se pokaže vjernom Bogu u 
određenom stupnju duhovnog rasta, kada je duša već prokušana i dokazala svoju vjernost, Bog je 
može obdariti posebnim darovima i ulivenim krjepostima koje se dobivaju bez zasluge. Po njima 
vjernik uspijeva daljnje sazrijevati i doći do stupnjeva duhovnog života do kojega nikada stečenim 
krjepostima i svojim moćima i naporima ne bi mogao doći. 


155 Ž. Bezić, nav. dj. 91-92. 

156 A. Bossard, Fede, u DSM, str. 659 -670. Autor obrađuje krjepost vjere u mnofortanskoj duhovnosti ukazujući na 
njene karakteristike po nauci sv. Ljudevita. 

Sv. Ljudevit s tradicijom crkve uči da vjera, ufanje i ljubav, osim što su bogoslovne 
krjeposti, na putu rasta mogu postati i ulivene krjeposti koje vode duhovni život prema vrhuncima 
mistike i svetosti: 

„Kada se vječna Mudrost predaje jednoj duši, ona joj daje sve darove Duha Svetoga i sve 
nužne krjeposti u visokom stupnju: daje joj bogoslovne kreposti: živu vjeru, čvrstu nadu, goruću 
ljubav; stožerne krjeposti: razboritu umjerenost, veliku razboritost, savršenu pravednost i 
neslomljivu jakost; moralne krjeposti: savršenu vjeru, duboku poniznost, ljupku blagost, potpunu 
poslušnost, potpuno odreknuće sebe, trajno mrtvljenje, uzvišenu molitvu itd. 

To su te krasne krjeposti i nebeski darovi o kojima Duh Sveti u malo riječi ovako govori: „Ako li 
pak tko ljubi pravednost, krjeposti su plodovi njezinih napora: ona poučava umjerenosti i 
razboritosti, pravednosti i hrabrosti, od kojih u životu nema ništa korisnijeg ljudima” (Mudr 8, 7) 
(LJVM99). 

Ulivene ili kako to kaže svetac „darivane krjeposti u visokom stupnju“, ostvaruju posebne 
učinke u duši koji se u duhovnoj tenninologiji nazivaju herojski čini, a krjeposti tog stupnja 
herojske krjeposti. Ti herojski čini duše počinju već kod puta prosvijetljena, a jačaju i očituju se u 
tamnim čišćenjima duše i naporima koji prate daljnji put sazrijevanja i vode prema sjedinjenju. U 
teškim situacijama, mučnima za ljudsku narav koje nadilaze prosječne ljudske snage, duša 
potpomognuta darom Duha Svetoga i ulivenim krjepostima, spremno, relativno lako, sa svetom 
kršćanskom radošću, redovito u sličnim prigodama bez straha i oslanjajući se na Boga, čini čine 
koji nadilaze čisto ljudsku snagu. Ti čini herojskih krjeposti su istovremeno dokaz i ostvarenje 
sjedinjenja s Bogom. Sv. Ljudevit u citiranoj pjesmi u kojoj kao da vjera govori u prvom licu 
jednine sama o sebi opisuje tu vjeru: 

„Ja sam davala radost progonjenim apostolima koja ih je neprestano dalje nosila usprkos 
svim poteškoćama. I usred najvećih muka činila sam da se mučenici osmjehuju, dala sam im više 
slasti nego što je željelo i samo njihovo srce. Pokazala sam im krunu dobra i slasti neba, i to da ih 
Gospodin daje jedino vjernim pobjednicima. Blažena Djevica je slavljena zbog svoje vjere u 
Gospodina. Vjera ju je posvetila i učinila Stvoriteljevom majkom. Poslušaj, poslušaj, stvore: Bog 
sam se poslužio sa mnom u milosti i u naravi. Ja sam njegova ruka, njegov zakon. Gospodin uvijek 
pita: Ozdravit ćeš, vjeruješ li? Bez vjere ne činim ništa, a po vjeri činim sve. Pokazujem vjernoj 
duši u jednom času cijeli svemir, smrt i vječni život, nebo, zemlju i pakao. Ja sam ključ po kojem se 
ulazi u otajstva Isusa Krista, u čuda prirode, u velike tajne Duha Svetoga. Ja sam onaj božanski štit 
kojim su naoružani pravi kršćani kojim se, kako nas Bog uvjerava, gase goruće strjelice zloga. Ja 
sam neizrecivo blago dobrog siromaha ovdje na zemlji, ja bježim od jadnog škrtca; uzajamno se 
poništavamo. Činim više dobra nego se može zamisliti. Ja oblikujem blaženike, činim na zemlji 
njihove zasluge i veličinu slave na nebu. Ja sam u Crkvi vidljivo, čvrsti sam oslonac istine, 
presveto, nepogrješivo, nepobjedivo, srditom paklu u prkos“ (P 6, 19-30). 

Razmisli! Ispitujem li svoju svijest o stanju svoje vlastite vjere? Koje su glavne poteškoće 
koje se javljaju na području vjere u mome osobnom iskustvu? Što mi najviše pomaže u životu vjere? 
Molim li da us trajem u vjeri i da moja vjera bude sve jača, čvršća i proživljeni] a? Uviđam li znakove 
rasta u vlastitoj vjeri? 

2.1.2. Ufanje 

U ljudskom i vjerskom iskustvu pojam nade ima razna značenja. U naravnom redu nada znači 
dvije stvari: čuvstvo i osjećaj. Nada je jedno od čuvstava koja nas pokreću. To je pokret sjetilnosti 
koji nas pokreće prema jednom sjetilnom dobru koje je još daleko od nas i koje želimo postići, uz 
svijest da to neće biti bez poteškoća. 


157 R. Garrigou - Lagrage, Le tre etd della vita interiore, IV, La via unitiva deiperfetti, le grazie, straordinarie, Rim 
1984, str. 115-117. 

Nada je i jedan od najplemenitijih osjećaja našega srca koji se odnosi na neko pošteno 
dobro, i koje želimo posjedovati usprkos svih poteškoća koje stoje na putu njegova postignuća. Taj 
osjećaj igra veliku ulogu u svakom ljudskom životu. Ta upravo on podržava čovjeka u napornim i 
teškim ljudskim pothvatima. 

Ali postoji i nadnaravna nada ili ufanje, koja podržava kršćanina u poteškoćama oko 
postignuća spasenja i duhovnog rasta sve do savršenosti. Kršćanska nada se odnosi na sve 
objavljene istine koje se odnose na postignuće vječnog života, kao i na sredstva da se do toga dođe. 
A temelji na moći i dobroti Božjoj, na Isusovim obećanjima te ona ima nerazorivu čvrstoću i 
postojanost. 

Promatrajući izbliže krepost nade ili ufanja vidimo da ona obuhvaća tri glavna elementa: 

-Ljubav i želju za nadnaravnim dobrom, to jest Bogom, kao našom konačnom srećom. Želja 
za srećom je općenito ljudsko iskustvo. A vjera nam ukazuje da nas jedini Bog može uistinu i u 
potpunosti usrećiti. Mi Boga dakle ljubimo kao izvor svega blaženstva. To je nadnaravna ljubav jer 
se odnosi na Boga kojega poznajemo po vjeri. Kako je to dobro sjedinjenja s Bogom u vječnosti 
teško postići, vjernik osjeća i insti nk tivno strah da ga ne bismo postigli, da bismo mogli promašiti 
željeni cilj. I baš radi toga, nadvlada taj strah, a to je dolazi i drugi bitni element kršćanske nade, 
postojanost ili čvrsta nada da ćemo postići taj cilj. 

Ova postojanost - čvrstina kršćanske nade očito se ne temelji na našim vlastitim snagama i 
nastojanjima, koje su posve nesposobne da samo pomoću njih postignemo to dobro sjedinjenja s 
bogom, nego se temelji na Bogu i na njegovoj svemogućnosti, njegovim obećanjima kojom nam 
pomaže. Upravo od njega dobivamo sve potrebne milosti i darove s kojima trebamo surađivati da 
ostvarimo duhovni rast sve do savršenstva u ovom i spasenje u drugom životu. 

Ali milost traži i sudjelovanje s naše strane i suradnju. I to je treći bitni element kršćanske 
nade. Taj treći element je ozbiljni napor koji trebamo uložiti u prakticiranju vjere dok težimo k 
Bogu i da koristimo sva sredstva spasenja koja nam stoje na raspolaganju. Taj napor prakse vjere 
treba biti toliko energičniji, odlučniji i ustrajniji što je uzvišeniji predmet naše nade. 

Prema onome što smo do sada rekli, mogli bismo ovako definirati nadu: Nada je bogoslovna 
krepost po kojoj želimo postići sjedinjenje s Bogom kao svoje najveće dobro i po kojoj to i 
postižemo s čvrstim pouzdanjem zbog dobrote i svemoći Božje, vjernosti Boga njegovim 
obećanjima postižemo vječno blaženstvo jer imamo od Boga sva darovana sredstva da do toga 
dođemo. 

Prvi predmet naše nade je Bog sam u koliko je on naša najviša sreća,to je Bog kojeg ćemo 
vječno posjedovati blaženim gledanjem i beskrajnom ljubavlju. Jer, kako nam veli naš Gospodin, 
život vječni je spoznaja Boga, gledanje Boga i Onoga koga je poslao: "A ovo je život vječni: da 
upoznaju tebe, jedinoga pravoga Boga i koga si poslao Isusa Krista" (Iv 17,3). Ali budući da ne 
možemo to postići bez milosti, naša se nada odnosi i na sve druge nadnaravne pomoći koje su nam 
potrebne da izbjegavamo grijeh, da svladavamo napasti, da pobijedimo napasti đavla, da steknemo 
kršćanske kreposti te, što više, i na vremenita dobra u onoj mjeri ukoliko su nam korisna ih 
potrebna na naš dostojan ljudski i kršćanski život rast u savršenstvu i za naše vječno spasenje. 

Razlog kršćanske nade je Božja dobrota prema nama, Božja svemogućnost koja nam pomaže 
i koja pridiže naše duše, odvaja ih od zemaljskih dobara i usmjerava k nebeskim dobrima te Božja 
obećanja kojima on ostaje vjeran samo potvrđuju sigurnost ove pomoći i kršćanske nade. 

Sveto Pismo često govori o ufanju kao potrebi za doći do sjedinjenja s Bogom i postići 
spasenje. Bog poručuje nama ljudima preko proroka Jeremije: »Iz svake ću te pogibli izbaviti, te 
nećeš pasti od mača, nego ću dovesti život tvoj u sigurnost, jer si se pouzdao u me« (Jer 39, 18). 
Pisac psalama naglašuje: »Blago čovjeku koji samo u Gospoda Boga stavlja uzdanje svoje« (Ps 39, 
5). Knjiga Sirahova pita: »Tko seje uzdao u Gospoda Boga i bio posramljen?« (Sir 2, 10). 

Kršćansko ufanje se sastoji u tome da čovjek s čvrstim povjerenjem očekuje sve što nam je 
Bog radi zasluga Isusa Krista obećao. Ufati se znači s punim povjerenjem očekivati obećano dobro. 
A dobro je sve ono što je s zdravim razumom u skladu, za čim ljudska duša teži, što čovjek želi 
imati. Ufa se tko je čvrsto uvjeren da će obećano dobro sigurno postići. 

Kad čovjek sigurno očekuje neko dobro, jer mu ga je obećao čestit čovjek - to je ljudsko 
ufanje. A kad mi ljudi očekujemo duhovna i vremenita dobra što nam ih je Bog obećao - to je 
kršćansko ufanje. 

Bog nam je obećao nebo sva sredstva koja su potrebna za postignuće spasenja. A obećao 
nam je Bog sve to radi zasluga Isusa Krista, jedinorođenoga Sina Božjega. Sav život Isusov, sva 
djela Isusova, a napose Njegove strašne muke na križu i Njegova mučenička smrt - to su neizmjerne 
zasluge, dokaz do koje mjere nas Bog voli pa nam je obećao da ćemo postići sjedinjenje s Njim i 
vječno blaženstvo. 

Radi Isusovih zasluga nadamo se spasenju, radi Isusovih se zasluga ufamo da ćemo ovaj 
život zamijeniti s drugim boljim, Isusove su zasluge zalog našem blaženom životu u Nebu. Isus 
Krist je naše ufanje. »I nema ni u jednom drugom spasenja, jer nema drugoga imena pod nebom 
danoga ljudima, u kom treba da se spasimo« (Dj 4, 12). Kršćansko ufanje (nada) je bogoslovna 
krepost koja se dobiva na krštenju a sažeto o njoj Crkva ovako uči: 

„Ufanje (nada) je bogoslovna krepost po kojoj čeznemo za nebeskim kraljevstvom i vječnim 
životom kao za svojom srećom stavljajući svoje pouzdanje u Kristova obećanja i oslanjajući se ne 
na svoje sile, nego na pomoć milosti Duha Svetoga. »Držimo nepokolebljivim ispovijedanje naše 
nade, jer je vjeran Onaj koji je obećao« (Heb 10,23). Duh Sveti je bogato izliven »na nas po Isusu 
Kristu, Spasitelju našemu, da opravdani njegovom milošću budemo, po nadi baštinici života 
vječnoga« (Tit 3,6-7). 

Krepost ufanja odgovara čežnji za srećom što ju je Bog stavio u srce svakoga čovjeka; ona 
obuhvaća očekivanja što ih nadahnjuju ljudske djelatnosti; pročišćuje ih i upravlja prema 
Kraljevstvu nebeskom; čuva od malodušja i podržava u svim časovima napuštenosti, širi srce u 
iščekivanju vječnog blaženstva. Polet nade čuva od sebičnosti i vodi k radosti ljubavi. 

Kršćansko ufanje preuzima i dovodi do punine nadu izabranog naroda, kojoj je početak i 
uzor Abrahamova nada, koji je u Izaku bio obasut Božjim obećanjima i očišćen žrtvenim 
iskušenjem. »U nadi protiv svake nade Abraham je povjerovao i postao ocem naroda mnogih« (Rim 
4,18) 

Kršćanska se nada razvija, od početka Isusova propovijedanja, u navještaju blaženstava. 
Blaženstva uzdižu našu nadu prema nebu kao prema novoj obećanoj zemlji, zacrtavajući joj put 
kroz kušnje koje čekaju Isusove učenike. No po zaslugama Isusa Krista i njegove muke Bog nas 
čuva u »nadi koja ne razočarava« (Rim 5,5). 

Nada je »pouzdano i čvrsto sidro duše«, koje prodire tamo »kamo je kao preteča za nas ušao 
Isus« (Heb 6,19-20). Ona je i oružje koje nas u borbi spasenja brani: »budimo trijezni (...) obučimo 
oklop vjere i ljubavi i stavimo kacigu, nadu spasenja« (1 Sol 5,8). Ona nam i u kušnji pribavlja 
radost: »U nadi budite radosni, u nevolji strpljivi« (Rim 12,12). Nadu izražavamo i hranimo 
molitvom, posebno moljenjem Očenaša, koji je sažetak svega što nam ufanje daje željeti. 

Možemo se dakle nadati nebeskoj slavi što ju je Bog obećao onima koji ga ljube i vrše 
njegovu volju. U svakoj prilici, svatko treba da se nada da će, uz milost Božju, ustrajati »do kraja« 
i da će postići nebesku radost kao vječnu Božju nagradu za dobra djela izvršena s Kristovom 
milošću. U nadi Crkva moli »da se svi ljudi spase« (1 Tim 2,4). Ona čezne da se u nebeskoj slavi 
sjedini s Kristom, svojim Zaručnikom: 

„Ufaj se, dušo moja, ufaj. Ne znaš ni dana ni časa. Bdij pozorno, sve prolazi kao hip, premda 
tvoje nestrpljenje može učiniti nesigurnim ono što je sigurno, i dugim vrijeme koje je veoma kratko. 
Razmisli da, što se više budeš borila, to ćeš više dokazati ljubav prema svojem Bogu i to ćeš više 
jednoga dana uživati sa svojim Ljubljenim, u sreći i ushitu koje neće moći prestati nikada“. (KKC 
1817-1821) 

Što od Boga očekujemo, čemu se možemo nadati? Najveće dobro što nam je Bog obećao je 
blaženi vječni život »Ovo je obećanje koje nam on (Isus) obećao, život vječni (liv 2,25) 

Kao sredstvo za postignuće vječnoga života obećao nam je Bog svoju milost ili izvanrednu 
pomoć koju dijeli treća božanska osoba - Duh Sveti. »Bog hoće da se svi ljudi spase« (1 Tim 2 4). 
U tu svrhu Bog djelatnim milostima rasvjetljuje čovjeku razum da spozna istinu, i jača mu volju da 

čini dobro. Po posvetnoj milosti Bog uzdiže čovjeka na svoje posinaštvo i prijateljstvo, čini čovjeka 
dionikom Božje naravi i konačno Božje slave na nebu. 

Isus Krist, Božji Sin, obećao nam je vremenita dobra za uzdržavanje našega života na 
zemlji. »Ne budite tjeskobno zabrinuti za život svoj, što ćete jesti i što ćete piti ni za tijelo svoje u 
što ćete se obući. Pogledajte na ptice nebeske! One ne siju, ne žanju, ne sabiraju u žitnice: Otac ih 
vas nebeski hrani. Niste li vi više vrijedni od njih? « (Mt 6, 25-26). 

Bog nam je obećao oproštenje grijeha, kad se želimo k Bogu obratiti i život popraviti. Isus je 
rekao jednom zgodom: »Bit će u nebu veća radost za jednoga grešnika koji se obrati, nego li za 
devedeset i devet pravednika koji ne trebaju obraćenja« (Lk 15,7). U priči o izgubljenom sinu i o 
izgubljenoj ovci crta nam Isus Krist neizmjerno Božje milosrđe koje je pripravio svakom grešniku. 
Oprostiti grijehe makar kakvi i koliki bili, ako se čovjek za grijehe iskreno kaje. Sv. Augustin je 
rekao utješnu misao: »Bog ne gleda na ono što je čovjek učinio, nego na ono što čovjek hoće 
činiti«. Drugim riječima: Bog više gleda na dobru volju, na plemenitu nakanu, nego na sama djela, 
jer je puno puta izvan čovječje moći činiti dobra djela, pa je Bogu draga i sama dobra volja. 

Dok je čovjek živ, nikada nije kasno činiti pokoru. Raskajani razbojnik na križu u zadnji čas 
se pokajao za grijehe, Isus mu je oprostio i zajamčio spasenje. 

Bog nam je obećao pomoći u pogibli. Bog u Svetom Pismu zove sebe pomoćnikom u 
nevoljama (usp. Ps 45,2). Bog koji put kao da oklijeva i ne pomaže odmah, čini to iz razloga da 
ljudi jasnije vide svoju nedostatnost i bijedu, potrebu Božje pomoći, pa da onda znaju više cijeniti 
Božje dobročinstvo! Sv. Ambrozije veli: »Kad je bijeda najveća, tada je pomoć Božja najbliža«. 
Bog pusti pravednika da tone, ali ne dopušta da potone. Bog nam je obećao da će uslišati naše 
molitve. Isus veli: »Ako me za što zamolite u ime moje, ja ću to učiniti« (Iv 14, 14). Na drugom 
mjestu Isus upozorava: »Ako što zamolite Oca, dat će vam u ime moje« (Iv 16, 23). 

Dakle, Božja su obećanja velika i nepogrešiva, zato i ufanje naše u Boga treba daje sigurno 
i nepokolebivo. Sv. Alfons Liguori poticajno piše o razlozima kršćanskog ufanja: 

„Što se tiče razloga na kojima treba počivati naše ufanje, prvi se sastoji u Božjim 
obećanjima. Gotovo na svakoj stranici Svetoga pisma pronalazimo razloge za ufanje u Gospodina. 
Ondje čitamo da Bog obećava vječno spasenje i sredstva za njegovo postizanje onima koji vjeruju i 
mole: "Sve što god zamolite i zaištete, vjerujte da ste postigli i bit će vam" (Mk 11,24); "Tko god 
ište, prima" (Mt 7,8); "Gospodin je štit svima koji se k njemu utječu" (Ps 18,31); "Djeco, pogledajte 
prošla pokoljenja i vidite: je li se ikad postidio tko se uzdao u Gospoda?" (Sir 2,10); "Koji se u tebe 
uzdaju, postidjet se neće" (Ps 25,3); "U tebe se, Gospodine, ufam, o da ne budem postiđen 
dovijeka!" (Ps 71,1); "Izbavit ću ga jer se uzda u me... spasit ću ga i proslaviti" (Ps 91,14-15, po 
Vulgati); "Zaista, zaista, kažem vam: što god za- ištete u Oca, dat će vam u moje ime" (Iv 16,23). 

Ova i nebrojena druga obećanja dana su svim ljudima bez iznimke. Nebo će i zemlja proći, 
veli Sveto pismo, ah Božje riječi i obećanja ne će proći (usp. Lk 21,33). Stoga, po apostolovim 
riječima, "čuvajmo nepokolebljivu vjeru nade jer je vjeran Onaj koji dade obećanje" (Heb 10,23). 

Drugi razlog naše nade jest iskrena želja našega Gospodina da nas učini sretnima. Bog voli 
sva svoja stvorenja. "Ti ljubiš sva bića i ne mrziš nijedno koje si stvorio" (Mudr 11,24). No, kao što 
veli sveti Augustin, svaka ljubav posjeduje djelatnu snagu te ne može ostati besposlena. Prema 
tome, ljubav u samoj svojoj biti nosi pojam dobročinstva tako da onaj tko ljubi ne može ne činiti 
dobro onome koga voli, ukoliko mu je to ikako moguće. Po Aristotelovim riječima, "ljubav nastoji 
učiniti ono što smatra daje dobro za onoga koga voli". Stoga, ako Bog voli sve ljude, mora također 
željeti da svi ljudi postignu vječnu sreću, budući da je to čovjekovo vrhovno i jedino dobro, jer je 
čovjek stvoren za tu svrhu. "Imate plod svoj za posvećenje, a svršetak - život vječni" (Rim 6,22). 

Kalvin je počinio strahovito bogohuljenje izjavivši daje Bog neke ljude stvorio samo zato 
da ih baci u pakao. Štoviše, usudio se ustvrditi da Bog sili ljude na grijeh kako bi mogli biti prokleti. 
Međutim, "Bog hoće da se svi ljudi spase i dođu do spoznanja istine" (1 Tim 2,4). Dapače, 
izjavljuje da želi obraćenje i spasenje bezbožnika koji su zaslužili vječnu smrt. "Života mi moga, 
kaže Gospodin Bog, nije meni do smrti bezbožnikove, nego da se odvrati od zloga puta svojega i da 
živi!" (Ez 33,11). Tertulijan upozorava na činjenicu da riječima "života mi moga" Gospodin daje 

zakletvu, kako bismo mu vjerovali bez oklijevanja. Zbog toga se učeni isusovac Petavije (Denys 
Petau) uvelike čudi kako bi netko mogao osporiti ovu istinu. "Ukoliko se pokuša", veli on, 
"pogrješno protumačiti ovako jasan navod Svetoga pisma, koji Bog čak potvrđuje zakletvom, 
preostaje li još ijedna vjerska istina koja se ne bi mogla izvrnuti?" 

No zbog čega Bog tako usrdno želi spasenje svih ljudi? Jednostavno zato jer ih je stvorio iz 
ljubavi i jer ih je oduvijek ljubio. "Ljubavlju vječnom ljubim te, zato ti sačuvah milost" (Jr 31,3). U 
Poslanici svetoga Petra čitamo da Gospodin, poznavajući čovjekovu slaboću, ima strpljenja s 
grješnikom te ne želi da se izgubi, nego da se obrati i spasi. "Gospodin je strpljiv prema vama jer ne 
će da tko propadne, nego hoće da svi prispi-ju k obraćenju" (2 Pt 3,9). Ukratko, Bog želi spasiti sve 
ljude, a ukoliko postoje neka nevoljna stvorenja koja ga svojim grijesima tjeraju da ih osudi, on im 
progovara kao kroz suze: "Zašto da umirete, dome Izraelov?... Obratite se, dakle, i živite!" (Ez 
18,31- 32). Zašto da se izgubite, dječice moja, i da se osudUtc na vječnu propast? Ukoliko ste bili 
tako nevoljni da ste me ostavili, vratite se sada k meni raskajana srca pa ću vam vratiti izgubljeni 
život. 

Kršćanska dušo, sama prosudi, nije li istina da Bog želi tvoje vječno spasenje! Ubuduće se, 
dakle, nemoj nikada baviti ovakvim mislima: tko zna, možda Bog ne želi da se spasim! Možda zbog 
mojih uvrjeda želi da budem zauvijek izgubljen! Takve pomisli moraš otjerati od sebe budući da ti 
sada mora biti jasno da ti Bog pomaže svojom milošću i da te uporno doziva svojoj ljubavi. 

Treći snažan razlog našega ufanja u Boga jesu zasluge Isusa Krista. Davno prije nego što se 
naš Spasitelj pojavio na zemlji, kralj-psalmist David potkazuje svoje potpuno pouzdanje u njega: 
"U tvoje ruke predajem duh svoj: otkupio si me, Gospodine, Bože vjerni" (Ps 31,6). Prema tome, 
koliko se više mi sami moramo pouzdati u Isusa koji je već došao i izvršio djelo našega otkupljenja. 
Puni povjerenja i sigurnosti moramo ponoviti s kraljem-psalmistom: "U tvoje ruke predajem duh 
svoj: otkupio si me, Gospodine, Bože vjerni." Ti si vjeran svojim obećanjima. 

Ukoliko se zbog svojih grijeha s pravom moramo bojati vječne smrti, pronalazimo još jače 
razloge za nadu vječnoga života u zaslugama Isusa Krista, koje imaju neusporedivo veću moć da 
nas spase nego naši grijesi da nas unište. Svojim smo grijesima zaslužili vječnu smrt, ali nam je naš 
Otkupitelj pritekao u pomoć, kao što kaže prorok Izaija, te je uzeo na sebe naše dugove kako bi za 
njih dao zadovoljštinu svojim trpljenjem: "On je naše bolesti ponio, naše je boli na se uzeo" (Iz 
53,4). U onaj nesretni čas kada smo sagriješili, Bog je napisao presudu naše vječne propasti. No što 
je učinio Isus Krist? 

Uzeo je ovu našu osudu, kao što kaže apostol, te ju je pribio na križ i izbrisao je svojom 
predragocjenom krvlju. Ne možemo gledati tu presudu, a da pritom ne vidimo križ na kojemu je ona 
uništena. Na taj se način obnavlja naše ufanje u opraštanje i vječno spasenje: "Izbrisao je zadužnicu 
koja propisima bijaše protiv nas... Nju on ukloni pribivši je na križ" (Kol 2,14). "Pristupajmo dakle 
smjelo Prijestolju milosti da primimo milosrđe i milost nađemo za pomoć u pravi čas!"’(Heb 4,16). 
Prijestolje milosti je križ na koji je naš Gospodin bio podignut kako bi udijelio milosrđe i milost 
svima koji se njemu utječu. No, moramo smjesta poći k njemu, dok još imamo priliku dobiti pomoć, 
inače bismo mogli stići prekasno i uzaludno tražiti. 

Pohrlimo, dakle, do Kristova križa i prigrlimo ga s nepokolebljivim pouzdanjem. Ne 
moramo se prestrašiti motreći svoju bijedu, u Kristu ćemo pronaći bogatstvo i blago milosti: 
"Zahvaljujem Bogu svojemu", kaže apostol, "što se u njemu obogatiste u svemu... te ne 
oskudijevate ni na jednom daru" (1 Kor 1,4.5.7). Zasluge Isusa Krista otvorile su nam Božju 
riznicu, dajući nam pravo na sve milosti koje uopće možemo zaželjeti. 

Sveti Leon kaže da su milosti koje smo stekli smrću Isusa Krista daleko veće od gubitaka 
koje nam je đavao nanio grijehom. Sveti nam Pavao govori jednako: "Ali s darom nije kao s 
grijehom... Gdje se umnožio grijeh, nadmoćno izobilova milost" (Rim 5,15.20). 

Zbog toga nas naš Spasitelj potiče da se nadamo svim milostima po njegovim beskrajnim 
zaslugama. On nas sam poučava kako da prikažemo svoje prošnje nebeskome Ocu: "Zaista, zaista, 
kažem vam: što god zaištete u Oca, dat će vam u moje ime" (Iv 16,23). "Onaj koji ni svojega Sina 
nije poštedio, nego gaje za sve nas predao, kako nam onda s njime ne će sve darovati?" (Rim 8,32). 
Dakle, po apostolskim riječima, Bog nije ništa izuzeo: ni oproštenje grijeha, ni ustrajnost do 

svršetka, ni božansku ljubav i savršenstvo, pa ni samo nebo; "s njime nam je sve darovao". Jedina 
stvar koju moramo učiniti jest zamoliti ga za njegovu milost jer "Gospodin je bogat prema svima 
koji ga prizivlju" (Rim 10,12)“. (Vježbanje u savršenosti II) 

Kršćansko ufanje dakle izvire iz vjere. Najprije mora u duši postojati vjera ili uvjerenje daje 
Bog vjeran, svemoguć i neizmjerno dobar. Tada se rađa ufanje da će nam Bog uistinu dati obećana 
dobra nebo i potrebne milosti za nebo. 

Vjernost Božja sastoji se u tome da Bog zacijelo izvrši kada što obeća ili zaprijeti. »Nebo i 
zemlja proći će, ali riječi moje neće proći« - kaže Isus (Mt 24, 35). Bog je svemogući: znači da Bog 
može sve; samo treba da nešto hoće, pa već ono i bude. A dobrota Božja kaže da je Bog pun 
ljubavi, pa zato nama ljudima i svim drugim stvorovima daje nebrojena dobra. Vjera nas uči daje 
Isus Krist iz čiste ljubavi prema čovječanstvu teške muke trpio i na križu umro. 

Kao što stabljika raste iz korijena tako se ufanje rađa iz vjere. Vjera i ufanje su među sobom 
najtješnje povezani. Nema vjere a da ona ne bi rađala ufanje, a gdje postoji ufanje, još prije tu mora 
postojati i vjera. Vjera nam kaže: Duhovna su dobra tu i mogu se postići, a ufanje hoće ta dobra 
imati. 

Zato što ljudske nade nisu uvijek sigurne i pouzdane, događa se da se ne ostvaruju. Biva to 
zbog ograničene ljudske moći. Ljudske su nade nesigurne često zbog tvrdoga ljudskoga srca koje 
ne pozna milosrđa. Ljudske nade varaju i zbog nevjernosti ljudske, čovjek zada riječ pa je pogazi, 
često obeća ali obećanje ne izvrši. A kršćansko je ufanje drugačije, slično je sidru sa tri vrha. Prvi 
znači svemoć Božju kojom Bog može čovjeku pomoći, drugi znači dobrotu Božju kojom Bog hoće 
pomoći čovjeku a treći znači vjernost Božju kojom Bog u istinu daje ljudima sve što god je obećao. 

Ali kršćansko je ufanje uvjetovano vršenjem Božje volje. Kad bi netko sudio ovako: Bog mi 
je obećao nebo i milosti koje me vode u nebo. Za spasenje sam siguran. Mogu mirne duše prekrižiti 
ruke i ništa se ne brinuti za spasenje. Ono će doći samo po sebi. Takav bi sud bio potpuno pogrešan, 
protivan evanđeoskom duhu kršćanskoj vjeri. 

Bog obećava, daje svoje milosti potrebne za doći u nebo pod uvjetom da čovjek vrši Božju 
volju, da vrši Božje zapovijedi, da čini dobra djela. Isus Krist je jasno rekao: »Neće svaki koji mi 
govori: Gospodine, Gospodine, ući u kraljevstvo nebesko, nego onaj koji vrši volju Oca mojega koji 
je na nebesima« (Mt 7, 21). Nisu dosta same riječi, makar bile i najljepše. Dobra djela treba 
pokazati, radi dobrih djela se daju nagrade, pa tako i nebo, najveća i najljepša nagrada, traži dobra 
djela, a ne zadovoljava se samo praznim riječima. 

Grešnik se opravdano ufa u Boga samo onda ako se za grijehe iskreno kaje i život popravi. 
Gajiti nadu u spasenje, a ne činiti dobrih djela bila bi preuzetost. Uzalud se, dakle, čovjek ufa u 
Gospodina ako se ne kaje za grijehe, ne odbacuje ih, ne obraća se i ne čini dobrih djela. Ali »ako se 
bezbožnik obrati od svih grijeha svojih što ih je počinio,i drži sve uredbe moje i čini pravo i pravdu, 
on će doista živjeti. On neće poginuti!« (Ez 18, 21). 

Pravednik se opravdano ufa u Boga da će se Bog brinuti za sve njegove potrebe. Pravednik 
je onaj čovjek koji se nalazi u posvetnoj milosti, a u posvetnoj se milosti nalazi svaki koji nema na 
duši teškoga grijeha. Međutim, i pravednik se mora truditi oko dobara kojima se od Boga nada. Isus 
Krist veli: »Tražite najprije kraljevstvo Božje i pravdu njegovu, i ovo će vam se sve dodati« (Mt 6, 
33). 

Trudimo se najprije oko duhovnih vrednota kao što su kreposti i dobra djela, a napose djela 
milosrđa, pa ćemo postati Božji prijatelji. Mi smo Božji sluge. Naše je vršiti Božju volju, Božje 
zapovijedi, a Božje je brinuti se za naše potrebe i dati nam nagradu. Sv. Ivan od Križa veli: »Naša je 
stvar Bogu- Gospodaru služiti, a Božja je stvar skrbiti se za nas«. Sv. Augustin uči da bismo mi 
vrijeđali Boga kad ne bismo imali veliko pouzdanje u Njega. A sv. Petar je rekao: »Svu svoju brigu 
bacite na Njega - Boga, jer se On brine za vas!« (1 Pet 5, 7). A što Bog od nas očekuje? Sv. Karlo 
Boromejski kaže: „Moramo se najboljem nadati, ali i najbolje činiti“. 

Sv. Franjo Saleški veli: „Očekivati od Boga pomoć, a ne činiti ono što možeš, znači Boga 
kušati. Bolesnik koji moli od Boga zdravlje mora najprije sam za zdravlje učiniti sto može. To 
znači: treba poći k liječniku i pitati za savjet. Treba uzimati lijekove i paziti na liječnikove upute. 

Sad će Bog, u koliko nedostaju ljudske sile, pomoći makar i čudom, ako je to dobro za bolesnika, tj. 
ako koristi spasu njegove duše. Bilo bi smiješno kad bi bolesnik s upalom pluća, mjesto da leži i da 
se liječi, hodao po kiši i vjetru, i očekivao čudesno ozdravljenje. Slušajmo svoj razum, pametne 
ljude i mudre savjete. Ako to ne pomogne, onda očekujmo pomoć od Boga. Sv. Pavao je imao od 
Boga dar čudesnog liječenja, ali je ipak savjetovao Timoteju, koji je bolovao na želucu, neka uzme 
malo vina, da prirodnim načinom popravi želudac. Čovjek bez posla mora se najprije sam truditi da 
nađe posao i zaradu, a ne skrstiti ruke i čekati da Bog čini čudesa. To vrijedi i za svaku drugu bijedu 
ili nesreću“. 

S kršćanskim ufanjem treba da je povezan spasonosni strah Božji da čovjek ne padne u 
grijeh. Mi očekujemo od Boga obećana dobra, jer imamo pouzdanje u Božje milosrđe. Ali u isto 
vrijeme treba u duši osjećati strah pred Božjom pravednošću, jer Bog neće dati svojih dobara 
onomu koji ga vrijeđa. Uvreda isključuje darove, a pravednost milosrđe. Tko Boga vrijeđa, griješi. 
Grijeh izaziva pravednu kaznu, a pravedna kazna i ufanje u milosrđe ne mogu zajedno postojati. 

Radi toga poručuje sv. Pavao Filipljanima: »Radiste o spasenju svome sa strahom i 
drhtanjem!« (Flp 2, 12). Tridentinski sabor uči: „Nitko od ljudi nije sasvim siguran da se nalazi u 
broju izabranih, tj. nije sasvim siguran da će se spasiti. Dokle god čovjek živi može sagriješiti, Boga 
uvrijediti, postati Božji neprijatelj, pa time izgubiti pravo na nebo. Jednako tako nitko nije posve 
siguran da će u dobru ustrajati do konca života i doći u nebo. Dok živimo na zemlji, samo je onaj 
posve siguran za svoje spasenje komu to Bog posebno objavi, a takvih je objava vrlo malo. Redoviti 
put spasenja je taj da se bojimo grijeha i ufamo u Božje milosrđe, što je duša čistija od grijeha i ima 
više pouzdanja u Božje milosrđe, to je sigurnija za svoje spasenje“. 

Sv. Ivan Krizostom veli: »I najsigurniji pokrivač krovova uvijek je u strahu da bi mogao 
pasti s krova«. Sv. Pavao piše Korinćanima: »Tko dakle misli da stoji, neka gleda da ne padne!« (1 
Kor 10, 12). 

Ufanje u Božje milosrđe daje nam snage da idemo naprijed i ne zaziremo od životne borbe i 
životnih udaraca, a strah od grijeha čini nas opreznima da pazimo na svoj rad i da ne činimo zla. 
Ufanje je u našem životu ono što je vjetar lađi, a strah je sličan teretu u lađi. Vjetar tjera lađu prema 
luci, a teret u lađi osigurava da se ne prevrne i da ne potone. Tako se sretno dolazi do konačne 
svrhe. Strah Božji, dakle, ne oslabljuje ufanje, nego ga jača, što je više straha od grijeha i više 
nepouzdanja u sebe to je veće ufanje u Boga. 

Velika je uloga nade u našem posvećenju što se posebno odnosi na tri osobita načina. Prvi, 
nada nas sjedinjuje s Bogom, jer nas odvaja od zemaljskih dobara. Nas ljude privlače sjetilni 
užitci, skloni smo na oholost, zasljepljuje nas bogatstvo i konačno naravne radosti razuma i srca. 

A nada, gledajući očima žive vjere, nam pokazuje da sva ta zemaljska uživanja i radosti imaju 
dva temeljna nedostatka da bi mogle predstavljati pravu potpunu radost, a to je da im nedostaje 
savršenstvo i trajnost. 

Nijedno od tih dobara nije tako savršeno da bi moglo potpuno zadovoljiti ljudsko biće i srce. 
Nakon što su nam ta doba pružila radosti kroz nekoliko časaka, ona nas zasićuju i dosade nam. Naše 
je srce toliko veliko i ima tako velikih težnja, koje su toliko uzvišene, da se ne može zadovoljiti tim 
materijalnim dobrima, koja su samo sredstva da se postigne plemenitiji i uzvišeniji cilj. Naravna 
dobra razuma i srca nas također ne zadovoljavaju. Naš razum nije nikad zadovoljan, osim u 
spoznaji prvog uzroka, a naše srce, koje traži savršenog prijatelja, nalazi ga samo u Bogu. On je 
jedini punina bitka, punina ljepote, punina dobrote i moći; Bog koji dostaje samomu sebi, dostaje, 
očito je dostatan i našoj sreći. I kad smo shvatili tko je Bog, tada se naše srce odvaja od zemaljskih 
dobara da se prikloni njemu koji nas neodoljivo privlači. 

Pa sve kad bi nam zemaljska dobra i dostajala, ona ne traju dugo i za čas nestaju. Mi ljudi to 
jako dobro znamo i ta nam misao prolaznosti zemaljskih dobara kvari veselje i onda kad 
posjedujemo zemaljska dobra. Bog naprotiv ostaje uvijek isti i smrt, koja nas rastavlja od svega, s 
njime vjernika najsavršenije sjedinjuje. Pa iako nas radi smrti spopada prirodni strah, s pouzdanjem 
gledamo kako nam se približuje zahvaljujući nadi koju imamo da ćemo se zauvijek sjediniti s 
Bogom koji jedini može biti naša potpuna sreća. 

Drugo, nada povezana s poniznošću čini naše molitve uspješnima i pomoću nje postižemo sve 
milosti koje su nam potrebne. Ništa nije tako lijepo kao neprestano poticanje Svetog pisma da se 
pouzdajemo u Boga. Sirah ovako u kratko iznosi nauk Starog zavjeta: "Tko se uzdao u Gospoda i 
bio posramljen? Tko je ustrajao u strahu od njega i bio ostavljen? Tko ga je zazvao i bio od njega 
neopažen? Jer je milostiv i milosrdan Gospodin,on otpušta grijehe i spašava u vrijeme potrebe" (Sir 
2 , 11 ). 

Ali na poseban se način uočava u Novom Zavjetu, kolika je vrijednost pouzdanja. Isus čini 
čudesa onima koji imaju pouzdanja u Njega. Sjetimo se njegova postupka sa rimskim stotnikom, 
uzetim kojeg jer nije mogao sam doći do Učitelja, spustiti kroz krov, s Jerihonskim slijepcima, s 
Kananejkom koja ga ne prestaje moliti, iako je bila tri puta odbijena, sa ženom grješnicom, 
gubavcem koji dolazi da mu se zahvali na ozdravljenju. 

U ostalom kako ne bismo imali pouzdanja kad naš Gospodin sam veli da će nam se dati sve 
ono što budemo tražili od Oca u njegovo ime: "Zaista, zaista vam kažem, štogod zaištete od Oca u 
moje ime, bit će vam" (Iv 16,23). U nadi i pouzdanju je tajna naše jakosti. Kad molimo u ime 
Isusovo, to znači uzdati se u njegove zasluge i u njegovu zadovoljštinu, njegova krv rječitije govori 
za nas nego naše siromašne molitve. 

Uostalom, nema ničega čime bismo Boga toliko častili koliko pouzdanjem. Time priznajemo 
njegovu svemoć i dobrotu i on, koji ne može dopustiti da netko bude od njega veći u plemenitosti, 
odgovara na to pouzdanje obilnim izlijevanjem svojih milosti. 

Treće, nada je konačno počelo plodnog djelovanja: Ona prije svega budi u nama svete želje, 
posebno želju za nebom, želju za posjedovanjem Boga. A želja daje opet našoj duši polet, snagu, 
potrebni žar da postignemo dobro koje nam se sviđa i jača nas u naporima, sve dotle dok ne 
stignemo do željenog cilja. 

Nada povećava naše napore kad mislimo na nagradu koja će biti mnogo veća od naših napora. 
Ako svjetovni ljudi rade tako gorljivo i marljivo da steknu propadljivo bogatstvo, koliko više mi 
moramo raditi i trpjeti da postignemo neraspadljivi vijenac slave? „A svaki koji se bori od svega se 
uzdržava: oni dakle da dobiju raspadljiv vijenac, a mi neraspadljiv" (1 Kor 15,25). 

Nada nam daje onu snagu, onu ustrajnost koja nam osigurava siguran uspjeh. Ako nema ništa 
očajnije nego se boriti bez nade u pobjedu, isto tako nam s druge strane ništa ne daje toliko snage 
kao uvjerenje da ćemo pobijediti. A takvo nam uvjerenje i sigurnost daje nada. A budući da smo 
slabi sami po sebi imamo moćne saveznike; Boga, Isusa Krista, Gospu i svece. 

,,A ako je Bog s nama, tko će protiv nas“? (Rim 8,31). Ako u nama živi i ako na nas 
primijenjuje svoju snagu Isus koji je pobijedio svijet i đavla, nismo li sigurni da ćemo pobijediti s 
njime? Ako nas svojim svemoćnim posredovanjem pomaže Marija, koja je zgazila glavu paklenoga 
zmaja, nećemo li postići sve pomoći koje želimo? Ako za nas mole prijatelji Božji, zar tolike 
molitve ne daju potpunu sigurnost? A ako smo tako sigurni da ćemo uspjeti, možemo li uzmaknuti 
pred nekim poteškoćama koje su potrebne da postignemo vječno posjedovanje Boga? 

Tako daje kršćansko ufanje je Božji dar. Sposobnost za ufanje u Boga rekli smo dobivamo s 
posvećujućom milošću već na svetom krštenju. Duh Sveti budi u nama čežnju za nebeskim dobrima 
i napunja dušu s pouzdanjem u Boga. Što je u čovjeku veći stupanj posvećujuće milosti, dakle što je 
čovjek savršeniji i Bogu miliji, što je više s Bogom sjedinjen to će se u njemu razviti i veća 
sposobnost za ufanje u Boga. Odatle dolazi da je kod svetaca pod konac života ufanje u Boga bilo 
najveće. Ufanje je slično rijeci, što se rijeka više približava moru, to je ona šira i dublja; što se 
kreposni život čovjeka kršćanina više približava kraju, to je i njegovo ufanje u Boga veće. O 
karakteristikama kršćanskog ufanja (nade) sv. Alfons Liguori ovako piše: 

„Sada ćemo posvetiti pozornost značajkama koje moraju resiti naše ufanje. Ponajprije, naše 
ufanje mora biti čvrsto i nepokolebljivo. Po svetome Tomi, "nada u vječno blaženstvo jest 
pouzdano iščekivanje toga blaženstva". S ovim se naukom slaže i Tridentski sabor koji izjavljuje: 
"Svi se moramo zaufano nadati u Božju pomoć, jer kao što je Bog u nama započeo dobro djelo, 
tako ga želi i dovršiti, pod uvjetom da se služimo njegovom milošću; od njega dolazi i želja i 
njezino ostvarenje" (sjednica 6, poglavlje 18). 

Upravo je ovo naučavao sveti Pavao apostol u svojoj Poslanici Timoteju: "Znam komu sam 
povjerovao i uvjeren sam daje on moćan poklad moj sačuvati za onaj Dan" (2 Tim 1,12). U tome 
uviđamo razliku između kršćanskoga ufanja i čisto ljudske nade. S ljudskom je nadom uvijek 
povezan strah da se osoba koja je dala obećanje predomislila ili da bi se mogla predomisliti. 
Naprotiv, kršćansko ufanje, koje se odnosi na vječno spasenje, nema nikakve sumnje ili straha u 
pogledu na Boga. Gospodin nam može i želi udijeliti vječno blaženstvo; dapače, on je to i obećao 
svima koji obdržavaju njegove zapovijedi; u tu se svrhu obvezuje udijeliti milosti potrebne za 
vršenje njegovih zapovijedi svima koji ih zatraže. Ipak, istina je da ni kršćansko ufanje nije sasvim 
slobodno od stanovite bojazni; međutim, po riječima svetoga Tome, "ne moramo se ničega bojati s 
Božje strane, nego samo s naše strane". Sasvim je moguće da mi uskratimo suradnju s Božjom 
miloću, dapače da joj postavimo zaprjeke. 

S pravom je, dakle, Tridentski sabor osudio inovatore koji su tvrdili da čovjek nema 
slobodnu volju te da svatko mora imati nepogrješivu sigurnost da će ustrajati u milosti i zadobiti 
vječno blaženstvo. Takav je nauk na Saboru osuđen budući daje, kao što smo upravo vidjeli, naša 
suradnja s milošću nužna za postizanje vječnoga blaženstva - a ta je suradnja neizvjesna. Zbog toga 
Bog želi da, sjedne strane, održavamo u sebi stanovitu uznemirenost, kako se ne bismo posramili 
zbog pouzdavanja u vlastitu snagu, no s druge strane želi da budemo posve sigurni u njegovu volju 
da nam podari vječno blaženstvo te da će nam dati sve potrebne milosti, samo ako ga zamolimo. 
Zbog toga se moramo nepoljuljanim pouzdanjem ufati u njegovu dobrotu. 

Sveti Toma veli: "Moramo zaufano iščekivati vječno blaženstvo od Božje snage i milosrđa, 
čvrsto vjerujući da nas Bog može usrećiti te da on to i želi." 

Pokatkad se događa da, zbog duhovne suhoće ili zbog uznemirenosti poradi počinjene 
pogrješke, osjećamo u molitvi nedostatak onoga zamjetna pouzdanja koje bismo rado htjeli iskusiti. 
No zbog toga ne smijemo prekinuti molitvu budući da će nas Bog najvjerojatnije više uslišiti tada 
negoli u neko drugo vrijeme, jer tada molimo s manjim pouzdanjem u sebe i s većim ufanjem u 
Božju dobrotu i vjernost. O koliko je Bogu milo i ugodno kada se u strahu i u strepnji, okruženi 
svim mogućim napastima, nadamo protiv svake nade, to jest kada se, unatoč osjećaju nesigurnosti 
zbog vlastite bijede, pouzdajemo u njega, kao što je činio i praotac Abraham, kojega apostol hvali 
što "povjerava u nadi protiv svake nade" (Rim 4,18). 

Kao drugo, naša se nada mora temeljiti jedino u Bogu. Gospodin nam zabranjuje stavljati 
pouzdanje u stvorenja: "Ne uzdajte se u knezove" (Ps 146,3). "Proklet čovjek koji se uzdaje u 
čovjeka" (Jr 17,5). Bog ne želi da gradimo na stvorenjima, jer ne će da im budemo privrženi 
neurednom ljubavlju. Sveti nam Vinko Paulski preporučuje da se ne pouzdajemo odviše u ljudsku 
zaštitu jer ako to činimo, Gospodin će se povući od nas; s druge pak strane, što više rastemo u 
ljubavi prema Bogu, to ćemo se više u nj pouzdati. "Ja kročim putem zapovijedi tvojih jer si mi 
prosvijetlio srce" pouzdanjem (Ps 119,32). 

No netko bi mogao primijetiti: ako je samo Bog naša nada, kako može Crkva oslovljavati 
Mariju kao "ufanje naše"? Poslušajmo što o tome kaže sveti Toma. Svoje pouzdanje možemo staviti 
u nekoga, veli ovaj svetac, na dva različita načina: možemo smatrati nekoga glavnim i krajnjim 
uzrokom naše nade ili pak drugotnim i posrednim uzrokom. Na primjer, netko se može nadati 
dobročinstvu od kralja ili od kraljeva službenika, odnosno miljenika. U tome bi slučaju kralj bio 
glavni ili krajnji uzrok nadanja, a kraljev bi službenik ili miljenik bio posrednik ili zagovornik. 
Kada bi, dakle, ovaj posljednji udijelio traženo dobročinstvo, ono bi svakako potjecalo od kralja, ali 
bi došlo posredništvom ovoga potonjeg. 

Budući da je nebeski Kralj sama beskrajna Dobrota, želi nas obogatiti svojim milostima, a 
budući daje s naše strane potrebno veliko pouzdanje da bismo ih zadobili, on nam je darovao, da 
uveća naše pouzdanje, svoju vlastitu Majku da nam bude Majka i posrednica i da nam pomaže. 
Zbog toga želi da u nju stavimo svoju nadu u spasenje, u sva dobra i u sve milosti. Po prorokovim 
riječima, prokleti su oni koji stavljaju pouzdanje u stvorenja. Taj se navod odnosi na one koji 
zanemaruju svoga Boga te stavljaju ufanje u ljudska prijateljstva i blagonaklonost. No oni koji se 
ufaju u Mariju, u Majku Božju koja im može pribaviti milost i vječni život, bit će od Boga 
blagoslovljeni. 


179 



Oni pružaju veliku radost njegovu ljubaznome Srcu jer on želi da bude čašćeno i ljubljeno to 
uzvišeno stvorenje koje gaje na zemlji ljubilo i častilo više nego svi ljudi i svi anđeli zajedno. Stoga 
s pravom nazivamo Blaženu Djevicu Mariju svojim ufanjem jer se ufamo njezinim zagovorom 
zadobiti ono što nikada ne bismo umjeli postići samo svojim mlitavim molitvama. Nju molimo za 
zagovor, kaže Suarez, kako bi dostojanstvo Zagovornice nadoknadilo ono što nama nedostaje. Kada 
s pouzdanjem zazivamo Mariju, time ne pokazujemo nepovjerenje u Božje milosrđe, nego samo 
bojazan zbog vlastite nedostojnosti. Pravo je, dakle, da sveta Crkva naziva Mariju "Majkom svetoga 
ufanja" (usp. Sir 24,24), a time želi reći da Marija u nama budi nadu u neizreciva vječna dobra. 

Kao treće, naše ufanje mora biti djelatno. Da naša nada ne bi bila uzaludna, ona se mora 
potruditi, to znači s neograničenim pouzdanjem u Boga moramo povezati i uporabu sredstava 
spasenja i posvećenja što nam ih je Božje veličanstvo udijelilo, inače se svrstavamo među nemarne 
duše koje iskušavaju Gospodina. Moramo djelovati kao da postizanje našega spasenja u potpunosti 
ovisi o nama, a istodobno moramo staviti sve svoje pouzdanje u Boga te biti posve uvjereni kako 
smo sami od sebe sasvim nesposobni zadobiti ono što želimo. Bog sve izvršava svojom milošću, no 
ipak želi našu suradnju. Ukoliko izostane ova suradnja, koliko god ona neznatna bila, Bog se 
povlači od nas i postupa s nama kao s lijenim slugama koji zaslužuju biti bačeni van u tamu (usp. 
Mt 25,30). "Zato, braćo, što revnije uznastojte učvrstiti svoj poziv i izabranje" (2 Pt 1,10). 

No što nam je činiti? Prije svega, moramo moliti. A kako dugo moramo moliti? Kaže sveti 
Ivan Zlatousti: sve dok ne čujemo povoljnu presudu kojom će nam biti osigurano vječno spasenje. I 
nastavlja: tko veli: "Ne ću prestati moliti dok ne zadobijem vječno blaženstvo", taj će sigurno 
zadobiti vječno blaženstvo. "Zar ne znate," kaže nam apostol, "trkači u trkalištu svi doduše trče, ali 
jedan prima nagradu? Tako trčite da dobijete" (1 Kor 9,24). Prema tome, da bismo postigli vječno 
blaženstvo, nije dovoljno samo moliti, moramo nastaviti moliti sve dok ne zadobijemo krunu koju 
nam je Bog obećao. 

Želimo li biti svu vječnost blaženi, moramo nasljedovati proroka Davida koji je svoje oči 
uvijek upravljao prema Gospodinu da bi izmolio njegovu pomoć i da ne bi podlegao svojim 
neprijateljima: "Gospodinu su svagda oči moje upravljene, jer mi nogu izvlači iz zamke" (Ps 25,15). 

Đavao nikada ne posustaje postavljajući stupice kako bi nas upropastio: "Protivnik vaš, 
davao, kao ričući lav obilazi tražeći koga da proždre" (1 Pt 5,8). Zbog toga moramo uvijek imati 
pripravno oružje u rukama kako bismo se obranili od toga neprijatelja. Moramo reći zajedno s 
kraljem-psalmistom: "Pognah svoje dušmane... sve dok ih ne uništih" (Ps 18,38). No kako da 
osvojimo tako važnu i tešku pobjedu? Samo molitvom, kaže sv. Augustin, i to ustrajnom molitvom. 

A kako dugo ta molitva mora trajati? Sve dok traje i bitka. Kao što borba nikada ne 
posustaje, govori nam sveti Bonaventura, tako ni mi ne smijemo prestati zazivati Boga u pomoć jer 
nam je njegova pomoć potrebna da ne podlegnemo. "Jao onima koji su izgubili izdržljivost", kaže 
Mudrac (Sir 2,14), i koji su odustali od molitve. Bit ćemo blaženi ako "do kraja sačuvamo smjelost i 
ponos nade" (Heb 3,6). 

Uz Božju pomoć koju dobivamo po molitvi moramo nastojati vršiti Božje zapovijedi i 
prisiliti se da se odupremo paklenim napastima: "Kraljevstvo nebesko silom se probija i siloviti ga 
grabe" (Mt 11,12). Kada nas salijeće napast, moramo se prisiliti, upokoriti se i mrtviti svoju 
sjetilnost kako nas neprijatelj naše duše ne bi nadvladao. A ukoliko skrivimo neku pogrješku, kaže 
sveti Ambrozije, budimo nasilni prema Gospodinu svojom molitvom i suzama da nam udijeli 
oproštenje. Ovaj nas svetac i dalje ohrabruje: "O blažena li nasilja, koje Bog ne kažnjava u svome 
gnjevu, nego ga milosrdno prima i nagrađuje! Sto je ovo nasilje veće, to je milije Isu^su Kristu." 
Zaključuje sljedećim riječima: "Moramo zagospodariti nad sobom i pokoriti svoje zle strasti kako 
bismo osvojili nebo koje je Isus Krist zaslužio za nas." (Vježbanje u savršenosti II) 

Ufanje je kod Boga svemoćno. Jednom je zgodom rekao Isus apostolima, a preko apostola 
kaže svima nama koji ispovijedamo ime Isusovo: »Imajte vjeru u Boga! Zaista kažem vam: Ako tko 
rekne gori ovoj: ,digni se i baci se u more' i ne posumnja u srcu svojemu, nego uzvjeruje da će se 
ispuniti riječ njegova, bit će mu to« (Mk 11, 23). Istu je misao Isus istaknuo kad je rekao: »Ako 
imate vjeru kao zrno gorušično i kažete ovomu dudu: ,Iščupaj se s korijenom van i presadi se u 
more’, posluša! će vas« (Lk 17, 6). 

Vjera koja bregove premješta i dudove s korijenjem čupa i u more presađuje, nije neka 
teoretska vjera, apstraktna vjera, vjera koja postoji samo na području umovanja, vjera koja kaže: da, 
istina je što Bog kaže, To je vjera praktična, realna, spojena s ufanjem da će se uistinu i ostvariti 
ono što Bog obećaje. Gora, koju premješta nepokolebivo ufanje u Boga, znači u prenesenom smislu 
velike i ljudski govoreći nesavladive poteškoće s kojima se čovjek u životu susreće ali koje se po 
vjeri i povjerenju u Boga nadilaze. 

Imajmo pouzdanje u Boga i ne bojmo se životnih poteškoća. Bile poteškoće makar kako 
teške, moć je Božja još veća. Pravo je rekao sv. Ivan od Križa: »Čovjek postizava toliko koliko se 
ufa«. Veliko ufanje u Boga postizava velike uspjehe u životu. Malo ufanje postizava male uspjehe. 
A gdje nema pouzdanja u Boga, nego vlada utučenost, klonulost i bezvoljnost, tu nema ni rada ni 
uspjeha. 

Ufanje u Boga jača čovjeka. Tko se u Boga ufa dobiva samim time veću snagu, postaje 
neuništivim pred ljudima. Takav je čovjek strpljiv i vedar u trpljenju i konačno smireno umire. 
David odvažio na borbu s Golijatom, i pobijedio, pomoglo mu je samo ufanje u pomoć Božju. S 
Božjom pomoću maleni uzroci postižu velike učinke, a bez Boga i najveći uzroci ostaju bez učinka, 
bez plodova. 

Čovjek koga u životu prati jako ufanje u Boga strpljiv je i vedar u kušnjama i patnjama, jer 
zna »da trpljenja sadašnjega vremena nisu ništa prema slavi koja će se objaviti na nama« (Rim 8, 
18) bilo ovdje na zemlji, bilo u vječnom životu. Svijetli je primjer kako se zemaljski jadi strpljivo 
snose starozavjetni pravednik, pobožni i strpljivi Job. Kad se u gubi raspadao na smetištu, digao je 
pun pouzdanja u Boga oči k nebu i rekao: »Znam da Otkupitelj moj živi i ja ću u posljednji dan 
uskrsnuti sa zemlje. I opet ću se ogrnuti kožom svojom i u tijelu svome vidjet ću Boga svoga« (Jb 
15, 25 - 26). Job je bio strpljiv, jer ga je tješilo ufanje u uskrsnuće, nada u slavu i nagradu. Sve 
zemaljsko ima svoj kraj, svoj svršetak, a vječan je samo Bog i duhovna dobra što ih Bog daje za 
nagradu svojim vjernicima. Sv. Pavao, kad mu je bilo teško u životu, tješio je sebe i druge vijencem 
pravde što će ga dobiti od Boga za strpljivo snošenje ljudske bijede. »Meni je pripravljen vijenac 
pravde koji će mi dati Gospodin u dan onaj, pravedni sudac; a ne samo meni, nego i svima koji su 
ljubili dolazak njegov« (2 Tim 4, 8). Čovjek koji se ufa u Boga, smireno umire, jer je svjestan da se 
smrću rješava ovoga jadnoga zemaljskoga života i dobiva drugi bolji preko groba. 

Glavni grijesi protiv ufanja i nade su očaj i zdvajanje te preuzetost. Kršćanin ne smije 
nikada očajavati. Očaj čovjeka koji smatra da mu je nemoguće zadobiti oproštenje grijeha i postići 
spasenje po Božjem milosrđu, praštanju i pokori proizlazi iz duhovne lijenosti i ne zauzetosti u 
življenju i prakticiranju vjere. Nikada ne smije napustiti nadu da će mu Bog grijehe oprostiti i da će 
mu u nesreći pomoći. Očajavanje je neopravdano jer je Božje milosrđe neizmjerno 

Svaki ljudski čin, makar kako zao bio, ipak je ukoliko potječe od čovjeka, samo ograničeno 
zlo. I svi neuredni ljudski čini zajedno, i sva zla što ih ljudi čine, makar koliko teška i odvratna bila, 
ipak su ograničena i po broju i po težini. Teški grijesi, veliki prekršaji, neizmjerno su zlo samo u 
koliko se odnose na Boga, koji je neizmjeran, a ne u koliko izviru ih potječu od ograničena čovjeka. 

A Božje je milosrđe, kao i svako drugo Božje savršenosti, neizmjerno. Ako se uzmu svi 
grijesi i prekršaji svih ljudi od postanka do svršetka svijeta, oni se dadu izmjeriti, a Božje milosrđe 
nema mjere ni kraja, i kadra je uništiti sve grijehe i oprostiti sva ljudska zla. Isus Krist je u svojoj 
muci i uskrsnuću dao potpunu zadovoljštinu za sve grijehe svih ljudi, 

Sv. Grgur Veliki daje vrlo spasonosan naputak za svakidašnji život: „Prije grijeha misli na 
Božju pravednost i boj se Njegove pravednosti, jer Bog naplaćuje dobro, a kažnjava zlo, kako je tko 
zaslužio, ako ne uvijek na ovom svijetu, a ono svakako na drugom. »Bog će dati svakomu po 
djelima njegovim« (Rimlj 2, 6). Pomisao na Božju pravednost čini čovjeka opreznim, promišljenim 
i razboritim. Razmišljanje o sudu, pravednosti i kazni Božjoj, trgnut će čovjeka, makar i u zadnji 
čas, pa će se uzdržati da ne učini zlo. Đ 

A ako se čovjek ipak zaboravio i zlo učinio, ne preostaje drugo nego pouzdanje u Božje 
milosrđe. Bog je velik, Bog je dobar, Bog razumije ljudske slabosti, mnogima i bezbrojnima je 
oprostio, pa će oprostiti i meni. Priznajem svoje grijehe, kajem se za njih, dat ću zadovoljštinu, u 

buduće svim silama ću se truditi da opet ne učinim zlo. To je duševno raspoloženje koje treba 
razvijati u duši nakon počinjena zla, a ne odbaciti osudu i predati se propasti“. 

Drugi grijeh protiv ufanja je oprečan prvome. Nijedan čovjek, a napose kršćanin, ne smije se 
drsko ili preuzetno ufati u Božje milosrđe. Preuzetno bi se ufao u Božje milosrđe onaj čovjek koji bi 
bezbrižno griješio, gomilao grijeh na grijeh, činio zločine bez mjere i broja, opako živio na svim 
područjima svoga djelovanja misleći da mu Bog mora oprostiti sve grijehe i da Bog ne može nikoga 
osuditi baš za to, jer je neizmjerno milosrdan. Takvo shvaćanje Božjega milosrđa bilo bi sasvim 
neopravdano i krivo. 

Kod Boga postoji pored blagosti i milosrđa pravednost i kazna koje se treba bojati. Ne 
smijemo se uvijek i u svemu preuzeto ufati samo u milosrđe Božje, nego se treba bojati i 
pravednosti i kazne Božje. Preuzetost je u biti umišljaj da će vjernik biti spašen zbog prevelikog 
Božjeg milosrđa, svojevoljno i promišljeno činiti zli i živjeti bez pokajanja za svoje grijehe. Ne 
smijemo bezbrižno griješiti i misliti: Bog će sve oprostiti, nego misliti i na to da će nas Bog i kazniti 
ako se ne popravimo. Strah Božji, da će nas kazniti ako svjesno i promišljeno griješimo, i 
pouzdanje u Božje milosrđe da će nam Bog oprostiti - trebaju biti prisutni u životu vjernika. Ne bi 
bilo dobro kad bi netko imao samo strah pred Bogom. To bi bio očaj ili zdvojnost. Ali bi bilo zlo i 
to kad netko ne bi imao baš nikakva straha pred Bogom, pa bi mislio daje njegovo spasenje izvan 
svake opasnosti i da mu Bog ne može uskratiti pomoć. To bi značilo preuzetno se ufati u Boga i 
kušati Boga. 

Sv. Bernard kaže: »Nemoj prezirati Božjega milosrđa, ako nećeš iskusiti Božju pravednost«. 
Isus Krist je rekao: »Ako ne budete pokore činili, svi ćete propasti« (Lk 13, 3). Neka se nitko ne 
tješi: Ja ću se već ispovjediti, ili: Ja ću se pred smrt obratiti i pokoru činiti. Smrt može iznenada doći 
pa neće biti vremena ni za kajanje ni za obraćenje. A iskustvo najčešće pokazuje daje smrt redovito 
onakva kakav je bio i život. 

Ne smije se iskušavati Boga. Čovjek bi kušao Boga kad bi se nerazborito ili obijesno 
izvrgavao pogibelji u nadi da će mu Bog pomoći. Samo onaj čovjek može očekivati Božju pomoć, 
pa i izvanrednu pomoć, tko se istinski trudi obavljati svoje dužnosti i vršiti volju Božju, nastoji 
zdravo razumski prožeto vjerom odlučivati i čini ono što Bog od njega traži. 

Vjernik se treba vježbati u kreposti nade i postepeno rasti u njoj. Želimo li napredovati u toj 
kreposti moramo se truditi činiti je čvršćom u njezinim osloncima i plodnijom u njezinim 
rezultatima. 

Da nam nada bude čvršća vrlo je važno često razmišljati o motivima koji su temelj naše nade, 
a to je Božja svemoć zajedno s njegovom dobrotom i njegovim divnim obećanjima koja nam je dao, 
dosta je podsjetiti samo na one riječi sv .Pavla: "Koji dakle svoga vlastitoga Sina nije poštedio, 
nego ga je predao za sve nas, kako dakle da nam s njim sve ne daruje? Tko će optužiti izabrane 
Božje? Bog je koji ih opravdava. Tko će osuditi? Krist Isus, koji je umro pa još i uskrsnuo, koji je s 
desne strane Bogu, koji nas i zagovara" (Rim 8,32). Tako je dakle, što se Boga tiče, naša nada posve 
sigurna. Ipak, s naše strane imamo razloga bojati se, jer smo daleko od toga da uvijek i savršeno 
odgovorimo na Božju milost. Sve naše nastojanje mora dakle ići za tim da naše ufanje postane što 
čvršće da bi tako bilo i što plodnije. 

Da postignemo taj cilj, valja s Bogom surađivati na djelu našeg posvećenja. Kad nam Bog 
daje milost onda on ne želi zamijeniti naš napor. On jednostavno hoće nadopuniti ono što mi ne 
možemo. Bog je prvo i glavno počelo bez sumnje, ali daleko od toga da on zaustavlja našu 
aktivnost. On je hoće izazvati, poticati, učiniti djelotvornijom. 

To je shvatio i sv. Pavao: „Ali po milosti Božjoj jesam što jesam i milost njegova prema meni 
nije bila uzaludna, nego sam radio više od sviju njih, ali ne ja, nego milost Božja koja je sa mnom“ 
(IKor 15,10). Ono što je sam činio, poticao je i druge da čine: "A ako smo suradnici njegovi 
opominjemo vas da ne primite uzalud milosti Božje" (2 Kor 2,6). Ni sv. Petar ne govori drugačije. 
On podsjeća svoje učenike da su pozvani na spasenje, ali da treba osigurati svoje zvanje vršenjem 
dobrih djela: "Zato braćo, postarajte se još većina da svoj poziv i izbor utvrdite dobrim djelima: jer 
čineći ovo ne ćete pasti nikada.“ (2 Ptl, 10). 

Tako dakle treba biti čvrsto uvjeren da u djelu našeg posvećenja sve ovisi o Bogu. Ali treba 
raditi tako kao da sve ovisi samo o nama. Bog nam doista nikada ne uskraćuje svoju milost i 
dosljedno u praksi trebamo se brinuti samo o svom osobnom nastojanju. 

Lako je vidjeti kako se primjenjuje izneseno načelo o rastu kršćanske nade u različitim 
etapama kršćanskog života. 

Početnici moraju prije svega nastojati da se čuvaju dviju krajnosti koje se protive kreposti 
nade, a to su preuzetnost i zdvajanje. Trebaju paziti i na to da se ne navezuju na stvorenja kako bi 
mogli svoju nadu osloniti na Boga. 

Uznapredovali se vježbaju ne samo u kreposti nade nego u sinovskom pouzdanju u Boga, 
koje se oslanja na Isusa Krista koji je središte njihova života. Budući da su ukalemljeni na svoju 
božansku Glavu, Isusa Krista, oni čekaju s potpunim pouzdanjem ono nebo gdje im Isus sprema 
mjesto "jer idem da vam načinim mjesto" (Iv 14,12) i gdje se već nalaze po nadi u osobi svoga 
Spasitelja "jer u nadi smo spašeni“(Rim 8,24). 

Oni iščekuju njegovu pomoć i u samim protivštinama i poteškoćama ovoga života. Kao da 
govore sa Psalmistom: "Ne bojim se zala, jer si ti sa mnom" (Ps 22,4). I doista naš ih Gospodin, koji 
živi u njima, krijepi, govoreći im kao nekad apostolima: "Mir vam, ja sam, nemojte se bojati" (Lk 
24,36). 

Ako ih katkad stignu kakve spletke ili progonstva, oni se sjećaju onoga što je sv.Vinko 
Paulski rekao svojima: "Pa kad bi se i cijela zemlja podigla da nas uništi, dogodit će se samo ono 
što će se svidjeti Bogu u kojeg stavljamo sve svoje pouzdanje" 

Uznapredovali se znadu dalje, radi toga pouzdanja u Boga, kloniti pretjeranog pristajanja 
uz užitke i uspjehe, što je još opasnije nego kad čovjeka stignu trpljenja. Kršćanin iako poštuje i 
cijeni zemaljska dobra ima na pameti da su zemaljska dobra prolazna, da ako se duša neredno 
postavi prema njima ometaju njeno nastojanje prema Bogu. Da izbjegne da ga ona posve ne zarobe, 
on se pozitivno vježba u mrtvenju, a napose traži radosti u bliskom prijateljstvu s Isusom. 

Nada nam pomaže da stalno duhom živimo za nebo. To znači da Bogu za ljubav i za nebo 
moramo raditi i trpjeti. To znači da prema njemu moramo upravljati svoje želje i svoja srca: "da u 
zemaljskim promjenljivostima i nestalnosti tamo budu uprta naša srca gdje su prave radosti“. 

Ova će nam misao dati poticaja da se često molimo pouzdano za dar konačne ustrajnosti, 
najdragocjeniji od svih darova. Bez sumnje, ne možemo ga zaslužiti. Ali ga možemo izmoliti od 
Božjeg milosrđa. Uostalom, za to je potrebno da se sjedinimo s molitvama Crkve i moliti za milost 
sretne smrti. 

Dakle i druga bogoslovna krjepost ufanja ima svoj razvoji put u duhovnom životu. Kada 
duša po vjeri spoznaje Boga, u njoj se rađa čežnja da se sjedini s njime. Bogoslovna krjepost nade 
čini da duša stiječe sigurnost da će doći do sjedinjenja s Bogom zbog njegovih obećanja. Da bi duša 
došla do sjedinjenja s Bogom u vječnosti, ona se u nadi oslanja na Boga samoga. Dakle, temelj 
ufanja je sam Bog i sjedinjenje s njime kao najveće dobro za dušu, a upravo nam je to Bog izričito 
obećao u svojoj objavi. Bog je svemoguć pa svoja obećanja može ispuniti, vjeran je i hoće ih 
ispuniti. Vjernik se od Boga može i treba nadati svim naravnim, duhovnim i materijalnim 
dobrima, uspjehu u radu, obitelji, staleškim dužnostima. Sve to ga podržava u nadi za postizanjem 
dobra i potpunom ostvarenju željenog cilja, a to je sjedinjenje s Bogom. Nadu kršćanina na poseban 
način potpomaže motrenje Kristovih zasluga, osobito njegove muke i zagovor Majke Božje. Sv. 
Ljudevit Montforski u pjesmi u kojoj krepost nade kao da govori u prvom licu to ovako izražava: 

„Ja sam krjepost nade, koja čini da se od Gospodina čeka milost i nagrada po Otkupiteljevim 
zaslugama. Ja sam čvrsto i postojano sidro koje učvršćuje nestabilnost, stup neizostavni koji 
podupire svaku svetost. Crpim svoja bogatstva iz Boga punog istine, vjernog svim svojim 
obećanjima u vremenu i vječnosti. Evo, što me čini velikom. Bog želi da se čovjek u njemu nada, 


158 G. Barbera, Speranza, u DSM, str. 1623-1635. Autor obrađuje krepost nade u mnofortanskoj duhonvosti ukazujući 
na njene karakteristike po nauku sv. Ljudevita. 

on viče, ponavlja, traži: smrtnice, postavi u mene svoj oslonac. Ljubim te kao svoje djelo, ja sam 
tvoj Bog, tvoj kralj. Nadaj se u meni, evo časti koju trebaš samo meni iskazati. 

Ne želim da propadneš, ja sam tvoj prijatelj, dobar sam, želim da se obratiš i da tražiš 
oproštenje. Kršćani, Bog je vaš otac, nadajte se njegovome milosrđu, luđak je tko očajava i zdvaja o 
njegovoj očinskoj dobroti. Isus je vaš vjerni prijatelj, vaš Spasitelj i zaručnik. On kaže: Ja vas 
zovem, ne bojte se, povjerite mi se. Marija je vaša dobra Majka i utočište grješnika. 

Nadajte se svemu po njenoj molitvi, sve očekujte od njezine naklonosti. Tolika neizreciva 
dobročinstva kojima vas Bog svakodnevno obasipa, neoborivi su razlozi da se nadate njegovoj 
pomoći. Može li nada biti ništavna u onome što je Bog obećao? On je vjeran svojoj riječi, on je 
najbolji prijatelj. Tko god stavi svoje povjerenje u Boga, nije posramljen. Bog je dao u izobilju, a 
čovjek uvijek dobio još i više. Činim dušu neosvojivom, kao toranj, kao stijenu, ni najstrašniji 
neprijatelj ne može je poraziti. Čovjek baca sidro u oluji da ne bi potonuo, ja sam sidro mudrog 
čovjeka i usred najvećih opasnosti. Sa mnom sve postaje lako, čovjek je zadovoljan, radostan, poput 
orla okretan s krilima za let u nebo. 

Po meni čovjek mijenja svoju snagu u snagu Svemogućega. Distancira se od sebe samoga i 
postaje marljiv. Svi su se mučenici u mojoj prisutnosti smiješili i u najvećim nevoljama ja sam im 
pokazivala njihovu nagradu, a oni pobjeđivali svoje mučitelje. Ja ne tražim - govori nam nada - do 
li milost i vječna dobra, i prezirem ono što je prolazno kao čistu ispraznost. Proklet je čovjek, rekao 
je Bog, koji svoj oslonac stavi u tijelo, proklet je u ovome životu, a poslije smrti past će u pakao. To 
je nerazborita ludost, kao da se oslanjate na vodu. 

Stvorenje je nestalno poput vode i trske. Čovjek nema trajnosti, on je vjetar kojeg ne možeš 
uhvatiti, ukrašena pjena, lud je onaj tko se na nju oslanja. Na zemlji sve vara siromašnog čovjeka, 
često je i on sam varalica, obmanjivač, fantom ako se ne uzda u Gospodina. Ako Bog ne želi utješiti 
nekog ožalošćenog, uzalud se on oslanja na čovjeka, on ga ne može rasteretiti 14 (P 7, 1-24). 

U početku duhovnog života vjernik treba posebno paziti sjedne strane da se ne bi preuzeto 
uzdao u svoje vlastite snage ili u neku vrstu olakih obećanja sebi i drugima koji bi budili lažnu i 
kršćanski neutemeljenu nadu, a s druge strane stanja depresivnosti i očaja zbog nutarnjih i vanjskih 
poteškoća te tako izgubio ne samo kršćansku nadu, nego i ono čisto ljudsko povjerenje u život. 
Ljudska nada postaje kršćankom krjepošću tek kada proizlazi iz vjere u Božja obećanja, te vjernik 
potaknut milošću živi svoju vjeru prakticirajući sva sredstva duhovnog života, ustrajno se trudi oko 
napretka u dobru te uz pomoć Božje milosti savladava poteškoće na putu. Pa ipak na putu rasta u 
vjeri duša se, osobito u početnom periodu duhovnog života, svjesno ili nesvjesno oslanja na samu 
sebe, svoje napore, krjeposti, uspjehe u dobrim djelima, pomoć drugih ljudi. Sklona je da sebi 
pripisuje duhovne pobjede nad porocima, grijesima, zlim sklonostima, kao i duhovni rast, a sve to 
istovremeno ispovijedajući da se oslanja samo na Boga. Sve dok kršćanin ne dosegne visoki stupanj 
duhovnog života, njegova nada nije postojana. Ona je manje ili više nestabilna i duša lako naginje 
prema preuzetnosti kada sve u životu dobro ide, ili prema obeshrabrenju kada doživi probleme ili 
neuspjehe. 

Slično kao kod krjeposti vjere, Bog sam po tamama, suhoćama, nutarnjim i vanjskim 
poteškoćama koje duši otkrivaju svu njenu krhkost i bijedu, dovodi u pitanje sve sporedne oslonce i 
motive puta duhovnoga rasta. U tim iskustvima, ako ih vjernik dobro kršćanski proživi, duša se čisti 
i preobražava, jača i sazrijeva duhovni život, a krjepost nade usavršuje jer duša ostaje postojana, 
čini čine čiste nade usprkos protivnim i mučnim iskustvima oslanjajući se samo na Boga i njegova 
obećanja daje neće napustiti. 

Kako prolazi vrijeme, u takivim iskustvima dolazi do jačanja bogoslovne krjeposti nade, a 
Bog može duši udijeliti i ulivenu nadu, te ona postaje nepobjedivo postojana u predanju punom 
povjerenja u Boga, bez tjeskobne zabrinutosti. Istovremeno duša se koristi svim ljudskim i 
naravnim sredstvima, bez oslanjanja na njih nego na Boga samoga i njegova obećanja. 159 Ova 
nepobjediva postojanost nade u duhovnom životu očituje se osobito u trenutcima kada izgleda da 


159 Ž. Bezić, nav. dj. 95-97; R. Garrigou -Lagrage, nav. dj. 131-141. 

Božja providnost od duše udaljuje svaki ljudski oslonac ili kad se kušaju mučni neuspjesi. Ta 
iskustva trebaju biti proprćena predanjem punim povjerenja uz vjerno vršenje svojih staleških 
dužnosti i vršenje onoga što je spoznato kao volja Božja sve do u sitnice. 

Koliko vjernik više duhovno sazrijeva i ostaje vjeran darovima Božje milosti koje dobiva, 
time istovremeno izgrađuje nutarnje raspoloženje sinovskog predanja koje je tipično za nadu. Na taj 
način duša čineći sve što treba u duhovnom životu, usklađuje aktivnost življenja vjere i pasivnost 
potpunog predanja u Boga. Sv. Ljudevit opisuje tu potpunu i općenitu nadu bez oslanjanja na 
čovjeka i samoga sebe te nabraja sredstva kojima se ona postiže: djelatno nastojati oko svoga 
spasenja, odricanje od duha svijeta, čuvanje čistoće srca, molitva, povjerenje nakon padova te 
pokora. U pjesmi o nadi svetac nastavlja: 

„Ja se oslanjam isključivo na Boga, a ne na ljudski oslonac, ali ako mi čovjek pomaže i 
podupire me onda mu ja posuđujem ruke. Ne temeljite ništa na vašoj bijedi; kod ljudi ništa nije 
snažno ni veliko, nego se oslonite na Oca svjetla od kojega dolazi svaki savršeni dar. Nadajte se 
svemu vremenskomu i vječnomu od njegove milosti jer on se svojom providnošću očinski brine za 
vas. Ništa mu ne čini tako veliku uvredu kao kad očajavate i zdvajate o njemu jer je dobar po 
naravi, a kad oprašta, Bog je oduševljen. 

Radite sa strahom oko spasenja ne padajući u beznađe, dodajte svetu nadu, ali bez 
preuzetosti. Bez oklijevanja odrecite se svijeta, varljivog, nestalnog i zlog i neka se vaša nada 
oslanja samo na Boga koji vas drži u svojoj ruci. Kako biste imali ovo povjerenje i oslonac u 
Gospodina, čuvajte vašu nevinost, imajte čisto srce. Recite: Bog je moj dobri Otac i njemu vičem: 
Abba, Oče! Marija je moja slatka Majka, neću pasti u pakao. Kada po slabosti ili zlu sagriješite, 
padate dolje, molite Boga neka vam bude milostiv i ne očajavajte. Prigrlite njegovo milosrđe, 
uronite u njegovu krv svoje grijehe. 

On je uvijek dobar i prašta skrušenim srcima. Nasljedujte vjernu Djevicu, posvetite se 
njezinom služenju, stavite svoju nadu u nju i ne možete propasti. Gospodine, zasigurno je moj 
grijeh manji od tvoje dobrote. Uzdam se u tebe s pravom, bez straha da ću biti odbačen. Uzdam se u 
tebe poput mojih otaca, a ti ćeš me uslišati kao i njih. Što je moja nevolja veća, ti ćeš se više 
proslaviti. Kad bi imao u ruci munju spremnu da me satere svojim udarcima, ja bih se i tada uzdao u 
tebe. Uzdam se u tebe i protiv svake nade i kad ću morati izgubiti život, ako me ti ne budeš branio, 
ali ne, poznajem tvoju ljubav. 

Moje pouzdanje je potpuno: oprosti ako je to presmiono, učini mi po mojoj nadi u tvoje 
blago milosrđe. Nadam se na zemlji tvojoj milosti, dobrima duše i tijela. Nadam se da ću te vidjeti 
licem u lice i uživati sva tvoja blaga. I po Isusu i po Mariji, u tebe se Gospodine uzdam u miru. 
Nadat ću se cijeli svoj život i sigurno neću propasti“ (P 7, 25-41). 

Razmisli! Ispitujem li svoju svijest o tome kakvo je moje ufanje u Boga? Koje su glavne 
poteškoće koje se javljaju na području nade u mome osobnom iskustvu? Što mi najviše pomaže 
držati nadu živom u mom srcu? Molim li da ustrojem u nadi i da moja nada bude sve jača, čvršća i 
proživljenija?Uviđam li znakove rasta u kreposti ufanja? 

2.1.3. Ljubav 

Neki od književnika pristupi k Isusu i zapita Ga: »Koja je prva od svih zapovijedi? Isus 
odgovori: „Ljubi Gospodina, Boga svojega, svim srcem svojim, svom dušom svojom, svom pameti 
svojom i svom snagom svojom! Ovo je prva zapovijed. Druga glasi: Ljubi bližnjega svojega kao 
samoga sebe! Važnije zapovijedi od ovih nema“ (Mk 12, 28-31). 

Ljubiti nekoga znači: o ljubljenoj osobi plemenito misliti. Za ljubljenu osobu toplo osjećati. 
O ljubljenoj osobi biranim riječima govoriti. Ljubljenoj osobi po volji raditi, ili činiti takva djela za 
koja čovjek zna da će njima ugoditi ljubljenoj osobi. Ljubiti nekoga iskreno, časno i pošteno znači: 
čitavo svoje biće - dušu i tijelo, sve duševne i tjelesne moći posvetiti ljubljenoj osobi. Takvo 
shvaćanje ljubavi potvrđuje Spasitelj svojom naukom o ljubavi k Bogu. Kad Isus Krist veli: ljubi 
Boga svim srcem svojim znači čitavom voljom treba htjeti Boga i za Bogom težiti kao za najvećim 

dobrom. Svom dušom svojom ljubiti Boga znači: razumom kao najplemenitijom moći treba 
uzvišeno misliti i suditi o Bogu. Svom pameti ljubiti Boga znači: treba osjećati za Boga kao za 
najdraže biće, sva čuvstva upraviti u službu Božju. Ljubiti Boga svom snagom svojom znači: sva 
svoja djela velika i mala na svakom koraku izvoditi tako da budu na čast i slavu Bogu. 

Ove dvije zapovijedi o ljubavi k Bogu i bližnjemu kao u korijenu sadržavaju sve druge 
zapovijedi. I tko ove dvije zapovijedi vjerno vrši, izvršio je sav zakon. Sv. Pavao veli: »Ljubav ne 
čini zla bližnjemu. Ljubav je vršenje zakona« (Rim 13, 10). Druge zapovijedi prirodnoga i Božjega 
zakona iznose pojedinosti, jasnije tumače, potanje izlažu ono što je već sadržano u ovim dvjema 
zapovijedima ljubavi. Kao što iz korijena nikne stablo s mnogim granama, tako iz ovih dviju 
zapovijedi, kao iz klica, niče i razvija se u život bezbroj drugih zapovijedi. 

U zapovijedi o ljubavi k Bogu sadržane su prve četiri od deset Božjih zapovijedi. U 
zapovijedi o ljubavi k bližnjemu sadržano je ostalih šest Božjih zapovijedi i djela milosrđa. 

Sažeto o kreposti ljubavi Crkva ovako uči: „Ljubav je bogoslovna krepost kojom Boga 
ljubimo iznad svega radi njega samoga, a svoga bližnjega kao same sebe iz ljubavi prema Bogu. 
Isus je ljubav proglasio novom zapovijedi. Ljubeći svoje »do kraja« (Iv 13,1), on očituje ljubav koju 
prima od Oca. Ljubeći jedni druge, učenici nasljeduju Isusovu ljubav što je i oni sami primaju. Zato 
Isus kaže: »Kao što je Otac ljubio mene, tako sam i ja ljubio vas; ostanite u mojoj ljubavi« (Iv 15,9). 
I još: »Ovo je moja zapovijed: ljubite jedni druge kao što sam ja vas ljubio« (Iv 15,12). 

Ljubav kao plod Duha i punina zakona obdržava zapovijedi Boga i njegova Krista: »ostanite 
u mojoj ljubavi; budete li čuvali moje zapovijedi, ostat ćete u mojoj ljubavi« (Iv 15,9-10). Krist je 
umro iz ljubavi prema nama, dok smo još bili »neprijatelji« (Rim 5,10). Gospodin zahtijeva da 
ljubimo kao što on ljubi, čak i svoje neprijatelje, da i najudaljenijemu postanemo bližnji, da 
ljubimo djecu i siromahe kao i on. 

Apostol Pavao dao je nedostižan opis ljubavi: »Ljubav je velikodušna, dobrostiva je ljubav, 
ne zavidi, ljubav se ne hvasta, ne nadima se; nije nepristojna, ne traži svoje, nije razdražljiva, ne 
pamti zlo; ne raduje se nepravdi, a raduje se istini; sve pokriva, sve vjeruje, svemu se nada, sve 
podnosi« (1 Kor 13,4-7). 

Kad »ljubavi ne bih imao«, veli još Apostol, »ništa nisam!«. I sve ono što se zove 
povlastice, služenje, čak i krepost (...), bez ljubavi »ništa mi ne bi koristilo« (1 Kor 13,1-4). Ljubav 
je viša od svih kreposti. Ona je prva među bogoslovnim krepostima: »A sada: ostaju vjera, ufanje i 
ljubav - to troje - ah najveća je među njima ljubav« (1 Kor 13,13). 

Ljubav oživljava i nadahnjuje vježbanje u svim krepostima. Ona je »sveza savršenstva« (Kol 
3,14); ona je fonna kreposti (forma virtutum); ona ih spaja i međusobno raspoređuje; ona je izvor i 
cilj njihova kršćanskog vršenja. Ljubav osigurava i čisti našu ljudsku sposobnost ljubavi. Ona je 
uzdiže do nadnaravnog savršenstva božanske ljubavi. 

Provođenje ćudorednog života nadahnuto ljubavlju daje kršćaninu duhovnu slobodu djece 
Božje. Kršćanin nije pred Bogom kao kakav rob, u ropskom strahu, ni kao najamnik koji traži 
plaću, nego kao dijete koje odgovara na ljubav onoga »koji nas prije uzljubi« (1 Iv 4,19). 

Ili se udaljujemo od zla iz straha od kazne i osjećamo se kao rob, ili dopuštamo da nas 
privuče nagrada i slični smo najamnicima; ili smo poslušni zbog dobra u njemu samome i iz ljubavi 
prema onome koji zapovijeda da slušamo (...) tada se osjećamo kao djeca. 

Plod su ljubavi radost, mir i milosrđe; ona zahtijeva velikodušnost i bratsku opomenu; 
ljubav je dobrohotnost; budi uzajamnost, ostaje nesebična i blagotvorna; ona je prijateljstvo i 
zajedništvo: Ispunjenje svih naših djela je ljubav. Tu je naša svrha; zato mi trčimo, prema tom cilju 
trčimo; kad stignemo, u njoj ćemo naći svoj odmor“. KKC (1829-1822) 

Naš je život na zemlji uređen tako da se nigdje ništa ne postizava bez rada, truda, napora, 
bez dobrih djela. Nema ni spasenja bez dobrih djela. A dobra djela, kojima se nebo stiče, moraju 
biti učinjena iz ljubavi prema Bogu i bližnjemu. Ljubav je prva i najveća krepost. Po njoj sve druge 
kreposti i njihova dobra djela dobivaju vrijednost i zaslugu pred Bogom. Bez ljubavi druge kreposti 
nisu kreposti, niti su njihova djela zaslužna pred Bogom. Zato veli sv. Ivan: »Tko ne ljubi, ostaje u 
smrti«. Tako i onaj koji ne osjeća za Boga i Boga ne ljubi, makar što učinio, nema vrijednosti za 

vječni život. Sv. Franjo Saleški naglašuje istu misao kad kaže: »Tko bez ljubavi živi, taj je mrtav«. 

Rad, trud, napor, djela, makar kolika i kako velika bila, sama po sebi nisu dosta za spasenje; 
djela treba da su učinjena iz ljubavi prema Bogu i bližnjemu; tada tek postaju zaslužna, vrijedna da 
se njima postigne sjedinjenje s Bogom. 

Sv. Augustin veli: »Da možemo pravilno hodati, trebamo dvije noge. Da možemo pravilno 
prema nebu ići i k Bogu doći trebamo u duši imati ljubav prema Bogu i bližnjemu. Da se ptica može 
dići prema nebu, treba dva krila«. Tako i mi, ako se hoćemo k Bogu dići i Božji biti, trebamo kao 
krila ljubav prema Bogu i bližnjemu. Blaženi u nebu ljube Boga, ljube se i među sobom. Ako i mi 
hoćemo u nebo doći, a to sigurno hoćemo, jer smo za nebo stvoreni, treba da ljubimo Boga i ljude 
oko sebe. 

Sv. Augustin pita Gospoda Boga: »Što je čovjek da tražiš od njega da Te ljubi, i da mu se 
prijetiš strašnom kaznom ako to ne čini?« Slika je to bolja što vjernije prikazuje onoga koga 
predstavlja. Čovjek je po svojoj razumnoj i besmrtnoj duši slika Božja. 

Zato je i čovjek to bolji, to vjernije predstavlja Boga što za Boga više osjeća, a toplo i vjerno 
osjećanje prema Bogu pokazuje se najjače po ljubavi. 

Ljubav prema Bogu 

Općenito govoreći ljubav je pokret, težnja naše duše prema dobru. Ako je to dobro prema 
kojemu smo usmjereni osjetno i ako ga mašta sebi predstavlja kao nešto ugodno i sama će naša 
ljubav biti sjetilna. Ako je pak to dobro časno i ako smo ga razumom upoznali kao nešto što je 
vrijedno cijeniti, naša će ljubav biti razumska. Ako je dobro nadnaravno i ako smo ga shvatili 
vjerom, naša će ljubav biti kršćanska. 

Kao sto se vidi, ljubav pretpostavlja spoznaju, ali nije uvijek u razmjeru s tom spoznajom, 
Možemo razlikovati u ljubavi, o kojoj se god radilo, četiri glavna elementa: 1. neka simpatija prema 
predmetu koji volimo, a ona izlazi iz toga što vidimo neku proporciju, neku sličnost između sebe i 
predmeta koji nam se sviđa. Ova proporcija ne znači potpunu sličnost među dva prijatelja, nego 
takvu proporciju da jedno upotpunjuje drugo; 2. pokret ili napor duše prema ljubljenom dobru, da 
mu se približi i da uživa u njegovoj prisutnosti; 3. neko jedinstvo ili međusobno priopćavanje duha 
i srca, da jedan drugoga učini dionikom dobara što ih posjeduje; 4. neki osjećaj veselja, radosti i 
sreće koji čovjek doživljava u posjedovanju ljubljenog predmeta. 

Kršćanska je ljubav ona koja je nadnaravna u svojem počelu, u svojem motivu i u svojem 
predmetu a to je Bog sam. 

Nadnaravna je po svojem počelu, a to je ulivena krepost ljubavi koja ima svoje sjedište u 
volji. Ova krepost, kada djeluje pomoću djelatne milosti, pretvara ljubav koja je po sebi časna i 
poštena i uzdiže je ujedan viši stepen. 

Vjera nam zatim daje nadnaravni motiv da pomoću njega posvećujemo svoje osjećaje: ona 
nas prije svega usmjeruje prema Bogu, u kojem nam pokazuje najveće i neizmjerno Biće, koje 
jedino odgovara ispunjenju naših težnji. A zatim nas usmjeruje prema Božjim stvorenjima koja nam 
predočuje kao odraz Božjih savršenosti i ljepote, tako da ljubeći njih ljubimo zapravo samoga Boga. 

Predmet naše ljubavi postaje na ovaj načni nadnaravan: Bog, kojeg ljubimo, nije apstraktni 
Bog za koga razum spozna da postoji ali je dalek i tuđ, nego živi Bog vjere, Otac koji od vječnosti 
rađa Sina i nas posinjuje za svoju djecu. Sin, jednak Ocu, koji po utjelovljenju postaje naš brat. Duh 
Sveti, međusobna ljubav između Oca i Sina, koji razlijeva u naša srca božansku ljubav. I sama 
stvorenja nam se pokazuju ne u svom naravnom bitku nego takvima kako nam ih pokazuje objava: 
tako su ljudi za nas djeca Božja, koji je naš zajednički Otac, braća u Isusu Kristu, živi hramovi 
Duha Svetoga. Sve je dakle u kršćanskoj ljubavi nadnaravno. 

Možemo dakle ovako definirati ljubav: Ljubav je nadnaravna krepost po kojoj po milosti 
ljubimo Boga iznad svih stvari, radi njega samoga, a bližnjega iz ljubavi prema Bogu. 

Kršćanska krepost ljubavi ima dakle dvostruki objekt: Boga i bližnjega. Ali ta su dva objekta 
zapravo samo jedan, jer stvorove ljubimo samo u toliko u koliko su oni neki izričaj i odraz 
božanskih savršenosti. U njima dakle ljubimo Boga. Tako, na dodaje sv. Toma, ljubimo bližnjega, 

jer je Bog u njemu ili barem da On bude u njemu. Tako da u biti imamo jednu jedinu krepost 
ljubavi. 

Prvi predmet ljubavi ljudskog srca treba biti Bog sam. Budući daje on punina bitka, ljepote i 
dobrote, on je neizmjerno vrijedan svake naše ljubavi. To je Bog kojeg promatramo u potpunoj 
stvarnosti svih njegovih savršenosti, a ne samo u kojem njegovom božanskom svojstvu. Uostalom, 
ako promatramo i samo jedno njegovo svojstvo na primjer milosrđe, to nas lako dovodi do 
promatranja svih njegovih savršenosti. Konačno nije potrebno poznavati ih u tančine. Jednostavne 
duše ljube dobroga Boga onakvog kako nam ga pokazuje vjera, ne analizirajući uopće njegova 
pojedina svojstva. 

Zapovijed ljubavi prema Bogu je formulirana još u Starom Zavjetu, ponovio ju je naš 
Gospodin i proglasio kao kratki sadržaj Zakona i Proroka: "Ljubi Gospodina Boga svoga svim 
srcem svojim, svom dušom svojom, svom snagom svojom i svim umom svojim". To znači da 
moramo ljubiti Boga iznad svega i svim moćima svoje duše. 

To vrlo lijepo tumači sv.Franjo Saleški: "Ljubav prema Bogu mora prevladavati u nama sve 
ostale ljubavi i vladati nad svim našim strastima. A to je i ljubav koju Bog traži od nas, da između 
svih naših ljubavi ljubav prema njemu bude najsrdačnija, da ona prevladava čitavim našim srcem. 
Da bude najčustvenija, obuhvaćajući čitavu našu dušu. Da bude najplemenitija, koja zaokuplja sve 
naše moći, najuzvišenija, koja prožima čitav naš razum i konačno da bude najčvršća, to jest u kojoj 
je sva naša snaga i jakost". A zatim svetac zaključuje nekom poletnom ljubavlju: „Ja sam tvoj 
Gospodine i moram biti samo tvoj. Moja duša je tvoja i mora živjeti samo za tebe. Moja volja je 
tvoja i mora ljubiti samo tebe. Moja ljubav je tvoja i mora težiti samo za tobom. Moram te ljubiti 
kao svoj prvi izvor, jer sam od tebe. Moram te ljubiti kao svoj konačni cilj i sreću, jer sam za tebe. 
Moram te ljubiti više nego samoga sebe, jer ja postojim i opstojim samo po tebi. Moram te ljubiti 
više nego samoga sebe, jer sav pripadam tebi i sav sam u tebi“. (Teotim 1,6 HO ) 

Zapovijed je ljubavi dakle u sebi jako široka. Ona u sebi nema granica. Jer mjera za ljubav 
prema Bogu je ljubav bez mjere. On od nas traži da težimo neprestanom rastu sve do savršenstva i 
naša ljubav prema njemu mora uvijek sve više rasti do smrti. Prema nauci sv. Tome Akvinskoga, 
savršenstvo ljubavi je zapovjeđeno kao cilj. Moramo dakle htjeti da ga postignemo. Ali, dodaje 
Kajetan, dostaje da ne pogriješimo u zapovijedi ljubavi, dostaje da budemo u takvom stanju da 
postignemo jednoga dana tu savršenost pa bilo to i u vječnosti. Svatko tko posjeduje pa makar i u 
najmanjem stupnju ljubav tako kroči prema nebu, taj je na putu prema savršenoj ljubavi i prema 
tome izbjegava kršiti Božje zapovijedi što je nužna za spasenje. 

Ipak duše koje teže za savršenstvom ne zadovoljavaju tim prvim stupnjem. One se uspinju 
uvijek sve više u ljubavi, nastojeći ljubiti Boga ne samo čitavom svojom dušom nego i svim svojim 
silama. 

Razlog ljubavi prema Bogu nije neko dobro koje smo primili ili koje očekujemo od Boga, 
nego neizmjerno savršeni Bog sam. Drugi motivi mogu postojati uz ovaj najvažniji, motivi kao što 
su spasonosni strah, nada, zahvalnost, ljubav prema sebi, ukoliko je podređena ljubavi prema Bogu, 
slaže se s ljubavlju. Kada dakle sveci osuđuju tako odlučno ljubav prema sebi, tada se tu radi o 
neurednoj, egoističnoj, nepročišćenoj ljubavi prema sebi. 

Pitamo se je motiv zahvalnosti dostatan za savršenu ljubav? Ako se zahvalnost ne uzdiže 
iznad primljenog dobra, tako da se digne i do samog Dobročinitelja, ona nije dosta kao motiv 
ljubavi, jer ostaje sebična. Ali ako se od ljubavi radi dobročinstva ide dalje do ljubavi prema 
Dobročinitelju, kojeg ljubimo radi njegove neizmjerne dobrote, ovaj se motiv slaže i upotpunjuje s 
motivom ljubavi. 

I doista, zahvalnost vodi vrlo lako do čiste ljubavi, jer je zahvalnost vrlo plemenit osjećaj. I 
Sveto pismo i sveci nas često podsjećaju na Božja dobročinstva, da u nama pobude ljubav prema 
Bogu. Tako nas sv. Ivan, nakon što je rekao da savršena ljubav uklanja strah, potiče da ljubimo 
Boga, "jer je on nas prvi ljubio" (liv 4,19). Pa nadalje, koliko je duša uzljubilo Boga najčišćom 
ljubavlju, misleći na njegovu ljubav koju je pokazao prema nama od vječnosti i razmišljajući o 
ljubavi Isusovoj prema nama za vrijeme svoje Muke i u Euharistiji. 

Ako želimo neki kriterij po kojem ćemo razlikovati čistu ljubav prema Bogu od sebične 
ljubavi, tada možemo reći ovako: Prva se sastoji u tome da ljubimo Boga, jer je dobar i želimo 
njegovu slavu, a druga se sastoji u tome da ljubimo Boga, jer je on dobar za nas i jer želimo dobro 
samima sebi. 

Što se tiče stupnjeva ljubavi prema Bogu, sveti ih Bernard 160 razlikuje četiri: 1. Čovjek ljubi 
sebe, radi sebe. Jer je tijelesan i nesposoban je uživati u kojoj drugoj stvari osim u sebi. 2. 
Zatim,osjećajući da nije dosta sam sebi, počinje tražiti Boga vjerom i ljubiti ga kao nužnu pomoć. 
Na tom drugom stupnju čovjek ljubi Boga, ali ne radi njega samoga, nego radi samoga sebe. 3. Ali 
naskoro, radi toga što je na Boga pazio i s njime se družio kao nužnom pomoći, vidi malo po malo 
kako je Bog dobar i počinje ga ljubiti radi njega samoga. 4. Konačno zadnji stupanj, kojeg postiže 
na zemlji veoma mali broj, sastoji se u tome da ljubimo Boga radi samoga sebe i dosljedno da 
ljubimo Boga isključivo radi njega samoga. Ostavljajući po strani prvi stupanj, koji je zapravo 
ljubav prema samomu sebi, ostaju tri stupnja ljubavi prema Bogu koji odgovaraju trima stupnjevima 
savršenosti. 

Sposobnost da možemo ljubiti Boga i bližnjega kako to Bog želi i kako treba dobivamo sa 
posvećujućom milošću. Posvećujuća milost je vrhunaravni nezasluženi dar koji Duh Sveti ulijeva u 
našu dušu, po kojem daru mi od grešnika postajemo pravednici, djeca Božja i baštinici kraljevstva 
nebeskoga. Posvećujuća milost zove se još opravdavajuća milost, jer se njom čovjek pred Bogom 
opravdava, to jest postaje od krivca pravednik, i prelazi iz nemilosti u milost i pravednost. 

Posvećujuću milost dobivamo prvi put na svetom krštenju, kao i tri bogoslovne kreposti 
vjeru, ufanje i ljubav, a ako je čovjek nakon svetoga krsta teško sagriješio, posvećujuća milost vraća 
mu se u dušu nakon dobro obavljene svete ispovijedi. 

Čovjek po svojoj naravi teži za Bogom, ali nema snage da se vine k Bogu, da živi i radi kako 
Bog hoće. Zato mu je potrebna Božja pomoć koja se zove milost. Sv. Pavao veli: »Znam da dobro 
ne živi u meni, to jest u tijelu mojemu. Jer htjeti imam u sebi, ali činiti dobro ne nalazim« (Rim 
7,18). Da mogu činiti dobro i da uistinu činim dobro, to dolazi od Boga, po Božjoj pomoći, po 
milosti s kojom moram surađivati i u Božjoj milosti činiti dobra dijela, te na takav način u duši raste 
i milost i krepost. Kad dakle dođe milost u dušu, a milost daje treća božanska osoba Duh Sveti, 
onda je tek duša sposobna ljubiti Boga i bližnjega kako treba, onda je tek duša sposobna izvoditi 
zaslužna djela. To nas uči Sveto Pismo kad kaže: »Ljubav se Božja izli u srca naša po Duhu 
Svetom, koji je dat nama« (Rim 6,5). 

Čovjek shvaća da je Bog kao najljepše i najveće dobro. Čuvstvo se naše u Bogu raduje i 
volja hoće Boga postići, s Bogom se sjediniti. Kad se, dakle, pita: Zašto želimo i zašto smo dužni 
Boga ljubiti, razum daje odgovor: Jer je Bog najljepše, najsavršenije biće, jer me Bog ljubi 
neizmjerno, jer je Bog moj neprestani dobročinitelj. Povrh toga izričita je zapovijed Isusa Krista 
koja upotpunjuje naš nam razum i nalaže: Ljubi Boga nadasve. 

Čovjek promatra prirodu oko sebe i sudi: Lijepe su planine sa svojim šumama i ledenjacima. 
Lijepe su doline sa svojim bujnim biljnim i životinjskim carstvom. Lijepe su rijeke sa slapovima, 
jezera sa svojim čarima, mora sa svojim nepreglednim površinama. Lijepo je nebo sa svojim 
nebrojenim tjelesima. Kako je tek lijep i veličanstven Bog koji je to sve tako lijepo stvorio! 

Kad je Bog tolike ljepote postavio u prirodu i tako divnim savršenstvom uresio svemir, onda 
je opravdan sud daje Bog i neizmjerno lijep i neizmjerno savršen, pa prema tome i dostojan naše 
najveće ljubavi. 

Boga ljubimo, jer Bog ljubi nas. Najveću nam je ljubav Bog pokazao kad je poslao na svijet 
svoga Sina. O Božjoj ljubavi prema nama veli Isus Krist: »Bog je tako ljubio svijet da je predao 
svoga jedino rođenog Sina, da nijedan, koji vjeruje u njega, ne pogine, nego da ima život vječni. Jer 
Bog nije poslao Sina svojega na svijet zato da sudi svijet, nego da svijet spasi po njemu« (Iv 3,16- 
17). Bog nije poslao na svijet Sina svoga da kao moćni svjetovni kralj vlada i zapovijeda, da živi u 
sjaju i raskoši, nego da poput sluge hoda po zemlji i služi svima ljudima. 


160 De dil. Deo XIV, 

Bog nije htio da njegov Sin živi i umre kao drugi ljudi, nego da živi u mukama i progonima i 
da na križu umre. Po morskoj obali idu zajedno otac sa sinom i slugom. Sluga iz nespretnosti pada u 
more, a otac, da spasi slugu šalje sina u more po slugu i time sina izvrgne smrtnoj opasnosti. Zar ne 
da bismo se divili plemenitosti toga gospodara? Je li moguće zamisliti ljepšu ljubav prema slugi? 
Taj bi sluga do groba morao biti zahvalan svom gospodaru. Tako se dogodilo s našim spasenjem. 
»Da slugu spasiš, ti si, Gospode, Sina predao!« A sv. Ivan dodaje: »Ljubimo Boga jer je On prije 
ljubio nas« (1 Iv 4,19). 

Boga smo dužni ljubiti jer je On naš neprestani dobročinitelj. Što god imamo od Boga 
imamo. Naš život, zdravlje, dnevna hrana, odijelo, stan, roditelji, prijatelji - sve je to Božji dar. 
»Svaki dobri dar i svaki savršeni poklon odozgo je, silazeći od Oca svjetlosti« (Jak 1,17). Zato pita 
sv. Pavao: »Što li imaš, čovječe, što nisi primio? A ako si primio, što se hvališ kao da nisi primio?« 
(1 Kor 4,7). 

Neprestano dijeljenje Božjih dobročinstava djeluje na nas, nažalost, tako da ih gotovo i ne 
cijenimo. Radi toga je korisno promatrati one ljude koji tih dobročinstava nemaju. Kuda god se, 
dakle, čovjek okrene: bilo u svemiru, u prirodu, bilo u Objavu, odasvud dolaze poticaji: Ljubi Boga 
jer je u sebi naj savršenije biće i naš najveći dobrotvor. 

O ovim dimenzijama ljubavi prema Bogu sv. Alfons Liguori tako poticajno piše: 

„Ljubav prema Bogu od Boga je ulivena krjepost po kojoj ljubimo Gospodina Boga svojega 
kao najviše dobro, i jedino zbog njega samoga. Razlog koji nas potiče na ljubav prema Bogu jest 
njegovo bezgranično savršenstvo, jer samo zbog toga zaslužuje da ga ljubimo, čak i kada se ne 
bismo mogli nadati nikakvoj nagradi ili kada se ne bismo trebali bojati nikakve kazne. Onaj tko 
ljubi Boga, jer u njemu pronalazi vlastitu sreću, ima proračunatu i sebičnu ljubav, koja se u stvari 
odnosi na krjepost ufanja, a ne na krjepost ljubavi. No onaj tko ljubi Boga zato što on sam od sebe 
zavrjeđuje biti ljubljen, taj ima istinsku i pravu prijateljsku ljubav. 

Pa ipak, savršena ljubav prema Bogu ne isključuje nadu u nebo. Mi ljubimo Boga jer on 
zaslužuje biti ljubljen i ljubili bismo ga čak i kada se za to ne bismo mogli nadati nikakvoj nagradi. 
No, budući da znamo da nam želi dati nagradu, štoviše da želi da se toj nagradi nadamo, moramo je 
u nadi iščekivati i nastojati zadobiti. Čeznuti za nebom kako bismo posjedovali Boga i savršenije ga 
ljubili doista znači savršeno ljubiti Boga, budući da vječna slava upravo predstavlja savršenstvo te 
ljubavi. 

Cjelokupno se savršenstvo sastoji u ljubavi prema Bogu, budući da je ljubav krjepost koja 
nas najtješnje sjedinjuje s Bogom. Sve druge krjeposti ništa ne vrijede ukoliko ih ne prati ljubav. S 
druge pak strane, ljubav je popraćena svim ostalim krjeposti- ma, kao što naučava sveti Pavao: 
"Ljubav je strpljiva i dobrostiva; ne zavidi, nije nepristojna; ne nadima se; nije nasrtljiva, ne traži 
svoje, nije razdražljiva, ne misli zlo; ne raduje se nepravdi, a raduje se istini; sve podnosi, sve 
vjeruje, svemu se nada, sve izdržava" (1 Kor 13,4-7). "Ljubav je", zaključuje apostol, "punina 
Zakona" (Rim 13,10). To je potaknulo svetoga Augustina da kaže: "Ljubi pa čini što hoćeš." 

Onaj tko nekoga voli vrlo dobro pazi da ga ničime ne uvrijedi; naprotiv, revno nastoji činiti 
ono što mu pruža zadovoljstvo. Na sličan način, onaj tko ljubi Boga iznad svih stvari, više se boji 
uvrijediti Boga negoli umrijeti te nastoji svidjeti se Bogu koliko god može. Prva i najveća zapovijed 
koju nam je Gospodin dao naređuje nam ljubiti ga svim svojim srcem. "Ljubi Gospodina, Boga 
svoga, svim srcem svojim" (Pnz 6,5). Kao što Bog nas ljubi bezgraničnom ljubavlju, tako i on želi 
da ga iskreno ljubimo te čezne posjedovati cijelo naše srce: "Daj mi, sine moj, srce svoje!" (Izr 
23,26). "Što od tebe traži Gospodin, Bog tvoj? Samo to da se bojiš Gospodina, Boga svoga; da po 
svim putovima njegovim hodiš; da ga ljubiš i služiš Gospodinu, Bogu svome, svim srcem svojim i 
svom dušom svojom" (Pnz 10,12). 

Svakako smo obilato nagrađeni znajući da Bog ljubi one koji njega ljube, kao što kaže na 
mnogim mjestima Svetoga pisma: "Ja ljubim one koji ljube mene" (Izr 8,17); "Tko ostaje u ljubavi, 
u Bogu ostaje, i Bog u njemu" (1 Iv 4,16); "Tko mene ljubi, njega će ljubiti Otac moj, i ja ću ljubiti 
njega" (Iv 14,21). Kada bismo znali da u nekoj dalekoj zemlji živi neki pristali, sveti, učeni i 
milosrdni vladar, ne bismo mogli ne voljeti ga, makar nam i ne učinio nikakvo dobročinstvo. No što 
bi bile sve uzvišene odlike toga vladara u usporedbi s našim Bogom! Bog posjeduje svako 

savršenstvo u neograničenu stupnju. On posjeduje sve ono što ga čini vrijednim naše ljubavi. Je li 
nam mogao ponuditi da ljubimo nešto veće, bolje, plemenitije, bogatije ili poželjnije negoli njega 
samoga? 

Tko je plemenitiji od Boga? Glasoviti se ljudi ponose time da njihov plemeniti rod seže pet 
stotina ili tisuću godina u prošlost, a Božja je plemenitost od vječnosti. Tko je veći od Boga? On je 
Gospodar svega. Anđeli na nebu i moćnici na zemlji pred njim su poput kapljice u beskrajnu oceanu 
ili poput bijedna truna prašine. Samo je jedna njegova riječ stvorila cijeli svijet, samo bijedna riječ 
bila dovoljna da sve nestane u zaboravu. Tko je bogatiji od Boga? On posjeduje sva blaga neba i 
zemlje. Tko je ljepši od Boga? Ljepota sviju stvorenja blijedi pred Božjom slavom. Tko je 
dobrostiviji od Boga? Sveti Augustin kaže da su Božja nastojanja da nam udijeli dobročinstva veća 
i od naše želje da ih primimo. Tko je milosrdniji od Boga? Čim se jedan grješnik, pa makar i 
najzapušteniji bijednik na zemlji, ponizi pred Bogom i pokaje za svoje grijehe, Bog mu oprašta i 
opet ga prima k sebi. Tko je zahvalniji od Boga? On nikada ne dopušta da što god učinimo iz 
ljubavi prema njemu ostane bez nagrade. Najposlije, tko je poželjniji i tko je vrjedniji ljubavi nego 
Bog? Samo njegovo lice ispunja svece na nebu užitkom koji predstavlja njihovo savršeno 
blaženstvo za svu vječnost. Naprotiv, najgora se patnja prokletih sastoji u tome da poznaju i 
shvaćaju Božju ljubaznu narav, ali je nisu sposobni voljeti. 

Zbog toga moramo ljubiti Boga svim svojim srcem, jer on je vrijedan sve naše ljubavi. Zbog 
ljubavi kojom nas Bog uzdržava on zavrjeđuje našu najiskreniju zahvalnost. Kada bismo mogli 
sjediniti ljubav svih ljudi, svih anđela i svetaca u jedno srce, ta sjedinjena ljubav ne bi se ni izdaleka 
mogla usporediti s ljubavlju kojom Bog okružuje svaku pojedinu dušu. Sveti nam Ivan Zlatousti 
kaže da nas Bog ljubi više nego što mi možemo ljubiti sami sebe. "Ljubavlju vječnom ljubim te" (Jr 
31,3), kaže Bog svakome od nas. Na zemlji su nas najprije ljubili naši roditelji, no oni su nas počeli 
ljubiti tek kada su nas upoznali, a Bog nas je ljubio i prije no što smo postojali. I prije nego što su 
naši roditelji živjeli, Bog nas je ljubio; štoviše, ljubio nas je i prije stvaranja svijeta. Jednom riječju, 
ljubio nas je otkako je Bog, a to znači oduvijek. Stoga je junačka djevica sveta Janja (Agneza) s 
pravom rekla onima koji su pokušavali osvojiti njezinu ljubav: "Jedan vas je drugi ljubitelj 
pretekao." O svijete i sva svjetska stvorenja! Ne mogu vas ljubiti jer, budući da me je Bog prvi 
ljubio, posve je pravedno da njemu darujem i posvetim svoje srce“.( Vježbanje u savršenosti III) 

Dakle posvetna uloga ljubavi prema Bogu je jako velika. Ljubav je po sebi najljepša krepost 
pa prema tome i krepost koja nas najviše posvećuje od svih drugih. To smo mi već dokazali kad 
smo pokazivah da se u ljubavi sastoji i bit samog kršćanskog savršenstva, da ona obuhvaća u sebi 
sve kreposti i da im daje posebnu savršenost, jer pomaže da svi naši čini budu upravljeni prema 
Bogu, kojega ljubimo iznad svega. 

To veli sv. Pavao u himnu ljubavi: 

„Ako jezike ljudske i anđeoske govorim, a ljubavi nemam, onda sam kao mjed, koja ječi ili 
praporac, koji zveči. I ako imam proroštvo i znam sve tajne i sve znanje i ako imam svu vjeru da i 
gore premještam, a ljubavi nemam, ništa sam. I ako razdam sve imanje svoje i ako predam tijelo 
svoje da se sažeže, a ljubavi nemam, ništa mi ne koristi. Ljubav dugo trpi, dobrostiva je. Ljubav ne 
zavidi, ne hvasta se, ne nadima se. Ne čini što ne valja, ne traži svoje, ne razdražuje se, ne misli o 
zlu.Ne raduje se nepravdi, a raduje se istini. Sve pokriva, sve vjeruje, svemu se nada, sve trpi. 
Ljubav nikad ne prestaje, a proroštvo, ako će i prestati ili jezici, ako će umuknuti ili znanje, ako će 
proći. A sad ostaje ovo troje vjera, ufanje i ljubav, ali je najveća medu njima ljubav“ (1 Kor 13, 1- 
10 ). 

Uistinu više od svih drugih kreposti, ljubav ima snagu da sjedinjuje i preobražava. Ljubav 
sjedinjuje s Bogom čitavu dušu, skupa sa svim njezinim sposobnostima i moćima: razum, jer cijeni 
i često misli na Boga; volja, jer se potpuno podvrgava volji Božjoj; srce, jer podređuje sva svoja 
čuvstva božanskoj ljubavi; naše energije, jer ih sve stavlja u službu Boga i duša. 

Sjedinjujući našu dušu posve s Bogom, ona je i preobražava. Ljubav nam omogućava da se 
oslobodimo samih sebe, ona nas uzdiže sve do Boga i sili nas da nasljedujemo, čovjek doista želi 

biti sličan onome koga voli, jer ga cijeni kao uzor i jer hoće da još više prodre u njegovu nutrinu, 
imajući s njime sve veću sličnost. 

Po svojim učincima ljubav doprinosi jako puno našem posvećenju. Ona uspostavlja između 
naše duše i Boga neku sklonost, koja nam omogućuje da Boga bolje shvaćamo i uživamo u Bogu i u 
božanskim stvarima. Pa upravo radi te međusobne simpatije prijatelji se razumiju i sjedinjuju sve 
bliskije. Mnogo neukih i priprostih duša, ah koje su prožete ljubavlju prema Bogu, proživljuju i 
vježbaju se u kršćanskim glavnim istinama bolje nego li učeni kršćanski teolozi. To je jedan od 
učinaka ljubavi. 

Ljubav uvećava naše snage za činiti dobro, daje nam neobičnu snagu da nadvladavamo 
poteškoće i činimo najplemenitija kreposna djela. Jer "ljubav je jaka kao smrt"(Pj 8,6). Kakvu li 
neustrašivu ljubav daje majci njezina ljubav prema svom djetetu? 

Teško da se može bolje opisao divne učinke božanske ljubavi od pisca Nasljeduj Krista: „Ona 
nam olakšava boli i terete: "Nosi teret bez tereta i sve što je gorko pretvara u slatko i ugodno". Diže 
nas do Boga, jer je rođena od Boga: “Jer je ljubav nastala od Boga i ne može se smiriti osim u 
Bogu“. Daje nam krila da letimo visoko prema najsavršenijim činima, da se potpuno predamo: 
"Onaj koji ljubi leti,trči i veseli se... daje sve svima". Ona nas sili da činimo velike stvari i potiče 
uvijek na savršenije: „Plemenita ljubav prema Isusu nas nagoni na velika djela i potiče nas da uvijek 
želimo ono što je savršenije. Neprestano bdije, nikad se ne tuži na poteškoće, ne dopušta da se 
uznemiri, nego se poput živog ognja uvijek diže sve vise i prolazi sigurno kroz sve poteškoće...." 
(1,111,5). 

Ljubav unosi u našu dušu veliko veselje i radost. To je zapravo početno posjedovanje 
najvećeg dobra, sjedinjenja s Bogom. I to posjedovanje ispunja dušu radošću. Nema, nastavlja 
„Nasljeduj Krista, ništa slađe, ništa ugodnije, ništa bolje na nebu i na zemlji. Glavni je razlog tog 
veselja što na neki življi način počinjemo biti sjesni prisutnosti Isusove i prisutnosti Božje u sebi: 
"Biti s Isusom slatki je raj... Kad si ti prisutan sve je ugodno, a bez tebe sve je naprotiv ogavno" 
(I,II,8). 

Uz tu se radost nadovezuje i duboki mir. Kad imamo uvjerenje daje Bog u nama i da on vrši 
svoj utjecaj na nas, da se za nas očinski brine, tada se prepuštamo njemu s tihim pouzdanjem, u 
njega posve sigurno stavljamo brigu za sve svoje ciljeve i nastojanja i tako osjećamo i uživamo mir 
i savršenu vedrinu: "Ti daješ srce mirno i veliki mir i blagdansko veselje" ( Nas.Kr 1,111, 31). A za 
duhovni napredak nema zgodnijeg i potrebnijeg raspoloženja nego li je nutarnji mir: u tišini i u 
miru pobožna duša napreduje. 

Tako dakle kako god promatrali krepost ljubavi, bilo u sebi, bilo u njenim učincima, ona od 
svih kreposti najviše sjedinjuje i najviše posvećuje. Ona je doista veza savršenstva. 

U Čemu se sastoji ljubav prema Bogu? Čovjek koji iskreno ljubi Boga, taj postojano Boga 
svuda traži, taj izbjegava sve što bi ga moglo od Boga odijeliti, taj radi za Božju čast i spremno 
prima sve što od Boga dolazi. 

Ne bi bilo ispravno kad bi tko tvrdio daje ljubav prema Bogu stvar čuvstva, da se ljubav k 
Bogu sastoji u tom da nam se Bog sviđa i da ćutimo veselje u duši kad na Boga pomislimo, a u 
djelima da se ne treba na Boga obazirati. Ljubav je više stvar razuma i volje nego čuvstva. Razum 
upoznaje Boga kao najsavršenije biće i zato Boga cijeni više nego sve stvoreno. A volja, vođena 
razumom, teži za sjedinjenjem s Bogom tako da se čuva grijeha i čini Bogu ugodna djela. 

»Neće svaki koji mi govori: Gospodine, Gospodine, ući u kraljevstvo nebesko, nego samo 
tko vrši volju Oca mojega koji je na nebesima« (Mt 7, 21). Ljubav se, dakle, k Bogu dokazuje 
djelima. 

Tko Boga ljubi taj rado misli na Boga, o Bogu rado govori i rado sluša kad drugi o Bogu 
govore, što čovjek voli na to rado misli. Zato i veli Isus Krist: »Gdje je blago tvoje, tamo je i srce 
tvoje« (Mt 6, 21). Tko Boga ljubi taj sva djela svoja izvodi s nakanom da njima Boga časti. Čega je 
srce puno o tom i usta rado govore. Tko Božje stvari visoko cijeni, taj će o Božjim stvarima često i 
dostojno govoriti. Pravoga štovatelja Božjega veseli kad drugi o Bogu lijepo govore pa takove 
govore s užitkom sluša. Sv. Ivan veli: »Tko je od Boga, riječi Božje sluša« (Iv 8, 47). 

Tko Boga ljubi čuva se grijeha i pazi da mu se srce ne prilijepi o zemaljska dobra. Ljubav i 
grijeh se isključuju kao vatra i voda. Ako nekoga ljubimo, nećemo ga vrijeđati. A ako nekoga 
vrijeđamo, ponizujemo, život mu ogorčujemo, to je znak da ga ne volimo. Tako je i u našem odnosu 
prema Bogu. Ako Boga volimo, onda Ga nećemo ni psovati, ni kleti, ni svetinje Božje pogrđivati. A 
tko Boga kune, ili koje drugo zlo radi, dokaz je da u njemu nema ljubavi k Bogu. U tom smislu je 
rekao Isus Krist: »Tko ljubi mene, držat će riječ moju« - znači: činit će ono što ja od njega tražim, 
činit će samo dobra djela, jer Bog samo dobro ljubi, a mrzi na zlo. Tko ljubi Boga taj će se čuvati 
grijeha, ne zato jer se boji kazne, nego zato da ne uvrijedi Boga - dobroga Oca. 

Kad je čovjeku vruće, skida sa sebe odijelo. Tko je pun Božje ljubavi i u srcu gori od ljubavi 
k Bogu, taj će iz srca izbaciti sve neuredne težnje za vremenitim dobrima, smanjiti ljubav k zemlji i 
tijelu, a povećati ljubav k Bogu. 

Ljubav se k Bogu osobito jasno očituje u radu za Božju čast. Kad je netko naišao na lijepu 
knjigu koja mu se sviđa i mnogo je korisna iz nje naučio, onda će tu knjigu i drugima preporučiti da 
je kupe i čitaju. Tko Boga ljubi, taj će o Bogu i drugima govoriti da što više ljudi Boga upozna, 
poštuje i proslavi. Sv. Augustin veli: Žar je djelovanje ljubavi; tko nema žara za nešto, nema ni 
ljubavi. Tko nema žara i oduševljenja za Božju stvar, znak je da nema ni ljubavi k Bogu. Tko Boga 
ljubi zabrinut je, upravo se buni kad vidi ili čuje da drugi Boga vrijeđaju. Tko Boga ljubi, veseli se 
kad vjera napreduje, kad se Boga svuda i svagdje propovijeda. Pravi ljubitelj Božji poduzima sve da 
otpale i zabludjele opet dovede k Bogu, što su sve apostoli pretrpjeli, a misionari i danas trpe u 
dalekim krajevima, kad naviještaju sveto evanđelje! 

I boli, i trpljenja što nas u životu snalaze, dokaz su ljubavi Božje, pa ih treba spremno i 
strpljivo snositi dok Bog ne odredi drukčije. Kad bi Bogu bio draži udoban i lagodan život, onda bi 
sigurno takav život priuštio i svomu Sinu Isusu Kristu. A kad je Isusov život bio neprestano 
trpljenje, sav pun boli duševnih i tjelesnih, onda nemamo ni mi drugo očekivati. U bolima je Isus 
pokazao zamjernu ljubav prema Bogu. Po bolima je Isus spasio svijet i sebe proslavio. Upravo u 
patnjama se vidi veličina naše ljubavi, po množini boli i patnjama što smo ih kadri za Boga 
pretrpjeti mjeri se veličina naše ljubavi. Uvijek, dakle, i u svemu neka se sveti ime Božje; uvijek i u 
svemu neka je hvaljen, slavljen i blagoslovljen Gospod Bog. 

Čovjek je tako stvorena da kod pravilno razvijene ljubavi sudjeluju razum, čuvstva - osjećaji 
i volja. Kad je razum pronašao nešto kao lijepo i dobro, u duši se rodi čuvstvo ugodnosti, radosti. 
Iza toga se javlja volja i hoće to lijepo i dobro prisvojiti, postići za sebe, sjediniti se s njime. 

Slično vrijedi i ljubavi prema Bogu. Razum shvaća Boga kao najljepše i najveće dobro. Kad 
se, dakle, pita: Zašto smo dužni Boga ljubiti, razum daje odgovor: Jer je Bog najljepše, 
najsavršenije biće, jer me Bog ljubi neizmjerno, jer je Bog moj neprestani dobročinitelj. Povrh toga 
izričita je zapovijed Isusa Krista kojemu vjerujemo kao svome Učitelju, Gospodinu i Bogu. 

Boga ljubimo jer je On dostojan svake naše ljubavi, jer Bog ljubi nas jer tako ostvarujemo 
svoje biće u punini. Najveću nam je ljubav Bog pokazao kad je poslao na svijet svoga Sina. O 
Božjoj ljubavi prema nama veli Isus Krist: »Bog je tako ljubio svijet da je predao svoga 
jedinorođenog Sina, da nijedan, koji vjeruje u njega, ne pogine, nego da ima život vječni. Jer Bog 
nije poslao Sina svojega na svijet zato da sudi svijet, nego da svijet spasi po njemu« (Iv 3,16-17). 
Boga smo dužni ljubiti jer je On naš neprestani dobročinitelj. Što god imamo od Boga imamo. Naš 
život, zdravlje, dnevna hrana, odijelo, stan, roditelji, prijatelji — sve je to Božji dar. »Svaki dobri 
dar i svaki savršeni poklon odozgo je, silazeći od Oca svjetlosti« (Jak 1,17). Zato pita sv. Pavao: 
»Što li imaš, čovječe, što nisi primio? A ako si primio, što se hvališ kao da nisi primio?« (1 Kor 
4,7). 

Zbog toga nam Isus zapovijeda: »Ljubi Gospodina Boga svojega svim srcem svojim, svom 
dušom svojom, svom pameti svojom i svom snagom svojom! To je prva i najveća zapovijed«! (Mk 
12, 30). Kuda god se, dakle, čovjek okrene: bilo u prirodu, bilo u Objavu, odasvud dolaze poticaji: 
Ljubi Boga jer je u sebi najsavršenije biće i naš najveći dobrotvor. 

O toj želji Boga ga ljubimo sveci uče: „Divni Bože naš, dragi moj Teotime! S kolikom 
ljubavlju božansko srce čezne za našom ljubavlju! Nije li bilo već dosta, što nam je dopustilo, da ga 

ljubimo. Ali ne, Njemu to nije bilo dosta. Osim toga on nam izrično objavljuje svoju preveliku 
ljubav prema nama i zapovijeda nam, da ga ljubimo svom svojom snagom. Kao da nam je time htio 
reći, da ni ponor koji postoji između njegova veličanstva i naše bijede, ponor, koji čini beskrajnu 
razliku i nejednakost između njega i nas, kao ni jedna druga izlika ne mogu nas odvratiti, da ga ne 
ljubimo. 

Time on jasno svjedoči, dragi moj Teotime, da nam nije uzalud dao naravnu sklonost, da ga 
ljubimo. Jer, ona ne smije ostati besposlena. Stoga nam on izdaje ovu općenitu zapovijed, da tu 
sklonost provedemo u djelo. I nijednoga čovjeka, koji živi, on ne pušta, a da mu u izobilju ne stavi 
na raspolaganje sva sredstva, koja su mu potrebna u tu svrhu. Toliko je njemu stalo do toga, da se ta 
njegova zapovijed izvrši... Uviđaš li dakle, Teotime, da Bog čezne za tim, da ga mi ljubimo? 

Ali njemu ni to nije dosta, da na taj način javno objavljuje svoju beskonačnu čežnju, da želi 
biti ljubljen tako, da se svaki čovjek može odazvati njegovu ljubavnom pozivu. On čini još više. On 
ide čak od vrata do vrata i kuca izjavljujući pri tome, da će svratiti k svakome, koji otvori i da će s 
njime večerati, (usp Otkr 3.20), to jest obasipati ga svakom vrstom dobrohotnosti. 

A što drugo to sve znači, Teotime, ako ne, da nam Bog ne daje samo u dostatnoj mjeri 
sredstva, ikoja su nam potrebna da ga ljubimo i ljubeći njega da sebe spasimo, nego daje to bogato, 
široko i raskošno izobilje, takvo kakvo moramo očekivati od tako velike dobrote, kao što je 
njegova.“ (Teotime II, 8). 

Boga ljubiti znači gajiti u srcu uvijek najbolje želje, radovati se radi njegove savršenosti; 
težiti za tim da bude On od svih poradi neizmjerne dobrote svoje ljubljen i čašćen, znači predati mu 
se sasvim: dušom i tijelom. Tko za Boga gaji najbolje želje, taj hoće da mu podvrgne i svoju volju, 
tj. hoće da bude sav njegov; njemu hoće živjeti, za njega je pripravan dati svaku žrtvu tako da ga od 
ljubavi prema njemu nije kadro odvratiti ni mučeništvo ni smrt. I kao što podvrgavamo kroz vjeru 
Bogu našu pamet, jer on je vječna istina, isto tako mu srce predajemo sasvim, potpunoma, kao 
nijednom stvorenju, jer je on najveće dobro s kojim se ne može nijedno dobro prispodobiti. Ne 
sastoji se dakle ljubav samo u riječima već u srcu, tj. u volji, pa zato često ima najpriprostiji čovjek 
veću i savršeniju ljubav negoli kakav glasoviti učenjak, siromah veću od bogataša. 

Tko Boga ljubi, čini se ono što Bog zapovijeda. Poslušnost prema zakonu Božjem označuje 
Isus kao glavnu oznaku naše ljubavi prema Bogu. "Ako mene ljubite, zapovijedi ćete moje čuvati" 
(Iv 14, 15), veli Isus. Želimo li dakle biti sigurni ljubimo li Boga, moramo najviše biti sigurni da 
vršimo njegove zapovijedi... 

Tko ima ljubav, taj radi Boga sve strpljivo podnosi, te je dobrostiv činiti dobro svakome 
koliko više može. Gdje ljubav kaplje, ondje se nijedan grijeh ne nalazi, jer ona ne može stajati ni s 
ohološću ni sa zavišću, ni s lakomošću ni s nijednim drugim grijehom. Ljubav ne ostavlja nikada 
onoga u kome je prisutna osim ako je sam grijehom ne ostavi, nego još ide s njime u vječnu slavu. 
Tko s ljubavlju djeluje, taj sve čini s velikom promjenom, s velikom radošću i ugodnošću. Ono što 
zna daje Bogu drago, tako često čini da se u tome radu ne može dosta nasititi, da se s njime nikada 
ne može umoriti. 

Sv. Franjo Saleški ovako opisuje ljubav prema Bogu: „Tako dakle, dragi moj Teotime, vidiš 
li ti na kraju, kako Bog napretkom, koji je pun neizrecive blagosti, vodi dušu iz Egipta grijeha, vodi 
je iz ljubavi u ljubav kao iz jednoga stanovanja u drugo, dok je ne dovede u obećanu zemlju, to jest 
u svetu ljubav. 

Ta sveta ljubav je, da to izrazimo jednom riječju, prijateljstvo s Bogom. To nije 
zainteresirana ljubav, koja traži svoje probitke. Jer po ljubavi prema Bogu mi ljubimo Boga iz 
ljubavi prema njemu samomu, imajući pred očima samo njegovu beskrajno ljubaznu dobrotu. Ali to 
prijateljstvo je pravo prijateljstvo, jer je ono uzajamno. Ta, Bog je od vijeka ljubio svaku dušu, koja 
je njega ljubila, koja njega ljubi i koja će njega ikada ljubiti, (usp 1 Iv 4.10) Ta ljubav je nadalje 
očitovana i priznata kako na jednoj tako i na drugoj strani. Bog svakako zna, da mi njega ljubimo, 
jer nam on sam daje tu ljubav. A i mi opet sa svoje strane znamo, da on nas ljubi, jer on je tu ljubav 
toliko objavio i jer mi upoznajemo, daje sve ono dobro, što ga mi posjedujemo, pravi plod njegove 
dobrohotnosti. Napokon, mi smo u trajnom dodiru s njime, koji ne prestaje govoriti našim srcima 

svojim nadahnućima, mamljenjima i svetim pobudama. On ne prestaje činiti nam dobro i davati 
nam dokaze svake vrste svoje svete ljubavi, otvoreno nam objavljujući sve svoje tajne kao svojim 
najpovjerljivijim prijateljima, (usp Iv 15, 15) 

I kao vrhunac veza svoje svete ljubavi s nama, on nam se je darovao kao pravo jelo u 
presvetom sakramentu Euharistije. A što se nas tiče, po svetoj molitvi mi možemo slobodno 
pristupiti k njemu uvijek kadgod želimo. Jer, sve naše življenje, sve naše kretanje i sve naše biće je 
ne samo s njime, već u njemu i po njemu. 

To prijateljstvo s Bogom nije samo obično prijateljstvo. Ono je izbor prijateljstvo ljubavi, 
kojom mi izabiremo Boga želeći ga ljubiti na poseban način. On je između tisuća izabrani veli sveta 
zaručnica u Pjesmi nad pjesmama. Ona veli između tisuća, a time hoće reći između svih. 

Radi toga ta ljubav nije samo ljubav izvanrednoga i uzvišenoga izbora, nego je naprotiv 
neusporediva ljubav. Jer ta ljubav cijeni i štuje Božju dobrotu toliko, da sve drugo cijenjenje i 
štovanje pred njom iščezava. U usporedbi s tom ljubavlju sve druge ljubavi ili nisu prave ljubavi ili 
ako jesu prave ljubavi, ova je Božja ljubav neusporedivo više nego ljubav. 

Iz toga slijedi, dragi moj Teotime, da to nije ljubav, koju bi mogle roditi bilo prirodne, bilo 
ljudske, bilo anđeoske sile, nego je sam Duh Sveti daje i ulijeva u naša srca. I kao što naše duše 
koje daju život našim tijelima, ne dobivaju podrijetlo od naših tijela, već su naravnim Božjim 
Promislom ulivene u naša tijela, tako i ljubav, koja daje život našim srcima, nije izvađena iz naših 
srdaca, nego je nadnaravnim Promislom njegovoga božanskog Veličanstva kao nebeski fluid 
ulivena u njih. 

Radi toga mi tu ljubav nazivamo nadnaravnim prijateljstvom. I to još više radi toga, jer ona 
ima pred očima Boga i teži k njemu, ne po prirodnom znanju, koje mi imamo o njegovoj dobroti, 
već po nadnaravnoj spoznaji vjere. 

Očito je dakle, da ona stoluje na najvišemu vrhuncu našega duha zajedno s vjerom i 
ufanjem. I kao kraljica puna veličanstvenosti ona ima svoje sijelo u volji kao na svojemu prijestolju. 
S njega ona rasipa svoje milje i svoje slasti na svu dušu tako da ona time putem postaje sva lijepa, 
sva ugodna i sva draga božanskoj dobroti. 

Smijemo dakle reći, ako je duša kraljevstvo, u kojemu je kralj Duh Sveti, tada je ljubav 
kraljica, koja sjedi s njegove desne u haljini od izvezena zlata u najljepšim ukrasima. Ako je duša 
kraljica, zaručnica velikoga nebeskoga kralja, ljubav je njezina kruna, koja kraljevski resi njezinu 
glavu. Napokon, ako je duša sa svojim tijelom jedan cijeli mali svijet, mikrokozmos, ljubav je 
sunce, koje uljepšava, sve, grije i oživljuje sve. 

Božanska ljubav, karitas, je dakle ljubav prijateljstva, prijateljstvo ljubavi, ljubav onoga što 
je najdraže, izbor ljubav, ali ljubav neusporediva izbora, beskrajna, nadnaravna i nadasve uzvišena 
ljubav; Ona je kao sunce, koje svojim zrakama uljepšava cijelu dušu, koja je prisutna u svima 
njezinim duhovnim sposobnostima zato da ih usavršava, prisutna u svima njezinim moćima zato, da 
njima upravlja. Ali njezino prijestolje je volja. U njoj ona stoluje zato, da je potiče, neka miluje i 
ljubi svojega Boga iznad svega drugoga.“ (Teotime II, 21). 

Čovjek koji iskreno ljubi Boga, taj postojano Boga svuda traži, taj izbjegava sve što bi ga 
moglo od Boga odijeliti, taj radi za Božju čast i spremno prima sve što od Boga dolazi. Ne bi bilo 
ispravno kad bi tko tvrdio daje ljubav prema Bogu stvar osjećaja, da se ljubav prema Bogu sastoji u 
tom da nam se Bog sviđa i da osjećamo veselje u duši kad na Boga pomislimo, a u djelima da se ne 
treba na Boga obazirati. Ljubav je više stvar razuma i volje nego čuvstva. Razum upoznaje Boga 
kao najsavršenije biće i zato Boga cijeni više nego sve stvoreno. A volja, vođena razumom, teži za 
sjedinjenjem s Bogom tako da se čuva grijeha i čini Bogu ugodna djela. Sam Isus kaže: »Neće 
svaki koji mi govori: Gospodine, Gospodine, ući u kraljevstvo nebesko, nego samo tko vrši volju 
Oca mojega koji je na nebesima« (Mt 7, 21). Ljubav se, dakle, k Bogu dokazuje djelima. 

Tko Boga ljubi taj rado misli na Boga, o Bogu rado govori i rado sluša kad drugi o Bogu 
govore. Što čovjek voli na to rado misli. Zato i veli Isus Krist: »Gdje je blago tvoje, tamo je i srce 
tvoje« (Mt 6, 21). Tko Boga ljubi taj sva djela svoja izvodi s nakanom da njima Boga časti. Čega je 
srce puno o tom i usta rado govore. Tko Božje stvari visoko cijeni, taj će o Božjim stvarima često i 

dostojno govoriti. Pravoga štovatelja Božjega veseli kad drugi o Bogu lijepo govore pa takove 
govore s užitkom sluša. Sv. Ivan veli: »Tko je od Boga, riječi Božje sluša« (Iv 8, 47). 

Tko Boga ljubi čuva se grijeha i pazi da mu se srce ne prilijepi o zemaljska dobra. Ljubav i 
grijeh se isključuju kao vatra i voda. Ako nekoga ljubimo, nećemo ga vrijeđati. A ako nekoga 
vrijeđamo, ponizujemo, život mu ogorčujemo, to je znak da ga ne volimo. Tako je i u našem odnosu 
prema Bogu. 

A tko teško griješi, dokaz je da u njemu nema ljubavi prema Bogu. U tom smislu je rekao 
Isus Krist: »Tko ljubi mene, držat će riječ moju« - znači: činit će ono što ja od njega tražim, činit će 
samo dobra djela, jer Bog samo dobro ljubi, a mrzi na zlo. Tko ljubi Boga taj će se čuvati grijeha, 
ne zato jer se boji kazne, nego zato da ne uvrijedi Boga - dobroga Oca. 

Ljubav se k Bogu osobito jasno očituje u radu za Božju čast. Tko Boga ljubi, taj će o Bogu i 
drugima govoriti da što više ljudi Boga upozna, poštuje i proslavi. Sv. Augustin veli: Žar je 
djelovanje ljubavi; tko nema žara za nešto, nema ni ljubavi. Tko nema žara i oduševljenja za Božju 
stvar, znak je da nema ni ljubavi k Bogu. Tko Boga ljubi zabrinut je, upravo se buni kad vidi ili čuje 
da drugi Boga vrijeđaju. Tko Boga ljubi, veseli se kad vjera napreduje, kad se Boga svuda i svagdje 
propovijeda. Pravi ljubitelj Božji poduzima sve da otpale i zabludjele opet dovede k Bogu. Što su 
sve apostoli pretrpjeli, a misionari i danas trpe u dalekim krajevima, kad naviještaju sveto 
evanđelje! 

Tko Boga ljubi zahvalan Mu je za dobročinstva i spremno podnosi boli što ih život donosi 
predajući se u ruke Očeve providnosti. Svako dobročinstvo očekuje zahvalu. Što je dobročinstvo 
veće i zahvala mora biti veća. Ništa toliko ne boli koliko nezahvalnost, a napose tamo gdje je 
dobročinstvo potjecalo iz čiste, idealne ljubavi. A Božja dobročinstva potječu iz najplemenitije 
Božje ljubavi prema nama, jer Bog nas ni u čemu ne treba. 

I boli, i trpljenja što nam se u životu događaju, dokaz su ljubavi Božje, pa ih treba spremno i 
strpljivo snositi dok Bog ne odredi drukčije. Kad bi Bogu bio draži udoban i lagodan život, onda bi 
sigurno takav život priuštio i svomu Sinu Isusu Kristu. A Isusov život bio prožet trpljenjem. U 
bolima je Isus pokazao veliku ljubav prema Bogu. Po muci je Isus spasio svijet i proslavio Oca. 
Tako da i u patnjama se vidi veličina naše ljubavi što smo ih kadri za Boga pretrpjeti mjeri se 
veličina naše ljubavi. 

O ovoj pedagoškoj logici kojom Bog sam odgaja duše da ostane i poraste u ljubavi prema 
njemu sv. Franjo Saleški uči: 

„Kako duša, koja je u ljubavi, napreduje u njoj? Dragi Teotime, poslužimo se usporedbom! 
Jer, ta je metoda bila tako draga božanskom nenadmašivom Učitelju ljubavi, koju mi naučavamo. 
Dostojanstven i junačan kralj oženio se nadasve milom mladom kneginjom. Jednoga dana on je 
odvede u daleku, zabitnu odaju svojega dvorca, želeći s njome mirno i povjerljivo razgovarati. 
Jedva, što je s njome progovorio nekoliko riječi, opazi, da je ona, iznenada problijedila i pala u 
nesvijest. Strahota! Njegovo je zaprepaštenje bilo neizrecivo i malo da se i on sam nije onesvijestio. 
Ta, on je svoju mladu suprugu ljubio više nego svoj vlastiti život. Radi toga ona ista ljubav, koja mu 
je zadala tako tešku bol, odmah mu je dala i snagu, da je izdrži. Ona ga je odmah, brzinom kojoj 
nema ravne, potjerala na posao, da doskoči zlu, koje je zadesilo njegovu dragu drugaricu života. On 
brzo skoči, otvori ormar, koji se tamo nalazio, izvadi iz njega skupocjeni lijek, koji jača srce. 

Silom otvori usta i stisnute zube svoje drage kneginje, ulije joj u usta te skupocjene tekućine, 
poškropi njome njezino lice i protare joj sljepočice i žile kucavice na ruci. Napokon mu uspije, daje 
dovede k svijesti. Tada je polako podigne i pomoću novih lijekova je ojača i oživi toliko, da je 
mogla stajati na svojim nogama i daje mogla hodati upirući se na nj. Međutim, bez njegove pomoći 
nije to još uvijek išlo. Jer on je još uvijek hodao s njom podižući je i podržavajući ispod ruke, sve 
dok mu nije pošlo za rukom da se ona stavivši joj na srce tako snažan i tako dragocjen lijek, 
potpuno oporavila i vratila svojemu prijašnjemu zdravlju tako da je dalje koračala sama svojim 
snagama. 

Njezin dragi suprug nije je više čvrsto držao, nego je samo nježno držao njezinu desnu ruku 
ispod svoje i njezino desno rame naslanjao na svoje rame i na svoja prsa. Tako je on njoj pomagao i 
time joj iskazivao četiri vrlo drage usluge. 

Lako nam je ovdje razlikovati četiri usluge. Prvo, on je dokazao puno ljubavi i brige za 
svoju suprugu. Drugo, on je neprekidno olakšavao i ublaživao njezino stanje. Treće, kadgod seje 
povratio kakav znak njezine preživjele slabosti, on bi joj opet pomogao. Četvrto, ako bi se ona 
namjerila na neravno tlo ili bi joj korak otežao, on bije podržavao i služio joj kao potporanj. Kada 
bi se ona uspinjala ili kada je željela koračati brže, on bije snažno podržao i nosio. Tako je dakle on 
svojom nježnom i srdačnom brigom stajao uz nju sve do noći i pomagao joj još i tada, kada ju je 
pobjegao u njezin kraljevski krevet. 

Duša je supruga Našega Gospodina, kada je ona pravedna. A budući da ona uopće ne može 
biti pravedna, ako nije u ljubavi, ona ne može uopće biti ni supruga, ako nije uvedena u odaje 
ljupkih mirisa, o kojima pjeva Pjesma nad pjesmama (usp Pj 1,3). Pa kada sada duša, kojoj je ta čast 
pala u dio, počini grijeh, ona pada onesviještena od duhovne slabosti. A taj događaj je svakako 
iznenadan i neočekivan, jer tko bi ikada mogao pomisliti, da bi stvor htio ostaviti svojega Stvoritelja 
i svoje vrhunaravno dobro radi tako neznatnih stvari kao što su meke grijeha? Naravno da se i nebo 
tome čudi. Pa kada bi i Bog bio podložan strastima i on bi se nad tom nesrećom srušio onesviješten, 
kao što je, kada je bio smrtan u ljudskom tijelu, izdahnuo na križu, da nas otkupi. 

No budući da sada više nije potrebno, da on svoju ljubav dokazuje tako da umire za nas, to 
on, kada vidi dušu, da se tako strovalila u grijeh, redovito joj pritječe u pomoć, neizrecivim joj 
milosrđem otvara vrata svojega srca. To on čini dajući joj sad oduševljenja i zanose, sada grižnje 
savjesti, koje potječu odatle, što joj pruža mnoga razumijevanja i mnoge spoznaje, koje ubacuje u 
našu dušu i kojima pobuđuje spasonosne pokrete i pobude. Pomoću njih on, kao pomoću mirisavih i 
vitalnih eliksira, vraća dušu k njoj samoj i predaje je dobrim čuvstvima. 

A sve to, dragi moj Teotime, Bog čini u nama, a bez nas, samo po svojoj beskrajnoj 
najljubaznijoj dobroti, kojom nas predusreće u svojoj neizrecivoj blagosti. Kao što bi bez kraljeve 
pomoći ona kneginja, njegova supruga, onesviještena ostala mrtva u svojoj nesvjestici, tako bi i 
naša duša propala u svojemu grijehu kada joj Bog ne bi izašao ususret. Ako duša, kada je tako 
potaknuta, uzvrati svojim pristankom na poticaj milosti, slijedeći nadahnuće, koje ju je preteklo, i 
prihvaćajući pomoć i potrebne lijekove, koje joj je Bog pripravio, on će je ojačati i različitim 
pobudama vjere, ufanja i pokore voditi je tako dugo, dok ne bude potpuno vraćena pravom 
duhovnom zdravlju, koje nije ništa drugo nego ljubav. 

Dok dakle Bog vodi dušu putem onih kreposti, koje je pripravljaju i raspoložuju za tu svetu 
ljubav, ne samo da je on vodi, već je podržava, i to na taj način, da, dok ona uza nj korača koliko 
samo ona može, to je i on, sa svoje strane, nosi i podržava. Te se dvije radnje toliko isprepliću, da 
jednostavno ne bismo mogli reći, je li više ona hoda ih je on više nosi. Jer on je ne nosi toliko, da 
ona ne bi hodala, a ipak ona tako hoda, da, kada je on ne bi nosio, ona ne bi mogla hodati. Zato, da 
govorimo poput apostola, ona bi morala uskliknuti: »Hodam ja, ah ne ja sama, već milost Božja 
hoda sa mnom.« (usp.l Kor 15,10). 

Kada duša pomoću izvanrednoga lijeka ljubavi koji Duh Sveti stavlja u njezino srce 
ponovno zadobije svoje potpuno duhovno zdravlje, tada ona može hodati i držati se na nogama 
sama od sebe. Ah i ta njezina samostalnost potječe od toga zdravlja i od svetoga lijeka koji joj daje 
sveta ljubav. Kada ona dakle sada može sama hodati, to ona ipak za to svu slavu mora davati 
svojemu Bogu, koji joj je dao tako snažno i jako zdravlje. Jer, bilo da nas Duh Sveti jača svojim 
gibanjem i svojim pobudama, koje on utiskuje u naša srca, bilo da nas potpomaže ljubavlju, koju on 
u njima širi, bilo da nam pomaže tako, da nas potiče i nosi, bilo da jača naša srca, sipajući u njih 
ljubav koja oživljuje i jača, to mi uvijek živimo, mičemo se i radimo u njemu i po njemu. 

Prema tome dakle, jedino po ljubavi, koja je izlivena u naša srca, mi možemo koračati pred 
Bogom i napredovati na putu spasenja. No uza sve to božanska dobrota pri tome pomaže duši, kojoj 
je ona dala svoju ljubav, tako daje neprekidno drži svojom svetom rukom. 

Na taj način ona: prvo, najbolje pokazuje nježnost svoje ljubavi prema njoj, drugo, ona je 
trajno sve više i više sokoli i potiče. Treće, ona joj olakšava borbu protiv izopačenih sklonosti i zlih 
navika, koje je ona stekla svojim prošlim grijesima i napokon: četvrto, ona je spašava i brani od 
napasti. 

Ne događa li se, dragi moj Teotime, da se često mora zdrave i jake ljude tjerati, da dobro 
upotrebe svoje sposobnosti i svoje sile, da ih, tako reći, treba uhvatiti za ruku i odvesti na posao? 
Tako je isto i nama Bog dao svoju ljubav i s njome silu i sredstva, da napredujemo na putu 
savršenstva. Ah njegova ljubav mu ipak ne dopušta, da nas pusti, neka dalje idemo sami. Naprotiv, 
ona ga tjera, da i on ide na put zajedno s nama. Ona ga tjera, da on nas tjera, ona potiče njegovo 
srce, da ono potiče i tjera naše srce neka ono dobro upotrebi svetu ljubav, koju je on nama darovao. 
Svojim nadahnućima njegova ljubav često odražava upozorenja, koja nam je dao sv. Pavao: 
»Opominjemo vas, da ne primate uzalud Božje milosti.« (2 Kor 6,1) I dalje: »Zato, dok imamo 
vremena, činimo dobro!« (Gal 6,10) »Trčite tako, da dobijete nagradu.« (1 Kor 9, 24) 

Moramo sebi zamišljati, da Bog ušima našega srca često ponavlja riječi, koje je nekoć 
govorio dobrom Ocu Abrahamu: »Hodaj preda mnom i budi savršen!« 

Posebna Božja pomoć potrebna je osobito onoj duši koja ima svetu ljubav za goleme i 
izvanredne pothvate. Jer, kakogod ljubav, pa bila i ne znam kako mala, daje nam dosta sklonosti i, 
kako ja mislim, dovoljno snage, da obavimo djela, koja su potrebna za spasenje, to ipak, teže li i 
kane li naša srca poduzimati izvanredna i odlična djela, tada im je potrebno, da ih podiže i gura ruka 
toga velikoga nebeskoga zaljubljenika, da ih ona neprekidno pokreće i vuče. Tako ni kneginja u 
našoj usporedbi, i kada se već dobro oporavila i bila potpuno zdrava, nije se mogla uspinjati, ni 
žuriti se, a da je njezin dragi suprug nije čvrsto podržavao i podizao... 

Za ta velika djela, dragi moj Teotime, nama je potrebno ne samo božansko nadahnuće, nego 
isto tako božanska jakost, da izvedemo ono, što nadahnuće traži od nas. Upravo jednako tako u 
velikim nasrtajima izvanrednih napasti apsolutno nam je potrebna i izvanredna Božja pomoć. 

U tu svrhu nam sveta Crkva preporučuje da često uskliknemo: »Gospodine, potakni, Gospodine, 
ojačaj naša srca!« Takve i slične strelovite molitve moramo izgovarati, da bismo njima zadobili 
milost, kojom bismo mogli činiti odlična i izvanredna djela, kojom bismo mogli češće i žarče činiti 
redovita djela, kojom bismo se mogli življe oduprijeti manjim napastima i odvažnije se boriti protiv 
velikih napasti. 

Sv. Antun je bio napadnut užasnim mnoštvom paklenih demona. Kada je poslije dugih 
napora, teških patnji i nevjerojatnih muka izdržao borbu, ugledao je napokon, da se raspuknuo krov 
njegove ćelije i da se kroz tu pukotinu spustila na nj nebeska zraka, koja je u jedan tren raspršila 
cmu i mračnu gomilu njegovih neprijatelja. Ta je nebeska zraka otjerala od njega svu bol udaraca, 
što ih je primio u tome boju. On je postao svjestan posebne Božje prisutnosti i gledajući u oči vizije 
pred sobom duboko je uzdahnuo: »O, dobri moj Isuse, gdje si bio? Gdje si bio? Zašto nisi bio ovdje 
već od početka, da mi pomogneš u mojoj borbi?« Glas odozgo odgovorio mu je: »Antune, ja sam 
bio tu, ali ja sam čekao ishod tvojega boja. I budući da si bio hrabar i junačan, ja sam ti bez prekida 
pomagao.« 

Naš Gospodin je isto tako objavio sv. Katarini Sijenskoj, daje on boravio u njezinu srcu u 
vrijeme, kada je ona imala groznu napast. U njemu seje on nalazio kao vojskovođa u tvrđavi, daje 
brani. On joj je rekao, da bi ona bez njegove pomoći podlegla u toj borbi. To isto vrijedi za sve 
velike nasrtaje, kojima naši neprijatelji jurišaju na nas“. (Teotime III, 3). 

Duša se dakle postupno vježba u ljubavi prema Bogu. Budući da je ljubav zapravo davanje 
samoga sebe, naša će ljubav prema Bogu biti to savršenija koliko mu se budemo potpunije predali, 
bez rezerve i bez ustupka: svom dušom, svom snagom, svim srcem svojim. A kako se na zemlji ne 
možemo davati a da se ne žrtvujemo, naša će ljubav prema Bogu biti toliko savršenija koliko ćemo 
se odvažnije vježbati u duhu žrtve iz ljubavi prema Bogu. 

Početnici se vježbaju u ljubavi prema Bogu tako da nastoje izbjegavati grijeh, posebno teški 
grijeh i njegove uzroke. Oni se dakle vježbaju u pokajničkoj ljubavi, žaleći gorko što su uvrijedili 
Boga i što povrijedili njegovu slavu. 

Ta ljubav u duši ima dvostruki učinak: 1. ona nas sve više odvaja od grijeha i od stvorenja uz 
koje nas je povezala želja za neurednim uživanjem; 2. ona nas izmiruje i sjedinjuje s Bogom ne 
samo tako što uklanja grijeh koji je velika zapreka za sjedinjenje s Bogom nego i što nam stavlja u 
srce osjećaje poniznosti i kajanja, koji već predstavljaju početak ljubavi i koji se pod utjecajem 

milosti katkada preobrazuju u savršenu ljubav. Jer, po riječima sv. Franje Saleškog, nesavršena 
ljubav Boga želi i traži, kajanje ga traži i nalazi, a savršena ljubav ga drži i stišće sebi. U svakom 
smo slučaju toliko dalje od grijeha koliko je naša ljubav prema Bogu jača i intenzivnija. 

Nadalje se početnici još vježbaju i u ljubavi kojom podlažu svoju volju volji Božjoj, dakako u 
njezinom prvom stupnju, pokoravajući se njegovim zapovijedima kao i zapovijedima Crkve i 
podnoseći odvažno poteškoće koje im Providnost šalje da im pomogne očistiti njihovu dušu. 

Ako ustraju njihova ljubav postaje zahvalna. Videći da ih Bog kraj svih njihovih grijeha 
neprestano obasiplje svojim dobročinstvima i da im tako velikodušno oprašta čim se pokaju, oni mu 
iskazuju svoju iskrenu i pravu zahvalnost, hvale njegovu dobrotu i nastoje da se što bolje okoriste 
njegovim milostima. To je već vrlo plemeniti osjećaj, to je već neka izvrsna priprava za čistu 
ljubav- lako se dižemo od primljenog dobročinstva do ljubavi prema dobročinitelju i želimo da 
njegovu dobrotu priznaje i hvali čitava zemlja. To je već prava ljubav. 

Uznapredovali na duhovnom putu se vježbaju u ljubavi koja uživa u Bogu, koja živo nastoji 
da ga slavi, koja nastoji da se uskladi s njegovom voljom i konačno dolaze do prijateljske ljubavi. 

Ljubav koja uživa u Bogu nastaje iz vjere i razmatranja. Po vjeri i razmišljanju znamo i 
uvjeravamo se da je Bog punina bitka, savršenosti, mudrosti, moći i dobrote. Pa ako smo dobro 
raspoloženi ne možemo a da ne uživamo u toj njegovoj savršenosti. Raduje nas kad gledamo daje 
naš Bog tako bogat u svim dobrima, više nas veseli božanski užitak nego li vlastiti naš i svoje 
veselje pokazujemo činima divljenja, odobravanja i čestitanja. 

Tako na sebe navlačimo Božja savršenstva. Bog postaje naš Bog. Mi se napunjamo njegovim 
savršenstvima: njegovom dobrotom, njegovom blagošću, njegovim božanskim životom. Jer se srce 
napunja onim u čem uživa. I tako postajemo bogati božanskim savršenostima koje ljubav čini 
našima, uživajući u njima. 

Ali primajući u sebe božanska savršenstva, mi time privlačimo k sebi samoga Boga i potpuno 
mu se time dajemo, kako to lijepo tumači sv. Franjo Saleški: 

„Po ovoj svetoj ljubavi, kojom uživamo u Bogu, veselimo se dobrima koja su u Bogu, kao da 
su naša. Ah, jer su božanske savršenosti jače od našega duha, ulazeći u nj one ga posve zaokupe. 
Tako da po ovom uživanju ne velimo samo daje Bog naš, nego da smo mi njegovi. 

I duša neprestano vapije u svojoj svetoj šutnji: "Dosta mi je da Bog je Bog, da je njegova 
dobrota neizmjerna; za mene nije važno da li sam mrtva ili živa, jer moj dragi ljubljeni živi vječno 
posve slavnim životom...Za dušu koja ljubi je dosta da onaj koga ona ljubi više nego samu sebe 
bude nagrađen vječnim dobrima, jer ona živi više u onom koga ljubi nego li u onom koga 
oživljava ".(Teotim I,V,1) 

Ova se ljubav pretvara u ljubav koja suosjeća i pati kad promatra Isusa kako trpi. Pobožna 
duša, gledajući ovu bol i nevolju u kojoj se nalazi to božansko Biće koje ljubi, ne može se oprijeti 
da s njime ne podijeli njegovu bol. Upravo ta ljubav privukla je na sv. Franju Asiškog rane Isusove i 
kao i na sv. Katarinu Sijensku. Uživanje u Bogu rodilo je suosjećanjem Kristovih boli, a to je opet 
proizvelo ranu koja je slična rani na Onome koji je ljubila. 

Iz te ljubavi koja uživa u Bogu rađa se ljubav koja nastoji biti velikodušna, to znači živa želja 
da slavi, a i drugi da slave onoga koga dotična osoba ljubi. To se, s obzirom na Boga, može 
vježbati na dva načina: 

Onomu koji posjeduje nutarnje savršenstvo, ovakvu ljubav možemo iskazivati samo u 
pretpostavci, govoreći na primjer: Kad bih ti, pretpostavivši ono što je nemoguće, mogla Bože 
učiniti kakvo dobro, ja ne bih oklijevala da ti ga želim i uz cijenu svoga života. 

A što se tiče Božje slave, apsolutno nastojimo uvećati je i u sebi i u drugima. Tako da ga duša 
bolje upoznaje i jače ljubiti, doprinosimo da ga i drugi bolje upoznaju i jače uzljube. 

Kad smo tako puni štovanja i divljenja prema Bogu, želimo da njegovo Ime cijela zemlja 
blagoslivlja, uzvisuje, hvali, časti i da mu se klanja. A budući da smo slabi to činiti sami za sebe, 
pozivamo u pomoć sva stvorenja da hvale i blagoslivljaju svoga Stvoritelja: „Blagoslivljajte 
Gospoda sva djela Gospodnja“ (Dan 3,57); duhom se uzdižemo do neba da se pridružimo 
anđeoskim korovima i svetima i da pjevamo s njima: "Svet,svet,svet Gospodin"... Sjedinjujemo se 
zatim i s Blaženom Djevicom, koja je uzdignuta nad sve Anđele i koja više hvali i časti Gospodina 

nego sva druga stvorenja i s njome ponavljamo: "Veliča duša moja Gospodina". Ali na posebni se 
način sjedinjujemo s Utjelovljenom Riječi, velikim Svećenikom Očevim, koji kao Bog i čovjek 
pruža presvetom Trojstvu neizmjernu hvalu. 

Konačno se sjedinjujemo sa samim Bogom to jest sa tri božanske osobe, koji se međusobno 
prožimaju slavom i međusobno se usrećuju. Onda kličemo: Slava Ocu i Sinu i Duhu Svetome. I da 
se znade da to nije slava stvorenih hvala koje iskazujemo Bogu, nego slava vječna i bitna koja je u 
Njemu, po Njemu i od Njega, dodajemo: Kako bijaše na početku, tako i sada i vazda... kao da bismo 
željeli time reći: da Bog uvijek bude hvaljen onom slavom kakvu je imao prije svakog stvorenja u 
svojoj neizmjernoj vječnosti i vječnoj neizmjernosti. 

Oca se dobrohotna ljubav očituje i po ljubavi kojom usklađujemo svoju volju s voljom 
Božjom. Da se proširi u dubinu kraljevstvo Božje, nema uspješnijeg sredstva nego lije ispunjavanje 
njegove svete volje: “...budi volja Tvoja, kako na nebu tako i na zemlji". Pa ljubav zapravo i jest 
prije svega jedinstvo, slijevanje dviju volja u samo jednu: isto htjeti i isto ne htjeti. A budući da je 
volja Božja jedina dobra i mudra, očito je da moramo uskladiti svoju volju s njegovom: „Ne moja, 
nego Tvoja neka bude volja" kaže Isus (Lk 22, 42). 

Ovo slaganje s voljom Božjom obuhvaća poslušnost Isusovim zapovijedima, savjetima, 
nadahnućima milosti, ponizno i spremno podlaganje sretnim ili nesretnim događajima koje šalje 
Providnost pa podlaganje u neuspjesima, poniženjima, iskušenjima svake ruke koje nam providnost 
šalje samo za naše vlastito posvećenje i Bogu na slavu. 

To rađa svetom ravnodušnošću prema svemu što ne stoji Bogu u službi. Uvjereni da je Bog 
sve, a stvorenje da je ništa, želimo uvijek samo Boga, njegovu ljubav i njegovu slavu i naša volja 
ostaje ravnodušna za sve drugo. To nije neka ljudska bezosjećajnost. Mi i dalje osjećamo kako nas 
privlače stvari koje nam se sviđaju. To je ravnodušnost u držanju do tih stvari u volji. To je još 
manje vjerska ravnodušnost i nemar. Mi nismo ravnodušni za svoje spasenje, mi ga žarko želimo, 
ah ga želimo samo u skladu s voljom Božjom. 

Ova sveta neovisnost rađa dubokim mirom. Znademo da nam se ništa ne može dogoditi što ne 
bi bilo korisno za naše posvećenje: "Onima, koji Boga ljube se sve okreće na dobro" (Rim 8,28). I 
baš upravo radi toga takav čovjek veselo prihvaća iskušenja i križeve iz ljubavi prema Raspetom 
Spasitelju i iz želje da mu sliči još više. 

Tako nas savršeno slaganje s voljom Božjom, dovodi do toga da smo mirni u mukama, kao i u 
radostima, kako se već sviđa Onomu, koji znade što je za nas dobro. Slaganje s voljom Božjom nam 
pomaže ne da se smirimo u onome što nas zadovoljava nego u onom što zadovoljava Boga: moleći 
ga da uvijek čini s nama što je njemu drago. 

To nas slaganje s Božjom voljom dovodi do prijateljstva s Bogom. Prijateljstvo uključuje, 
osim dobro naklonosti, uzajamnost i međusobno darivanje dvaju prijatelja. 

A upravo se to sjajno ostvaruje u ljubavi prema Bogu. To je pravo prijateljstvo, kaže sv. 
Franjo Saleški, jer je uzajamno, budući daje Bog vječno ljubio svakoga tko je njega ljubio, tko ga 
uzljubi ili će ga ljubiti u vremenu. Ono je međusobno iskazano i prihvaćeno, budući da Bog zna za 
ljubav koju imamo prema njemu, jer je on sam daje, a mi opet dobro znamo za njegovu ljubav 
prema nama, jer ju je on tako očitovao... I konačno, s njime smo u neprestanom općenju, jer nam 
neprestano govori u srcu po nadahnućima, sklonostima i svetim pokretima. 

To prijateljstvo nije obično prijateljstvo, nego pravo prijateljstvo ljubavi, jer po njemu 
izabiremo Boga da ga ljubimo posebnom ljubavi. Ta se ljubav sastoji u davanju, kojim Bog dariva 
nama samoga sebe i mi darivamo njemu svoju osobu. 

Pogledajmo dakle kakva je ljubav Božja prema nama, da shvatimo kakva mora biti naša 
ljubav prema njemu. Njegova ljubav prema nama je vječna: "vječnom sam te ljubavlju ljubio"(Jer 
31, 30); taje ljubav nesebična, budući da on dostaje samomu sebi, ljubi nas samo zato da nam čini 
dobro; c) ta je ljubav plemenita, jer nam se potpuno daje, dolazeći sam da se prijateljski nastani u 
našoj duši; njegova je ljubav prva, ona pretječe našu. Jer ne samo da nas je ljubio prvi, nego on 
potiče, traži našu ljubav, kao da bi nas trebao: „Moje je veselje biti sa sinovima ljudskim... Sinko 
moj, daj mi srce svoje"... (Iz 8,31). Da li bismo ikad mogli sanjati o tolikoj nježnosti osjećaja? 

Na tu ljubav moramo odgovoriti toliko savršenom ljubavlju koliko je to nama moguće: „Tko 
da ne uzvrati ljubav njemu, koji nas je toliko ljubio?“ 

Ta ljubav mora uvijek biti sve veća. Budući da ga nismo mogli ljubiti od vječnosti i budući da 
ga nikad ne ćemo moći ljubiti toliko koliko zaslužuje, moramo ga barem svaki dan ljubiti sve više, 
ne stavljajući nikakvih zapreka svojem čuvstvu prema njemu, ne odbijajući nikakvih žrtava koje od 
nas traži i tražeći uvijek kako bismo mu ugodili: "i činim uvijek ono, što se njemu sviđa" (Iv 8,29). 

Ljubav prema Bogu mora biti plemenita, koja se očituje bez sumnje u pobožnim čuvstvima, 
čestim strelovitim molitvicama, najjednostavnijim činima ljubavi: Ljubim te iz svega srca svoga..., 
ah koja se očituje i činima, a napose potpunim predanjem samoga sebe. Bog mora biti središte 
čitavog našeg bića: našeg razuma, koji često upravljamo prema njemu; naše volje, koja se podlaže 
njegovim najmanjim željama; naše sjetilnosti, ne dopuštajući da se naše srce zaokupi čuvstvima i 
osjećajima koja bi predstavljala zapreku za ljubav prema Bogu; svih naših čina, nastojeći da ih 
obavljamo zato da mu se svidimo. 

Ta ljubav mora biti nesebična. Njega mnogo više ljubimo nego li njegove darove. I baš zato 
ćemo ga ljubiti jednako u duhovnoj suhoći kao i za vrijeme utjeha koje nam daje, opetujući mu 
često da ga želimo ljubiti i to radi njega samoga. Na taj ćemo način, kraj sve svoje nesposobnosti, 
pokušati da odgovorimo na njegovo prijateljstvo. 

Dakle ljubav prema Bogu nije obična ljubav. To je posebna, uzorna ljubav. Kao što je Bog 
jedinstveno biće u čitavom svemiru i izvan svemira, tako je i ljubav prema Bogu jedinstvena ljubav 
i nijedna se druga ne može s njome mjeriti. Zato i nije Isus Krist rekao jednostavno: »Ljubi Boga« 
na način kako se ljubi stvoreno, zemaljsko, ljudsko, sve oko sebe. Kad je Krist govorio o ljubavi 
prema Bogu, onda veli: »Ljubi Gospodina, Boga svojega, svim srcem svojim, svom dušom svojom, 
svom pameti svojom i svom snagom svojom!« (Mk 12, 30). Čitavo biće, dušu i tijelo - sve duševne 
i tjelesne moći treba staviti Bogu na raspolaganje, sve treba s Bogom povezati. Nije dosta o Bogu 
samo lijepo misliti. O Bogu treba biranim izrazima govoriti. Za Boga treba požrtvovno raditi, tako 
da svako naše djelo nosi na sebi oznaku daje Božje djelo. 

Na Boga treba misliti kad ustajemo, kad se oblačimo, kad se umivamo. Kod jela, rada, 
odmora, počinka, svuda treba da smo Božji. Kad smo u prirodi, pa čujemo pijev ptica, ili osjetimo 
miris cvijeća, ili slušamo žubor vode, ili smo se zagledali u stoljetni hrast - sve to neka nas diže k 
Bogu, sve to neka u nama pobudi misao: Kako si velik i nedokučiv. Gospode Bože! 

Sv. Augustin je rekao: „Priroda oko nas govori onomu koji Boga ljubi, nijemim, ali vrlo 
razumljivim govorom“. Bog dolazi na prvo mjesto, a sve drugo na drugo mjesto. Boga treba ljubiti 
više nego sve drugo, a sve izvan Boga samo u Bogu i radi Boga i onoliko koliko nas ljubav stvorova 
dovodi do poštivanja i ljubavi k Bogu. Bog nam u Svetom Pismu otvoreno kaže: »Tko ljubi oca ih 
mater više nego mene, nije mene dostojan. I tko ljubi sina ili kćer više nego mene, nije mene 
dostojan« (Mt 10, 37). Tko ljubi bilo što u svemiru više nego Boga, nije Boga dostojan - u njemu 
nema prave Božje ljubavi. 

A naša su dobra djela pred Bogom zaslužna samo onda ako ih vršimo iz ljubavi prema 
Bogu. Što u duši imamo više ljubavi, to će i naša djela biti vrednija. Bog ne gleda toliko na veličinu 
samoga djela koliko na veličinu ljubavi što je čovjek osjeća prema Bogu. Neznatno djelo ima pred 
Bogom veću vrijednost, ako je učinjeno s velikom ljubavi, nego i najveće, ako je učinjeno s malo 
ljubavi, ili bez ljubavi uopće. 

Sv. Alfnos Luguori navodi glavana sredstva za napredovati u ljubavi prema Bogu: 

„Sveta Terezija kaže da poziv na savršenu ljubav prema Bogu predstavlja iznimnu milost za 
dušu. Ovim sretnim dušama pripadaš i ti, dragi čitatelju. A da bi se potpuno posvetio ljubavi prema 
svojemu božanskom Zaručniku, kao što on to želi, moraš odvažno uporabiti sredstva koja vode k 
tome cilju. Prvo sredstvo je gorljiva čežnja za tom savršenom ljubavlju. Po ovoj čežnji već činiš 
znatan korak naprijed. Bog obilato udjeljuje svoje milosti samo onima koji gladuju i žeđaju za tim 
milostima, kao što govori Blažena Djevica Marija u svojemu prekrasnom hvalospjevu Veliča: 
"Gladne napuni dobrima" (Lk 1,53). 

Ova nam je čežnja neophodno potrebna jer bez nje nikada ne bismo ustrajali u svojim 
nastojanjima da osvojimo blago ljubavi prema Bogu. Malo se ili nimalo ne mučimo da postignemo 
ono što malo ili nimalo ne želimo. S druge strane, svi su napori lagani i slatki ukoliko je naše 
nastojanje potaknuto žarkom željom. Upravo zbog toga naš Gospodin naziva blaženima one koji 
imaju ne samo želju, nego glad - to znači, gorljivu čežnju - za svetošću: "Blago gladnima i žednima 
pravednosti!" (Mt 5,6). 

Drugo sredstvo za postizanje savršene ljubavi prema Bogu sastoji se u odricanju svake 
ljubavi koja se ne odnosi na Boga. Bog želi jedini posjedovati naša srca te ne trpi suparnike. Sveti 
Augustin pripovijeda da je rimski senat drage volje priznao trideset tisuća poganskih bogova, no 
odbacio je klanjanje kršćanskome Bogu, jer je to ljubomorni Bog koji želi da se jedino njemu 
klanja. Naš je Bog s pravom tražio da se klanja samo njemu budući daje samo On jedini pravi Bog. 
Prema tome, želimo li postići savršenu ljubav prema Bogu, moramo istjerati iz svojega srca svaku 
navezanost koja se ne odnosi na Boga. Gorljivi je sveti Franjo Saleški rekao: "Kada bih znao da u 
mojemu srcu postoji ma i jedna žilica koja nije od Boga, u Bogu i za Boga, odmah bih je istrgao." 
Sve dok se srce ne oslobodi od zemaljskih sklonosti, Božja ljubav ne može u nj ući, no čim se 
otrgne od stvorova, u njemu se užiže vatra ljubavi prema Bogu i sve se jače rasplamsava. 

Zbog toga je sveta Terezija običavala govoriti: "Odijeli svoje srce od stvorenja i traži Boga, 
tada ćeš ga sigurno pronaći." Otac Segneri Mlađi jednoga je dana pisao pobožnu prijatelju: 
"Božanska ljubav jest blagotvorni pljačkaš koji nam oduzima sve zemaljske sklonosti tako da duša 
može reći svome ljubljenom Zaručniku: što da drugo želim nego jedino tebe!" Sveti Franjo Saleški 
izražava se na sličan način: "Čista ljubav prema Bogu spaljuje u srcu sve ono što nije Bog, kako bi 
sve preobrazila u ljubav, jer sve što čovjek čini za Boga jest ljubav." 

"Sve otpadom smatram", kaže sveti Pavao, "da steknem Krista" (Fil 3,8). Kada ljubav prema 
Bogu ispuni naša srca, više ništa ne držimo do onoga što svijet cijeni: "Da netko dade za ljubav sve 
što u kući ima, sve bi to prezreo kao ništavno" (Pj 8,7, po Vulgati). "Kada kuća gori," kaže sveti 
Franjo Saleški, "sve se izbacuje kroz prozore." Čim se srce raspali ljubavlju prema Bogu, nastoji se 
otarasiti svega zemaljskog kako ne bi ljubilo ništa osim Boga. Zahtijeva li Bog možda previše kada 
želi da duša ne ljubi ništa drugo osim njega? "Ne!" odgovara sveti Bonaventura. "Bog je beskrajno 
ljubazan i neizmjerno dobar te zaslužuje našu nepodijeljenu ljubav; posve je u pravu kada želi da 
srce koje je stvorio pripada samo njemu, a budući da se žrtvovao za nas, može s još većim pravom 
tražiti našu nepodijeljenu ljubav." 

Nadalje, kako bismo zadobili savršenu ljubav prema Bogu, moramo zanijekati sami sebe, 
dragovoljno prihvaćajući ono što se protivi samoljublju i uskraćujući sebi ono što samoljublje 
zahtijeva. Jednoga dana kada je sveta Terezija bila bolesna, donijeli su joj vrlo ukusno jelo, no 
svetica ga nije htjela ni okusiti. Njegovateljica ju je nutkala govoreći da je jelo izvrsno pripravljeno. 
"Upravo se zbog toga uzdržavam od njega", odgovorila je svetica. 

To vrijedi i za nas; moramo zanijekati sami sebe kod onoga što nam je najugodnije, i upravo 
zbog toga što nam se dopada. Primjerice, moramo odvratiti oči od ovoga ili onoga predmeta zato što 
je lijep; uskratiti sebi ovo ili ono zadovoljstvo zato što nam je najugodnije; učiniti uslugu 
nezahvalnoj osobi samo zato što je nezahvalna; uzeti gorki lijek upravo zato što je gorak. Po 
svetome Franji Saleškome, naše se samoljublje želi u sve umiješati, čak i u najsvetije stvari. Upravo 
zbog toga, tvrdi ovaj svetac, čak i krjepost moramo voljeti bez navezanosti. Na primjer, potrebno je 
voljeti molitvu i samoću, no kada nam poslušnost ili ljubav ne dopušta posvetiti se molitvi i samoći, 
ne smijemo se uznemiravati, nego trebamo predano prihvatiti sve što se događa po Božjoj volji, 
kako bismo umrtvili svoje sklonosti. 

Kristova muka. Četvrto sredstvo za postizanje savršene ljubavi prema Bogu sastoji se u 
čestu razmatranju o muci Isusa Krista. Sveta Marija Magdalena de' Pazzi kaže da je onome tko se 
sasvim predao ljubavi svojega raspetog Gospodina potrebno samo pogledati križ kako bi utonuo u 
promatranje bezgranične ljubavi kojom ga Isus Krist okružuje. Doima se kao da je naš Otkupitelj 
pretrpio toliko različitih mučenja i pogrda - izdajstvo, smrtnu tjeskobu, bičevanje, trnovu krunu i 
raspeće - zato da bi dao predmete za razmatranje dušama koje ga ljube. Pa ipak, ne smijemo 
razmišljati o Isusovu trpljenju zbog utjehe i slatkoće koju bi nam razmatranje pružilo, nego jedino 

zato da rasplamsamo svoja srca ljubavlju prema našemu trpećem Spasitelju te da doznamo od njega 
ono što želi da učinimo. 

Istodobno se moramo očitovati pripravnima da sve strpljivo podnosimo iz ljubavi prema 
njemu koji je toliko pretrpio iz ljubavi prema nama. Gospodin je jednoć objavio nekome pobožnom 
pustinjaku da nijedna pobožnost nije prikladnija za pobuđivanje ljubavi prema Bogu u čovjekovu 
srcu od razmatranja Kristovih patnja. To je uvijek bila omiljena pobožnost među svecima. Sveti 
Franjo Asiški postao je serafom ljubavi razmatrajući Kristovu muku. Jednoga su ga dana zatekli 
oblivena suzama kako glasno uzdiše. Kada su ga pitali zbog čega je tako žalostan, odgovorio je: 
"Oplakujem muke i uvrjede svojega božanskog Učitelja. No najveću mi bol zadaje što ljudi za koje 
je toliko trpio nikada i ne pomisle na muke koje je podnio." 

Kada bi taj svetac čuo blejanje jaganjca ili ugledao nešto što bi ga podsjetilo na Kristovo 
trpljenje, odmah bi morao zaplakati. Jednom kada je bio bolestan, netko mu je predložio da čita 
neku pobožnu knjigu, no on je odgovorio: "Moja knjiga je Isus Raspeti." Uvijek je poticao svoju 
braću na razmišljanje o Kristovoj muci. 

Peto sredstvo za postizanje blaga božanske ljubavi jest molitva. Postojana molitva kršćanske 
duše mora biti: "Isuse, udijeli mi svoju svetu ljubav; Marijo, Majko moja, izmoli mi ljubav prema 
Bogu; moj anđele čuvaru i svi moji sveti zaštitnici, zauzmite se za me da mogu ljubiti svojega Boga 
svim srcem i dušom." Gospodin velikodušno dijeli svoje darove, no posebno darežljivo udjeljuje 
svoju ljubav onima koji je traže“. ( Vježbanje u savršenosti III) 

Grijesi protiv ljubavi prema Bogu su u biti grijesi protiv prve tri zapovijedi Božje: 

Prva zapovijed: »Ja sam Gospodin Bog tvoj: Nemaj drugih bogova uz mene! 

«Ljubi Gospodina, Boga svoga, svim srcem svojim, svom dušom svojom i svom snagom svojom (Pnz 
6, 5). 

Prva zapovijed zahtijeva od čovjeka da vjeruje u Boga, da se u njega pouzdaje i da ga ljubi 
iznad svega. Ona također zahtijeva da Boga prizna kao jedinoga i pravoga Boga, te da mu iskazuje 
štovanje i da ga proslavlja kako to Bog hoće. Dužnost da se Bogu iskazuje pravo štovanje tiče se 
čovjeka u njegovoj osobnoj i društvenoj dimenziji. Čovjek treba »moći slobodno ispovijedati 
religiju kako privatno tako i javno« 

Prva zapovijed isključuje, zabranjuje nevjeru, krivoboštvo, mnogoboštvo, idolopoklnostvo, 
praznovjerje, vračanje, magiju, sotnoizam, krivovjerje te nemar ili odbijanje da se upozna istina 
vjere. 

Druga zapovijed: »Ne izusti imena Gospodina Boga svoga uzalud!« 

Gospodine, Bože naš, divno je ime tvoje po svoj zemlji (Ps 8, 2). 

Druga zapovijed propisuje poštovanje Božjega imena. Njegovo je ime sveto. Ta zapovijed također 
zahtijeva da se izvrše zavjeti i obećanja kojima se čovjek obvezao. 

Druga zapovijed zabranjuje i nedolično spominjanje Božjega imena, psovanje i kletve te krivu 
zakletvu. Psovka se sastoji u tome da se na uvrjedljiv, nedoličan način rabi ime Božje, ime Isusa 
Krista, Blažene Djevice Marije i svetaca. 

Treća zapovijed: »Spomeni se da svetkuješ dan Gospodnji!« 

Kristovo uskrsnuće dogodilo se osmoga dana; taj dan se naziva danom Gospodnjim ili 
nedjeljom, to jest danom koji Crkva slavi kao dan milosti i svetosti. Treća zapovijed zahtijeva da 
Bog bude čašćen na svetkovine, i to vanjskim bogoslužjem. Za kršćane je sveta misa prvi i najveći 
bogoslužni čin. Jedna od crkvenih zapovijedi propisuje vjernicima sudjelovanje u nedjeljnoj 
euharistiji i u euharistiji velikih svetkovina. 

Treća zapovijed zabranjuje rad nedjeljom i drugim zapovjedanim danima, osim u slučaju 
velike nužnosti. Ona također zabranjuje svaku aktivnost koja bi sprječavala bogoslužje. Ustanova 
nedjelje daje svima mogućnost da »imaju dovoljno odmora i slobodnog vremena za obiteljski, 
kulturni, socijalni i vjerski život« (GS 67). 

Ljubav je najuzvišenija krjepost kršćanstva po kojoj ljubimo Boga zbog njega samoga, jer je 
beskrajno dobar, i jer je on nas prvi ljubio (1 Iv 4, 10), a same sebe i bližnjega ljubimo zbog Boga 
samoga jer nas on ljubi. Ljubav se iznad svega očituje u potpunom predanju čitavoga bića Bogu u 
kome vjernik sjedinjuje svoju volju s voljom Božjom jer je sam u sebi dobrota i ljepota i jer je 
beskrajno nesebičan prema ljudima koje je iz ljubavi stvorio, otkupio od grijeha, učinio svojim 
sinovima i pripravio za njih vječni život po sjedinjenju sa sobom. U kršćanstvu ljubav uvijek iznova 
ostaje prva, glavna i najveća zapovijed (usp. Mt 22, 37). Dakle, i kao krjepost ljubav je najveća jer 
međusobno povezuje sve krjeposti i daje smisao svakom i svačijem kršćanskom savršenstvu. 
Ljubav sama u sebi ne poznaje granice, beskrajna je i uvijek otvorena daljnjem rastu. 161 Po svojoj 
naravi teži za sjedinjenjem i dovodi do njega. Na putu sjedinjenja upravo ljubav prema Bogu i 
bližnjemu dominira cjelokupnim duhovnim životom. Svetac u pjesmi kao da sama ljubav govori u 
prvom licu tako zanosno potiče: 

„Ja sam kraljevska krjepost, ili bolje, božanstvenost, prva bogoslovna krjepost koja se zove 
ljubav. Ja sama činim da se Boga čisto ljubi, a Bogu za ljubav svoga bližnjega kao sebe samoga. 
Teško me je shvatiti, vječna sam, Gospodin me u svom srcu stvorio, nad njim imam svu vlast. Sama 
sam pobijedila, ali bez rata, strahopoštovanog kralja neba učinila čovjekom na zemlji kako bi spasio 
nesretnike. Među krjepostima ja sam kraljica, sve druge idu iza mene. Ja u svojoj ovlasti imam 
sva dobra i Bog sam sluša moj zakon. Zakon od mene dobiva život, on u meni doseže cilj, bez mene 
se ništa ne posvećuje, bez mene svaka krjepost vene. Činim sve krjeposti ugodnima, njihov sam 
ljubavni žalac. Po mojoj gorućoj snazi i najteži tereti lete u nebo. Ja činim da mudar čovjek sve 
napusti, sve podnosi, sve hrabro poduzima i raduje se smrti. Ja po svojim moćnim dražima 
mijenjam gorčinu u slast, činim da i najtvrđi pobjednici polože oružje iz ruku. 

Činim da se vjerna duša u vatrenim kolima uspne do Boga, zaručujem je s Bogom i 
preobražavam posve u Boga. Ja sam vlastita narav koja razlikuje sve izbrane, ja sam slava i svjetlo i 
povezanost njihovih krjeposti. Bez mene zlato je samo glina i sama krjepost je grijeh, a s druge 
strane sve je veliko, sve je korisno kad je sa mnom povezano. Ja razlikujem i mjerim stupanj časti 
blaženih. Ljubav velika i čista nosi dušu u najviše visine neba. 

Ljubite Boga koji želi da ga se ljubi, to je njegova najveća zapovijed. Ljubite ili budite 
odbačeni i prokleti vječno. Bog vas ljubi, on je istinit, ljubite i vi njega; on je dobar i ljubak, dajte i 
vi njemu svu vašu ljubav. Kako ljubiti, treba li biti vješt, svet ili bogat, snažan ili moćan? Ako 
čovjek ima srce, to je lako. Ljubav je slatka i očaravajuća. Tko ljubi čini čuda i činit će sve što želi. 
Bez velike muke i bez velikih bdijenja, usprkos svemu on će se spasiti. Bez mene život je 
beskoristan, čovjek je bez milosti i krjeposti, uzalud se u Evanđelje vjeruje, i najveće srce je 
poraženo. Milost i sva priroda, zemlja, voda, zrak i vatra, i svaki stvor kliče ljubavi, ljubavi Božjoj. 
Čista ljubav se izvrće finom suptilnošću, dopustite onda da vam kažem moje istinske osobine. Ja 
nisam nikad dokona, ako se odmaram, to je u Bogu. 

Moja narav je poduzetna, ja sam aktivna poput vatre. Nepobjediva sam ratnica, jaka sam kao 
smrt, ništa nije tako snažno ni tako mučno da ga ne bih s uspjehom pobijedila. Svaki teret činim 
laganim, poravnavam put u nebo. I najgorče križeve činim slatkima poput meda. Spretnošću 
nevinosti privlačim srce poput magneta, u jednom času činim od njega izvrsnu hostiju u Božjem 
srcu. Nema ništa što bi mi bilo slično, bez mene sve je uzaludno, sve prolazi samo ja trajem poput 
Boga u vječnosti. Ja sam bez granica, bez kraja i početka, jer voljeti Boga kako on zaslužuje, znači 
voljeti ga beskrajno. Čista poput zlata i još čišća, ljubim Boga bez interesa, bez obzira na stvorenje, 
izvan njega samoga ništa mi se ne sviđa“ (P 5, 1-27). 

Kao i druge krjeposti ljubav ima svoj put rasta. Na počecima duhovnog života vjernik se 
prije svega treba truditi da po grijehu ne izgubi život milosti te svoju ljubav prema Bogu dokazuje 
borbom protiv svega što bije moglo ugasiti. Kako se duša više čisti i sazrijeva i ljubav postaje sve 


l61 J. Morinay, Virtu, u DSM, str. 1877 -1902. Autor obrađuje nauku i dimenike krjeposti u monfortanskoj duhovnosti te 
ukazuje na dinamiku njihovoga rasta; G. Madore, Amore, u DSM, str. 63-70, obrađuje krjepost ljubavi. 

vjerodostojnija. Uz glavni motiv ljubavi prema Bogu zbog Boga samoga, duša često ljubi Boga i 
zbog drugih razloga jer nas privlači darujući nam ono što molimo, jer nam uspijevaju djela koja 
poduzimamo, jer kušamo radost i slast u samoj molitvi ili činima ljubavi, dobrim djelima itd. A kad 
se duša nađe u suhoćama, tami, nutarnjim i vanjskim poteškoćama i mučnim situacijama te kuša 
nešto slično od onoga stanja kada je Isus s križa povikao: Bože moj, Bože moj zašto si me ostavio?, 
te usprkos svega, osoba nastavlja moliti, vjerovati, izvršavati svoje obaveze i činiti čine ljubavi 
prema Bogu. On sam na taj način pročišćuje ljubav od svake primjese sebeljublja i vodi je prema 
savršenstvu. Sv. Ljudevit u nastavku iste pjesme govori o preprekama koje treba savladati kao i 
sredstvima da se zadobije čista ljubav kao da nam sama ljubav govori: 

„Ja sam u svojoj vlastitoj naravi ispunjenje zakona, ah čim ga čovjek krši, on je zaveden, to 
više nisam ja. Ovih pet stvari ratuje protiv mene: tijelo, vlastita volja, svjetovna i zemaljska ljubav, 
lijenost i bezakonje. Sebeljublje je posve suprotno od svete vatre božanske ljubavi, treba sve trpjeti i 
sve učiniti kako bi se protjeralo ovu profinjenu pakost. Kako bi se gorilo mojim čistim plamenom, 
kako bi se kušalo moje sveto pomazanje, treba mrziti svoju dušu čak do mrtvljenja. 

Moja spasonosna vatra se gasi vodom lakih grijeha. Tko ih ne čini svojevoljno, doći će do 
čiste ljubavi neba. Gdje će me u punini naći ako ne u Presvetom Sakramentu? Ja sam tu skrivena u 
povučenosti, to je moj istinski sadržaj. Sretan onaj tko se pričešćuje, srca poniznog, vjernog i čistog, 
bez mlakosti, bez dvoličnosti, on će imati moj plamen, on je čist. Želite li da vas potaknem? 
Prionite na molitvu, vi ćete tako postati moja žrtva, a ja vaša savršenost. Pobjegnite od svijeta u 
povučenost kako biste u miru molili Boga. Tako su sveci u skrovitosti kušali moju vatru poprimili 
moje crte. Budite milosrdni prema svima, ljubite i vaše neprijatelje, bez ove istinske ljubavi, nije 
dopušteno posjedovati me. Kako biste ljubili Isusa dan i noć tajna je u ljubavi prema Mariji. 

Ona je majka i požar lijepe i savršene ljubavi. Govoriti o Bogu svojim ponašanjem, trpjeti 
za njega, čuvati njegov zakon, ljubiti križ i molitvu, to su sigurni moji znaci. Moje te srce tisuću 
puta želi, ljubavi božanska, dođi u mene, biti bez tebe je mučeništvo, dođi i daj mi zakon. Evo moga 
tijela, evo moje duše, sve je tvoje, o Kraljice Neba, zapali tvoj plamen i žrtvuj sve u tvojoj vatri. Ne 
štedi stvorenja kako bi učinila mjesto za Stvoritelja, učini ga usprkos mojoj naravi učiteljem i 
zakonom moga srca. Oprosti, o božansko milosrđe, moja odbijanja i moju hladnoću. 

Evo, otvaram svoje grudi tvojim čarima i tvome žaru. Po utrobi Marijinoj, po zaslugama 
Isusovim, dođi k meni, molim te, neću se više odupirati. Božanski Isuse, ljubavi uzvišena, samo 
tebe ljubim ovdje na zemlji, ljubim te i kažem prokleti koji te ne ljube. Da, predraga ljubavi, ljubim 
te, ne zbog straha od kazne, ni zbog nagrade, nego jedino zbog tebe samoga. Moj dragi zaručniče, 
grlim te, potpuno ti se predajem, tako i treba, jer si ti prvi mene zagrlio“ (P 5, 29-47). 

Rast vjere, ufanja i ljubavi kod življenja posvete ima još jednu važnu dimenziju koju druge 
duhovnosti nemaju u toj mjeri. Živeći posvetu, Marijino se majčinstvo ostvaruje na više načina, a na 
poseban način se to očituje u tome da Marija utiskuje u dušu svoj pečat svetosti vodeći je do 
sjedinjenja s Kristom Mudrošću. Marija divno djeluje u duši koja joj se posveti čineći je dionicom 
svojeg duhovnog bogatstva. Marijino djelo u duši sastoji se i u tome da u nju utiskuje duhovni pečat 
svoje slike, vodeći dušu tako da postane slična njoj. Put svetosti onoga tko se predaje i povjerava 
Mariji ostvaruje se tako da ona ima potpunu slobodu da u dušu utiskuje ljepotu svoje duše i 
krjeposti, a to ima veliki učinak na rast vjere, ufanja, ljubavi kao i ostalih krjeposti. Prepustimo riječ 
svecu: 

„Ako ovu pobožnost vjerno obavljamo, ona proizvodi u duši bezbroj učinaka. Ali glavni dar 
koji duše uživaju jest uspostava Marijina života u duši ovdje na zemlji, tako da ne živi više duša 
nego Marija u njoj: ili duša Marijina postaje njezina duša, da tako kažemo. Dakle, kada je po 
neizrecivoj, ali istinskoj milosti Marija kraljica u jednoj duši, kakve li sve divote u njoj ne izvodi! 
Budući da je umjetnica velikih čudesnih djela, posebno u nutrini, ona tu radi potajno, čak i bez 
znanja te duše, koja bi pokvarila ljepotu njezinih djela kada bi to saznala. Budući daje ona posvuda 
Djevica plodna, unosi u svaku nutamjost u kojoj prebiva čistoću srca i tijela, čistoću u nakanama i 
namjerama, plodnost u dobrim djelima. Ne misli, draga dušo, da Marija, najplodnija od svih 
stvorenja i koja je pošla tako daleko da je rodila samoga Boga, ostaje besposlena u vjernoj duši. 
Ona će učiniti da duša neprestano živi u Isusu, a Isus u njoj. Dječice moja, koju iznova rađam dok 

se Krist ne oblikuje u vama (Gal 4, 19); ako je Isus Krist, Marijin plod, u svakoj duši posebno, i u 
svima općenito, to je u duši gdje ona prebiva na osobit način Isus Krist njezin plod i njezino remek- 
djelo. Konačno, Marija postaje sve toj duši kod Isusa: rasvjetljuje njezin duh svojom čistom vjerom. 
Produbljuje njezino srce svojom poniznošću, širi ga i raspaljuje svojom ljubavlju, čisti ga svojom 
čistoćom, oplemenjuje ga i obogaćuje svojim majčinstvom. Ali čemu se zadržavam? Samo je 
iskustvo kadro pokazati nam sva ta čudesa Marijina, koja ne mogu shvatiti učeni i oholi ljudi, pa 
čak ni oni osrednje pobožni“ (MT 55-57). 

I veliki papa naših dana Ivan Pavao II. u Pismu o nauci sv. Ljudevita Montforskoga govori o 
življenju posvete kao svetosti koja se sastoji u savršenstvu u ljubavi: „Svetost se sastoji u 
savršenstvu u ljubavi prema Bogu i čovjeku što je predmet prve i najveće Isusove zapovijedi (usp. 
Mt 22, 38), a i najveći je dar Duha Svetoga (usp. 1 Kor 13, 13). Tako u svojim pjesmama sv. 
Ljudevit predstavlja vjernicima uzvišenost ljubavi (P 5), svijetlo vjere (P 6) i postojanost nade (P 7). 

U monfortanskoj duhovnosti dinamizam ljubavi je na poseban način izražen simbolom 
ropstva ljubavi Isusu po primjeru i uz pomoć Marije. Radi se o punom zajedništvu s Kristovim 
poništenjem (kenosis); zajedništvu življenom s Marijom, blisko prisutnom u otajstvima života Sina. 
Ropstvo ljubavi, dakle, treba interpretirati u svijetlu divne razmjene između Boga i čovječanstva u 
otajstvu Utjelovljene Riječi. Radi se o istinskoj razmjeni ljubavi između Boga i njegova stvorenja, u 
uzajamnom potpunom daru samoga sebe: „Duh ove pobožnosti, se sastoji u tome da učini dušu 
ovisnom u nutrini i ropkinjom Presvete Djevice i Isusa po njoj“ (MT 44). Paradoksalno ova „veza 
ljubavi“ ovo „ropstvo ljubavi“ čini čovjeka potpuno slobodnim, istinskom slobodom djece Božje 
(usp. PP 169). Radi se o tome da se potpuno predamo Isusu, odgovarajući na ljubav kojom nas je on 
prvi ljubio. Svatko tko živi u toj ljubavi može reći sa sv. Pavlom: „Ne živim više ja, nego Krist žive 
u meni“ (Gal 2, 20). 162 

Kako duhovni život raste, ljubav prema Bogu i bližnjemu postaje njegovom glavnom 
oznakom i sredstvo sjedinjenja s Bogom. Vjera, ufanje i sve druge krjeposti se sažimlju s njom, a 
ljubav postaje kraljicom svih krjeposti. Duša koja je po posveti uz Marijinu pomoć došla do 
sjedinjenja s Bogom, sve čini prožeta ljubavlju i zahvalnošću. Ni na koji način ni najmanjim 
svojevoljnim grijehom ne želi više uvrijediti Boga, ali sve do kraja života može padati u 
nesvojevoljne slabosti i nesavršenosti koje su izraz krhkosti i bijede ljudske izranjene naravi. 
Ponesen i prožet ljubavlju svetac pjeva: 

„Kako je ugodno dan i noć pjevati hvalospjev o predivnoj ljubavi! O moj Isuse, ljubavi 
moja, ljubim te, ništa ne želim ljubiti osim tebe. Čovjek ne zna koja je sreća ljubiti te, moj 
Spasitelju. Ljubim Isusa! Kršćani, uzviknite tako, kušajte koliko je slatka ljubav. Uistinu, nemamo 
li razlog ljubiti tako dobrog Gospodina? On sam je beskrajno dobrostiv, čista ljepota, bez mane, 
bogat i darežljiv, dobar bez primjese zla. Stoje slađe, što li razboritije do li voljeti ga cijelim srcem? 
Kad ne bih ljubio njega miloga, moje srce ne bi bilo zadovoljno. Bilo bi zarobljeno i uznemireno, 
sve bi mu postalo gorko. Ljubav oslobađa i kaže mu: O Gospodine, tvoj jaram nije težak! O, kako je 
slatko ljubiti te! Što? Dobrom Gospodinu ljubav nije uzvraćena? Je li uzalud to što on nas 
neprestano ljubi i što nas obasiplje svojim dobročinstvima? Ne, ne, prokletstvo grješnicima koji mu 
ne daju svoje srce! Ljubimo, kršćani, njegovo milosrđe nas potiče, ljubimo ga svi zauvijek. O Bože 
ljubavi, ognju gorući, budi naš slatki osvajač. Zagrli nas, ražari svojim božanskim plamenom neka 
naša srca budu tvoje boravište. Oprosti, Božansko milosrđe, što smo ti se toliko odupirali. Od sada 
ćeš ti vladati našim dušama, a mi ćemo ponavljati dan i noć: Ljubavi, ljubavi, ljubavi, ljubavi. 
Amen. Isus i Marija, na veću slavu Božju“ (P 135). 

Razmisli! Kako ljubim Boga? Do koje mjere ljubav prema Bogu prožima moje iskustvo? U 
čemu se očituje moja ljubav prema Bogu? Primjećujem Ii da moja ljubav prema Bogu raste? Što mi 
pomaže na tom putu a što su glavne zapreke u tome? 


162 Lettera di Giovanni Paolo II sulici dottrina di san Luigi Maria de Montfort, Rim, 2004, Edizioni monfortane, str. 7-8. 


206 



Ljubav prema bližnjemu 


Isus reče: „Ljubi Gospodina, Boga svojega, svim srcem svojim, svom dušom svojom, svom 
pameti svojom i svom snagom svojom! Ovo je prva zapovijed. Druga glasi: Ljubi bližnjega svojega 
kao samoga sebe! Važnije zapovijedi od ovih nema“ (Mk 12, 28-31). 

Ljubav je dakle nadnaravna krepost po kojoj po milosti ljubimo Boga iznad svih stvari, radi 
njega samoga, a bližnjega iz ljubavi prema Bogu. Kršćanska krepost ljubavi ima dakle dvostruki 
objekt: Boga i bližnjega. Ali ta su dva predmeta ljubavi su zapravo samo jedan, jer stvorenja 
ljubimo samo u toliko u koliko su oni neki izričaj i odraz božanskih savršenost i ljepote. U 
bližnjemu i stvorenjima dakle ljubimo Boga. Nadodaje sv. Toma, ljubimo bližnjega, jer je Bog u 
njemu ili barem da On bude u njemu. Tako da u biti imamo jednu jedinu krepost ljubavi. 

S ljubavlju prema Bogu Duh Sveti po milosti ulijeva u našu dušu i ljubav prema bližnjemu. 
Ljubav prema Bogu i ljubav prema bližnjemu je jedna i ista ljubav, samo se razlikuje po tome na 
koga se odnosi, na Boga ili na bližnjega u Bogu i zbog Boga a obadvije se događaju snagom 
njegove milosti. Ove dvije ljubavi slične su dvjema potocima koji izlaze iz istog vrela, ili dvjema 
granama koje rastu iz istog korijena. 

Bratska je ljubav zapravo bogoslovna krepost, kako smo to već rekli, samo ako u bližnjemu 
ljubimo Boga ili drugim riječima, ako ljubimo bližnjega radi Boga. Ako bismo bližnjega ljubili radi 
eventualnih usluga koje bi nam on mogao učiniti, onda to ne bi bila ljubav. 

Boga dakle treba gledati u bližnjemu. Bog se u njemu očituje u naravnim darovima, koji su 
na neki način sudioništvo na njegovom bitku i na njegovim božanskim svojstvima. Nadalje se Bog 
očituje u bližnjemu u nadnaravnim dobrima, koji su na neki način sudjelovanje na njegovoj naravi 
i na njegovom životu. 

Budući daje krepost ljubavi nadnaravna, moraju biti nadnaravna i svojstva koja su motiv naše 
ljubavi. Ako dakle promatramo u bližnjemu i čisto naravna svojstva, moramo i njih promatrati 
očima vjere da u njima vidimo Božju prisutnost. 

Da bolje shvatimo pravi motiv bratske ljubavi, možemo je gledati ljude u njihovu odnosu 
prema Bogu. U tom će nam se svijetlu oni pokazati kao djeca Božja, udovi Isusa Krista i 
baštinici nebeskog kraljevstva. 

Pa i onda kada bližnji nisu u stanju milosti ili kad nemaju vjere, pozvani su da posjeduju te 
nadnaravne darove i naša je dužnost doprinijeti nešto barem svojim molitvama i svojim primjerima 
njihovom obraćenju. To jaki motiv koji nas potiče da ih ljubimo kao braću i tako možemo uvidjeti 
kako su različita gledišta koja nas dijele malena kad se usporede s onim što nas sjedinjuje s njima 
pred Bogom. 

Sv. Alfons Liguori poručuje: „Ovo je moja zapovijed: ljubite jedni druge kao što sam ja vas 
ljubio! (Iv 15,12) kaže nam Isus. Ne možemo ljubiti Gospodina Boga svojega ako istodobno ne 
ljubimo i svoje bližnje. Zapovijed koja nam nalaže ljubiti našega Boga obvezuje nas ljubiti i svoje 
bližnje. "Ovu zapovijed imamo od njega: Tko ljubi Boga, da ljubi i brata svoga" (1 Iv 4,21). Iz ovih 
apostolovih riječi sveti Toma Akvinski zaključuje da jedinstvena krjepost ljubavi obuhvaća i ljubav 
prema Bogu i ljubav prema bližnjemu. Sveti nam Jeronim pripovijeda da, kada su svetoga Ivana 
Evanđelista njegovi učenici upitali zbog čega tako često govori o bratskoj ljubavi, on im je odvratio: 
"Zato što je to Gospodinova zapovijed te je dovoljno samo nju vršiti da se postigne vječno 
spasenje." 

Sveta Katarina Đenovska jednom je rekla našemu Gospodinu: "O Bože moj, ti mi 
zapovijedaš da ljubim svoje bližnje, no ja ne mogu voljeti nikoga drugog osim tebe." Naš joj je 
Spasitelj odgovorio: "Kćeri moja, svatko tko ljubi mene, taj voli i ono što ja ljubim." Prema tome, 
zašto moramo ljubiti svoga bližnjeg? Zato što Bog njega ljubi. S pravom je, dakle, sveti Ivan 
nazvao lašcem onoga tko tvrdi da ljubi Boga, a mrzi svojega bližnjeg (usp. 1 Iv 4,20). Naš je 
Gospodin obećao da će prihvatiti ono što učinimo svojemu najmanjem bratu kao da smo njemu 
učinili: "Zaista, kažem vam, što god učiniste jednomu od ove moje najmanje braće, meni učiniste" 
(Mt 25,40). Odatle sveta Katarina Đenovska izvodi zaključak: "Želiš li saznati koliko netko ljubi 
svojega Boga, pogledaj koliko ljubi svoga bližnjeg." 


207 




Kršćanska je ljubav jedan od prvih plodova otkupljenja. Prorok Izaija navijestio je tu istinu 
sljedećim riječima: "Vuk će prebivati s janjetom, ris ležati s kozlićem, tele i lavić zajedno će pasti, a 
djetešce njih će voditi" (Iz 11,6). Tim je riječima htio reći da će nasljedovatelji Isusa Krista, premda 
potječu iz raznih naroda i različitih podneblja i premda imaju različite naravi i sklonosti, ipak živjeti 
zajedno u miru budući da će ih bratska ljubav potaknuti da strpljivo podnose jedni druge. A sveti 
Luka govori prvim kršćanima: "U mnoštvu onih što prigrliše vjeru bijaše jedno srce i jedna duša" 
(Dj 4,32). To je bio učinak molitve koju je naš Otkupitelj uputio svojemu nebeskom Ocu u 
predvečerje svoje svete muke: "Oče sveti, sačuvaj u svom imenu one koje si mi dao: da budu jedno 
kao i mi" (Iv 17,11). (Vježbanje u savršenosti IV) 

Ljubav prema Bogu i bližnjemu ne stoji samo u osjećajima i slatkim riječima, nego u prvom 
redu u odbacivanju svakog grijeha, opsluživanju njegovih zapovijedi, u dobrim djelima što ih 
činimo na čast Bogu i na korist bližnjemu. Ići u crkvu, moliti se Bogu, primati svete sakramente, 
pošteno živjeti — to su djela kojima se pokazuje i dokazuje ljubav prema Bogu. Pomoći bližnjemu 
u bijedi — vršiti duhovna i tjelesna djela milosrđa — to su djela koja dokazuju pravu ljubav prema 
bližnjemu. Nutarnju borbu duše da dođe do minimuma iskustveno proživljene ljubavi prema Boga i 
bližnjemu, a to stupanj duhovnoga rasta i istanje duša koje prolaze put čišćenja svetačka tradicija na 
više načina opisuje. 

Isus želi da ljubav prema Bogu i bližnjemu bude nerazdvojno povezana. 163 Kršćanin, koji 
živi za Boga i hoće ga ljubiti svom snagom, osjeća potrebu da bude siguran da njegova ljubav 
prema Bogu nije obmana, ali kako da se uvjeri? Odgovara apostol Ivan: »Ako ljubimo jedni druge, 
Bog ostaje u nama, i ljubav je njegova u nama savršena« (1 Iv 4, 12). Velik znak koji očituje 
istinsku ljubav prema Bogu, jest ljubav prema bližnjemu. To je nepogrešiva oznaka, jer je 
bogoslovna krepost ljubavi jedna, i dok ju je teško provjeriti u odnosu prema Bogu, lako ju je 
ustanoviti u odnosu prema bližnjemu. Nije potrebna velika pronicavost da se uoči da li je ljubav 
prema bližnjemu samo u riječima ili je sigurna stvarnost koja je dokazana djelima. 

Ako je bratska ljubav iskrena, srdačna, djelotvorna, onda nema sumnje: »ljubav je Božja u 
nama savršena« (1 Iv 4, 12). Apostol ide još dalje pa tvrdi: »Mi znamo da smo iz smrti prešli u 
život, jer ljubimo braću« (1 Iv 3, 14). Kršćanin je dionik Božjeg života ukoliko živi u ljubavi, jer 
»Bog je ljubav«. Živjeti u ljubavi i živjeti u Bogu to je isto. Odbijati ljubav isto je što i odbijati 
život, zatvarati se ljubavi je isto što i zatvarati se Bogu. Dovoljno je uskratiti ljubav nekom bratu da 
čovjek izađe iz veze ljubavi i zbog toga iz života u Bogu. »Tko god mrzi brata svoga, ubojica je. A 
znate da nijedan ubojica nema u sebi trajnoga, vječnoga života« (1 Iv 3, 15). Život u Bogu, ljubav i 
milost međusobno su povezane i ne može jedna bez druge postojati. Ljubav prema bližnjemu je 
siguran znak ljubavi prema Bogu i života u Bogu, života milosti, što je predigra vječnog života. 

I Isus je bratskoj ljubavi dao vrijednost znaka: »Po ovom će svi znati da ste moji učenici: 
ako budete imali ljubavi jedni za druge« (Iv 13, 35). Ljubav prema bližnjemu je prema tome znak 
raspoznavanja Kristovih učenika i ujedno je dokaz daje njihova ljubav prema Bogu istinska. Isus je 
učio ljude da jedni druge ljube, ali ljubavlju koja ima svoj korijen u Bogu i koja je prema njemu 
uređena. 

Isus nas uči da naš je bližnji svaki čovjek, pa i neprijatelj. Dužni smo bližnjega ljubiti kao 
samoga sebe. Ljubav prema samomu sebi je pravilo, uzor ili primjer po kom ćemo se odnositi 
prema drugim ljudima. Što ne bi mi htjeli da nama drugi čine, to ne smijemo ni mi njima činiti. A 
što želimo da drugi nama čine, to treba da i mi njima činimo. To je osnovno pravilo ljubavi prema 
bližnjemu. 

A mi svi ljudi smo slika Božja. Svaki je čovjek odraz Božje naravi jer svaki ima besmrtnu 
dušu po kojoj je slika i prilika Božja. Sveto Pismo izrijekom veli: »Tako stvori Bog čovjeka na sliku 
svoju« (Post 1, 27). Kad je dakle svaki čovjek slika Božja, onda imamo poštivati i ljubiti svakoga 
čovjeka i u svakom gledati odraz veličine Božje. Kao što mjesec dobiva svoju svjetlost od sunca, 


Sustavni prikaz ljubavi prema bližnjemu vidi F. Cuttaz, L amore del prossimo, Paloine Milano, 1971. 

tako i iz ljubavi prema Bogu ističe ljubav prema bližnjemu. »Mi ćemo bližnjega tako ljubiti da ga 
bez Boga uopće nećemo ljubiti« — veli sv. Edmund. To znači: Ako naša ljubav prema bližnjemu ne 
izvire iz ljubavi prema Bogu, ako nije uzvišena i nadnaravna, onda ona nije prava ljubav. 

Konačno, i posljednja svrha nam je zajednička. Svi smo pozvani da u vječnosti zajedno 
stanujemo i svi zajedno da Boga gledamo ii hvalimo. Sv. Ivan apostol i evanđelista u knjizi 
Otkrivenja gleda nebo sa bezbrojnim stanovnicima pa kaže: »Vidjeh veliko mnoštvo kojega nije 
mogao nitko izbrojiti, od svakoga naroda i plemena i puka i jezika, gdje stoje pred prijestoljem i 
pred Janjetom, obučeni u bijele haljine, i palme u rukama njihovim« (Otkriv 7,9). 

Kad smo, dakle, svi ljudi jedna obitelj na zemlji, a bit ćemo zajedno i u vječnosti, što je onda 
prirodnije i Bogu milije nego da se bratski snosimo, prijateljski pomažemo, da jedan drugomu 
dobro činimo gdje možemo i koliko možemo, a to znači da je svaki dužan ljubiti bližnjega kao 
samoga sebe. 

Kad čovjek nekoga iskreno voli, onda se veseli kad voljenoj osobi ide dobro, a žalosti se kad 
je voljenoj osobi zlo. Jer je svaki čovjek naš bližnji i svakoga smo dužni ljubiti kao samoga sebe, to 
smo se dužni radovati nad srećom svakoga čovjeka, a žalostiti se kod svakoga kad mu ide slabo ili 
je bilo u čemu stradao. Kad hoćeš znati da li je tvoja ljubav prema bližnjemu ispravna, kršćanska, 
Božja, pitaj svoju savjest, kako ona osjeća za tog čovjeka? Ako si u duši veseo kad je tom čovjeku 
dobro, a žalostan kad mu je zlo, to je prava kršćanska ljubav prema bližnjemu. Ako si žalostan kad 
je tvoj bližnji postigao i ostvario neko dobro, dokaz je da u tebi nema prave ljubavi. Ako se veseliš 
svakoj nesreći svoga bližnjega, dokaz je da nemaš ljubavi prema bližnjemu. 

Što traži od nas ljubav prema bližnjemu? Na jednoj strani traži da bližnjemu ne škodimo, a 
na drugoj strani da mu dobro činimo. 

Bez obzira kako ljudi gledaju na svijet, u nizu naravnih dobara ljudski je život najveće 
dobro. Ne smijemo, dakle, škoditi životu bližnjega! Iza života dolazi po vrijednosti poštenje i dobar 
glas. Vjernik ne smije oklevetali bližnjega. Jedna od najbolnijih rana je rana od kleveta, od opaka 
jezika. Ne smijemo dirati u imovinu bližnjega, život je takav da svaki treba za uzdržavanje života 
vremenitih dobara. 

Postoje brojna svjedočanstva i poticaji iz svetačke tradicije na ljubav prema bližnjemu mi 
donosimo samo neke tako jednostavne, duboke i poticajne misli sv. Ivana Marije Vianneya o tome: 

„Ljubav prema bližnjemu je tako općenita, tako velika i važna dužnost, daje naš Gospodin 
Isus Krist učinio iz nje zapovijed, koju je nazvao svojom. A učinio je to u najozbiljnijem i 
najsvečanijem trenutku svoga zemaljskog života, kod Posljednje večere, neposredno prije svoje 
gorke muke i smrti: "Novu vam zapovijed dajem, ljubite jedan drugoga, kao što sam Ja vas ljubio, 
da se i vi ljubite među sobom. Po tom će svi poznati, da ste moji učenici, ako imate ljubavi među 
sobom." (Iv. 13, 34, 35). 

Ako hoćemo biti pravi kršćani, moramo ovu dužnost ljubavi prema bližnjemu uvijek 
smatrati kao najopćenitiji, najpotrebniji i najhitniji dio naše vjere. Od njezinog izvršenja ovisi naš 
vječni spas; jer ako ovu zapovijed vjerno izvršavamo, ispunjavamo ujedno i sve druge. Ne 
zaboravite nikada, dok svog bližnjeg ne ljubite, nego ga dapače mrzite, da je Božja srdžba protiv 
vas. Ako biste u takvom stanju naglo umrli, Bog bi vas bacio u Pakao. Tko ima pravu ljubav prema 
bližnjemu, ne vidi na bratu svom njegovih pogrešaka; nego samo potrebu pomoći mu i pod svaku 
cijenu spasiti njegovu dušu. 

S drugim krepostima možemo biti na putu u Pakao, ali sa ljubavlju prema bližnjemu, koja 
obuhvaća sve ljude, koja pred nikim ne bježi koja ljubi neprijatelje, kao i prijatelje ... tko takvu 
ljubav posjeduje, taj je siguran, da je za njega Nebo. 

Ljubav prema bližnjemu je kraljevski plašt, kojim pokrivamo pogreške subraće i nikad si ne 
dozvoljavamo mišljenje, da smo bolji od njih. 

Ako vam đavao sugerira misli mržnje protiv vaših neprijatelja, onda imate jedno vrlo dobro, 
nepogrešivo sredstvo, savladati ga. U čemu se ono sastoji? Treba se za njih moliti, da se obrate! 
Promotrimo primjer svetaca. Oni ne podržavaju nikakvu mržnju protiv svojih nepravednih 
progonitelja, oni su mišljenja, da zlo, koje im se nanosi, još nije dostatno, i da su još više zaslužili, 
kao kaznu za svoje grijehe, kojima su božansko Veličanstvo uvrijedili. No, svjetski ljudi i zli 

kršćani ne žele oprostiti, oni su osvetoljubivi i puni mržnje. Što čini Bog s takvima? Mržnju, kojima 
oni progone svoje bližnje, vraća im dvostruko i trostruko. Tko mrzi, služi se jednim opasnim 
oružjem, koje svu svoju oštrinu obraća protiv njega samoga. 

Manjak u ljubavi prema bližnjemu i sva tvrdoća i neprijaznost prema našim bližnjima dolazi 
od oholosti. Nema ničega, što bi se ljubavi toliko opiralo, kao oholost. Oholost i ljubav se 
međusobno ne podnose, jednako, kao vatra i voda. 

Tko vrši pravu ljubav prema bližnjemu, dolazi sigurno u Nebo. No oni, koji misle, da su 
nešto osobito i već na pola ili cijeli sveci, jer obavljaju mnoge vanjske pobožnosti, a kod toga ne 
mare da ispunjavaju Veliku zapovijed ljubavi prema bližnjemu i neprestano su puni ljubomore, 
neprijaznosti i mržnje, ti će na veliki dan posljednjeg Suda doživjeti grdno razočarenje. 

Što nam nameće jednu ovako veliku i ozbiljnu dužnost i što nas mora potaknuti, da ljubimo 
bližnjega kao sami sebe, to je prije svega okolnost i promatranje, da smo svi od istog svemogućeg 
Stvoritelja pozvani u život i imamo isto podrijetlo. Svi ljudi na cijelom svijetu sačinjavaju samo 
jednu obitelj, kojoj je Otac i Vrhovna glava Isus Krist. Svako čovječje lice nosi na čelu žig slike i 
prilike Božje. Stvoreni smo i pozvani za jedan zajednički cilj, koji se zove: vječno blaženstvo. Mi 
smo svi skupo otkupljeni cijenom Muke i dragocjene Krvi Isusa Krista. Ne možemo se ustručavati 
našeg bližnjeg ljubiti, a da ne bismo našeg Gospodinu i Spasitelju samom nanijeli sramotu. 

Nema ništa, što bi bilo tako pogodno, da strogog vječnog Suca ublaži i milostivo raspoloži, 
kao prava ljubav prema bližnjemu, naročito junačka ljubav prema neprijatelju. 

Ne smijemo ništa mrziti, nego đavla, grijeh i svoj egoizam. No bližnjega moramo ljubiti. 
Pravi kršćanin ljubi sve ljude; dobre, jer su dobri, zle iz samilosti zbog Bpga, jer vidi, da Boga 
vrijeđaju i žive u opasnosti, da izgube vječno blaženstvo. Zato pravi kršćanin moli za njih i iskazuje 
im dobročinstvo, da pridobije njihovo srce i vrati ih Bogu. On vidi u svim ljudima, i u najgorim, 
neumrle duše, koje su otkupljene dragocjenom Krvlju Isusa Krista. Zato on neprestano moli za 
grešnike i ovako govori božanskom Spasitelju: "O moj Bože, ne daj da ove bijedne duše budu 
zauvijek izgubljene!" 

U Nebu nema mržnje niti želje za osvetom, nego samo ljubav. A dobre, ponizne duše, koje 
sve njima nanesene uvrede radi Boga podnose i svojim uvrediteljima za volju Kristovu opraštaju, 
one imaju Nebo već na ovoj zemlji. Mrzitelji i osvetoljubivi su uvijek nesretni. To im se vidi u 
očima i sa čela im se može pročitati. Ne dozvoli Gospodine, da ikome za zlo uzvratim zlom! 

Hoćete li čuti kako stoji sa ljubavlju prema bližnjemu kod današnjih kršćana? Ja ću vam 
pokazati. Ako žive zajedno dvije osobe, koje imaju jednak karakter i sklonosti, tada je njihov 
međusobni odnos još prilično podnošljiv, one se na svoj način međusobno vole. Ali ako karakter i 
sklonosti nisu u suglasju, tada nema međa njima ni mira, ni sloge. Tada ne poznaju one bližnjega, 
niti ikakve obaveze za ljubav. 

Ovi ljudi imaju posve krive pojmove o vjeri; oni ljube samo sebe, a na bližnjemu samo ono 
što im prija; inače se ne trpe i ne podnose. Mora ih se jednog od drugog odijeliti, da svaki za sebe 
može u miru živjeti. Da, da, samo se rastavite! Udaljite se jedan od drugoga. Ali neka vam bude i to 
rečeno, da se nikada jedan od drugog ne možete tako daleko udaljiti, kako daleko ste vi sami 
udaljeni od Boga. Vaša pobožnost je samo jedna sljeparija. Vi niste nikada svoju svetu vjeru i 
dužnost, koje vam ona nameće, razumjeli, niti ikada shvatili ljubav prema bližnjemu, koja vam je 
zapovijed, da čovjeka-brata ljubite radi Boga i time postignete svoj vlastiti spas. 

Nemamo niti jednog drugog sigurnog znaka, po kojemu možemo spoznati, da se nalazimo 
na pravom putu u Nebo i da zaista Boga ljubimo, kao ovaj: ako svoga bližnjeg podnosimo i svako 
dobro mu iskazujemo, premda se protivi našim prirodnim sklonostima". (Zlatna zrnca str. 49-50 ) 

Ljubav prema bližnjemu nije spontana, često nije ni lagana i traži od nas disciplinu, askezu i 
borbu protiv ljubavi suprotnih osjećaja i stavova koji se gotovo spontano javljaju u duši. Da bi se 
ukorijenio u ljubavi prema bližnjemu, vjernik se neophodno treba napajati na duhu Evanđelja, 
motriti Krista, njegovu osobu i truditi se oko usvajanja njegova nauka. 

Ljubav prema bližnjemu ne sastoji se samo u tome da siromahu pružimo milostinju ili da ne 
govorimo loše o drugima. Ljubav prema bližnjemu je bogoslovna krjepost koja ima za predmet 
izravno Gospodina Boga kroz bližnjega. Ona je samo jedan vid ljubavi prema Bogu. Ona čini da 

ljubimo Boga kroz bližnjega, a bližnjega kroz Boga. Drugim riječima, ona je nadnaravna snaga 
pomoću koje možemo ljubiti bližnje istom onom ljubavlju kojom ih Bog ljubi. U biti, to je 
svjedočanstvo same Božje ljubavi za konkretnoga čovjeka. 164 

Moramo ljubiti našu braću i sestre jer je to neophodan uvjet, produžetak i obavezna primjena 
ljubavi prema Bogu, jer neodvojiva je ljubav prema Isusu i prema ljudima. Ove dvije ljubavi su 
uzajamno potrebne jedna drugoj. Radi se o istoj i jedinoj ljubavi koja je istovremeno usmjerena 
prema Bogu i čovjeku. 

Dok mi u bližnjima ne gledamo Boga, dok prema njima nemamo nešto od one ljubavi kojom 
Bog želi da njega ljubimo i kojom on nas ljubi, mi nismo gotovo ništa razumjeli od Isusove ljubavi. 
Bog nas doista ljubi istom onom ljubavlju kojom ljubi samoga sebe. To je istina iznad naše razine 
shvaćanja, a ipak istinito: Bog nas je ljubio, i još nas ljubi do ludosti križa. 

„Bog je toliko ljubio svijet da mu je dao svoga jedinorođenoga Sina“ (Iv 3, 16). Isus Krist 
me je ljubio i predao se za mene, tvrdi Sveti Pavao, u svoje i u naše ime (usp. Gal 2, 20). Ljubav 
prema Bogu i ljubav prema bližnjemu nisu dvije različite stvari: to su samo dva vida jedne iste 
krjeposti ljubavi. Vjernik ne može duhovno sazrijevati, a da ne raste u ljubavi prema bližnjemu, 
zato svaki napor vezan uz čišćenje vlastite duše nužno se odražava i u kvaliteti naše ljubavi prema 
bližnjemu. 

Vjernik iznad svega treba postati svjestan Isusove želje i zapovijedi ljubavi prema 
bližnjemu. „Ovo je moja zapovijed, ljubite jedni druge kao što sam ja ljubio vas“ (Iv 13, 34). Sam 
Gospodin je ljubav prema bližnjemu učinio glavnim znakom raspoznavanja kršćana. „Po tome će 
svijet upoznati da ste moji učenici, ako budete ljubili jedni druge“ (Iv 13, 35). A Isus se sam u 
ljubavi poistovjetio sa svakim čovjekom u potrebi da nam poručuje: „Sve što ste učinili jednome od 
ovih malenih, meni ste učinili“ (Lk 9, 48). 

Vjernik se treba vježbati u bratskoj ljubavi. Načelo koje nas mora stalno voditi je da u svome 
bližnjemu gledamo Boga ili u svima Krista i da učinimo tako svoju ljubav više nadnaravnom zbog 
motiva i sredstava djelovanja, općenitijom po njezinoj širini, treba obuhvaćati sve ljude, i 
plemenitijom i aktivnijom u njenoj provedbi. 

U praktičnom životu djelujemo pod utjecajem sudova koje oblikujemo u našem duhu, pa 
zato ne trebamo pustiti slobodan tok našoj urođenoj sklonosti da sudimo bez razloga i sve 
poprijeko. Samo se po sebi razumije da postoje okolnosti kad nas naš stalež obvezuje donositi sud o 
onima koji su nam povjereni ili za koje smo odgovorni. Treba nastojati takve sudove donositi 
trijezno, ali i s ljubavlju. Nikada nas dragi Bog neće prekoriti što smo bili dobri. Ako je teško 
zadržati pravu sredinu, bolje je griješiti blagošću nego pretjeranom strogošću. 

Ljudski odnosi su opterećeni lakim sudovima o bližnjemu i mogu ozbiljno narušiti ljubav. 
Na najmanji znak prosuđuje se osoba i sumnja se u njene nakane ili djela. Isus nas je opomenuto da 
se pazimo ove zle sklonosti koja se lako uvlači u srce i međuljudske odnose: „Ne sudite pa dosita 
neće biti suđeni. Jer mjerom kojom mjerite odmjerit će vam se“ (Lk 6, 37). 

Vrlo je teško donositi sud o ljudskim djelima. Njihova prava vrijednost ovisi u velikoj mjeri 
o naknama i motivima iz kojih se čine, a ti motivi su našim očima nevidljivi. Neka netočnost koju 
mi konstatiramo, u očima Božjim može biti samo jednostavna materijalna nesavršenost, koja u 
njegovim očima nije tako teška kao u našim. Čovjek gleda lice, a Bog srce. 

Možda je toj pogrješci uzrokom više slabost ili zabuna, nego zloća i razmišljanje. Tko zna 
ne dopušta li Bog toj osobi pogrješke kao protutežu njezinoj krjeposti, kao kušnju našoj krjeposti? 
Tko zna nije li ta pogrješka koju vidimo jedna slabost protiv koje se ta osoba bori, koju u sto 
slučajeva pobijedi, a jednom posrne? Pa kad bismo i pretpostavili da su nakane manjkave, nama je 
nepoznato koliko je tko pred Bogom odgovoran. Bog od svake duše traži samo onoliko koliko joj je 
milosti dao. Naša je dužnost mrziti grijeh, ali nemamo pravo prezirati i mrziti grješnika nego 
svakome čovjeku svjedočiti ljubav Kristovu. 


164 tzlažući dinamuku ljubavi prema bližnjemu slijedimo G. Courtois, Ljubav prema bližnjemu, Zagreb, 2005.; F Cuttaz, 
L’amore del prossimo, Milano, 1961. 

O potrebi trezvenosti i razboritosti prožetima ljubavlju kada se radi o prosudbi bližnjega, 
svetac piše: „Neka nikada ne interpretiraju u zlom smislu ono što ima samo privid zla, ispričavajući 
zbog slabosti, neznanja i strasti ono što je očigledno zlo, uvjereni da Bog dopušta zlo koje se vidi 
kako bi izvukao veće dobro koje se ne vidi i ostaje skriveno. Neka ne povjeruju odmah onima koji 
njima govore loše o bližnjemu, iako govore motivirani ljubavlju kako bi stvar promijenili na dobro, 
nego neka u ljubavi dokinu sud dok se dobro ne informiraju. Neka se radije izlože da budu 
prevarene zbog ljubavi, nego da donesu brzoplet sud griješeći protiv te krjeposti i razboritosti 
(PKM 111-112). 

Ogovaranje je čest uzrok poteškoća u odnosu s bližnjim, a pred Bogom je grijeh. Sastoji se u 
tome da se bližnjem iznose slabosti i grijesi drugoga, a ako je popraćena i lažima onda postaje 
klevetanje. Od toga se treba čuvati jer bližnjem prouzrokuje trpljenje, a možda i štetu. Na takav 
način se može negativno utjecati na životni put bližnjega i kompromitirati njegovo povjerenje u 
život u odnosima s drugima. 

U ljubavi prema bližnjemu ništa nije pogubnije od nepromišljenih riječi, jer u njima se 
skrivaju opasnosti ogovaranja klevetanja koja se prenose od osobe do osobe te mogu nanijeti velike 
moralne, materijalne i duhovne štete pojedincu i obiteljima. Iza olakih riječi i lakomislenosti može 
se prikrivati puno drugih protivnih osjećaja pa i sama zavist kojom se osoba žalosti zbog dobra koje 
drugi posjeduje. Sve to skupa rađa žalošću koja je nespojiva sa služenjem Bogu, uništava ljubav, a 
može uroditi i samom mržnjom. 

Monrfort opominje: „Želite li biti savršeni i sačuvati nevinost? Evo tajne: prakticirajte 
šutnju. Želite li iskazati Gospodinu čistu slavu? Šutite i zatvorite srce svakom stvorenju. Kako 
ugasiti vatru okrutnog jezika koji muči i ubija posvuda i najvjernije duše? Jedino je šutnja smrt 
ovog ubojice, ona nad njim bez truda ima potpunu pobjedu. O maleni dio tijela, o jeziče osjetljiviji, 
gorjet ćeš u paklenoj vatri, izgubit ćeš dušu i laskanje, tvoj je vrh otrovan neizlječivim otrovom, 
tvoje slatke riječi su zapaljene strjelice i đavolska zamka. 

Zlo uznemirujuće i okrutno, bijesni ubojico, maču nježni, ali smrtonosni kojim je duša 
opustošena. Svojim dvosjeklim mačem uništavaš više duša nego neki najokrutniji tiranin, mačem i 
plamenom. Ti razaraš svoju kuću i kuću svoga brata, sve propada od tvog otrova, čak i samostani. O 
veliko učilište najvećih grijeha u kojemu su sažeta sva bezakonja koja pune ponore! Ti bljuješ 
psovke, ogovaraš, ljutiš se, govoriš bezobraštine, psuješ, proklinješ, mrziš, gunđaš, činiš bezbrojne i 
najveće grijehe na svijetu. Dragi prijatelji, hoćemo li i mi propasti po ovom uobičajenom zlu? Da 
biste izbjegli njegov bijes, naučite šutjeti. Šutnja je za ovo zlo nepogrješiv lijek, ona uništava ovaj 
pakleni otrov i ovo užasno čudovište. 

Brbljivac je često samo kovčeg bez brave, balon pun vjetra, lijepa torba puna ukrasa, a kako 
je raspušten te ne pazi na sebe, đavao ga brzo uhvati na njegovu nesreću. Nemoj biti veliki 
brbljavac. On je usmjeren prema zemlji, njegova usta bacaju strjelice kojima se vodi rat. One ga 
često ranjavaju čak u toj mjeri da izgubi život i srce mu probadaju poput sita zbog njegove vlastite 
ludosti. Razboriti ima svoja usta u srcu, on tamo govori i šuti. Suprotno tome, pričalica ima svoje 
srce na ustima. On razmišlja, stvara galamu, brzak je, ali njegova buka ne donosi ploda, on je samo 
prazna posuda. Mudar čovjek po Bogu, ispunjen njegovom mudrošću, uopće ne govori ili govori 
malo, luđak govori bez prestanka. Mudar je tih, njegova šutnja izgrađuje, a brbljavac je često 
sablažnjiv i uvijek dosadan. O kako je razborita šutnja sveta i spasonosna“ (P 23, 1-12). 

Srdžba je često izvor nedostatka u ljubavi prema bližnjemu, a javlja se kao nutarnja reakcija 
na ono što nas uznemiruje bile to osobe ili okolnosti. Čovjek u srdžbi više ne vlada samim sobom, 
često podiže glas, protestira, izgovara zle riječi, a može doći i do toga da učini čin nasilja. Ljudski i 
kršćanski je razborito ne poduzimati nikakve korake niti donositi odluke u takovom stanju jer 
srdžba potamnjuje razum i sprječava da se jasno sagleda situacija. 

Ni mi ni naš bližnji nismo savršeni i redovito se vjernik u životu nađe u mučnim situacijama, 
pa ipak Isus od nas traži da oprostimo i budemo blagi prema svima što je obično za dušu najteže. 
Povrijeđeno sebeljublje, opravdan ili neopravdan osjećaj ranjavanja našeg dostojanstva nepravdom, 
zlim postupkom, djelima ili riječima uzrokuje bunt u duši. Isus nam stavlja samoga sebe za uzor i 

traži da usprkos svemu budemo blagi: „Učite se od mene jer sam krotka i ponizna srca“ (Mt 11, 29). 
Kad Gospodin to od nas traži to je samo zato jer želi da imamo vjeru i povjerenje u njega, jer onima 
koji ljube Boga sve se okreće na dobro (usp. Rim 8, 28). 

O toj velikoj tajni života i vjere Montfort piše: „Čovjek srdžbom progoni i sebe samoga, on 
više nema svjetla, ni vjere ni zakona. Krjepost blagosti čini da čovjek posjeduje i dušu i srce tako da 
mu sve podlegne. Blaga strpljivost bez gorčine i ljutnje je sila kojom se očarava nebo. To je siguran 
put u vječni život, svaki drugi je nesiguran, svaki drugi je nevjeran. Blagi imaju prednost da žive 
bez bola, bez uzdaha, bez sjene, bez hladnoće za bližnjega. Nikada srditi, nikada nestrpljivi, jednaki 
uvijek, čak i u patnjama. Bez hladnoće, prijetnje prepirke bez odbojnosti, oni blago govore, ne 
uzimaju ton učitelja, bez tvrdoglavosti, i spremni su potčiniti se. 

Kad vas netko uvrijedi, trpite blago. Bit ćete u prednosti u odnosu na njegovu ljutnju. 
Blagost u sebi ima tajnu snagu koja u svima stvara stanje najsavršenijeg mira. Ljutiš se, brate, kako 
bi ispravio drugoga? Jao, tvoj gnjev će te uništiti više nego njega. Grijehom se samo zapaljuje 
grijeh, a da bi ga se očaralo, potrebna je uzvišena blagost. Budi blagog lica, bez bola, bez ćudi, blag 
u govoru, bez uzvisivanja, bez ljutnje. Radi blago bez zabrinutosti, trpi mimo, bez zabrinutosti. 
Duša mi je puna čemera, srce oporosti, srdit sam: ah, oprosti, Gospodine, umiri svoj gnjev, daj mi 
svoje milosti kako bih bio ponizan i blag i išao tvojim stopama. U svom sam ponašanju krut kao 
bik. Učini me, Gospodine, blagim poput jaganjca, kako bih strpljivo sačuvao mir u svemu što činim 
i što mislim. O božanska Marijo, daj mi blagost, moje te srce moli po tvom vlastitom srcu. Izlij u 
moje srce ovaj slatki med, ovu svetu nježnost, koja za nebo pridobiva grješnu dušu“ (P 9, 20-29). 

Vjera bez djela nije autentična. Isus od nas traži djelatnu ljubav prema bližnjemu i po tome 
ćemo na kraju biti suđeni (usp. Mt 25, 31-46). Svako čišćenje duše i sazrijevanje mora voditi dušu 
da raste u ljubavi prema bližnjemu. Ne treba se zadovoljiti time da ne činimo drugima što ne bismo 
hitjeli da oni čine nama, nego činiti drugima ono što bismo htjeli da oni čine nama. Pa ipak, 
kršćanska ljubav prema bližnjemu nije samo ljudska ona je i teologalna, tj. povezana s našom 
ljubavlju prema Bogu. 

Za uzor ima Isusa i od njega crpi snagu po našoj povezanosti s njime po Božjoj milosti. U 
jednoj od svojih pjesama, kao u maloj raspravi, sv. Ljudevit poučava o ljubavi prema bližnjemu: 
„Više ne želim pjevati uzalud! Pjevajući moje se srce izražava, a ljubav prema bližnjemu otvara 
moje srce i sklada ovu pjesmu. Živjela sveta ljubav zbog koje osjećam ustreptalost srca! Po njoj 
čovjek ljubi svoga bližnjega kao sebe samoga, samo za ljubav Božju, jer on zapovijeda da se ljubi 
bližnjega bez obzira na manjkavosti, bez zgražanja nad njegovim grijesima. Uzvišeni apsolutno želi 
da čovjek ljubi svoga brata čovjeka. 

To je najveća zapovijed Stvoriteljeva i Očeva. One koji se ne pridržavaju te zapovijedi, on 
strogo kažnjava. Sam njegov autoritet je dovoljan. Dosta je da on kaže i zapovijedi. Jao 
nesretnicima koji ne poslušaju jer će njegova osveta biti velika. Bog se proglašava njihovim 
neprijateljem, inače bi im bio veliki prijatelj. Gospodin kaže da je svaki čovjek njegov odraz i 
njegova istinska slika. U srce ga vrijeđamo onoliko puta koliko tu sliku povrijedimo. Osvetit će ove 
uvrede na veliki dan svoga gnjeva. Ljubav u sebi sadrži savršeniju svetost. Ona je ispunjenje 
zakona. Bez nje nijedan zakon nije ispunjen. Ona je poveznica krjeposti bez koje one ne postoje. 
Ljubav po svojoj ljepoti i sjajnoj čistoći prekriva i ruši najveće bezakonje. Srce je čisto čim u njemu 
vlada ljubav. Imajte ljubavi jedni za druge, rekao nam je sveti Petar. 

To je najvažnija točka, nema ničeg većeg na zemlji. Ljubav je savršenostvo svake religije. 
Obilježje predodređenih je milosrđe za brata. Isus nam je dao ovaj nepogrješivi znak kako bi 
razlučio svoje sluge od lažnih štovatelja. Evo moje velike zapovijedi, rekao nam je svima Isus, 
ljubite nježno jedni druge jednako kao što ja ljubim vas. Ta je zapovijed nova u svojoj blagosti, a 
drevna u svojoj veličini. Kako nas to ljubi Isus? Bez interesa i bez mjere, do smrti, izgarajući 
najčišćim milosrđem. Isus je pun žara prema nama, a mi puni hladnoće prema svima. Pogledajte 
ljubav i žar prvih kršćana Crkve. Bili su jedna duša i jedno srce. Ljubav je bila njihov jedini moto. 
Bili su spremni umrijeti jedni za druge. Svoja su dobra stavljali zajedno. 

Sv. Ivan je u svojim govorima propovijedao samo ljubav. Po sto puta bi rekao u jednom 
danu: ljubite se, predraga braćo, dječice, ljubite se, ljubite se svi. Evo odgovora onima koji ne 

poznaju ovo otajstvo: samo ljubav je dostatna, o njoj treba propovijedati. To je Gospodinova 
zapovijed koja je dovoljna za našu sreću. Sveci su gorjeli od ljubavi i milosrđa za svoju braću. U 
nevoljama su im pomagali dan i noć. Primjer im je Bog koji je umro za sve nas. Na taj su način i oni 
postali sve svima. Kako ne ljubiti bližnjega? On je živi odraz Boga samoga, on je remek djelo 
njegovih ruku, prijatelj kojeg ljubi Božansko srce, brat Isusa Krista, hram Duha Svetoga. On je sin 
Oca vječnoga. Po božanskom savezu on je baštinik njegova kraljevstva i velike slave i uskoro će 
vladati na nebu poput velikog i slavnog kralja. Čovjek je posve crven od krvi Isusa Krista, moga 
dragog učitelja. Ako on u mome srcu nema svoje mjesto, onda sam ja Juda, još veći izdajnik. Može 
li kršćanin činiti krivo onomu za koga je sam Bog umro? Ljubi svoga brata, dobri kršćanine, bez 
kojega bi, bez sumnje, bio proklet. 

Poganin je onaj tko ne zna za Boga, za cijenu njegova koštanja. Možeš li ga prezirati 
znajući koja je njegova cijena. Sto da kažem? Poganin bez vjere ima više prirodne ljubavi. Po tom 
pitanju on ti može biti zakon, on je vjerniji u tome. Pogledaj Turce u njihovom milosrđu, budi 
posramljen zbog svoje tvrdoće. Moje se srce zapaljuje kad mi se moj bližnji čini drag. Želim ga 
ljubiti, pravedno je i razumno, ništa nije tako slatko, čisto, tako veliko ni sigurno. Ah čuvajte se, 
ovo posvećeno zlato dvoličnici iskrivljuju, njihovo zlato sjaji i izgleda pročišćeno. U biti, ono je bez 
zasluga, oni ga nazivaju ljubavlju, ali pred Bogom je to tjelesnost. 

Ako pomažete svome bližnjemu samo po načelu naravi, jao! Uzalud radite i vaš milodar je 
nečist. Ljubav vodi izravno k Bogu, to je vatra koja se diže do njega. Ljubiti bližnjega zato što je 
rodbina, uglađen, dopadljiv, ugodan, jer je bogat, učen otmjen, moćan ili ugledan, to je ljubav 
poganina, a ne kršćanina. Ljubite bližnjega sveto, zbog krjeposti, a ne zbog zlih djela, jer ljubiti 
zbog zlih djela znači ponuditi se đavlu za žrtvu. Neka je daleko od vas svaka tjelesna ljubav jer je to 
tiha ubojita vatra. Ljubite i srcem i djelom, a ne samo usnama, dajte milostinju u njegovo krilo. 
Neka ono što njega muči, dira i vas. Svaka laskava ljubav je smiješni ukras. Neka se vaša ljubav 
proširi na sve, nemojte biti hladni ni prema komu. 

On je moj neprijatelj, kažete, nema veze, ljubite, Bog tako nalaže. Izbjegavajte izbirljivost 
jer ona narušava ljubav. Ljubav je blaga i strpljiva, potpora za svog brata, ona je poslušna i prijazna, 
nema u njoj uznemirenosti ni bijesa. Podnosi brata s njegovim manjkavostima i Bog će vam dati da 
nosite njegovo breme. Ljubiti svoje prijatelje, ništa nije lakše od toga; ali ljubite vaše neprijatelje, to 
je herojski čin, koji apsolutno morate činiti ih ćete vječno propasti. Treba ljubiti iz dubine srca 
neprijatelja koji vam hoće nauditi. To zahtijeva Gospodin. Tomu se treba pokoriti i to prihvatiti pod 
kaznom smrtnog grijeha i vječnog kajanja. Bog daje svima, pa i grješnicima, svoju blagu kišu i 
svoje svjetlo. Ljubimo, dakle, svoje progonitelje kako bismo nasljedovali dobrog Oca koji po svojoj 
velikoj dobroti, nadilazi svaki grijeh. Bez ove ljubavi, bez praštanja, Bog ne prihvaća nijednu žrtvu. 
Čovjek će postati đavlov mučenik usred najveće muke. 

Ni milostinja sveg dobra bez oproštenja ne služi ničemu. Čovjek u neprijateljstvu traži od 
Boga u svojoj molitvi da pogleda neprijatelja bez milosrđa i raspali svoj gnjev. Neka nikada ne moli 
svoj Očenaš kako se ne bi osudio na pakao. Neprijateljstvo pretvara u otrov sve životne izvore, 
sakramente i molitvu. Sve je bezbožno svetogrđe i osvetoljubivi će propasti usprkos ispovijedi. I 
najčudotvomije djelo, ako u njemu nema ljubavi je čisti privid i Bog ga odbacuje. Ono se izvana 
čini dobrim, a u biti je grijeh. Samo junaci krjeposti mogu nekada ne posegnuti za osvetom, trpjeti 
za Boga sva zla u miru i u strpljivosti. 

Kad se čovjek osvećuje i ljuti, pokazuje svoj mali duh. Nisu li sveci opraštali, nisu li 
opraštah svako vrijeđanje, zato im je Bog dao u izobilju svoja nebrojena dobra. Bog je darežljiv 
prema milosrdnom srcu. Čovjek koji oprašta zlo je više od čovjeka, on sam sebe nadilazi. Ova 
pobjeda je bez premca u prirodi i u milosti, on je tako slavan pobjednik da ga poznaje jedino nebo. 
Oprostite, jer i vama Bog po čistoj dobroti oprašta. On je pun blagosti prema vama, a vi je nemate 
ni za koga. Kažite mi, biste li vi bili spašeni kada bi vas Bog trenutno uzeo? Isus oprašta svojim 
krvnicima, moli Oca milost za njih. Bog na samrti oprašta svima, grješnici, umirite i vi vaš gnjev. 
Koji užas prezirati Boga koji oprašta i koji moli, koji širi mke kako bi zagrlio one koji mu uzimaju 
život. Osvetniče, osvećuj se i past ćeš u pakao. Preziri Isusa i križ, zajedno s krvnicima udaraj i viči 

kako bi osvetio uvrede koje si dobio. Ogovaraj, zlo govori, vrijeđaj, traži na zemlji zub za zub, pa 
ćeš gorjeti u paklenoj vatri. Hrabro, treba oprostiti i ako se svi ježe i mrmljaju. 

Ne treba se čuditi, taj čin je protivan naravi, ali će velikodušni oprost razveseliti sve blažene. 
Nadiđi što će ti se govoriti o tome, zaustavi tijelo koje gunđa i digni se po razumu do pobjede bez 
premca. Oprosti svojim neprijateljima, ljubi ih kao i svoje prijatelje. Dobri će te na zemlji hvaliti, 
anđeli će pjevati pobjedu, a sveti će zajedno s Bogom vikati: ovaj je čovjek dostojan slave jer je 
nasljedovao Spasitelja opraštajući svim srcem. Ne oklijevaj, odmah pođi do onog tko ti je protivan i 
ponizno ga pitaj za oprost, ali iskreno oproštenje, i ne boj se odbijanja jer je samo Bog tvoj cilj. Ako 
netko odbije tvoje pomirenje, nemoj se braniti jer će ono postati gorući žar koji će ga zadobiti ili 
spaliti. Više se dobije oprostom nego silom i razumom. 

Oprostite iskreno ne zadržavajući nimalo gorčine, iz dubine srca, potpuno, bez hladnoće 
koja ledi i izjeda, vedrog izraza lica, otvarajući srce rukom. Oprosti bezuvjetno, govori s njim, 
posjeti ga, pomozi mu u prilici, takvo praštanje nije dvolično, ako se čuvate onog jednog, ali koji za 
uvijek proklinje dušu. Nastojte naći načina da učinite uslugu tom čovjeku. Za zlo mu uzvratite 
dobrim, jer Bog tako kaže i moramo ga slušati. Opraštanje laskavošću je lažan oprost. Čim je 
sklopljen mir zaboravi svo prošlo zlo. Pomirba je često prekršena zbog neugodnih sjećanja, zato od 
sada misli samo kako ćete se uzajamno voljeti i pomagati. 

Ti prvi traži oprost, ne čekaj da te pretekne, jer onaj tko zadnji oprašta, gotovo da nema 
nagrade, a ako krivica nije vaša, onda je herojsko djelo. Ti si milosrdan gospodine Oče, a ja sam 
tvrd prema svome bratu i bližnjemu. Oprosti, spoznajem svoj grijeh i on me pogađa, kajem se. 
Želim čuvati za moga bližnjega moja dobra, tijelo i dušu: moja dobra kako bi mu pomogla, moje 
srce kako bi gorjelo njegovim plamenom, moje oči kako bi dopustio da me on očara i sve ono što ja 
jesam, kako bih ga ljubio. 

Gospodine, kako nemam ništa dostojno čime bih ti uzvratio tvoju veliku ljubav, učini da dan 
i noć posvuda vičem neka te ljube i da ja svojim naporima pomognem spasenju onoga za koga si 
umro. Magarac upadne u jarak i čovjek ga dobrostivo izvadi, a moj brat padne slomljen i ja ga 
gledam bez sažaljenja. Moj Bože, želim ga podići, pošalji me da mu pomognem. Daj mome srcu 
žar, mome duhu svjetlo, mome tijelu snagu, kako bih mu pomogao kako bih ga digao sa zemlje i 
podigao u najviše nebeske visine. Bog sam“ (P 14). 

Možemo li reći daje kršćanska ljubav obilježje našeg življenja vjere? Kakvo svjedočanstvo 
vjere dajemo svijetu? Nije dosta deklarativno naviještati ljubav jer ljudi više gledaju naš život, nego 
što slušaju naše riječi. Današnji svijet treba svjedoke koji životom i ponašanjem navještaju i donose 
Kristovu ljubav. Nažalost, protivna svjedočanstva kršćana uzrokuju mnoge sablazni u svijetu. I sv. 
Ljudevit nas ozbiljno opominje: 

„Bez čednosti čovjek uzalud radi na posvećenju bližnjega, a kako čovjek u pravilu manje 
vjeruje ušima nego očima, čednost je potrebna kako bi se srca uzdigla prema nebu. Čovjek često, 
iako naučava svetost, umjesto da izliječi zlo, prouzroči neku strašnu sablazan uslijed pomanjkanja 
čednosti. Ako vanjština ne potiče, uzalud je trud. Sjaj koji nas poučava: ljuska čuva plod, lijepi 
kolorit pokazuje daje duša dobrog zdravlja. Ona je kazaljka na satu koji nam pokazuje dobrotu. Bez 
nje je čovjek raspršen, a siromašno srce pogođeno tisućama nevažnosti. Čednost je bedem svetosti 
iza kojeg se vjerne duše čuvaju u čistoći. 

Ona je svojstvena predodređenima, sjaj Duha Svetoga životvorca koji obasjava njihove 
duše. Odbačenik često radostan ima nečedan izgled upisan na licu i u očima. Ostavite zabave, 
njihove radosti i lakrdije, ispraznosti i ništavnosti koje prljaju uho i srce i tisuće novosti o kojima 
govori varljivi svijet. Kako biste bili savršen čovjek, budite gluhi, slijepi i nijemi na tisuće sitnih 
gluposti, načinjenih za djecu i luđake; poput mudrih ljudi, osjećajte prema njima samo prezir i 
odvratnost. Govorite jednostavno, bez pretvaranja i ispraznosti, u mislima budite skromni, ne 
iznosite ih drsko. Uzmaknite ako vas se pobija kako biste plemenito to nadišli. Budite skromni i u 
odjeći, neka ne bude skupa“ (P 25, 14-18; 31-37). 

Kršćani se dakle trebaju vježbati u ljubavi prema bližnjemu i paziti na rast u toj ljubavi. 
Početnici posebno paze na to da se čuvaju pogrešaka, koje su protivne kreposti ljubavi i da se 
vježbaju u onim činima, koji su zapovjeđeni. 

Oni dakle prije svega paze da ne ražaloste Isusa i bližnjega: a) Čuvaju se nepromišljenih 
sudova, ogovaranja, klevete, jer se sve to protivi pravdi i ljubavi; b) naravnih antipatija, koje su, 
čim čovjek uz njih pristane, često uzrok mnogih pogrešaka protiv ljubavi; c) uvredljivih, porugljivih 
i prezirnih riječi, koje samo stvaraju ili povećavaju neprijateljstva. Pa i one dosjetke, koje činimo na 
račun bližnjega, a koje često zadaju teške rane; d) svađa i rasprava žestokih i žučijivih, gdje svaki 
hoće da pobijedi njegovo mišljenje i poniziti svoga protivnika; e) nadmetanja, nesloga i lažnih 
odnosa, koji mogu samo unijeti razdor među članove velike kršćanske obitelji. 

Da se odlučno očuvamo od svih tih pogrešaka, koje sa toliko protive ljubavi, najviše će nam 
pomoći da razmišljamo o tako poticajnim riječima sv. Pavla, koje je on uputio svojim prvim 
kršćanima o toj istoj stvari: "Molim vas dakle ja, sužanj u Gospodinu, da se vladate dostojno zvanja, 
u koje ste pozvani... sa svom poniznošću i krotkošću, sa strpljivošću podnoseći jedan drugoga u 
ljubavi, starajući se da sačuvate jedinstvo duha u vezi mira. Jedno tijelo i jedan duh, kao što ste i 
pozvani u jednoj nadi zvanja svojega. Jedan Gospodin, jedna vjera, jedno krštenje. Jedan Bog i Otac 
sviju, koji je nad svima, i kroza sve u svima... da ne budemo više mala djeca, koju ljulja i zanosi 
svaki vjetar, nego, držeći se istine u ljubavi, da u svemu uzrastemo u Onome, koji je glava, Krist“ 
(Ef 4, 1-5). 

I nadodaje: "Ako vrijedi dakle koja opomena u Kristu, ako koja utjeha ljubavi, ako koja 
zajednica duha, ako što ljubezno i milosrdno srce, ispunite moju radost da isto mislite imajući istu 
ljubav, jednodušni iste misli. Ništa ne činite uz prkos ili za taštu slavu, nego u poniznosti neka jedan 
drugoga smatra većim od sebe. Ne gledajte svaki na svoje, nego i na ono što je od drugih" (Fil 2,1- 
4). Tko se ne bi osjetio potaknutim slušajući ove molbe apostolove? Zaboravljajući na lance, kojima 
je bio okovan, misli samo na to kako bi izmirio nesloge koje su uznemirivale kršćansku zajednicu i 
podsjeća ih da puste po strani sve što ih rastavlja kad ima toliko veza koje ih sjedinjuju. Nije li 
istina, daje, i nakon 20 stoljeća kršćanstva, taj važni poziv još vrlo suvremen za sve nas? 

Osobito se treba pod svaku cijenu čuvati jednoga zla, naime sablazni, a to znači svega onoga 
što bi vjerojatno moglo druge navesti na grijeh. To je nešto tako veliko i ozbiljno da se treba čuvati i 
onoga što bi moglo, makar je u sebi indiferentno što više i dopušteno, zbog posebnih prilika postati 
prilika za grijeh. 

Tog se načela drži sv. Pavao u pogledu mesa, koje je bilo žrtvovano idolima. Budući da idoli 
nisu ništa, to meso nije u sebi zabranjeno. Ah budući da većina kršćana drži da je to zabranjeno, 
apostol traži od onih koji su prosvjetljeniji da vode računa o skrupulima svoje braće:"Zato, ako jelo 
sablažnjava brata mojega, neću jesti mesa dovijeka, da ne sablaznim brata svojega. I s tvojega 
znanja propasti će slabi brat za kojega je Krist umro. A tako kad se griješite o braću i bijete njihovu 
slabu savjest, o Krista se griješite". (1 Kor 8,13-14). 

Još i danas moramo razmišljati o tim riječima. Mnogi kršćani, posebno je to problematično za 
Bogu posvećene, dopuštaju si kojekakvo štivo i prigode pod izgovorom da sve to za njih ne 
predstavlja nikakve opasnosti. Tu bi tvrdnju trebalo prije svega dokazati, jer nažalost mnoge osobe 
koje tako govore zavaravaju same sebe. Ali, u svakom slučaju, misle li te osobe na sablazan koja 
proizlazi iz toga za ostale osobe ili za javnost, kojoj je to izlika da se s više pogibelji dade na još 
opasnije i pogibelj nije zabave i užitke? 

Početnici ne izbjegavaju samo pogreške. Oni se i pozitivno vježbaju u onom što je 
zapovjeđeno, posebno da podnose bližnjega i da oproste nepravde. 

Podnose bližnjega unatoč njegovih pogrešaka. - Zar nemamo i mi svojih pogrešaka koje 
bližnji mora podnositi? Nadalje, vrlo smo skloni da pretjeravamo te pogreške, napose kad se radi o 
osobi koja nam je antipatična. Ne bismo li ih naprotiv morali umanjivati i pitati se da li je u redu 
vidjeti trunku u oku svojega brata, kad se možda nalazi čitavo brvno u našem vlastitom oku? Dakle, 
umjesto da osudimo pogreške svoga bližnjega, pitajmo se radije nemamo li ih i mi sličnih, a možda 
i težih? I mislimo prije svega na to da popravimo najprije sami sebe. 

b) Dužnost nam je i oprostiti nepravde i izmiriti se sa svojim neprijateljima, s onima koji su 
nam učinili ili koji su nama nanijeli nepravdu. To je tako velika dužnost da se naš Gospodin ne 
ustručava reći: "Ako dakle prinosiš dar svoj na žrtvenik i ondje se sjetiš da brat tvoj ima nešto 
protiv tebi, ostavi ondje svoj dar pred žrtvenikom, otiđi najprije i pomiri se s bratom svojim, a onda 
dođi i žrtvuj dar svoj" (Mt 5, 23). 

Prema opasci Bossuetovoj: "Prvi dar koji treba dati Bogu je srce koje je čisto od svake 
hladnoće i svakog neprijateljstva prema svojem bratu". Nadodaje da ne treba čekati dan Pričesti, 
nego treba postupati prema onoj sv. Pavla: Neka sunce ne zađe nad vašom srdžbom, „jer tama će 
povećati našu tugu i naša će nas srdžba opet spopasti kad se probudimo i postat će još teža". Ne 
ispitujmo dakle da li naš protivnik ima više krivnje nego li mi ili nije li možda njegova dužnost da 
prvi zamoli oproštenje. Prvom prilikom raščistimo svaku lošu atmosferu iskrenim razjašnjenjem. 
Ako nas naš neprijatelj prvi zamoli za oproštenje, odmah mu oprostimo! "Jer ako vi oprostite 
ljudima nepravde koje su vam učinili i Otac će nebeski oprostiti vama, ah ako vi ne oprostite ni 
Otac nebeski ne će oprostiti vama" (Mt 6,14). To je i pravo, jer molimo Gospodina da nam oprosti 
duge naše kako i mi otpuštamo dužnicima svojim, to jest onima koji su nas uvrijedili. 

Uznapredovali na duhovnom rastu nastoje nasljedovati još više Isusa Krista. Oni više imaju 
pred očima da je zapovijed ljubavi Isusova zapovijed i da će se na posebni način kršćani poznati, 
prema njegovim riječima, po opsluživanju ove zapovijedi: "Novu vam zapovijed dajem: da ljubite 
jedni druge, kao što sam ja vas ljubio" (Iv 13,34). 

To je nova zapovijed, veli Bossuet, jer Isus Krist ovdje nadodaje novu važnu okolnost, da 
ljubimo jedni druge kao što je On nas ljubio. On nas je pretekao svojom ljubavlju, dok mi još nismo 
ni mislili na Njega: On je prvi došao k nama. On se ne povlači od nas radi naših nevjemosti i radi 
naših nezahvalnosti: On nas ljubi, da nas učini svetima, da nas usreći, bez ikakve sebičnosti, jer On 
ne treba ni nas ni naše službe. 

Ljubav će biti posebna karakteristična crta kršćanina: "Po tom će ljudi poznati da ste moji 
učenici, ako se budete ljubili među sobom" (Iv 13,38). 

Uznapredovali nastoje i da se što više približe primjerima Spasiteljevim: 

a) Njegova nas ljubav pretječe: On nas je ljubio prvi onda kad smo još bili njegovi neprijatelji, 
"kad smo još bili grešnici". On je došao k nama onda kad smo još bili grešnici, uvjeren da su to 
bolesnici koji trebaju liječnika. Sa svojom milošću, što pretječe, traži Samaritanku, ženu grešnicu, 
dobrog razbojnika, da ih obrati. Upravo iz želje da nas predusretne i ozdravi od naših muka, 
upravlja nam onaj svoj nježni poziv: "Dođite k meni svi koji ste umorni i opterećeni i ja ću vas 
okrijepiti" (Mt 11,28). 

Moramo nasljedovati dakle tu Božju ljubav koja predusreće, idući pred svoju braću da 
upoznamo njihovu bijedu i da im pomognemo, kao što to rade oni koji posjećuju siromahe, da im 
pomognu i grešnike, da za njih mole, da ih malo po malo privedu na put kreposnog života, ne 
gubeći hrabrosti i odvažnosti radi njihovog opiranja iz početka. 

Kristova je ljubav trpjela zajedno s onima koji trpe. Kad je vidio mnoštvo, koje je išlo za njim 
u pustinju, da je bilo u opasnosti da ogladni, umnaža kruhove i ribe da ih nahrani. Ali na poseban 
način, kad gleda duše bez duhovne hrane, On je pun smilovanja za njihovu sudbinu i hoće da 
molimo Boga za apostolske radnike za rad u žetvi: "Molite dakle Gospodara žetve, da pošalje 
poslenike u žetvu svoju" (Mt 9,38). Ostavljajući na čas devedeset i devet ovaca koje su vjerne, trči 
za onom koja se izgubila i nosi je na svojim ramenima u ovčinjak. Čim kakav grešnik pokaže 
znakove kajanja, On mu odmah oprašta. Pun je samilosti prema bolesnicima i nemoćnima, 
ozdravlja ih u velikom broju i često im u isto vrijeme vraća zdravlje duše, opraštajući im njihove 
grijehe. 

Prema primjeru našeg Gospodina i mi moramo s velikom samilošću pristupati nesretnicima i 
pomagati im, koliko nam naše prilike dopuštaju. A kad su iscrpljene naše materijalne zalihe, dajmo 
barem milostinju to da žrtvujemo nešto od svoga vremena, koju lijepu riječ pa lijepi postupak. 

Nemojmo da nas odbiju pogreške siromaha. Ali uz tjelesnu milostinju nadodajmo i neke 
dobre savjete, koji će jednoga dana uroditi svojim plodom. 

c) Njegova je ljubav plemenita. Iz ljubavi prema nama. On pristaje da trpi, da umre: "Ljubio 
nas je i predao je samoga sebe za nas" (Ef 5,2). Moramo dakle biti spremni činiti dobro svojim 
bližnjima pa i uz poteškoće, spremni da ih njegujemo u njihovoj bolesti pače i u onima koje su 
najodvratnije i da im pomognemo milostinjom. 

Ta ljubav mora biti od srca i sućutna, jer način na koji nešto dajemo, više vrijedi od onoga što 
dajemo. 

Ona mora biti razborita, tj. da onima koji traže daje ne samo komad kruha nego i prosuditi da 
li je to stvarna potreba. Ona mora biti apostolska, tj. činiti dobro dušama molitvom, dobrim 
primjerom, a katkada, na neki diskretni način, mudrim savjetima. Ova dužnost se posebno nameće 
svećenicima, redovnicima ali i svim kršćanima. Oni ne smiju zaboraviti da će "onaj koji odvrati 
grešnika od njegova grešnog puta, spasiti svoju dušu od smrti i da će pokriti množinu grijeha" (Jk 
5,20). 

Oni vjernici koji napreduju prema savršenstvu ljube bližnjega sve do umiranja samima sebi i 
svome egoizmu. "Po tom spoznasmo ljubav Božju, što on za nas život svoj položi, tako moramo i 
mi položiti život za braću" (1 Iv 3,16). 

Razmisli! Trudim li se iskreno ljubiti bližnjega? Jesam li sklon nepromišljenim riječima 
govoriti o drugome? Koji je moj glavni nedostatak u ljubavi prema bližnjemu? Da li moj životni stil 
govor, ponašanje i djelovanje svjedoči vjeru u Isusa Krista? 

Ljubav prema samome sebi 

Sam Isus u kontekstu zapovijedi ljubavi prema Bogu i bližnjemu govori i o ljubav prema 
samome sebi: „Ljubi bližnjega svoga kao samoga sebe!“ (Mt 23, 38) 

U Evanđelju su zapisane riječi koje tumače temeljnu zapovijed ljubavi. Rečeno je da 
trebamo ljubiti svoga bližnjega kao sebe samoga. Možda premalo mislimo o toj stvarnosti ljubavi 
prema sebi samome. A ipak trebamo o tome misliti, budući da Isus to uzima i kao mjerilo ljubavi 
prema bližnjemu. U biti kršćanska i zrela ljubav prema samome sebi je sastavni dio teologalne 
kreposti ljubavi pod vidikom sudjelovanja u onoj ljubavi kojom nas Bog ljubi. Ako se u svetačkoj 
tradiciji mogu pronaći tekstovi koji govore o tome kako treba mrziti i prezirati sebe to se uvijek 
odnosi na vlastiti egoizam a ne na naše biće kao takvo koje je ljubljeno Božje stvorenje i dijete. Što 
onda zapravo znači ljubiti sebe? 

Kako čovjek ljubi sebe, tako neka ljubi i bližnjega. Kako želi dobro sebi, tako neka želi 
dobro i drugomu. Ljubav prema sebi je uzor po kom treba da se razvija ljubav prema bližnjemu, što 
je drago nama to je drago i bližnjemu; to ćemo bližnjemu učiniti. A što je mučno nama nas to je 
mučno i drugome, to drugome nećemo učiniti. 

Ljubiti samoga sebe u biti znači biti svjestan svoga vlastitoga dostojanstva kao stvorenja 
koje Bog ljubi i zato gaje stvorio i obdario ga talentima i darovima, kao djeteta Božjega koje je Isus 
otkupio i posvetio i kao onoga tko je pozvan da baštini život vječni. 165 

Dakle ne samo da smijemo nego i moramo ljubiti samoga sebe. Bog je stvorio svakoga 
čovjeka i kao takav čovjek je plod Božje ljubavi. Kako mogu ljubiti i prihvaćati Boga ako prezirem 
ono što je On stvorio iz ljubavi? Ako me Bog ljubi bezuvjetnom ljubavlju, jasno je da smijem i 
moram i ja ljubiti sam sebe. Ne ljubiti sebe bila bi pobuna protiv Boga koji me stvorio da me učini 
vječno sretnim. Ne postoji mogućnost stvaranja skladnoga odnosa s Bogom ako se ne oslonim na 
Njegovu ljubav koju ima prema meni. Naravno da to ne isključuje mogućnost daje ta ljubav prema 
samome sebi u mojoj konkretnoj stvarnosti i povijesti može biti nepročišćena i pomiješana s 
određenim dijelom sebičnosti i nažalost, ako vjernik ne bdije, može se izroditi u čistu sebičnost. 

Ljubiti samoga sebe što ne znači ući u neku bolesnu narcisoidnost. To nije nikakvo bolesno 
sebeljublje po kojem mislimo samo na sebe i nemamo vremena ni živaca za drugoga. 


W. Stinissen, A naj veća među njima je ljubav, Zagreb 2008, str. 89 -109. 

To nije traženje potvrde svoga života u drugima i zahtijevanje da nam drugi ispune svaku želju. U 
tom pogledu Isus sasvim jasno u Evanđelju govori da se treba odreći sebe i svojih interesa i biti za 
druge, ako želimo njega shvatiti, ako želimo biti njegovi učenici. Evanđeoska ljubav prema sebi, na 
koju smo pozvani, nema, dakle, veze s egoizmom. Ona je u nekom drugom redu. 

Nigdje ne stoji ni u prirodnom ni u Božjem zakonu da smo dužni bližnjega ljubiti više nego 
sebe, daje čovjek dužan biti bolji drugome nego sebi. Toga nigdje nema, to nije zapovjeđeno. Ali 
ako je netko toliko plemenit daje bolji drugome nego sebi, to je lijepo i hvalevrijedno to je junačko 
djelo. Junačkom se ljubavlju odlikovao Spasitelj Isus Krist koji je život svoj položio za naše 
spasenje. Junačkom su se ljubavlju odlikovali svi sveci redom. 

Ljubiti sebe znači prihvatiti vlastiti život kao tajnu i kao dar. Čovjek je pozvan da prepozna 
daje obdaren iz Božje inicijative ljubavi. Ta ljubav nam otkriva neizrecive dimenzije Božje volje. 
To je ljubav koja stoji iza stvoriteljskog zahvata, čime je Bog ostvario svoju čežnju za mojim 
bićem. Trebamo otkriti da smo djeca Božja, ljubljena Božja bića, da smo neizrecivo željena bića od 
strane onoga koji je Gospodar života. To znači otvoriti se radosti života i to nas onda smješta u 
istinsku stvarnost ljubavi prema sebi. 

Čovjek da bi mogao normalno funkcionirati ljudski i duhovno ima potrebu pozitivnog 
viđenja sebe, potrebu da ga drugi cijene i poštuju, potrebu ostvarenja talenata i darova po služenju 
kojima je naravno od Boga obdaren. Dakle dinamika ljubavi u ljudskom iskustvu je povezana i sa 
zdravim odnosom prema samome sebi. 

Kada se vidimo u svjetlu Božjega plana, mi prihvaćamo svoj život. Prihvaćamo sve što 
jesmo i što u sebi nosimo, samoga sebe talente i darove. Sve je u Božjem promislu, a sve što Bog 
čini onda je savršeno zamišljeno i ostvareno. Kada ne volimo sebe, kada na sebi ne prihvaćamo 
nešto što ne možemo sami mijenjati, kada smo na nešto ljuti ili se stidimo neke vlastitosti svojega 
tijela ili naravi, onda kao da time odbijamo i Božju ljubav, jer na neki način prigovaramo Bogu da 
je nešto učinio nesavršeno i nepotpuno. 166 

U takvom raspoloženju nemoguće je sebe voljeti na istinski način. Kada je u nama takvo 
neprihvaćanje, onda se u nama rađaju pobune i požude. Čovjek osjeća želju da si na nezakonit način 
nadomjesti ono u čemu misli da je prikraćen. Tada upadamo u napast sebičnosti, na kriv način 
želimo sebi osigurati život. Budući da mislimo da smo prikraćeni u ljubavi, tražimo stanovita 
zadovoljenja, prepuštamo se jednostranim užicima, osobito spornim. Tada više nema istinske 
radosti života. 

Međutim, kada se prihvaćamo sa svim onim što jesmo, sa svojim tijelom i svojom naravi, 
svojom dobi i spolom, sa svojim zdravljem i bolešću; kada prihvaćamo upravo te roditelje koje 
imamo i braću s kojima dijelimo njihovu ljubav, tog bračnog druga i takvog kolegu na poslu, kada 
prihvaćamo svoje vlastite ograničenosti i slabosti, tada se u nama stvara ozračje mira, tada ne 
prihvaćamo život kao nešto nametnuto, nego kao nešto darovano. Život nam više ne izgleda kao 
kazna, nego istinski dar. To je onaj pravi temelj odakle počinjemo na ispravan način ljubiti sami 
sebe. 

Kada tako ljubimo sebe, onda na jedinstven način pomažemo i drugima oko sebe da nas 
ljube. Dok na ispravan način prihvaćamo i ljubimo sebe, onda nam je lakše ljubiti ljude oko sebe. 
Kada ne volimo sebe, onda nećemo nikada znati ljubiti druge oko sebe. Nemamo mjerila ljubavi, 
budući da u sebi ne nosimo iskustvo prihvaćenosti i ljubavi. Ako ne ljubimo sami sebe, stvaramo 
ljudima oko sebe probleme da nas prihvate i ljube i zatvaramo im put do vlastitog srca. 

Prepoznajmo se u ljubavi Boga Oca koji nas je stvorio i htio. Prepoznajmo se u Isusu, 
ljubljenom Sinu i shvatimo da smo u njemu i mi ljubljena djeca istoga Oca. Prepoznajmo se u tajni 
Duha ljubavi, u Duhu Svetomu koji je izliven u srca naša kako bi i naše srce plamtjelo istinskom i 
punom ljubavlju. Zahvaćeni tom božanskom ljubavlju moći ćemo voljeti sebe, jer ćemo se 
prepoznati u svjetlu divnih Božjih djela. Tako ispunjeni radošću moći ćemo voljeti ljude oko sebe. 
Ostvarit ćemo tada na ispravan način i osnovnu zapovijed ljubavi prema bližnjemu, jer ćemo u sebi 
nositi mjerilo: ljubit ćemo sebe u svjetlu Božje ljubavi. 


Z. Linić, nav.dj. str. 75 -82. 

Autentična biblijska duhovnost i molitva pod djelovanjem Božje milosti nužno vode 
vjernika do ovoga zrelog evanđeoskog stava pozitivnog vrednovanja i ljubavi prema samome sebi. 
Milost u nekim posebnim trenutcima otkriva samoj duši njene talente, uzvišenost i ljepotu pred 
Bogom. Još je molitelj Staroga zavjeta do tog došao te u Psalmu kliče Bogu: 

„Gospodine, proničeš me svega i poznaješ, ti znaš kada sjednem i kada ustanem, izdaleka ti 
već misli moje poznaješ. Hodam li ili ležim, sve ti vidiš, znani su ti svi moji putovi. Riječ mi još 
nije na jezik došla, a ti, Gospodine, sve već znadeš. S leđa i s lica ti me obuhvaćaš, na mene si ruku 
svoju stavio.Znanje to odveć mije čudesno, previsoko da bih ga dokučio. 

Kamo da idem od duha tvojega i kamo da od tvog lica pobjegnem? Ako se na nebo popnem, 
ondje si, ako u podzemlje legnem, i ondje si. Uzmem li krila zorina pa se naselim moru na kraj, i 
ondje bi me ruka tvoja vodila, desnica bi me tvoja držala. Reknem li: »Nek’ me barem tmine zakriju 
i nek’ me noć umjesto svjetla okruži!« - ni tmina tebi neće biti tamna: noć sjaji kao dan i tama kao 
svjetlost. 

Jer ti si moje stvorio bubrege, satkao me u krilu majčinu. Hvala ti što sam stvoren tako 
čudesno, što su djela tvoja predivna. Dušu moju do dna si poznavao, kosti moje ne bjehu ti sakrite 
dok nastajah u tajnosti, otkan u dubini zemlje. Oči tvoje već tada gledahu djela moja, 
sve već bješe zapisano u knjizi tvojoj:dani su mi određeni dok još ne bješe nijednoga. Kako su mi, 
Bože, naumi tvoji nedokučivi, kako li je neprocjenjiv zbroj njihov. Da ih brojim? Više ih je nego 
pijeskalDođem li im do kraja, ti mi preostaješ! 

De, istrijebi, Bože, zlotvora, krvoloci nek’ odstupe od mene! Jer podmuklo se bune protiv 
tebe, uzalud se dižu tvoji dušmani. Jahve, zar da ne mrzim tvoje mrzitelje? Zar da mi se ne gade 
protivnici tvoji? Mržnjom dubokom ja ih mrzim i držim ih svojim neprijateljima. Pronikni me 
svega, Bože, srce mi upoznaj, iskušaj me i upoznaj misli moje: pogledaj, ne idem li putem 
pogubnim i povedi me putem vječnim!“ (Ps 139) 

Razmisli! Jesam li svjesna da me je Bog stvorio i da mu trebam zahvaliti za sve dimenzije 
svoga bića, darove i talente? Ljubim li samoga sebe na autentično evanđeoski način? Koje su 
glavne poteškoće na koje nailazim na tom putu? Zahvaljujem li Bogu za svoj život? 

Ljubav prema neprijateljima 

Isus svoje učenike poučava i potiče da ne stavljaju granice ljubavi prema bližnjemu: "Ljubite 
neprijatelje, blagoslivljajte one koji vas proklinju, činite dobro onima koji vas mrze i molite se za 
one koji vas kleveću i progone" (Mt 5,44). 

U šestom poglavlju Lukina Evanđelja, odmah nakon Blaženstava, Isus svoje učenike poziva 
da na mržnju odgovaraju ljubavlju (Luka 6,27-35, usp. Matej 5,43-48). Taj tekst u tom kontekstu 
pokazuje kako je za Luku ljubav prema neprijateljima to što obilježava Kristove učenike. 

Isusove riječi ukazuju na dva načina življenja. Prvi je onaj «grešnika», drugim riječima onih koji se 
ponašaju ne obazirući se na Boga i njegovu Riječ. Prema drugima se ponašaju ovisno o tome što od 
njih primaju, njihova je akcija zapravo reakcija. Takvi ljudi dijele svijet u dva tabora - svoje 
prijatelje i one koji to nisu - i dobri su prema onima koji su prema njima dobri. Drugi je način 
življenja onaj prije svega usmjeren više prema Bogu nego prema ljudima. Bog ne odgovara ovisno 
o tome kako se prema njemu odnosi. Naprotiv, Bog je «dobrostiv i prema nezahvalnicima i prema 
opakima» (Luka 6,35). Isus tako upire prstom u temeljnu odliku biblijskoga Boga. Kao izvor 
preplavljujuće dobrote, Bog se ne da uvjetovati tuđim opačinama. Čak i zaboravljen i odbačen, Bog 
ostaje sebi vjeran. Bog jednostavno ljubi. To je istina od samoga početka. 

Neprijatelj nam je onaj čovjek koji nas mrzi i zlo nam čini. Najprije se javlja neprijateljsko 
raspoloženje u duši u obliku mržnje. Ona se očituje u opakim djelima. Neprijatelj nam je tko nas 
ogovara ili kleveće, dira nam u život ili imovinu, u čast ili poštenje, tko nam potkapa ugled. 
Nebrojeni su načini kako ljudi jedan drugomu škode i prema tome očituju neprijateljstvo. 

Čovjek teško shvaća, a još teže u životu provodi, veliku i tešku nauku o ljubavi prema 
neprijatelju. A ipak se mora ljubiti i neprijatelja. 

Ljubav prema neprijateljima neizvediva ljudima oslonjenim na vlastite snage, svjedoči 
Božjem djelovanju u našoj duši. Nikakva ju izvanjska zapovijed ne može omogućiti. Samo osobna 
prisutnost božanske ljubavi, Ljubav Isusa Krista i prisutnost Duha Svetoga u našim srcima, 
omogućuje nam tako se ponašati. 

Neprijatelja smo dužni ljubiti jer nam to Isus Krist zapovijeda i daje nam snagu da to ako 
želimo možemo i učiniti. Njegova nauka glasi: »Ljubite neprijatelje svoje i molite se za one koji 
vas progone.« (Mt 5, 44). Isus zna što je u srcu čovjeka i on to hoće promijeniti. A što on to vidi u 
našem srcu? U Evanđelju po Mateju 15,18.19 On govori: "Ali što izlazi iz usta, izlazi iz srca, i to 
ukalja čovjeka. Jer iz srca dolaze zle misli, ubojstva, preljubi, bludnost, krađe, lažna svjedočanstva, 
psovke. Usta govore ono čega je srce prepuno." (Matej 12,34) Dakle, iz srca izlazi sve ono što ljudi 
govore, misle i čine. Gospod Isus hoće da izvrši tu korjenitu promjenu u našem srcu, kako bi iz 
njega izašlo sve što ne valja, a uselilo se ono što čini dobro, a to je ljubav. 

Isus je ljubav prema neprijatelju i djelima pokazao. Kad je na Veliki petak visio na križu, a 
svijet Mu se rugao i proklinjao Ga, molio se za neprijatelje: »Oče, oprosti im, jer ne znaju što čine.« 
Kad su ga na Veliki četvrtak uhvatili, Petar, da obrani Isusa, izvuče mač i odsječe slugi Malhu uho. 
Isus je ukorio Petra i rekao: »Zadjeni mač u korice, jer tko se mača hvata od mača i pogiba«, i 
dotače se tiha te ga izliječi. Otac nebeski pokazuje divnu ljubav prema neprijatelju. Daje sunce 
dobrima i zlima, a jednako i kišu pravednicima i grešnicima. Mnogi ljudi psuju Boga, vrijeđaju i 
sramote svetinje Božje, a Gospod Bog uza sve to daje svima sunce da ih grije, kišu da natapa polja i 
donosi kruh. 

Neprijatelja smo dužni ljubiti jer je slika Božja. U svakom se čovjeku, makar kako opak bio, 
nalazi besmrtna duša po kojoj je čovjek slika Božja. Duša u čovjeku može biti sva nedostojna, 
pokvarena, pa čak i zločinačka, a ipak je ona slika Božja, pa je kao djelo Božje treba poštivati i 
ljubiti. Kod neprijatelja ne odobravamo njegova zla djela, nego njegovu osobu, njegovu dušu. Sv. 
Augustin veli: »čovjek je djelo Božje, a opačine su djelo čovječje. Ljubi on što je Bog načinio - to 
jest čovjeka, a ne ono što je čovjek učinio - to jest opačine.« 

Neprijatelji su oruđe u Božjim rukama, pa Bog preko njih izvodi mnoga dobra. Zašto Bog 
trpi opake ljude na zemlji? Zato da se poprave i spase. Tako se očituje divna mudrost Božja, koja i 
opačinu okreće na dobro. Crkva uči: „Tako se tijekom vremena može otkriti da Bog u svojoj 
svemogućoj providnosti može izvući dobro iz posljedica nekoga zla, pa i moralnoga koje je 
prouzrokovano od njegovih stvorenja“. (KKC 3129) 

Nauku o ljubavi prema neprijatelju može aw shvatiti i čisto zdravo razumskim 
promišljanjem. Ne smijemo jedan drugomu činiti zlo. To znači međusobno se uništavati. Zlu mora 
jednom biti kraj, nije dobro nikome mržnjom odgovarati na mržnju jer samim time uništava svoj 
život. Trebamo oprostiti i zlo dobrim uzvratiti. Kad neprijatelju dobro učinimo, ako je iole pošten 
shvatiti će prije ili poslije i nam dobro dobrim vratiti. Ako smo mu zlo učinili, on će nam zlo zlim 
vratiti. 

Mržnja i osveta je znak ne samo da netko nema Kristova Duha nego i čisto ljudske 
zaostalosti, primitivizma. Što je čovjek učeniji i odgojeniji, to je manje sklon osveti, a više 
širokogrudnosti i humanosti. 

Crkva uči: »Poštivanje i ljubav moraju se protegnuti i na one koji drugačije od nas misle i 
rade u društvenim, političkim ili vjerskim pitanjima. Jer, sa što više čovječnosti i ljubavi prodremo 
u njihov način mišljenja, lakše ćemo moći s njima zapodjenuti dijalog« (GS 28). 

U čemu se sastoji ljubav prema neprijatelju? Kršćanska se ljubav prema neprijatelju očituje 
tako da se neprijateljima ne osvećujemo, da im zlo dobrim vraćamo, da se za njih molimo i da im 
nastojimo oprostiti. Ovdje valja napomenuti da su praštanje i ljubav o kojima govorimo čin volje a 
ne osjećaja koji su redovito protivni prema onima koji nam čine zlo što je u biti čisto naravna i 
nonnalna reakcija čovjeka. Ipak čovjek, posebno ako se moli može ići protiv svojih osjećaja i u 
volji oprostiti, ili barem željeti oprostiti, nakon toga se moli za sebe, da može svim srcem oprostiti i 
ljubiti do čega će prije ili kasnije doći, moli za i bližnjega koji mu čini zlo, čime će ako ne 

primijeniti bližnjega onda barem umanjiti učinak njegovih loših čina prema nama. Grijeh i krepost 
ne sastoje se u osjećajima nego su čini volje i odluke, tako da osoba može oprostiti pa i ljubiti 
bližnjega u smislu da mu želi dobro, a u duši imati suprotne osjećaje prema toj istoj osobi s kojima 
se bori i ide Bogu da joj pomogne. 

Ljubav prema neprijatelju i praštanje su postepeno objavljeni u Svetom pismu. U starom 
zavjetu Mojsijev je kazneni zakon propisivao ovako: »Nanese li netko bližnjemu svojemu tjelesnu 
štetu, neka mu se učini isto tako kao što je on učinio: Ranu za ranu, oko za oko, zub za zub! Ista 
tjelesna šteta, što ju je on nanio drugome, neka se i njemu nanese« (Lev 24, 19 - 20). 

Isus na potpuno novi način postavlja stvari: »Čuli ste daje bilo kazano: Oko za oko, zub za 
zub! A ja vam kažem: Ne opirite se zlu, nego ako te tko udari po desnom obrazu obmi mu i drugi!« 
(Mt 5, 38 - 39). Kršćanima neka ne vrijedi samo čisto naravno pravo! Isus želi da Njegova i Božja 
ljubav nad popuni i oplemeni naravni zakon! 

Zlo treba svladati dobrotom. Neprijatelji su Isusovi išli tako daleko da su ga oklevetali, da 
ima đavla u sebi. Tvrditi da Isus ima u sebi najljućeg neprijatelja svetosti, samoga đavla strahovita 
je kleveta. Isus, mjesto srdžbe i osvete odvrati mirno: »Ja nisam opsjednut zlim duhom, nego čatim 
Oca svojega, a vi mene prezirete« (Iv 8, 49). Isus »nije vratio psovkom kad su ga psovali, nije 
prijetio kad je trpio, nego se prepustio onome koji gaje nepravedno osudio« (2 Pt 2, 23). 

Isus, prolazeći kroz Samariju, u nekom je mjestu trebao prenoćiti, ali Ga Samarijanci kao 
Židova ne primiše, jer su živjeli u neprestanoj svađi sa Židovima. Apostoli, Jakob i Ivan bili su 
postupkom Samarijanaca tako ogorčeni da su došli na misao neka bi Bog ognjem spalio Samariju, 
pa zato upitaju Isusa: »Gospodine, hoćeš li da zazovemo oganj s neba da ih uništi?« Isus se okrene 
prema apostolima i ukori ih: »Ne znate čijega ste duha. Sin čovječji nije došao da upropasti duše 
nego da ih spasi« (Lk 9,55 56). 

Sveto Pismo veli: »Ne daj da te zlo nadvlada, nego nadvladaj zlo dobrim« (Rim 12, 21). 
Bog u biti hoće da mi njenu prepustimo sud s vjerom da on dobro nagrađuje a zlo kažnjava, a od 
nas traži da mi sami ne činimo zlo i da koliko nam je to moguće pomognemo drugom koji je pao u 
zlo, pa makar ga činio i nama, da prestane činiti zlo. »Ne osvećujte se sami« (Rim 12, 17). Gospod 
Bog veli: »Moja je osveta, ja ću je vratiti« (Pnz 32, 35). Božja je pravednost nepogrešiva. »Bog 
naplaćuje dobro, a kazni zlo kako je tko zaslužio, ako ne uvijek na ovom svijetu, a ono svakako na 
drugom«. Ne miješajmo se u Božje sudovanje. Koliko je tko zla počinio i koliku je kaznu zaslužio, 
o tom neka sudi Gospod Bog komu nije ništa sakriveno, a ne mi ljudi koji smo ograničeni u znanju i 
opaki u djelima, pa smo rijetko pravedni pogotovo kad se radi o nama samima. 

»Ali treba razlikovati zabludu koja se uvijek mora zabaciti, od zabludjeloga koji uvijek 
zadržava osobno dostojanstvo, pa i kada je opterećen la ž nim ili manje točnim religioznim 
shvaćanjem. Bog je jedini sudac i ispitivač srdaca. Stoga nam zabranjuje da sudimo o ma čijoj 
unutarnjoj krivnji«. (GS 28). U biti kršćani Isusu za ljubav, jer njega ljube, njemu žele služiti žele 
biti poslušni njegovoj riječi pa i onda kada Isus od njih traži da ljube svoje neprijatelje, uz to kršćani 
to čine i snagom Isusove milosti po sjedinjenju s njima po molitvi i sakramentima. A ta ljubav ide 
sve do herojskoga stupnja kreposti ljubavi, što je najveći znak i dokaz sjedinjenja duše s Isusom. 
Isus koji je s križa oprostio onima koji su ga mučili i ubijali, po sjedinjenje s dušom daje snagu i 
svecima da mogu oprostiti i ljubiti u situacijama kada je to nemoguće našoj ljudskog naravi: 

Sv. Alfon Liguori Ljubav o ljubavi prema neprijateljima uči: „Iznad svega vam želim staviti 
na srce ljubav prema neprijateljima. "Ljubite neprijatelje," kaže naš Gospodin, "činite dobro svojim 
mrziteljima; molite za one koji vas progone i kleveću, da budete sinovi svoga Oca koji je na 
nebesima" (Mt 5,44-45). Kako je žalosno vidjeti kršćane koji idu u crkvu i čak pristupaju svetoj 
pričesti, pa ipak nose neprijateljstvo u svome srcu! Ako ti je netko učinio nepravdu pa ti čezneš za 
osvetom, nastoj postupati poput svetaca. Sveti Paulin nam kaže da ljubav prema neprijatelju 
predstavlja nebesku osvetu. Sveta Katarina Sijenska osvetila se ženi koja je napala njezinu čast, a 
osveta je bila ovakva: za vrijeme duge i teške bolesti koju je ta žena trpjela sveta ju je Katarina 
dvorila poput sluškinje. Sveti je Akacije prodao svoje imanje kako bi pomogao čovjeku koji mu je 
oduzeo dobar glas. Sveti je Ambrozije podnosio čovjeka koji gaje pokušao usmrtiti. 


222 



Venustijan, upravitelj Umbrije i progonitelj Crkve, dao je odsjeći ruke svetome Sabinu, 
biskupu Spoleta, budući da se svetac nije htio pokloniti kumiru, nego gaje razbio u komadiće. Nato 
su upravitelja spopali tako žestoki bolovi u očima daje dozvao sveca u pomoć. Sabin se pomolio za 
njega te mu je izliječio ne samo tijelo nego i dušu; upravitelj je prigrlio istinitu vjeru. 

Sveti Ivan Zlatousti donosi nam sljedeći primjer. Kada je antiohijski patrijarh sveti Melecije 
ugledao ljude spremne da kamenuju stražara koji gaje odvodio u progonstvo, svetac je raširio ruke i 
zagrlio ga te mu na taj način spasio život. No netko će reći: to su bili sveci, ja nemam takve snage i 
milosti. Sveti Ambrozije odgovara: "Nedostaje li ti snaga, moli Boga pa će ti je dati." Ako 
opraštamo drugima, sigurni smo da će i nama biti oprošteno: "Praštajte i oprostit će vam se" (Lk 
6,37). "Kada bih uskrisio nekoga mrtvaca," veli sveti Ivan Krstitelj Verani, "ne bih bio toliko 
siguran da me Bog voli kao onda kada sam spreman činiti dobro nekome tko mije učinio zlo." Sam 
je naš Gospodin jednoga dana rekao svetoj Anđeli Folinjskoj: "Najsigurniji znak uzajamne ljubavi 
mene i mojih slugu sastoji se u tome da vole nekoga tko ih je uvrijedio." 

Ako ne možeš učiniti ništa drugo, dragi čitatelju, moli za one koji su te uvrijedili ili nanijeli 
nepravdu. Redovničke su susestre običavale govoriti o svetoj Ivani od Križa: "Ako želite da majka 
Ivana za vas moli, potrebno je samo da je uvrijedite." Jednoga dana, kada je sveta Elizabeta 
Ugarska molila za osobu koja ju je uvrijedila, začula je riječi našega Gospodina: "Nikada nisi 
izrekla molitvu koja bi mi bila milija od ove; zbog toga ti opraštam sve tvoje grijehe." 

Ljubav koja ima za cilj duhovnu dobrobit bližnjega zasigurno je najbolja. U Božjim očima, 
kaže sveti Bernard, jedna duša vrijedi više negoli cijeli svijet. Prema tome, ima li ičega 
plemenitijega i uzvišenijega nego zajedno s Isusom Kristom raditi oko spasenja duša? Ti ćeš možda 
reći: nisam pozvan u službu svetišta, to je posao svećenika. Sveti Augustin odgovara: "Ako doista 
ljubiš Boga, učinit ćeš sve što možeš kako bi ga i drugi ljubili." Na sličan način možemo reći: ako 
uistinu ljubiš sama sebe, dat ćeš sve od sebe da pridobiješ duše za Boga jer onaj tko obrati 
grješnika, spašava ne samo grješnika, nego i sama sebe. Kada je Jonatan uz veliku pogibelj izbavio 
Židove iz filistejske ruke, njegov gaje otac osudio na smrt jer je, unatoč zabrani, pojeo malo meda. 
No narod je rekao Šaulu: "Zar da umre Jonatan, koji je sve nas spasio od smrti?" (usp. 1 Sam 
14,45). Tako su mu izmolili oproštenje i spasili život. 

Na sličan način, duše kojima pomognemo da se spase, usrdno će se zauzeti za nas pred 
Božjim sudištem. A Bog će ovako odgovoriti na njihovo zauzimanje: "Od sada... neka otpočinu od 
svojih trudova, jer prate ih djela njihova!" (Otk 14,13). Sveti Grgur kaže da ćemo steći toliko kruna 
koliko duša pridobijemo za Boga. "Tako neka svijetli vaša svjetlost pred ljudima da vide vaša dobra 
djela i slave Oca vašega koji je na nebesima" (Mt 5,16). Naš je Gospodin jednoga dana rekao svetoj 
Mariji Magdaleni de' Pazzi: "Pogledaj koliko se kršćana nalazi u đavlovim rukama; ako ih moji 
izabranici ne oslobode molitvom, ti će nevoljnici zauvijek propasti." 

Ako se nađeš uz umirućega, sjeti se da vršiš djelo ljubavi koje je Bogu vrlo milo. Sveti Filip 
Neri često je viđao anđele kako stavljaju utješne riječi na jezike onih koji su okruživah umiruće. 
Pobrini se da se na vrijeme dozove svećenik kako bi podijelio posljednje sakramente dok je umirući 
još pri svijesti. Potiči umirućega na male čine vjere, ufanja, ljubavi i kajanja. Pomozi patniku da što 
češće izgovara sveta imena Isusa i Marije te da se prepusti u Božju volju. Kada se duša dijeli od 
tijela, moli molitve za umiruće i preporuči dušu kada se pojavi pred Božjim sudištem. Vazda zeleni 
molitveni vijenac treba položiti na grob, a za vrijeme svete mise valja činiti čest spomen kako bi 
pokojnikova duša brzo ušla u vječnu radost naše nebeske domovinc“.( Vježbanje u savršenosti IV) 

Razmisli! Stavljam li ograničenje mojoj ljubavi prema bližnjemu? Razlikujem li u svome 
iskustvu čine volje i odluke da im oprostim i želim dobro od osjećaja koji se javljaju prema osobi 
koja me je povrijedila? Molim li za bližnjega, pa i za one koji su me povrijedili? Jesam li svjestan 
da ako ustrojem u odluci i volji da činim dobro i ljubim onoga tko me je povrijedio te molim za 
mene i njega da će se s vremenom dogoditi u duši cjelovito izmirenje i praštanje? 

2.2. STOŽERNE KREPOSTI 


O stožernim krepostima Crkva uči: „Četiri kreposti imaju ulogu stožera. Zato se i zovu 
»stožerne« (kardinalne); sve ostale se svrstavaju oko njih. To su: razboritost, pravednost, jakost i 
umjerenost. »Ako li tko ljubi pravednost, kreposti su plodovi njezinih napora: jer ona poučava 
umjerenosti i razboritosti, pravednosti i hrabrosti« (Mudr 8,7). U mnogim poglavljima Svetog 
pisma te se kreposti hvale pod drugim imenima. 

Razboritost je krepost koja upućuje praktični razum da u svim prilikama razlikuje naše 
istinsko dobro i da izabere prikladna sredstva da ga izvrši. Čovjek »pametan pazi na korak svoj« 
(Izr 14,15). »Budite mudri i budni u molitvama« (7 Pt 4,7). Razboritost je »ispravna norma 
djelovanja«, piše sveti Toma slijedeći Aristotela. Nema ništa zajedničkog s plašljivošću ili strahom, 
ni s dvoličnošću ili pretvaranjem. Nju nazivaju kormilarom kreposti: jer ravna drugim krepostima 
pokazujući im pravilo i mjeru. Razboritost neposredno upravlja sudom savjesti. Razborit čovjek 
odlučuje svoje vladanje i uređuje život slijedeći taj sud. Zahvaljujući toj kreposti mi primjenjujemo 
moralna načela na pojedinačne slučajeve bez pogreške i svladavamo dvojbe o dobru što ga treba 
izvršiti i o zlu što ga treba izbjeći. 

Pravednost je moralna krepost koja se sastoji u postojanoj i čvrstoj volji dati Bogu i 
bližnjemu što im pripada. Pravednost prema Bogu zove se »krepost bogoštovlja« (virtus religionis). 
Pravednost prema ljudima upućuje da se poštuju prava svakoga te se u ljudskim odnosima uspostavi 
sklad koji promiče pravičnost glede osoba i općeg dobra. Pravedan čovjek o kome se često govori u 
svetim Knjigama odlikuje se trajnom ispravnošću svojih misli i čestitošću vladanja prema 
bližnjemu: »Ne budi pristran prema neznatnome, ne popuštaj pred velikima: po pravdi sudi svome 
bližnjemu« (Lev 19,15). »Gospodari, pružajte svojim robovima što je pravo i pravično znajući da i 
vi imate Gospodina na nebu!« (Kol 4,1). 

Jakost je moralna krepost koja u poteškoćama osigurava čvrstoću i postojanost u traganju za 
dobrom. Ona jača odluku da se čovjek opre napastima i svlada zapreke u moralnom životu. Krepost 
jakosti osposobljava ga da pobijedi strah, čak i smrt, i da se odvažno suoči s iskušenjima i 
progonstvima. Ona daje hrabrost da se čovjek odrekne i žrtvuje vlastiti život, da bi obranio 
pravednu stvar. »Gospodin je moja snaga i pjesma« (Ps 118,14). »U svijetu imate muku, ali hrabri 
budite - ja sam pobijedio svijet!« (Iv 16,33). 

Umjerenost je moralna krepost koja obuzdava privlačnost naslada i osposobljuje za 
ravnotežu u upotrebi stvorenih stvari. Ona osigurava gospodstvo volje nad nagonima i drži želje u 
granicama čestitosti. Umjerena osoba vlastite osjetne težnje usmjeruje prema dobru, čuva zdravu 
moć rasuđivanja, ne ide za vlastitim »nagonom« i vlastitom snagom »slijedeći strasti svoga srca« 
(Sir 5,2) . Stari zavjet često hvali umjerenost: »Ne idi za svojim strastima, kroti svoje požude« (Sir 
18,30). Novi zavjet je naziva »uzdržljivost« ili »trijeznost«. Mi moramo živjeti »trijezno i pravedno 
i pobožno (...) na ovome svijetu« (Tit 2,12). 

Dobro živjeti ne znači ništa drugo nego ljubiti Boga svim svojim srcem, svom svojom 
dušom i svim svojim djelovanjem. Njemu se daje potpuna ljubav (po umjerenosti) koju nikakva 
nesreća ne može pokolebati (što očituje jakost), ljubav koja samo njega sluša (to je pravednost), 
koja bdije da bi razlikovala sve stvari, u strahu daje ne bi zatekla lukavost i laž (a to je razboritost) 14 . 
(KKC 1796 -1799) 

2.2.1. Razboritost 

Često ne znamo odrediti koji je pravi put za nas i kako se u raznim situacijama trebamo 
postaviti. Biti razborit nije lako, pogotovo u današnjemu svijetu kada smo bombardirani 
infonnacijama, kada su nam nametnuti la ž ni stilovi života, kada se od nas toliko toga zahtijeva. U 
svemu tome mladi se čovjek teško snalazi. Uvelike zbog toga što i ne zna kako i kamo krenuti, 
kome se obratiti za pomoć. Mediji nam nameću poganske stavove koji su protuprirodni, koji 
odbacuju normalan i zdrav život i koji nas odvode na krivi put. A kako ostati na pravome putu? 
Tako da ne vjerujemo lažnim obećanjima, ne idemo tamo gdje nam nude kratkotrajno zadovoljstvo. 

Tamo nećemo pronaći sreću. Sreća - a gdje se ona skriva? Sreću i zadovoljstvo možemo pronaći u 
Bogu jer „samo je u Bogu mir, dušo moja“. 

Razborit je onaj čovjek koji u svakoj prigodi zna što treba učiniti, što ne činiti, a što 
izostaviti; onaj koji u svemu radi kako Bog hoće. Razboritost zauzima prvo mjesto među četirma 
stožernim krepostima. Zato se i zove »majka svih kreposti«. Razboritost je temelj svim drugim 
krepostima. Kreposti su prave su kreposti samo onda ako su razborite. Netom im nedostaje 
razboritost, one više nisu krepost. 

U životu treba osobito paziti na razboritost u tome da ono što je korisno i bolje, 
pretpostavimo onomu što nije korisno i što je manje dobro. Evo par primjera nekoliko situacija u 
koje ukazuju na razboritu prosudbu u životu. Neki čovjek vrlo punio i napeto radi u tvornici, uredu 
ili školi. Opravdano misli na odmor. Sine mu misao: Da pođem u gostionicu, tamo bi se kartao, pio 
i pušio, pa bi mi bilo lakše. Dolazi razboritost pa kaže: Bolje je i korisnije za odmor od napetosti 
poći u prirodu na šetnju ili se baviti nekim sportom. 

Netko je bogat i može dati obilnu pomoć drugomu. Ako dade pomoć društvu za zaštitu 
životinja, učinio je dobro djelo. Ako pomoć dade siromašnoj obitelji koja gladuje, ili zavodu u kom 
su smještena siromašna djeca, učinit će bolje djelo. Tu će razboritost reći: Daj pomoć radije 
siromašnoj obitelji ili ubogoj djeci nego za zaštitu životinja, jer je čovjek vredniji i plemenitiji od 
životinje. 

Narav razboritosti nalaže da se nikomu ne povjeravamo na laku ruku. Zlato je šutjeti, a tek 
srebro govoriti. Nigdje ne stoji da čovjek mora iznositi van sve što ima u duši. Treba dobro paziti 
komu ćemo otkrivati stanje svoje duše. Svaki čovjek ima pravo na svoju privatnost i nema sile koja 
bi ga primorala da se otvara. A život pokazuje daje dobro čuvati tajne i hvali svakoga tko je šutljiv 
i vjeran čuvar tajna svojih i tuđih. Razboritost, dakle, zahtjeva mjeru i kod govora i šutnje. 

Razboritost traži da se izmjenjuju rad i odmor. Sto je rad napetiji, to više troši duševne i 
tjelesne sile. To naročito vrijedi za intelektualni rad. Kod napetog rada može doći i do poremećaja 
uma. Zato razboritost traži da se rad na stanovito vrijeme prekine, da se i tijelu i duhu dade vremena 
za odmor i oporavak. Crkva na temelju Svetoga Pisma uči neka šest dana radimo, a sedmi dan treba 
da bude počinak. Tko marljivo i savjesno radi šest dana, dosta se naradio; njemu je za počinak 
potreban sedmi dan, tj. nedjelja. 

Razboritost nas upućuje da ne težimo za nečim za što nemamo sposobnosti. Nema veće 
torture ili mučenja, a prema tome i veće nerazboritosti, nego kad roditelji muče dijete da silom ide u 
više škole, a ono za višu školu nema ni volje ni sposobnosti. Ih kad priprost čovjek, bez škola i 
odgoja, teži za visokim položajem, i na svaki način hoće da u društvu vodi glavnu riječ, a ne vidi 
kako je smiješan i kako mu se mnogi rugaju. 

Razboritost je potrebna svima ljudima i kod svakoga posla, a napose je potrebna roditeljima, 
nastavnicima, odgojiteljima i svim onima koji imaju vlast u rukama. Promišljen i razborit nalog 
podložnika diže i oplemenjuje, a zajednicu gradi i obogaćuje. Nepromišljen i nerazborit nalog ubija 
u čovjeku svaku volju za rad, a u zajednici stvara neraspoloženje, a time dosljedno tjelesnu i 
duševnu bijedu. 

Da bolje shvatimo njezinu narav dajemo njezinu definiciju, sastavne elemente i njezine vrste. 
Razboritost je moralna nadnaravna krepost koja upravlja naš razum da izabere u svim prilikama 
najbolja sredstva da postignemo svoje ciljeve, podređujući ih svojem konačnom cilju. To nije dakle 
ni razboritost tijela ni razboritost čisto ljudska. To je kršćanska razboritost. 

To nije razboritost požude tijela. Tijelo nas navlači da pronalazimo sredstva da postignemo 
zao cilj, da zadovoljimo svoje strasti, da se obogatimo, da se domognemo časti. Sveti ga je Pavao 
osudio, jer je ono neprijatelj Božji, jer se ono buni protiv njegova zakona i jer je ono neprijatelj 
čovječji kojega vodi u vječnu smrt. “Jer mudrost tijela smrt je, a mudrost Duha život je i mir. Jer 
mudrost tijela neprijateljstvo je Bogu, jer se ne pokorava zakonu Božjemu, a niti može. A koji su u 
tijelu ne mogu ugoditi Bogu“ (Rim 8,6-8). 

A još je manje to čisto ljudska razboritost, koja traži najbolje načine da postigne kakav 
naravni cilj, ali ih ne podređuje zadnjemu cilju kao na primjer razboritost u industriji, trgovini, 
umijeću, zanatstvu, jer svi ovi traže zaradu ili slavu, ali bez obzira na Boga i vječnu sreću. Ove 

treba podsjetiti da ništa ne vrijedi cijeli svijet zadobiti ako bi to naškodilo njihovoj duši. “Jer što 
koristi čovjeku ako dobije sav svijet, a pritom izgubi dušu svoju? “ (Mt 16,26). 

Razboritost o kojoj raspravljamo je kršćanska razboritost koja, oslanjajući se na načela vjere, 
sve svodi na nadnaravni cilj, to znači na Boga kojeg spoznajemo i ljubimo na zemlji, a posjedovat 
ćemo u nebu. Razboritost taj zadnji cilj uvijek ima pred očima, te potiče da se potraži u njegovom 
svijetlu najbolja sredstva kako ćemo upraviti sve svoje čine prema tom cilju. Ona zahvaća dakle sve 
pojedinosti našeg života: ona upravlja naše misli i ne da im da odlutaju daleko od Boga. Ona 
upravlja našim nakanama da odbace i odstrane sve ono što bi moglo pokvariti njihovu čistoću, ona 
upravlja našim čuvstvima, osjećajima i željama da ih priveže uz Boga. Ona upravlja i našim 
vanjskim činima i izvršenjem odluka, da ih usmjerimo prema svojem posljednjem cilju. 

Svojim razumom čovjek sudi i razlučuje što je u svakoj pojedinoj prilici zgodnije i prikladnije 
da postignemo svoj cilj. To je vještina praktične primjene prosudbe koja, uz poznavanje načela, 
povezuje poznavanje pozitivnih stvarnosti u kojima moramo urediti svoj život. Ipak ima kod toga 
udjela i volja koja nalaže razumu da promotri motive i razloge, koji joj omogućuju da učini jasan 
izbor i kasnije da naredi izvršenje tako izabranih sredstava. 

Temelj kršćanske razboritosti nije samo razum nego razum osvijetljen vjerom. To je najljepše 
izrazio naš Gospodin u svojem govoru na gori gdje on nadopunjava i usavršuje Stari Zakon, čisteći 
ga od krivih tumačenja židovskih učitelja. Nadnaravna razboritost crpi dakle svoju svijetlost i svoja 
nadahnuća u evanđeoskim načelima, koja su oprečna načelima duha svijeta. 

Da iz toga izvede primjenu za svagdanje čine, nadnaravna se razboritost uz Sveto pismo i 
nauk Crkve nadahnjuje na nauku i primjerima svetaca, koji su zaživjeli evanđeoski nauk. Tako smo 
moralno sigurni da nećemo zabludjeti. 

Nadalje sredstva koja podupiru kršćansku razboritost su nadnaravna kao molitva i sakramenti 
koji jačaju naše snage za dobro, pomažu nam da postignemo bolje rezultate. 

To će nam biti jasnije ako promotrimo sastavne dijelove ove kreposti. Tri su posebno nužna 
uvjeta želimo li da nam djelovanje bude razborito. To su: zrelo promisliti, pametno se odlučiti i 
dobro izvršiti. 

Prije svega se traži zrelo promisliti i to zato da pronađemo najzgodnije načine za postignuće 
cilja koji se stavlja pred nas, a to zrelo promišljanje mora biti razmjerno s važnošću odluke koju 
stvaramo. Da to razmišljanje bude što zrelije, čovjek će sam promišljati i pitat će za savjet druge 
pametne ljude. 

Prije svega će sam razmišljati i to o prošlosti, sadašnjosti i budućnosti. Sjećanje na prošlost 
čovjeku može biti od velike koristi. Kako glavne oznake ljudske naravi ostaju iste kroz vjekove, 
važno je pitati za savjet i promotriti prošlost, vidjeti kako su kroz povijest naši “stari“ rješavali 
probleme koji se stavljaju pred nas. Iskustvo koje su oni stekli rješavajući ih, osvijetlit će nam naše 
neiskustvo i tako ćemo izbjeći mnoge pogreške. Promatrajući on u čemu su uspjeli i ono u čemu su 
zabludjeli, lakše ćemo razumjeti opasnosti kojih se treba kloniti i sredstva koja treba primijeniti. Ali 
je isto tako važno obazirati se i na vlastito iskustvo, već od ranog djetinjstva imali smo se prilike 
sresti, ovog ili onog dana, sa sličnim poteškoćama. Moramo se pitati u čemu smo uspjeli, u čemu 
smo doživjeli neuspjeh i odlučno si reći. Neću i ne želim se izlagati istim opasnostima niti podleći 
istim napastima. 

Treba voditi računa i o sadašnjosti, različitim uvjetima u kojima živimo: svako doba, kao i 
svaki čovjek, ima svoje vlastite sklonosti, a i mi sami nemamo u starijoj i zrelijoj dobi isti ukus i 
sklonosti koje smo imali u mladosti. Tu će nam dakle doći u pomoć razum ,koji će nam pomoći u 
tumačenju prošlog iskustva, prilagođujući ga sadašnjim prilikama. 

Konačno je važno misliti i na budućnost. Vrlo je pametno, prije nego se odlučimo, 
predvidjeti, koliko je to moguće, posljedice naših čina za nas same, kao i za druge. Tako, sjećajući 
se prošlosti i gledajući naprijed u budućnost, možemo bolje srediti svoju sadašnjost. 

No nije dosta da čovjek samo razmišlja, treba znati pitati za savjet i druge prokušane, pametne 
i iskusne ljude: jedna jedina riječ, jedna primjedba kakvog prijatelja, bližnjeg, otvara nam oči i 
pokazuje onu stranu stvari koju smo mi zaboravili ili zanemarili. U dvije glave ima više mudrosti 
nego samo u jednoj, a iz dijaloga se uvijek rađa nova spoznaja. Koliko je to još istinitije i koliko to 

više vrijedi za riječ kakvog pametnog duhovnog vođe, koji nas poznaje i koji vidi bolje od nas stoje 
korisno za našu dušu. Treba dakle brižljivo i poučljivo tražiti savjet pametna i iskusna čovjeka. To 
nam uostalom nimalo ne smeta da vježbamo i svoje osobno oštroumlje, koje nam pomaže da vidimo 
brzo i točno što ima osnovana i istinita u savjetima koje dobivamo, isto kao i u našim vlastitim 
zapažanjima. 

Ali ne smijemo nikada zaboraviti obratiti se za savjet i najboljem Savjetniku, Ocu svijetlosti i 
često će nam pobožno izmoljeni jedan Dođi Duše presveti biti korisniji nego mnogo i dugo 
razmišljanje. 

Kad je čovjek tako razmislio, onda treba dobro prosuditi, to znači odlučiti, koja su sredstva, 
među onima koja su nam sugerirali drugi i mi sami, najuspješnija. Da u tom uspijemo treba: 

Osloboditi se prije svega predrasuda, strasti i utisaka, jer su sve to elementi koji iskrivljuju 
sudove i treba se postaviti odlučno nasuprot vječnosti, da sve procjenjujemo u svijetlu vjere. 

Ne zaustaviti se samo na površini nekog problema i razloga, koji nas nukaju da se odlučimo 
na ovu ili onu stranu, nego ih ispitati do u tančine i to pronicavo mjereći sve razloge za i protiv, 

Konačno treba odlučno donijeti odluku bez pretjeranog oklijevanja. Nakon što smo zrelo 
promislili, već prema važnosti posla koji poduzimamo, pa nakon što smo se odlučili za ono što nam 
izgleda najbolje, Bog nam neće zamjeriti na onom što radimo, jer smo učinili sve da spoznamo 
njegovu volju. I zato možemo i smijemo računati na njegovu milost u izvršavanju svojih odluka. 

Zatim ne treba dugo odugovlačiti s izvršenjem plana koji smo donijeli. To podrazumijeva 
tri stvari: predviđanja, pažnju i gledanje oko sebe te smotrenost i računanje s poteškoćama. 

Predvidjeti znači računati unaprijed s potrebnim naporom za ostvarenje naših namjera, sa 
zaprekama koje će nam kod toga smetati, sa sredstvima koja ćemo upotrijebiti da ih svladamo, tako 
da omjerimo napore sa ciljem koji želimo postići. 

Pažljivo gledanje oko sebe : treba otvoriti oči, promatrati stvari i osobe da iz toga izvučemo 
najbolji mogući dio. Treba promatrati sve okolnosti, da im se prilagodimo. Bdjeti nad događajima, 
da se njima okoristimo ako nam odgovaraju, da preteknemo njih ili njihove zle posljedice ako nam 
ne odgovaraju. 

Smotrenost: „Gledajte dakle pomno kako ćete živjeti. Ne kao ne mudri, nego kao mudri“ (Ef 
5,15). I onda kada smo sve predvidjeli, stvari se ne odvijaju uvijek onako kako smo predvidjeli, jer 
su naša mudrost i razum ograničeni i slabi. Treba dakle u moralnom životu, kao i u poslovima, 
dobro paziti: duhovni neprijatelji, kako smo to prije pokazali, često iznova napadaju i vraćaju se. 
Tada treba okoristiti duhovnom snagom koju smo zadobili kreposnim životom, molitvom, 
sakramentima i savjetima duhovnog vođe. Tako čovjek ne postaje žrtva nepredviđenih okolnosti, 
neda se smesti i na koncu, uz milost Božju, Bog okrene na dobro namjere neprijatelja koje je sretno 
zaustavio. 

BI. Marija Terezija od Sv. Josipa uz poniznost i ljubav s pravom naglašava važnost 
razboritosti za duhovni život i rast. Blaženica poručuje: 

„Što imaš učiniti, ne započinji naglo i nepromišljeno, nego sve prosudi zrelo i razborito, da 
se ne bi kasnije morala kajati.“ 167 

„Razboritost je najpotrebnija krepost. Ona je upraviteljica svih kreposti, kao što i svih djela, 
koja činimo za Boga i ljude. Čovjek od Boga dobio je razum i pamet. Ako se redovnica služi tom 
od Boga primljenom milosti na svoje spasenje kod ispunjavanja svojih dužnosti, bit će joj sredstvo 
da proslavi Boga. Razboritost je dakle od najveće važnosti.“ 168 

Kršćanska razboritost nije samo naravna. Ona je izravno preporučena u Bibliji. Razboritost 
nas uči da u svakodnevnom životu i složenim prilikama postupamo u skladu s vjerom i razumom, u 
biti zdravorazumski, ali prožeto nadnaravnim motivima vjere. Razboritost je povezana s mudrošću 
(usp. Mud 7,21). Isus ju je izravno preporučio (usp. Mt 10,16). Blaženica uči: 

„Božanski je Spasitelj izričito preporuča i dodaje. 'Budite lukavi kao zmije', ali On traži da u 
toj razboritosti, kojoj se pridodaje neka lukavost, moramo biti kao 'golubovi', tj. bez prijevare. 


16/ Isto, str. 29. 

168 Ovaj citat i svi koji slijede preuzeti su iz Direktorija Karmelićanki Božanskog Srca Isusova, 1925., str. 20-24. 

Temelj poniznosti ne može se položiti bez razboritosti. Upravo razboritost uči dušu što je prava, a 
što prividna poniznost. Razboritost se dobiva milošću Božjom i uporabom razuma. Rad moći 
razuma sastoji se u razmišljanju. Razborita redovnica promisli dobro naložene joj dužnosti ne samo 
jedanput, nego mnogo puta, i onda tek stavi ruku na djelo, koje joj i uspije na čast Bogu i Redu.“ 
Razboritost u biti znači razumno i mudro vrednovati događaje, prilike i naše izbore u svjetlu 
Isusova nauka, razlučujući što nas vodi bliže Bogu od onoga što nas udaljava od njegovih putova. 
Ona vodi dušu da realno prosuđuje i odlučuje u konkretnim prilikama. Razborita je duša spremna 
preuzeti odgovornost za svoje ponašanje i svoja djela pred Bogom i ljudima. 169 Takvu razboritost 
kao preduvjet zrelosti Majka i Utemeljiteljica Karmela BSI želi za sebe i svoje sestre: 

„Nerazborita redovnica, koja ne upotrebi moć razuma, i prelijena je da misli, radi bez 
promišljanja, a njezini poslovi ne služe na čast ni njoj ni Redu. Radila redovnica gdje mu drago, u 
kuhinji, kod djece, kod rublja, u vrtu, kod pisaćeg stola, ili na porti ili u misijama, svejedno je koja 
joj je služba ili posao povjeren, ako ne pazi, ako ne promisli, ako nije razborita, niti jedan posao 
neće dobro obaviti. 'Neka svijetli vaše svjetlo pred ljudima!' kaže Božanski Spasitelj, no nikako 
zbog kojeg drugog razloga, nego da se Bog proslavi. U čemu je to svjetlo? U čemu drugom nego u 
djelima. U djelima, koja se vrše vjernim ispunjavanjem svojih dužnosti. Dobra redovnica živi samo 
na slavu Božju. Zato i nastoji, da svaki svoj posao izvrši tako dobro, kako je samo moguće i to 
jedino radi Boga, na slavu i radost Božju.“ 

Blaženica opominje protiv mnogih stvari koje vode do nerazboritosti, pa time i do grijeha. 
Tako duša gubi milost, dovodi u pitanje temeljnu težnju duhovnoga života te gasnu želja i ljubav 
prema Bogu, a time i zdrav redovnički duh. Ona ukazuje na zamke častohleplja, nepromišljenosti, 
nepoučljivosti, odbijanja savjeta, naglosti, nemara te potiče dušu da uči iz vlastite i tuđe prošlosti i 
prihvaća prave savjete u moralnom i duhovnom životu kao preduvjet za rast i ljudsko i duhovno 
sazrijevanje. Blaženica na poseban način naglašava konkretne i praktične stvari u kojima se mora 
pokazati razboritost kako bi se sačuvalo zdravlje. 

„Nevaljala redovnica, koja je napustila put milosti trudi se također da odlično izvede svoj 
posao, ali ne na slavu Božju, nego iz častohleplja, da požanje ljudsku hvalu. Nesretna duša, koja će 
jednom stajati pred Sucem praznih ruku, i čuti riječi: 'Ne poznajem te!' 

Naš redovnički život iziskuje dobro zdravlje, jer nas naša Pravila i naše Konstitucije 
obvezuju na rad. Bolestan čovjek je kao starac, samo napola čovjek. U svijetu sažalijevaju obitelj 
koja ima u kući bolesnika. Koliko više je sažaljenja vrijedan samostan u kojem se nalaze bolesne ili 
boležljive redovnice. A što tek same bolesnice? Gledaju silni posao, a ne mogu pomoći. 

Ima bolesti koje nam Bog šalje za kušnju. No kod redovnica ih imade toliko, koje si one same 
skrive. Takova će imati malo ili nikakve zasluge od svojih patnja. 

Čime si sami možemo navući bolest? Nerazboritošću! Kad se redovnica dade voditi 
razboritošću i na pametan se način brine za svoje zdravlje, većinom ostane zdrava kroz dugi niz 
godina. Svaki pametan čovjek znade, da se kod bezmesne hrane mora uzeti barem za trećinu više 
jela, nego kad se uzima mesna hrana. 

To se nalaže svakoj Karmelićanki Božanskog Srca Isusova, najprije kao postulantici, onda 
kao novakinji, konačno bezbroj puta kao zavjetovanoj sestri. Pa ipak, koliko ih ima, koje tako 
nemamo vrše taj nalog! 

Observantne, vrijedne, radine i zdrave sestre ponajčešće su one, koje su uvijek dostatno jele, 
a s nakanom da svojim zdravljem i svojom snagom mogu služiti Bogu. Naprotiv većina, ako ne sve 
one polovične snage, one nezadovoljne, to su one, koje ovaj nalog, da jedu više nego su to činile u 
svijetu, nisu nikad poslušale, ili možda samo kratko vrijeme, i to onda kad ih je poglavarica gledala. 
Nedostatnom ishranom smanjivala se je njihova snaga sve više. Ali, ne samo tjelesna, jer takova 
redovnica nije napredovala, nego nazadovala. 

U slabom, bolesnom tijelu rijetko živi zdrava duša! Redovnica, koja se slabo osjeća, nema ni 
poleta ni snage, kao što za molitvu, tako ni za razmatranje. Njezine su misli ponajčešće bez svakog 
sadržaja. Srčanost, energija, samosvladavanje iščezava i smanjuje se svakim danom sve to više. 


169 


M. Cozzoli, La prudenzza, u Le virtu, Roma, 1995., str. 87, 107. 

Stoga je svakim danom nezadovoljnija, i redovnički život postaje joj teretom. A zašto? Tko joj je 
oteo njezin mir, njezinu radost, koju je imala u početku svoga redovničkog života? Ništa drugo 
nego neposluh! Nemarnost kojom sije uništavala zdravlje. 

To je uzrok, zašto mnoga redovnica gubi ne samo zdravlje, nego i redovnički duh. Izlaže se 
pače da jednom bude pribrojena ludim djevicama. Pomisao na ovu parabolu, koja tako podiže, a isto 
tako i potresa, trebala bi probuditi sve redovničke duše i potaknuti ih na vjerno ispunjavanje 
dužnosti prema Bogu i svome bližnjemu. 

Drugo opet, zbog čega mnoge redovnice obole jest, što rade ili se zadržavaju ne propuhu. 
Ovo se može podnijeti samo u toplim krajevima. Pa i tu će se svaki urođenik čuvati propuha kada je 
ugrijan, jer time si može prouzročiti ne samo visoku temperaturu nego i samu smrt. Posljedice 
zadržavanja na propuhu osjete se često istom nakon više godina, i to katkada neizlječivim teškim 
bolima. Isto tako škodi zdravlju kada se radi u vlažnim prostorijama ili stoji na vlažnom tlu, a ne 
manje dizanje teških predmeta. Kolike su već dospjele na stol operacije samo zato, jer su 
nerazborito dizale teške predmete, kojih težina je nadmašivala njihovu snagu, a kolike će još 
neposluh dovesti na isto mjesto.“ 

Razboritost možemo podijeliti na različite vrste, već prema predmetu na koji se odnosi. Ona 
je individualna ako ravna osobnim vladanjem, a baš o toj smo do sada govorili, ona je društvena 
kada ima za cilj opće dobro, a kako razlikujemo tri vrste zajednica, obitelj, državu i vojsku, 
razlikujemo i tri vrste te socijalne razboritosti: obiteljska razboritost koja uređuje odnose bračnih 
drugova međusobno i odnose roditelja prema djeci i obratno; građanska razboritost, koja ide za 
javnim dobrom i dobrim upravljanjem države, vojnička razboritost, koja vodi brigu o životu 
vojske. 

Razboritost je jednako potrebna i za osobno vladanje, kao i za upravljanje drugima. Potrebna 
je za osobno dobro vladanje ili naše posvećenje. Baš nam ona omogućava da se klonimo grijeha i da 
se vježbamo u krepostima. 

Da izbjegnemo grijeh potrebno je, kako smo već i rekli, poznavati mu uzroke, posljedice, 
tražiti i dobro upotrijebiti sredstva protiv njega. A baš to postižemo krepošću razboritosti, kako to 
možemo zaključiti iz proučavanja konstitutivnih elemenata. Nadahnjujući se iskustvom iz prošlosti i 
sadašnjim stanjem duše, razboritošću čovjek vidi što je za nas bilo ili što bi moglo biti u budućnosti 
uzrok ili prilika za grijeh. I baš po tome ona sugerira čovjeku najbolja sredstva koja će poduzeti da 
posve potisne ili umanji uzroke tih grijeha, sugerira strategiju kojom najbolje uspijeva pobijediti 
napasti i što više njima se okoristiti. Koliko bismo grijeha počinili bez te razboritosti! Koliko li smo 
ih počinili, jer nismo bili razboriti! 

Razboritost nam je isto tako potrebna za vježbanje u krepostima i tako olakšava naše 
sjedinjenje s Bogom. S pravom se kreposti uspoređuju s kolima kojima se vozimo k Bogu, a 
razboritost opet sa kočijašem koji tim kolima upravlja. Ona je, da se tako izrazimo, oko naše duše 
koje promatra put kojim treba ići i zapreke koje treba izbjeći. 

Ona je nužna za vježbanje u svim krepostima: u moralnim, koje se uvijek moraju držati zlatne 
sredine i izbjegavati krajnosti. Isto tako i u bogoslovnim krepostima, koje se vježbaju u zgodno 
vrijeme i na način koji odgovara različitim životnim okolnostima. Tako je na primjer zadaća 
razboritosti da traži koje su opasnosti koje prijete vjeri kao i sredstva da ih izbjegnemo kako bi ta 
vjera bila sačuvana i postala praktičnija. 

Zadaća je razboritosti da nam pokaže kako ćemo spojiti pouzdanje u Boga sa strahom od 
grijeha i Božjeg suda, kako izbjeći preuzetnost i očaj. Ona nas uči kako ljubav može dati pravu 
formu svim našim činima, bez sumnje za vježbanje u našim staleškim dužnostima. A koliko tek 
treba razboritosti u vježbanju bratske ljubavi! 

Razboritost nam je još potrebnija u vježbanju izvjesnog broja kreposti koje izgledaju da se 
jedna drugoj protive kao na primjer pravednost i dobrota, blagost i jakost, sveta strogost prema sebi 
i opravdana i dužna briga za zdravlje, ljubav prema bližnjemu i čistoća, nutarnji život i veze s 
drugima. 

Razboritost nam je isto tako potrebna ne samo za vlastiti život kod izbjegavanja grijeha i 
zadobivanja kreposti nego i kod apostolata. 

Razboritost svećeniku kazuje što će govoriti, što će prešutjeti, kako treba izmijeniti ono što 
želi da ne odbije slušatelje, kako će se prilagoditi njihovom stupnju razumijevanja Božje riječi, kako 
će govoriti da uvjeri, da takne duše i da ih obrati. To možda još više vrijedi za katekizam gdje se 
radi o odgoju djece i o stavljanju utisaka u njihovu dušu, koji će trajati cijeli život. 

U ispovjedaonici razboritost pomaže svećeniku ispovjedniku da bude oštrouman i pošteni 
sudac koji znade odrediti životnu i duhovnu situaciju, odgovornost pokornika, koji im znade 
postavljati precizna i jasna pitanja davati dobre savjete, svakome prema njegovoj dobi, životnim 
okolnostima i zvanju. Razboritost svećeniku omogućuje da bude u ispovjedaonici učitelj koji znade 
poučavati, a da ne sablazni nikoga, da bude liječnik koji može s puno takta istražiti uzroke bolesti, i 
uputiti na prave putove i sredstva. Da bude kao otac tako blizak pokornicima da u njima pobudi 
pouzdanje u Boga u sebe, a opet i tako dovoljno diskretan da ne bi pobuđivao prema sebi previše 
ljudske simpatije. 

Kako se dolazi do razboritosti? Kad je kralj Salamon preuzeo izraelsko kraljevstvo i uspeo 
se na prijestolje, pomolio se Bogu za krepost razboritosti ovako: »Daj slugi svojemu srce razumno, 
da može vladati narodom tvojim i da zna razlikovati između dobra i zla«. (2 Ljt 3, 9). Bogu se vrlo 
svidjela molitva Salamonova pa mu zato odgovori: »Jer si to zaiskao i nisi za se molio duga života, 
niti blaga, niti smrti neprijatelja svojih, nego si sebi zaprosio mudrost u pravom djelovanju, to ću ja 
udovoljiti tvojoj molbi. Evo, dat ću ti srce mudro i razumno, tako da tebi jednaka nije bilo prije 
tebe, niti će biti tebi jednaka poslije tebe. Ali dat ću ti i to, što nisi iskao, i blago i slavu, tako da tebi 
jednaka ne bude među kraljevima, dok si živ« (3 Ljt 3, 11-13). 

Iskustvo je svjedokom da se sklonost ka kreposti razboritosti može naslijediti i od roditelja. 
Razboritost se dobiva i plemenitim odgojem. Ali je zajamčena činjenica da je velika i neobična 
razboritost posebni Božji dar, koji Duh Sveti daje čovjeku po žarkoj i ustrajnoj molitvi, kako to 
divno pokazuje Sveto Pismo na kralju Salamonu. 

Mnogo će u razboritosti napredovati onaj tko postojano suzbija svoje glavne mane. 
Razborito može suditi samo smiren i staložen čovjek, samo onaj čovjek koji zrelo i svestrano stvar 
razmisli. Prema tome je strastven, žestok i nagao čovjek daleko od razboritosti. Svaka strast 
pomućuje pravilno prosuđivanje razuma. A čim razum ne sudi pravilno, već je razboritost 
isključena, jer razboritost i nije drugo nego ispravno suđenje razuma: što valja ovaj čas učiniti, 
odnosno što se ne smije učiniti. 

Svi se učitelji i odgojitelji, duhovni i svjetovni, slažu u tome daje povijest učiteljica života. 
Što čovjek prošle događaje, svoje i tuđe, temeljitije ispita i prouči, to će se u budućem životu bolje 
snaći i razboritije suditi. Zapravo i nema ništa nova na svijetu. Ni u našim danima, koje zovemo 
burnim, nema ništa nova, ništa takova što već nije bilo ili postojalo na svijetu. Može biti koja 
sporedna okolnost nova, a stvar u sebi se sigurno već odvijala na svijetu. Zato opravdano veli 
Propovjednik u Svetom Pismu: »što je bilo, opet će biti. Što se dogodilo, opet će se dogoditi. Ništa 
novo nema pod suncem« (Prop. 1, 9). 

Razboritosti puno pomaže savjetovanje s iskusnim osobama. Djecu treba neprestano 
upozoravati da u svim težim i važnijim pitanjima pitaju za savjet roditelje. I naravni zakon i 
posebna Božja milost daje roditeljima to svojstvo da svoju djecu vole, da su zabrinuti za njihovo 
dobro; pripravni su sve žrtvovati za sretan život svoje djece. Prema tome će i kod davanja savjeta 
djeci gledati da savjet bude što bolji i korisniji. Starci i starice posjeduju golemo životno iskustvo 
koje se ne da naučiti iz knjiga, nego je stečeno u životnoj borbi i vesele se kad mogu nekome 
savjetom koristiti. Zašto se mladež ne bi okoristila savjetom starijih kad je do mudra savjeta lako 
doći, a dobar savjet ne stoji ni truda ni troška ni onoga tko ga daje, a ni onoga tko ga prima; dobro 
koje iz dobra savjeta proizlazi na čast je i korist obojici. 

Ima ljudi koji se umiju majstorski pretvarati. Pokazuju se daleko boljim nego što jesu da 
mogu iskoristiti tuđu dobrotu i bezazlenost. To nije razboritost nego lukavština i prevara, dakle 
odvratna mana. Ni onaj ne može biti razborit tko je sav i uvijek u brigama kako će steći što veće 
bogatstvo. Taj je sav zaglibio u materiju. Njegova se duša ne može dići u viši i bolji svijet gdje 

vladaju kreposti, gdje vladaju vrednote duha. Materijalistu govoriti o krepostima, to je kao gluhom 
govoriti o glazbi, ili slijepcu o bojama. 

Sveto Pismo hvali Josipa koga su braća prodala u Egipat kao primjer osobite razboritosti. 
On je, tumačeći faraonove snove, upozorio faraona da će najprije doći sedam rodnih godina, a iza 
njih sedam gladnih godina, pa neka faraon u rodnim godinama brižno skuplja i čuva žito za gladne 
godine. Faraon je poslušao Josipov savjet i time za gladnih godina spasio narod od očite propasti. 
Razboritost diže ugled i spašava pojedince i obitelji, razboritost diže ugled i spašava čitave narode i 
njihove države. 

Ima jedno općenito sredstvo koje se primjenjuje kod svih kreposti, moralnih i bogoslovnih, a 
to je molitva po kojoj primamo u sebe Isusa Krista i njegove kreposti. To spominjemo jedanput za 
sve kreposti da se svaki puta vraćamo na to. I u buduće ćemo govoriti samo o sredstvima koja su 
vlastita za svaku pojedinu krepost. 

Općenito je načelo koje vrijedi za sve duše, a koje se primjenjuje i na sve kreposti, da svodimo 
sve svoje sudove i svoje odluke na svoj zadnji cilj a to je slava Božja. To je savjet koji daje sv. 
Ignacije na početku svojih Duhovnih Vježbi u temeljnom razmatranju. 

Naglasimo ipak da to neće sve duše primjeniti i usvojiti na isti način. Početnici će, 
promatrajući cilj čovjeka više, naglašavati vlastito spasenje, a oni koji su uznapredovali naglašavati 
će slavu Božju. Ovaj je drugi način u sebi savršeniji, ali njega ne mogu shvatiti i osjećati sve duše. 

Držeći se toga osnovnog pravila, početnici se vježbaju da se oslobode pogrešaka koje se 
protive kršćanskoj razboritosti. 

Tako će se prije svega boriti protiv neopravdanih prohtjeva tijela, koji pohlepno traži sredstva 
kako da zadovolji trostruku požudu, mrtveći ljubav prema užicima i imajući na pameti da lažno 
veselje ovoga svijeta, koje često slijedi gorka žalost, nije ništa u usporedbi s vječnom radošću. 

Oni se nadalje trebaju brižljivo kloniti lukavosti, prijevare i zlobe pa i u postizavanju 
plemenitog cilja, imajući dobro na pameti da je još uvijek najbolja politika ,,poštenja“, da cilj ne 
opravdava i ne posvećuje sredstva i da se, prema evanđelju, bezazlenost golubice mora vezati uz 
lukavost zmija. To je čim više potrebnije što se takve pogreške katkada predbacuju, u najviše 
slučajeva nepravedno, pobožnim dušama, svećenicima, redovnicima. Treba dakle gajiti brižljivo 
savršeno poštenje i evanđeosku jednostavnost. 

Početnici nadalje nastoje i rade na tom da krote strasti i predrasude, jer to su stvari koje 
iskrivljuju zdravi sud. Bore se najprije protiv predrasuda, jer su one krive da čovjek donosi odluku 
nakon loših promišljanja, koja mogu biti ili kriva ili nerazumna. Nadalje se bore protiv strasti, 
oholosti, sjetilnosti, naslade, pretjerane brige za zemaljska dobra, jer one uznemiruju dušu i zavode 
je da izabere ne ono što je najbolje nego ono što je najugodnije i najkorisnije u pogledu vremenite 
koristi. Da se oslobode tih loših i rušilačkih utjecaja, oni se sjećaju evanđeoskih izreka: "Tražite 
najprije kraljevstvo Božje i pravdu Njegovu". Oni se dakle trebaju truditi da ne donose kakvu 
odluku pod utjecajem neke jake strasti. Tako će postići da se u njihovoj duši nastati mir. Ako se 
ipak budu trebale brzo odlučiti, oni se tada barem na čas saberu da se stave u prisutnost Božju, 
zamole njegovu svijetlost, zdravo razumski prosude i vjerno slijede odluku. 

Trebaju se boriti protiv lakoumnosti, naglosti u suđenju ili nesmotrenosti, te paze da nikada 
ništa ne rade bez razmišljanja, bez da se ne pitaju zbog kojih motiva to rade, kakve će biti dobre ili 
loše posljedice njihovih čina, a sve to imajući pred sobom vječnost. 

Ovo će razmišljanje biti uvjetovano važnošću odluke koju trebaju donijeti, a u teškim će 
stvarima tražiti savjeta od pametna, mudra i iskusna čovjeka. Tako će početnici po malo steći 
naviku da ništa ne odlučuju, da ništa ne rade, a da to ne bude u odnos s Bogom i sa svojom 
konačnom svrhom. 

Napokon će se početnik, da izbjegne neodlučnost i pretjerano oklijevanje da se odluči, 
pobrinuti da ukloni uzroke te kolebljivosti, a to je odveć složen ili kolebljiv duh, nedostatak 
inicijative itd. Tu mi može pomoći duhovni vođa da usvoji stalna pravila kojih će se držati u 
redovitim situacijama, a u težim će slučajevima pitati za savjet. 

Što se tiče uznapredovalih duša, one se na tri načina vježbaju u razboritosti. 

Oni se dive Isusovoj razboritosti u njegovom skrovitom životu. On ostaje u Nazaretu kroz 
trideset godina vježbajući se u krepostima koje su nam teške: poniznosti, poslušnosti, siromaštvu, te 
uviđaju da bez Isusova primjera mi se ne bismo znali vježbati u tim tako potrebnim krepostima. 
Ništa se manje neće diviti Njegovoj mudrosti u javnom životu. On se bori protiv đavla, tako da mu 
mrsi račune i da ga zbunjuje odgovorima koji ne trpe prigovora. Isus postepeno iznosi svoju nauku 
prema okolnostima, postepeno otkriva sebe kao Mesiju i Sina Božjega. On se služi usporedbama iz 
redovitog života da bolje razumiju njegovu misao. Služi se parabolama da bolje otkrije ili prikrije 
ono što su tražile prilike. On vješto raskrinkava svoje protivnike i odgovara na njihova pitanja 
kojima su ga hvatali u stupicu, odgovorima koji ih zbunjuju. Isus po malo odgaja svoje učenike, 
podnosi njihove pogreške i prilagođuje svoje poučavanje onom što su oni mogli shvatiti: “ne 
možete sada nositi“ (Iv 16,12). On im međutim znade reći i teške istine, kao što je naviještanje 
svoje muke, da ih pripravi na sablazan križa. A u svojoj teškoj Muci odgovara s mirom sucima, kao 
i slugama, znajući i šutjeti u zgodno vrijeme... jednom riječi Isus znade spojiti uvijek u svim 
stvarima razboritost s odlučnošću i vjernošću dužnosti. 

Nedostatci protiv razboritosti su u prvom redu nerazboritost koja se očituje u užurbanom 
djelovanju bez promišljanja pod utjecajem strasti, osoba djeluje nepromišljeno ne obazire se na 
stvari koje su važne za donijeti dobru odluku. Drugi nedostatak je nepostojanost i odustajanje od 
dobrih odluka i sredstava koja razboritost sugerira za postizanje cilja te nemar. 

Sto se tiče Isusova nauka, on je sažeta ovim riječima: “Tražite najprije kraljevstvo Božje i 
njegovu pravdu... Budite mudri kao zmije i bezazleni kao golubovi... (Mt 6,33). Bdijte i molite“ 
(Mk 7,33). 

Razmatrati Isusove pouke i primjere te žarko ga moliti da nam dade dio svoje mudrosti, je 
glavno sredstvo da se usavršimo u kreposti razboritosti. 

Napredni zatim moraju gajiti konstitutivne elemente razboritosti, o kojima smo govorili, kao 
na primjer: zdravi razum, naviku razmišljati, poučljivost kod pitanja drugih za savjet, odlučni duh, 
duh koji predviđa i koji je oprezan, 

Moraju na koncu paziti da njihova razboritost ima odlike i oznake koje označuje sv. Jakov. 
Nakon što je povukao razliku između prave i lažne mudrosti, nadodaje: “A mudrost odozgor jest 
najprije čista, onda mirotvorna, čedna, popustljiva, poslušna, puna milosrđa i dobrih plodova, 
nepristrana, nije dvolična. A plod pravde sije se u miru onima koji mir čine“ (Jk 3,13). 

Mora biti čista, to jest mora bdjeti nad čistoćom tijela i duše i čistoćom nakane, koja nas 
sjedinjuje s Bogom, a po tome i s vječnom mudrošću. 

Mirotvorna, to jest koja čuva mir duše, tišinu, pravu mjeru, staloženost, a to nam pomaže da 
donosimo pametne odluke. 

Čedna, to jest puna popuštanja prema drugima i prema tome takva da se dade savjetovati, da 
joj se može dokazati i da popušta pred dobrim razlozima. Time se izbjegavaju naglosti koje dovode 
svađe. 

Puna milosrđa i dobrih plodova, puna milosrđa prema nevoljnima, koja uživa u tome da im 
čini dobro, jer je to jedna oznaka kršćanske mudrosti, da si nagomilava blago na nebu. 

Nepristrana, nelicemjerna, bez polovičnosti i dvoličnosti i bez licemjerstva, bez pogrešaka 
koje smetaju dušu i sud. 

O ovoj vrsti razboritosti bi. Marija Terezija od sv. Josipa kaže: „Ipak, kod Boga nije nijedna 
stvar nemoguća i On sigurno ne će uskratiti milost samospoznaje, poniznosti, razboritosti i ljubavi 
onima koji Ga ponizno mole i koji gladuju i žeđaju pravde (svetosti). Bez ovih kreposti nema 
svetosti, kao što nema nijednog 'živućeg' drva bez korijena, debla i krošnje. Dakle, drage moje, 
počnimo danas iznova uistinu nastojati oko poniznosti. Čitajte o poniznosti i počnite iznova po 
tome djelovati. Svaka neka samu sebe točno ispita i tada će uvidjeti, kako je radila protivno 
poniznosti.“ 17 ° 


Neobjavljena pisma, pismo br. 245. 

Već smo vidjeli da je Blaženica, kao i toliki drugi sveci, nošena nutarnjom gorljivošću i 
sama činila, kako kaže, nerazumne pokore. Ona to vidi u svjetlu Božje pedagogije jer će morati 
odgajati sestre i vjernike na putu savršenstva. 

„Korizma je završila, a s njom i moja neprestana glavobolja, koju sam stekla 'nerazumnim 
postom', kako sam ga kasnije nazvala. Bog nikada ne traži od nas da mi, razumom obdareni 
stvorovi, nerazumno radimo... Mislim da je Bog kod mene to pripustio zato da mogu kasnije iz 
vlastitog iskustva prosuditi koliko mi možemo postiti pri našoj djelatnosti/" 171 

Pa ipak, Majka i Utemeljiteljica Karmela BSI, uz sve preporuke sestrama da paze na dobru 
prehranu i vlastito zdravlje, i sama je činila ono što nama može izgledati nerazborito i suprotno 
njezinim preporukama. 172 U Rimu čini i ispovjednik joj odobrava zahtjevan pokornički zavjet koji 
će vjerno vršiti do kraja života. 

„Zavjetovala sam se dragom Bogu u ime zadovoljštine, kao što podnosimo sva druga 
trpljenja i poteškoće, da ću tako podnositi i ovo odricanje, naime, da nikada do kraja svoga života 
neću jesti kuhane hrane.“ 173 

Na kontemplativnom dijelu puta prosvjetljenja duhovnoga rasta krepost razboritosti poprima 
nova obilježja u odnosu na put čišćenja. Duša se u postupcima i praksama vjere i pokore više 
rukovodi gorljivim željama za Bogom, sjedinjenjem s njime i željom da radi na širenju njegove 
slave. Ne zadovoljava se prosječnim i onim što razum naziva razboritim, nego sve više ulazi u 
dinamiku mrtvenja staroga čovjeka kako bi se rodio novi u Kristu. Duša slijedi nutarnje poticaje 
Duha Svetoga koji poziva na veću ljubav i žrtvu. Ali u svim većim pokorama treba tražiti 
dopuštenje od duhovnika ili ispovjednika, kako je to učinila naša Blaženica. 

Evo citata jednoga opće poznatog teksta iz katoličke asketske i mistične tradicije koji ovu 
duhovnu dinamiku tako jednostavno i duboko opisuje: „Većina duhovnih osoba, dapače dobrih i 
kreposnih, u upravljanju sobom i drugima slijedi samo razum i zdrav osjećaj, nekima je to upravo 
odlika. Ovo je pravilo dobro ali nije dostatno za kršćansku savršenost. 

Ove se osobe redovito povode za općim shvaćanjima onih s kojima žive. I premda im život 
nije neuredan, ipak su nesavršeni. Ne dolaze nikada na uzvišenije duhovne staze, nego žive kao 
drugi, i način njihova upravljanja je nesavršen. Neko vrijeme Duh Sveti čeka njihov povratak 
samima sebi kako bi se tu, opažajući djelovanje naravi i milosti pripravili i slijedili Njegovo 
vodstvo. Ali ako se zlo služe vremenom i milostima koje im daje, na kraju ih prepušta njima 
samima, njihovoj tmini i tako im ugodnom nepoznavanju vlastite nutrine te nastavljaju živjeti usred 
najvećih opasnosti za svoje spasenje. 

Može se uistinu reći da se vrlo mali broj ljudi stalno drži Božjih putova. Većina od njih se 
udaljuje. Duh Sveti ih zove svojim nadahnućima, ali kako su neposlušni, puni sami sebe, prionuli uz 
svoje osjećaje, napuhnuti vlastitom mudrošću, ne dopuštaju takvo vođenje. Rijetko dolaze na 
Bogom određeni put, ili na njemu ustraju, i vraćaju se svojim mislima i samima sebi. Tako oni puno 
ne napreduju i smrt ih iznenada zateče; jedva da su učinili dvadeset koraka, a mogli su učiniti deset 
tisuća da su se prepustili vodstvu Duha Svetoga. 

Naprotiv, osobe prožete istinskim nutarnjim duhom, koje se vladaju prema svijetlu Duha 
Božjega, na koje su se pripravili čistoćom srca i koje slijede savršenom poslušnošću, idu gigantskim 
koracima i lete, tako reći putovima milosti.“ 174 

BI. Marija Terezija od Sv. Josipa ovu istu duhovnu stvarnost izražava drugačijim riječima, 
ali bit je poruke ista. Da bi se došlo do svetosti, nisu dosta redovita mudrost i razboritost koje se je 
naučila na prvom putu duhovnoga života i rasta. 

„Tajna svetaca je nevidljivo odricanje svoje volje, stalni rad na uništenju vlastitog 'ja'. Plod 
njihovog truda bio je duboka poniznost i jedinstvo s Božjom voljom. Ova od 'samoga sebe' očišćena 

1 7c 

srca ispunio je Bog s izvanrednim milostima i velikom ljubavlju."" 


171 Djelo Božje, str. 43. 

172 Vidi cjeline 1.3.4. i 1.3.5. 

173 Djelo Božje, str. 106. 

174 L. Lallemant, Nauk o duhovnom životu, Verbum, Split, 2003., str. 109-110. 

175 Probudimo se u Bogu! Izbor iz pisama, str. 273. 

I na kraju valja napomenuti da ako Bog po kontemplativnim kušnjama nekoj duši daje veću 
mjeru trpljenja, ona sama ne smije dodavati druge veće pokore. Ako sam Duh Sveti potiče dušu na 
to, da bi se upustila u to, treba tražiti dopuštenje od duhovnika ili ispovjednika. 

Kao što se vidi koliko više duše raste u savršenstvu, više se vježba u razboritosti na jedan 
poseban način, pod utjecajem Duha Svetoga, kako ćemo to izložiti kad budemo govorili o putu 
sjedinjenja. 

Razmisli! Mogu li za sebe reći da sam razborita osoba? U čemu se to najviše očituje, a u 
čemu imam najviše problema s razboritošču? Jesam li sklona razmišljanju i molitvi prije važnijih 
odluka? Učim li iz svoga i tuđega iskustva mudrost duhovnoga života u svakodnevici i jesam li 
otvorena za primanje savjeta? Kakva je moja razboritost? Imam li nutarnjega iskustva da Bog traži 
više od mene? Kako na to odgovaram? Kako prihvaćam patnje u kušnjama koje mi život donese? 

2.2.2. Pravednost 

Pravednost je moralna krepost koja se sastoji od postojane i čvrste volje dati Bogu i 
bližnjemu ono što im pripada (KKC 1807). To je krepost koju otkrivamo vrlo rano. U svakom je 
čovjeku po naravi usađena težnja za pravednošću. Stoga već i kod male djece čujemo ono, danas 
tako poznato: „To nije pošteno...“. Primjer pravednosti je zajednički poklon podijeliti djeci na 
jednake dijelove. Postoji tzv. uzajamna pravda, za koju možemo unutar obiteljskoga života pronaći 
nebrojeno primjera, a po kojoj smo pozvani djelovati pravedno - dati svakome što mu pripada - 
kako u stvarima, tako i u odnosima. 

Nijedan čovjek ne može živjeti sam, nego je on nužno društveno biće, biće koje živi zajedno 
s drugima. Sama činjenica ljudskog zajedništva govori da među ljudima postoje nekakvi odnosi. 
Oni su vrlo različiti jer ne postupamo isto sa svim ljudima, odnosno nemamo sa svima jednak odnos 
jer neki su nam prisniji i bliži od drugih. Ipak, sa svim ljudima koje poznajemo imamo nešto 
zajedničko, štoviše i sa svima onima koje ne poznajemo i upravo zbog toga čovjek ima na neki 
način odnos sa svakim čovjekom. Čovjekove odnose s drugima uređuje pravednost, druga od četiri 
stožerne kreposti po nauku Katoličke Crkve. Katekizam Katoličke Crkve ovako definira 
pravednost: 

„Pravednost je moralna krepost koja se sastoji u postojanoj i čvrstoj volji dati Bogu i 
bližnjemu što im pripada. Pravednost prema Bogu zove se »krepost bogoštovlja« (virtus religionis). 
Pravednost prema ljudima upućuje da se poštuju prava svakoga te se u ljudskim odnosima uspostavi 
sklad koji promiče pravičnost glede osoba i općeg dobra. Pravedan čovjek o kome se često govori u 
svetim Knjigama odlikuje se trajnom ispravnošću svojih misli i čestitošću vladanja prema 
bližnjemu: »Ne budi pristran prema neznatnome, ne popuštaj pred velikima: po pravdi sudi svome 
bližnjemu« (Lev 19,15). »Gospodari, pružajte svojim robovima što je pravo i pravično znajući da i 
vi imate Gospodina na nebu!« (Kol 4,1). 

Dobro živjeti ne znači ništa drugo nego ljubiti Boga svim svojim srcem, svom svojom 
dušom i svim svojim djelovanjem. Njemu se daje potpuna ljubav (po umjerenosti) koju nikakva 
nesreća ne može pokolebati (što očituje jakost), ljubav koja samo njega sluša (to je pravednost), 
koja bdije da bi razlikovala sve stvari, u strahu daje ne bi zatekla lukavost i laž (a to je razboritost)". 
(KKC 1797) 

Radi se o vrlini koja iziskuje trajno i redovito vršenje, što rezultira razvojem dobrog osjećaja 
za pravdu, a pravednost postaje naša dobra navika. Povezano s pravdom, postoje i prava i 
odgovornosti. Postoji i Božja pravednost koja je drugačija od ljudske. O tome govori Prispodoba o 
milosrdnome ocu (Lk 15,11-32). Iz nje možemo naučiti da ćemo po pitanju pravednosti biti utoliko 
pravedniji, ukoliko imamo više iskustva i više ljubimo. Pravedan čovjek poštuje svakoga, milosrdan 
je i otvoren za opraštanje. 

Pravedan je prirodno onaj koji daje svakome svoje, odnosno koji poštuje prava drugih. 
Kršćanski je pravedan onaj koji poštuje prava drugog, počevši od vrhovnih Božjih prava pa do 

prava koja svatko mora u sebi poštivati. Drugim riječima: po kršćanskom poimanju pravedan je 
onaj, koji vjerno izvršava sve dužnosti prema Bogu, bližnjemu, samom sebi, kako su te dužnosti 
sadržane u Deset zapovijedi zakona Božjega. 

Upravo u tom, ponešto širokom smislu, tenninologija Sv. Pisma upotrebljava obično riječ 
«pravednost», ukoliko označava ispravnost moralnog reda u čovjekovoj unutrašnjosti, po kojoj daje 
Bogu ono što je Božje, čovjeku ono što je čovjekovo, a samom sebi ono što mu pripada. Ili bolje: 
moralna ispravnost po kojoj svaki čovjekov dio teži da ga čovjek upravi prema njegovom 
konačnom cilju, te ga vršenjem svih dužnosti dovede do njegove prave i vrhovne moralne 
savršenosti. 

Upravo je u tom smislu Isus nazvao blaženima one, koji gladuju i žeđaju pravde, odnosno 
svoje svetosti i moralne savršenosti. 

U tom smislu Bog već od Starog Zavjeta, po ustima Mudraca obećava da će pravedni ljudi, 
tj. Ljudi uistinu dobri i savršeni, imati za nagradu neprolazan život u kući Božjoj: «Pravednici žive 
u vjeke. Plaća je njihova u Gospodina» (Mudr. 5, 16). 

Prema tome kršćanska pravednost zahtijeva prije svega da čovjek poštuje prava Božja, 
odnosno da mu se klanja, ljubi ga, vjerno mu služi vršeći u svemu njegovu volju, jer je On vrhovni 
Gospodar, veliki vlasnik svih stvari. Ovdje se, kao što vidite, pravednost očitava po kreposti 
religije, koja obuhvaća vjerno vršenje svih zapovijedi koje se odnose na kult, što ga dugujemo 
Stvoritelju Neba i Zemlje. 

Kršćanska pravednost na drugom mjestu zahtijeva da čovjek poštuje prava bližnjega, bio on 
bogat ili siromašan, slab ili jak, niži ili viši, jer je bližnji njemu sličan, dijete je Božje, određen za 
istu baštinu u Nebu. Upravo ovoj kreposti duguje čovječanstvo svoju moralnu i socijalnu obnovu. 
Ona je postavila granicu sramoti ropstva, strahotama ubijanja djece, tlačenju i brutalnom 
despotizmu koji je tlačio narode prije Krista a još i sada tlači nesretne narode, koji su daleko od 
blagodati Evanđelja. 

Pravednost naposljetku zahtijeva, da čovjek poštuje samoga sebe, tj. da na prvom mjestu 
poštuje svoju dušu i sveta prava koja ona ima. Ta prava traže, daje odgaja u vjeri i vodi k spasenju. 
Pravednost traži da čovjek poštuje i prava svoga tijela, života, smrti i napokon svog groba. 

U tome se evo sastoji i to zahtjeva kršćanska pravednost. Pravednost doista možemo nazvati 
kraljicom moralnih kreposti, kao što je ljubav kraljica vjerskih kreposti. Kao što je ljubav najveća 
od vjerskih vrijednosti, jer se težeći Bogu vrši u korist braće, tako je pravednost najveća od 
moralnih kreposti. Ona se odnosi na Boga, vrhovnu i vječnu pravednost, a zatim se odražava na 
bližnjemu. Ona savršene sređuje čovjeku sve njegove odnose s Bogom, njim samim i bližnjim. 

Stoga kaže Duh Sveti o čovjeku koji nastoji vršiti pravednost, da će «cvasti kao palma i rasti 
se kao libanski cedri» - Pravednik se zeleni kao palma, kao cedar libanski raste uvis (usp Ps. 91, 
13). Zbog toga su uvijek svi crkveni oci uzvisivali pravednost kao jedan od kamena temeljaca 
vjerskog i moralnog zdanja, kao jednu od najvažnijih kreposti kršćanina koja ga čini dostojnim 
divljenja i poštovanja čak i pred neprijateljima. 

Evo što kaže sv. Augustin:“ Pravednost je velika krepost i vrijedna najvećih pohvala. 
Gledajte jednog slabog starca koji se ruši pod teretom godina i bolesti, oronuo u svim svojim 
udovima. Ako je on ljubio i ljubi pravednost, ako nikada nikome nije ništa uzeo, ako je drugima 
dijelio što je od svega mogao, ako su ga u prosuđivanju tuđih djela i u njihovu nagrađivanju uvijek 
nadahnjivala načela vječne pravednosti, tada je on častan starac, vrijedan najvećeg poštovanja. Svi 
ga časte, svi ga slave i pokazuju kao uzor vrijedan nasljedovanja. A ipak što je u njemu izvana 
privlačno? Ništa. Ali usred onih blijedih nabora, usred one gomile ruševina sjaji se dragocjen biser: 
to je krepost pravednosti. To je ono, što ga čini ljubljenim i časnim! Dakle u pravednosti ima neka 
ljepota, koju ne vidimo tjelesnim očima, ali je vidimo duhovnim očima pa je tako cijenimo i 
ljubimo» (v. sv. Augustin, De ver. Relig.). 

Čak su i stari pogani visoko cijenili ovu krepost te su radi javnog divljenja i zahvalnosti 
prstom pokazivali na one, koji su je posjedovali. 

Pravednost odgovara čovjekovoj naravnoj potrebi, njegovoj dubokoj težnji, ali kao i sve 
druge ljudske sposobnosti i ona se mora jačati i odgajati vježbanjem kako bi doista postala čvrsta i 
postojana volja priznati i poštivati prava druge osobe u svim okolnostima, bilo to i na uštrb vlastitih 
interesa. 

Vlastito područje pravednosti je pravo, tj. sve što ljudsko biće - nositelj prava - može tražiti 
kao svoje. A pravo zahtijeva jednakost između traženja i odgovora, između onoga što se nekomu 
duguje i onoga što on prima. Pravda se ostvaruje postizanjem te jednakosti, koja se određuje 
objektivno, ne ovisi o subjektivnom sudu i procjeni. Pravda se ostvaruje u izvanjskim činima koji 
teže ostvarenju te objektivne isto vrijednosti. Moralni poredak zahtijeva nutarnju pravičnost: krepost 
je pravednosti ponajprije nutarnje raspoloženje duše koje nas trajno potiče dati svakomu ono što mu 
pripada. 

Riječ pravednost označuje često u Svetom Pismu skup kršćanskih kreposti. U tom smislu i 
Naš Gospodin izjavljuje da su sretni oni koji gladuju i žeđaju pravde, a to znači svetosti: “Blaženi 
koji gladuju i žeđaju pravde“ (Mt 5,6). 

Ali u malo užem smislu, kako mi tu riječ upotrebljavamo ovdje, Pravednost označuje 
nadnaravnu moralnu krepost koja upravlja našu volju da neprestano uzvraća drugima ono na što 
imaju pravo. 

To je krepost koja ima sjedište u volji i koja upravlja našim moralnim dužnostima prema 
bližnjemu. Ona se razlikuje od ljubavi, bogoslovne kreposti, po kojoj gledamo i promatramo ljude 
kao braću u Isusu Kristu i koja nas potiče da drugima činimo i ono što ne zahtjeva sama 
pravednost. 

Pravednost unosi kraljevstvo mira i reda u osobni i društveni život. Posebno zato što ona 
poštuje svačija prava, po njoj kraljuje i vlada poštenje u poslovima, ona suzbija prijevare, štiti prava 
malih i siromašnih, sprečava otimanje i nepravednost jakih i tako dovodi red u društvo. Bez 
pravednosti bi nastala anarhija, borba među interesima koji se međusobno kose, i društvo bez 
minimuma pravednosti tone prema kaosu. 

Sve su nam kreposti potrebne za spasenje i sobom nose nam više ili manje teške obaveze, 
koje treba ispunjavati. Obveze drugih kreposti mogu biti dokinute u nekim situacijama iz više 
razloga. Obveze pravednosti nikada. Mogu biti obustavljene, ali poništene nikada. 

Vi na primjer možete biti oslobođeni od vršenja nekih djela ljubavi prema svom bližnjemu 
koji je u potrebi, ako taj čin ljubavi ne možete učiniti bez svoje znatne štete ili velike neprilike. 
Naime, ljubav uz veliku nepriliku ne obvezuje. Ali ako prema svom bližnjemu imate neki dug 
pravednosti, nikakva ga neprilika i nikakav razlog na svijetu ne može dokinuti. Bit će prilika, kada 
ćete moći odgoditi izvršenje obveza pravednosti ili ga obustaviti, ali nikada ukinuti. 

Iz toga vidimo koliko je neophodno potrebna pravednost za spasenje. Pravednost je potrebna 
za postizanje Raja,ali je potrebna i za postizanje mira srca. 

«Pravednost i mir - kaže Duh Sveti - zagrliti će se » (Ps. 84). Pravednost i mir su brat i 
sestra koji idu zajedno, dvije stvari međusobno usko sjedinjene kao uzrok i učinak. Tko vrši 
pravednost, posjeduje red, pa stoga i mir u svom srcu. Tko krši pravednost, može imati samo nered, 
nemir, grižnju savjesti. 

Kako stvarno možemo ugušiti glas savjesti, koja po naravi viče protiv pogažene pravednosti 
i opominje na naknadu reda koji je nepravedno narušen? 

Poznata je zgoda iz života sv. Medarda. Jednom su mu zgodom ukrali konja koji je oko 
vrata imao obješeno zvonce. To je zvonce i dalje čudnovato neprestano zvonilo putem i u kući tata, 
pa čak kad je bilo i zakopano pod zemljom. Zato je lopov bio prisiljen vratiti životinju njezinu 
gospodaru. 

Evo slike savjesti onoga, koji je prekršio načela pravednosti. Ona je uzrok, da se čuje njezin 
glas, koji viče, prosvjeduje, opominje sve dotada dok poremećeni red ne bude uspostavljen. No, to 
nije dovoljno. Pravednost je potrebna za obiteljski i društveni život. 

Sigurno da među različitim članovima koji čine neko društvo, moraju naizmjenično postojati 
prava i dužnosti. U njihovu vršenju stoji život, mir i red društva. Bez njih bi u društvu bio metež, 
nered, klanje, pokolj, smrt. 

Evo, uklonite pravednost, pa ćete s vladavinom sile imati sve ove najodvratnije stvari. 
Uklonite pravednost, pa će se u društvu, kao i u obitelji, sve izokrenuti. Nitko više neće biti siguran 
za svoje stvari, niti za svoj život. Svi će biti, kao nekada Indijanci, prisiljeni živjeti u špiljama, 
odnosno međusobno se progoniti i ubijati. Uklonite pravednost, tada propada obitelj i društvo. 

Pravednost je po svojoj biti krepost jednakosti i prava. Kako bi bilo koje društvo, veliko ili 
malo, moglo postojati bez nje? 

Što mislite, zašto danas ima toliko nesloge u obiteljima? Zašto vidimo da među različitim 
društvenim slojevima vlada duboka, nesmiljena mržnja? Zašto se narodi, naoružani do zuba, svaki 
čas svađaju jedni s drugima a zemljom prolijevaju krv? ... 

Samo iz jednog razloga: pomaknuta je os pravednosti! Ova je temeljna krepost odstranjena, 
pogažena, povrijeđena u odnosima između naroda i naroda, nacije i nacije, a među njih se uvukao 
egoizam, puzavi podli egoizam, koji sve truje, sve postepeno uništava i ruši. Među njima je 
pravednost zamijenila pohlepa prevlasti bez ikakva obzira na tuđa prava. Stoga je usprkos tolikog 
sjaja civilizacije u svijet svečano uvedena vlast nasilja i podjarmljivanja. Govorahu stari: «Temelj je 
svakog kraljevstva pravednost)). Uklonite ispod zgrade temelj i ona će postati gomila ruševina. 

Ova je krepost potrebna, bilo s obzirom na duhovni život, bilo s obzirom na materijalni i 
društveni život! 

Razlikujemo dvije glavne vrste pravednosti: opća pravednost, koja nam propisuje da prema 
zajednicama i društvu ono što smo dužni i posebna pravednost, po kojoj pojedincima činimo ono 
što smo dužni. 

Pravednost usmjerava čovjeka u njegovu odnosu prema drugomu, tj. prema drugomu kao 
prema pojedincu i prema drugomu općenito. Stoga se koristi tradicionalna razlika između opće ili 
zakonske pravednosti i posebne pravednosti. Pravednost se proteže na ljudske odnose u svim 
područjima društvenog života. Jasno je da je zbog važnosti gospodarskog i socijalnog života 
primjena pravednosti na tim područjima posebice privukla pozornost. 

Prva opća pravednost, koja se zove i zakonska (legalna) pravednost, obvezuje nas, jer se 
temelji na strogom održavanju zakona, da priznajemo velika dobra koja primamo od društva i 
zajednice, da snosimo zakonite i opravdane obveze koje nam društvo i država nameće i da dobro 
vršimo službe koje od nas očekuje. Budući da opće dobro prevladava nad dobrom pojedinca, ima 
slučajeva kad građani moraju žrtvovati dio svojih dobara, svoje slobode pa i da stave na kocku život 
za obranu domovine. Ali društvo (država) ima također i svojih obveza prema svojim podložnicima. 
Ona mora dijeliti socijalna prava i službe prema sposobnosti svakog građanina, vodeći računa o 
pravilima pravičnosti. Ona je dužna sve štititi i svima pomoći da se sačuvaju prava i bitni interesi 
svakoga građanina: favoriziranje jednih, a proganjanje drugih je zlouporaba koja se protivi 
distributivnoj pravednosti, koja obvezuje zajednice prema njihovim podanicima. 

Prema sv. Tomi Akvinskomu, opća pravednost usmjerava osobu prema općem dobru, prema 
društvenoj zajednici. Ta krepost obvezuje sve članove društva, ponajprije one koji su na vlasti. Ona 
usmjerava sve pojedinačne čine prema općem dobru zajednice; ona privlači sve druge kreposti i 
stavlja ih u službu općeg dobra. 

Opća se pravednost naziva i zakonskom pravednosti. Naime, svi se zahtjevi općeg dobra 
izriču i konkretiziraju pozitivnim zakonima koje donosi javna vlast. Zakonska pravednost obuhvaća 
ne samo ono što zahtijevaju pozitivni zakoni, nego i ono što se - u službi općeg dobra - traži 
naravnim zakonom i može se jasno izreći u novim pozitivnim zakonima. Zakonska pravednost jest 
dinamičan pojam, kao i pojam općeg dobra. 

Druga, koju smo nazvali posebnom, uređuje prava i dužnosti građana među sobom. Ona mora 
poštivati sva prava: ne samo pravo vlasništva nego još i druga prava građana koja se odnose na 
tjelesna i duhovna dobra, na njihov život, njihovu slobodu, njihovu čast i njihov dobar glas. 

Posebna je pravednost usmjerena prema pojedinoj privatnoj osobi koja se prema zajednici 
odnosi kao prema cjelini. Dijeli se na dva različita dijela ovisno o tome uređuje li odnose između 
pojedinaca ili uređuje odnos između društva i pojedinaca. 

Ugovorna pravednost uređuje odnose između pojedinih osoba ili skupina. Primjenjuje se na 
sva područja ljudskih odnosa, proteže se na sva dobra i na sve službe na koje bližnji ima određeno 

pravo: na život i tjelesna dobra; ugled i duhovna dobra; vlasništvo, pravednu plaća za rad, pravedne 
cijene, poštene kamate itd. Ona je prvotni uvjet cjelokupnog društvenog života. U svim 
dokumentima pape insistiraju na strogom izvršavanju zahtjeva pravde. 

Diobena pravednost uređuje odnose općeg dobra prema svakoj pojedinačnoj osobi i 
zahtijeva proporcionalnost u razdiobi općeg dobra. Ona zahtijeva da se u razdiobi profita, bogatstva 
i vlasti u društvu ima u vidu osobe čije osnovne materijalne potrebe nisu zadovoljene. Diobena 
pravednost mora se slagati sa zakonskom pravednosti kako bi osobe koje ulažu svoje snage za opće 
dobro primile od toga istog općeg dobra ono što im je nužno za život dostojan čovjek. Stoga je i 
najveća nepravda protiv diobene pravednosti kad oni koji su na vlasti daju prednosti i privilegije 
nekim osobama. 

Ovdje ne možemo zaći u sve pojedinosti, i bit će dosta da se podsjetimo na glavna pravila 
koja nas moraju voditi u vježbanju ove kreposti. 

Evo nekih glavnih pravila za vježbanje u pravednosti. Očito je da vjernici, redovnici i 
svećenici imaju obvezu da se vježbaju u pravednosti savršenije, obzirnije nego li ljudi u svijetu. 
Njihova je dužnost davati dobar primjer u stvarima poštenja, isto tako kao i u svim drugim 
krepostima. Raditi drugačije značilo bi sablazniti bližnjega i dati priliku našim protivnicima da 
odbace vjeru. To bi značilo postaviti i zapreku za duhovni napredak drugim vjernicima, jer Bog 
svake pravednosti ne može pripustiti u blisko prijateljstvo one koji očito i bezobzirno krše njegove 
zapovijedi o pravednosti. 

A. Moramo dakle prije svega poštivati pravo vlasništva u svemu što se odnosi na vremenita 
dobra. Treba dakle izbjegavati sa najvećom brigom male krađe koje, skliskom nizbrdicom, dovode 
često i do većih nepravda. To načelo treba usađivati u dušu od djetinjstva, tako da se već od 
djetinjstva usadi u dušu instinktivni strah i od najmanjih nepravda. Još više treba da izbjegavamo 
krađe koje čine trgovci i industrijalci, koji neprestano čine nepravdu ili na kvaliteti ili na kvantiteti 
robe, pod izlikom da njihovi konkurenti rade to isto ili koji prodaju uz pretjerane cijene ili kupuju za 
malene iznose, zloupotrebljavajući jednostavnost ljudi s kojima rade. Treba se držati po strani od 
onih spekulacija i sumnjivih poslova gdje čovjek stavlja na kocku ili svoja dobra i sreću ili dobra i 
sreću drugih, pod izlikom da čini velika dobročinstva. 

Treba paziti da se ne zadužujemo do te mjere da čovjek postaje siguran da ih neće moći 
isplatiti. A ako ih je čovjek napravo nekoliko, on će nastojati i smatrati za svoju čast da ih vrati što 
prije. 

Kad nešto posudimo, treba s tom stvari postupati tako brižno kao da je naša i ne smijemo je 
zaboraviti vratiti što je moguće prije. 

Ako je netko hotimično učinio nekakvu štetu, pravednost ga obvezuje da štetu nadoknadi. 
Ako je to pak učinio nehotice, tada ga stroga pravednost na to strogo obvezuje, ali će osobe koje 
teže k savršenosti to učiniti u granicama svojih mogućnosti. 

Ako smo dobili na čuvanje neku svotu novca ili vrijednosnih papira za dobre svrhe, treba 
poduzeti sve potrebne mjere da ta svota, u slučaju nenadane smrti, bude upotrjebljena po nakani 
darovatelja. To posebno vrijedi za svećenike, koji primaju misne stipendije ili milostinju. Oni 
moraju ne samo u redu držati svoje račune nego imati za svoga općeg nasljednika ili oporučnog 
izvršitelja kojeg svećenika koji bi mogao jamčiti za isplatu misnih stipendija i dobru upotrebu 
milostinje. 

Isto je tako važno poštivati dobar glas i čast bližnjega. Treba izbjegavati svaki nepromišljeni 
sud o bližnjemu. Suditi svoju braću po jednostavnoj vanjštini ili po više ili manje neznatnim 
razlozima bez poznavanja dubina njihovih nakana, to znači prisvajati si Božja prava koji je jedini 
vrhovni sudac živih i mrtvih; to znači počiniti nepravdu prema bližnjemu, jer ga osuđujemo, a da ga 
i ne saslušamo, bez poznavanja pokretnih tajna njegovih čina i najčešće pod utjecajem predrasuda 
ili kakve strasti. Pravednost i ljubav naprotiv traže da se uzdržimo od svakog suda ili barem da čine 
bližnjega ocjenjujemo i sudimo najblaže što je moguće. 

Još se više treba čuvati ogovaranja to jest da drugima pripovijedamo o pogreškama ili tajnim 
grijesima bližnjega. Svakako pretpostavljamo da su te pogreške stvarne, ali budući da one nisu 
javne, nemamo nipošto pravo da ih otkrivamo. Ako to činimo, onda kad žalostimo svoga bližnjega 

koji, videći daje narušen njegov dobar glas, trpi i to toliko više koliko je više držao do svoje časti. 
Umanjujemo mu ugled pred njegovim bližnjima. Slabimo ugled, povjerenje koje mu treba da može 
vršiti svoje poslove ili vršiti dobar utjecaj i s tako često ogovaranjem prouzrokujemo 
nenadoknadive štete. 

Nemojte reći da onaj čije pogreške iznosite nema pravo na svoj dobar glas. On to pravo ima 
sve dok njegove pogreške nisu javne. A osim toga ne smijemo gubiti s vida onu Isusovu riječ: 
"Onaj tko je od vas bez grijeha, neka prvi baci na nju kamen" (Iv 8,17). Treba primijetiti da su sveci 
vrlo milosrdni i oprezni i da traže sve moguće načine da sačuvaju glas svoje braće. Najbolje ćemo 
učiniti ako ih nasljedujemo. 

Tako ćemo biti još bolje uvjereni da se moramo čuvati i klevete koja, la ž nim podvaljivanjem, 
optužuje bližnjega zbog pogrešaka kojih nije učinio. To je nepravda sigurno toliko teža što je često 
potiče zloba ili zavist. A koliko li zla ona donese! Nažalost ljudska je zloća tako lako prihvaća, ide 
brzo od usta do usta, kvari dobar glas i ugled onih koji su joj postali žrtva i katkada im donosi 
znatne štete pa i u njihovim vremenitim poslovima. 

Postoji stroga obveza ispraviti ogovaranja i klevete. To je bez sumnje teško. To zapravo znači 
povući se, a svako je povlačenje teško. Osim toga povlačenje, pa makar kako bilo iskreno, samo 
oslabi, a nikada potpuno ne uklanja počinjenu nepravdu. Laž, pa i onda kad je razotkrita, ostavlja 
često tragove koji se ne dadu izbrisati. Ali to nije nipošto razlog da se počinjena nepravda ne 
ispravi. I to treba učiniti odvažnije i postojanije što je zlo veće. A poteškoća koja je s time povezana 
mora nas naučiti da se čuvamo svega što bi moglo izbliza ili izdaleka pridonijeti da padnemo u tu 
veliku pogrešku. 

Eto zašto oni koji teže k savršenosti gaje ne samo pravednost nego i ljubav koja nam pomaže, 
jer po njoj gledamo Boga u bližnjemu, da brižno izbjegavamo sve ono što bi bližnjega moglo 
ražalostiti. Na to ćemo se vratiti kasnije. 

Treba kazati koju riječ i o najprikladnijim sredstvima, da za svoj duh steknemo ovu tako 
nužnu i temeljnu krepost. Prvo je sredstvo držati srce potpuno odijeljeno od ljubavi prema stvarima 
i novcu. 

Doista sve što god krivo činio bližnjemu, gotovo redovito povreda pravednosti ima svoj 
izvor u ovoj niskoj strasti. Ova često prouzrokuje neprijateljstvo, mržnju, osvete i to čak između 
rođaka, između osoba koje spaja veza iste obitelji. 

Ako danas, kako rekoh, u svijetu toliko vlada nepravda, ako ne uživamo mir, ako su nam 
žalosni dani koje proživljavamo i još žalosniji oni koji nam se spremaju u budućnosti, otkuda sve to 
ako ne od pohlepe za zemaljskim dobrima, od grozničavog interesa, koja proždire i razara današnji 
naraštaj? 

Dakle, treba trgati okove ove strasti i učiti biti siromašni duhom, kao što nam kaže Isus 
Krist. Sto su konačno sva dobra ovog svijeta? Nećemo li jednog dana, a možda će to biti i brzo, sa 
smrću sve ostaviti? Što ćemo sa sobom ponijeti? Neće li tada smrt biti strašna muka duši koja mora 
ostaviti sve ono za što je privezala svoje srce. 

Drugo je sredstvo: mrtviti u sebi egoizam. Egoizam je neutaživi neprijatelj pravednosti. On 
je zapreka koja se protivi težnjama pravednosti, koje su u svojoj biti altruistične. Prirođena nas 
ljubav prema nama samima navodi, da u svemu tražimo svoju korist i svoje blagostanje. Navodi 
nas, da nasuprot načela pravednosti «dati svakome što mu pripada» prevlada načelo «sve za mene 
pa i na uštrb prava drugoga». To je velika napast koja može teško narušiti pravednost i dovesti nas u 
opasnost da ono što smo dužni drugima, zadržimo zbog naše udobnosti ili osobne koristi. 

Najveći broj nepravda, javnih ili tajnih, velikih i malih, koje se danas posvuda čine, nisu 
drugo nego plodovi podlog egoizma, koji gotovo uvijek živi na uštrb prava drugoga. Danas društvo 
obiluje nesavjesnim poslovima, prijevarama, izrabljivanjima, špekulacijama. Obitelji razdiru 
mržnje, svađe, ogovaranja, beskrajni procesi. Zajednički život često zagorčavaju ljubomora, 
klevete, izdaje, otimačine, pa čak i barbarska ubojstva ... Sve to ima uvijek svoj izvor u ružnom 
egoizmu, neurednoj ljubavi prema sebi, koja čovjeka nagoni čak do kršenja prava njegova brata. 
Sve to ima svoj izvor u individualizmu i vlastitom interesu, koji bez ikakva obzira gazi tuđa prava. 

Treće je sredstvo odgovorno vršiti pravednost, pa i u najmanjim stvarima. Sveto pismo kaže: 

«Tko prezire male stvari, pomalo će pasti u velike». (Sir 19, 1). Tko ne pripazi na malo, uskoro 
padne. Grešna privrženost vlastitoj koristi ne rađa se i ne postiže odjednom, nego polako raste i 
uzgaja se. Iz iskustva znamo, da lakomost raste s godinama i postaje sve jača godinama, kao drvo, 
koje se širi i sve dublje pušta svoje korijenje. Tko će ga moći iščupati, kada postane veliko i 
snažno? 

Ako je pravednost temelj čitavog moralnog, vjerskog, osobnog i društvenog života, moramo 
je visoko cijeniti i vrlo savjesno vršiti. 

Razmisli! Mogu Ii za sebe reći da sam pravedna osoba? U čemu se to najviše očituje, a u 
čemu imam najviše problema s pravednošću? Jesam li sklona razmišljanju i molitvi prije važnijih 
odluka? Učim li iz svoga i tuđega iskustva važnost pravednosti u duhovnom životu i u svakodnevici? 
Imam li nutarnjega iskustva da Bog traži više od mene da budem više pravičan? Kako na to 
odgovaram? 

2.2.3. Jakost 

Jakost i umjerenost upravljaju našim odnosom prema samima sebi. Jakost nam omogućava, 
da se odvažno suprotstavimo i svladamo zapreke, koje se neizbježno nalaze na svakom koraku na 
putu dobra i moralne savršenosti. Jakost kao moralna krepost jest snaga i moć samoga Boga koji 
djeluje u nama i po nama. Dar jakosti pruža nam snagu na putu svetosti, tako da kršćanina ne mogu 
spriječiti ni poteškoće, ni napasti, pa ni sama smrt na putu činjenja dobra i rasta do istinske svetosti. 
Taj dar daje pomoć u podnošenju bolova, bolesti, kušnja, progona i mučeništva. O ovoj kreposti 
Crkva uči: 

„Jakost je moralna krepost koja u poteškoćama osigurava čvrstoću i postojanost u traganju 
za dobrom. Ona jača odluku da se čovjek opre napastima i svlada zapreke u moralnom životu. 
Krepost jakosti osposobljava ga da pobijedi strah, čak i smrt, i da se odvažno suoči s iskušenjima i 
progonstvima. Ona daje hrabrost da se čovjek odrekne i žrtvuje vlastiti život, da bi obranio 
pravednu stvar. »Gospodin je moja snaga i pjesma« (Ps 118,14). »U svijetu imate muku, ali hrabri 
budite - ja sam pobijedio svijet!« (Iv 16,33). 

Dobro živjeti ne znači ništa drugo nego ljubiti Boga svim svojim srcem, svom svojom 
dušom i svim svojim djelovanjem. Njemu se daje potpuna ljubav (po umjerenosti) koju nikakva 
nesreća ne može pokolebati (što očituje jakost), ljubav koja samo njega sluša (to je pravednost), 
koja bdije da bi razlikovala sve stvari, u strahu daje ne bi zatekla lukavost i laž (a to je razboritost)". 
(KKC 1796 -1799) 

Sv. Toma Akvinski uči da ovu krepost možemo shvatiti u dva smisla: u širem i u užem 
smislu. Uzeta u širem smislu jakost je ono raspoloženje duha, kojim svladavamo uobičajene 
zapreke, koje susrećemo u vršenju bilo koje kreposti. Ovu vrstu jakosti ne možemo nazvati 
naročitom krepošću, stoga nije stožerna krepost o kojoj ovdje govorimo. Ona je samo općeniti uvjet 
u svim krepostima, jer ne može biti ni jedne kreposti bez neke stalnosti u nadvladavanju zapreka, 
koje joj dolaze u susret. 

Promatrano pak u strogom smislu značenja krepost jakost se sastoji u onom raspoloženju 
duha, kojim smo brižni u nadvladavanju zapreka ne redovitih, uobičajenih, nego velikih i 
izvanrednih. Upravo to je stožerna krepost jakosti. 

U našem životu katkada se događaju slučajevi, u kojima, pošto smo nadvladali obične i 
dnevne neprilike, odmah dolaze druge nepredviđene, izvanredne i često vrlo teške. Ove se nam se 
postavljaju kao nepremostive zapreke činjenju nekog dobrog djela, te prijete, da će nas zaustaviti na 
putu dobra, osujetiti čin svake naše kreposne navike, koje smo već stekli i spriječiti spasonosni 
učinak činjenja dobra. Ta se iz krepost kršćanska jakosti crpi snaga za činit dobro usprkos svih 
zapreka. Treba napomenuti da kršćanska jakost, kao što mora isključiti bilo kakvu plašljivost pred 
zaprekama i pogibeljima, tako mora isključiti svaku nepromišljenost. Tko je nepromišljen, taj nije 
jak. Takav je onaj, tko ide hotimično i bez ikakva razloga ususret opasnostima ili teškoćama, u njih 
ludo ulijeće a može ih izbjeći, pa se uzda u svoje sile i nada se, da će ih moći nadvladati. Takvog 

čovjeka se ne možemo nazvati jakim, ne možemo ga nazvati kreposnim, dapače suprotno. Takav 
pokazuje svoju oholost i preuzetnost, koju Bog u Svetom pismu otvoreno osuđuje i kažnjava često 
padovima.Prava se kršćanska jakost sastoji u neustrašivu suprotstavljanju neprilikama i 
opasnostima koje ne možemo izbjeći na putu dobra i vježbanju svih kreposti, ali uzdajući se u 
pomoć Božju. 

Druga značajka jakosti je suprotstaviti se bilo kojoj neprilici ili opasnosti, pa i samoj smrti, 
radi službe Bogu. Doista, veličina neprilike ili opasnosti otkriva narav jakosti. Budući je smrt 
najveće zlo koje nas može stići na ovom svijetu, tako se neustrašivo suprotstaviti smrtnoj pogibelji 
jest ono, što čini vrhunac kršćanske jakosti. 

U Novom zavjetu Isus je pokazao iznimnu jakost u kušnji u pustinji, postivši četrdeset dana 
i noći ne podliježući ponudi Napasnika i ne pokazujući tjelesnu slabost, pokazao je jakost tijekom 
cijeloga svoga života a posebno u svojom muci i smrti na križu. Isus Krist je htio da i njegovi 
učenici budu oboružani takvom jakošću, kada je rekao: «Ne bojte se onih, koji ubijaju tijelo» (Mt. 
10, 28). Učenici su dobro shvatili ovu riječ svoga Učitelja. Potpomognuti njegovom milošću znali 
su, ne samo bez straha; nego i junačkom smjelošću, čak radosno poći ususret smrti. Djela učenika, 
povijest prvih vjekova, čak povijest čitavog kršćanstva ne oskudijeva takvim primjerima. Eto 
dakle, u čemu se sastoji kršćanska jakost. Njezin je zadatak suprotstaviti se svakoj opasnosti, svakoj 
neprilici ili zlu, koje nam prijeti. Njezina je mjera prokušana neustrašivost, koja je međutim daleko i 
od niske plašljivosti i od nagle nepromišljenosti. Njezin je pobjeda savjesti nad strahom, prednost 
prava nad silom, pobjeda moralnog zakona nad svim fizičkim zlima, ne isključujući ni samu smrt. 

Krepost jakosti možemo definirati ovako: jakost je moralna nadnaravna krepost koja 
učvršćuje dušu u traženju dobra, koje je teško ostvariti, a da je pri tom ne uskoleba niti strah pa ni 
bojazan od same smrti. 

Krepost jakosti nam je potrebna da vjerno ispunimo volju Božju i stečemo druge kršćanske 
kreposti. Potrebna nam je stječemo zasluge za nebo. Duševnom jakošću pružamo Bogu najjače 
dokaze naše ljubavi. Isus i sveci su prekrasni primjer duševne jakosti. 

Tko ne sije, nema ni što žeti. Tko se ne bori, ne može ni pobijediti. Ali i obratno. Tko je više 
posijao, obilnije će i žeti. I tko se muževnije i junačkije borio, izvojevat će i veću pobjedu. Treba se 
odvažno boriti i u borbi nikada ne klonuti kada se radi o duhovnim dobrima, i zadobivanju 
duhovnih dobara za vječnost. 

Predmet čina jakosti je potiskivanje utisaka straha, koji u duši paralizira naše napore prema 
dobru i da ublažuje smionost, koja bi bez nje lagano mogla postati nepromišljenost. Tako se jakost 
odnosi u isto vrijeme i na strah i presmionost, jer nas čuva od straha, a smionost svodi na pravu 
mjeru. 

Čini jakost se svode na dva osnovna: poduzimati i ustrajati u teškim stvarima. Prije svega se 
jakost sastoji u poduzimanju i izvršavanju teških stvari. Ima bez sumnje na putu kreposti i 
savršenosti mnogobrojnih zapreka, koje je teško svladati i koje se neprestano iznova javljaju. 
Potrebno je da se toga nikako ne bojimo, da idemo u susret tim poteškoćama i da se junački trudimo 
da ih svladamo. To je prvi čin kreposti jakosti. 

Takav čin pretpostavlja odluku da činimo ovo ili ono djelo pa stajalo nas to što mu drago. 
Jakost pretpostavlja odvažnost, velikodušnost za prihvaćanje napora razmjerno poteškoćama te 
postojanost da nastavimo s naporom sve dok ne postignemo cilj, usprkos sve upornosti i ponovnih 
napadaja neprijatelja. 

Ali često u životu treba znati radi Boga i trpjeti mnogobrojna iskušenja i poteškoće, koji nam 
se događaju kao što su: trpljenja, bolesti, ogovaranja, klevetanja čemu smo često žrtva. 

Često još teže nego li raditi teške stvari. Podnositi je teže nego poduzimati, kaže sv. Toma 
Akvinski (Sm Th, II,II q.l23. 6). 

Naša svakodnevnica ispunjena je trajnim zahtjevima koji traže jakost otpora ili jakost 
promjene. Živimo u društvu obilježenom epidemijom slabosti. Zapravo nam se čini da nas se malo 
po malo sve više osiromašuje i jakost nam se iscrpljuje na brojne silne stvari, pa se događa da za 
velike i bitne nema više snage. Izbacivanje nepotrebnog i čvrsto postavljanje granica i prioriteta, 
imperativ je današnjega vremena. To je posebno istaknuo sv. Pavao u Poslanici Rimljanima: „Zbilja 

ne razumijem što radim: ta ne činim ono što bih htio, nego što mrzim - to činim“ (Rim 7,15). 
Znanje nikad nije bilo dostupnije (učenje stranih jezika, informacije o zdravoj prehrani, savjeti za 
pomoć i samopomoć...), a istovremeno ljudi se nikad manje nisu osjećali ostvarenima. Čitamo u 
Evanđelju da „kraljevstvo nebesko silom se probija i siloviti ga grabe “ (Mt 11,12). Stoga, kreposti 
jakosti, koja se očituje i u silovitosti, zauzima važno mjesto na putu naše kršćanske zrelost. Za 
razvijanje i življenje ove kreposti vrlo je važno donijeti konkretnu odluku; pronaći hrabrosti i 
podijeliti ju s ukućanima te krenuti u ostvarivanje te odluke. 

Jakost je posebna kvaliteta srca. Ona izvire iz poznavanja samoga sebe, tj. da u dubini 
svojega srca znamo da nešto možemo i trebamo činiti. Jakost izvire iz svijesti daje Bog prisutan da 
nam pomogne i da možemo uvijek na njega računati. Jakost dolazi kada smo nesigurni i ranjivi. Bez 
ovakve jakosti činili bismo samo ono što nam se čini lakim. 

Jakost pomaže da činimo i velike stvari. Ljubav nam daje duhovnu jakost. Ona nas hrabri da 
činimo velika djela. Daje nam snage da činimo prave stvari i ne dopustimo da nas strah zaustavi. 
Ljubav odgoni svaki strah. Sv. Ivan kaže da "straha u ljubavi nema, nego savršena ljubav izgoni 
strah" (1 Iv 4,18). Povjerenje u Božju ljubav nas, bez obzira na sve naše krhkosti i slabosti, hrabri i 
čini otvorenima za dar jakosti koji nam pomaže u životnim kušnjama i čini nas odvažnima 
suprotstaviti se različitim "snagatorima" ovoga svijeta, zalažući se za istinu, pravednost i 
dostojanstvo svake osobe. Dar jakosti nam treba kako bismo odvažno svjedočili svoju vjeru u 
svakodnevnom životu ondje gdje se nalazimo. 

Na putu duhovnoga rasta razlikujemo stupnjeve kreposti jakosti. Kao svaka druga krepost i 
jakost ima različite stupnjeve, te se od općenitog temelja diže do vrhunca heroizma, koji nije za 
sve duše. 

Prvi stupanj jakosti je mrtviti sve strasti, pobijediti sve opačine i uz pomoć Božje milosti pronaći 
pravo mjesto svim krepostima u duši. Čovjekova prava jakost se sastoji u svladavanju samog 
sebe, svoje požude, pohlepe, svih neurednih strasti, koje mu naviru u srce. 

Početnici se dakle trebaju odlučno boriti protiv različitih strahova, koji stoji na putu 
ispunjavanja vjerskih dužnosti. Strah od umora i pogibelji: oni imaju na pameti da vjernik može 
imati dragocjenija i vrjednija dobra nego što su sreća, zdravlje, dobar glas i život. To su dobra 
milosti za koja se treba žrtvovati, pa i junački ako to zahtijevaju prigode. Vjernici su uvjereni da je 
grijeh jedino pravo zlo. I dosljedno to zlo moraju izbjeći pod svaku cijenu, što više i uz pogibelj da 
moraju podnijeti sva zemaljska zla koja nas mogu zadesiti samo ne otpasti od Boga i ne izgubiti 
njegovu milost. 

Nadalje će se početnici boriti protiv straha od kritiziranja ili ogovaranja ili drugim riječima od 
ljudskog obzira, radi kojega zanemarujemo svoje dužnosti iz straha od neugodnih mišljenja koje će 
drugi imati o nama; od ogovaranja koje ćemo morati podnijeti; od prijetnja, od nepravda i 
nepravednosti koje mogu doživjeti. 

Konačno se početnici bore protiv straha da se zato što su vjernici neće svidjeti svojim 
prijateljima. Međutim treba se sjetiti da se više moramo sviđati Bogu nego ljudima i da su oni koji 
nam priječe da u potpunosti ispunimo svoje vjerske dužnosti zapravo la ž ni prijatelji i ako bismo 
nastojali da se njima svidimo usprkos prijekora vlastite savjesti time izgubili prijateljstvo Isusa 
Krista. 

Duše koje su već uznapredovale vježbaju pozitivnu stranu kreposti jakosti, nastojeći 
nasljedovati jakost duše, za koju nam je dao primjer Isus za vrijeme svoga života. Ta je krepost 
dolazila do izražaja u njegovu skrovitu životu. Od prvoga časa se naš Spasitelj ponudio svojemu 
nebeskom Ocu da nadomjesti sve žrtve Staroga Zavjeta, žrtvujući samoga sebe za ljude. On zna da 
će prema tome cijeli njegov život biti mučeništvo, ali to mučeništvo rado prihvaća. I baš radi toga 
već od svoga rođenja Isus radošću prihvaća siromaštvo, mrtvenje i poslušnost, podvrgava se 
progonstvima i prognanstvu, kroz 30 se godina živi skrovito da nama zasluži milost da možemo 
posvećivati i svoje najobičnije čine i da u nas udahne ljubav prema poniznosti. Tako nas eto on uči 
da se vježbamo u poniznosti, jakosti i snazi u tisuću malih stvari svoga svagdanjeg običnog života. 

Ta se je jakost očitovala i u njegovu javnom životu. U dugačkom postu, koji nameće sam sebi 
prije nego je započeo svoje javno djelovanje. U njegovoj pobjedonosnoj borbi, koju je izvojevao 
nad đavlom. U njegovom propovijedanju, gdje je sasvim protivno židovskim predrasudama 
navijestio posve duhovno kraljevstvo koje se temelji na poniznosti, žrtvi i odricanju i u isto vrijeme 
i u ljubavi prema Bogu. Ta se jakost nadalje očituje i u onoj snazi kojom on žigoše sablazan i 
osuđuje moralna tumačenja zakona, kako su ga tumačili Učitelji zakona. U njegovoj velikoj brizi, 
kojom izbjegava svaku lošu popularnost i otklanja kraljevstvo koje su mu nudili. U načinu, u isto 
vrijeme i blagom i jakom, kojim bira svoje apostole, ispravlja njihove predrasude, ispravlja njihove 
pogreške i poučava onoga kojega je izabrao za poglavicu svoga apostolskog zbora. Konačno u 
njegovom odlučnom duhu, koji pokazuje kada je ulazio u Jeruzalem, znajući dobro da ide tamo gdje 
će ga poniziti, gdje će ga osramotiti i gdje će ga snaći smrt. Tako nam daje primjer tihe i postojane 
jakosti kako se i mi moramo vladati u svojim odnosima s bližnjima. 

Ta je jakost došla do izražaja i u njegovom životu patnje: u onoj agoniji gdje, kraj sve 
duhovne suše i neprijatelja, ne prestaje moliti Oca: "i zapavši u smrtnu stisku, vruće seje molio." U 
savršenoj mirnoći, koju pokazuje u času svoje nepravedne osude; u onoj šutnji, koju je znao čuvati i 
onda kada su ga klevetali i pred znatiželjnim Herodom. U dostojanstvu njegova vladanja pred 
sucima. U njegovoj herojskoj strpljivosti, koju pokazuje kada je primio kaznu koju nije zaslužio, 
kad su ga klevetali. A posebno dolazi ta njegova jakost do izražaja u onom tihom i mirnom 
predanju, kojim se predaje u ruke svojega Oca prije nego je izdahnuo. Tako nas on eto uči 
strpljivosti i u najvećim kušnjama. 

Kako vidimo, imamo tu široko područje u kojem ga možemo nasljedovati. A da u tom bolje 
uspijemo, moramo moliti našega Gospodina da dođe i da živi u nama s puninom svoje jakosti u 
punini svoje moći. Ali s njime treba i surađivati vježbama u toj kreposti, vježbajući se u njoj ne 
samo u velikim prilikama i zgodama nego i u tisuću malih čina od kojih se sastoji i koji 
predstavljaju neki detalj našega života, imajući na umu da stalno vježbanje u malim stvarima 
zahtijeva isto toliko, ako ne i više, heroizma koliko i neki posebni poslovi. Drugi stupanj jakosti se 
sastoji i u odvažnom izlaganju svog života za duhovno i tjelesno dobro bližnjega, u skladu sa 
zapovijedi ljubavi, koju je dao Krist: «Od ove ljubavi nitko veće nema, da tko položi život za svoje 
prijatelje)) (Iv. 15, 13). Gledajte one duše, koje posvećuju svoj život pomaganju tuđoj nevolji. Zar 
možda sva ova djela ne pokazuju veliku jakost duha, potpunu vlast nad samim sobom, te dolaze do 
potpunog odricanja u korist bližnjega? 

Treći stupanj kršćanske jakosti je hrabro se izložiti mučeništvu. Doista ići u susret mučeništvu 
za vjeru, zagrliti, gotovo bih rekao, muke i mučitelje, velikodušno i odvažno stati pred smrt, znači 
nasljedovati samu Isusovu jakost, kada je zagrlio križ i ponudio se, da će umrijeti za nas. Do takvog 
su se stupnja kreposti uspeli mučenici Crkve, koji su mimo i neustrašivo pošli ususret svakovrsnim 
kaznama i bolnoj smrti radije nego da se odreknu vjere. Među njima nalazimo i djevojčice, dječake, 
koji su se, nadahnuti od Boga, svojevoljno prihvatili smrt iz ljubavi prema Bogu! 

Četvrti stupanj jakosti je ponositi najteža zla u nenadanim slučajevima. Doista, u tim 
nepredviđenim trenucima treba nam duh, koji je već duboko osnažen krepošću. Jedna stara 
poslovica kaže: «Predviđeni udarci manje ranjavaju)). Upravo je tako, jer se duh tada raspoloži, 
pripremi, pa je lakše nadvladati nalet zla. Ali kada zlo ne predviđamo, kada ono nenadano navali, 
treba nam velika količina kreposti i jakosti, da ga podnesemo. 

Konačno peti stupanj, koji je u pravom smislu herojski stupanj jakosti, je primati sva ova 
strahovita zla s radošću, što je neka vrsta čuda Božje milosti u krhkim ljudskim dušama. Zla, koja 
nas napadaju, naročito na tijelu, ma kako bila velika, ne mogu zapriječiti, da naš viši dio tj. duh ne 
ostane miran i vedar, čak da raspaljen Božjom ljubavlju kuša pravu radost i u patnjama. Radost je 
npr. osjećao sv. Tiburcije, dok je stupao po tlu, koje je bilo prekrito žeravicom. Radost je osjećao i 
sv. Lovro, koji se na roštilju šalio i rugao svojim krvnicima. Radost su osjećale dvije djevice 
Agneza i Lucija, koje su usred muka pjevale himne svom nebeskom Zaručniku. 

Ova radost, posve unutrašnja i duhovna, može katkada postati tako jaka, da uguši osjećaj boli, 
te nema osjećaja niti za tjelesne kazne, kao što se prečesto zaista događalo kod mučenika. Ovo je 
svakako najviši vrhunac heroizma, do kojeg može doći samo duša koja sva gori žarom ljubavi. No 

nije svima dano uspeti se do tog vrhunca, nego samo onima, koji već divovskim koracima idu 
putem savršenosti, te su obogaćeni naročitim Božjim darovima. 

Evo glavnih stupnjeva kršćanske jakosti. To su postaje, koja označavaju stanu stazu, što nas 
mora voditi do potpune pobjede duha nad tijelom, razuma nad strastima, unutrašnjeg i duhovnog 
čovjeka nad izvanjskim i tjelesnim čovjekom. Jednom riječju, ti nas stupnjevi moraju dovesti do 
pobjede duše nad svim onim što joj priječi postizanje kršćanske savršenosti i vječnog spasenja. 

U biti to su duše, koje su već savršene, vježbaju se ne samo u kreposti jakosti nego u njima 
djeluje dar Duha Svetoga, dar jakosti. One redovito žive u trajnom stanju spremnosti da se žrtvuju 
za Boga i da podnose mučeništvo u neprestano obnavljanom svakodnevnom naporu da sve učine za 
Boga i da sve podnose Njemu na slavu. 

I na kraju kažimo nešto o sredstvima za postizanje kreposti jakosti. Prije svega upozoravamo 
čitatelja na ono što smo rekli o odgoju volje i nadodajmo još neke opaske koje se odnose na tu stvar. 
Koja su to sredstva? Prije svega molitva. Molitva je sveopće sredstvo, koje nam je preporučeno za 
postizanje svih kreposti. Doista, svaka krepost je učinak milosti. Milost pak ne možemo imati bez 
molitve. Prema tome je samo po sebi jasno, da je prvi korak za postizanje bilo koje kreposti onaj, 
koji nas vodi i baca do nogu Boga, početnika i davatelja svakog dobra. Međutim, ako sve kreposti 
moramo izmoliti molitvom, puno više to vrijedi za krepost jakosti, jer je ona u puno pogleda 
najteža. To nam uporno naglašava sam Bog u Sv. Pismu. «Oči su moje uvijek upravljene Gospodu, 
jer on vadi iz zamke nogu moju» (Ps. 24). «Tebi ću povjeriti svoju snagu, jer si Ti, Bože, sam moja 
pomoć» (Ps. 58). A apostol kaže: «Sve mogu u onom, koji me krijepi)) (Filip. 4, 13). «Ako je Bog 
za nas, tko će protiv nas?» (Rim, 8, 32). 

Drugo je sredstvo, gajiti nutarnji duh pripravnosti za podnositi poteškoće i neprilike u životu. 
Treće sredstvo je: naviknuti se strpljivo podnositi manje probleme i protivštine u životu. Tko je 
postigao nutarnje stanje da se mimo i predano nosi s malim protivštinama, koje se događaju u 
danu, malo po malo se postići i jakost koja mu je potrebna za podnošenje većih muka i zala, što 
često nadolaze. Naprotiv, tko nije sposoban pretrpjeti jednu riječ, jednu dobačenu uvredu, jednu 
pogrešku bližnjega, kako će se kasnije moći u evanđeoskom duhu nositi sa većim borbama, bolima, 
koje su neizbježne u životu? 

Posljednje je najuspješnije sredstvo: često razmatrati jakost Isusa Krista, svetaca. Da, primjer 
je strpljivog i jakog Isusa neodoljiv poticaj, koji će i nas učiniti jakima i strpljivima. Upravo je ovaj 
primjer u svako doba nadahnjivao mučenike, pomagao ispovjedaoce, oblikovao heroje kreposti te ih 
učinio nepobjedivima u mnogobrojnim životnim borbama. 

Tajna naše jakosti počiva savladavanju samoga sebe ali i u nepouzdanju u same sebe i u 
apsolutnom pouzdanju u Boga. Budući da smo posve nesposobni da što dobra učinimo u 
nadnaravnom redu bez pomoći milosti, po milosti sudjelujemo u jakosti samoga Boga, postajemo 
nepobjedivi ako se brižno oslanjamo na Isusa Krista: “Koji ostaje u meni i ja u njemu, taj donosi 
mnogo ploda“ (Iv 15,5) ; „Sve mogu u onom koji me jača“ (Fil 4,13). Eto zašto su upravo ponizni 
jaki, jer svjesni svoje slabosti, imaju pouzdanje u Boga. To su dakle dva osjećaja koja treba 
njegovati u svojoj duši. Radi li se o ljudima koji su oholi i preuzetni, onda ćemo inzistirati na 
osjećaju nepouzdavanja u samoga sebe. Radi li se naprotiv o plašljivcima i pesimistima, tada ćemo 
insistirati na pouzdanju u Boga, tumačeći im one utješne riječi sv. Pavla: „Ono što je slabo pred 
svijetom, izabra Bog da postidi jake... i izabrao je ono što ne postoji, da sruši ono što postoji... 
(IKor 1,27). 

Ovom dvostrukom nutarnjem stanju treba još nadodati duboka uvjerenja i naviku da radimo 
točno u skladu s tim uvjerenjima. Potrebna su dakle duboka uvjerenja, koja se temelje na velikim 
istinama, posebno: svrha čovjeka i kršćanina, uvjerenje da je sve potrebno žrtvovati da se postigne 
taj cilj. Uvjerenje da je potrebno podvrći svoju volju volji Božjoj, da izbjegnemo grijeh i 
postignemo svoju svrhu. To su dakle baš ta uvjerenja koja su glavne vodilje našega života i 
pokretači koji nam daju potrebnu snagu da svladamo poteškoće. 

Iz toga slijedi posve jasno da je važno steći naviku raditi u životu prema tim uvjerenjima. 
Tada čovjek neće dopustiti da ga vodi trenutna nadahnuće. Tada neće raditi naglo pod utjecajem 
strasti. Tada ga neće voditi u poslu rutina ili osobni interes. Tada će se on prije svakog zapitati: „što 

ovo koristi za vječnost?“ Da li me taj čin, koji kanim izvesti, približuje Bogu i mojoj sretnoj 
vječnosti? Ako me približuje, onda ga činim, a ako li ne, onda se od njega odvraćam i od njega 
odustajem. Na taj način čovjek, usmjerujući čitav svoj život prema posljednjem cilju, živi prema 
svojem uvjerenju i tada je jak. 

Da bolje prebrodimo moguće poteškoće vrlo je dobro da ih predvidimo, da im pogledamo u 
lice i da molimo i pronalazimo snagu za suočiti se s njima. Ali ne smijemo te poteškoće 
preuveličavati i moramo računati i na Božju pomoć koja će nam se sigurno dati u pravo vrijeme. 
Poteškoća koja je predviđena već je napola svladana. 

Konačno ne smijemo zaboraviti da nema ništa po čemu bismo postali tako neustrašivi kao što 
je ljubav prema Bogu. "Ljubav je jaka kao smrt" (Pj 8,6). Ako ljubav čini majku odvažnotn i 
junačkom kada se radi o obrani djece, što neće učiniti ljubav prema Bogu kada je duboko 
ukorijenjena u duši? Nije li ljubav stvorila mučenike, djevice, misionare i svece? Kad sv. Pavao 
pripovijeda koliko je podnio kušnji, koliko je pretrpio i koliko se je mučio, pitamo se što je to 
podržavalo njegovu snagu u tolikim poteškoćama? On nam sam odgovara: To je ljubav prema 
Kristu: "Ljubav nas Kristova sili" (2 Kor 5,14). I eto baš zato je on i miran za budućnost, jer što ga 
može odijeliti od Kristove ljubavi: "tko će nas rastaviti od ljubavi Kristove?". I nabraja on različite 
poteškoće koje može predvidjeti pa veli: da "ni smrt ni život ni anđeli... ni sadašnje stvari ni buduće 
ni moći... niti ikakvo stvorenje ne može nas odijeliti od ljubavi Božje, koja je u Isusu Kristu 
Gospodinu našemu" (Rim 8,38). To što je rekao sv. Pavao može reći svaki kršćanin, samo ako 
iskreno ljubi svoga Boga. I tada će sudjelovati u snazi i jakosti samoga Boga: "Jer si Ti Bože jakost 
moja... " (Ps 42,2). 

I na kraju valja se uvjeriti kako treba vršiti čine kreposti jakosti u malim i običnim 
stvarima svakodnevnice, kako biste kasnije u tnučnijitn i težim prilikama mogli na evanđeosko 
način živjeti te sitacije. 

Imajte na umu, da su kršćaninu sve moralne kreposti potrebne, ali naročito jakost. Bez 
nje nije moguće vršenje drugih kreposti. Ona nužno traži odvažnost, odlučnost, otpornost, duh 
žrtve. Nije uzalud život kršćanina nazvan borbom, odnosno neprestanim bojem: «Život je 
čovječji na zemlji borba» (Job. 7, 1). Prema tome nemati jakosti isto je, što i potpisati svoj poraz 
na svim linijama. 

Ova krepost je bila potrebna uvijek, ali još je više danas, da možemo pružiti otpor vrlo 
podmuklim lukavštinama i posve izuzetnim napadajima duha svijeta protivna duhu Kristovu, 
koji se svakodnevno događaju na bezbroj načina. 


Razmisli! Mogu li za sebe reći da dobro živim krepost jakosti? U čemu se to najviše očituje, 
a u čemu imam najviše problema u jakosti? Imam li nutarnjega iskustva da Bog traži više od mene 
na području nutarnje jakosti? Kako na to odgovaram? 


2.2.4. Umjerenost 

Umjeren je onaj čovjek koji postojano drži na uzdi sjetilne težnje kako to traže razum i 
vjera. Umjerenost ima pred očima sve sjetilne nagone. Umjerenost ne ide za tim da sjetilne nagone 
iščupa ili posve ukloni iz naravi, jer je to nemoguće, jer su sjetilni nagoni sastavni dio ljudske 
naravi. Umjerenost samo nadzire sjetilne nagone i pazi da budu u redu, da ne skrenu na zlo. 

Kod jela i pića traži umjerenost da se uzima toliko koliko je potrebno radi zdravlja. Ako se 
uzima previše ili premalo hrane, stradat će zdravlje, a kad se izgubi zdravlje, nemoguće je vršenje 
dnevnih dužnosti. A savjesno vršenje staleških dužnosti Bogu za ljubav je redoviti put kojim se 
dolazi do vremenitoga blagostanja i do spasenja duše. Bog ne traži od nas ništa nemoguće, ništa što 
nadilazi naše sposobnosti. Nego, naprotiv, da vršimo zdušno naše dnevne poslove - svaki u svom 
zvanju. A da se dužnosti mogu vršiti potrebno je zdravlje, a zdravlja nema bez hrane. Koliko će tko 
hrane uzimati, kada i na koji način, neka mu bude mjerilo njegovo zdravlje. 

Sveti oci kažu da su osjetila prozori naše duše To naročito vrijedi za oči. Preko očiju dolaze 
slike u maštu. Slike mogu biti lijepe, pa oplemenjuju dušu i dižu čovjeka k Bogu. Ali mogu biti i 
prljave, ružne, pa su na propast duši. Kad se za nekoga čuje u društvu da je solidan, to je pohvalno 
priznanje. To mu služi na čast i ponos. Međutim, solidnost i nije drugo nego umjerenost. Solidan je 
jer u svemu pazi na mjeru, nigdje ne pretjeruje, čuva se krajnosti, pazi što je u skladu s razumom i 
vjerom. Umjerenost bdije da čovjek ne ide u krajnosti, a to znači da ne ide u grijeh. Ona je stražar 
koji ne dopušta da se srlja u zlo i čini teške grijehe. Ona je među osnovnim uvjetima da se 
napreduje i u drugim krepostima, jer bez reda i mjere nijedna krepost nije krepost nego mana ili 
nastranost. Umjerenost donosi mir i pokoj duši. 

O kreposti umjerenosti Crkva ovako uči: „Umjerenost je moralna krepost koja obuzdava 
privlačnost naslada i osposobljuje za ravnotežu u upotrebi stvorenih stvari. Ona osigurava 
gospodstvo volje nad nagonima i drži želje u granicama čestitosti. Umjerena osoba vlastite osjetne 
težnje usmjeruje prema dobru, čuva zdravu moć rasuđivanja, ne ide za vlastitim »nagonom« i 
vlastitom snagom »slijedeći strasti svoga srca« (Sir 5,2) . Stari zavjet često hvali umjerenost: »Ne 
idi za svojim strastima, kroti svoje požude« (Sir 18,30). Novi zavjet je naziva »uzdržljivost« ili 
»trijeznost«. Mi moramo živjeti »trijezno i pravedno i pobožno (...) na ovome svijetu« (Tit 2,12). 

Dobro živjeti ne znači ništa drugo nego ljubiti Boga svim svojim srcem, svom svojom 
dušom i svim svojim djelovanjem. Njemu se daje potpuna ljubav (po umjerenosti) koju nikakva 
nesreća ne može pokolebati (što očituje jakost), ljubav koja samo njega sluša (to je pravednost), 
koja bdije da bi razlikovala sve stvari, u strahu daje ne bi zatekla lukavost i laž (a to je razboritost)". 
(KKC 1796 -1799) 

Umjerenost je moralna nadnaravna krepost koja uređuje sklonost čovjeka na sjetilne užitke, 
osobite užitke okusa i opipa i i koja drži tu sklonost u granicama poštenja. 

Njezin je predmet je uređenje svakog sjetilnog užitka, ali posebno onog koji je povezan s 
dvije osnovne funkcije organskog života: jelo i pilo, koje čuva život pojedinca i spolnih čina, koji 
imaju za cilj održanje vrste. Umjerenost nam pokazuje kako ćemo zadržati užitak u dobrom, 
poštenom i nadnaravnom cilju i stoga ona uređuje upotrebu tog nagnuća prema propisima zdravog 
razuma i vjere. A upravo zato što je uživanje zamamljivo i što nas lako odvuče iza dopuštenih 
granica i duša pada u neuredne strasti, umjerenost nas pripravlja i na mrtvenje, pa i u nekim 
dopuštenim stvarima, da tako osigura pobjedu razuma nad strasti u našoj nutrini. 

Umjerenost dakle ima zadatak posebno upravljati upotrebom naših osjetila i moći, te ih 
držati u pravednim granicama. Činjenica je da su često ljudski duh i čovjekova nutrina nalik konju, 
koji ne podnosi nikakve uzde. On se vrlo lako otima, plaši, biva obijestan, ako nema kočijaševe 
ruke, te sve vodi u propast. Da ga zauzdamo, držimo u pravoj mjeri, stišamo hirove i zle sklonosti, 
služi upravo krepost umjerenosti. 

Ova se krepost obično shvaća u smislu se da se njezina djelatnost ograničava na umjerenost 
u jelu i piću. Ne, kršćanska umjerenost ima puno veću važnost. Ona je otporna snaga, na koju se 
moraju oslanjati svi oni, koji žele da razum nadvlada nagon, savjest požudu, dužnost strast. Drugim 
riječima: to je krepost, koja nam nalaže pravu mjeru i trezvenost u onim stvarima koje privlače naša 
osjetila i imaju veliku snagu za sobom povući naš razum. To znači, daje umjerenost krepost koja 
nas uči kako zagospodariti svim svojim osjetilnim nagonima, da ne bi nadvladali razum. 

Da se uvjerimo o važnosti kreposti umjerenosti, dovoljno bi bilo naglasiti, kako je ona 
osobiti dio kreposti mrtvenja i pokore. Ove nam je kreposti naš Gospodin u Evanđelju vrlo 
naglašavao. On nam ih je isticao kao neophodno potrebno sredstvo za očuvanje čistoće duše, što je 
prijeko potrebno da bismo išli putem spasenja. Jasno nam je rekao: «Ako ne budete činili pokoru, 
svi ćete propasti» (Lk. 13,5). 

Ipak nam se uzvišenost ove kreposti jasno očituje, kad prije svega promatramo njezine 
blagotvorne učinke. 

Ona uistinu čini čovjeka suzdržljivim, štedljivim, trijeznim, umjerenim, stidljivim. Ona 
zauzdava pohotu, ublažava u nama neobuzdane osjećaje, povećava svete želje, mrtvi grešne 

sklonosti, stavlja u ispravan red sve što je u nama neuredno, uklanja zle misli, progoni mlakost i 
vodi nas do potpune pobjede nad nama samima i nad našim strastima. 

Tko dobro razmisli o strahovitim poticajima na zlo koje nam dolazi od osjetila i od svega, 
što nas privlači iznutra i izvan nas, taj će lako shvatiti svu važnost i uzvišenost ove kreposti. Ona 
čini da zadobijemo vlast nad nama samima sobom, osjetni nagon drži podvrgnut razumu, te priječi 
da postanemo robovi sjetila, nagona i strasti. 

Ali se uzvišenost umjerenosti još bolje očitava, ako je usporedimo s protivnom opačinom. 
Sv. Toma kaže, daje neumjerenost jedna od najružnijih opačina i to zbog dva razloga. Prvo: što se 
neumjeren čovjek, iako je stvoren na sliku i priliku Božju, pada dotle da postaje sličniji životinjama 
koje nemaju razum: «Sličan je stoci, što ugiba» (Ps. 48). Što naime radi životinja, koja nema 
razuma? Slijepo slijedi svoje osjetilne nagone. Drugi razlog je: po neumjerenosti, tj. po zloporabi 
osjetila razum čovjeka toliko duhovno otupi, te ga učini donekle bezumnim i smušenim. 

A što naprotiv čini krepost umjerenosti? Sasvim suprotno. Ona čovjeka uzdiže iznad 
materije i osjetila, oplemenjuje ga, razlikuje ga od životinje, koje nemaju razum. Umjeren čovjek 
postaje na neki način produhovljen i u tijelu. Neumjerenost malo pomalo čovjeku zamračuje razum. 
Umanjuje u njemu njegovu humanost, čini ga nesposobnim za djela, koja su čovjeku vlastita. 

Doista, onaj koji razvratno živi, na kraju se potpuno upropasti i intelektualno i fizički. 
Intelektualno, jer se u zlorabi naslade razum zamračuje, pamet zaglupljuje, mašta otupljuje, volja 
slabi, a radinost opada. Fizički, jer se sam organizam troši i postaje podložan strastima koji njime 
ovladaju. Neumjeren čovjek kojim ovladaju neuredne strasti ne osjeća se sposobnim niti za znanost, 
niti za umjetnost, niti za vojsku, niti za trgovinu, niti za sebe, niti za obitelj. Još je manje osjetljiv za 
duhovne stvari: ne može moliti, ne shvaća stvari koje se odnose na život duše, jer je njime strast 
ovladala. Iz ovoga se vidi uzvišenost kreposti umjerenosti. Ona usavršava razum, oživljava maštu, 
na dobro pokreće volju, čisti dušu te je diže iznad neurednosti. Dušu na neki način oslobađa od 
smetnji osjetila, te je čini sposobnijom dizati se do kontemplacije i posjedovanja vječne istine. 

Ona čak i tijelo čini i uzdržava zdravim i jakim. Naprotiv, trijeznost, umjerena i jednostavna 
ishrana, vedar i skroman život produžuje čovjekovu egzistenciju. To svjedoči stara i suvremena 
medicina. Veliki dio bolesti, koje muče ljudski rod imaju korijen u neumjerenim strastima, koje su u 
bilo čemu prevršile zdravo razumsku mjeru. 

Mrtvenju i kršćanskoj umjerenosti je upravo cilj zauzdati strasti i spriječiti im neumjerenost. 
Tako pred susreću moralnu razvratnost a također i fizičku, te čuvaju zdravlje duše i tijela. 

Pogledajmo kako možemo vršiti krepost umjerenosti. 

Zadaća je umjerenosti - kako smo rekli - da u pravednim granicama drži upotrebu bilo 
materijalnog ili moralnog užitka. Ona nema za program, kako neki misle, da uvijek i pod svaku 
cijenu odstranjuje užitak niti da mu se protivi samo zato što je užitak. Užitak ili ono dobro, što 
čovjeku godi, po sebi nije zlo, čak je dobro. Pa Bog ga je stavio u svojoj mudrosti i providnosti 
pokraj svoga stvorenja kao sredstvo da ga privuče, kako bi ono lako i oduševljeno vršilo najvažnija 
i najpotrebnija životna djela. 

Umjerenost stoga nema namjeru potisnuti užitak, nego jedino upravljati tako, da ne prelazi 
ni u kakvu pretjeranost, koja bi ga u sebi mogla učiniti grešnim i štetnim za čovjeka. Ona dopušta 
da užitak živi uz čovjeka. Ali ga u nekom smislu drži pod svojom vlašću kao svog naravnog 
podanika. Drži užitak u područje, koje je točno za njega označio razum i razboritost. Vodi njegove 
korake, stišava njegove ushite, svodi na pravu mjeru drhtaje i uzlete, tako da on nikada ne gubi 
ravnotežu, niti jadno pada u kal. 

Zadaća umjerenosti stoga je eminentno zadaća reda, koji obuhvaća čovjeka, tj. tijelo s 
njegovim osjetilima i dušu s njezinim moćima, jer u čovjeku sve mora biti na svom mjestu, uređeno 
i uredno. Otuda možete zaključiti, u kojoj se mjeri moramo prepustiti vodstvu ove kreposti, da nas 
vodi u upotrebi bilo tjelesnih, bilo duhovnih moći. 

Umjerenost prije svega upravlja uporabom tjelesnih osjetila. Ona pazi na oči i nalaže im da 
se ne naslađuju promatrajući pogibeljne predmete. Stoga, tko s nasladom promatra zavodljive 
osobe, tko uživa u gledanju ružnih stvari, nemoralnih prizora, tko se radoznalo zadržava 
promatrajući tuđa djela i stvari, čitajući pokvarene knjige, promatrajući opasne slike, zaista zatvara 

dušu poticajima ove kreposti. Stoga se izlaže vrlo teškoj opasnosti da sagriješi, te da ide sigurnim 
putem propasti. 

Umjerenost pazi na sluh i nalaže mu, da nikada ne postane sredstvo zlih osjećaja za dušu. 
Prema tome, tko rado sluša sramotne razgovore, nepristojne pjesme, beskorisne, dvoznačne, 
besramne riječi, ogovaranja, govore protiv vjere, bez daljnjega sluša zloduha, okreće leđa ovoj 
kreposti i upropaštava svoju dušu. 

Umjerenost pazi na okus, da ne pretjeruje, ne skreće s cilja, koji mu je Bog označio, da ne 
kljuka tijelo više nego je to potrebno i prikladno. Imamo dvije vrste potreba - naglašava sv. Toma. 
Jedna se odnosi na uzdržavanje a druga na prikladnost. Umjerenost hoće da bude udovoljeno ne 
samo prvoj potrebi da damo tijelu ono što je neophodno nužno da ne bi oboljelo i postalo 
nesposobno za životna djela, nego dozvoljava i da mu damo ono što zahtijeva prikladnost našeg 
staleža. 

Međutim oni, koji prelaze granice prikladnosti i umjerenosti u jelu i piću, odnosno koji jedu 
i piju jedino iz užitka, da zadovolje okus a nije im cilj uzdržati život, zdravlje, snagu organizma, 
kako hoće Bog, takvi griješe neumjerenošću i idu stazom koja ih vodi do fizičkog i moralnog sloma. 

Umjerenost pazi još i na opip. Ovaj je od svih osjetila najopasniji. Njemu nalaže da se 
uzdržava od svega, što može izazvati opačinu, grijeh. Opip je osjetilo koje ima sjedište u čitavom 
tijelu. Stoga je opip neprijatelj koji opsjeda tvrđavu ne sjedne strane nego sa svih. Užitak, koji se 
nalazi u drugim osjetilima - veli jedan crkveni otac - možemo usporediti s nožem, koji reže 
korijenje sad jednoj, sad drugoj kreposti te čini da istrunu. No zadovoljenje opipa je vatra, koja 
ulazi u dušu, da suši i uništi sve kreposti zajedno: «Požar, što proždire do uništenja i iskorjenjuje 
klice života i kreposti» (Beoc. o Johu 31, 12). 

Stoga izvjesna prijateljstva, izvjesne slobode, izvjesne šale nisu samo povreda umjerenosti, 
nego upravo povreda stida, poštenja, čistoće, kojom mora sjati naša duša i tijelo. 

Umjerenost konačno pazi i na njuh te mu brani pretjerano biranje mirisa, miomirisa osobe, 
odijela, koji su također pobuda za raznježenost, koja vodi do uništenja. Pazi na jezik te mu nalaže 
mjeru u govoru. Nitko se nije naime od nas nikad pokajao, što je šutio, a naprotiv mnogi su se 
pokajali, kada su govorili. Jezik je izvor tisuće grijeha, skup svih opačina (usp. Jak. 3, 6). Jednom 
riječju, pazi na sva osjetila, da im postavi uzde i drži ih u onom području, koje im je Bog odredio. 
Prema tome svaki put, kad se njima služimo u svrhu zla, griješimo protiv vrlo oprezne kreposti i 
idemo strminom, koja vodi u propast. 

Umjerenost ne ravna samo upotrebom tjelesnih osjetila. Ona uređuje i duševne moći. Mi 
imamo razum stvoren za spoznaju, za znanje. Ali kako on lako pretjeruje u svojoj zadaći! Kako 
ponekad postaje ohol u istraživanju dubokih i neshvatljivih istina naše vjere! S obzirom na 
bližnjega, kako je nepromišljen u stvaranju sudova na tuđi račun, nepromišljenih, lakoumnih 
sudova, a u najmanju ruku nastranih i beskorisnih. 

A evo, obdržavajući umjerenost, dužni smo izbjegavati maniju za znanjem bez trijeznosti, 
ispraznu radoznalost, znanost koja nadima i ne vodi Bogu. Zatim se moramo čuvati prevelike 
lakoće u osuđivanju drugih, jer - veli Apostol - u onome, u čemu sudimo druge, sami sebe 
osuđujemo (usp. Rim. 2, 1). 

Mi imamo pamćenje. I ono mora biti pod ravnanjem kreposti umjerenosti. Ne smijemo se 
stoga zaustavljati na sjećanju svojih dobrih djela, koja sva treba pripisivati pomoći Božjoj. Niti se 
ne smijemo drsko i sa zadovoljstvom sjećati počinjenih grijeha, nego smo ih dužni dozivati u pamet 
samo zato da se ponizimo, da se za njih kajemo i obnovimo odluku, da ih više nećemo činiti. Isto se 
tako ne smijemo sjećati uvreda koje su nam drugi nanijeli, jer bismo mogli doći u opasnost da u 
duši pobudimo osjećaj osvete. 

Mi konačno imamo i volju! Oh, kako je potrebno da nam umjerenost drži volju na uzdi! 
Sebeljublje nas često potiče u pretjerivanju zahtijeva i u držanju do samih sebe, te ljubimo svoje 
naravne pa i nadnaravne darove a da rado bacimo zastor na svoje nedostatke i samo želimo da nas 
drugi ljube, hvale, poštuju, laskaju nam. Ovo pak samoljublje moramo staviti u red, ako želimo biti 
umjereni. Inače bi nas moglo odvesti do velikih bezumnosti i žalosnih posljedica. 

Evo u nekoliko redaka samo kazali o vršenju kršćanske umjerenosti. Svakako, ona zahtjeva 
savladavanje sebe i neprestanu žrtvu, jer se u biti oslanja na odricanje. 

Razmisli! Mogu li za sebe reći da dobro živim krepost umjerenosti? U čemu se to najviše 
očituje, a u čemu imam najviše problema u umjerenosti? Imam li nutarnjega iskustva da Bog traži 
više od mene na području umjerenosti? Kako na to odgovaram? 


2.3. KREPOSTI OPREČNE SEDAM GLAVNIH GRIJEHA 

U prikazu Puta čišćenja opisali smo sedam glavnih grijeha, a sada ćemo opisati evanđeoske 
kreposti koje su oprečne glavnim grijesima. 

2.3.1. Poniznost nasuprot oholosti 

Biblija jednodušno tvrdi: Gospodin je uzvišen, ali gleda na ponizna, dok oholicu izdaleka 
poznaje (usp. Ps 138,6). Evanđelje poziva na poniznost tražeći da budemo maleni kao djeca (Mt 
18,4), da svima služimo (Lk 22, 26) i biramo posljednja mjesta. Isus Krist izričito poziva kršćane da 
ga slušaju i nasljeduju jer je “blaga i ponizna srca” (Mt 11,29). Ponizna osoba se ne uznosi, ne 
hvali se nego otvara moćnom djelovanju milosti, zadobiva oproštenje svojih grijeha i postaje Božji 
prijatelj. Tako da je kršćanska svetačka tradicija, koju slijedi i sv. Ljudevit, s pravom poniznost 
držala za jednu od najvećih i najvažnijih kreposti i u njoj vidjela temelj cijelog duhovnog zdanja. 
Bez poniznosti nijedan čovjek se nije uspeo do svetosti. 

Poniznost nas stavlja pred nas same u cjelovitosti istine o našem biću. Tako spoznaja vlastite 
duše u duhu poniznosti nije moguća bez povjerenja u Boga, velikodušnosti i krajnje iskrenosti 
savjesti. Ponizna osoba prepoznaje vlastito ljudsko i kršćansko dostojanstvo djeteta Božjega, ali i 
duboku bijedu što je ljudi doživljavaju (GS 13). Ona spoznaje sebe kao stvorenje, te pred Bogom 
Stvoriteljem i Spasiteljem uviđa ništavilo svoga bića, prepoznaje i prihvaća život i talente kao Božji 
dar, a ne svoje zasluge. 

Tako se ponizna osoba trudi i nastoji staviti Boga u središte vlastite egzistencije na, uštrb 
egoizma koji želi slavu za sebe. Dakle poniznost u svojoj biti je vezana uz naš odnos s Bogom. Ona 
je temelj duhovnog života koji omogućuje vjerniku da zaživi Isusovu riječ: Neka ljudi vide vaša 
dobra djela i neka slave vašeg Oca nebeskoga (Mt 5 16), nasuprot neuredne težnje duše koja sebe 
stavlja u središte. Poniznost nas najviše osposobljava za slušanje Boga i Crkve, te prihvaćanje 
duhovnog vodstva za koje ohola duša nije sposobna. Nema niti jednoga časa ili zgode kad nam 
poniznost ne bi bila potrebna. Ona je temelj naše sadašnje duhovne snage i buduće slave. 

Poniznost je usko vezana uz umjerenost jer se odnosi na nutarnju moć prihvaćanja svoga 
bića kao stvorenja te se osoba ne uzdiže iznad same sebe. Na taj način poniznost se u duši 
suprotstavlja oholosti, jer ponizna osobna prepoznaje cijelo svoje biće, talente i sposobnosti kao 
Božji dar. Kada ponizna osoba nađe u sebi štogod dobra, neće to pripisati sebi nego Bogu izvoru 
svakog dobra. Ali isto tako valja naglasiti da se prava poniznost ne protivi dostojanstvu ljudske 
osobe i kršćanskoj radosti zbog talenata i učinjenog dobra u služenju Bogu i čovjeku. Kao i sve 
druge kreposti, poniznost može biti iskrivljena kada osoba ostaje depresivno navezana na vlastitu 
slabost zaboravljajući dostojanstvo Božjeg djeteta, ili kada osoba na bilo koji način u ime 
poniznosti želi na sebe privući pažnju. 

Ipak poniznost se ne odnosi samo na naš odnos prema Bogu, nego i prema bližnjemu. 
Prožeta strahom Božjim i svjesna Božjeg milosrđa, ponizna osoba duboko spoznaje svoju bijedu i 
zle sklonosti vlastite duše, te se ne uzdiže iznad drugih, izbjegava suditi druge osobe jer je svjesna 
daje svaki čovjek tajna koju samo Bog može otkriti u svoj istini. O toj divnoj kršćanskoj kreposti, 
živo i na slikovit način Montfort pjeva u pjesmi Sjaj poniznosti: 

«Pjevajući, otkrih rijetku ljepotu koja se skriva i otkriva: svetu poniznost. Malena je ona i 
niska, jedva je vidimo. No pogledajmo njezinu milost i savršenost. Čovjek, svijetlošću poniznosti 
otkriva svoju bijedu i pokvarenost. Zatim se prezire, gleda se s gađenjem, i vjeruje da nije 
zaslužio do li pakao i nesreću. Na njoj se temelje kreposti kršćanina. Ništa nije veliko na ovom 
svijetu ako ona nije potporanj. Premda je malena, ništa nije tako slavno; ona je temelj pravih 
zasluga Neba i zemlje. 

Skupa je to krepost velikoga Gospodara, najsavršeniju čast Isus pronalazi u njezinoj prašini, 
nesavladiva je, nei z recive snage, ali ponizni je njezin pobjednik; osvojila mu je cijelo srce. Ponizna 
osoba umanjuje svoju dušu, Bog koji ju voli silazi; ako ga moli i traži, uslišava ju i čuje. Beskrajno 
mu je mio njezin ponizni poklon, a njena šutnja ga jako očarava. Bog poniznome otvara svoje 
najveće tajne, obasiplje ga najvećim dobročinstvima, pokazuje mu nježnosti djevičanskog 
Zaručnika i daje mu darove slobodnog učitelja. Dok Bog, s gromom u ruci, sudeći strogo udara i 
obara u prah oholog grješnika, tražit će kao dobar Otac na najnižim mjestima poniznog u prašini i 
uzdignuti ga na Nebo. 

Ova uzvišena krepost je tolikoga veličanstva, da je trebao sam Bog za zadobiti njezinu 
ljepotu, jer prije dolaska poniznog Spasitelja bijaše nepoznata, zgražali su se nad njom. Bog se nije 
mogao obraniti od njezinih privlačnosti, da bi nas poučio utjelovio se ovdje dolje: rodio se u štali, 
živio kao drvodjelja. O, divnoga li primjera biti posljednji. 

Sav sam skroman, ponizna sam srca - reče naš ljubljeni Spasitelj. O spasonosne li pouke 
koja daje potpuni mir, vodi u sve pobjede, cjelovitu sreću zauvijek. On reče svojim učenicima: 
Molim vas ponizite se: Neka najveći od vas bude drugima poslužitelj. Ja, vječna Mudrost došao 
sam služiti, uzmite me za primjer ili ćete propasti. Bog u Mariji ne vidi, do li svoju poniznost, kako 
je Ona očituje u potpunoj istini. Uzeo ju je za Majku, dao njezinu imenu slavu, učinio je prvom na 
Nebu i na zemlji. 

Slabo stvorenje, uče nas milost i vjera, nisi do li prljavština, ništavilo, ponizi se. Svevišnji 
ratuje sa svakim oholim čovjekom, a ponizna osoba na zemlji privlači njegovo srce i pogled. Tijelo 
začeto od smeća, vrećo napunjena crvima, gnusna knno crva i pakla; s ovom prašinom, oholi 
zločinče, hoćeš se od ljutine popeti u visine. Traži i čitaj u povijesti ono što su sveci učinili da bi 
ušli u slavu, te potom savršeno vjeruj! Ili bolje prije razmatraj stotine pravednika pored tebe, od 
kojih ti ništa manji primjer daje zakon. Izvore kome je nemoguće učiniti niti jedno dobro, bijedni 
grješniče koji ništa ne zaslužuješ, izdajice, nevjemiče blizu da budeš osuđen, tvoja ludost je 
nepodnošljiva ako vjeruješ da si spašen. 

Pogreška i neznanje u tvome duhu grješniče, hladnoća, nestalnost i zloba u tvome srcu; 
možeš li se uobraziti sa slabostima, s uspomenom punom taštine. Tvoja jadna duša je ispunjena 
milijunom grijeha. Kao cma ludost koju si uvijek skrivao. Za one koje znaš, jesu li dobro 
ispovjeđeni? Imaš li oproštenje? Jesu li svi izbrisani? Možda se ne bojiš Božjeg suda ili ćeš malo 
po malo uspoređivati njegovu beskrajnu pravdu bez pogreške, bez prozivanja njegova presuda 
slijedi vječnim paklom. Grješniče ispunjen zločinima, čovječe neprijatelju Boga, na rubu bezdana 
držan za dlaku, u paklu je tvoje mjesto uistinu si ga zaslužio. Dušo bez milosti, budi puna oholosti. 

Ova duboka krepost je obuzdala tijelo, nadvisila svijet, razoružala pakao. Čovjek koji se 
prezire bez prenemaganja, uvijek je izvan dosega svijeta i đavla. Demoni su, puni bijesa često 
negodovali da ponizni zauzimaju mjesto njihova izgubljena blaženstva; da njihova velika nesreća 
dolazi od njihove velike oholosti, da također čovjeka baca u istu. Ne možemo zahtijevati slavu na 
svim mjestima. No bolje je poniziti se i popeti na nebesa, ili se prevariti, uzdizati se u oholosti, i uz 
to izgubiti slavu te pasti u vatru. Samo po ljestvama istinite poniznosti, ponizno i vjerno srce blizu 
svetosti, dolazi do potpune pobjede nad bezakonjem i penje se u slavu vječnosti. 

Primate svijetlost slavni neznanci, i potpunu pobjedu prekrasni gubitnici. Smeće svijeta, 
Bog vas sve časti. Vaši su nebo, zemlja more i sam Bog. Bog odbacuje i prezire lažnu poniznost 
bježite od zlobe poput kuge. Izbjegnite iznenađenje opasne oholosti, koja nježno krije svoj pravi 
sjaj. Poznavati svoju slabost, vidjeti se prezrenog, voljeti sebe u prašini. I među malenim držati se 
krivim, sposobnim ni za što, držati se slabim, nedostojnim svakog dobra. Sakriti dobra milosti i 

pokazati svoje mane, voljeti kad nas nadmašuju većim talentima. Za ljubav Gospodinu se 
dobrohotno pokoriti, ovi znakovi pokazuju poniznost srca. 

Svaka blistava krepost je podložna propadanju ako je ponizna i mudra duša ne zna dobro 
skriti. Skrivajte daleko od hvala svoje kreposti u miru. Gospodin i anđeli će ih vidjeti zauvijek. U 
osjećaju drugoga koji uzvišeno govori pokoravajući vas, postat ćete gubitnici. Dopustite da vas 
optužuju, bez žaljenja i plača. Dopustite da vas odbiju, ali bez povikivanja. O, divne li vježbe, 
izabrati lošije mjesto, za stolom, za objedom, u poslu, u odjeći da bismo bolje skrili svoje milosti. 
Sveto se založiti, premda javno, u poslovima koji nisu cijenjeni. Pogledajte na same sebe kao na 
žabu krastaču od koje se grozi, koja ne godi Previšnjem. Ne recite ni za ni protiv, ni za vas ni protiv 
vas. To je varava ura, kao kod svih luđaka. Ako dođe nesreća te padnete imajte bojažljivu dušu ali 
se ne dajte prevariti. Recite: Oprosti moj Oče, evo sveg mojeg umijeća i zauzmite zadnje mjesto u 
prašini. Tvoje najveće pravednosti, jadni grješniče, nisu do li varka u Božjim očima, mrlje 
samodopadnosti i vlastite volje, pogreške nemara grijesi taštine. 

Odakle dolaze očekivanja, i tvoje smione želje ? Jesi li primio diplomu da budeš u Raju? 
Sveci, puni nevinosti, su se bojali sve do smrti a ti, bez pokore, se držiš zatvoren i jak. U tvojoj 
prisutnosti ljubljeni Gospodine osjećam nemoć nesretnog grešnika. Pred tvojom pravdom i svetošću 
ja sam sama zloba i nepravda. Imam u sebi korijene svih tvojih neprijatelja, bez tvojih božanskih 
milosti bih se osramotio nisam li kriv za sve smrtne grijehe? 

Kriv sam za njih, barem kao grješnik. Po onom kuda prolazim, ja sam ružni puž, koji vreba 
tvoju milost suptilnim otrovom, uobražavam se poput oholog pauna, budući da u pobjedu ulazimo 
obojica. Gospodine, klanjam se tvom pravednom sudu nada mnom, ali ponizno zazivam uvijek 
tvoju milost iako sam jedino dostojan da budem odbačen, po velikoj milosti nadam se da ću biti 
spašen. Ja sam bijednik, nevjeran tvojim zakonima, nesposoban za bilo koje dobro, osjećam i vidim 
to, međutim u mojoj duši osjećam veliku gordost poput nečiste kanalizacije kojoj nema ništa slična. 
Gospodine, molim te za poniznost srca kako bih ti mogao iskazati savršeniju čast, kako bi uzimajući 
mjesto među zadnjima, postao, milošću, jednog dana među prvima» (P 8). 

Poniznost se temelji na dvije stvari: na istini i pravednosti. Na istini, koja nam pomaže da se 
upoznamo onakvi kakvi jesmo i na pravednosti, po kojoj postupamo sa sobom u skladu s tom 
spoznajom. 

Ako je osoba uistinu iskrena sa samom sobom, pred Bogom počinje, osim dobra i 
plemenitosti kojima ju je Bog obdario, sve više spoznavati i ponor vlastite bijede koja postaje 
temelj prave svetačke poniznosti koja otvara put autentičnoj mistici. Istinsko prihvaćanje sama sebe 
znači zahvalno prihvaćanje tjelesnih i duhovnih darova što nam ih je Bog darovao, vrednovanje 
vlastitoga dostojanstva služeći Bogu i bližnjem. Ono uključuje i zauzetost da se ti darovi koriste za 
dobro i ostvarenje našega životnog poziva na koji nas Bog poziva. Redovita napast 
samodopadnosti, popraćena visokom mišljenjem o sebi koja, ako se ne bdije nad njom, rađa 
ohološću, može potpuno kompromitirati put duhovnoga rasta. 

Da upoznamo samoga sebe, veli sv. Toma, treba vidjeti što u nama pripada Bogu a što je opet 
naše vlastito. Sve što ima dobra dolazi od Boga i njemu pripada, a sve što je loše ili nedovoljno 
dolazi od nas: “U Bogu možemo promatrati dvije stvari, naime što je Božje i što je ljudsko. Ljudsko 
je sve što je nedostatno, a Božje je sve što je spasonosno i savršeno“ (Sm.th. II,II, 163,3). 

Pravednost dakle zahtjeva da dademo Bogu i to jedinomu Bogu svu čast i svu slavu: “Kralju 
vjekova, jedinomu, nevidljivomu i neumrlom Bogu svaka čast i slava“ (1 Tim 1,7). “Blagoslov i 
slava i mudrost i hvala i čast i sila i jakost Bogu našemu“ (Otk 7,12). 

Bez svake sumnje mi smo ljubljeno Božje biće i dijete, od Boga obdareno talentima i 
darovima. Poniznost nam ne brani da to gledamo i da se tome divimo. Ali isto tako kao što se kad 
promatramo neku sliku ne divimo platnu nego umjetniku koji ju je naslikao,tako se i ovdje, kad 
promatramo darove i Božje milosti u sebi, ne divimo samima sebi nego Bogu. 

Osim toga i sama nas činjenica da smo grešnici potiče na poniznost. U neku ruku mi smo 
sami po sebi skloni grijehu, jer smo naime rođeni u istočnome grijehu i imamo u sebi požudu koja 
nas potiče na grijeh. 

Koliko smo mi sami osobnih grijeha počinili u našem životu? Da smo počinili samo jedan 
jedini veliki grijeh, već smo zbog toga trebali bi se duboko poniziti. Osim toga u sebi zadržavamo 
nadnaravni život, duboke težnje prema grijehu, prema svakoj vrsti grijeha, su tako jake u nama da, 
prema riječima sv. Augustina, “ako nismo počinili sve grijehe na svijetu, moramo to zahvaliti 
Božjoj milosti“ (Isp. 1,11,7). 

Dakle slabost i krhkost su opće ljudsko iskustvo, a Crkva uči da svaki čovjek, osim 
dostojanstva Božjega stvorenja i djeteta jer je ranjen istočnim i osobnim grijesima, u sebi doživljava 
i vlastitu bijedu. Tako se svaka osoba mora suočiti i s tom dimenzijom svoga bića. U duhovnom 
životu spoznaja vlastite bijede redovito stvara mučninu, probleme koji vode do nutarnjih bjegova i 
velikih poteškoća dok svetačka tradicija uči upravo suprotno: spoznaja vlastite bijede življena na 
evanđeoski način vodi dušu do prave poniznosti. O ovom nutarnjem stanju svake duše drugi 
vatikanski koncil uči: 

“Čovjek, utemeljen od Boga u Pravednosti, no pod utjecajem Zloga, već je na početku 
povijesti zloupotrijebio svoju slobodu dižući se protiv Boga i želeći da svoj cilj postigne izvan 
Boga. Iako su upoznali Boga, nisu mu iskazali zahvalnost kao Bogu (...) nego je potamnjelo njihovo 
nerazumno srce i klanjali su se i iskazivali štovanje stvorenju mjesto Stvoritelju. To što doznajemo 
po božanskoj objavi slaže se i sa samim iskustvom. 

Ako naime, čovjek pogleda u svoje srce, nalazi daje sklon na zlo i uronjen u tolike jade koji 
ne mogu potjecati od njegova dobroga Stvoritelja. Ne htijući često priznati Boga kao svoje počelo, 
čovjek je poremetio i dužno usmjerenje prema svome posljednjem cilju i ujedno sav sklad sa samim 
sobom, s drugim ljudima i stvorenjima. 

Tako je čovjek u samom sebi podijeljen. Zbog toga sav život ljudi, i pojedinaca i skupina, 
pruža sliku borbe, i to dramatične, između dobra i zla, između svjetla i tame. Štoviše, čovjek otkriva 
daje nesposoban da sam od sebe uspješno suzbija napasti zla tako da se svatko osjeća kao okovan 
verigama. No sam je Gospodin došao da oslobodi čovjeka i da ga ojača, obnavljajući ga iznutra i 
izbacujući kneza ovoga svijeta (usp. Iv 12,31) koji gaje držao u ropstvu grijeha. A grijeh umanjuje 
samog čovjeka sprječavajući ga da postigne svoju puninu. U svjetlu te objave nalaze svoj konačni 
razlog i uzvišeni poziv i duboka bijeda što je ljudi doživljavaju” (GS 13). 

Svetačka tradicija na različite načine govori o različiti stupnjevima poniznosti na putu 
duhovnoga rasta. Sada ćemo iznijeti nauk o razvoju kreposti poniznosti tijekom duhovnoga rasta a u 
biti rast u poniznisti je povezan sa rastom u samo spoznaji. Brojna su svjedočanstva i nauk iz 
svetačke tradicije koja isto govore o ovoj duhovnoj dinamici a nama se čini da je to na 
najjednostavniji način izrazio sv. Ivan Vianney kada bit poniznosti vidi upravo u toj spoznaji 
vlastite bijede koju je prije toga oholost samoj duši skrivala: „Poniznost se ne sastoji u poniznim 
riječima, niti poniznim djelima, nego u spoznaji samoga sebe koja nam pred oči stavlja nebojene 
pogreške i manjkavosti koje nam je oholost do tada skrivala 44 . (Zlatna zrnca, Sav Tvoj Zagreb str. 
94). 

U duhovnom životu bi. Marije Terezije od Sv. Josipa, kao i u njezinu duhovnom nauku, tri 
su kreposti na poseban način naglašene i na njihovu rastu ona gradi cijelo zdanje duhovnoga puta: 
ljubav, poniznost i razboritost. 176 Put duhovnoga rasta traje cijeli život te se treba ozbiljno truditi na 
putovima Gospodnjim. Blaženica to tako lijepo izražava u jednoj slici: 

„Ako se želi izgraditi dvorac, potrebno je duboko kopati. - Vi ipak ne želite izgraditi 
velikom Kralju malu kućicu u svojoj duši, nego dvorac dostojan njegovog veličanstva! Prihvatite se 
posla, kopajte i kopajte. Proći će deset, dvadeset i više godina dok se iskopa tlo sa svim starim 
korijenjem i kamenjem. Vlastita volja, koja poput pećine stoluje unutra, uspije se tu i tamo odlomiti 
koji komadić, koji se često uz veliku buku otkotrlja, ali glavna stijena ostaje. Nekoje duše su dapače 
ponosne na ovu stijenu i nazivaju je 'karakter'. 

Ako uistinu želite postati Božja radost - zvijezde Karmela - tada morate biti neumorne u 
kopanju. Božanski Učitelj, (naš pravi učitelj novakinja), naziva to 'samozataja'. A što je ovo drugo 


Vidi Direktorij Karmelićanki BS1 koji Blaženica piše na vrhuncu zrelosti 1925. u Sittardu. 

nego s jednim činom odlomiti komadić stijene vlastitoga ja'. To je prvi i dugogodišnji naš posao. 
Gradnja dvorca zahtijeva čitav ljudski život.“ 77 

Blaženičin duhovni nauk, koji smo do sada iznijeli, odnosi se na bitne teme duhovnoga rasta 
općenito, s naglaskom na rast u čistoći ljubavi. Sada ćemo nastojati prikazati povezanost toga rasta 
s poniznošću i razbori tošću. U ovom periodu duhovnoga života kao preduvjet i znak rasta je 
iskustveno usvajanje temelja poniznosti uz svekoliku potrebu razboritosti. 

Poniznost je naglašena krepost u biblijskoj objavi, Kristova te dakle tipično kršćanska 
krepost. Ona je stav duha izabranoga izraelskog naroda koji se bio udaljio od Boga, s kojim se 
njemu vraća te osjeća da tako može ponovno uspostaviti savez s Bogom. „No, primi nas slomljene 
duše, ponizna duha“ (Dn 3,39), uvjet da bi ga Gospodin prihvatio, „srce raskajano i ponizno Bože 
nećeš prezreti“ (Ps 51,19). Isus nas izričito poziva da ga u poniznosti nasljedujemo uz obećanje: 
„učite od mene jer sam krotka i ponizna srca i naći ćete okrepu svojim dušama“. 

Apostol Pavao poziva kršćane da se obuku u poniznost: „obucite se dakle u poniznost" (Kol 
3,12) stavljajući im Krista za uzor: „On koji bijaše jednak Ocu ponizi sam sebe" (Fil 2,6-8). 

Upravo zbog svega ovoga Majka i Utemeljiteljica Karmela BSI očarana je poniznošću, bilo 
na svome osobnom duhovnom putu, bilo u odgoju i duhovnom nauku sestara i svih vjernika. 

„Drage moje sestre, nemojte nikada zaboraviti da redovnički život ne otvara nebo, niti 
djevičanstvo. Ne, ima samo jedan ključ, i taj jedini je: poniznost!" 178 

„Poniznima Bog daje svoju milost. Imajmo ovu istinu stalno pred očima i nemojmo ni za 

čim toliko nastojati koliko za poniznošću, jest poniznost slijedi milost na milost." 179 

180 

Poniznost je preduvjet za bilo kakav duhovni rast. Ljubav, a ni jedna druga krepost bez 
nje ne može se na autentično evanđeoski način ni ukorijeniti, a kamoli rasti u duši jer u protivnom 
oholost, sebeljublje i svi popratni grijesi koji iz toga proizlaze priječe prisnost s Bogom u duši. 
„Bog se oholima protivi, a poniznima daje svoju milost" (Jak 4,6). 

Poniznost se iznad svega temelji na istini, i to na kršćanskim istinama vjere o veličini Boga 
Stvoritelja i Otkupitelja od kojega dolazi svako dobro naravi i milosti, našoj ograničenosti - iako 
smo stvoreni na sliku Božju, ipak smo ranjeni grijehom, te potrebi da Bogu iskažemo ljubav i 
klanjanje jer bez njega ne možemo ostvariti svoje biće ni naći pravu sreću i, na kraju, potrebi 
poštovanja bližnjega jer je i on dijete Božje. Zato Blaženica s pravom teološki i duhovno savršeno i 
jasno povezuje poniznost i istinu sa samospoznajom duše pred Bogom bez koje je duhovni život 
samo varka koja će prije ili kasnije pasti. 

„Poniznost je istina. Stoga poniznost duša treba da teži za istinom tj. mora nastojati da se 
iskreno upozna. Bez prave spoznaje same sebe nemoguća je težnja za savršenstvom. Težnja za 
savršenstvom, bez prave spoznaje same sebe jest varka. Ima bezbroj duša, koje hodaju putem 
varave kreposti. Ali valja misliti na to, da za svaku dušu dođe čas, a taj može doći vrlo nenadano, u 
kojem će se raspršiti svaka varka, svaka prividnost, a ona će stajati pred Bogom raskrinkana i lišena 

i o i 

svih varavih kreposti." 

Put duhovnoga rasta u bilo kojoj kreposti, pa tako i u poniznosti, najuže je povezan s 
vježbanjem u prakticiraju te kreposti te konkretnoj i ciljanoj molitvi da Bog duši pomogne da 
poraste u njoj. BI. Marija Terezija od Sv. Josipa zna da se bez te dvije prakse ne može duhovno 
rasti: 

„Vježbati poniznost i ljubav, to je vrhunac savršenstva, sve iz ljubavi prema Bogu i 
bližnjemu." 182 

„Poglavarice neka posebno mole za poniznost. Jer Bog poniznima daje svoju milost; njima 

1 oo 

daje Duh Sveti mudrost i s njom sve kreposti." 


177 Neobjavljena pisma, pismo br. 1501. 

178 Probudimo se u Bogu! Izbor iz pisama, str. 65. 

179 Neobjavljena pisma, pismo pod nazivom Jaram je moj sladak. 

180 A. Comastri, Bog je ljubav, Verbum, Split, 2004., str. 39-46. 

181 Direktorij Karmelićanki Božanskog Srca Isusova, 1925., str. 14. 
I8 ~ Probudimo se u Bogu! Izbor iz pisama, str. 198. 

183 Isto, str. 205. 

Poniznost treba biti nutarnja i vanjska, i to tako da koliko je god moguće, nutarnja poniznost 
prožima vanjsku, a da vanjska odgovara nutarnjoj. U ovomu prvom periodu duhovnoga života i 
rasta mora se voditi ozbiljna nutarnja borba protiv oholosti, neuredne ljubavi vlastite slave, veličine 
uznošenja, častohleplja, hvalisanja, isticanja sebe, tvrdoglave navezanosti na sebe i svoj sud, 
nepodložnosti te nastojati nasljedovati Krista i biti skroman u misli o samome sebi, govoru i 
ponašanju. 

BI. Marija Terezija od Sv. Josipa opominje sestre, poglavito one koje obavljaju službu, da 
bdiju nad usvajanjem temelja poniznosti. Bez toga, prije ili poslije, pad je neminovan. 

„Ako promotrimo sve ovo, tada nam se pojavi misao, kako je moguće, strovaliti se u dubine 
sa karmelskih visina? A ipak, oholost i samovolja su doprinijele da su se u ovih zadnjih deset 
godina, tri poglavarice sa doživotnim zavjetima vratile iz Karmelskih visina u buku svijeta. 

Neka vam sve ovo služi za opomenu, jer tko stoji neka pazi da ne padne. A onaj tko se u sebe uzda, 
kao sv. Petar, kojemu se to dogodilo, nama za opomenu, toga Bog pušta da duboko padne. 
Poniznima Bog daje svoju milost, zato ćemo mi sve koje se nalazimo u Kannelu Božanskog Srca 

1 84 

Isusova, neprestano težiti za sve dubljom poniznošću.“ 

Jedna od velikih zapreka poniznosti jesu častohleplje, uznositost, precjenjivanje sebe, koje 
za posljedicu imaju pogrešno i neevanđeosko poimanje službe. Uz istinoljubivost o nama samima 
izgubi se i svijest o služenju, a to se nadomješta surogatima koji potpuno priječe duhovni rast. 
Majka i Utemeljiteljica Karmela BSI opominje: 

„Poglavarice neka posebno mole za poniznost. Jer Bog poniznima daje svoju milost; njima 
daje Duh Sveti mudrost i s njom sve kreposti. Nažalost ova služba često prouzrokuje oholost i 
naduvenost, precjenjivanje sebe. Po odredbama Svete kongregacije poglavarica ne bi smjela ništa 
raditi, a da se ne dogovori sa svojim asistenticama ili sestrama o čijoj se službi radi. Ali zato su naše 
poglavarice preohole. One potpuno zaboravljaju da vježbanje u kreposti i poglavarici pomaže na 
putu k svetosti, a ne služba. Koja je majka tako ohola da se o svojim stvarima ne bi posavjetovala sa 
svojim odraslim kćerima? Poglavarica po Srcu Božjemu ne zove se samo majka, nego ona si i daje 
toliko truda da bude svojim sestrama i djeci zaista majka, a sestrama s vječnim zavjetima mora još 

ioc 

više biti majka i prijateljica!“ 

Blaženica s pravom vježbanje u poniznosti usredotočuje na Isusa. Naime, on je ideal i 
ostvarenje svega u kršćanskoj vjeri, pa tako i poniznosti. Motriti Krista i njegovu poniznost sa 
željom da ga se nasljeduje, da mu se bude što sličniji, prva je i najvažnija praksa vježbanja u 
poniznosti bez koje se ne može dogoditi duhovni rast. 

„Temelj svih kreposti, kod svih duša, koje teže za savršenstvom, kao i redovničkih osoba, 
jest poniznost. U poniznosti se treba vježbati ne samo u malom stupnju, nego svaka Karmelićanka 
Božanskog Srca Isusova treba se u toj kreposti vježbati na izvanredan način. Tako da postane što 
sličnija svome Božanskom Zaručniku, koji je na tako divan način vršio ovu krepost, da toga ljudski 
pojam ne može shvatiti. Ovaj izvanredan način vježbanja poniznosti neka bude poznat samo Bogu, 
jer kada poniznost hoće da bude zapažena, postaje oholost i taština .“ 186 

I u Isusovu i u našemu životu poniznost je povezana i s poslušnošću. Svojeglavost, 
navezanost na sebe, nepodložnost, neposlušnost rađaju se iz oholosti koja svoj sud i prosudbu nije 
sposobna konfrontirati ni prihvatiti nalog. Blaženica s pravom drži da je iz načina življenja 
poslušnosti bilo koje osobe vidljivo stvarno stanje poniznosti u duši. 

„Prvi plod ponizne duše je točna, besprigovorna poslušnost u svakoj službi, svakom domu, 

1 87 

svakoj poglavarici; a kako to izgleda?“ 

Vidjeli smo daje po Blaženici poniznost u svojoj biti povezana s istinom i spoznajom sama 
sebe. Ta spoznaja sama sebe, poglavito u ranjenom dijelu naše duše, može biti mučna i naporna, ali 
ako je duša istinoljubiva, dakle i sklona poniznosti, ona je to spremna sebi i drugima priznati i 


184 Isto , str. 284. 

185 Isto , str. 205. 

186 Direktorij Kannelićanki Božanskog Srca Isusova, 1925., str. 14. 

187 Probudimo se u Bogu! Izbor iz pisama , str. 66. 

evanđeoski prihvatiti. Poniznost je spremna priznati i prihvatiti slabost. Upravo na takav način ona 
još više raste dok je kod oholosti učinak suprotan. 

„Kolika oholost mora ispunjati dušu koja se samo već kod ukora ili kod opomene ili 
upozorenja na jednu pogrješku - odmah uzruja i svojim poglavarima odgovara? Ima sestara koje su 
već deset ili više godina u Redu i umiru sa svojom glavnom pogreškom - svaka od nas ima jednu 
glavnu pogrešku! A ipak, tijekom je godina bila češće upozorena na tu svoju pogrešku i svaki se put 
izgovarala da te pogreške uopće nema ili je ogorčeno pripisivala drugima, itd. Neka dade Bog da 
sve spoznamo svoju glavnu pogrešku i da dobijemo milost da je s ustrajnošću iskorijenimo. 
Vježbajte se u tome - i poglavarice - neka ponizno o sebi misle i rado i s lakoćom priznaju svoje 
pogreške i nedostatke. To ne otimlje nikome čast, ako kaže: ’Ah, to sam zaboravila, ne, to nisam 
primijetila, bilo je nepametno što to nisam drugačije učinila, itd.’ - Koja majka ili sestra, ako je u 
sebi ponizna, ne bi mogla u svakoj prilici priznati se slabom!“ 

Majka i Utemeljiteljica Kannela BSI naglašava još jednu važnu vježbu u poniznosti, a to je 
sklonost prema malenom ovdje na zemlji, što je pravi odraz duhovne veličine koja će se u punini 
ostvariti u nebu prema Isusovoj izreci: „Tko se ponizi, bit će uzvišen, a tko se uzvisi, bit će 
ponižen“ (Mt 23,12). Evanđeoska malenost ni na koji način nije omalovažavanje vlastite osobnosti, 
darova i talenata koje je Bog udijelio osobi, nego je stvarno i odgovorno služenje u ljubavi koje 
nema potrebu samoisticanja. 

„Neka nam Božansko Srce duboko utisne u naša srca ovu želju: na zemlji biti i mala ostati, a 
u nebu biti velika. Koje li radosti za našu dragu Karmelsku Gospu, da uzmogne jednom svom 

1 Q Q 

Božanskom Sinu predstaviti tako poniznu četu svojih kćeri.“ 

BI. Marija Terezija od Sv. Josipa u skladu s gotovo svom svetačkom tradicijom vidi rast u 
poniznosti povezan i s prihvaćanjem odricanja i poniženja. Znak je zrele sebedarne ljubavi 
spremnost duše odreći se sebe, pa makar i u malom. To nije moguće bez usvojene poniznosti. 

S druge strane, i poniženja mogu pomoći duši da poraste u poniznosti. Poniženje je suprotno 
našem dostojanstvu i zato ga duša teško i bolno prihvaća. Vidjeli smo da Blaženica ima pozitivno 
viđenje ljudske naravi, daje za rast u ljubavi potrebno razvijati vlastite talente i sklonosti. Usprkos 
svemu život sa sobom nosi brojna nutarnja i vanjska poniženja. Upravo po evanđeoskom 
prihvaćanju tih iskustava, imajući pred očima Krista koji je, iako Bog, podnio muku i sramotu križa, 
svaka duša koja ga istinski ljubi i iz vlastitih malih poniženja može se duhovno okoristiti. 

„Možete li to razumjeti: da biste vječno mogli živjeti u velikoj slavi, vi se bojite malih 
odricanja i malih poniženja. Gdje je ona prva revnost s kojom ste položile svoje prve zavjete? Zar 
ne bi radije još jednom započele trsiti se oko prave poniznosti i ljubavi?“ 190 

Kao vrhunska učiteljica duhovnoga života Blaženica zna da sav napor oko vježbanja i življenja 
poniznosti nije sam sebi cilj. To je samo sredstvo, i to povlašteno, da bi Božja ljubav sve više rasla 
u duši. 

„Poniznima daje Bog svoju milost. Koja krepost najviše ukrašuje jednu Božju službenicu? 
Nije li to poniznost? Zato se borimo da postignemo iskrenu poniznost. Vježbajmo se u 
samoodricanju i Božja će ljubav sve više ispunjavati naša srca i upaliti ih revnošću za duše kao 
svetog Franju Ksaverskoga i sv. Majku Tereziju.“ 191 

BI. Marija Terezija od Sv. Josipa duboko je svjesna da Bog želi naše prijateljstvo, svu ljubav 
našega srca i zato duša mora trajno bdjeti nad vlastitom nutarnjom čistoćom: „Tome Bogu punom 
ljubavi treba pripadati i cijelo naše srce, to je ono što On najviše traži 'našu ljubav'. Sve drugo što 

Mu ponudimo manje je vrijedno.“ 

„On traži čiste duše s kojima će općiti u ljubavi i prijateljstvu. Gospodin najprije želi čistoću 
duše. Ono što je rekao bogatom mladiću: 'Zataji samog sebe’ - to znači: očisti svoju dušu od vlastite 


Isto , str. 166. 

189 Isto , str. 142. 

190 Probudimo se u Bogu! Izbor iz pisama , str. 197. 

191 Mali vodič k savršenosti, str. 7. 

192 Neobjavljena pisma, pismo br. 1361. 

volje - žrtvuj meni, svome Bogu i Stvoritelju, svoju volju. (...) Prva i glavna dužnost jest pročistiti 

dušu. To nije posao jednog sata, jednog tjedna ili jedne godine. Ne, ova dužnost ostaje do zadnjeg 

dana našeg života. Kao sve što nas okružuje - u sobi, u kući, u kapeli - treba čistiti, tako i svetište 

1 

Božje u nama treba vjerno i neprekidno pročišćavati/ 4 

Na putu pročišćenja i preobraženja duše u ljubavi i poniznosti Bog dušu koja je pokazala i 
dokazala odlučnost da ga ljubi vodi putem buđenja i jačanja nutarnje čežnje za Bogom koja je izraz 
ljubavi koja još ne posjeduje svoga ljubljenog, ali mu po svaku cijenu želi uzvratiti ljubavlju na 
ljubav. Blaženica to stanje ovako opisuje. 

„Razmatranje Muke našeg Božanskog Otkupitelja rasplamsavalo je svakim danom sve više 
vatru ljubavi u mojoj duši i žar revnosti te goruću čežnju da mogu Bogu uzvratiti svoju ljubav. Da, 
moja je duša žeđala za tim da se posve dade u službu Bogu (...) Ispuni žarku težnju moje duše da ti, 
o Bože, mogu dokazati svoju ljubav i zahvalnost. 44194 

Razvojni put ljubavi u duši ima svoja svjetla i tmine. On preobražava dušu iznutra, i to 
preko onih iskustava koje svetačka i mistična tradicija naziva pročišćenjima i noćima. Nutarnji je 
pogled duše još zatamnjen i ona ne može u svoj svojoj moći prepoznati i prihvatiti svjetlo Božje 
ljubavi te proživljava tamu, nutarnju i vanjsku patnju, ali prihvaća ta iskustva kao i put kojim je Bog 
vodi kao pedagogiju Božje ljubavi koja oblikuje njezinu ljubav. BI. Marija Terezija od Sv. Josipa 
poručuje: 

„Želi li On to upravo tako, a ne kako bih ja htjela. Put koji vodi ravno k Bogu uzak je, stnn i 
kamenit. Zato duša koja ljubi Boga, ljubi sa zahvalnošću i svaki kamenčić koji ranjava njene 
noge.“ 195 

Duša prihvaća Boga koji je vodi „preko stnnih visina ili kroz ljupke ravnice, po žarkoj 
vrućini ili ledenoj zimi, po svjetlu dana ili po tamnoj noći, s istomišljenicima ili u potpunoj 
osamljenosti. Bogobojazna duša pozna i ima samo jednu želju: savršeno ispuniti Volju svoga 
Božanskog Otkupitelja 4 / 196 

Kada duša prihvaća na ovakav način put kojim je Bog vodi, on pročišćava, uzdiže i 
preobražava teologalne kreposti vjere, ufanja i ljubavi na uzvišene nadnaravne stupnjeve 197 jer duši 
oduzima sve sjetilne oslonce i duši ostaje jedino volja da ga ljubi, često uz osjećaje njegove 
odsutnosti i potpune napuštenosti, što još više povećava muku zbog Božje odsutnosti i s vremenom 
i čežnju duše za njim. Ova duhovna dinamika vodi dušu putem uzvišenih čišćenja, a sve to u duljim 
vremenskim periodima. Blaženica poručuje: „Sve treba svoje vrijeme, a najviše unutarnja 

preobrazba čovjeka: to znadu svi, iz iskustva! 44 

Na tim putovima duša doživljava posebno duboko trenutke pohoda milosti, slobode i leta 
ljubavi u velikim stvarima prema kojima je Bog vodi bilo u njezinoj nutrini, bilo u velikim 
planovima djela koje Bog ima s njom. Majka i Utemeljiteljica Karmela BSI taj let slobode ljubavi 
posebno je duboko doživjela vezano uz svijest da Bog uistinu želi družbu koju i ona već godinama 
želi: 

„Kad sam završila svoju optužbu, čula sam, na svoje najveće čuđenje, da to nisu nikakve 
napasti i da se ne smijem dulje opirati 'milosti'. Osjetila sam se kao orao koga su razriješili njegovih 
spona. Vinula sam se na krilima ljubavi u visine do Božanskog Srca, gdje sam našla svoj mir! 
Kol ik o je bila velika moja patnja ovih godina, toliko je sada bilo veće moje veselje i blaženstvo. 
Ipak, moja goruća težnja da Bogu služim kao redovnica u 'trpljenju i ljubavi' trebala se ipak ispuniti. 
'Evo me, Gospodine. Što želiš da činim? Pripravno je moje srce!' Takve i slične uzdahe slala sam 
sad neprestano pred Božje prijestolje. 44199 


193 Isto, pismo pod nazivom O čišćenju i ukrasu duše. 

194 Djelo Božje, str. 32. 

195 Probudimo se u Bogu! Izbor iz pisama, str. 118. 

196 Mali vodič k savršenosti, str. 6. 

197 G. Furioni, Le vitli teologali nella dinamica della vita spirituale, u Rivista di vita spirituale, Rim, 5-6, 1999., str. 
258-280. 

198 Probudimo se u Bogu! Izbor iz pisama, str. 168. 

199 Djelo Božje, str. 42. 

Da bi se dogodila preobrazba duše u ljubavi i poniznosti, Bog provodi dušu kroz daljnja 
pročišćenja i prosvjetljenja, a na poseban se način to odnosi na krepost poniznosti i samospoznaju 
duše kao sastavni dio kontemplativnoga puta preobrazbe u Boga. Skupa sa svom svetačkom 
tradicijom Blaženica uviđa da visina preobrazbe duše u ljubavi, a kao posljedica toga i sjedinjenja s 
Bogom, ovisi o dubini njezina temelja, a to je poniznost. 

„A poznavanje samih sebe je temelj prave savršenosti. Što će dublje kopati temelj, to će se 
zgrada njihovih kreposti više uzdizati, a njihova će volja jače biti sjedinjena s voljom Božjom, jer 
On s visina Svoga prijestolja gleda na ponizne na zemlji. On se protivi oholima, a poniznima daje 
milost.“ 200 

Uza sva nastojanja i želje duše za tim temeljima ljubavi ona sama po sebi uz suradnju 
milosti ne može do kraja prodrijeti u vlastite dubine, nego Bog sam tijekom čišćenja u tamnim 
noćima po ulivenoj kontemplaciji i djelovanju Duha Svetoga pokazuje duši svu njezinu nutarnju 
nesavršenost i tako je vodi do većega samoponištenja, što je temelj za veću preobrazbu duše. 

,,Sv. Ivan kaže, da pravednik pada sedam puta na dan! Duša, koja nema ništa za okajavati, 
mora živjeti u sjeni mlakosti. Drugačije je to bilo kod sv. Ivana i drugih svetaca, čije je duše 
obasjavalo svjetlo Duha Svetoga. To si svjetlo možemo predstaviti slično sunčanoj zraci, što kroz 
prozor pada u sobu. Zrak u toj sobi, koji nam se do tada činio posve čist i jasan, promatran u tom 
svijetlu, pun je praha i pahuljica. Za tim svijetlom svetih duša, treba da gorućom čežnjom čezne 
svaka Karmelićanka Božanskog Srca Isusova. No to svijetlo nisu sveci postizavali jedino i samo 
čeznućem, nego time, što su se koristili svakom prilikom, koja im se pružila da porastu u spoznaji 
samoga sebe i poniznosti.“ 201 

Zahvaljujući kontemplativnoj samospoznaji vlastitoga nutarnjeg ogoljenja i ništavila za 
kojim bi karmelićanke BSI trebale gorljivo čeznuti prema nauku Blaženice, sveci su bili tako 
duboko ponizni i samoponišteni, ali upravo po tome i zbog toga od Boga preobraženi i uzdignutih 

„Oholim je dušama neshvatljivo, kako su se sveci mogli smatrati gorima od svih ljudi. 
Nedostojnima milosti, koje su primili od Božje dobrote i milosrđa, nevrijednijima čak i od onih, 
koji su u očima ljudi najgori zločinci. Duši, koja je zaista ponizna, koja dnevno uzdiše zbog svoje 
slaboće i bijede, izgleda posve naravno, da su sveci o sebi mislili tako nisko.“ 

Bog u procesu preobrazbe i sjedinjenja vodi dušu prema dubljem ukorjenjenju u poniznosti i 
putem nasljedovanja Isusa i preko brojnih nutarnjih i vanjskih situacija koje duša doživljava kao 
poniženja. To ni na koji način nije usmjereno protiv dostojanstva čovjeka 204 nego je put ljubavi koja 
želi dijeliti s Isusom njegovu sudbinu poniženja i smrti, tako rasti u poniznosti i kao što je Isus 
uskrsnuo, Bog dušu vodi putem preobraženja po ljubavi i u ljubavi. Majka i Utemeljiteljica Karmela 
BSI to tako jasno i duboko poručuje: 

„Božje oko dopire u srce. On ne sudi i ne prosuđuje nikad prema vanjskom izgledu već po 
duhu, koji dušu pokreće, prema samoprijegoru, a osobito prema poniznosti i potpunoj predanosti u 
Božju volju i to ne samo u velikim stvarima, nego i u malim i najmanjim dnevnim događajima (...) 
Bog traži u našim dušama nastojanje oko postignuća najdublje poniznosti, traži težnju za 
poniženjima. Nitko ne postaje ponizan prije nego što je podnio - ne samo podnio - već sa 
zahvalnošću i radosno, podnio mnoga poniženja, kao što su se sv. apostoli, Petar i Ivan, s 'radošću' 

vratili kući kad su bili sramotno bičevani.““ 

„Ova slatka ljubav našega Gospodina baca nas često u poniženje samo da bi nas opet 
podigao. On pazi, i kao da promatra iza prozorskih rešetaka, da vidi izraz našega lica.“ 206 
Bog vodi dušu putem poniženja u dublju poniznost, a to, kako kaže Blaženica, čini „slatka ljubav 
našeg Gospodina“ kako bi dušu poveo putem uzdignuća. Sam Isus je kazao: „Tko se ponizi, bit će 


200 Mali vodič k savršenosti, str. 13 

201 Direktorij Kannelićanki Božanskog Srca Isusova, 1925. g., str. 17, 18 

202 S. Possanzini, Gradi diperfezione, u Dizionario di Mistica, Vatikan, 1998, str. 1011-1020. 

203 Direktorij Kannelićanki Božanskog Srca Isusova, 1925. g., str. 15, 16 

~ 04 To je tako jasno izraženo u nauku Blaženice koji smo iznijeli u cjelinama 1.1.; 1.2.; 1.3.1. a na poseban način 1.3.4.1. 

205 Djelo Božje, str. 63. 

206 Mali vodič k savršenosti, str. 39. 

uzvišen“ (Lk 18,14), a Marija u svojoj pjesmi zapjeva: „silne zbaci s prijestolja, a uzvisi neznatne“ 
(Lk 1,52). Na ovu duhovnu dinamiku Blaženica upućuje svoje sestre bilo da se radi o družbi 
općenito, bilo o njihovu osobnomu duhovnom putu, pa i redovničkom pozivu: 

„Puna slave, hvale i zahvalnosti žurim se sve vas pozvati da slavite Božju dobrotu i 
milosrđe, koji je nas siromašna, neuka i mala stvorenja, podigao iz prašine, da mu poslužimo za 

207 

osnivanje tako svekolikog i divnog djela. ““ 

„Da u dubokoj poniznosti i samoodricanju padnu ničice, tisuću puta ponavljajući: 
Gospodine, nisam dostojna takvih milosti; što Te je k meni privuklo? Samo moja neznatnost i 
siromaštvo. Da bi Tvoje milosrđe sjajno zasjalo, izabrao si mene za svoju zaručnicu.“ 208 
Preobraženje duše u ljubavi koju je Bog vodio do dubljega ukorjenjenja u poniznosti putem koji 
smo naglasili događa se i u molitvi i po molitvi ulivene kontemplacije. Ta ulivena Božja ljubav vodi 
dušu prema ostvarenju te ljubavi u svijetu, ali istodobno biti potpuno slobodan od ovoga svijeta. 
Blaženica uči: 

„Kako dolazi duša do srdačnog sjedinjenja s Bogom, do ove velike ljubavi? Po Bogu - po 
posebnoj molitvi i velikoj duhovnoj sabranosti - samo u tihim časovima njegovati će prijateljstvo. 
Duh Božji će prožimati i ispuniti dnevno sve više i više dušu, tada i mi kao sam Božanski Spasitelj, 
okruženi olujom i bijesnim valovima 'počivamo' da, počivamo u volji Božjoj i pouzdanju u Boga. 
Bog mora biti naš stan, naše sve, u Njemu naš život, a ne više u svijetu. Svijet i što je oko nas, treba 
nam samo dati prilike da mu služimo, da mu dokažemo svoju ljubav.“ 209 

Na takav način kada Bog oslobodi dušu i očisti od svega što priječi njegovo djelovanje u 
duši, događa se preobrazba duše po ljubavi i u ljubavi. Tada je duša sva prožeta i preobražena 
ljubavlju te se posve nutarnje smiri u Božjoj ljubavi jer je s Bogom sjedinjena, a sve njezino 
djelovanje odraz je i izraz te, u nutrini, posjedovane ljubavi Božje. BI. Marija Terezija od Sv. Josipa 
tako proživljeno o tome piše: 

„Poniznost se rađa iz samozataje koju je Božanski Učitelj zahtijevao od mladića. Mudrost, 
na koju ja mislim, to je milost koju Bog obećaje poniznima. Ljubav to je život, Božji dah, Božja 
čežnja, Božje djelovanje u nama. Ljubav, ljubav i opet ljubav. Sve je ljubav; ona je svjetlo, ona je 
život, ona je toplina, ona je početak i svršetak. Ljubav nas je stvorila, ljubav nas je pozvala i zato 
Bog ne treba od nas ništa drugo nego samo ljubav. 

Sav naš rad je ništa ako naša srca ne ispunja ljubav, prava, topla, svježa, čista ljubav; ako 
ona ne upravlja našim mislima, ne govori iz naših riječi, ne svijetli iz naših očiju... Ljubiti Boga; ne 
riječima nego djelima.“ 

„Nemoj biti zadovoljna samo time da Boga ljubiš, nego se trudi da budeš u Njega 

zaljubljena. Posvema se predaj svome Stvoritelju, a stvorenjima se samo posudi.“ 

Ljubav je za Blaženicu bio jedini pravi put za osobni duhovni život i za apostolat te sestrama 
poručuje: „Ljubav, ljubav, ljubav ništa drugo, nego širite ljubav i blagost. Ako vam se predbacuje, 

idite k Božanskom Srcu. Ono će vam pomoći da podnesete sve protivštine tvrdih srdaca koja nisu 

212 

odabrala dragog Spasitelja za svoj uzor, koji je bio blag i uvijek pun ljubavi. 

„Neka naše sebeljublje nestane u nabujaloj rijeci Božje ljubavi i neka se hladnoća našega 
srca pretvori u veliki žar Božje ljubavi. Tako očišćene i ispunjene Božanskom ljubavlju, goreći od 

2 1 "3 

ove čiste ljubavi, prikažimo se ponovno kao žrtve paljenice, Bogu.“‘ 

Svojim je sestrama željela usaditi čežnju za najvišim savršenstvom, a to je prava, zrela i 
čista ljubav. „Da se dođe do toga nisu potrebne neke posebne tzv. pobožnosti nego 'ljubite se 


~ 07 Probudimo se u Bogu! Izbor iz pisama, str. 16. 

708 Isto, str. 67. 

209 Neobjavljena pisma, pismo br. 1113. 

210 Probudimo se u Bogu! Izbor iz pisama, str. 158. 

211 Mali vodič k savršenosti, str. 18. 

212 Probudimo se u Bogu! Izbor iz pisama, str. 26. 

213 Neobjavljena pisma, pismo pod nazivom Jaram je moj sladak. 

međusobno’. Da, ljubite jedna drugu, to je recept koji nam je veliki ljubitelj Božanskog Srca i 

214 

učenik ljubavi Božanskog Učitelja ostavio za baštinu.“ 

Pred kraj života potvrdila je ono što je tolike godine živjela - prvenstvo ljubavi: „Neke 

c 

poglavarice više cijene red nego ljubav, to nije naš duh. Ljubav dolazi na prvo mjesto.“ 

Ljubav je najuzvišenija krepost kršćanstva po kojoj ljubimo Boga zbog njega samoga jer je 
beskrajno dobar i jer je on nas prvi ljubio (1 Iv 4,10), a same sebe i bližnjega ljubimo zbog Boga 
samoga jer nas on ljubi. Ljubav se iznad svega očituje u potpunu predanju čitava bića Bogu u kojem 
vjernik sjedinjuje svoju volju s voljom Božjom, jer je sam u sebi dobrota i ljepota i jer je beskrajno 
nesebičan prema ljudima koje je iz ljubavi stvorio, otkupio od grijeha, učinio svojim sinovima i 
pripravio za njih vječni život po sjedinjenju sa sobom. 

Kada se radi o idealu svetosti i savršenstva, Blaženica nema dvojba, ona to teološki potpuno 
ispravno iznosi: kršćansko savršenstvo i svetost sastoje se u vršenju volje Božje, u potpunoj i 
spremnoj poslušnosti Bogu iz ljubavi. 216 Isus je sama sebe dao za uzor vršenja volje Božje: „Moje 
je jelo vršiti volju onoga koji me poslao“ (Iv 4,34), a to je postavio i kao apsolutni uvjet: „Neće 
svaki koji mi govori: Gospodine, Gospodine ući u kraljevstvo nebesko, nego samo onaj koji vrši 
volju Oca moga nebeskog“ (Mt 7,21). Postignuta svetost i preobraženje duše u poniznosti i ljubavi 
u biti su potpuno suobličenje naše volje volji Božjoj. 

„Trsite se oko najdublje poniznosti, oko najsavršenije sličnosti Božanskoj volji i najvišoj 
ljubavi prema Bogu i postat ćete svetice Karmela Božanskog Srca Isusova! U ljubavi ovog 
Božanskog Srca vi ćete se ražariti i nanovo ćete oživjeti. Tajna svetaca je nevidljivo odricanje svoje 
volje, stalni rad na uništenju vlastitog 'ja'. Plod njihovog truda bio je duboka poniznost i jedinstvo s 
Božjom voljom. Ova od 'samoga sebe’ očišćena srca ispunio je Bog s izvanrednim milostima i 
velikom ljubavlju." 217 

„Živimo u Bogu. Kao što je biser u školjki sakriven, tako treba naš život, život naše duše biti 

218 

skriven u Bogu i najuže sjedinjen s voljom njegovom." 

Prolazeći kroz ovakva iskustva rasta Bog dušu istodobno vodi, samoponištava i nutarnje 
preobražava. Na takav način duša je duboko svjesna da su njezin put nutrine u duhovnom rastu i 
vanjska djela koja je učinila čisto Božje djelo pred kojim se ona sama osjeća neprikladnom i 
nedostojnom, što je u biti izraz duboke poniznosti. Tako Bog nutarnje oslobađa dušu od nje same u 
najvećim stvarima koja je milost Božja u njoj učinila. Duša je svjesna da to nije njezino djelo nego 
djelo Božje. Majka i Utemeljiteljica Kannela BSI toga je duboko svjesna: 

„Bog je sam stvorio to djelo izvana i iznutra. Moja je jedina utjeha bila i jest da se Bog još 
više proslavio mojom nesposobnošću. Sve mi je nedostajalo za moju službu, posjedovala sam samo 

21 Q 

jedno: želju da uvijek ispunjam volju Božju i da nastojim spoznati je do u tančine."" 

Uz ovaj općeniti opis razvoja poniznosti na putu duhovnoga rasta u svetačkoj literaturi 
možemo pronaći različite načine razvrstavanja stupnjeva poniznosti. Mi ćemo navesti samo glavne 
načine razvrstavanja, koji se mogu svesti na ova tri, naime način sv. Benedikta, sv. Iganacija i 
Olierov. U biti radi se o sve većem pristajanju uz Boga i prihvaćanju sudjelovanja u Kristovom 
samponištenju i poniženju. 

Dvanaest stupnjeva poniznosti svetog Benedikta. Kasijan je razlikovao deset stupnjeva u 
vježbanju poniznosti. Sveti Benedikt dopunjuje ovu podjelu, nadodavši još druga dva stupnja. Da 
bolje shvatimo njegov raspored, treba imati na pameti da sv. Benedikt promara ovu krepost “kao 
stalno vladanje duše koje upravlja odnosom redovnika s Bogom, ukoliko je grešno stvorenje i Božje 
posinjeno dijete". Ova se njegova dioba temelji na štovanju Boga i obuhvaća, osim poniznosti u 


~ 14 Probudimo se u Bogu! Izbor iz pisama, str. 182. 

215 Djelo Božje, str. 194. 

216 Ž. Bezić, cit. dj., str. 59-61. 

~ 17 Probudimo se u Bogu! Izbor iz pisama, str. 273. 

218 Neobjavljena pisma, pismo br. 1113. 

219 Djelo Božje, str. 83. 

strogom smislu riječi, poslušnost, strpljivost i čednost. Od tih dvanaest stupnjeva sedam ih se 
odnosi na nutarnje čine, a pet na vanjske. 

Među nutarnje čine ubraja: 

1. Strah Božji, koji nam je uvijek pred očima duše i koji nas potiče da opslužujemo Božje 
zapovijedi. Najprije dolazi strah od kazne zbog grijeha, zatim se javlja strah Božji povezana sa 
štovanjem Boga koji konačno završava s klanjanjem Bogu. 

2. Poslušnost ih podlaganje naše volje Božjoj volji: Ako doista štujemo Boga, ako ga ljubimo 
i ako Ga se bojimo strahom Božjim, to jest ne želimo ga vrijeđati, tada ćemo u svemu vršiti njegovu 
volju, a ta je poslušnost upravo čin poniznosti, jer je ona izražaj naše posvemašnje ovisnosti o 
Bogu. 

3. Poslušnost poglavarima iz ljubavi prema Bog. Teže je slušati poglavare nego li samog 
Boga. Potrebno je zato više duha vjere da gledamo Boga u svojim poglavarima, a potrebno je i 
savršenije odricanje, jer se ta poslušnost odnosi na mnogo više stvari. 

4. Strpljiva poslušnost pa i u najtežim stvarima, podnoseći nevolje bez tužbe i jadanja, pa i 
kad poniženje dolazi sa strane poglavara. Da u tom uspijemo, treba misliti na nebesku nagradu i na 
trpljenje i poniženje Isusa Krista. 

5. Priznanje tajnih pogrešaka. To je čin poniznosti koji predstavlja za čovjeka jaku uzdu: 
pomisao da će morati i svoje najtajnije stvari očitovati često zaustavlja čovjeka na rubu propasti. 

6. Prihvatiti sve nevolje i poteškoće, uobičajene poslove. 

7. Smatrati se iskreno, u dubini duše, posljednjim među svim ljudima. To je rijetki stupanj. 
Sveci su do njega stigli govoreći da bi drugi bili bolji od njih da su primili toliko milosti kao oni. 

Očito je da se ti nutarnji čini poniznosti očituju i u vanjskim činima među kojima su ovo 
glavni: 

8. Bijeg od traženja nečeg posebnog: ništa ne činiti izvanredno i zadovoljiti se s onim što je 
propisano zajedničkim pravilima. Htjeti se razlikovati od drugih i biti nešto posebno zapravo je 
znak oholosti i taštine. 

9. Suzdržavanje od ispraznog smijeha: Sveti Benedikt ne osuđuje smijeh, u koliko je on 
izražaj duhovnog veselja, nego samo namješteni, grohotni smijeh, podrugljiv smijeh ili stalnu 
naviku da se netko smije naglo i preglasno, što pokazuje malo poštovanja prema Božjoj prisutnosti i 
malo poniznosti. 

10. Opreznost u riječima: kad čovjek govori, to čini tiho i ponizno, ozbiljno i trijezno kao 
pametan čovjek, bez prenaglašenih riječi. 

11. Čednost u držanju: hodati, sjesti, stajati, gledati čedno i bez pretvaranja. 

Nakon što je rastumačio tih dvanaest različitih vrsta poniznosti, sveti Bernard na dodaje da 
oni vode do ljubavi prema Bogu, onoj savršenoj ljubavi koja isključuje svaki strah: “Dakle, nakon 
što se redovnik uspeo tim stupnjevima poniznosti, dolazi do one ljubavi prema Bogu koja je izvana 
savršena, a iznutra nema straha“. Ljubav prema Bogu je dakle konac kamo vodi poniznost: put je 
težak, ali su vrhunci kamo nas vodi, vrhunci božanske ljubavi. 

Tri stupnja poniznosti svetog Ignacija Loyolskoga: Pred kraj drugog tjedna svojih duhovnih 
vježbi, prije pravila o izboru, sv. Ignacije govori o tri stupnja poniznosti, koji su zapravo tri vrste 
odricanja. 

1. “Prvi stoji u tom da se snizim koliko mogu te u svemu budem pokoran zakonu Boga, 
Gospoda našega, tako te kad bi me učinili gospodarom svih stvari ovoga svijeta ili kad bih si imao 
spasiti vlastiti život, ja ne bih prestupio nikakve zapovijedi, ni Božje ni ljudske, što me veže pod 
smrtni grijeh“. Taj je stupanj bitno potreban svakom kršćaninu koji hoće napredovati u kreposti i 
milosti. 

2. Drugi je stupanj poniznosti savršeniji od prvog. On se sastoji u tome „da je čovjek u 
takvom raspoloženju te ne želim niti me vuče da radije budem bogat nego siromašan, radije češćen 
nego prezren, niti da volim dulji život nego na kratki, ako se time jednako služi Bogu i postiže 

spasenje duše, a uz to ni za čitav svijet pa ni za gubitak vlastitog života ne bi htio počiniti samo 
jedan laki grijeh“. To je već veoma savršena dispozicija i do nje dolazi jako malen broj duša. 

3. Treći je stupanj poniznosti najsavršeniji „kada naime čovjek, imajući prvu i drugu 
poniznost a jednako služeći veličanstvu Božjem, da bi se što više poveo za Kristom, Gospodinom 
našim te mu djelom postao sličniji, hoće i odabire radije siromaštvo sa siromašnim Kristom nego li 
bogatstvo, radije pogrde s Kristom pogrdama nasićenim nego li časti te više drži i želi biti držan za 
bezumna poradi Krista, koji je prvi za takvoga držan, nego li da ga ljudi smatraju mudrim i 
pametnim na ovom svijetu“. 

To je stupanj savršenih, to je ljubav prema Križu i prema poniznosti, u jedinstvu s Isusom 
Kristom i iz ljubavi prema Njemu. Kad čovjek dođe do tog stupnja, nalazi se tada na putu svetosti. 

Tri stupnja poniznosti prema Olieru. - Nakon što je u "Kršćanskom katekizmu" izložio 
potrebu poniznosti i način kako ćemo se boriti protiv oholosti, Olier tumači u svojem Uvodu tri 
stupnja nutarnje poniznosti, koji odgovaraju već uznapredovalim dušama. 

a) Prvi se stupanj sastoji u tome da se čovjek osjeća ugodno u spoznaji samoga sebe, svoje 
bijede i niskosti, svojih pogrešaka i grijeha. Sama spoznaja tih bijeda nije poniznost. Ima ih koji 
vide dobro svoje pogreške, ali se radi toga žaloste i traže u njima neko savršenstvo, da bi se tako 
izvukli iz smetenosti koju osjećaju. To je zapravo oholost. Ponizan je onaj koji uživa u spoznaji 
svoje bijede, koji ljubi svoju vlastitu bijedu i poniženje. 

Da čovjek osjeti veselje u toj svojoj nevolji mora se sjetiti da taj osjećaj časti Boga, posebno 
zato, jer se u našoj bijedi pokazuje sva njegova veličina i u našim oproštenim grijesima njegova 
svetost. Tako duša očito priznaje da po sebi ne vrijedi ništa i da je po sebi nesposobna činiti što 
dobra, nego da sve dolazi od Boga, da je u svemu ovisna o njemu i da on mora sve djelovati u njoj. 

b) Drugi se stupanj poniznosti sastoji u tome da čovjek voli da ga i drugi smatraju za 
bijednika, voli daje prezren i daje takav u svojim očima. Pa zapravo bismo bili licemjeri ako bismo 
htjeli, dok sami spoznajemo i volimo svoju bijedu, da nas ljudi cijene, jer bismo time željeli da nas 
smatraju boljima nego li jesmo. 

Ali, nažalost, baš za često ljudi teže. Zato i jesmo žalosni kad netko otkrije naše 
nesavršenosti; zabrinutost, koju osjećamo pri pomisli hoćemo li uspjeti u poslovima i hoće li nas 
cijeniti ljudi. A željeti za sebe takvo precijenjivanje jest uzimanje slave Bogu, jer čovjek hoće 
prisvojiti što pripada samo vrhovnom Biću. Ponizna duša naprotiv ne oslanja se na to što misle o 
njoj. 

c) Treći je stupanj u tome da čovjek ne samo želi da ga smatraju nego da s njime i postupaju 
kao bijedom, vrijednim prezira. To znači s radošću primati svaki prezir i svaki prijekor. Pa i onda 
kad nam Bog šalje duhovnu suhoću, kad osjećamo nutarnju osamljenost i da se je Bog udaljio od 
nas i tada moramo prihvatiti Božju pedagogiju kojom nas odgaja. 

Promatramo li poniznost kao ključ koji otvara riznice milosti i kao temelj kreposti, tada je 
ona, kako sveci vele, jedna od najljepših i najvrednijih kreposti. 

Ona je ključ koji otvara riznice milosti: „Bog se oholima protivi a poniznima daje milost“ (Mt 
26,40). Bog dobro znade da ponizna duša ne uživa u milostima koje joj daje, da ona radi toga nije 
tašta, nego naprotiv da radi toga slavi Boga. Može joj dakle još više pokazivati svoju naklonost, jer 
će time Bog biti još više slavljen. Bog se naprotiv osjeća primoranim da oduzme svoje milosti 
oholima: “Bog se opire oholima“ (lPt 5,5), jer ih traže za svoju korist i to im je isto jedan naslov za 
vlastitu slavu. A to Bog ne može podnijeti: “Slavu svoju neću drugome dati“ (2Kor 5,10). 

Nadalje poniznost ispražnjuje našu dušu od samoljublja i tašte slave i tako je pripravlja za 
nove milost kojom je Bog želi posve ispuniti, jer, po riječima sv. Bernarda, između milosti i 
poniznosti postoji velika privlačivost i uska veza: "Uz Božju milost uvijek je u društvu i krepost 
poniznosti" (Suo mis,4,9). 

Poniznost je osim toga i temelj svih ostalih kreposti. Ako im baš nije majka, ona im je 
hraniteljica. I to iz dva razloga. 

Bez nje nema prave, čvrste kreposti i s njome sve kreposti postaju dublje i savršenije. 
Oholost velika zapreka vjeri, sigurno je da po poniznosti vjera postaje spremnija, lakša, čvršća, 
jasnija: “Sakrio si to od mudrih i objavio malenima 44 . Koliko je lakše da čovjek stavi svoj razum u 
službu vjere kad je svjestan svoje ovisnosti o Bogu! ,,I svaku visost da obaramo koja se podiže proti 
spoznaji Božjoj i zarobljujemo svaki razum na pokornost Kristu 44 . I obratno: vjera, koja nam 
pokazuje neizmjernu Božju savršenost i našu bijedu, učvršćuje nas u poniznosti. 

Isto je tako i s nadom. Oholica se pouzdaje u sebe i precjenjuje suviše svoje snage. Ni malo ne 
misli na to da se oslanja na božansku pomoć. Ponizni naprotiv stavlja svu svoju nadu u Boga, jer se 
nimalo ne pouzdava u samoga sebe. Nada nas, sa svoje strane, čini poniznijima, jer nam, pokazuje 
da su nebeska dobra toliko iznad naših sila da ih nikako ne bismo mogli dostići bez svemoćne 
pomoći milosti. 

Sebičnost je neprijatelj ljubavi. Dakle, samo ako čovjek vidi svoju ništavnost, povećava se u 
njemu ljubav prema Bogu. A po toj opet ljubavi postaje dublja poniznost, jer se osjećamo sretnim 
da nas nestaje pred onim koga ljubimo. Tako sv. Augustin s pravom veli da nema ništa uzvišenije 
od ljubavi, ali da se u njoj vježbaju samo oni koji su ponizni. Na isti način, da se vježbamo u ljubavi 
prema bližnjemu, nema sigurnijeg sredstva od poniznosti koja pokriva njegove pogreške, a nas 
pobuđuje na suosjećanje s njegovim nevoljama umjesto da se ljutimo na njega. 

Razboritost traži poniznost: ponizni vole razmišljati i pitati za savjet prije nego nešto započnu 
raditi. U pravednosti se ne možemo vježbati bez poniznosti, jer oholica pretjeruje svoja prava na 
štetu prava bližnjega. Jakost kršćanska, koja ne dolazi od nas samih nego od Boga, postoji zapravo 
samo kod onih koji se, svjesni svoje slabosti, oslanjaju na Onoga koji ih jedini može ojačati. 

Umjerenost i čistoća, kako smo to vidjeli, pretpostavljaju poniznost. A blagost i strpljivost se 
isto ne mogu vježbati osim kad čovjek znade biti ponizan. 

Tako dakle možemo reći da bez poniznosti nema uopće nikakve prave i trajne kreposti i da se 
po njoj sve kreposti razvijaju i rastu sve više u duši. Možemo zaključiti sa svetim Augustinom: 
"Želiš li se uzdići? Počni tako da se poniziš. Želiš li sazidati zgradu koja će se dizati do neba? 
Iskopaj najprije temelj na poniznosti i što građevina mora biti viša, to joj dublji moraju biti temelji. 
Želiš li biti velik? Počni s najmanjim... (De verbis sermo 10). 

U poniznosti se trebamo vježbati. U odnosu na Boga poniznost se očituje osobito na tri 
načina: 

Duhom štovanja, Boga častimo kao puninu bitka i svakog savršenstva. To činimo kad 
priznajemo od srca i iskreno svoju ništavnost i svoje grijehe, sretni da na taj način ukazujemo na 
puninu i svetost Božjeg bitka. Odatle se rađaju osjećaji klanjanja, zahvalnosti, sinovskog straha i 
ljubavi. Odatle se uzdah srca: Ti sam svet, Ti sam Gospodin, Ti sam Svevišnji. Takvi se osjećaji 
javljaju u našem srcu ne samo kad se molimo nego i onda kada promatramo Božja djela, naravna 
djela u kojima se odražavaju Stvoriteljeva savršenstva i nadnaravna djela u kojima, očima vjere, 
otkrivamo pravu sličnost, sudjelovanje u Božanskom životu. 

Duhom zahvalnosti, koji gleda u Bogu izvor svih naravnih i nadnaravnih darova kojima se 
divimo u sebi i u drugima. Kao Gospa, a s njome i mi, častimo Boga radi svega što nam je učinio: 
„Veliča duša moja Gospodina... jer mi učini velike stvari, koji je moćan i sveto je ime Njegovo 44 . 
Tako namjesto da se oholimo radi tih darova, radi njih uzvraćamo natrag Bogu svu čast i 
priznajemo da ih često nismo dobro iskoristili. 

Duhom ovisnosti o Bogu, koji nas nuka da priznamo svoju nesposobnost da išta učinimo 
dobra sami po sebi. U tom uvjerenju nikada ne počinjemo nijedan posao, a da se prije ne zazovemo 
zaštitu i vodstvo Duha Svetoga i da ne zamolimo njegovu milost, koja jedina može izliječiti našu 
nesposobnost. To posebno rade duhovni vođe koji, vršeći svoju delikatnu dužnost, umjesto da se 
oslanjaju na pouzdanje i povjerenje koje imaju prema njima oni koje vode, priznaju iskreno svoju 
nesposobnost i traže savjeta od Boga prije nego dadu savjete drugima. 

Načelo koje nas mora voditi u vježbanju u poniznosti prema bližnjemu mora biti ovo: gledati 
u njemu ono što je Bog dobra i naravnog i nadnaravnog položio u njega. Diviti se tome bez ikakve 

zavisti i zlobe. Naprotiv, pokrivati njegove pogreške i ispričavati ih, koliko je to moguće, barem 
svaki puta kad čovjek nije obavezan staleškom dužnošću da ih otkrije. 

U smislu ovog načela: čovjek se raduje krepostima, uspjehu svoga bližnjega, jer sve to slavi 
Boga. Može čovjek, jasno, željeti posjedovati kreposti koje vidi kod drugih, ali se onda mora 
obratiti na Duha Svetoga da se udostoji udijeliti nam da ih i mi dobijemo. Tako nastaje neko sveto 
natjecanje bez ikakve zavisti, tko će Bogu više služiti i više ga ljubiti 

Ako vidimo da je bližnji pao u kakvu pogrešku, umjesto da se na to ljutimo, molimo se za 
njegovo obraćenje. I čovjek mora sam sebi u duši priznati da bi i sam počinio još i teže pogreške 
bez Božje milosti. 

Ponizan je onaj koji dopušta da ga drugi smatraju nižim od drugih: “nego u poniznosti neka 
jedan drugoga smatra većim od sebe“ (Fil 2,3). Pa doista možemo promatrati, ali ne isključivo,što 
ima dobroga kod drugih, a što opet ima zla u nama. 

Evo savjeta što gaje dao sv. Vi nk o Paulski svojim učenicima: “Ako uznastojimo da se dobro 
upoznamo, vidjet ćemo da u svemu što o sebi mislimo, govorimo ili radimo, bilo u bitnom bilo u 
okolnostima, ima mnogo nereda i prezira i ako ne želimo sami sebi laskati, vidjet ćemo da smo ne 
samo gori od drugih ljudi nego i od najgorih paklenskih đavola na jedan način: jer kad bi ti nesretni 
duhovi imali na raspolaganju milosti koje su nama dane da postanemo bolji, oni bi se s njima tisuće 
puta korisnije okoristili nego što to mi činimo“. (Maynard, O krepostima sv. Vinka) 

Pitamo se kako svetac može doći do tog uvjerenja koje u sebi objektivno nije nikad u skladu 
s istinom. Napomenimo prije svega da ono postoji kod svih svetaca i dosljedno da ono mora imati 
čvrsti temelj. Temelj je ovdje: čovjek je sam pred sobom sudac i kad se točno upozna jasno vidi da 
je veliki krivac i da, osim toga, ima u njemu mnogo zlih sklonosti. Iz toga zaključuje da se mora 
imati nisu misao o sebi. Ali za druge čovjek nije sudac, a to ne može ni biti, jer ne poznaje njihovih 
nakana, koje su jedan od naj hitnijih elemenata da možemo prosuditi njihovo vladanje. Isto tako nije 
poznato koliko je Bog njima dao milosti, a i o tom treba voditi računa kada se prosuđuje koje djelo. 
I sudeći sebe dakle strogo, a bližnjega sudeći uvijek samo blago, dolazimo do praktičnog uvjerenja 
da moramo sebe, na koncu konca, staviti ispod drugih. Sveci su ovako razmišljali: da je Bog dao 
drugima sve milosti i darove koje je dao meni oni bi bilo bolji od mene, a da sam ja prošao životni 
put tih osoba ja bi bio gori od njih. 

Vježbajući se u poniznosti prema samomu sebi moramo se držati ovog načela: za dobra koja 
imamo trebamo zahvaljujemo Bogu, ali moramo promatrati što je nama nedovoljnog, svoju slabost, 
ništavnost, nesposobnost, sklonost na grijeh, da nas na taj način gajimo osjećaje poniznosti i 
kajanja. 

Na ovaj način ćemo se lakše vježbati u poniznosti ako promatramo čitavog čovjeka: razum, 
srce, vanjštinu. Poniznost razuma obuhvaća u glavnom ove četiri stvari: 

1. Ispravno nepouzdavanje i nepovjerenje prema sebi, koje nas potiče da ne pretjerujemo u 
poimanju svojih sposobnosti, nego da se ponizimo radi toga što smo se loše okoristili darovima koje 
nam je dao: to je Mudračev savjet: “Ne traži onoga što je za tebe preteško i ne traži ono što prelazi 
tvoje sile“ (Prop 3,22). A sv. Pavao preporuča Rimljanima: „Jer po milosti koja mi je dana, kažem 
svakome koji je među vama da ne misli o sebi više nego što valja misliti, nego da misli o sebi 
čedno, svaki po onoj mjeri vjere koju mu je Bog odredio“ (Rim 12,3). 

U upotrebi svojih talenata, čovjek ne smije ići za tim da traži svoje isticanje, da ga cijene, 
nego da bude koristan i da čini dobro. 

To je isto preporučivao i sv. Vinko Paulski svojim misionarima i još je nadodao (460): 
“Služiti se njima drukčije znači propovijedati samoga sebe, a ne Isusa Krista. A to čini svaki onaj 
koji propovijeda zato da mu plješću, da ga hvale, da ga cijene, da o njemu govore? Svetogrđe, da 
svetogrđe! Čemu se poslužiti Božjom riječima ili Božjim stvarima za stjecanje časti i dobroga 
glasa! Da,to je svetogrđe V\Virtu e dott. Str.214) 

3. Poniznost se razuma očituje i u tome da se vježbamo da poučljivo prihvaćamo ne samo 
službene crkvene odredbe nego da od svega srca prihvaćamo i papinske upute pa i one koje nisu 
nepogrešive, držeći da ima više mudrosti u tim odlukama nego u našim vlastitim sudovima. 

Ta će nam poučljivost pomoći da izbjegnemo tvrdoglavosti u svojem vlastitom mnijenju, 
navezanost na svoju prosudbu u stvarima o kojima se raspravlja. Sigurno je da čovjek ima pravo 
prihvatiti, u stvarima o kojima se slobodno raspravlja, mišljenje koje mu se čini da je najviše 
utemeljeno. Ali, nije li isto tako pravo istu slobodu dati i drugima? 

b) Poniznost srca traži, mjesto želje i traženja slave i časti, da se čovjek zadovolji s onim što 
jest i da više voli skriveni život od kakvog uočljivog posla. Ta poniznost ide još i dalje: ona prikriva 
sve što bi moglo doprinijeti vlastitoj slavi te hvali i želi zadnje mjesto ne samo u svijetu nego i u 
njihovom prosudbama: „sjedi na posljednje mjesto"! (Lk 14,10). 

Poslušajmo sv. Vinka Paulskog: "Nikad ne smijemo samodopadno zaustaviti svoga pogleda 
na onom što ima dobra u nama, nego moramo nastojati upoznati što ima u nama zla i grešnog i to je 
onda jedno veliko sredstvo da sačuvamo poniznost. Ni dar obraćati duše ni svi drugi vanjski talenti 
koji su nam dani, budući da nisu za nas i budući da smo im samo njihovi nosioci, ne pomažu nam 
ništa ako nas zahvati oholost i sa svim se tim darovima možemo propasti. I stoga se nitko ne smije 
hvaliti, nitko sam u sebi uživati, niti u tom tražiti vlastitu veličinu da bude cijenjen, ako vjernik vidi 
da Bog izvodi velike stvari po njemu. Nego se mora tim više poniziti i priznati da se je Bog 
udostojao izabrati ga za jadno oruđe kojim će se poslužiti 44 . (Virtu e dott. str.218) 

c) Vanjska poniznost mora biti samo izražaj nutarnjih osjećaja. Ali možemo reći da vanjski 
čini poniznosti utječu na naše nutarnje stanje, da ih učvrste ili pojačaju. Ne smijenio dakle 
zanemarivati vanjske čine poniznosti, nego je potrebno da prate prave osjećaje poniznosti i 
dosljedno, gajiti nisku misao o sebi bez daje to razlog duši za samo sažaljenje. 

1. Siromašan stan, čedno odijelo, pomaže poniznosti. Bogati stan i odijelo lako nam sugerira 
osjećaje koji su protivni toj kreposti. 

2. Čedno i ponizno držanje, hod, čedan i ponizan način rada, bez afektiranja, svakako pomaže 
poniznosti. Raditi ponizne poslove, kao što su ručni rad, čišćenja, ima isti učinak. 

3. U razgovorima poniznost nas potiče da drugima govorimo o stvarima koje ih zanimaju, a 
malo o samomu sebi. Osobito je poniznost zapreka da govorimo o samome sebi i o svemu onome 
što se odnosi na mene, a ako govori o sebi dobro, to je hvalisanje. Na isti način ne treba, pod 
izlikom poniznosti, činiti neke pretjeranosti. 

O tom veli sv. Franjo Saleški ovako: „Neki su se veliki sluge Božji izdavali za bezumne da 
budu svijetu odbojniji. Treba im se diviti, a ne nasljedovati ih. Za takav su vanredan postupak imali 
posebnih, vanrednih razloga pa nitko iz toga ne treba ništa primjenjivati na sebe 44 (Filoteja 1,5). 

Poniznost je dakle vrlo praktična i vrlo posvećujuća krepost koja obuhvaća gotovo cijeloga 
čovjeka. Ona nam pomaže vježbanje i u drugim krepostima, a osobito u kreposti blagosti. 

I posveta Isus Kristu po Mariji kao put življenja kršćanskoga života je vježbanja poniznosti. 
Sv. Ljudevit Montforski uči: “Videći Bog - kako veli sv. Bernard - da smo nedostojni primiti 
njegove milosti neposredno iz Njegove ruke, On ih daje Mariji, da po njoj imamo sve što nam On 
hoće dati. Osim toga On smatra svojom slavom primiti preko Marijinih ruku zahvalnost, čast i 
ljubav što mu dugujemo zbog Njegovih dobročinstava. Za to je sasvim pravedno nasljedovati to 
Božje ponašanje, da bi se milost povratila - kako veli isti sv. Bernard - svomu tvorcu istim 
vodovodom kojim je i došla. 

A upravo to mi i radimo našom pobožnošću: mi darivamo i posvećujemo Presvetoj Djevici sve 
svoje biće i sve što imamo, da preko nje naš Gospodin primi slavu i zahvalnost koju mu dugujemo. 
Priznajemo se nedostojni i nesposobni približiti se po sebi njegovu neizmjernom Veličanstvu: stoga 
se služimo zagovorom Presvete Djevice. 

K tome, ova nas pobožnost vježba u velikoj poniznosti, koju Bog ljubi nad ostale kreposti. Duša 
koja se uzvisuje ponizuje Boga; koja se ponizuje slavi Boga. Bog se protivi oholima, i daje milost 
poniznima. Ako se poniziš, smatrajući se nedostojnim stupiti preda nj i približiti se k njemu, on sam 
silazi i snizuje se da dođe k tebi, da se naslađuje u tebi i da te uzdigne, makar ti i ne tražio. Ali, 
nasuprot, ako se Bogu približuješ smiono, bez posrednika, Bog bježi i ne možeš ga dostignuti. Oh, 
koliko on ljubi poniznost srca! 

A upravo nas na takvu poniznost obvezuje naša pobožna vježba, jer nas uči da se svom 
Gospodinu ne približujemo nikada sami po sebi, ma koliko on bio blag i milosrdan, nego da se 

uvijek služimo zagovorom Presvete Djevice, bilo da hoćemo stupiti preda nj, ili s njim razgovarati, 
bilo da mu se približimo ili da mu štogod prikažemo, da se s njim sjedinimo i da se njemu 
posvetimo 

Budući da duša, koja vjerno vrši ovu pobožnost, ništa ne drži do svojih vlastitih osnova i djela, 
nego se oslanja radije na ono što Marija rasporedi, da se približi k Isusu, pače da s njim razgovara. 
Na taj način vrši djelo poniznosti mnogo bolje od onih duša koje rade po sebi, te se oslanjaju na 
svoje sposobnosti, i u njima se, i neopazice, naslađuju; dosljedno, ta duša daje veću slavu Bogu, 
kojega savršeno slave samo maleni i ponizna srca”.(PP 142-143; 223) 

Razmisli! Jesam li svjestan važnosti poniznosti za moj duhovni put? Jesam li istinoljubiv u 
odnosu na samoga sebe i u samospoznaju? Molim li za poniznost i kako se vježbam u poniznosti? 
Bunim li se kada trebam nešto poslušati? Radujem li se zbog svojih talenata, da li njima istinski 
služim Bogu i bližnjem? Jesam li sklon malenom ili samo isticanju? Prihvaćam li mala odricanja i 
poniženja? Prepoznajem li Boga kao darovatelja svakog dobra i u tome ga slavim? Uzdižem li se 
iznad drugih kada vidim njihove slabosti? Da li sam skroman u ponašanje vladanju i govoru? 

2.3.2. Sloga nasuprot zavisti 

Zavist je u isto vrijeme i strasti glavni grijeh. Kao strast zavist je neka duboka žalost, 
koju čovjek osjeća u svom srcu zbog dobra, koje vidi kod drugih. Ovaj dojam često je popraćen 
stezanjem srca, koje umanjuje njegovu aktivnost i uzrokuje osjećaj tegobe. 

U Katekizmu Katoličke Crkve jasno se ističe da je zavist jedan od glavnih grijeha: »Ona 
označuje tugu koju netko osjeća pred dobrom drugoga i neumjerenu želju da to dobro prisvoji, 
makar i nepravedno. Kad želi teško zlo bližnjemu, zavist je smrtni grijeh« (KKC, 2539), te 
zaključujemo da zavist doista predstavlja »jedan od oblika tuge i prema tome odbijanje ljubavi; 
kršten čovjek borit će se protiv nje dobrohotnošću. Zavist često dolazi od oholosti; kršten čovjek 
trudit će se da živi u poniznosti: Htjeli biste vidjeti da je Bog proslavljen po vama? Pa dobro, 
radujte se napretku svoga brata, i eto Bog će biti proslavljen po vama. Budi Bog hvaljen, reći će se, 
zato što je njegov sluga znao pobijediti zavist nalazeći svoju radost u zaslugama drugih« (KKC, 
2540). 

Zavist je sklonost da se čovjek žalosti i žali zbog dobra svoga bližnjega i to smatra kao 
povrede nanesene vlastitoj superiornosti. Često, zavist prati i želja da vidimo bližnjega lišena 
dobra, koje nas zasjenjuje. Ova mana proizlazi iz oholosti, koja ne može trpjeti takmaca. Kad je 
čovjek uvjeren u svoju vlastitu superiornost, onda se žalosti, kada vidi druge kako su nadareni isto 
tako dobro i bolje od njega ili barem, kada vidi da bolje uspijevaju. Predmet zavisti su napose 
sposobnosti koje se jače ističu. Ali kod nekih ljudi ona se odnosi na Svaku dobru odliku, pa i na 
krepost. Ova se pogreška očituje u tome, što takav čovjek teško sluša gdje druge hvale. A tada 
nastoji da te hvale umanji kritizirajući one koje hvale. 

A zavist doista ima brojne posljedice, ugrožava naš odnos prema Bogu, a još više prema 
bližnjemu. Kod zavisti je riječ o izopačenosti prirodnog nagona koji nas potiče da se ugledamo u 
nečije odlike. 

Nasuprot zavisti imao krepost sloge ili slaganja. Doka zavist dijeli sloga spaja, sloga je 
istodušnost u mišljenju, osjećaju, prosudbi i djelovanju. Uz pomoć djelovanja Božje milosti 
radovati se dobru drugoga uz uzajamno poštovanje osoba, talenata i darova. Apostola Pavao 
opominje: „Imajte u vama iste osjećaje koji su bili i Kristu Isusu“ (Fil 2,5); „ništa ne radite iz 
častoljublja i tašte slave, nego cijenite jedni druge većima od sebe, da svatko pazi ne samo na svoje 
dobro nego i na dobro bližnjega“ (Fil 2, 3). 

U biti krepost slaganja čini da se duša raduje dobru bližnjega kao svome, dobru kojim se 
služi na slavu Božju, i na takav način pomaže u suživotu po uzajamnom poštovanju. Upravo zbog 
toga sloga jako pomaže u svakom suživotu ljudi i omogućuje zdrave ljudske i kršćanske odnose. 

Tako da u biti krepost suprotna zavisti vodo do radovanja zbog dobra drugoga. Ljubav 
prema bližnjemu zahtjeva od nas da ljubimo bližnjeg kao samoga sebe. Mi uvijek želimo dobro i 
radujemo se zbog učinjenog ili posjedovanog dobra te dakle trebamo isto se ponašati i osjećati zbog 
dobra bližnjega. 

Egoizam i nepročišćeni dio duše potiče u suprotnom smjeru te svatko mora bdjeti na sobom 
i usklađivati svoje osjećaje, ponašanje i djela u skladu s Kristovim evanđeljem ljubavi. Apostol 
Pavao kaže: „Ljubav ne zavidi“ (1 Kor 13,4), tako da moramo bdjeti samo nad sobom. Ako želimo 
kreposno živjeti čim osjetimo da se prema nekoj osobi iz bilo koga razloga u nama budi zavist 
moramo paziti da ne pristanemo na ta čuvstva, na te niske strasti i ih odbacimo već prilikom prvih 
poticaja na zlo zavisti. Nikakav prvi poticaj sam po sebi nije grijeh i često ih ne možemo spriječiti 
nego to postaje po pristanku volje na njega. Molitva kao i u svemu može pomoći, a pazimo da 
govorimo dobro o osobi prema kojoj smo napastovani zavišću. Dobro je činiti dobro svim pa i 
onima koji u nama bude zavist i istovremeno treba nastojati oko vrednovanja i ostvarenja talenata i 
darova koje nam je Bog dao te na njima zahvaljivati. 

Međutim svetačka tradicija razlikuje jednu vrstu zavisti od drugih i naziva je dobrom. U 
samoj naravi grešne zavisti je zavist zbog dobra materijalnog ili duhovnog bližnjega i želja da se 
njega liši tog dobra. Zavist koja nije grešna nego je dobra i poželjna je kada vjernik vidi duhovno po 
i materijalno dobro, ni na koji način ne želi zlo onome tko ga posjeduje nego i on sam želi doći do 
toga dobra, tako da se u biti radi o nekoj vrsti osjećaja zavisti koja je istovremeno poštovanje i 
osobe i dobra bližnjega te postaje poticaj samoj duši da i sama više raste u dobru. 

Sv. Alfons Liguori uči: „Tko ljubi Isusa Krista, ne zavidi drugima osim onima koji ga više 
ljube. Osobe koje ljube Isusa ne zavide svjetskim veličinama, nego samo onima koji više ljube Isusa 
Krista Sveti Grgur Veliki, tumačeći riječi svetoga Pavla: "Ljubav ne zavidi" (1 Kor 13,4) kaže da 
ljubav ne zavidi jer ne može svjetovnima zavidjeti na zemaljskoj slavi kad je ne želi, nego je 
prezire. 

S tim u svezi moramo razlikovati dvije vrste natjecanja: jedno je opako, drugo je sveto. 
Opako je ono natjecanje koje se žalosti i zavidi radi svjetovnih dobara, što ih drugi na ovoj zemlji 
posjeduju. Sveto natjecanje ne zavidi velikašima ovoga svijeta koji žive usred zemaljskih časti i 
naslada, nego ih, naprotiv, sažaljeva. Ova vrsta natjecanja traži i želi jedino Boga i nastoji u ovom 
životu jedino što više ljubiti ga. Zato sveto zavidi onome tko ga više od njega ljubi jer bi u ljubavi 
htjelo nadmašiti i serafine. 

To je jedini cilj svetih osoba na zemlji, a taj cilj tolikom ljubavi ranjava srce Božje da Bog 
govori duši: "Srce si mi ranila, sestro moja, nevjesto, srce si mi ranila jednim pogledom svojim" (Pj 
4,9). Ovaj jedan pogled znači jedini cilj koji osoba ima u svim svojim željama i mislima, u svakoj 
svojoj aktivnosti: ugoditi Bogu. 

Svjetovni ljudi imaju više pogleda na stvari i na svoja djela. Razni su neuredni ciljevi koji ih 
navode da ugode ljudima, da se proslave, da se obogate ili barem da sebi udovolje. Sveci, međutim, 
imaju samo jedan pogled: oni, naime, nastoje u svemu što rade ugoditi Bogu. Stoga mogu ponavljati 
s prorokom Davidom: "Koga ja imam u nebu osim Tebe? Kad sam s Tobom, ne veselim se zemlji. 
Malaksalo mije tijelo i srce: okrilje srca moga, i baštino moja, o Bože, dovijeka!" (Ps 72,25-26). 

"Neka uživaju - kaže sveti Paulin - bogati svoje zemaljsko blago, neka uživaju kraljevi svoja 
kraljevstva: Ti, Isuse moj, moje si blago i moje kraljevstvo." Stoga upozoravamo: nije dosta činiti 
dobra djela, nego ih treba činiti dobro! Da naša djela budu dobra i savršena, potrebno je vršiti ih s 
jedinim ciljem da ugodimo Bogu. To je bila najbolja pohvala Isusu Kristu: "Sve je učinio dobro" 
(Mt 7,37). Mnoga naša djela su po sebi pohvalna, ali jer mije bio drugi cilj, a ne slava Božja, ona 
vrijede malo ili ništa pred Bogom. Opravdano je govorila sveta Marija MagdaMena de Pazzi: "Bog 
naplaćuje naša djela prema mjeri čistoće." To znači, Bog prima i nagrađuje naša djela prema čistoći 
naše nakane.“ (KLJI VII) 

Razmisli! Želim le neuredno materijalna i duhovna dobra bližnjega? Odbacujem li misli 
zavisti koje mi se javljaju prema bližnjemu? Osjećam li nelagodu zbog dobra i uspjeha bližnjega i 

želim li njegov neuspjeh? Da li sam nekada želio da ni drugi nemaju neka dobra samo zato što ih ja 
nemam? Osjećam li zavist zbog službe drugih u Crkvi? Susrećem li osoba na svome životnom putu 
prema kojima osjećam zavist koja me uz poštovanje njih kao takvih potiče da i ja više i bolje 
odgovaram na ljubav Božju? 

2.3.3. Blagost nasuprot srdžbe 

Srdžbi je protivna krepost blagosti ili krotkosti. Blag i krotak je onaj čovjek koji je uvijek 
gospodar samoga sebe, pa odmah ukroti svaki svoj nutrašnji i vanjski podražaj na srdžbu. Krotak 
čovjek radije trpi nepravdu nego da se osvećuje. 

Isus Krist je divan primjer krotkosti. Kad je na istrazi pred velikim svećenikom jedan od 
slugu udario Isusa po obrazu, Isus ga blago pogleda i mirno reče: »Ako sam rekao zlo dokaži da je 
zlo; ako li pravo, zašto me bijes?« (Iv 18,23). Isusove su muke bile strašne i zato je opravdano 
mogao pitati prolaznike: »O, vi svi, koji prolazite putem, pogledajte i vidite, ima li boli kakva je 
moja, koja me pogodila« (Jer 1 12). Pa ipak, unatoč groznih boli i muka što ih je nedužan trpio 
sačuvao je savršeni mir, i nikad se nije ni na koga potužio. Što više, još je molio za neprijatelje: 
»Oče, oprosti im, jer ne znaju što čine«. 

Krotkost nam je potrebna da po njoj postanemo dragi Bogu. Sveto Pismo veli: »O, 
Gospodine, Tebi je u svako doba ugodna molitva poniznih i krotkih« (Jd 5,16). Po krotkosti 
postajemo slični Isusu Kristu, našem najvišem uzoru, i stječemo divni duševni mir. Isus veli: 
»Uzmite jaram moj na sebe i naučite se od mene, jer sam blaga i ponizan srcem, i naći ćete pokoj 
dušama svojim. Jer je jaram moj sladak, i breme je moje lako« (Mt 11,29—30). 

Krotkost je nužna da se može u miru živjeti s bližnjima. Srdite i svadljive ljude svatko 
izbjegava. Ako se pak mora suočiti s njima, onda srdžba izaziva srdžbu, a sila silu. Za krotkima se 
sve otima. Svi vole njihovo društvo. Svi rado primaju njihove opomene i savjete. 

Svakom čovjeku kaže njegov vlastiti razum neka se brižno vježba u krotkosti. A vježba u 
krotkosti sastoji se u tome da budemo mirni i vedri u svakoj poteškoći. Da smo uvijek i sa svakim 
ljubezni. Da izvana ne pokazujemo ona uzbuđenja koja treba krotiti i radi kojih bi trpjela okolina. 

Da ne pristajemo u srcu nikakva čuvstva mržnje i osvete. Blagost je krepost potrebna 
svakomu, uvijek i na svakomu mjestu. Naročito je moraju posjedovati oni koji druge poučavaju i 
odgajaju, a to su roditelji i učitelji. 

Blagost je jedna dakle sastavljena krepost koja u sebi obuhvaća tri glavna elementa: 

a) gospodstvo nad samim sobom koje predusreće i ublažuje pokrete srdžbe. Time se povezuje 
uz umjerenost. 

b) podnošenje pogrešaka bližnjega što zahtijeva strpljivosti, a prema tome i kreposti jakosti. 

c) opraštanje uvreda i dobronaklonost prema svima pa i neprijateljima: pod tim vidom ona 
uključuje ljubav. 

Kako se navedenog vidi blagost je više cijeli niz kreposti nego li jedna jedina krepost. 

Mogli bismo je ovako definirati: Blagost je moralna nadnaravna krepost koja predusreće i 
umiruje srdžbu, podnosi bližnjega usprkos svih njegovih pogrešaka i s njime postupa blagonaklono. 

Blagost nije dakle ona slabost karaktera, kad čovjek pod plaštem blagosti hini duboki osjećaj 
za osvetom. To je nutarnja krepost koja počiva u volji i u osjećaju, da u njih unese mir i tišinu, ali 
koja se očituje i na izvan riječima, činima i na druge zgodne načine. U blagosti se možemo vježbati 
prema bližnjemu, ali i prema sebi kao i prema bićima koja su nam draga i koja to nisu. 

Blagost je divna krepost, sama u sebi i u svojim učincima. 

Olier uči: "prava blagost susreće samo u nevinim dušama u kojima Isus ima svoje boravište 
već od svetog krštenja. Kod pokorničkih je duša vrlo rijetko susrećemo u savršenoj mjeri, jer one 
rade malo i ne dosta energično niti dosta ustrajno na tome da se oslobode pogrešaka na koje su se 
navikle". ( Introd. X ) I Bossuet tvrdi da je blagost prava oznaka sačuvane ili ponovno stečene 
nevinosti duše. (Med. Serm 111 ) 

2. Velika duhovna korist od blagosti u tome da po njoj vlada mir u duši i to mir s Bogom, 
bližnjim i sa samim sobom. 

S Bogom, jer nam blagost pomaže i ona nas potiče da sve događaje pa i one najteže 
prihvatimo mirno i vedro kao sredstva za napredovanje u krepostima, a osobito u ljubavi prema 
Bogu: "A znamo, kaže sv. Pavao, da onima koji ljube Boga, sve okreće Bog na dobro, onima koji su 
pozvani po odluci“ (Rim 8,28) 

S bližnjim, jer nam blagost pomaže, dok pred susrećemo i obuzdavamo pokrete srdžbe, da 
podnosimo pogreške bližnjega i omogućava nam da održavamo s njima dobre odnose ili barem da 
se na nutarnji način ne uzrujamo ako se drugi ljute na nas. 

Sa samim sobom: kad čovjek počini kakvu pogrešku ako je blag, nije nestrpljiv i ne uzrujava 
se. On si predbacuje mimo žaleći, ne čudeći se nimalo svojim pogreškama i koristi se stečenim 
iskustvom da ubuduće bude budniji. Tako ćemo izbjeći pogrešku onih koji "nakon što su se 
razljutili, ljute se što su se razljutili, žaloste se što su se žalostili i gnjeve što su se gnjevili" (Filoteja 
III, 9) Tako čuvamo mir koji je jedan od najdragocjenijih dobara za duhovni rast. 

O kreposti blagosti kao u nekoj raspravi sv. Ljudevit Montfortski ovako piše: Evo starije 
sestre svake poniznosti i ukrašene pratilje svake ljubavi. Zovu je blagost: ona je šećer, ulje, balzam 
za srce bez hladnoće i bez ljutnje. Ona je dražesna, bez nemirne dosade, nikada nestrpljiva, uvijek 
puna mira. Od svih kreposti ona sadrži draži koje kao oružjem pobjeđuje srca. Dobrostivi Bog, pun 
blagosti, došao je kako bi učinio da blagost trijumfira u našim srcima. Nazvao se jaganjcem ili 
samom blagošću. Kako je blag, kako je lijep, kako zaslužuje da ga ljubimo. 

Blago je njegovo lice, blag je u svom ponašanju, blag u svome govoru, blag u svome 
držanju, blag u svakom djelovanju, blag u trpljenju, blag u patnji, uvijek i u svemu neizmjerna 
blagost. Oduševio još od svog rođenja pastire i kraljeve s toliko moći da ih je podložio svom 
zakonu. Njegovi osmjesi, njegov blagi izgled, bili su toliko rječiti da ih je sve pridobio, ne 
prekidajući tišinu. 

Djeca njegove dobi htjela su gledati jedino njega. Crtama njegova lica svi su bili 
oduševljeni. Njegovi krvnici, bijesni, bojali su se njegove blagonaklonosti, pa su mu prekrili lice 
kako bi ga lakše udarali. Kako je blago njegovo držanje prema svim grešnicima! Daleko od toga da 
ih odbacuje, on očarava njihova srca. S kojom je blagošću pridobio Magdalenino srce i pobijedio 
Samaritanku. Pogledajte ga kao oca koji blago opravdava ženu preljubnicu umjesto daje osuđuje. 
Želio je spasiti Judu, plakao je, ponižavao se, padao ničice. O blagosti nečuvena! 

Nad stijenjkom koji gori, on blago puše zatim ga pali bez žestine. Ako se slomi štap, on ga 
uzima, veže i čini ga lijepim i dobrim. O blagosti beskrajna! Na križu je skupio ostatak snage kako 
bi dobio milost za jadnog grešnika, za svoje krvnike, pune bijesa i zavisti koji su mu između tisuću 
zala oduzeli i život. 

Nakon ovog ti bi moj brate, bio tvrd i ogorčen, suprotno blagom Gospodinu. Napuhan od 
gordosti, pun arogancije, ne bi imao dobrote, ni blagosti ni milosti. Je si li na Mariji vidio koji znak 
ogorčenosti? Majka života rađa blagost. Njezin izraz lica, blag i radostan, tjera svaku tugu i puni oči 
i srce radošću. Pogledajte blagi šarm božjih apostola, blagost je bila jedino oružje koje su imali u 
rukama. Bili su janjci među vukovima i u nevoljama su pokazivali krajnju blagost. 

Ako su i pridobili svijet, bilo je to po ovoj kreposti, po dubokoj blagosti, oni su sve 
pobijedili. Zar nisu svi sveci bez gorčine i gnjeva? Moj sije je bio tako blage naravi. To je bila 
njegova osobina.Bez ljutnje i bez rata, blagost pridobija srca na nebu i na zemlji. Srce Isusa Krista 
se zadobiva po njoj, ona je njegov vlastiti duh, a on je njezin pravi uzor. Po blagosti čovjek očarava 
srce bližnjega ili ga razoružava bez oružja u rukama. Blagost djeteta ima tako lijepo svojstvo da se i 
najnasilniji pred njom umiruju. Svetac je srdačan, blag, ljubazan, drag, ugodan, bez ljutnje. Po 
ovom blagom sredstvu on pridobija, privlači, čini dobro, ponekad i bez riječi. 

On potiče vatru svojim izrazom nježnim i blagim. Kako bi obratio duše, postaje svima sve, 
ali bez ljudskih obzira, bez mlake dopadljivosti, bez oholosti, bez prezira i bez ikakve 
nerazboritosti. On nema gorčine u ispravljanju, vatra kojom izgara, pomazuje ga. On ispravlja 
prijateljski, on osvaja kao otac, ne kao neprijatelj zavišću i gnjevom. 

Čovjek srdžbom progoni i sebe samoga, on više nema svjetla, ni vjere ni zakona. Krepost 
blagosti čini da čovjek posjeduje i dušu i srce tako da mu sve podlegne. Blaga strpljivost bez 

gorčine i ljutnje je sila kojom se očarava nebo. To je siguran put u vječni život, svaki drugi je 
nesiguran, svaki drugi je nevjeran. Blagi imaju prednost da žive bez bola, bez uzdaha, bez sjene, 
bez hladnoće za bližnjega. Nikada srditi, nikada nestrpljivi, jednaki uvijek, čak i u patnjama. Bez 
hladnoće, prijetnje prepirke, bez imalo odbojnosti, oni blago govore, ne uzimajući ton učitelja, bez 
tvrdoglavosti i spremni su potčiniti se. Kad vas netko uvrijedi, trpite blago. Bit ćete u prednosti u 
odnosu na njegovu ljutnju. Blagost u sebi ima tajnu snagu koja u svima stvara stanje najsavršenijeg 
mira. 

Ljutiš se, brate, kako bi ispravio drugoga? Jao, tvoj gnjev će te uništiti više nego njega. 
Grijehom se samo zapaljuje grijeh, a da bi ga se očaralo potrebna je uzvišena blagost. Budi blagog 
lica, bez bola, bez ćudi, blag u govoru, bez uzvisivanja, bez ljutnje. Radi blago bez zabrinutosti, trpi 
mirno, bez zabrinutosti. Duša mi je puna čemera, srce oporosti, srdit sam: ah, oprosti, Gospodine, 
umiri svoj gnjev, daj mi svoje milosti kako bih bio ponizan i blag i išao tvojim stopama. U svom 
sam ponašanju krut kao bik. Učini me, Gospodine blagim poput jaganjca, kako bih sačuvao mir 
strpljivo, u svemu što činim, u svemu što mislim. 

O božanska Marijo, daj mi blagost, moj te srce moli po tvom vlastitom srcu. Izlij u moje 
srce ovaj slatki med, ovu svetu nježnost, koja za nebo pridobiva grešnu dušu. BOG SAM“. (P 9) 

U blagosti kao i svakoj drugoj kreposti se trebamo vježbati. Početnici se vježbaju u blagosti 
tako da se bore protiv srdžbe i želje za osvetom, kao i protiv svih strastvenih pokreta duše 
prvenstveno molitvom i savladavanjem samoga sebe. 

Uznapredovale duše nastoje da poprime u sebi blagost Isusovu, blagost kakvoj nas on na divni 
način uči i u svojim poukama i u svojim primjerima. On nam sam pruža uzor te blagosti i poziva 
nas da budemo njegovi učenici, jer je blaga i ponizna srca. 

Isus sam savršeno ostvaruje taj ideal koji su zacrtali Proroci. Kad naviješta Evanđelje, nema 
tu nikakve prepirke, srdžbe, jetkosti, nego mirno i ozbiljno. Nema kod njega nikakva vikanja, 
nepotrebne galame, ljutitih riječi. Njegove su manire tako blage da ne će slomiti trske koja je već 
napola slomljena, da ne će ugasiti stijenjka koji napola gori, a to znači malu iskricu vjere i ljubavi 
koja još ostaje u duši grešnikovoj. Da privuče ljude k sebi, on nije ni žalostan ni silovit. Sve na 
njemu odiše ljubavlju i poziva sve, koji su umorni i opterećeni, da dođu i da se odmore u njemu. 

Osim toga on savjetuje blagost i drugim radnicima u apostolatu. Oni imaju biti priprosti kao 
golubovi, a ne lukavi kao zmije. Oni imaju biti kao ovce među vukovima, koje se neće opirati zlu, 
nego koje će lijevi obraz pružati onome tko ih udari po desnom. Oni imaju radije davati i svoju 
tuniku onomu tko im želi oduzeti plašt, nego tjerati pravdu i imaju se moliti za one koji ih progone. 

Pa i najvećim grešnicima on dragovoljno oprašta čim vidi da u njima ima i najmanji tračak 
pokajanja. S koliko li samo nježnosti prima priznanje od žene Samaritanke, s koliko joj nježnosti 
oprašta pa onoj ženi grešnici pa dobrom razbojniku; jer on je došao da zove na pokoru ne 
pravednike nego grešnike! Poput dobrog Pastira traži izgubljenu ovcu i nosi je natrag svome stadu 
na svojim ramenima. Sto više daje i svoj život za svoje ovce! A kad govori strogo farizejima i 
književnicima, čini to zato jer su drugima natovarili nepodnošljivi jaram i jer im tako smetaju da 
uđu u kraljevstvo Božje. 

Postupa blago čak i sa svojim neprijateljima. Juda, koji ga izdaje, dobiva još i lijepo ime 
"prijatelj", a kad je bio raspet na križ moli se za svoje mučitelje i moli svoga Oca da im oprosti, jer 
ne znaju što čine. 

Da bi mogli u blagosti nasljedovati Isusa. 

a) Klonit ćemo se rasprava, glasnog govora, uvredljivih ili osornih riječi ili čina, da tako ne 
odbijemo plašljive. Nastojat ćemo da nikada ne uzvratimo zla za zlo. Da ništa ne prekinemo ili ne 
pokidamo naglo. Da ne govorimo kad smo srditi. 

b) Nastojat ćemo naprotiv pažljivo postupati sa svima koji nas okružuju. Da prema svima 
pokažemo veselo i prijatno lice pa ako nas i zamaraju ili uznemiruju. Pa primamo s posebnom 
ljubavlju i dobrotom siromašne, potištene, bolesne, grešnike, plašljive, djecu. Da ublažimo s 
nekoliko lijepih riječi ukore koje smo bili prisiljeni izreći. Da iskazujemo usluge s nekom svetom 
gorljivosti, čineći katkada i više od onoga što se traži, a napose čineći to rado. Moramo biti spremni, 

ako treba, podnijeti koji udarac koji nismo ni dali i okrenuti lijevi obraz onomu koji nas udara po 
desnom. 

Brojni su tekstovi iz svetačke tradicije koji govore o važnosti kreposti blagosti. Tako sv. 
Terezija Avilska: „Nemoj nikako ni zapovijedati niti odgajati sestre sa strogošću, kao što sam 
vidjela da čine u Malagonu, jer sestre nisu robijašice... Tvrdim, kćeri, da treba paziti na te majčice 
priorice koje rade po svojoj glavi... što mije posebno žao.“ (Pismo br. 141) 

Sluga Božji o . Jeronim Gracijan, prvi provincijal bosonogih karmelićana uči: „Izjavljujem 
da postoji više vrata redovnika: prvi su oni koji nemaju Božjeg straha, preziru Ustanove i propise 
Pravila ili su mlaki i raspušteni u njihovu obdržavanju. Ti čine veliku štetu Redu zbog lošeg 
primjera koji daju onima koji su u duhu maleni. 

Drugi su oni koji se gorljivo drže Pravila, ne obraćajući pažnju na duh koji je zatvoren u 
propisima i na Duha Svetoga, koji je ljubav, blagost i dobrota, s pomoću kojih Krist odgaja duše. Ti 
redovnici nerazborito stavljaju efikasnost u vanjsko obdržavanje Pravila, te prestupaju Božji zakon i 
uzrokuju mržnju, uvrijeđenost, nemir i sablazni, ostavljajući po strani zakon Krista, čije je breme 
lako i blago; oni kao da se hoće vratiti na židovski zakon, tvrdokoran i nemilosrdan, pa ako takvi 
postanu poglavarima, u kratko vrijeme uništavaju Red. Takav naime postupak slijede nesnošljive 
nepodobnosti i grijesi protiv Božjeg zakona; naravi su braće krhke i bijedne, a nisu uvijek strasti 
tako umrtvljene i podložne da se pod plaštem obdržavanja zakona primjenjuju u doba i na način koji 
ne odgovara; Postanu tako prilika da braća padnu u nestrpljivost, očaj, mržnju, srdžbu, apostaziju i 
mnoge druge teže grijehe. A oni koji upravljaju, videći ta zla, ne popravljaju se, jer se ispričavaju da 
to nije njihova krivnja, njihova je dužnost i služba učiniti da se obdržava Pravilo.“ 

Sv. Alffons Liguori Uči: „Ljubav je dobrostiva (1 Kor 13,4) Tko ljubi Isusa Krista, vrši 
krepost blagosti. Duh blagosti svojstven je Bogu: "Jer je spomen na mene slađi od meda i baština 
moja od mednoga saća" (Sir 24,20). Zato onaj tko ljubi Boga, ljubi sve one koje Bog ljubi, sve naše 
bližnje; nastojeći, koliko je moguće, svima pomoći, sve utješiti i svakome udovoljiti. Sveti Franjo 
Saleški, učitelj i primjer svete blagosti, piše: "Ponizna blagost je krepost nad krepostima, koju nam 
Bog toliko preporuča. Zato je moramo uvijek i svagdje vršiti." Zbog toga nam isti svetac savjetuje: 
"Što se može učiniti iz ljubavi, učinite; što se ne može učiniti bez protivljenja, ostavite." Razumije 
se, treba nadodati, ako se to može ostaviti da pritom ne povrijedimo Boga jer onaj koji je dužan 
mora uvredu Boga uvijek i po mogućnosti odmah spriječiti. 

Osobito moramo biti blagi prema siromasima koji redovno, baš radi svoga siromaštva, 
nailaze kod ljudi na opor postupak. Također i prema bolesnicima koji u svojoj bolesti većinom 
primaju slabu njegu. Naročito moramo biti blagi prema neprijateljima: "dobrim svladavaj zlo" (Rim 
12,21). Mržnju treba svladati ljubavlju, a progonstvo blagošću. Tako su radili sveci, stječući time 
ljubav svojih i najupornijih neprijatelja. 

"Ništa ne potiče toliko naše bližnje, kaže sveti Franjo Saleški, kao ljubazan i dobrostiv 
postupak." Zato je na svečevim usnama uvijek bio osmijeh, lice mu je žarilo dobrotom koju su 
pratile riječi i djela. Stoga je sveti Vinko Paulski govorio da nije poznavao dobrostivijega čovjeka, 
nadodajući da je mons. Saleški izričit lik dobrostivosti Isusa Krista. I kad je nešto morao odbiti, 
sveti Franjo Saleški je pritom bio tako dobrostiv da su drugi i protiv svoje volje odlazili od njega 
zadovoljni i puni ljubavi. 

On je bio dobrostiv sa svima: s poglavarima, sa sebi jednakma i s podložnima, i u kući i 
izvan nje, za razliku od onih, kako je sam svetac govorio, koji su izvan kuće kao anđeli, a u kući su 
pravi đavoli. Svetac se nije nikad tužio na svoje sluge, a ako ih je trebalo opomenuti, činio je to s 
blagošću. Svim poglavarima se preporuča da uvijek budu blagi prema podložnicima i kad nešto 
nalažu, da više mole negoli zapovijedaju: "Blagost je - govorio je sveti Vinko Paulski - najbolji 
način da poglavari postignu kod podložnika posluh." I sveta Ivana Chantal govorila je slično: 
"Pokušala sam upravljati na razne načine, ali sam se uvjerila da su najbolje blagost i strpljivost." 

Poglavar mora biti dobrostiv i onda kad kori radi pogrešaka. Jedno je koriti odlučno, a drugo 
oštro. Istina, ponekad je potreban odlučan ukor, posebice ako se radi o teškoj manjkavosti koja se 

ponavlja i nakon opomene, ali se pritom treba čuvati svake oštrine i srdžbe jer srdit ukor izaziva 
više štete nego koristi. 

Neki se hvale da oštrinom podržavaju red u obitelji i kažu da tako treba upravljati... Sveti 
Jakov, međutim, kaže sasvim protivno: "Ako u srcu imate gorku zavist i svadljivost, ne uznosite se i 
ne lažite protiv istine!" (Jak 3,14). 

Ako se i dogodi koji rijedak slučaj da treba oštrinom navesti prijestupnika da uvidi težinu 
svoga prijestupa, treba ga ipak otpustiti kojom blagom riječi. Rane treba cijelih vinom i uljem, kako 
je učinio Samaritanac u Evanđelju. "Ali kao što se ulje - govorio je sveti Franjo Saleški - diže iznad 
svake tekućine, tako mora i dobrostivost biti iznad svih naših djela." Ako je osoba koju treba ukoriti 
uzbuđena, suzdržimo se od ukora i pričekajmo da se smiri, da ne izazovemo njezinu srdžbu. 
Govorio je sveti Ivan, regularni kanonik: "Kad kuća gori, ne treba stavljati drva na vatru." 

Blagost i u prekoravanju. Znamo daje Isus ukorio apostole Jakova i Ivana kad su tražili da 
Samarijanci, koji su ih protjerali iz svoje zemlje, budu kažnjeni (usp. Lk 9,55), jer On nije došao 
upropastiti duše, nego ih spasiti. I doista, kako je Isus Krist bio blag prema preljubnici: samo ju je 
opomenuo da više ne griješi i otpustio je u miru (usp. Iv 8,10-11). Kako je također dobrostivo 
nastojao obratiti Samaritanku i obratio ju je! Najprije ju je zamolio da mu dade piti, a onda joj reče: 
"Kad bi znala za dar Božji i tko je Onaj, koji ti veli ’daj piti’..." (Iv 4,10). Zatim joj otkrije daje On 
očekivani Mesija. A kakvom li je blagosti nastojao obratiti zločinačkoga Judu! Dopustio mu je da 
jede iz iste zdjele, oprao mu noge, a u samom času izdaje opominje ga: "Juda, zar poljupcem izdaješ 
Sina Čovječjeg?" (Lk 22,48). Kako li je obratio Petra koji se njega odrekao? Pri izlasku iz kuće 
velikoga svećenička "Gospodin se obazre i upre pogled u Petra" (Lk 22,61) na tako nježan način da 
ga je obratio i da Petar nije ni do konca života prestao plakati nad uvredom koju je nanio svome 
Učitelju. 

Koliko se, dakle, više postiže blagošću nego oštrinom! Kaže sveti Franjo Saleški da nema 
ništa tako gorko kao što je orah koji, ako se priredi, postaje sladak i ukusan. Tako je i s ukorima: 
ako i jesu po sebi neugodni, ipak postaju ugodni i donose veću korist ako ih prati ljubav i blagost. 
Sveti Vinko Paulski govori da je, upravljajući svojom kongregacijom, samo triput podijelio oštar 
ukor misleći da opravdano tako postupa. Ali se uvijek nakon toga pokajao, jer je uspjeh bio loš. 
Naprotiv, kad je blago korio, uvijek je dobro uspio. Sveti Franjo Saleški je svojom dobrostivosti 
postizavao od drugih što je htio i tako mu je uspjelo privući Bogu i najokorjelije grješnike. Tako je 
radio i sveti Vi nk o Paulski koji je svoje učio ovom načelu: 

"Ljubaznost, poniznost i ljubav divno osvajaju ljudska srca i navode ih da prigrle i najteže 
stvari." Jednom je nekoga velikog grješnika povjerio nekom ocu iz svoje družbe da ga privede 
pokori. Ali uza sav napor, taj otac nije postigao ni najmanjega uspjeha i zato zamoli sveca da mu on 
nešto kaže. Svetac mu progovori i obrati ga. Taj grješnik kasnije reče da su neobična blagost i 
ljubav o. Vinka osvojile njegovo srce. Svetac nije trpio da njegovi misionari oštro postupaju s 
pokornicima. Govorio im je da se pakleni duh služi strogoćom nekih kako bi upropastio što više 
duša! 

Blagost sa svima, uvijek i svuda. Moramo biti dobrostivi i blagi sa svima, u svakoj prigodi i 
u svako vrijeme. Sveti Bernard primjećuje da su neki krotki dok se sve odvija po njihovoj volji, ali 
čim ih zadesi neka neprilika ili protivština, odmah se raspale i zadime kao Vezuv. Oni su kao 
užareno ugljevlje, sakriveno pod pepelom. 

Tko hoće biti svet, mora u ovome životu biti kao ljiljan među tmjem: makar bio izboden sa 
svih strana, on i dalje ostaje ljiljan, tj. uvijek jednako blag i dobrostiv. Osoba koja ljubi Boga uvijek 
je mirna u srcu, a to se odražava i na njezinu licu. Ona je uvijek ista, u povoljnim kao i u 
nepovoljnim događajima. O njoj kaže kardinal P. M. Petrucci: "Gleda kako se izvan nje stvari 
mijenjaju, dok je sama u svojoj nutrini uvijek jednako sjedinjena s Bogom." 

U protivštinama se pozna duh neke osobe. Sveti Franjo Saleški je nježno ljubio Red 
pohođenja, koji ga je stajao mnogo napora. Red je bio više puta ugrožen radi progona, ah svetac 
nije nikad izgubio svoj mir. Daje Red bio i uništen, bio bi zadovoljan, jer Bog tako hoće. Govorio 
bi: "Opreke i protivštine od nekoga vremena ulijevaju mi sladak, neusporediv mir; one su predznak 
da će mi se duša uskoro ustaliti u Bogu, a to je moja jedina želja." 

Kad trebamo odgovoriti nekom tko s nama zlo postupa, pazimo da to uvijek učinimo s 
blagošću. "Blag odgovor ublažava jarost" (Izr 15,1). Kad smo uzbuđeni, najbolje je šutjeti, jer onda 
nam se čini opravdano sve što nam dođe na jezik. A kad se strast slegne, uviđamo kako smo 
pogriješili svojim riječima. 

I kad sami počinimo neku pogrješku, moramo prema samom sebi biti blagi: ljutiti se, pošto 
smo pogriješili, nije poniznost, nego lukava oholost, kao da mi nismo slabi i bijedni. Sveta Terezija 
kaže: "Poniznost koja uznemiruje ne dolazi od Boga, nego od đavla." Kad se ljutimo što smo 
pogriješili, padamo u još veću pogrješku koja za sobom povlači mnoge druge mane: napuštamo 
pobožnost, molitvu, pričest... Ako ih i vršimo, slabo ih vršimo. Sveti Alojzije Gonzaga kaže da se u 
mutnoj vodi više ne vidi i zato u njoj đavao lovi. Kad je duša smućena, ona slabo pozna Boga i ono 
što mora učiniti. Kad, dakle, nešto pogriješimo, moramo se ponizno i pouzdano obratiti Bogu, 
moliti ga za oproštenje i kazati mu sa svetom Katarinom Đenovskom: "Gospodine, to je biljka iz 
moga vrta." Ljubim Te svim srcem i kajem se što sam Te uvrijedio. Neću to više činiti. Pomozi mi.“ 
(KLJI XII) 

Razmisli! Jesam li netolerantan i nepopustljiv? Jesam li nestrpljiv sa sobom i drugima i 
popuštam li izljevima srdžbe? Kako se nosim sa protivštinama života? Gubim li mir i pokazujem 
jesam li ozlojeđen kada stvari u životu ne idu onako kako ja želim i zamišljam? Što mi najviše 
pomaže kod napora za zadobiti blagost u sličnim situacijama? Molim li za krepost blagosti? 

2.3.4. Umjerenost nasuprot neumjerenosti u jelu i piću 

Neumjerenost nije ništa drugo nego neuredna upotreba onog užitka, koji je Bog htio 
povezat i s jelom i pićem što je tako potrebno za održavanje života svakog pojedinca. 

Neumjerenost je neuredna ljubav prema užicima kod jela i pića. Neurednost se sastoji u 
tome što čovjek, traži užitak u hrani zbog samoga užitka užitak mu je isključivi cilj. Još apostol 
Pavao opominje na one kojima je Bog trbuh. (Fil 3,19). Čovjek traži užitak u hrani i piću ne 
obazirući se na razboritost, na pravila a česti protivno i dobru svoga zdravlja. 

Umjeren je onaj čovjek koji postojano drži na uzdi sjetilne težnje kako to traže razum i 
vjera. Umjerenost ima pred očima sve sjetilne nagone. Umjerenost ne ide za tim da sjetilne nagone 
iščupa ili posve ukloni iz naravi, jer je to nemoguće, jer su sjetilni nagoni sastavni dio ljudske 
naravi. Umjerenost samo nadzire sjetilne nagone i pazi da budu u redu, da ne skrenu na zlo. 

Kod jela i pića traži umjerenost da se uzima toliko koliko je potrebno radi zdravlja. Ako se 
uzima previše ili premalo hrane, stradat će zdravlje, a kad se izgubi zdravlje, nemoguće je vršenje 
dnevnih dužnosti. A savjesno vršenje staleških dužnosti Bogu za ljubav je redoviti put kojim se 
dolazi do vremenitoga blagostanja i do spasenja duše. Bog ne traži od nas ništa nemoguće, ništa što 
nadilazi naše sposobnosti. Nego, naprotiv, da vršimo zdušno naše dnevne poslove - svaki u svom 
zvanju. A da se dužnosti mogu vršiti potrebno je zdravlje, a zdravlja nema bez hrane. Koliko će tko 
hrane uzimati, kada i na koji način, neka mu bude mjerilo njegovo zdravlje. 

Umjerenost bdije da čovjek ne ide u krajnosti, a to znači da ne ide u grijeh. Ona je stražar 
koji ne dopušta da se srlja u zlo i čini teške grijehe. Ona je među osnovnim uvjetima da se 
napreduje i u drugim krepostima, jer bez reda i mjere nijedna krepost nije krepost nego mana ili 
nastranost. Umjerenost donosi mir i pokoj duši. 

O kreposti umjerenosti Crkva ovako uči: „ Umjerenost je moralna krepost koja obuzdava 
privlačnost naslada i osposobljuje za ravnotežu u upotrebi stvorenih stvari. Ona osigurava 
gospodstvo volje nad nagonima i drži želje u granicama čestitosti. Umjerena osoba vlastite osjetne 
težnje usmjeruje prema dobru, čuva zdravu moć rasuđivanja, ne ide za vlastitim »nagonom« i 
vlastitom snagom »slijedeći strasti svoga srca« (Sir 5,2) . Stari zavjet često hvali umjerenost: »Ne 
idi za svojim strastima, kroti svoje požude« (Sir 18,30). Novi zavjet je naziva »uzdržljivost« ili 
»trijeznost«. Mi moramo živjeti »trijezno i pravedno i pobožno (...) na ovome svijetu« (Tit 2,12). 

Dobro živjeti ne znači ništa drugo nego ljubiti Boga svim svojim srcem, svom svojom 
dušom i svim svojim djelovanjem. Njemu se daje potpuna ljubav (po umjerenosti) koju nikakva 

nesreća ne može pokolebati (što očituje jakost), ljubav koja samo njega sluša (to je pravednost), 
koja bdije da bi razlikovala sve stvari, u strahu daje ne bi zatekla lukavost i laž (a to je razboritost) 44 . 
(KKC 1796 -1799) 

Umjerenost u jelu i piću pazi da se ne pretjeruje, ne skreće s cilja, koji mu je Bog označio, 
da ne kljuka tijelo više nego je to potrebno i prikladno. Imamo dvije vrste potreba - naglašava sv. 
Toma. Jedna se odnosi na uzdržavanje a druga na prikladnost. Umjerenost hoće da bude udovoljeno 
ne samo prvoj potrebi da damo tijelu ono što je neophodno nužno da ne bi oboljelo i postalo 
nesposobno za životna djela, nego dozvoljava i da mu damo ono što zahtijeva prikladnost našeg 
staleža. 

Međutim oni, koji prelaze granice prikladnosti i umjerenosti u jelu i piću, odnosno koji jedu 
i piju jedino iz užitka, da zadovolje okus a nije im cilj uzdržati život, zdravlje, snagu organizma, 
kako hoće Bog, takvi griješe neumjerenošću i idu stazom koja ih vodi do fizičkog i moralnog sloma. 

Umjerenost u jelu i piću u biti znači paziti na skladan odnos i razvoj duha i tijela, umjeren 
znači ne biti opojen nego se zadovoljiti potrebnim za uzdržavanje u životu i spremnosti za vrštit 
svoje staleške dužnosti. Sv. Ivan Bosco je savjetovao da se od stola ustane s još malo 
nezadovoljenim apetitom kako bi se bilo spremno za rad i imalo duh slobodan i vedar. 

Razmisli! Jesam li umjeren u jelu i piću? Na koje poteškoće pri tome nailazim? Što mi u 
tome najviše pomaže? Koje pozitivne učinke umjerenosti osjećam na tijelu i duši? 


2.3.5. Čistoća nasuprot bludu 

Čistoća o kojoj ovdje govorimo odnosi se na području seksualnosti. Treba odmah 
napomenuti da je seksualnost po sebi dobra i sveta. Ona je u Božjem planu za čovjeka i kad je u 
življena u skladu sa moralnim zakonom, vodi osobu k posvećenju i spasenju. Seksualnost se ne 
svodi samo na jedan dio ljudskoga bića, spolne organe i sjetilnu ugodu, nego je izričaj cjelokupne 
ljudske osobe u jedinstvu tijela i duše. Odnosi se na afektivnost, sposobnost voljenja, zajedništva s 
drugim osobama i rađanje djece. Već na prvim stranicama Biblije čitamo daje Bog htio spolnost i 
daje prvi ljudski par združio u ženidbu, koja podrazumijeva sjedinjenje supruga u ljubavi i njihovu 
plodnost (usp. Pos 1,26-28 i 2, 7-24). 

Isus se više puta očitovao o čistoći i u kontekstu braka i izvan njega. U tekstu općenito 
poznatu kao »propovijed na gori« Isus kaže: »Čuli ste daje rečeno starima: "Ne čini preljuba!" A ja 
vam kažem da je svaki koji s požudom pogleda ženu već u svom srcu s njom učinio preljub.« (Mt 
5,27 i dalje). 

Osuda uvredljiva pogleda naznaka je pounutarnjenja kršćanske svetosti u usporedbi s 
mojsijevskom pravednošću. A na drugom mjestu Isus kaže: »Ali što izlazi iz usta, izlazi iz srca, i to 
ukalja čovjeka. Jer iz srca dolaze zle misli, ubojstva, preljubi, bludnost, krađe, lažna svjedočanstva, 
psovke. To ukalja čovjeka« (Mt, 15, 18-20) a ne to da li se jede prethodno neopranih ruku kako su 
tvrdili zakoni čistoće Staroga Saveza. Ti su tekstovi konkretne primjene načela izrečenih u 
blaženstvima da će se »blaženima« zvati oni koji su čista srca »jer će Boga gledati!« (Mt 5,8). 

Prava kršćanska čistoća dolazi iz srca, iz uredna, očišćena srca u kojem se ne skrivaju grešne 
namjere. Sam Isus živio je neoženjen, čisto i djevičanski. Marija je bila djevica prije Isusova 
začeća, takva je ostala i tijekom poroda i nakon toga. 

Tako Crkva čita navode iz Svetog pisma i tako tumači Marijin odgovor anđelu pod 
vodstvom Svetoga Duha: »Kako će to biti - reče Marija anđelu - kad ja muža ne poznajem?« (Lk, 
34). Josipa, Marijina muža, anđeo poučava i umiruje objašnjenjem da mu je zaručnica začela 
djelovanjem Duha Svetoga. Crkva obilježava Svetog Josipa kao »najčistijeg Marijina supružnika« i 
duhovna katolička tradicija vidi u Isusovu skrbniku osobitog patrona i zaštitnika čistoće ljudi 
posvećenih Bogu kao što je i on bio čuvar Marijina djevičanstva. 

Ivan Krstitelj živio je neoženjen; njegovu čistoću u celibatu moramo gledati u vezi s 
njegovom izvanrednom požrtvovnošću i samotovanjem. 

Sveti Pavao kaže za sebe daje ostao neoženjenim (1 Kor 7,8) a njegov nauk o djevičanstvu 
odiše dojmom osobnog iskustva (1 Kor 7,25). 

Katolička tradicija vidi oduvijek u apostolu i evanđelistu Ivanu muškarca koji živi u celibatu 
i djevičanstvu. Možda njegova unutrašnja čistoća i predanje mogu objasniti duboko poznavanje 
Isusa kao i činjenicu da mu je Gospodin na križu povjerio svoju Djevičansku Majku. 

Isusov nauk o braku nije kod njegovih učenika izazvao baš evanđeosku reakciju: »Ako je 
tako između muža i žene, onda je bolje ne ženiti se. 'Neshvaćaju to svi' — odgovori im nego samo 
oni kojima je dano. Jer ima ljudi koji su od rođenja nesposobni za ženidbu; ima takvih koje su ljudi 
učinili nesposobnima; a ima i takvih koji se odriču ženidbe radi kraljevstva nebeskoga. Tko može 
shvatiti, neka shvati!« (Mt 19,10-12). 

U prvoj poslanici Korinćanima apostol Pavao jasno pokazuje da seksualno područje vidi 
vrlo usko povezanim s prvotnim odnosom svakog čovjeka prema Bogu. Sv. Pavao ukazuje na to da 
su i bračno stanje i celibat i djevičanstvo Božji darovi (1 Kor 7,7-17, 28-38) pa je bračno stanje 
posve legitimno i posvećeno (r. 14). On iz više razloga posvećeno stanje djevičanstva ili celibata 
poštuje i preporučuje. Jednom zato jer djevičanstvo nosi jasnije od braka pečat zbilje Božjeg carstva 
(r. 29 i dalje), brak pripada svijetu jer »prolazi obličje ovoga svijeta« (r. 31). Budući da stanje 
uzdržavanja daruje veću slobodu za brigu o Gospodnjemu, »Htio bih da budete bez briga... I 
neudana žena i djevica brine se za Gospodnje: da bude sveta tijelom i dušom.« (r. 34a). 

Apostol svakako zna da djevičanstvo i odricanje od braka nije način života koji je svima 
pristupačan (r. 9): »Ali ako se ne mogu uzdržati, neka se žene i udaju, jer je bolje ženiti se nego 
izgarati od strasti« (1 Kor 7,9). Ovaj redak trebamo razumjeti u svjetlu prethodnoga: »ali svatko ima 
od Boga svoj posebni dar, jedan ovakav, drugi onakav« (1 Kor 7,7). 

Čitamo li svetog Pavla na ovaj način tada razumijemo što želi reći kad kaže daje onaj tko je 
oženjen »podijeljen« a preporuča djevičanstvo zato jer nas navodi »na ono što je časno i što bez 
podijeljnosti veže uz Gospodina« (r. 34 i dalje). 

»Časno« ne znači ovdje da je brak »nečastan« nego da djevičanstvo stoji iznad braka i takoreći 
pripada svijetu vječnosti, Božjem carstvu u kojem »niti će se ženiti niti udavati« (Mt 22,30). 

Biti »podijeljen« ne znači da kršćanin smije svojeg supružnika staviti na istu razinu kao 
Boga nego da stanje uzdržanosti potiče slobodu duha i usrdnosti za ono što je Gospodnje pa i u 
stvarima od ovoga svijeta. 

Uvjeti potpuna razumijevanja čistoće. Nije lako razumjeti duboko značenje čistoće prije 
svega kad čovjek promisli o tome kako živimo u svijetu u kojem se ta krepost još jedva spominje i 
uvažava. Kako bismo zamijetili neke stvari potrebno je prije toga stvoriti povoljne uvjete. To 
nužnije što je predmet delikatniji. Kako bismo mogli percipirati delikatno okružje i bit čistoće, 
potrebno je ispuniti ove uvjete: 

a. Moramo vjerovati u Boga kao jedinoga Gospodina i čvrsto vjerovati daje sve upravljeno 
prema njemu, a sve ono što ne stoji u takvu odnosu posve je nevažno. U cijelom nizu tekstova Sv. 
pisma vidjeli smo da čistoća ima duboku religioznu dimenziju i da se u potpunosti može razumjeti 
samo od Boga. Onaj koji u Boga ne vjeruje može na^slutiti nešto od značenja čistoće ali nikad neće 
moći pojmiti njen dublji smisao i njenu dalekosežnost. 

b. Moramo vjerovati u vječni život i biti čvrsto uvjereni da je naš zemaljski život samo 
etapa, i to prva - provizorna i prolazna - našeg osobnog života a da će nakon nje uslijediti druga, 
definitivna i beskrajna u kojoj ćemo postići puninu svojeg života i svoje sudbine. 

c. Moramo vjerovati da naš zemaljski život dobiva potpun smisao tek po vječnom životu. 
Pritom se nipošto ne radi o dvije paralelne i međusobno neovisne zbilje, nego daje prvo put oruđe i 
priprema za vječni život, sredstvo za postignuće cilja. 

d. Moramo živjeti i misliti čista srca jer onaj tko ne živi u skladu sa svojim mislima, na 
posljetku misli u skladu sa svojim životom. Tko ne živi u čistoći, teško će moći poštovati čistoću. 
Tko se predaje zloći i razvratu, neće moći razumjeti što je čistoća. 

e. Moramo vjerovati da je spolnost Božje djelo i da nema samo biološku nego i duhovnu 
svrhu, s kojom prakticiranje spolnosti treba biti u skladu. 

f. Stalno moramo imati pred očima daje čovječja narav, iako Božje djelo, oštećena istočnim 
grijehom. To znači da neuredne žudnje rađaju nagone koji se osamostaljuju i žude za djelima koja 
nisu u skladu sa svrhom te naravi. Kad čovjek živi svjestan svoje »iskvarene« naravi, tada može 
razumjeti da ne smije dopustiti da ga vode nagoni kao da su oni uvijek dobroćudni. Mnogo je 
važnije da je stalno budna duha i da se vježba u tome da svoje žudnje stavi pod vlast razuma 
prosvijetljena vjerom. 

g. Kršćanin zna da svako ljudsko djelovanje zahvaća Božja milost, tajanstvena ali zbog toga 
ne manje zbiljska snaga koja ga navodi da se vlada u skladu s Božjom voljom i tako ukloni 
neurednost koja potječe od istočnoga grijeha i vlastitih grijeha. Tako se čovjek putem prisnog 
povjerenja vraća Bogu i u stvorenju se ponovno vidi slika i prilika Stvoritelja. 

Milost Božja djeluje svojom snagom i na naš razum i na našu volju kako bismo s jedne 
strane mogli suditi po mudrosti Božjoj a s druge oduprijeti se neurednim žudnjama i htjeti samo ono 
što Bog želi. 

Sedam navedenih »uvjeta« ne treba gledati kao karike lanca od kojih je svaka ovisna o 
prethodnoj ili slijedećoj jer sve one nisu ništa do li strane jedne jedine zbilje, aspekti koji se 
međusobno uvjetuju tako da nijedan ne smije nedostajati jer se tada ugrožava ravnoteža i hannonija 
cjeline. 

Ova razmatranja pokazuju da čistoću možemo ispravno razumjeti samo u kontekstu 
kršćanskog života. Ona je krepost među ostalim krepostima: nije jedina i mora ostati nerazumljiva 
ako zaboravimo ostale kreposti. »Duhovni organizam« otkan je poput finog tkiva različitim 
funkcijama od kojih svaka potiče ostale kao što o njima ovisi. Isto onako kao što bi bilo iluzorno 
vjerovati da se može biti kršćaninom a da se pritom ne cijeni i ne živi čisto, tako bi bilo iluzorno i 
misliti da se Kristov nasljedovatelj može zadovoljiti time da živi u čistoći a pritom izostavi ostale 
kreposti. U naše doba čini se međutim da se češće vjeruje kako se može biti dobrim kršćaninom a 
da se ne ljubi i ne živi u čistoći. 

Čistoća je dakle krepost. Želimo se zadržati nešto duže kod kršćanskog ponašanja koje 
nazivamo čistim i pobliže promotriti narav čistoće. Kreposti ostvarujemo pod utjecajem božanske 
milosti, i to u onoj mjeri u kojoj ponavljamo djela svojstvena nekoj kreposti: upravo ponavljanje 
omogućuje kreposti da »pusti korijen«. Kako bismo ostvarili krepost važno je da, uz ponavljanje 
kreposnih djela, postoji i jaka motivacija koja vodi do njih. Drugim riječima: za istinsko postizanje 
neke kreposti važno je da onaj tko za njom teži ima odgovarajući interes i uvjerenje. Tko s druge 
strane kreposti pridaje malo pozornosti i značenja, neće je postići čistim ponavljanjem manje ili više 
mehaničkih radnji. 

Krepost čistoće izraz je kreposti uzdržavanja. Ostali pojavni oblici uzdržljivosti su 
umjerenost u jelu i pilu, primjeren odmor, velikodušnost prema svima kojima je potrebna pomoć, 
trijezno ophođenje s materijalnim dobrima, iskorjenjivanje neumjerene želje za novostima ili 
znatiželje, skromnost u načinu života primjerenom vlastitim mogućnostima i društvenom položaju 
itd. 

Život u čistoći snaži se prije svega gledanjem u Boga, učestalim izražavanjem ljubavi prema 
Njemu, u potrazi za Njim i Njegovom slavom koja nadilazi sve stvoreno. Ništa nas toliko ne 
pročišćava i ništa nas ne dovodi do pravilne procjene i upotrebe stvari ovoga svijeta kao ljubav 
prema Bogu, pokretaču svega stvorenoga. U određenom smislu čistoća je uvjet i izraz istinske 
ljubavi prema Bogu. 

Svaka krepost prije svega je nešto unutrašnje, to jest više je stav srca nego izvanjsko 
ponašanje. S druge strane ne treba sumnjati da nema pravog, iskrenog unutrašnjeg stava koji ne bi 
imao vanjskog izraza. 

Tako se čistoća očituje na vidljiv način različitim vidljivim djelima koja nas navode na 
zaključak da se osjećaj nježnosti, prava nakana, poštovanje i čašćenje Boga pojavljuju u njegovim 
stvorovima prije svega kad se čulni nagon veže za istinsku ljubav. 

Pozitivan aspekt očuvanja neke kreposti ne možemo odvojiti od druge strane koju možemo 
označiti kao »negativnu« a koja se sastoji od odbijanja svega onoga što se suprotstavlja kreposti i 
ugrožava je. Ovo odbijanje nesumnjivo je odricanje, zahtijeva žrtvu i svladavanje, odricanje od 

nečega ugodnoga. Tko živi u čistoći mora bezuvjetno odbiti od sebe sve što nije u skladu s njom i 
ugrožava je. Samosvladavanje zahtijeva postupke u kojima dolazi do izražaja vladavina duha nad 
tijelom i konačna nadmoć ljubavi prema Bogu iznad svih ostalih oblika naklonosti i sviđanja. 
Pobjeda nad samim sobom u području čistoće samo je jedan od aspekata odricanja i nošenja križa, 
kako se i zahtijeva od svakog kršćanina. Sv. Pavao spominje one koji »žive kao neprijatelji križa 
Kristova. Njihov je svršetak propast; njihov je bog trbuh; njihov je ponos u njihovoj sramoti. Oni 
misle samo na zemaljske stvari« (Fil 3,18 i dalje). Tko tako živi nije pravi Gospodinov 
nasljedovatelj jer ne uzima svoj križ na se i ne ide za Kristom (Lk 14,27). 

Crkva preporučuje: „Čista osoba odražava cjelovitost snaga života za ljubav koje su u njoj. 
Ta cjelovitost osigurava jedinstvo osobe i protivi se svakom ponašanju koje bi je ranilo. Ne podnosi 
ni dvostruki život, ni dvostruki govor“ (KKC, br. 2338). 

Briga o kreposti čistoće zahtijeva da se izbjegava sve što može postati prilikom za grijeh. 
Takvim prilikama mogu se smatrati određena mjesta ili okružja, određene osobe, neka prijateljstva. 
No kad je riječ o čuvanju i rastu čistoće nije pravedno misliti samo na sebe, također moramo misliti 
i na štetu koju naše ponašanje može nanijeti drugima. Čak i kad je nešto za mene neopasno, moram 
se upitati vrijedi li to za ostale. 

Svjesno izazivanje tuđih strasti grijeh je koji se pripisuje onome koji ga izaziva. U 
moralnom smislu riječ sablazan znači djelo koje postane preprekom drugima na njihovu putu k 
Bogu. Isusove riječi u ovom kontekstu iznimno su stroge: »A tko na grijeh navede jednoga od ovih 
malenih što u me vjeruju, bolje bi mu bilo da mu objese o vrat mlinski kamen što ga okreće magare 
i da ga utope u dnu mora. Jao svijetu zbog sablazni! Istina, sablazni moraju doći, ali jao onome po 
komu sablazan dolazi« (Mt 18,6 i dalje). 

Po grijehu ljudska narav gubi prvotnu svetost i pravednost te se javlja u srcima ljudi požuda 
tijela koja razorno djeluje na području ljudske spolnosti i unosi neuredne napetosti u povezanost 
muškarca i žene. Isus Krist je otkupio cjelovitog čovjeka, tako da je i seksualnost snagom krsne 
milosti usmjerena prema spasenju i posvećenju, bilo u braku ili djevičanskom pozivu. Spolni odnos 
je za katolike zakonit samo u sakramentalnom braku po kojemu se supruzi ukorjenjuju u potpunu 
vjernost kojim Krist ljubi svoju Crkvu. 

U tom svijetlu svaki čin autoerotizma i drugi načini traženja seksualne naslade su egoistični 
čini, dakle grijesi, daleko od zrele sebedarne ljubavi. Grijeh bluda se obično razvija ljenčarenjem, 
nezdravim prijateljstvima, čitanjem nećudorednih knjiga, gledanjem filmova dvoličnog moralnog 
sadržaja, praćenjem revija, televizijskih programa i intematskih sadržaja izravno izazovnih na 
tijelesne grijehe. K tome na grijeh nas još najčešće navode napasti mašte, mode, zlih primjera i 
izazova iz okoline. Sv. Ljudevit govoreći o požudi tijela koja prerasta u bludni grijeh piše: 

“O okrutnog li ropstva u koje blud dovodi čovjeka, taj grijeh mu oduzima svaki odmor i 
dovodi ga u stanje trajne uznemirenosti jer tijelo koje treba biti podloženo gospodari nad razumom 
koji treba zapovijedati. Nemir prethodi i uvijek slijedi taj grijeh. Kojeg li gorkog kajanja nakon što 
se bludno sagriješi! Svega se duša boji od strane Boga i ljudi koji mrze taj grijeh. Činom grijeha 
požuda raste i gospodari nad čovjekom. Oči su prepune bluda i neprestano griješe. 

Nečisti grijeh je sramotno ropstvo. Sram je posebna karakteristika ovog grijeha. Blud je 
jedna vrst opojenosti koja čini da bludnik zaboravi na sve ono što on jest, i svodi ga na nivo 
životinje. “Hoću Ii dakle uzeti udove Kristove i učiniti ih udovima bludničinim? Nipošto!” (1 Kor 
6,15). O današnji svijete što si učinio od one stare čednosti kršćana koji su se više bojali tog grijeha 
nego same smrti. Pokvarenost sadašnjega vijeka je takva da joj se pripisuju grijesi koji su se skoro 
Sodomi pripisivali. 

Blud je najopasnije ropstvo za spasenje. Njegova strast blokira sva sredstva povratka Bogu: 
odvlači od sakramenata, Božje riječi i bogoštovlja, zbog obzira i običaja čini da osoba ide 
nedostojna na svete pričesti i tako dovrši otvrdnuće u grijehu, potiče da se razmišlja o porocima 
kršćanstva, da se sumnja o vjerskoj istini postojanja pakla... itd, da se druži sa slobodnjacima. 
Prigode koje vode do bluda: izbirljivost i pretjeranost u jelu i piću, neumjerenost, luksuz, nečednost, 
razgovor o skandalima, veselje, komedije, spektakli, loše knjige i romani. A sedam je lijekova 

protiv bluda: bdjeti nad srcem, odbacivati grešne misli koje su kvasac bluda, pokora, razmišljanje o 
smrti, razmatrati o paklu, zaposlenost i molitva “( LDS 228; 231). 

Čistoća ima za cilj potisnuti što je neuredna u požudnim tjelesnim uživanjima. Čistoću s 
pravom nazivamo anđeoskom krepošću, jer nas ona približuje anđelima koji su čisti po naravi. To je 
ozbiljna krepost, jer se do nje dolazi samo discipliniranjem i kroćenjem svoga tijela i mrtvenjem 
svojih sjetila. To je delikatna krepost kojoj oduzimaju sjaj i najmanje svojevoljne pogreške. Ona je 
prema toma i teška krepost, jer je možemo sačuvati samo junačkom i stalnom borbom protiv 
najtiranskije strasti. 

Čistoća ima puno stupnjeva. 

Prvi se sastoji u tome da se brižljivo izbjegava pristanak na svaku misao, maštanje uzbuđenje 
ili čin, koji je protivan toj kreposti. 

Drugi ide za tim da eliminira i ukloni neposredno i energično svaku misao, svaku sliku ili 
utisak koji bi mogao oslabiti sjaj ove kreposti. 

Treći je stupanj koji se stiče istom nakon dugotrajnih napora u vježbanju u ljubavi prema 
Bogu i koji se sastoji u tome daje čovjek već toliko ukrotio svoja sjetila i svoje misli daje zadobio 
veću nutarnju slobodu. 

Ima ih konačno koji po nekoj posebnoj povlastici dotle dođu u tom da više nemaju nikakva 
neurednog poriva, kako se to pripovijeda za sv. Tomu nakon njegove odlučne pobjede u kritičnoj 
zgodi. 

Ima više vrsta čistoće. Već smo rekli od čega se sastoji čistoća. Sada ćemo pobliže 
promotriti neke od njenih izražajnih oblika. Svi oni imaju nešto zajedničko a ipak postoje i razlike. 

Mladenačka čistoća često uključuje perspektivu braka. Obilježava je priprema za 
odgovornost bračnog stanja vježbanjem svladavanja i čišćenjem srca kako bi se tako iz ljubavi 
prema Bogu, pod duhovnim aspektom i s pogledom na vječni život, došlo do istinske ljubavi. 

Ženidbena čistoća, koja odgovara osobama koje su u zakonitom braku i uzdržljivost, koja se 
tiče svih onih koji nisu oženjeni. Nakon što iznesemo samo nekoliko misli o prvoj, zadržat ćemo se 
posebno na drugoj i to baš zato što takva čistoća odgovara osobama koje su vezane redovničkim ili 
svećeničkim celibatom. 

Bračna, ženidbena čistoća. Iako čistoća u braku ne isključuje uživanje tjelesne intimnosti 
između supružnika, ipak zahtijeva proces čišćenja koji će postupno dovesti do savladavanja 
egoističnih poticaja i objasniti daje brak prolazno stanje dok ljubav nikad ne umire (1 Kor 13,8). 
Brak treba živjeti tako daje otvoren roditelj stvu. 

Kršćanski ženidbeni drugovi nikada ne smiju zaboraviti da je, prema nauci sv. Pavla, 
kršćanska ženidba simbol svetog jedinstva koje postoji između Krista i Crkve: "Muževi, ljubite 
svoje žene kao što je Krist ljubio Crkvu i dao sama sebe za nju da je posveti"... (Ef 5, 25). Oni se 
dakle moraju međusobno ljubiti, poštivati, posvećivati. Prvi je učinak te ljubavi nerazdjeljivo 
jedinstvo srdaca i dosljedno nepovrjediva vjernost jednoga drugomu. Iako čistoća u braku ne 
isključuje uživanje tjelesne intimnosti između supružnika, ipak zahtijeva proces čišćenja koji će 
postupno dovesti do savladavanja egoističnih poticaja i objasniti da je brak prolazno stanje dok 
ljubav nikad ne umire (1 Kor 13,8). Brak treba živjeti tako da je otvoren roditeljstvu. 

Međusobna vjernost: Ovdje ćemo se poslužiti riječima sv. Franje Saleškog ili ćemo kratko 
iznijeti njegove misli: 

„Čuvajte dakle muževi nježnu, stalnu i srdačnu ljubav prema svojim ženama... Želite li da 
vam žene budu vjerne, dajte im da gledaju vaš primjer. S kakvim biste obrazom, veli sv.Grgur 
Nazijanski , htjeli tražiti čednost od svojih žena ako vi sami ne živite čedno? A vi žene, čija je čast 
neodijeljeno spojena s poštenjem i čednošcu, čuvajte brižno svoju čast i na dopustite da ikakva 
razvratnost okalja bjelinu vašeg dobrog glasa. Bojte se svakog napada pa kako malen bio i ne 
dopuštajte nikakvog udvaranja oko sebe. Svaki koji god hvali vašu ljepotu i vašu dražest mora vam 
biti sumnjiv... a ako netko uz pohvalu, koju daje vama, dometne još i prezir koji ima prema vašem 
mužu, on vas vrlo vrijeđa, jer je stvar vrlo jasna da on nema namjeru samo da vas upropasti nego 

vas već drži napola izgubljenom, jer je već pola posla napravljeno s drugim trgovcem, kad je čovjek 
izgubio volju za prvoga“. (Filoteja 111,38 ) 

Ništa toliko ne osigurava tu međusobnu vjernost koliko vježbanje u pravoj pobožnosti, 
posebno zajedničke molitve. Bračni drugovi moraju poštivati zdravlje bračnoga života i to čistoćom 
svoje nakane i čistoćom svojih odnosa i u bračnom darivanju. 

Drugi oblik čistoće je uzdržljivost ili celibat koji ima više oblika. Potpuna uzdržljivost je 
obveza za sve osobe koje nisu vezane vezom zakonite ženidbe. Dakle svi oni koji još nisu stupili u 
brak, kao i oni koji se nalaze u udovičkom stanju, moraju se vježbati u uzdržljivosti. 

Kad prođe mladenačko doba a mogući brak više nije izgledan ili poželjan, čistoća se 
izražava primjereno neudanoj ili neoženjenoj osobi. U tom obiteljskom stanju čovjek osobito 
intenzivno osjeća daje pozvan obratiti pozornost na religiozni smisao života i integrirati samoću sa 
životnim stilom usmjerenim na Božje kraljevstvo. 

Čistoća udovstva predmet je nauka sv. Pavla (usp. 1 Tim 5,3-16; 1 Kor 7,39 i dalje). Apostol 
doduše kaže da se obudovjeli mogu ponovno vjenčati ali udovstvo se može razumjeti i kao dobra 
prigoda da se s još većim žarom posvete Gospodinovoj službi. 

Posebni zahtjevi u vezi sa čistoćom postoje kod onih koji su jednom bili vjenčani a sada žive 
razdvojeni. Ti su ljudi prisiljeni na kršćanski se način pomiriti sa svojom samoćom i odreći se nove 
veze jer bi ona, objektivno gledano, bila ista kao preljubnički život. Nerazrješivost braka koju 
propisuje Božji zakon od njih zahtijeva da žive uzdržavajući se. 

Svatko tko se nađe u tom položaju može biti siguran da će uz pomoć prirodnih i natprirodnih 
sredstava koje Bog stavlja na raspolaganje moći voditi život koji neće vrijeđati Boga. I za te ljude 
vrijedi riječ Sv. pisma: »Nikakva kušnja veća od ljudske snage nije vas zadesila. Bog je vjeran i 
neće dopustiti da budete kušani preko vaših snaga, nego će vam zajedno s kušnjom dati sretan ishod 
daje možete podnijeti« (1 Kor 10,13). 

Čistoća onih koji su pozvani na posvećenost Bogu u djevičanstvu ili celibatu uključuje 
odricanje od braka ali ne zato jer brak manje vrijedi nego zato da bolje odgovore Božjem pozivu 
koji ih poziva da već na ovom svijetu anticipiraju onaj oblik života koji će biti karakterističan za 
kraljevstvo nebesko. 

Ali ima osim toga i posebnih, izabranih duša koje su pozvane da obdržavaju čistoću i 
uzdržljivost kroz cijeli život bilo u svećeničkom bilo u redovničkom staležu bilo što više i u svijetu. 
Dobro je tim osobama dati posebna pravila za očuvanje savršene čistoće. 

Čistoća je delikatna i kr hk a krepost koja se ne može očuvati ako je ne štite i druge kreposti. 
To je jedna utvrda koja treba za svoju obranu jake bedeme za osiguranje. Takve utvrde koje štite 
krepost čistoće su četiri: 

1. poniznost koja koristi čovjeku da se ne pouzdaje u sebe i da bježi od opasnih prilika; 2. 
mrtvenje koje, borbom protiv ljubavi prema užitcima, uništava zlo u njegovom korijenu; 3. 
marljivost u staleškim dužnostima, gdje predviđamo opasnost od nerada i besposlice; i 4.ljubav 
prema Bogu koja, ispunjajući ga ljubavlju prema Bogu, ne da mu da se dade na opasna čuvstva. U 
središtu toga četvero kruga duša može odbiti ne samo navale neprijatelja nego se može i usavršiti u 
čistoći. 

Kako bi se moglo čisto živjeti u svakom obliku u kojem se ta krepost izražava u različitim 
životnim prilikama, nužno je moliti se, očuvati vjeru živom, često primati sakramente pokore i 
euharistije, uvijek iznova prizivati Djevicu Mariju u pomoć, dragovoljnim svladavanjem vježbati 
samosvladavanje, živjeti u stalnoj budnosti kako ne bismo dopustili da se zarazimo duhom 
permisivnosti koji nas danas okružuje. 

Nužno je boriti se protiv napasti đavla koji se stalno koristi varkama i pokušava nas uvjeriti 
da »nije tako loše« biti nečist, daje to mnogo više »prirodno«, daje »nemoguće« očuvati čistoću, 
kako je nemoguće da je »ljubav« grijeh, da spolno uzdržavanje »šteti zdravlju« i protivno je 
prirodi, da se Bog ionako ne bavi »sitnicama«, da je »ljubav prema bližnjemu« jedino važna, da 
toliki dobri, ugledni ljudi ne žive u čistoći itd. 

Na žalost nije neznatan broj kršćana čiji je moralni sud u vezi sa čistoćom zbrkan baš zato 
jer su prihvatili upravo navedene lažne zaključke koji se u određenim krugovima koji odražavaju 
duh svijeta drže neprijepornim istinama. 

Nečistoća razara ljubav, čak i ljudsku, dok je čistoća krjepost koja čini ljubav mladom u bilo 
kojoj životnoj dobi. Čistoća je nezaobilazni preduvjet ljubavi. Iako ona nije niti prva niti najvažnija 
među krjepostima, niti se ljudski život na nju može svesti, ako nema krjeposti čistoće, nema ni 
milosrdne ljubavi, a ova je posljednja prva među krjepostima koja usavršava i podržava sve druge 
krjeposti. 

Prvi kršćani, koje sveti Pavao poziva da slave Boga u svome tijelu, bili su okruženi 
iskvarenim ozračjem, a mnogi su od njih i potekli upravo iz takve sredine. »Ne varajte se!« govorio 
im je apostol. »Ni bludnici, ni idolopoklonici, ni preljubnici, ni mekoputnici, ni muškoložnici, ni 
kradljivci, ni lakomci, ni pijanice, ni psovači, ni razbojnici neće baštiniti kraljevstva Božjega. To, 
evo bijahu neki od vas...« Sveti ih Pavao podsjeća da moraju brižno živjeti tu krjepost, koja je u to 
vrijeme i u toj kulturi bila tako malo cijenjena, upravo omalovažavana. Svaki od njih mora postati 
živi primjer vjere u Krista koju nose u srcu i duhovnoga bogatstva koje nose u sebi. I mi moramo 
biti takvi. 

Razmisli! Shvaćam li ljepotu kršćanske čistoće duše i tijela? Na koje zapreke nailazim u 
življenju kreposti čistoće? Što mi u tome najviše pomaže? 

2.3.6. Darežljivost nasuprot škrtosti 

Isus je poticao svoje učenike na darežljivost: „Dajte i dat će vam se, dobra zbijena i pre oblina 
mjera dat će vam se u krilo. Jer mjerom kojom mjerite bit će vam odmjereno“ (Lk 6,38). 

Škrtost je neuredna ljubav prema zemaljskim dobrima. Zemaljska su nam dobra dana od Boga 
da se njima pomognemo u svojim zemaljskim potrebama, potrebama duše i tijela, da sačuvamo 
svoj život i život onih, koji ovise o nama i da si njima priskrbimo sredstva, koja su nam potrebna za 
naš ljudski i duhovni rast. Nasuprot škrtosti imamo krepost darežljivosti. Darežljiva osoba se 
razborito služi materijalnim dobrima za svoje potrebe i pomaže drugima koji su u oskudici. 
Darežljiv daruje velikodušno s pravim nutarnjim stavom duše pa makar se radilo i o malim 
stvarima. Poštuje bližnjega u potrebi i želi mu pomoći, ne zatvara se u svoj egoizam i bešćutnost. 

Darežljivost se odnosi i na pomoć siromasima u potrebi. U slučaju krajnje nužde siromaha 
koji traži pomoć, ako je na primjer gladan, žedan, bolestan dužni smo mu pomoći i od onoga što je 
za naše uzdržavanje. A u svakodnevnici treba naučiti praktičnu mudrost kako to provesti u praksu, 
na primjer je li bolje gladnom siromahu dati jesti ili dari mu neku sumu novca koji često može biti i 
krivo upotrjebljen. Zbog toga Crkva jš od svojih početaka ima službu Caritasa i nastoji se uvidjeti 
stvarno stanje potrebnih osoba i u skladu sa mogućnostima pomoći im. 

Kad čovjek ima veliku dušu i plemenito srce, onda se on vježba i u darežljivosti i u 
dobročinstvima, a to ga nuka da izvodi velike stvari pa i onda kada je to povezano troškovima, 
koje ta djela sa sobom nose. 

Katkada čovjeka na takva djela može potaći oholost ili ambicija. Tada to tada nije krepost. Ali 
kad to čovjek čini da time slavi Boga ili radi dobra svojih bližnjih, tada ta naravna želja za velikim 
stvarima postaje nadnaravna i umjesto da stalno gomila svoje izvore prihoda, čovjek plemenito troši 
svoj novac u velike i plemenite pothvate, umjetnost, javne zgrade, gradnju crkava, bolnica, škola, 
sveučilišta, jednom riječi u sve što koristi općem dobru. To je tada krepost koja nam pomaže da 
tako nadvladamo naravnu privrženost koju imamo prema novcu i želju da ga stalno uvećavamo. 

To je izvrsna krepost koju treba preporučiti bogatijima, pokazujući im daje najbolja upotreba 
bogatstva, koje im je Providnost povjerila, da nasljeduju darežljivost i dobrotu Božju u njegovim 
djelima. Koliko ima danas dobrih ustanova koje životare, jer nemaju sredstava. Nije li to zgodan 
način da se upotrijebe te svote i najbolji način da si izgradimo bogati stan na nebu? Svaka 

generacija pridonosi svoj obol za nove potrebe: čas treba graditi škole, domove za nezbrinutu djecu 
i crkve, a neki puta pomagati mnogim potrebnima. 

Katkada treba olakšati i pomoći opću bijedu, a drugi put opet treba osnovati nove ustanove: 
društva, sindikate pa štedionice za staranje i mirovinu. Tu postoji ogromno otvoreno polje za svako 
djelovanje i za svaku burzu. 

Nije čak ni potrebno biti bogat da se možemo vježbati u toj kreposti. Ni sv. Vinko Paulski nije 
bio bogat. A ipak ima li samo i jedan čovjek koji je pokazao takvu i tako pametnu uistinu kraljevsku 
darežljivost kao on i to za sve bijede i nevolje svoga vremena i koji bi osnovao ustanove koje bi 
imale toliko trajnog uspjeha? Kada čovjek ima plemenitu dušu tada on nalazi izvore u ljubavi 
općinstva i izgleda da se i Providnost stavlja na službu velikim pothvatima kad joj se čovjek znade 
povjeriti i držati se zakona mudrosti ili slijediti poticaje Duha Svetoga. 

Protivne pogreške kreposti darežljivosti su: pretjerano škrtarenje i rasipnost. 

a) Škrtarenje zaustavlja polet srca, ne zna staviti u razmjer izdatke s važnošću posla koji 
poduzimamo i čini samo male i neznatne stvari. 

b) Rasipnost nas naprotiv tjera na pretjerane izdatke, da rasipamo svoj novac bez razboritosti, 
bez razmjera s poduzetim dobrom, a katkada idući i preko svojih mogućnosti. Zovu je još i 
rastrošnost. Na razboritost spada da drži pravu sredinu između te dvije krajnosti. 

Razmisli! Jesam li darežljiva osoba ili sam neuredno navezan na svoja materijalna dobra? 
Posvećujem li vremena i pažnje više nego što to zahtijevaju zdrav razum i razboritost brizi za 
materijalno? Znam li ikada žrt\>ovati svoje vrijeme i novac za pomoći drugima? 

2.3.7. Marljivost nasuprot lijenosti 

Kad su naši Adam i Eva sagriješili u raju zemaljskom, reče Bog Adamu: »U znoju ćeš lica 
svojega jesti kruh, dok se ne vratiš u zemlju od koje si uzet« (Pos 3,19). Od toga vremena svaki 
čovjek koji hoće časno i pošteno jesti svoj kruh, mora se za nj potruditi. Svaki u svom zvanju 
marljivo raditi i truditi prije nego privrijedi potrebnu imovinu za život. To je prirodni i postavljeni 
Božji zakon koji vrijedi za sve staleže i za svakoga pojedinoga čovjeka. 

Kralj Salamon stavlja nam pred oči marljivost mrava pa kaže: »Idi k mravu, lijenčino, 
promatraj što on čini, i postani mudar! Ako i nema vođe, ni upravitelja, ni gospodara, ipak se brine 
ljeti za hranu svoju, skuplja sebi jelo u vrijeme žetve« (Iz 6, 6-8). Sve što čovjek želi postići, 
postizava samo marljivim i savjesnim radom. Gotovo, i samo od sebe, nigdje ništa ne biva. S tom se 
činjenicom moramo pomiriti. Zato je potrebno već od rane mladosti vježbati se i priviknuti narav na 
marljiv i ozbiljan rad. 

Marljiv je onaj čovjek koji po redu gorljivo i sasvim svjesno vrši poslove svoje službe i 
svaku drugu dužnost. Čestit čovjek ne traži posao koji mu godi, nego vrši svoju dužnost: ono što 
mora, što mu propisuje njegovo zvanje. On vrši redom i savjesno sve dužnosti bile teške ili lake, 
velike ili malene, ugodne ili neugodne, bez obzira da li će tko za njegov posao doznati i nagraditi 
ga, ili će njegov rad biti zauvijek nepoznat i bez nagrade. Svi su časni i pošteni poslovi važni za 
život. Svaki čovjek vršeći svoje dužnosti doprinosi važan dio za skupno dobro čovječanstva. I 
pastir, i seljak, i radnik, i obrtnik, i trgovac, i činovnik, a pogotovo učitelji, odgojitelji i svećenici: 
svi i svaki pojedini, vršeći zdušno svoje dužnosti, zaslužni su pred Bogom i pred ljudima. Svaki je 
čovjek velik i zaslužan u svom zvanju kad ga vrši marljivo i s ljubavlju. 

Sve što ljudi postizavaju u gospodarskom pogledu stečeno je marljivošću. Tako je i na 
duhovnom polju. Učeni ljudi nisu stekli svoje znanje lako. Naprotiv, učili su, marljivo kroz duge 
godine. Nisu ni sveci u krepostima nisu olako napredovali. Naprotiv, boreći se sa slabostima, dok su 
ih iskorijenili, i obilno se znojeći dok su zadobioli i napredovali u krepostima. 

Isus kaže: »Kraljevstvo nebesko silu trpi, i silnici ga grabe« (Mt 11, 12). Tko hoće u nebo 
doći treba da savjesno vrši Božje i crkvene zapovijedi, a to je ozbiljan i naporan posao. Mnogi ljudi 
bi htjeli bez posla lagodno živjeti. Ili s malo truda živjeti u obilju. Takav život nije nikada postojao 

na zemlji iza raja, niti je moguć nakon istočnoga grijeha. Dokazom je dnevno iskustvo i Božja riječ 
koja kaže: »U znoju lica svoga jesti ćeš kruh«. 

Među sedam glavnih grijeha spominje se i duhovna lijenost. Što vrijedi za lijenost u 
duhovnom životu, to vrijedi razmjerno i za tjelesnu lijenost. Duhovna lijenost škodi duši i 
upropašćuje dušu, a tjelesna lijenost škodi tijelu i upropašćuje tijelo i vremeniti život. Čovjek 
može biti silno aktivan i poduzetan a istovremeno biti u grijehu duhovne lijenosti. To je čovjek koji 
se nikada Bogu ne moli, ne sudjeluje na nedjeljnoj misi, ne misli na krepostan život, duševno 
sasvim zapostavi i izlaže se opasnosti da izgubi svoju dušu. Duhovan marljivost je u biti zauzeti 
kršćanski život, prakticiranje svih važnih praksi vjere i ozbiljno nastojanje oko zadobivanja 
kršćanskih i ljudskih kreposti. 

Drugačija je pak tjelesna lijenost. Čovjek koji ništa ne radi, ništa ni ne privređuje, niti se 
oko toga previše ikada potrudio. Dosljedno: nema od čega ni živjeti i pada u bijedu. Svaka lijenost 
škodi čovjeku u svom smislu, a obje lijenosti zajedno konačno škode duši i tijelu u ovom i 
prekogrobnom životu. Marljiv čovjek vjerno vrši svoje staleške dužnosti i čini sve što je u njegovoj 
moći da bude koristan i privrjeđuje sebi i obitelji za život. 

Isus nas upozorava: »Budite dakle budni, jer ne znate dana u koji dolazi Gospodin vaš« (Mt 
24,42). A sv. Pavao dodaje: »Braćo, vrijeme je kratko« (1 Kor 7,29). Vrijeme je dragocjeno blago. 
Zato ga treba korisno upotrebljavati. Život je kratak, a smrt sigurna. Blago nama na Božjem sudu 
ako smo se vremenom pametno služili pa samo činili dobra djela. A teško nama ako smo vrijeme 
uludo protratili, ili, što je još gore, učinili zla djela. O upotrebi vremena ovisi vječna sreća ili vječna 
propast ne samo naša, nego i mnogih drugih ljudi koje smo pomagali u dobru, odnosno u zlu. 
Sjetimo se i držimo vjerno u pameti: izgubljeno se vrijeme nikada ne vraća! 

Razmisli! Obavljam li savjesno svoje staleške dužnosti? Prakticiram li redovito svoju vjeru? 
Koje su glavne poteškoće na koje nailazim kodprakticiranja marljivosti? 

2.4. KREPOSTI POVEZANE SA RAZBORITOŠĆU 

Vidjeli smo da razboritost je krepost koja upućuje praktični razum da u svim prilikama 
razlikuje naše istinsko dobro i da izabere prikladna sredstva da ga izvrši. Čovjek »pametan pazi na 
korak svoj« (Izr 14,15). »Budite mudri i budni u molitvama« (7 Pt 4,7). Razboritost je »ispravna 
nonna djelovanja«, piše sveti Toma slijedeći Aristotela. Nema ništa zajedničkog s plašljivošću ili 
strahom, ni s dvoličnošću ili pretvaranjem. Nju nazivaju kormilarom kreposti: jer ravna drugim 
krepostima pokazujući im pravilo i mjeru. Razboritost neposredno upravlja sudom savjesti. 
Razborit čovjek odlučuje svoje vladanje i uređuje život slijedeći taj sud. Zahvaljujući toj kreposti 
mi primjenjujemo moralna načela na pojedinačne slučajeve bez pogreške i svladavamo dvojbe o 
dobru što ga treba izvršiti i o zlu što ga treba izbjeći. 

Razboritost nam je isto tako potrebna za vježbanje u krepostima i tako olakšava naše 
sjedinjenje s Bogom. S pravom se kreposti uspoređuju s kolima kojima se vozimo k Bogu, a 
razboritost opet sa kočijašem koji tim kolima upravlja. Ona je, da se tako izrazimo, oko naše duše 
koje promatra put kojim treba ići i zapreke koje treba izbjeći. 

Ona je nužna za vježbanje u svim krepostima: u moralnim, koje se uvijek moraju držati zlatne 
sredine i izbjegavati krajnosti. Isto tako i u bogoslovnim krepostima, koje se vježbaju u zgodno 
vrijeme i na način koji odgovara različitim životnim okolnostima. Tako je na primjer zadaća 
razboritosti da traži koje su opasnosti koje prijete vjeri kao i sredstva da ih izbjegnemo kako bi ta 
vjera bila sačuvana i postala praktičnija. Tako da i biti ove kreposti koje navodimo kao one koje su 
povezane s razboritošću su u biti sastavni dio same razboritosti koja je nužno prisutna u 
prakticiranju svih kreposti. 

Pamćenje. Možda sjećanje na prošlost najviše u mudro usmjerava vjernika na ono što treba 
činiti a što ne činiti i izbjegavati za postići željeni cilj, treba promišljati i sjećati se svojih uspjeha i 
neuspjeha, tako da iskustvo pomaže u razboritom odlučivanju u sadašnjosti, ono je majka znanja. 

Razumnost ili razumijevanje sadašnjosti, je sastavni dio razboritosti kako bi se moglo u 
svijetlu vjere razlučiti da li je ono što želimo učiniti dobro ili loše, dopušteno ili nedozvoljeno, 
prikladno ili neprikladno za sadašnji trenutak. 

Poučljivost ili neka vrsta otvorenosti duha koja prepoznaje istinsku raznolikost stvari i 
situacija koje se sreću tokom života, i ne zarobljava se ni u nikakve pretpostavke ili varljivo, 
iluzorno samo dostatno znanje; umijeće da se upotrijebi iskustvo autoriteta i drugih te prihvati, i na 
njemu temelje nove razborite odluke - spremnost da se čuje drugoga i mijenja svoje mišljenje. U 
biti to znači spremnost prihvatiti savjet mudrih osoba koje imaju više znanja i iskustva što 
podrazumijeva svijest o složenosti situacija, prilika i slučajeva bez umišljanja da ih sam mogu sve 
riješiti. 


Pronicljivost je snalažljivost i brzoumnost, sposobnost brzog pronicanja u bit situacija što 
podrazumijeva spremnost duha da rješava urgentnije stvari u svakodnevnici za koje se nije u 
mogućnosti neposredno pitati mišljenje drugih. 

Umovanje ili diskurzivno rezoniranje je umijeće istraživanja i uspoređivanja različitih 
opcija. Vodi čovjeka prema odluci a odnosi se na redovite slučajeve kada se ima vremena za zrelo 
razmišljanje i proučavanje raznih opcija. 

Predviđanje je sposobnost vidjeti izdaleka i pažljivo razmišljati o cilju kojemu se teži i 
prilagoditi tome potrebna sredstva, predvidjeti posljedice koje proizlaze iz jednog ili drugom načina 
djelovanja. Predviđanje je umijeće procjene hoće li određena akcija odvesti do ostvarenja naših 
najviših ciljeva. 

Obazrivost je sposobnost da se u obzir uzmu sve relevantne okolnosti kako bi se donijelo 
dobru odluku. Mnogi čini su dobri sami po sebi ali prilike nisu takve da ih se preporuča činiti, na 
primjer primorati čovjeka koji je još uvijek srdit da traži oproštenje, gledajući prilike treba sačekati 
dok se situacija smiri pa onda tražiti pomirenje. 

Opreznost je umijeće svjesno smanjivanje rizika nastojeći odstraniti ili izbjeći vanjske 
zapreke koji bi mogle kompromitirati dobar željni ishod, na primjer izbjegavati negativni utjecaj 
štetnih druženja, kada nas netko ili nešto navodi na zlo. 

Razmisli! Koje od gore navedenih kreposti mislim da više posjedujem? U kojim od ovih 
kreposti imam više poteškoća? Koje od ovih kreposti bi htio na poseban način posjedovati? 


2 . 5 . KREPOSTI POVEZANE SA PRAVEDNOŠĆU 


Već smo rekli da: „Pravednost je moralna krepost koja se sastoji u postojanoj i čvrstoj volji 
dati Bogu i bližnjemu što im pripada. Pravednost prema Bogu zove se »krepost bogoštovlja« (virtus 
religionis). Pravednost prema ljudima upućuje da se poštuju prava svakoga te se u ljudskim 
odnosima uspostavi sklad koji promiče pravičnost glede osoba i općeg dobra. Pravedan čovjek o 
kome se često govori u svetim Knjigama odlikuje se trajnom ispravnošću svojih misli i čestitošću 
vladanja prema bližnjemu: »Ne budi pristran prema neznatnome, ne popuštaj pred velikima: po 
pravdi sudi svome bližnjemu« (Lev 19,15). »Gospodari, pružajte svojim robovima što je pravo i 
pravično znajući da i vi imate Gospodina na nebu!« (Kol 4,1). (KKC 1796 -1799) 

Sada ćemo prikazati neke kreposti koje su povezane s pravednošću. 

Krepost štovanja Boga 


U definiciji pravednosti uočavamo da čovjek može biti pravedan prema Bogu i prema 
ljudima. Pravednost prema Bogu naziva se bogoštovljem. Ako se bogoštovlje sastoji u tome da 
damo Bogu što mu pripada, onda se nužno nameće pitanje što to mi možemo dati Bogu te možemo 
li mu uopće išta dati. Čovjek naime nema ništa, a da nije primio (usp. 1 Kor 4,7), a pogotovo ne 
može dati nešto Bogu što sam Bog ne bi imao. Međutim, premda nitko živ nije pravedan pred 
Bogom (Ps 143,2), čovjek ipak može dati Bogu svoje srce, čak je dužan ljubiti ga jer ga sam Bog na 
to zove, a Bog mu ne bi to zapovijedao kada on to ne bi mogao. 

Iz ljubavi, dakle, izviru bogoštovni čini. U čovjekovom odnosu prema Bogu postoje neke 
dužnosti kroz koje čovjek postaje krepostan u smislu bogoštovlja. To su na primjer molitva, post, 
čitanje Svetoga Pisma, razmatranje, sudjelovanje na svetoj misi, ispovijed... Zajednički nazivnik 
svih ovih dužnosti jest "iskazivanje dužne časti Bogu." Međutim, mi Boga ne častimo samo radi 
njega samoga, već i zato što je to nama samima od velike koristi. Štujući ga, naš se duh podvrgava 
njemu i time postižemo vlastito savršenstvo - postajemo svetiji. 

Štovanje Boga jest nadnaravna moralna krepost koja upravlja našu volju da iskazuje Bogu 
dužno štovanje poradi njegove neizmjerne dobrote i vrhovne vlasti koju ima nad nama. 

a) To je posebna krepost koja se razlikuje od triju bogoslovnih kreposti, kojima je sam Bog 
direktni objekt, dok je vlastiti objekt kreposti štovanja Boga štovanje Boga, bilo nutarnje bilo 
vanjsko. Ali ta krepost pretpostavlja krepost vjere, koja nam osvjetljuje Božja prava. A kad ona 
postigne svoju savršenost, ljubav joj daje fonnu i ona je, konačno, upravo izražaj i manifestacija 
triju bogoslovskih kreposti. 

Prvi motiv bogoštovlja je priznati neizmjernu veličinu i dobrotu Božju, koji je prvo počelo i 
konačna naša svrha, koji je Neizmjerno Biće, Stvoritelj od kojega sve ovisi i kojemu mora sve biti 
usmjereno. 

Čini na koje nas potiče ova krepost štovanja Boga su nutarnji i vanjski. 

Nutarnjim činima podlažemo Bogu svoju dušu sa svim njezinim sposobnostima, a posebno 
razumom i voljom. 

Prvi i najvažniji od tih čina je poklonstvo, (klanjanje) kojim se prostire čitavo naše biće pred 
Bogom koji je punina bitka i izvor svega onoga što ima dobra u stvorenjima. Taj čin prati ili slijedi 
divljenje puno štovanja, koje osjećamo kada promatramo njegove beskrajne savršenosti. 

Budući daje on začetnik svih dobara koje posjedujemo, iskazujemo mu svoju zahvalnost. 

Ali, sjećajući se da smo grešnici, osjećamo žalost i kajanje i želimo popraviti počinjenu 
uvredu prema njegovom neizmjernom veličanstvu. 

A budući da nam je uvijek potrebna njegova pomoć da možemo činiti dobro i postići svoju 
svrhu, upravljamo mu svoje molitve i želje, priznavajući tako daje on izvor svakoga dobra. 

Ovi se unutarnji osjećaji i čini očituju vanjskim činima, koji su toliko vredniji koliko su 
savršeniji nutarnji čini koje vanjski izražavaju. 

Najglavniji od čina je svakako misna žrtva, vanjski čin zajednice koju svećenik prikazuje 
Bogu u ime Crkve. U Novom Zavjetu ima samo jedna Žrtva i to sveta Misa kojom, jer je 
obnavljanje Žrtve na Kalvariji, iskazujemo Bogu neizmjerno štovanje i postižemo za ljude milosti 
koje su im potrebne. 

Uz ovaj glavni čin pridodajemo još: javne molitve, koje mole u ime Crkve njezini 
predstavnici kao što su: brevijar, blagoslov s Presvetim. Privatne usmene molitve. Zavjeti koji su 
dolično učinjeni Bogu. To su nadnaravni vanjski čini učinjeni Bogu na slavu koji su, po riječima sv. 
Petra, duhovne žrtve koje su ugodne Bogu. “I sami se kao živo kamenje uzidajte u duhovni hram, za 
svećeništvo sveto, da prinosite žrtve duhovne, koje su ugodne Boga po Isusu Kristu“. 

Odatle se može zaključiti da je krepost štovanja Boga najljepša od svih moralnih kreposti, jer 
nas ona, time što nam pomaže da se vježbamo u štovanju Boga, približava Bogu više nego što to 
čine druge kreposti. 

Potreba kreposti štovanja Boga: stvorenja moraju slaviti Boga, to je posebna dužnost čovjeka 
a napose za svećenika. 

Sva stvorenja moraju slaviti Boga. Bog kao stvoritelj nije samo modelirao svoja stvorenja, on 
ih je izvukao iz ništavila, stvorio i nije samo u njima ostavio i utisnuo tragove svoga genija nego im 
je dao i zraku svoga savršenstva. On se i dalje za njih brine time što ih uzdržava i podržava, što im 
pomaže svojim sudjelovanjem i svojom milošću, tako da su ona posve ovisna o Njemu. Stvorenja 
moraju naviještati slavu svoga Tvorca. To rade na svoj način i druga neživa bića, koja nas svojom 
ljepotom, skladnošću pozivaju da slavimo Boga: "Nebesa kazuju slavu Gospodnju... " (Ps 18,2) , 
"On nas je stvorio, zato smo mi njegovi" (Ps 99,3). Ali to je štovanje Boga vrlo nesavršeno, jer nije 
slobodno. 

Čovjekova je dužnost slaviti Boga na svjesni način, da mu dade svoje srce a svoj glas i 
nerazumnim stvorenjima, da Mu iskazuje razumno i slobodno štovanje. Na čovjeka koji je kruna 
svih stvorenja spada, da promatra sve te divote, da iskazuje Bogu čast i slavu i da tako bude 
svećenik stvorenja. A posebno Ga mora slaviti u vlastito ime. Budući da je čovjek savršeniji od 
drugih bića, koja nemaju razuma, budući daje stvoren na sliku i priliku Božju, budući da sudjeluje 
na Njegovu životu, mora živjeti tako da se neprestano divi, hvali,klanja i zahvaljuje i ljubi svoga 
Stvoritelja i svoga Posvetitelja. To ovako veli sv. Pavao: "Jer je od njega i po njemu i u njemu sve. 
Njemu slava u vijeke. Amen. Jer nijedan od nas ne živi samomu sebi i nijedan ne umire samomu 
sebi. Jer ako živimo Gospodinu živimo, a ako umiremo Gospodinu umiremo. Ako dakle živimo ili 
umiremo, Gospodnji smo" (Rim 11,36; 14,28). I podsjećajući svoje učenike daje naše tijelo, isto 
tako kao i duša, hram Duha Svetoga, nadodaje: "proslavite i nosite Boga u tijelu svojem" (IKor 
6 , 20 ). 

Dužnost bogoštovlja na posebno nameće se svećenicima. Nažalost velika većina ljudi, 
zabavljeni svojim poslovima i svojim užicima, posvećuju samo vrlo malo vremena klanjanju i 
čašćenu Boga. Trebalo je dakle da između njih budu izabrani, pozvano od Boga, koji bi mogli ne 
samo u svoje ime nego i u ime cijele zajednice iskazivati Bogu dužnosti štovanja koje mu pripada. 
To je prvenstveno zadaća svećenika. Izabran je od samoga Boga, nalazi se među ljudima i on je, 
kao posrednik vjere između neba i zemlje, dužan slaviti Boga i iskazivati mu štovanje svih stvorova 
i da tako po njemu silazi na zemlju kiša milosti i blagoslova. To je dakle njegova staleška dužnost, 
njegovo zanimanje, prava obveza, koja izlazi iz pravednosti, kako to tumači sv. Pavao: "Jer svaki 
veliki svećenik, koji se iz ljudi uzima, za ljude se postavlja na službu Bogu, da prinosi darove i 
žrtve za grijehe" (Heb 5,1). 

Eto zašto Crkva svećenicima povjerava dva velika sredstva da iskazuju štovanje Bogu: 
brevijar i sakramenti a na poseban način svetu Misu. Svećenik mora obavljati dvostruku dužnost sa 
što više žara i gorljivosti, jer po njima slaveći Boga, i u isto vrijeme moli da blagonaklono usliša 
naše molbe. Tako svećenik radi i na svojem osobnom posvećenju i za duše koje su mu povjerene. 
Te molitve imaju više uspjeha i zato što Crkva i što Isus moli s njime i u njemu, a molitve Kristove 
Bog uvijek uslišava: "i bio je uslišan za svoju smjernost" (Heb 5,7). 

Vježbanje kreposti štovanja Boga. Da se dobro vježbamo u ovoj kreposti treba gajiti pravu 
pobožnost, to znači trajno raspoloženje volje, kojim se ona spremno i odvažno odnosi prema svemu 
što spada na službu Božju. To je zapravo izražaj ljubavi prema Bogu i tako je štovanje Boga u vezi 
s ljubavlju prema njemu. 

Početnici vježbaju tu krepost: točnim održavanjem Božjeg i crkvenog zakona o molitvi, 
svetkovanju nedjelje i blagdana, izbjegavanjem svojevoljne rastresenosti, vanjske i nutarnje, koja je 
izvor mnogih rastresenosti u molitvi i to nekom pažljivošću u borbi protiv valova koji šire svjetske 
zabave i beskorisne sanjarije, nutarnjim sabiranjem prije molitve, da je obavljaju pažljivo i 
vježbajući se u lijepoj vježbi prisutnosti Božje. 

Uznapredovala duša nastoji ući u duh štovanja Boga, u jedinstvo s Isusom, velikim 
Štovateljem Oca, koji je u svom životu, kao i u svojoj smrti, beskrajno proslavio Boga. 

Taj duh štovanja Boga obuhvaća dva osnovna raspoloženja, a to su štovanje i ljubav. 

Štovanje je duboki osjećaj poštovanja koji se javlja zajedno sa strahom, po kojem priznajemo Boga 
za svoga Stvoritelja i svoga Vrhovnog Poglavara i sretni smo što smijemo izjaviti svoju potpunu 
ovisnost o njemu. 

Ljubav se opet odnosi na Oca koji je toliko vrijedan ljubavi i toliko ljubezan, koji je k tome 
htio da nas posini i uzme za svoju djecu i koji nas neprestano obasipa svojim očinskim nježnostima. 
Iz ta dva glavna osjećaja, štovanja i ljubavi, izbijaju svi drugi: divljenje, zahvalnost, hvala. 

Te osjećaje štovanja Boga crpimo u Isusovom Presvetom Srcu. Taj je Božanski Posrednik 
živio samo zato da slavi Oca: "Ja sam te proslavio na zemlji". On je umro da Njemu ugodi, da Ga 
potpuno zadovolji, pokazujući time da ne vidi ništa što zaslužuje da živi i postaji pred Bogom. 
Poslije svoje smrti nastavlja svoje djelo i to ne samo u Euharistiji, gdje se neprestano klanja 
Presvetom Trojstvu, nego i u našim srcima gdje po svojem duhu pobuđuje u našim dušama 
dispozicije kojima se štuje Bog, slične svojima. On živi u svim kršćanima, a posebno u svećenicima 
i preko njih pribavlja slavu Onomu koji jedini zaslužuje da ga štujemo i da mu se klanjamo. 
Moramo dakle svojim žarkim željama privlačiti ga k sebi i potpuno mu se predati da u nama, s 
nama i po nama On štuje Boga. 

Tada, veli Olier, dolazi u nas i daje se ovdje na zemlji u ruke svećenika kao žrtva hvale, da 
nas ispuni duhom žrtve, da i nas pridruži svojim hvalama i da nam dade nutarnje osjećaje svoga 
štovanja Boga. On se širi u nama, ulazi u nas, prožima našu dušu i napunja je nutarnjim 
raspoloženjima svoga religioznog duha. Tako od naše i njegove duše postaje samo jedna, koju on 
oživljuje istim duhom štovanja, ljubavi, hvale, nutarnje i vanjske žrtve u svim stvarima na slavu 
Boga, svoga Oca. 

Ali ne smijemo zaboraviti da Isus traži našu suradnju. Budući da on dolazi k nama da nam 
priopći svoje stanje i svoj duh žrtve, treba da s njime i u njemu živimo u duhu žrtve, razapevši 
težnje pokvarene naravi i pokoravajući se spremno nadahnućima milosti. Tada će se svi naši čini 
svidjeti Bogu i bit će koliko žrtve toliko i čini štovanja Boga koji ga hvale i slave,njega našeg 
Stvoritelja i našeg Oca. Tako na praktični način izjavljujemo daje Bog sve i da je čovjek ništa, jer 
žrtvujemo posvema čitavo svoje biće, sve svoje čine na slavu svoga Vrhovnog Gospodara. 

Posebno to činimo u činima koji su u pravom smislu riječi čini štovanja Boga, kao na primjer: 
kod prisustvovanja sv. Misi, moljenja, liturgijskih molitava ili drugih. 

O čašćenju Boga sv. Ljudevit Montforski ovako zapisa: „Klanjajmo se neprestano 
Gospodinu u njegovim dobročinstvima. Blagoslivljajmo njegovu dobrostivost, navješćujmo 
njegovu blagost, klanjajmo se njegovoj veličini, veličajmo njegovu moć. Klanjajmo se neprestano 
Gospodinu i onom što on jest. 

Gospodin je po naravi dobar, blag bez strogosti, lijep bez prijekora, velik bez mjere. Nikog 
nema njemu slična. Prašta ili kažnjava, stvara ili uništava, u svemu je dobrostiv. Klanjajmo se 
neprestano Gospodinu i onom što On jest. 

On sam je svet, pravedan u svojim sudovima, velikodušan u svojim darovima, blag onima 
koji ga ljube. Svojom svemoći On je prisutan na svakom mjestu i zemlja i Nebo puni su njegove 
prisutnosti. Klanjajmo se neprestano Gospodinu i onom što On jest. 

Velika je njegova srdžba kada je srdit, ali u sebi samome On je sama dobrota i ljubav. 
Njegovo Biće je uzvišenije od nebesa, šire od mora i dublje od ponora. Klanjajmo se neprestano 
Gospodinu u onom što On jest. Neka je neizmjerna njegova slava! Najuzvišeniji serafini, nebesa i 
sveci drhte u Božjoj prisutnosti. Klanjajmo se neprestano Gospodinu i onom što On jest. O, kako je 
divan, kako samostojan, kako svet, kako velik! Kako neizreciv! O, kako je velik Učitelj! Postojao je 
od vječnosti i nikada neće prestati postojati. Klanjajmo se neprestano Gospodinu i onom što On jest. 
BOG SAM". (P 50) 

Razmisli! Što mi se najviše sviđa kod kreposti bogoštovlja? U čemu bi htio porasti kad 
razmišljam o mom prakticiraju ove kreposti? Na koje poteškoće na tom putu nailazim? Što me na 
poseban način privlači kod ove kreposti? 

Krepost poslušnosti 


Ova se krepost odnosi na pravednost, jer je poslušnost čin podložnosti koji dugujemo Bogu 
ali i poglavarima. Poslušnost je moralna i nadnaravna krepost koja nas potiče da podvrgnemo svoju 
volju volji Božjoj i zakonitim poglavarima zato što su oni po službi uključeni u Božji plan 
upravljanja. Poslušnost je utemeljena na apsolutnom Božjem gospodstvu i apsolutnoj podložnosti 
koju mu duguje stvorenje. 

Očito je prije svega da smo dužni slušati Boga. Budući da nas je Bog stvorio, moramo biti u 
potpunoj ovisnosti od njegove svete volje. Sva stvorenja slušaju njegov glas. “Sve tebe slavi“ (Ps 
118,91). Ali ljudi kao razumna bića na to obvezani još više nego drugi budući da su od njega više i 
primili, a posebno taj dar slobode, koji ne možemo bolje upotrijebiti nego ako podredimo svoju 
volju volji svoga Stvoritelja. 

Kao djeca Božja dužni smo se pokoravati svomu nebeskom Ocu, kao što je to učinio sam 
Isus, koji je iz poslušnosti došao na svijet i iz poslušnosti otišao sa svijeta. "Postavši poslušan sve 
do smrti" (Fil 2,8). 

Trebamo biti podložni Bogu kao otkupljeni od ropstva grijeha više ne pripadamo sebi nego 
pripadamo Isusu, koji je dao svoju Krv da nas učini svojima. "Ili ne znate li da niste svoji, jer ste 
kupljeni skupo" (1 Kor 6,20). Moramo se dakle pokoravati njegovim zakonima. 

Zbog Boga trebamo biti podložni i zakonitim Božjim predstavnicima. Tu stvar treba dobro 
shvatiti. 

Videći da čovjek nije sam sebi dosta za svoj fizički, intelektualni i moralni odgoj. Bog je htio 
da on živi u zajednici s drugim ljudima. A zajednica ne može postojati bez autoriteta koji 
koordinira napore i nastojanja njezinih članova prema dobru svakog pojedinca i općem dobru. Bog 
hoće da to bude zajednica s poglavarima, koji moraju zapovijedati i podložnicima, koji trebaju 
slušati. On poglavare čini dionicima svoga autoriteta, “...jer nema vlasti da nije od Boga“ (Rim 
13,1). To je tako da tko sluša njih sluša Boga, a tko njih ne sluša ne sluša Boga i sam sebe osuđuje. 
“Tko se dakle protivi vlasti, protivi se Bogu. A koji se protive, navući će na se osudu“ (Rim 13,2). 

Dužnost je poglavara da se služe tom ovlašću samo kao Božji zamjenici i to tako da slave 
Boga i promiču opće dobro zajednice. Ako u tom pogriješe, odgovorni su za zloupotrebu vlasti. A 
dužnost je opet podložnika da se pokoravaju Božjim predstavnicima kao samomu Bogu: “Tko vas 
sluša, mene sluša... tko vas prezire, mene prezire“ (Lk 10,16). Pa to je i jasno! Bez ovakve 
podložnosti u različitim bi zajednicama vladao samo nered i bezvlađe i sve bi radi toga trpilo. 

Ali treba dobro razumjeti ovo o čemu govorimo. Poslušnosti temelji se na Isusovoj 
poslušnosti Ocu nebeskom. Po poslušnosti čovjek duhovno raste i svoje sposobnosti i talente stavlja 
na raspolaganje Bogu, a zatim zajednici i poslanju u svijetu. Poslušnost nipošto ne znači odreći se 
svoje savjesti ih svoje osobne slobode, nego znači odreći se svojevoljnosti da bi se bolje ostvarivala 
vlastita osobnost i bolje služilo zajednici. Poslušnost je zapravo su na izgradnju duhovnoga puta u 
nasljedovanja Krista sve do svetosti, a istodobno ostvarenje čovjekova dostojanstva, njegove 
čovječnosti i njegove slobode za što uspješnije svjedočenje za Krista u svijetu. 

Poslušnost je potpuno predanje u ruke Očeve kako bi se u svemu iz ljubavi vršila njegova 
volja podrazumijeva i ljudsko posredovanje po autoritetu i službi koja se obavlja. Kao što je Krist 
vršio volju Očevu predavši se u ruke ljudima, i poslušnost znači predanje u ruke Božje i zajednice 
kojoj se pripada, a preko zajednice u Očeve. 

U bilo kojem obliku poslušnost da se promatra ona uvijek treba biti dijaloška. I oni koji su 
nositelji autoriteta moraju prije svega tražiti volju Božju. Pravo kršćansko zajedništvo proizlazi iz 
zrela kršćanstva svakoga člana, a vodi prema istinskom razumijevanju i prihvaćanju svih 
međusobno bez obzira na službe koje u zajednici imaju. Tek je tada srce pojedinca osposobljeno da 
i preko brata čuje Boga i njegovu volju. No ništa se od toga ne može nametnuti izvana ili odozgor, 
već prije svega primjerom poticati, a prvi primjer jest molitva, osobna i zajednička. Onaj tko se zna 
poniziti pred Bogom bit će svjestan sebe i imati ispravan odnos i prema sebi i prema drugom 
čovjeku. Svi su u družbi dužni tražiti i vršiti volju Božju. To vrijedi i za nositelje autoriteta koje bi 
trebale tražiti volju Božju pazeći na talente, sklonosti i sposobnosti pojedinaca. 

Tako bi. Marija Terezija od sv. Josipa poglavaricama poručuje: 

„Draga moja majko, mislim da više trebamo paziti i misliti na to, za koju je službu Bog 

pojedine sestre nadario i želi ih imati, nego da sestre upotrebljavamo za ono što mi hoćemo jer time 

220 

nastaje nezadovoljstvo u pojedinim sestrama i samim domovima/ 4 

Sama poslušnost treba biti dijaloška u smislu da je u tomu zajedničkom traženju volje Božje 
dužnost sestara otvoreno iznositi svoje mišljenje i davati prijedloge. 

„Vaša dužnost nije samo da se vježbate u poslušnosti, nego misliti kako raditi i davati prijedloge... Vi ste dužni 
Vaše namjere i mišljenja otvoreno reći - samo poslušati je zanemarivanje dužnosti - dakle mana.“ 221 

A koji su zakoniti poglavari? To su oni koji su mjesto Boga na čelu raznim zajednicama. 

U naravnom redu možemo razlikovati tri vrste zajednica: obiteljska zajednica, u kojoj 
predsjedaju roditelji. 

Državna zajednica (građanska), kojom upravljaju oni koji su zakoniti posjednici vlasti na 
temelju priznatih sistema u različitim zajednicama. 

Zajednica rada zajednica, u kojoj postoje odgovorni i zaposlenici, gdje su prava i 
odgovarajuće dužnosti određene radnim ugovorom. 

U nadnaravnom redu, poglavari su: Papa, koji ima vrhovnu i neposrednu vlast nad cijelom 
Crkvom. Biskupi, koji imaju jurisdikciju u svojim biskupijama i pod njihovim autoritetom župnici i 
upravitelji, svaki u granicama koje im je označio Kodeks Crkvenog Prava. Osim toga ima u Crkvi 
posebnih redovničkih zajednica s Konstitucijama i Pravilima koje je odobrio sveti Otac ili biskupi, 
koje imaju svoje poglavare koji su imenovani u smislu Konstitucija i Pravila. I tu se dakle nalazimo 
pred zakonitim poglavarima. Dosljedno svaki koji ulazi u takvu zajednicu obvezuje se time da će 
obdržavati Pravila i da će se pokoravati Poglavarima koji zapovijedaju u granicama koje su 
određene Pravilom. 

Ima i granica koje su postavljene u izvršavanju vlasti. 

Očito je prije svega da nije obvezno ni dopušteno pokoravati se poglavarima koji bi naređivali 
nešto što se očito protivi Božjim i crkvenim zakonima. U tom slučaju treba onda opet ponoviti riječi 
sv. Petra: “Više se treba pokoravati Bogu nego ljudima 44 (Dj 5,29), to jest kršćani imaju slobodu 
savjesti i ne slušati odgovorne u tim slučajevima, slobodu protiv bilo koje svoje volje i tiranije. 

Isto bi tako bilo ako bi netko zapovijedao nešto što je očito nemoguće učiniti. Nitko nije 
obvezan na ono što je nemoguće! 

Ako koji poglavar zapovijeda izvan dometa svoje ovlasti na primjer ako bi se jedan otac 
protivio zvanju svoga djeteta, koje je dobro promislilo, on bi time prekoračio svoja prava i sin ga 
nije dužan poslušati. Isto bi tako bilo kad bi koji poglavar u zajednici davao kakva naređenja koja su 
izvan onoga što mu dopuštaju Konstitucije i Pravila, jer su tu potpuno i pametno određene granice 
njegove vlasti. 

Kršćanska tradicija poznaje i stupnjevi poslušnosti. Početnici nastoje prije svega točno 
obdržavati Božje i crkvene zapovijedi. Nadalje nastoje podlagati se, barem izvanjski, naredbama 
zakonitih poglavara i to marljivo, točno i nadnaravnim duhom. 

Uznapredovale duše razmatraju marljivo primjere koje nam daje Isus već od prvog časa svoga 
života, gdje se prikazuje da ispuni u svemu volju svoga Oca pa sve do posljednjega, kada umire kao 
žrtva svoje poslušnosti. One ga mole da dođe živjeti u njima s tim duhom poslušnosti. Nastoje 
sjediniti se s njime i podložiti se svojim poglavarima, kao što seje on podložio Mariji i Josipu: 44 ...i 
bio im je poslušan 44 (Lk 2,51). 

One se ne zadovoljavaju samo time da slušaju izvanjski nego podlažu, na nutarnji način, 
svoju volju pa i u teškim stvarima, koje se protive njihovoj naravi. One to čine velikodušno, ništa se 
ne tuže, što više one su sretne da se tako mogu što više približiti svojem Božanskom Uzoru. Ove 
duše napose paze da ništa ne doprinesu tome da navedu poglavara da on zaželi ono što one same 
hoće. Jer, kako opaža sveti Bernard, ako želeći nešto, bilo otvoreno ili tajno, učinite da vam vaš 
duhovni vođa naredi ono što vi želite, nemojte si utvarati da ste ga tu poslušali. Vi se samo varate! 
Jer tu ne slušate vi njega nego on sluša vas. 


2 0 Probudimo se u Bogu! Izbor iz pisama, str. 44. 
221 Isto, str. 122, 123. 

Savršene duše čine još više: one podlažu svoj sud sudu poglavara i ne ispitujući razloge zašto 
zapovijedaju. 

To tumači jako lijepo sv. Ignacije: “Ako tko želi potpuno se žrtvovati potrebno je, nakon što 
je svoju volju podvrgao volji Božjoj, posvetiti mu još i svoj razum, tako da on ne samo hoće ono što 
hoće poglavar nego on s njime isto i misli te hoće da njegov sud bude isti kao i sud poglavara, 
utoliko koliko volja, koja se već pokorila, može podložiti razum... Sud se može, isto kao i volja, 
odijeliti od poglavarovog u onom što se nas tiče i dosljedno kao što sprečavamo svoju volju da se ne 
pokvari tako da je sjedinjujemo sa voljom poglavara, tako u bojazni da se naš sud ne prevari, 
moramo ga uskladiti sa sudom poglavara“. 

On ipak nadodaje: “Ako se prikaže vašem razumu koji sud koji je različit od onoga što misli 
poglavar i ako vam se čini, nakon što ste pitali u molitvi za savjet Našega Gospodina, da svoje 
mišljenje morate izložiti, vi to možete učiniti. Ali iz straha da to ne bi bilo sebeljublje ili da vas vaš 
posebni sud vara, vrlo je dobro da stvorite ove mjere predostrožnosti: da se, prije nego ste svoj sud 
izložili i svoje mišljenje iznijeli, držite posve mimo, sasvim spremni ne samo prihvatiti ili ostaviti 
ono o čemu se radi nego još i smatrati i prihvatiti kao najbolje ono što poglavar bude odredio“. 
(Konstitucije VII, 1) 

Ali uz rezerve koje je načinio sv. Ignacije i koje smo gore iznijeli, ova poslušnost nije nipošto 
protivna zdravom razumu, jer zapravo Bogu podlažemo svoj razum i svoju volju. 

Postavlja se pitanje koja su svojstva poslušnosti? Poslušnost treba biti odgovorna i iz 
uvjerenja. Da poslušnost bude cjelovita mora biti nadnaravna u nakani, općenita u svojoj širini i 
potpuna u izvršenju. 

Nadnaravna u nakani: To znači slušati Boga jer je on Bog, a svoje poglavare gledati u službi 
Boga. To isto preporučuje i sv. Pavao slugama: “Sluge, slušajte gospodare svoje po tijelu sa 
strahom i drhtanjem, u iskrenosti srca svojega, kao Krista. Ne služite na oko kao ljudima da 
ugađate, nego kao sluge Kristove čineći volju Božju od srca“ (1 Kor 1,27). 

I o tom je pisao sv. Ignacije portugalskim redovnicima. “Želim da nastojite, koliko je to god 
brižnije moguće, gledati Isusa Krista Našeg Spasitelja u kojem mu drago poglavaru i da iskazujete s 
najdubljim poštovanjem u njegovoj osobi Božanskom Veličanstvu štovanje, koje Mu dugujemo... 
Tako da nikada ne gledaju samu osobu koju slušaju nego da gledaju u njoj Isusa Krista, Našeg 
Gospodina, radi kojega i slušaju. Pa tako i jest: ako se moramo pokoravati poglavarima, ne radimo 
to niti radi njihove mudrosti niti dobrote niti kakvih drugih svojstava, nego jedino jer su oni 
zamjenici Božji... Ako bi naprotiv izgledalo da poglavar ima manje mudrosti i razboritosti, to ne bi 
bio nikakav razlog da mu se stoga s manje spremnosti pokoravamo, jer po svojem svojstvu 
poglavara on predstavlja osobu Onoga koji je neprevaiijiva mudrost i koji će nadoknaditi sam sve 
ono što bi moglo nedostajati njegovom službeniku, bilo od kreposti bilo od kakvih drugih dobrih 
svojstava“ ( Pismo br. 70). 

Ništa nije tako razborito kao ovo načelo. Jer ako se danas pokoravamo kojem poglavaru, jer 
nam se sviđaju njegova svojstva, što ćemo raditi sutra kada ćemo imati drugog poglavara koji nema 
tih svojstava? I ne gubimo li tako svoje zasluge ako se podlažemo čovjeku kojega cijenimo, mjesto 
da se podvrgavamo samomu Bogu? Dakle ne gledajmo na pogreške svojih poglavara! Tako 
poslušnost postaje teža! Ne gledajmo ni na njihova dobra svojstva! Tako postaje manje zaslužna! 
Nego gledajmo u njima živoga Boga, koji po njima zapovijeda. 

Poslušnost treba biti općenita po svojoj širini to jest moramo slušati sve naredbe zakonitog 
poglavara, kada zakonito zapovijeda. Tako se dakle, kako kaže sv. Franjo Saleški, poslušnost 
“podvrgava rado da sluša sve što joj se zapovijeda, sasvim jednostavno, ne gledajući da li je 
zapovijed dobro učinjena ili ne, jer onaj koji zapovijeda ima vlast zapovijedati i jer zapovijed služi 
da povežemo svoj duh s Božjim“.(7rat. Spi IX) 

Ali na dodaje da se treba suprotstaviti ako poglavar naređuje nešto što se očito protivi Božjem 
zakonu. Takva bi poslušnost bila neumjesna, veli nam sv. Toma: “Neumjesna je poslušnost koja 
sluša i u nedopuštenim stvarima...“ (Sm.th.II,II, q. 104, a 3). 

Bog, koga zapravo slušamo i koji vidi do u dubinu srca, nagrađuje poslušnost nagrađujući 
uspjehom posao koji se poduzimlje. “Onaj koji je uistinu poslušan, veli sveti Franjo Saleški (341), 
komentirajući riječi: “Čovjek koji sluša, smije uvijek opet govoriti“, pobijedit će u svim 
poteškoćama u koje ga natjera poslušnost i izaći će u svom poštenju s putova na koje je pošao radi 
poslušnosti, kako god oni bili opasni". (Trat. Spi XI) 

Poslušnost treba biti potpuna u izvršenju pa prema tome u svakoj točki bez restrikcije, stalno 
pače i veselo. 

Točno: jer ljubav, koja upravlja savršenom poslušnošću, pomaže da se pokoravamo spremno. 
“Onaj koji sluša voli zapovijed i čim je opazi izdaleka pa kakva god ona bila, bila mu ona po volji 
ili ne, on je prihvaća, voli i nježno grli" (Trat. Spi XI). 

To lijepo kaže sveti Bernard: “Onaj koji pravo sluša uopće ne poznaje odlaganja. On se boji 
od “sutra“. On ne zna za zakašnjenje. Predviđa zapovijed. Drži otvorene oči, načuli uši, jezik mu je 
spreman za govor, ruke spremne za rad, noge gotove da polete. On je potpuno sabran odmah 
poslušati volju onog koji zapovijeda/ 4 ( Ser. 49) 

Bez restrikcije (pridržaja). Jer izbirati u nekim stvarima slušati a drugima ne, to znači izgubiti 
zaslugu za poslušnost, to znači pokazati da slušamo ono što nam se sviđa i dosljedno da to 
podlaganje nije svrhunaravno. Sjetimo se onoga što veli naš Gospodin: „Dok stoji nebo i zemlja, ne 
će nestati ni jedne jote iz zakona, dok se sve ne ispuni" (Mt 5,18). 

Traži se od nas i stalna poslušnost. U tom je jedna od velikih zasluga ove kreposti. Sv. Franjo 
Saleški kaže: “jer veselo poslušati jedanput što nam se zapovijeda i to onda kad nam se hoće, to nije 
baš teško. Ali kad vam se kaže: to ćete raditi uvijek, cijeli svoj život, onda je u tom krepost i u tom 
teškoća 44 (Con.spi XI). 

Radosna. “Bog voli vesela darovatelja 44 (2 Kor ),5). Poslušnost ne može biti radosna u teškim 
stvarima, ako je ne nadahnjuje ljubav. Zbilja nije ništa teško onomu koji ljubi, jer on ne misli na 
trpljenje, nego na onoga koga ljubi. A kad čovjek gleda u onomu koji zapovijeda našeg Gospodina, 
kako da ga ne ljubi, kako da velikodušno ne učini malu žrtvu koju traži onaj, koji je za nas umro 
kao žrtva poslušnosti? Eto zašto se uvijek moramo vraćati na osnovno načelo koje smo postavili: 
gledati Boga u osobi svoga poglavara. Onda bolje shvaćamo i ljepotu i plodove poslušnosti. 

Iz onoga što smo do sada rekli izlazi ljepota poslušnosti. Sveti se Toma ne ustručava tvrditi da 
je ona iza kreposti štovanja Boga najsavršenija moralna krepost, jer nas više nego druge sjedinjuje s 
Bogom, u tom smislu što nas ta krepost otkida od naše vlastite volje,koja je najveća zapreka za 
božanske sjedinjenje. Ona je osim toga majka i čuvarica kreposti i pretvara naše obične čine u 
kreposne. 

Poslušnost nas sjedinjuje s Bogom i omogućava nam da postojano sudjelujemo u njegovom 
životu. Ona prije svega doista direktno podlaže našu volju božanskoj volji, a prema tome i sve naše 
druge sposobnosti ukoliko se i one podvrgavaju volji. Ta je podložnost toliko zaslužnija koliko je 
slobodnija. Nežive se stvari pokoravaju Bogu nekom nuždom koja izlazi iz njihove naravi. Ali 
čovjek se pokorava slobodnim izborom svoje volje. Time on čini neki čin podređenosti prema 
svojem Stvoritelju i Suverenom Gospodaru, žrtvujući ono što ima najdražega i prikazuje tako 
najljepšu žrtvu: “poslušnošću žrtvujemo svoju vlastitu volju 44 . 

Tako čovjek dolazi do poslušnosti i u zajednicu sa božanskim životom, jer on nema druge 
volje nego li je volja Božja, ponavljajući herojske riječi Kristove koje je On izgovorio u svojoj 
agoniji: “ne moja, nego Tvoja neka bude volja 44 (Lk 22,42). Ta je zajednica vrlo zaslužna i 
posvećujuća, jer ona sjedinjuje volju, koja je najdragocjenije dobro što ga imamo, s voljom 
Božjom,koja je uvijek dobra i sveta. 

Ako je volja kraljica svih naših sposobnosti, sjedinjujući nju s Bogom sjedinjujemo s njime 
ujedno i sve druge sposobnosti svoje duše. To je veća žrtva od žrtve koju činimo siromaštvom kada 
se odričemo vanjskih dobara. To je nadalje veća žrtva nego je žrtva kada se po čistoći i mrtvenju 
odričemo tjelesnih dobara. To je uistinu najodličnija žrtva: „poslušnost je bolja od žrtve 44 (IKr 
14,22). 

To je ujedno najstalnija i najtrajnija žrtva. Po svetoj Pričesti ostajemo sjedinjeni s Isusom 
samo nekoliko časaka. A neprestana poslušnost stavlja i uspostavlja između naše duše i Boga neku 

vrstu stalne duhovne zajednice, koja nam omogućava da ostanemo u Njemu kao što je On u nama, 
jer hoćemo samo ono što hoće i On i nećemo ništa što ne bi htio i On: “isto htjeti i isto ne htjeti“; a 
to upravo predstavlja na koncu konca najrealnije, najintimnije i najpraktičnije jedinstvo. 

Poslušnost je nadalje, dosljedno onom što je rečeno, majka i čuvarica svih kreposti prema 
lijepim riječima sv.Augustina: “Poslušnost je kod razumnog stvorenja na neki način čuvarica 
kreposti“ (De civ. I, XIV, 12). 

Ona je prije svega povezana doista s ljubavlju, jer, kako uči sv. Toma, ljubav prije svega 
stvara jedinstvo volja: “U ovom je ljubav prema Bogu savršena, jer prijateljstvo stvara raspoloženje 
isto htjeti i isto ne htjeti“ (Sin th. II,II. 104,a.3). A nije li to i nauka sv .Ivana? Nakon što je izjavio da 
je lažac onaj koji želi ljubiti Boga, a ne drži njegovih zapovijedi, na dodaje: “a tko drži riječ Božju, 
uistinu je u ovomu ljubav Božja savršena, a to stoga i znamo, što smo u njoj (1 Iv 2,5). Nije li to 
nauka i samog našeg Gospodina kad nas sam uči da držati njegove zapovijedi znači ljubiti ga: “Ako 
me ljubite, držite moje zapovijedi" (Iv 15,15). Poslušnost je dakle upravo izvrsni čin ljubavi. 

Ona nam osim toga omogućava vježbu i u drugim krepostima utoliko ukoliko su nam sve 
preporučene: Na poslušnost spadaju svi čini svih kreposti kao da su naloženi. 

Tako nas ona potiče da se vježbamo u mrtvenju i u pokori što tako često zapovijeda Evanđelje 
pa pravednosti, štovanju Boga, ljubavi i svim drugim krepostima koje su sadržane u Dekalogu. Po 
njoj postajemo slični mučenicima koji žrtvuju svoj život za Boga. To ovako prikazuje sv. Ignacije: 
“Po poslušnosti žrtvujemo na svim oltarima volju i vlastiti sud i stavljamo to kao žrtvu na oltar, tako 
da u čovjeku namjesto njegova slobodna mišljenja postoji samo volja Isusa Krista Gospodina 
našega, koju nam je dao Onaj koji zapovijeda. A tu ne žrtvujemo samo želju za životom, kako to 
biva kod mučeništva, nego žrtvujemo sve svoje želje po poslušnosti najedanput. “To je isto sv. 
Pahomije rekao nekom mladom redovniku koji je izgarao od želje za mučeništvom: “Doista umire 
kao mučenik koji se dobro mrtvi. Veće je mučeništvo ustrajnosti u poslušnosti kroz cijeli život nego 
li umrijeti najedanput od udarca sjekire.“(P/.v 231) 

Tako nam poslušnost daje savršenu sigurnost. Kad bismo bili prepušteni samima sebi, pitali 
bismo se uvijek što je savršenije. Poslušnost koja nam crta našu zadaću i posao za svaki čas, 
pokazuje nam najsigurniji put da se posvetimo. Čineći ono što nam poslušnost naređuje, 
ostvarujemo onako potpuno, kako je to samo moguće, bitni uvjet koji se traži za savršenost, a to je 
ispunjavanje volje Božje : “Što je Njemu ugodno,uvijek činim". 

Odatle se rađa osjećaj čvrstog i dubokog mira. “Obilni je mir onima koji ljube zakon Tvoj 
Gospodine". Kada čovjek hoće ispunjavati samo volju Božju, koja je izražena preko poglavara, tada 
se on ne zaokuplja ni s onim što treba činiti niti sredstvima kojima bi to ostvario. On samo prima 
naredbe od onoga koji ima svoju vlast od Boga i izvršuje ih, koliko može bolje. Providnost ostalo 
uzima na se. Ona od nas ne traži neke naročite uspjehe, nego jednostavno napore da ispunimo dana 
naređenja. Može nas konačno zadovoljiti i onaj konačni rezultat: jasno je da će Bog, budemo li 
ispunjavali njegovu volju, biti u neku ruku prinuđen da poštuje našu volju, to znači da nam usliša 
molitve i blagoslovi naše pothvate. A to i predstavlja mir u našem životu. A kada se nađemo na 
kraju života, poslušnost nam još otvara vrata neba. Ono je bilo izgubljeno neposlušnošću naših 
praroditelja, opet je stečeno poslušnošću Isusa Krista i sada je osigurano onima koji dopuštaju da ih 
vode predstavnici tog Božanskog Spasitelja. 

Konačno poslušnost preobražava u kreposti i u zasluge sve poslove pa i one najobičnije u 
životu, kao što su odmor, jelo i poslovi. Sve što je učinjeno iz poslušnosti dobiva zaslugu te 
kreposti, sviđa se Bogu i on će nagraditi. Naprotiv sve ono što se protivi volji poglavara, pa bilo to 
ne znam kako lijepo i krasno, na koncu konaca je samo čin neposlušnosti. Često uspoređujemo 
poslušnost s putnikom koji se ukrcao u lađu koja ima dobrog kormilara: svakog dana pa i onda kada 
se odmara, plovi prema luci i tako bez umora i bez prezaposlenosti stiže na željeni cilj, u luku 
blažene vječnosti. 

O ovoj kreposti Bog sv. Katarini Sijenskoj reče: “Kako li je divna i krasna ova krepost koja 
u sebi uključuje sve kreposti. Ljubav ju je ponikla i stvorila. Na njoj je postavljen kamen naše svete 
vjere... Onaj kojemu je poslušnost zaručnica ne trpi nego uživa mir. Nevolje mu ne zadaju nikakve 
žalosti. Jer gaje poslušnost naučila da ljubi samo mene samoga koji mogu, ako hoću, ostvariti sve 

njegove želje... O poslušnosti koja dovršuješ put bez muke i dolaziš bez pogibelji u luku spasenja! 
Ti postaješ slična Riječi, mojem Jedinom Sinu. Ti putuješ barkom presvetoga Križa spremna da sve 
radije trpiš nego da se odijeliš od poslušnosti Sina i da prekršiš njegovu nauku. Kako te tvoja duga 
ustrajnost čini velikom! Tako velikom da ideš sa zemlje na nebo, jer po tebi i to samo po tebi 
možemo ga otvoriti“. (Dijalog 1,14) 

Kao u nekoj maloj raspravi o poslušnosti sv. Ljudevit Montforski piše: „Trebalo bi biti 
kerubin pa pokazati izvrsnost posve božanske žrtve; svetu Poslušnost, koja čini da se sluša 
Gospodina, radilo se o djelu ili o vjerovanju, poslušnost potčinja duh i srce kako bi se bolje pjevala 
pobjeda. To je najveća žrtva svakog čovjeka i svakog kršćanina bez koje Bog ne prihvaća ništa: 
Bog želi da mu budemo poslušni. Uistinu, velika žrtva, ne tjelesna, nego vlastite volje, poslušnost 
velika učiteljica. Položiti zavjete siromaštva i čistoće, prakticirati isposništvo do krajnjih granica, 
trpjeti veliku patnju, čak i mučeništvo, ali poslušnost vrijedi više od toga, to je ono što Bog želi. 

Neposlušnost u samo jednoj stvari je grijeh nad grijesima. Bez poslušnosti Bog ne prihvaćani 
najveće žrtve. Saul nije poslušao u maloj stvari, a prorok mu je uzviknuo: "Bog te odbacio". Sve je 
izgubio, čak i život. Zbog neposluha smo bili odbačeni, ah nas je Isus sve spasio svojim posluhom. 
Među Spasiteljevim krepostima ova je uzorno čudo, koje zauzima središte njegovog srca; toliko je 
neophodna. Sišao je, postao djetetom u majčinom krilu kako bi bio poslušan rekavši: «Oče, želim 
vršiti tvoj Zakon, tvoju volju. Taj zakon ljubim i stavljam ga u sred duše». Kao posljednji od djece, 
On je cijeli život bio podčinjen svojim roditeljima, Josipu i Mariji. Isus nije učinio ništa većega, to 
je njegovo najveće čudo. Evanđelje je jamac toga, to je njegovo najveće proroštvo. Bio je poslušan 
do smrti, bez ikakvog protivljenja. Po učinku poslušnosti umro je na križu. Za ovu podložnost Bog 
mu je dao slavno ime, ime nad svim drugim imenima, ime puno pobjede. 

Budite poslušni i spasit ćete dušu, jer vaša vlastita volja stvara pakao i njegov plamen. 
Poslušnost čini da umire naša volja, slatka okrutnica, koja kalja i čini propadljivim sve čim se 
umiješa. Karakteristika predodređenog je njegova poslušnost. Čovjek koji želi biti proklet, ljubi 
neovisnost. Svi su sveci išli putem poslušnosti kako bi zadobili život vječni, svatko tko čini 
drugačije, nevjeran je i zlog duha. Ako ne postanete kao djeca, ali poslušna djeca, vjerujte Isusu, 
nećete imati slave. Ako slijedite Lucifera, tog oholog buntovnika, slijedit ćete ga u paklu u vječnim 
mukama. Ne biti poslušan, o koji grijeh, grijeh magije. Bog je njime dirnut do srži, on sam je to 
objavio. Tko se žestoko opire učitelju zakona, trguje s đavlom. O strašnog li zločina! 

Bez poslušnosti krepost propada, ostaje samo dvoličnost. Poslušnost je izvor kreposti, duha, 
zasluga i života. Što je čovjek poslušniji, to je njegovo djelo zaslužnije. Ako čovjek po poslušnosti 
propusti učiniti djelo, neće izgubiti slavu. Poslušnost i usred oluje vodi u luku spasa, ona je barka u 
kojoj čovjek može zaspati dok je na putu. Ona dušu vodi k miru i usred rata, svojim otajstvima čini 
da se i na zemlji nađe Raj. I u svim neprilikama, kad nas sve uznemiruje, čak i ako se zemlja i nebo 
budu naopako okretali, bit ću poslušan, tako govori poslušna osoba. Ja ću biti podložan sada i u 
budućnosti i spavati ću sigurno. 

Poslušan čovjek pjeva o pobjedi u Isusu Kristu, kaže Duh Sveti i kažu prispodobe, i o drugim 
pobjedama: o pobjedi nad starom zmijom koja se nije htjela potčiniti, nego se, želeći biti nezavisna, 
oduprla Bogu svome Učitelju. Pjeva o pobjedi nad svijetom i njegovom samodostatnosti, o pobjedi 
nad tvrdokornošću koja izbjegava podređenost, pobjedi nad tijelom i njegovom voljom i na koncu o 
pobjedi nad cijelim paklom. O uzvišena pobjedo! 

Po ovoj kreposti se vidi koja je prava zasluga, prepoznaje se lažni štovatelj. Kako bi se 
upoznala istinska svetost poslušnost je kamen kušnje, on čini da se vidi istina čim ga se dotakne. 
Kad bi imao svetosti da čini čuda i kad bi te smatrali jednim od najvećih proroka, ako nisi ponizan i 
poslušan, onda te đavao prevario, la ž nim oduševljenjem prekrivaš bijedno zlo. Poslušni i na samrti 
pjeva, ispunjen nadom, umire, ali bez muke, ja sam tomu svjedok. Njegov mir, njegova radost i 
blagost su nagrada koju mu je dao Spasitelj po njegovoj poslušnosti. Na dan velikoga suda to je 
snažno opravdanje koje snažno brani čovjeka krivca: Gospodine, u poslušnosti sam izvršio to i to. 
Ako to i dokaže, bit će nevin i pobijedit će. 

Isus poslušnima daje krunu iz svoje ruke i tako očaravajuće draži da se i nebo njima divi, daje 
im ime nad svakim imenom, ime istinskoga kralja koje neće imati premca na svetoj gori Sionu. 

Poslušnost je otajstvo, siguran put postizanja savršenstva, za kratko vrijeme, bez muke. Svjedok je 
tomu svetac koji je za pet godina jednostavne poslušnosti, dobio od neba velike darove a potom i 
veliku slavu. O kada bismo znali koji mir, koju milost u životu, koja dobra, koju vječnu sreću i 
beskrajnu slavu Bog daje poslušnima, koja je njihova nagrada, bili bismo poslušni još od djetinjstva 
bez ikakvog protivljenja. U onome koji zapovijeda, gledajte samo Boga i činit ćete sveto ono što 
Bog od vas traži, činit ćete sve što on kaže, bez žaljenja i mrmljanja i ništa se neće činiti teško 
naravi. 

Budite poslušni u potpunosti jer je to neophodno; Bog vam naređuje i vi ćete to dakle učiniti. 
Vršite sve njegove zapovijedi bez zadrški, uvijek i posvuda, inače ćeš ga uvrijediti. Slijedi za tvoju 
nutrinu, prijatelja učenog i pametnog i otvori mu cijelo svoje srce, jednostavno bez nepovjerenja. U 
svemu budi poslušan kralju, Bog govori u njegovoj osobi; podčini se zakonu iako ga jednak tebi 
daje. Ovdje se govori o dobrom zakonu koji nas čini svetima, koji vodi Bogu, koji ne vrijeđa 
nikoga, jer bolje je biti oderan i izgubiti cijeli svijet, nego počiniti jedan grijeh, ma što god činili ili 
gunđali. Poslušajte odmah, bez moljenja da se sačeka, poslušat ćete dvostruko onoga koji naređuje. 
Poslušajte radosno, bez zlovolje i imat ćete sigurno slavu pred Bogom. 

Ako je dobro i moguće, čini sve što ti se kaže, bez mrmljanja i bez prigovora čak i ako izgleda 
štetno. Poslušati zadovoljno i radosno u teškim stvarima, najvelikodušniji je čin u cijelom 
Evanđelju. Budite slijepo poslušni ne uzimajući ton gospodara, ne recite zašto ni kako, neću znati, 
možda. Znajte da ovakva razmišljanja koja izaziva sebeljublje, stvaraju prikriveni nered. Ako vas 
žele saslušati, možete, pametno i blago izložiti vaše razloge za oslobađanje od dužnosti. Nakon 
toga, ostanite u miru, ne govoreći ni riječi, podnesite jaram i breme što vam ga gospodar nalaže. 

Odobravajte poglavaru u njegovim zapovijedima, podlažući um i srce: poslušnost je velika. 
Budite poslušni trudeći se, Bog vam to naređuje, do kraja, do smrti, sve do krune. Činite sav vaš 
posao podrobno, to zasigurno dolazi od Boga, a njegov jaram nije tvrd. Činite poput našeg 
Gospodina koji je do zadnje crte zakona sve gorljivo i rado činio. Vaša Pravila su veliki zakon, ni 
jedno nije mala stvar, ona sva imaju svoju težinu, veliku zaslugu. Budite vjerni u velikome i u 
malome, vjerni bez rezerve, jednoga dana ćete čuti kako vam Bog govori: o moj dragi poslušni sine, 
moj vjerni slugo, dođi sa mnom u moju vječnu radost. I na zemlji i na nebu primi vlast nad 
blaženima za tvoju poslušnost. Budite nepovjerljivi prema vašem duhu, njegovo svjetlo je varljivo, 
po njemu Sotona zavodi kreposnu dušu. 

Savjetujte se s prosvijetljenim čovjekom, slijedite njegovo svjetlo i bit ćete sigurni u svim vašim 
djelima. Čovjek je pronicav za druge, zna što treba činiti, a za sebe samoga je nerazborit i sve vidi 
obrnuto. Dok sveci drugima savjetuju dobra, oni također sa svoje strane savjetuju se sa sličnim 
osobama. Oprosti Gospodine, priznajem moju pogrješku i moje zlo, do sada sam slijedio odredbe 
moje vlastite prevrtljivosti. Pun vlastitog suda, vlastitih zasluga, slijedio sam svoju tvrdoglavost u 
svome ponašanju. Odsad ću, moj Bože, slijediti tebe, ići ću tvojim stopama i poput djeteta slušat 
ću, ali daj mi svoje milosti kako bih u svome poglavaru vidio tvoju zapovijed, a u mome ocu i 
duhovn ik u samo tvoju prisutnost. 

Ne, ne želim više slušati zakon prirode koji je činio da ti se toliko opirem. Oprosti na ovoj 
uvredi. Bez razmišljanja i bez odlaganja, s najvećim zadovoljstvom ću do smrti biti poslušan tebi za 
ljubav. Sigurno utočište grešnika, Kraljice svemoguća i najposlušnija od svih slugu Gospodnjih, 
potjeraj moju vlastitu volju, učini da budem poslušan, kako bih se spasio i tebi služio. Želim biti 
poslušan kako bih u punini pjevao pobjedu, želim se poniziti kako bih se popeo do u najviše visine 
slave. I učini radije da umrem, moj Bože, molim te, nego da ne budem poslušan samo jedan dan u 
životu. BOG SAM.“(P 10) 

Razmisli! Što mi se najviše sviđa kod kreposti poslušnosti? U čemu vidim da bi mogao rasti 
u ovoj kreposti? Koje su poteškoće u tome? Što mi najviše pomaže kodprakticiranja poslušnosti? 

Pobožnost 


Bogoštovno raspoloženje (devotio, nutarnje bogoštovlje ) nije, po svetom Tomi zasebna 
krepost pored kreposti bogoštovlja nego je središnji čin u neku ruku srce te kreposti. „Pobožnost 
nije ništa drugo već volja posvetiti se rado onomu što spada na bogoslužje/ 4 

S bogoštovnim raspoloženjem srodna je pobožnost. Po sv. Tomi pobožnost je, pobožnost 
je,kao dar Duha Svetog, sinovsko raspoloženje prema Bogu. Iskazuje se neposredno u nutarnjem 
molitvenom životu,u sinovskom izražavanju vjere, ufanja i ljubavi prema Bogu. Ukoliko se 
pobožnošću označuje nutarnji i vanjski molitveni život, može se sa sv. Tomom nazvati aktivnošću 
ili činom kreposti bogoštovlja. Bogoštovlje,međutim, živi sa svoje strane od duha pobožnosti. 

Milosnim djelovanjem Duha Svetog u daru pobožnosti prirodno klanjanje Božjem 
veličanstvu u stvorenju dobiva karakter i toplinu sinovskog kulta prema Božjem očinstvu u Božjoj 
obitelji. Pobožnost,kao bogati nutarnji molitveni život, hrani ljubav, koja je bližnji uzrok 
bogoštovnog raspoloženja pobožnosti. 

Samo je onaj doista pobožan koga iskreni osjećaji prema Bogu neprestano potiču na osjetno 
iskazivanje hvale Bogu i na vidljive čine bogoštovlja; i jedino onaj što je Boga „ u duhu i istini“ u 
koga vanjsko kultno vladanje proizlazi iz sinovskih osjećaja pobožnosti i bogoštovnog raspoloženja. 
Nema prave pobožnosti bez kultne radosti. A vanjski kult bez bogoštovnog raspoloženja mrzak je 
Bogu. 

Dakel pobožnost krepost kojom sva svoja djela rado činimo iz ljubavi prema Bogu. 
Označuje iskreno i potpuno predavanje Bogu, što se pokazuje radosnim vršenjem njegove svete 
volje. Po svojoj strukturi je u prvom redu i sami čin volje, a nije samo umna spoznaja niti neki 
urođeni religiozni osjećaj. Pobožnost je nutarnja duhovna aktivnost, oplođena živom vjerom i 
nadnaravnom ljubavlju, koja predano usmjeruje naš život prema nebeskom Ocu. Hrani se, prije 
svega, nutarnjim činima vjere, ljubavi i radosti kojima služimo Bogu, a očituje se i vanjskim 
znakovima koji su vjerni odraz nutarnje pobožnosti. Ona osvaja, obuhvaća i prožima čitava čovjeka, 
tako da pobožnost zaista znači život po Bogu. Pobožan čovjek rado vrši volju Božju očitovanu kako 
u njegovim zapovijedima tako i u savjetima i nadahnućima. Pobožnost je sva u Božjoj službi. 

Budući daje to istodobno i kršćanska pobožnost, razumije se da mora biti i kristocentrična. 
Krist je veliki svećenik novoga i vječnoga zavjeta. U njemu i po njemu je sve stvoreno i otkupljeno. 
Nemoguće je biti pravo pobožan osim “po Kristu Gospodinu našemu”. Ako je kršćanska, naša 
pobožnost mora biti također i crkvena. Tko je izvan crkvenoga tijela, ne pripada ni Otajstvenomu 
Tijelu. Tko ne živi i moli s Crkvom, ne moli “u ime Isusovo”, isključuje se iz općinstva svetih i 
zajednice vjernika. Kad je naša pobožnost crkvena, onda je i sakramentalna, tj. hranjena milošću 
često primanih sakramenata. Suvišno je i naglašavati da nam pobožnost mora biti iskrena, nutarnja, 
proživljena, osobna i djelotvorna. To su njezine bitne značajke. Posebno naglašujemo djelotvornost 
prave pobožnosti. Ona bi bila previše usko shvaćena kad bismo je uzeli isključivo kao molitvu ih 
kultni čin. Dobro opaža sv. Toma: “Čovjek moli kad god nešto čini srcem, ustima ih djelom da bi 
težio Bogu. I tako uvijek moli tko čitav svoj život upravlja Bogu.” 

Pobožnost je i osobni doživljaj. Svatko je proživljuje na svoj način, prema svojoj osobnosti, 
ličnosti, dobi, rasi, spolu, odgoju, izobrazbi, tradiciji i stupnju religioznosti. Zbog toga, kad je 
ispunila svoje bitne uvjete, katolička pobožnost, baš zato što je osobna, može imati najrazličitije 
oblike i sadržaje. Može biti aktivna ili kontemplativna, euharistijska ili marijanska, više razumna ili 
više osjećajna, javna ili privatna, asketska ili liturgijska, više individualna ili više skupna, 
poklonstvena ili pokornička, zapadna ili istočna, svećenička, redovnička ili laička, benediktinska, 
franjevačka, dominikanska itd. Tipologija katoličke pobožnosti i duhovnosti jest neiscrpiva. To je 
dokaz njezina bogatstva i dubine. 

Ponavljamo: pobožnost je primamo nutarnji stav kršćanske duše, ali nije samo to. Ona se 
mora očitovati i vidljivim načinom, jer je čovjek psihofizičko biće. Stoga su i vanjski čini 
religioznosti sastavni dio integralne pobožnosti. Ti vanjski čini, u širem smislu, mogu se odnositi na 
sva ljudska djela, ili pak, u užem smislu, na posebne izraze direktne povezanosti s Bogom, najviše 

preko molitve. Mi unaprijed ne mislimo govoriti o kreposti pobožnosti, dakle, o njezinom 
nutarnjem korijenu, već o vanjskim očitovanjima te kreposti, koja se općenitim imenom zovu 
pobožnostima (u množini!), pobožnim činima, nabožnim djelima, duhovnim vježbama (u širem 
značenju). 

Velika je napast za dušu, koja voli vanjske manifestacije pobožnosti, da upravo njih uzme 
kao cilj svoga nutarnjeg života. Zaboravljajući da su vanjski čini pobožnosti samo sredstva za 
postizanje duševne sabranosti i milosnoga rasta, neki se kršćani navežu isključivo na vanjske forme 
i samo u njima zadovoljavaju svoje religiozne potrebe. 

Najvažnije dnevne pobožnosti moraju nam biti: sveta misa s pričešću, razmatranje, jutarnja i 
večernja molitva. Srž jutarnje molitve jest poklon života Gospodinu i posveta svih dnevnih poslova 
po dobroj i čistoj nakani, a večernje: osvrt na minuli dan s djelom pokajanja, dakle ispit savjesti i 
zahvala. 

Sve ostale pobožnosti: blagoslov, krunica, put križa, pokloni, molitve Spasitelju, Gospi, 
anđelima i svecima, obavljamo savjesno prema dnevnom redu. Svaka od njih ima blagotvoran i 
povoljan utjecaj na duhovni život molioca. Naročito je važno da svećenici, klerici, redovnici, 
redovnice pobožno mole svoj svagdanji oficij (časoslov), jer to je službena, skupna, javna i trajna 
molitva Crkve, dana u dužnost njezinim najboljim sinovima i kćerima. Propuštanje ili nemamo 
moljenje oficija znači izdaju prema Majci Crkvi. 

Razmisli! Kakva je moja pobožnost? U kojoj mjere je ona uistinu nutarnja? Koliko mi 
vanjski čini pobožnosti pomažu u oblikovanju moje nutrine? Koje pobožnosti me najviše privlače i 
zašto? 


Zahvalnost 

Jednom zgodom kad je Isus »prolazio posred Samarije i Galileje, srete ga deset gubavaca 
koji stajaše izdaleka. I podigoše glas govoreći: Isuse, učitelju, smiluj nam se. I vidjevši ih reče: 
Idite, pokažite se svećenicima! I kad su pošli, očistiše se (od gube). A jedan od njih, vidjevši da se 
izliječio, povrati se slaveći Boga iza glasa. I pade ničice pred njegove noge i zahvali mu; i to je bio 
Samaritanac. Tada Isus prozbori i reče: Zar se nisu očistila desetorica. Gdje su još devetorica? Ni 
jedan se ne nađe da se vrati Bogu i zahvali osim ovoga tuđina«. (Lk 17, 11—18). 

Isus je izliječio deset gubavaca. Jedan je jedini Isusu zahvalio na dobročinstvu. Ostala su 
devetorica primila dobročinstvo bez zahvale. Zahvalan je bio tuđinac - Samaritanac, a svih devet 
Izraelaca, zemljaci Isusovi, pokazali su se nezahvalnima. Isus je pohvalio zahvalnoga Samaritanca, 
a potužio se na nezahvalne Izraelce. 

Zahvalan je onaj čovjek koji priznaje i cijeni svako primljeno dobročinstvo. Dobročinstvo je 
stan, hrana i odijelo što roditelji dnevno pružaju djeci, lijepa pouka što je djeci daju roditelji, učitelji 
i odgojitelji, Božji nauk što ga svećenici tumače u crkvama i školama. Dobročinstvo je primljeni 
novac, baštinjena imovina, darovi prigodom rođendana imendana i drugih raznih zgoda. Sva ta 
dobročinstva treba prepoznati i cijeniti. 

Međutim, nije dosta samo izraziti zahvalnost, nego se ona mora - koliko je moguće - 
potvrditi i djelima. Najveći naš dobročinitelj je Gospod Bog, zato Njemu dugujemo i najveću 
zahvalnost. Neprocjenjivo je Božje dobročinstvo što nas je stvorio i drži nas na životu; što nas je po 
svom sinu Isusu Kristu otkupio od grijeha i omogućio nam spasenje. Bolesti, siromaštvo, bijeda, 
progoni, razne nesreće i nedaće - sve su to dobročinstva Božja. Bezbrojni se ljudi koji se u teškim 
okolnostima sjete Boga, skruše i pokaju za grijehe i tako spase. Mnogi da su živjeli u povoljnim 
prilikama, živjeli bi bezbrižno i naopako, bez Boga i vjere, pa bi možda zauvijek propali. Naša 
zahvala Bogu za primljena dobročinstva jesu naše lijepe riječi i molitve, naš pošten život i rad, naša 
pravedna djela, a napose sudjelovanje u sv. Misi, jer u sv. misi kao zahvalu Bogu prikazujemo 
samoga Sina Božjega Isusa Krista pod prilikama kruha i vina. 

Čovjek mora biti zahvalan svojim dobročiniteljima, jer to traži pravednost koja kaže: 
Svakomu njegovo, pa prema tome i dobročinitelju zahvalnost. Zahvalnost nalaže sam Bog izrekom: 

»Na svemu zahvaljujte, jer to hoće Bog od vas u Kristu Isusu« (1 Sol 5, 17). Konačno, i dobrobit 
onoga tko prima dobročinstva, traži da bude zahvalan, jer će zahvalnošću postići to da će mu 
dobročinitelj iskazati nova dobročinstva. Dobročinitelju je drago kad mu se zahvali za dobročinstvo. 
On će i drugom zgodom zahvalnom čovjeku učiniti novo dobročinstvo. 

Čuvajmo se nezahvalnosti. To je ružna ljudska i duhovna mana. Ni na jednu se manu ljudi toliko ne 
tuže koliko baš na nezahvalnost. Nezahvalnik pokazuje daje usredotočen na sebe i svoj egoizam te 
kao da gubi pravo na buduća dobročinstva. Ispitajmo savjest u vezi zahvalnosti tako da imamo čistu 
savjest pred Bogom i dobar glas među ljudima. 

Iskustvo zahvalnosti i nezahvalnosti redovito se događaju nama ljudima u osobnom 
životnom iskustvu. Kada jedni drugima nešto darujemo ili u nečemu pomognemo ili pokažemo neki 
znak pažnje, ražalosti nas ako izostane riječ ‘hvala’ i ako drugi naš dar, pomoć ili pažnju uzmu 
zdravo za gotovo. I ne radi se pritom da našu brižnost unaprijed uvjetujemo iskazanom 
zahvalnošću, nego jednostavno želimo osjetiti da su drugi prepoznali našu brigu, da vide kako nam 
je stalo do njih. Zahvalnost je znak da drugi prepoznaje i prihvaća našu naklonost i dobročinstvo. 

S pravom možemo reći da ne postoji zdrav i normalan odnos među ljudima, prijateljima, 
roditeljima i djecom, u braku ako ne postoji međusobna zahvalnost. I najčešće zaboli upravo 
nezahvalnost najbližih. Zbog nedostatka zahvalnosti mnogi odnosi dospiju u krizu, a ljudi 
rezignirano kažu: ‘Ne isplati se činiti dobro’. 

Suprotnost zahvalnosti je nezahvalnost i samorazumljivost. Tada netko prima dar ili 
pokazano dobročinstvo ravnodušno, hladna srca, bez zahvalnosti. Svima nam je poznata takva 
situacija: kada imamo pune ruke i bogatu trpezu, lijepe kuće i materijalno osiguranu egzistenciju, ali 
u svemu tome nedostaje radost, jer se sve to ‘konzumira’ kao nešto po sebi razumljivo. 

Zahvalnost je plod prave vjere. Možemo živjeti, uvjereni daje sve što imamo nešto po sebi 
razumljivo - naš život, zdravlje, jelo i piće, ukućani i prijatelji, naše sposobnosti i nadarenosti - ili iz 
duboke vjere koja na svemu zahvaljuje Bogu i ljudima. Zahvalnost je pokazatelj naše vjere. Ljudi 
koji su razvili naviku zahvaljivanja i kojima je zahvalnost način razmišljanja, osjećanja, stil života, 
svaki dan otkrivaju da imaju na čemu biti zahvalni Bogu i ljudima. 

Katkada se vjernici pitaju što imaju od toga ako nedjeljom dolaze na svetu misu. Svake 
nedjelje okupljamo se na euharistijsko slavlje kako bismo slavili i zahvaljivali Bogu, učili se 
zahvalnosti. Razvijajući naviku zahvaljivanja oslobađamo se slijepe samo razumljivosti i postajemo 
zahvalne osobe. Samo vjera koja budi osjećaj zahvalnosti prepun strahopoštovanja, prepoznaje 
uvijek nove dolaske Božje ljubavi u naš život. 

Sv. Ljudevit Montforski o potrebi zahvalnosti ovako zapisa: „Pjevam i razmišljam, uvijek i 
posvuda ne gledajući nikoga, o dobročinstvima moga Boga; on me čuje, pjevajte glasnije usta 
moja. Predodređeni, pjevajte sa mnom, pjevajmo, oživimo našu vjeru, ljubav nas je taknula. 
Napustimo sve nezahvalne grešnike, izbjegavajmo njihovo društvo, oni su ugojene životinje, jedu u 
izobilju dobra našega učitelja, tvrdoga srca, ne rekavši mu ni hvala. 

Kakvu zahvalu iskazati Gospodinu? Sve je u njegovoj moći, sve je u njegovoj uzvišenosti, 
iako čovjek nije ništa, Bog od njega želi zahvalnost. Neka čovjek zahvali na njegovim 
dobročinstvima, neka ga uvijek blagoslivlja, to je sve što On traži. On poznaje naše slabosti, našu 
nesposobnost, našu malenkost i naše siromaštvo, on za svoje darove ne želi ništa posebno, želi da 
ga blagoslivljamo i da mu zahvalimo, što možemo učiniti. 

Čovjek je dužan, po pravdi, svome Bogu dobročinitelju ovu savršenu žrtvu zahvalnoga srca. 
To znači prikazati mu najčistije hvalospjeve, dati zavjete Previšnjemu, klanjati se Bogu kako treba i 
kako to čine anđeli. Isus je bio vjeran u ispunjavanju ove zadaće. On je najveći uzor koji možemo 
imati. On je dan i noć iskazivao slavu Bogu svome Ocu, u poukama koje je propovjedao, u čudima 
koja je činio, bila je to njegova molitva. Što je neka duša odabranija to ona više zahvaljuje, vidimo 
to po Mariji, punoj ljubavi, ona je dan i noć zahvaljivala. Blagoslivljala je Gospodina, obznanjivala 
njegovu blagost i neizmjernu moć. 

Ova je vjerna Djevica poticala svakoga da s njom slavi zajedničkog dobročinitelja: Bogu 
hvala, je bio njezin svakodnevni pozdrav. Mnogi su sveci idući njezinim stopama često govorili: 

Bogu hvala. O spasonosne riječi! Vojujuća Crkva skupa s blaženima, trijumfirajuća Crkva, pjevaju 
radosno: Slava Bogu, kojemu se klanjamo i blagoslivljamo ga. Slava našem Stvoritelju, slava našem 
Otkupitelju! O, sveta vježbo! Milost i priroda nadahnjuju ovu zahvalu. Sve bi se bunilo da se jedan 
dan ne kaže hvala. Rijeka se ulijeva u more kao u svoju majku, cvijeće gleda u sunce kao stvoritelja 
njihovog izgleda, kao svoga oca. 

Sve se vraća zemlji iz koje je proizišlo, čak se i grom uz veliku buku vraća zemlji, kako bi 
naučili smrtnike da prime i vraćaju Bogu, svome cilju, dobročinstva, koja su dobili iz njegove ruke, 
a da ništa ne zadržavaju niti uzimaju. Sve nas na zemlji vodi zahvali srca i sva zemlja donosi ploda 
zemljoradnicima. Onome koji je obrađuje ona tiho kaže: «Za tvoj rad i trud dat ću ti nove plodove, 
to je moja zahvalnost)). Životinje su pametne, one su zahvalne, čak i one divlje i grabežljive, i one 
se sjećaju dobročinstava koja su im učinjena. Ovu zahvalnost vidimo kod psa, čak i kod lava i 
medvjeda, kako čitamo u pričama. 

Ljubiti i zahvaliti, dolikuje svakom smrtniku, ništa na svijetu nije prirodnije od toga. Naše je 
srce osjetljivo na dobročinstva smrtnog čovjeka, ali za dobročinstva Gospodinova nemamo ni usta 
ni srca, strašne li nezahvalnosti! 

Vidimo zahvalnost u poniznom srcu, ali i nezahvalnost u grešnikovoj oholosti, zahvalno srce 
izbjegava grijeh i sva zla nezahvalnika, pobjeđuje u svojim borbama i zadobiva uzvišene darove. 
Nezahvalan čovjek gubi svoj trud i dobra Gospodinova, on suši izvor milosti Gospodnje, Bog od 
njega povlači svoju milost i pravdu, on pada u zasljepljenost, a zatim u okorjelost i ponor. 
Dobrostivo srce, naprotiv, uvijek zahvalno, prisiljava Boga da mu dade nove darove, kako vraća 
ono što dobiva, Bog mu neprestano daje, on ništa ne gubi od primljenih dobara, ide iz kreposti u 
krepost, i tako sve do krune. 

Odbačeni, slično nesretnomu Judi, u svojim su nebrojenim dobrima uvijek nezahvalni, a 
predodređeni su puni zahvalnosti, oni čine ono što će činiti i na nebu, nasljeduju blažene u 
njihovom blaženstvu. Nema malih milosti. Božji darovi su veliki, mudar čovjek se okoristi i od 
najmanjih darova. Ne koristimo darove milosti i naravi kako bismo vrijeđah njegovu Uzvišenost, 
bila bi to bogohulnost, okrutna uvreda. Dajmo hvalu i slavu Bogu za njegova dobročinstva, imajmo 
ih na umu, razmišljajmo o njima u miru. 

Slavimo posvuda njegovu očinsku dobrotu, ne ohološću i ispraznošću, nego jednostavnošću 
njegove vjerne djece. Sveti anđeli, što da uzvratim, što da dadem Gospodinu? Nemam hvale 
dostojne njegove veličine. Oh, za što nemam vaš najčistiji žar kako bih mu dostojno zahvalio, da ga 
slavim dan i noć za sva stvorenja. Hvalite Boga, moje snage, blagoslivljaj Boga moje srce, tisuće 
hvala našem Stvoritelju. O kršćani, blagoslivljajte sa mnom njegovu nježnost, ona nas je učinio 
kršćanima, on nas obasiplje dobrima, hvalimo ga bez prestanka. 

Koliko nevjernih ljudi, koliko nesretnih nezahvalnika, koliko pobunjenih grešnika nalazimo 
posvuda. Ah, od Boga primamo sva dobra ovog svijeta, a ne hvalimo svoga dobročinitelja i poput 
nečiste životinje ne gledamo tko je njihov tvorac. Hvalimo Boga za sebe i za druge, po Isusu i 
Mariji, umirimo njegov gnjev. Recimo: Bogu hvala , ali iskrenim srcem, toliko koliko je vode u 
moru, koliko je čestica u zraku, koliko je zrnaca pijeska“. (P 26) 


Razmisli! Kakva je moja zahvalnost? U kojoj mjere je ona uistinu odraz nutarnjeg stanja i 
prepoznavanja darova i dobročinstava kojima me obasiplju Bog i ljudi? Koliko mi vanjski čini 
pomažu u oblikovanju moje nutrine? 

Vjernost 

Vjernost je krepost onoga koji je pouzdan. Biti vjeran nužno uključuje i vjeru u ono čemu se 
želi biti vjeran. Tako biti vjeran Isusu podrazumijeva vjerovati u njega i sve ono što nam je rekao. 
Bez vjere ni vjernost u pravom smislu te riječi nije moguća. Vjera potpomaže našu vjernost i 
odanost Bogu i ljudima kao i vrijednostima. 

Isus Krist, naš Spasitelj i Otkupitelj uzor i ideal svake kršćanske vjernosti i razlog zašto mi 
trebamo biti vjerni Bogu. Upravo zbog toga što je On naš Spasitelj, Otkupitelj, Brat, Prijatelj, naš 
Veliki Svećenik, naš Bog koji je učinio sve za nas i naše spasenje. Još u Starom zavjetu piše: "Zato 
znaj daje Jahve, Bog tvoj, pravi Bog, Bog vjeran, koji drži Savez i milost svoju iskazuje do tisuću 
koljena onima koji ga ljube i drže njegove zapovijedi" (Pn 7,9). Naš Bog je pravi Bog. On je vjeran 
svojim obećanjima i nikada se ne mijenja. On je pravi Otac svakom svome djetetu, svakom koji 
njega prizna i prihvati ga za Oca i Boga. Onome koji je vjeran njemu, koji drži zavjet ili savez o 
vjernosti i poslušnosti iskazuje svoju neograničenu milost. Božja milost i ljubav je nemjerljiva. 

Kolika je Božja dobrota i vjernost izrekao je pisac psalma sljedećim riječima: "Do neba je, 
Jahve, dobrota tvoja, do oblaka vjernost tvoja." (Ps 36,6). Kako nebo nije mjerljivo ni dobrota i 
vjernost Božja nisu mjerljivi. Vjernost je osobina koju treba imati svatko od nas. Tu osobinu ima 
naš Bog. Kada učinimo neki grijeh i ako se pokajemo - vjeran je Bog i oprostit će nam svaki grijeh. 
Svaki grijeh za koji tražimo oprost biti će nam oprošten. Nema tako velikog ili teškog grijeha koji 
Bog ne može oprostiti. To nam potvrđuju i sljedeće riječi: "Ako priznajemo svoje grijehe, vjeran je 
on i pravedan: oprostit će nam grijehe i očistiti nas od svake nepravednosti." (liv 1,9). 

Ako ste opterećeni nekim grijehom iznesite ga pred Boga. Ako ponekad odlutamo od Boga 
znajmo da nas on uvijek čeka da se vratimo. On je naš dobri Otac , voli i čeka svako svoje dijete da 
se vrati. Imamo obećanje da će nas sačuvati i ojačati: "Gospodin je vjeran i on će vas ojačati i 
sačuvati od Zloga." (2 Sol 3,3). 

Vjerujem da svi zajedno želimo biti vjerni Bogu i biti s Njim na Nebu. Vjernost zahtjeva 
neprestani napor i neumornu privrženost onome što smatramo vrijednim. Svjedoci smo nevjernosti 
u obiteljima, prijateljstvima, radnim mjestima, cjelokupnom društvu. I upravo zato što nije 
jednostavno biti vjeran, potrebna nam je pomoć Duha Svetoga. U Bibliji, posebice u psalmima, 
vjernost se često spominje kao Božja odlika. Od koljena do koljena tvoja je vjernost (Ps 119,90). 

Apostol Pavao o Božjoj vjernosti zapisa: "Ako ne budemo vjerni, on vjeran ostaje. Ta ne 
može sebe zanijekati." (2 Tim 2,13) Bog uvijek vjeran ostaje te nam daje mogućnost da iz njegove 
vjernosti i mi crpimo snagu za našu vlastitu. Upravo svjesna te veličine Božje vjernosti, jednom 
davno napisah ove riječi kojima ujedno i završavam svoje razmišljanje o ovom plodu Duha Svetoga 
moleći da rastemo u vjernosti. 

Kakva je osoba za koju kažemo da je vjerna? To je osoba koja je pouzdana, koja je 
privržena, koja je odana Bogu, ljudima i sebi. Neće zanijekati Boga, drži do svojih obećanja. U 
bračnim odnosima to je osoba koja je vjerna svojem supružniku, to je osoba koja neće iznevjeriti 
svoja obećanja bračnom drugu o vjernosti i poštovanju. 

Bilo koji događaj, koliko god nevažan izgledao, može biti nešto vrlo drago Bogu, te samim 
time dobiti na vrijednosti. Istinsku, stvarnu i vječnu vrijednost ima samo ono što je ugodno Bogu. 
Velike prigode za služenje Bogu rijetke su; no, zato su brojne one sitne; 'tko bude vjeran u 
malenkostima’, kaže nam Spasitelj, bit će 'postavljen nad mnogima’. Dakle, 'sve čini u ime’ Božje, i 
sve će biti dobro učinjeno. 'Bilo da jedeš ili piješ', bilo da spavaš, razonođuješ se, ili okrećeš ražanj, 
budeš li znala dobro voditi svoje poslove, steći ćeš veliku milost kod Boga, čineći te stvari jer Bog 
hoće da ih činiš. 

Iskazivanje ljubavi prema Bog kroz brigu o malim stvarima iziskuje od nas pažnju, 
požrtvovnost i velikodušnost. Neka pojedinost, sama za sebe, može izgledati nevažnom. Sto je 
malo, malo je; ali onaj koji je vjeran u malim stvarima, on je velik. 

Vjernost u ljubavi prema Bogu je ta koja male stvari čini vrijednima. Kada ne bi bilo te 
ljubavi, briga o malim stvarima ne bi imala smisla, postala bi opsjednutost ili licemjerje, kao briga o 
davanju desetine od metvice, komorača i kima - što su činili farizeji - dok su zanemarivali ono 
najvažnije u zakonu: pravednost, milosrđe i vjernost. Premda ono što mi možemo ponuditi kao naš 
milodar izgleda malo, poput milodara one siromašne udovice, ono poprima veliku vrijednost ako ga 
stavimo na oltar i ujedinimo s onime što Gospodin Isus od sebe daruje Ocu. Tada, naš skromni dar, 
koji je sam po sebi beznačajan, poput malenog novčanog dara siromašne udovice, postaje 
prihvatljiv u Božjim očima, zbog svog jedinstva s Isusovim darom. U svim prilikama, mala djela 

koja se čine na radnom mjestu, pri učenju ili u odnosu s drugim ljudima sačinjavahu krunu dobrog 
djelovanja koje bi bez brige o tim pojedinostima bilo nepotpuno. 

Jedan od najjasnijih znakova koji nam govori da smo krenuli putem mlakosti je 
obezvrjeđivanje pojedinosti u životu milosti, pojedinosti na poslu, u malim ali konkretnim djelima 
milosrđa. Tim putem, na kraju će doći do zanemarivanja i velikih stvari. 

Gospodin nije ravnodušan prema ljubavi koja se iskazuje brigom o pojedinostima. Nije 
ravnodušan, na primjer, kada ga pri ulasku u crkvu ili prolazeći pored nje, najprije odemo 
pozdraviti; nije ravnodušan prema naporu da na vrijeme stignemo na svetu misu ili da stignemo 
koju minutu prije, što je još bolje; nije ravnodušan kada pravilno kleknemo pred njime u 
svetohraništu, niti na naše držanje i sabranost koju nastojimo održati u njegovoj prisutnosti... 

Da bismo živjeli u milosti i svakoga dana bili tankoćutniji i hrabriji, potrebno je računati i na 
najmanje sitnice i pojedinosti svakodnevnog suživota. Sve je to svima nama nadohvat ruke... Kao 
što je to slučaj sa svim krjepostima. Obraćamo li pozornost na pojedinosti i male stvari, živjet ćemo 
ispunjajući dobrotom svaki dan, i znat ćemo svakom trenutku podariti vrijednost vječnosti. Stoga, 
da bismo u tome uspjeli, molimo često Marijinu pomoć. Govorimo joj: Sveta Marijo, Majko Božja, 
moli za nas... sada, u svim svakodnevnim i malim trenutcima našega života. 

Sv. Ljudevit Montfortski primjenjujući ovu evanđeosku mudrost u malim stvarima na 
duhovnost križa nenadmašno poručuje: „Ali nije dovoljno trpjeti; đavao i svijet imaju također svoje 

mučenike; moramo trpjeti i svoj križ nositi hodajući stopama Kristovim. Neka me slijedi (usp. Mt 

16, 24), tj. neka nosi križ kako ga je nosio Isus; i zato evo pravila koja treba opsluživati. 
Upotrijebi male križeve još više nego velike. Bog ne gleda toliko na trpljenje, koliko na vrstu 
trpljenja i način kako trpimo. Trpjeti mnogo i loše znači trpjeti poput prokletnika; trpjeti mnogo i 
hrabro, ali za zlu stvar, znači biti mučenikom sotone; trpjeti malo ili mnogo, ali za Boga, znači 
trpjeti poput sveca. Ako možemo birati križeve, tada birajmo naročito malene i skrivene, i ako su uz 
njih u isti čas vidljivi i veliki križevi. Ohola narav može tražiti napadne i velike križeve, dapače ih 
zahtijevati, izabrati i obujmiti, ali izabirati samo malene i skrivene križeve i nositi ih radosno može 
biti samo po djelu velike milosti i u velikoj vjernosti Bogu. 

Radite, dakle, poput trgovaca pred svojom blagajnom: upotrijebite sve, nemojte izgubiti ni 
najmanji komadić pravoga križa, makar daje samo ubod muhe i igle, ili ma kakva neugodnost od 
vašega susjeda, mala uvreda ili prjezir, mali gubitak ma i jedne kune, kakav maleni duševni nemir 
ili mala bol nekog uda, ili tjelesna nezgoda itd. Nastojte poput trgovca u dućanu iz svega crpsti 
korist, pa ćete brzo biti bogati u Bogu, kao onaj trgovac novcem, jer je skupljao kunu po kunu u 
svoju blagajnu. U svakoj i najmanjoj protivštini koja vas zadesi, recite: „Hvaljen budi Bog! Bože 
moj, hvala ti.” Tada onaj križ, koji hoćete steći, sakrijete u Božjem sjećanju koje je kao vaša 
blagajna i ne mislite više na nj, osim da kažete: „Tebi, Bože moj, neka bude hvala!” ili : “Hvala ti, 
Gospodine, ili budi mi milosrdan!”“ (PPK 49). 


Razmisli! Jeste li vi vjerni? Kome trebamo biti najviše vjerni, Bogu, sebi, drugima? Što je s 
mojom vjernošću u malim stvarima? 

Jednostavnost 

Jednostavni ljudi gledaju da njihov uobičajen način djelovanja - njihov govor, način na koji 
se odijevaju, način na koji se ponašaju - bude u skladu s njihovim stvarnim uvjerenjima, i 
nakanama; oni su onakvi kakvi nam se čine. 


Pravila za nošenje križa možemo pronaći u Pismu prijateljima križa, a mi ćemo ovdje naglasiti ona po koja najbolje 
odražavaju praktičnu mudrost nasljedovanja Krista po križu kako je to činio i naučavao svetac. 

Krepost jednostavnosti znak je iskrenosti, autentičnosti osobe, a nešto je autentično kada je 
kršćanski i ljudski ispravno. Drugim riječima, jednostavnost traži da čovjek ima čistu savjest, jasnu 
svijest i čestitu volju. 

S praktične točke gledišta, dobru predodžbu jednostavnosti dobit ćemo ako tu krepost 
usporedimo s njoj oprečnim porocima. Iznutra se može lako izgubiti iz vida što je čovjekov pravi 
cilj i postati osoba kompliciranih i neiskrenih misli i želja. Jednako tako, osoba koja vrlo dobro zna 
što je smisao života može se ipak izražavati na dvoličan način. Takva će se osoba izražavati, 
postupati, govoriti, odijevati se, cjepidlačiti, biti sarkastična i licemjerna na prikriven, kompliciran i 
zbunjujući način. To su neki od poroka koji predstavljaju suprotnost ove kreposti, ah postoji i jedan 
porok koji se može pripisati pretjeranoj jednostavnosti, to je naivnost. Prava je stvar imati iskren i 
transparentan stav prema drugim ljudima i prema Bogu. 

Ovdje se bavimo vrlinom koja ima važan utjecaj na razvijanje čovjekove nutrine. No ona 
nema veze samo s intimom; ona na osobit način ima veze s cjelokupnim skladom između načina na 
koji se netko ponaša i onoga što on osjeća u svojemu srcu. Jednostavnost je suprotnost dvoličnosti 
koja se svodi na to da čovjek misli jedno, a radi drugo, zbog čega njegovo izvanjsko ponašanje 
proturječi njegovu stvarnomu stavu. Očito je, stoga, da je ova vrlina tijesno povezana s vrlinama 
poniznosti i iskrenosti. 

Isus šalje Dvanaestoricu po cijelom Izraelu da objave kako se »približilo kraljevstvo 
nebesko«, daje već veoma blizu. Učitelj im daje veoma precizne savjete o onome što im je govoriti 
i činiti, te im govori o nevoljama koje će pretrpjeti. Tako čitamo u Evanđelju današnje mise: »Evo, 
ja vas šaljem kao ovce među vukove. Budite dakle mudri kao zmije, a bezazleni kao golubovi!« 
Moraju biti oprezni i ne dati se prevariti od zla, prepoznati vukove prerušene u jaganjce, razlikovati 
lažne od pravih proroka, ne propustiti ni jednu jedinu prigodu da naviještaju evanđelje i čine dobro. 
U isto vrijeme moraju biti jednostavni jer samo takav može pridobiti srca svih. Bez jednostavnosti 
razboritost se lako pretvori u lukavost. 

Mi, kršćani, svijetom moramo ići oslonjeni na ove dvije krjeposti koje se međusobno jačaju 
i nadopunjuju. Jednostavnost uključuje ispravnu nakanu, jakost i dosljedno ponašanje. Razboritost u 
svakoj prigodi upućuje na najprikladnija sredstva za ostvarenje našega cilja. Sveti nas Augustin 
poučava daje razboritost »ljubav koja razlučuje ono što nam pomaže da idemo k Bogu od onoga što 
ometa«. Ta nam krjepost omogućava da objektivno spoznamo pravu narav stvari, dakle ono što se 
odnosi na njihovu konačnu svrhu; da sa sigurnošću sudimo kojim putem trebamo ići te da se 
ponašamo u skladu s tim. 

Jednostavnost nas potiče da se ispravimo ako pogriješimo ih ako se pojave nove datosti koji 
utječu na prethodni plan, odnosno na rješenje nekog problema. U nadnaravnom životu 
jednostavnost, tako bliska poniznosti, potiče nas da tijekom života često molimo oprost od drugih, 
ta mnogo je slabosti i grijeha koje počinimo. 

Tko želi živjeti kao kršćanin nužno treba težiti živjeti u jednostavnosti i to postaje njegov 
temeljni odnos prema Bogu kao i svjedočanstvo autentičnog kršćanskoga života. 

Isus više pita na slikovit način prikazuje temeljni nauk o našem sinovskom odnosu prema 
Bogu. Bog je naš Otac i mi smo njegova djeca. Naše se ponašanje može svesti na znati kako 
ostvariti, pretočiti u djela, odnos što ga ima dobar sin s dobrim ocem. Duh božanskog sinovstva 
podrazumijeva osjećaj ovisnosti o nebeskom Ocu i prepuštanje, s puno pouzdanja, njegovoj 
dobrohotnoj providnosti, kao što dijete ima povjerenje u svog oca. To, nadalje, podrazumijeva 
ponizno priznanje da sami ne možemo učiniti ništa. To uključuje jednostavnost i iskrenost koje nas 
potiču da se pokažemo onakvima kakvi uistinu jesmo. 

Jednostavnost je jedan od glavnih pokazatelja duhovnog djetinjstva. Ona je plod sljedećeg 
stava: biti praznih ruku pred Bogom, kao dijete koje se pouzdaje u oca o kojemu ovisi. Pred Bogom 
ne možemo hiniti ih prikrivati nedostatke i grješke koje smo počinili. Trebamo biti jednostavni, 
otvoriti dušu Bogu i osobnom duhovnom vodstvu, reći što je dobro, što je loše i što je dvojbeno u 
našem životu. 

Bit ćemo jednostavni ako sačuvamo ispravnu nakanu u ljubavi prema Gospodinu. Ta je 
nakana ovo: snažnom i odlučnom voljom uvijek i u svemu tražiti Božje dobro i dobro duša. Ako 

traži Boga, duša se u sebi ne zapliće niti uzaludno komplicira stvari, ne traži ništa izvanredno, čini 
ono što mora i brine se da to učini dobro, uvijek svjesna Božje prisutnosti. Duša govori jasno, ne 
izražava se poluistinama, ne muči se stalno misleći što je rekla a što nije. Nije naivna, ali ni 
sumnjičava. 

Razmisli! Jeste li jednostavni kao osobe i kao vjernici? Što je s mojom jednostavnošću u 
malim stvarima svakodnevnice? Što mi stvara veće poteškoće u jednostavnosti a što mi pomaže biti 
autentičnim? 


2.6. KREPOSTI POVEZANE SA JAKOŠĆU 

Jakost je moralna krepost koja u poteškoćama osigurava čvrstoću i postojanost u traganju za 
dobrom. Ona jača odluku da se čovjek opre napastima i svlada zapreke u moralnom životu. Krepost 
jakosti osposobljava ga da pobijedi strah, čak i smrt, i da se odvažno suoči s iskušenjima i 
progonstvima. Ona daje hrabrost da se čovjek odrekne i žrtvuje vlastiti život, da bi obranio 
pravednu stvar. »Gospodin je moja snaga i pjesma« (Ps 118,14). »U svijetu imate muku, ali hrabri 
budite - ja sam pobijedio svijet!« (Iv 16,33). 

Uz krepost jakosti se vežu još druge kreposti. Dvije koje nam pomažu da činimo teške stvari, 
a to su: velikodušnost i darežljivost, a dvije koje nam pomažu da dobro trpimo: strpljivost i 
ustrajnost. Prema svjedočanstvu sv. Tome, one su u isto vrijeme i integralni i pripadni dijelovi 
kreposti jakosti. 

Velikodušnost 

Velikodušnost, koju još zovu i veledušnošću ili plemenitošću karaktera, je uzvišena i 
plemenita krepost za poduzimanje velikih stvari za Boga i bližnjega. Tako se ona razlikuje od 
ambicije, koja je naprotiv po biti sebična i koja ide za tim da se uzdigne nad druge autoritetom ili 
častima. Nesebičnost je oznaka kojom se razlikuje velikodušnost od ambicije: ona ide dakle za tim 
da služi drugima. 

Velikodušnost dakle pretpostavlja plemenitu dušu koja ima uzvišeni ideal i plemenite ideje. 
Pretpostavlja jaku dušu koja znade založiti svoj život u sklad sa svojim uvjerenjem. 

Ona se očituje ne samo u plemenitim osjećajima nego i u plemenitim djelima i to u svim 
staležima: među vojnicima se očituje u junačkim djelima, među građanima u velikim reformama ili 
u velikim industrijskim, trgovačkim i drugim pothvatima. U nadnaravnom redu ona se očituje 
visokim idealom savršenosti za kojim čovjek neprestano ide, nadalje junačkim naporom da 
nadvlada sam sebe i čini još bolje nego obično, da tako stekne postojane kreposti; da se vježba u 
apostolatu u svim njegovim oblicima, da poduzima i razvija poslove. I sve to poduzima čovjek bez 
nekog straha da će time izložiti opasnosti svoju sreću, zdravlje, dobar glas pa i sam život. 

Protivna velikodušnosti je malodušnost koja zbog pretjeranog straha od neuspjeha, oklijeva i 
ostaje neaktivna. Da bi izbjegao velike pogreške, takav čovjek u stvari čini najveću nespretnost; 
takav ne radi ništa ili skoro ništa i tako gubi i rasipa vrijeme. Jasno je da je da ako želimo postići 
neki cilj bolje izložiti se nekim neugodnostima, nego ostati neaktivan. 

Isus se nalazi u hramu. Oko Njega se skupio silan svijet. Ljudi su željni zdrave nauke. Isus 
to znade jer kao Bog vidi i najskrovitije misli u srcima. Sjeo je na učiteljsku stolicu i poučavao. 

Za vrijeme ovoga svetoga posla desio se nemili prizor. »Književnici i farizeji dovedu ženu 
uhvaćenu u preljubu i postavivši je na sredinu, kažu mu: Učitelju, ova je žena upravo sada uhvaćena 
u preljubu. Moj sije nam je zapovjedio u zakonu da takve kamenujemo. A što ti kažeš? A to su 
govorili kušajući ga da bi ga mogli optužiti. A Isus je, sagnuvši se, pisao prstom po zemlji. A kad su 
ga jednako pitali, uspravi se i reče im: Koji je među vama bez grijeha neka prvi baci kamen na nju. I 
opet se sagnuo i pisao po zemlji. A čuvši to, izlazili su jedan za drugim počevši od starješina, i 
ostane Isus sam i žena stojeći na sredini. Uspravivši se Isus joj reče: Ženo, gdje su tvoji tužitelji? 

Nitko te ne osudi? Ona reče: Nitko, Gospodine! A Isus reče: Ni ja te neću osuditi. Idi, i odsad ne 
griješi više!« (Iv 8,1-11). 

Žena je učinila što se činiti ne smije. Kad ne bi bilo druge kazne za grijehe, sama grižnja 
savjesti je u mnogo slučajeva vrlo teška kazna. Međutim, ovdje se uz grižnju savjesti nalaze kao 
svjedoci književnici i farizeji, obrazovani ljudi, predstavnici vlasti i zakona. Vode je javno po 
ulicama, a radoznala se svjetina kupi i pita što se dogodilo. Kad su saznali za grijeh, padale su 
krupne i zlobne primjedbe. Da bude sramota za ženu veća, vode je baš onim ulicama koje su 
najprometnije. Vode je u hram, na sveto mjesto, da sudskoj raspravi prisustvuje što više ljudi. Isus 
se ogledao i opazio kako zlobni tužitelji svoju žrtvu vode ravno k Njemu. 

Isus se nalazi u nezavidnom položaju. Ali je po srijedi i zloba tužitelja. Ako Isus ženu ne 
osudi, ozloglasit će ga pred narodom da nije Božji poslanik kad ne poštuje Mojsijev zakon koji 
nalaže kamenovanje žene kojoj se dokaže preljub. Ako je osudi, optužit će Njega; kakav je to novi 
veliki Učitelj koji nema smilovanja za ljudske slabosti. Što će Isus? Pozvali su se na Njega kao suca 
pa će sud i izreći. Koji je među vama bez grijeha neka prvi baci kamen na nju. Drugim riječima; 
kako se vi usuđujete tražiti kaznu za ženu zbog grijeha u kojem ste vi sami jednaki i veći grešnici? 

Sv. Augustin veli: »To je glas dvolične pravednosti. Grešnica neka se kazni, ali neka je ne 
kazni grešnik. Neka se zakon izvršuje, ali neka ga ne izvrše oni koji ga prestupaju«. Isusovo pitanje 
je iznenadilo farizeje i književnike. Pobojali se da ne bi Isus otkrio njihove grijehe i javno ih 
osramotio kako su oni osramotili jadnu ženu, pa su brzo jedan za drugim nestali iz hrama. Tužitelja 
je nestalo. Okrivljenica sa strahom i trepetom očekuje smrtnu osudu. Mjesto osude čuje blage riječi: 
»Idi, i odsad ne griješi više«. Veličanstveni prizor Isusove velikodušnosti! 

Velikodušan je onaj čovjek koji se daje na mučne stvari, ili iz ljubavi prema Bogu ide u 
susret velikim protivštinama. Velikodušan se čovjek ne da zastrašiti poteškoćama, ni zavesti 
obećanjima, ni ustuknuti pod prijetnjama, ni pokolebati krivim sudovima, ni zaplašiti progonstvom. 
Velikodušan čovjek ne gaji nikakve mržnje prema neprijateljima, nego ih, štoviše, uljudno susreće. 
I u najvećim poteškoćama ostaje vedra duha. 

Zar nije velikodušna majka u obitelji koja doživljava svakom koraku nerazumijevanje, 
uvrede i poniženja i od gruboga muža i od surove djece, a ona preko svega mirno prelazi i žrtvuje se 
dalje iz ljubavi prema njima i obitelji. 

Zar nije velikodušno dijete koje se muči da pomogne starim i nemoćnim roditeljima. Zar 
nije lijepa i svake hvale dostojna velikodušnost ostati vjeran Bogu i obvezama Crkve unatoč prezira 
i uvreda. Zar nisu velikodušne bolničarke po bolnicama koje se godinama i godinama žrtvuju za 
bolesnike. Na svijetu je bilo uvijek velikodušnih ljudi. Ima ih i danas. Što su vremena teža, ona 
traže više velikodušnih ljudi. Sjetimo se: Kakvom mjerom mjerimo drugima, takvom će se i nama 
vraćati. Velikodušno posuđujemo, pa će nam se velikodušno i vraćati. 

Velikodušan je bio naš Spasitelj Isus Krist koji se dao i na križ razapeti za naše dobro. 
Velikodušni su bili svi sveci redom, svaki u svom zvanju. Jedni su bih velikodušni u njegovanju 
bolesnika. Drugi u dijeljenju pomoći siromasima. Treći u neumornom propovijedanju Božje nauke. 
Četvrti u poučavanju djece. Ima velikodušnih domoljuba, učenjaka, vojnika. Velikodušnost je česta 
krepost kod roditelja. Roditelji idu tako daleko u velikodušnosti, da ne prezaju ni pred kakvim 
žrtvama kad se radi o dobru njihove djece. 

Ali ima ijedna ružna mana koja se protivi velikodušnosti, a zove se drzovitost. Drzovitošću 
griješe oni ljudi koji svojevoljno poduzimaju nešto za što nisu sposobni. Drzovitost izvire iz 
oholosti ili ludosti. Isus je odvraćao suvremene vjernike od drzovitosti, kad im je govorio o gradnji 
kule za koju graditelj nema novaca, i kad je govorio o ratu protiv jačega neprijatelja: »Koji od vas, 
kad hoće da gradi kulu, ne sjedne najprije i ne proračuna troškove, ima li da dovrši, da mu se ne bi, 
kad postavi temelj i ne uzmogne dovršiti, svi koji gledaju, stali rugati govoreći: Ovaj čovjek poče 
graditi, a ne može dovršiti. Ih koji kralj, kad pođe da se zarati s drugim kraljem, ne sjedne najprije i 
ne promisli može li s deset tisuća ići u susret onomu koji ide na njega s dvadeset tisuća? Ako li ne 
može, poslat će poslanike, dok je onaj još daleko, i zamolit će da se pomire« (Lk 14,28-32). 

Bila bi luda drzovitost bez dovoljnih sredstava započeti graditi kulu pa nasred posla 
prekinuti gradnju. Svi bi pametni ljudi s ogorčenjem pitali: Gdje mu je bila pamet da se dao na 

301 



gradnju, a nema sredstava za dovršenje. Luda je drzovitost dizati se na jačega od sebe, jer je jasno 
da će slabiji stradati. Bila bi luda drzovitost kad bi žena tražila od muža skupocjena odijela ili 
dragocjeni nakit, a muž privređuje jedva toliko da se veže kraj s krajem. Bila bi luda drzovitost kad 
bi muž od žene tražio da ga hrani na izbor jelima, a žena smogne jedva za najnužnije. Luda je 
drzovitost ići se kupati u duboku vodu, a ne znati plivati. Luda je drzovitost sa strane ljudi koji 
svemu prigovaraju, sve ruše što drugi grade, ni s čim nisu zadovoljni, a sami ne znače baš ništa ni u 
kom pogledu. 

Međutim, i ohole je drzovitosti pun svijet. Čovjek se snebiva koliko ima ljudi bez naobrazbe 
i odgoja, a guraju se na visoke položaje i žele biti mjerodavni u svim pitanjima javnoga života. 

Ni najednom polju ne nastupaju ljudi tako sigurno kao u pitanjima vjere i ćudoređa. U ovim 
pitanjima svaki hoće biti nepogrešiv i stvarati svoj zasebni vjerski nazor, a baš u vjerskim pitanjima 
vlada strahovito neznanje. 

Razmisli! Jesam li velikodušan u mome životu kada dođem u priliku da se treba založiti za 
dobro? Koje su poteškoće na koje nailazim na tom putu? Što mi najviše više pomaže i potiče me na 
velikodušnost? 

Darežljivost 

Darežljivost je kršćanska krepost kojom vjernik uređuje svoj odnos prema materijalnim 
stvarima na poseban način prema bogatstvu. Darežljivost vodi vjernika prema tome da bude ne 
navezan na materijalno, te koristi svoje bogatstvo za dobro bližnjih. Slična je samilosti i davanju 
milostinje ali dok je kod ovih naglasak na milosrđu darežljivosti se više odnosi na nutarnju slobodu 
od novca i bogatstva. Vjernik koji posjeduje bogatstvo često čini velik djela za dobro drugih ljudi, 
često izdašno pomažu siromasima, grade ili potpomažu ili gradi ustanove za pomoć potrebnima. 
Dok su svi vjernici dužni u skladu sa svojim mogućnostima davati milostinju, posebno u krajnjoj 
potrebi siromaha, na primjer gladi, pa i od vlastitoga potrebnoga, darežljivost je krepost imućniji i 
bogatijih koji obilno pomažu bližnjeg u potrebi. 

Strpljivost 

Strpljivost je kršćanska krepost po kojoj na evanđeoski način podnosimo, iz ljubavi prema 
Bogu i u sjedinjenju s Isusom Kristom, duhovna, fizička ili moralna trpljenja. Svi mi trpimo dosta 
da budemo sveti, samo ako to znamo činiti dobro i iz nadnaravnih motiva vođeni vjerom. No mnogi 
trpe, a pri tom se samo tuže, mrmljaju, a katkada čak i proklinju sebe, bližnjega pa i samu Božju 
Providnost. Drugi opet trpe iz oholosti ili gramzljivosti i tako gube plodove svoje strpljivosti. Pravi 
i ispravni motiv koji nas mora nadahnjivati je taj da se podvrgnemo volji Božjoj i da nas u tom 
pomogne nada u vječnu nagradu koja će okruniti našu strpljivost. 

Ali najveći je poticaj razmišljanje o Isusu koji je trpio i koji je umro za nas. Ako je On sama 
nevinost tako odvažno izdržao tolike fizičke i moralne poteškoće i to iz ljubavi prema nama, da nas 
otkupi i posveti, nije li pravo da i mi, koji smo krivci i koji smo sami svojim grijesima prouzročili ta 
trpljenja, pristanemo da trpimo s njime i s istim nakanama kao i on, da radimo zajedno s njime na 
djelu našeg očišćenja i našeg posvećenja i da imamo udjela u njegovoj slavi nakon što smo imah u 
njegovim trpljenjima? Plemenite i odvažne duše k tomu svemu nadodavaju i još motiv apostolata: 
one trpe da tako nadopune muku Spasitelja Isusa i da tako rade na spašavanju duša. Tu je eto tajna 
herojske strpljivosti svetaca i njihove ljubavi prema križu. 

Stupnjevi strpljivosti odgovaraju trima stupnjevima duhovnog života: 

Iz početka čovjek prihvaća trpljenje kao da dolazi od Boga, bez mrmljanja i protivljenja, a 
podržava ga i nada u nebeska dobra. Takav čovjek prihvaća trpljenje, da nadoknadi za svoje grijehe 
i pogreške i da očisti svoje srce, da umrtvi svoja zla nagnuća, posebno žalost i malodušnost. Takav 
prihvaća trpljenje iako se tome protivi sjetilna narav, a ako moli Boga da se od njega udalji kalež 
trpljenja nadodaje, usprkos svega, da se podlaže Božanskoj svetoj volji. 

Na drugom stupnju čovjek prihvaća trpljenje žarko i odlučno, u jedinstvu s Isusom Kristom i 
da se uskladi još više s tom Božanskom Glavom. Takav rado s njime prolazi njegov mučni put 
kojim je on išao od kolijevke do Kalvarije, divi mu se, hvali ga i ljubi u svim njegovim žalosnim 
etapama i stanjima koja je prošao. Takav ga hvali,ljubi ga i divi mu se zbog njegova siromaštva na 
koje je bio osuđen od svoga ulaska u svijet, zbog njegove strpljivosti u prostim jaslicama koje mu 
služe mjesto kolijevke, gdje još teže podnosi nezahvalnost ljudi nego li studen godišnjeg doba. 
Takav ga ljubi radi trpljenja progonstva. Divi se teškim poslovima za vrijeme skrovitog života. 
Naporu, umoru i poniženjima u javnom životu. 

A posebno se divi, ljubi i hvali fizička i moralna trpljenja za vrijeme njegove duge i strašne 
muke. Prožet tom mišlju, "Jer Krist je trpio u tijelu i vi se prožmite istom misli" (1 Pt 4,1), čovjek se 
osjeća odvažnije u poteškoćama i u žalosti. On se s ljubavlju odnosi prema križu, kraj Isusa i iz 
ljubavi prema Njemu: "Zajedno s Kristom raspet na križ" (Gal 2,19). A kad takav čovjek još trpi, 
motri Njega i čuje gdje mu govori: "Blaženi žalosni... blaženi oni koji trpe progonstvo radi 
pravde... " A nada da će s njim u nebu dijeliti njegovu slavu čini te križeve, koje podnosi s njime, 
još podnošljivijima: "Ako pak s njime trpimo, s njime ćemo se i proslaviti“ (Rim 8,17). 

Tako vjernik može doći do toga da kao i sv. Pavao, da se veseli svojim poteškoćama i 
trpljenjima, dobro znajući da trpjeti s Kristom znači Krista tješiti i nadopunjavati njegovu muku, da 
to znači savršenije ga ljubiti na zemlji i pripravljati se na buduće uživanje njegove vječne ljubavi u 
vječnosti: „Rado ću se hvaliti slabostima svojim, da se nastani u meni jakost Kristova“(2 Kor 
12,9)... “obilna je moja radost pored sve nevolje naše“ (2 Kor 7,4). 

Kako duša duhovno raste to je vodi i na treće stupanja, k želji i ljubavi za trpljenjem za Boga, 
kojega želimo time proslaviti i za duše, za čije posvećenje takvi hoće raditi. Takav stupanj odgovara 
uznapredovanima, a posebno apostolskim dušama, redovnicima, svećenicima pa i izabranim 
dušama. To je upravo onakva stanje kakvu je imao i naš Spasitelj kada seje prikazao Ocu kao žrtva 
već od prvog ulaska u svijet i koju je izrazio svoju želju da bude kršten žalosnim krštenjem svoje 
muke (usp. Lk 12.50 ). 

Iz ljubavi prema njemu i da mu naliče što više, savršene duše ulaze u njegove osjećaje: “jer, 
veli sv. Ignacije, kao što svjetski ljudi, koji su navezani uz zemaljske stvari, vole i traže s mnogo 
gorljivosti časti, dobar glas i ugled među ljudima, ... isto tako i oni, koji napreduju na duhovnom 
putu i koji ozbiljno slijede Isusa Krista, vole i žarko žele sve ono što je u protivnosti sa svjetskim 
duhom... tako da bi oni htjeli, ako bi to bilo moguće bez uvrede Boga i sablazni bližnjega, trpjeti 
uvrede, lažna svjedočanstva i nepravde, htjeli bi da ih drugi gledaju i smatraju za luđake, a da ipak 
oni za to nisu dali nikakav povod, oni samo žele da na neki način postanu slični Isusu Kristu... da ga 
s pomoću njegove milosti pokušaju nasljedovati, koliko je god moguće, i da ga slijede u svemu, jer 
je on pravi put koji vodi ljude u život“. ( Kons. IV) 

Očito je da samo ljubav prema Bogu i raspetom Spasitelju može u nama pobuditi takvu ljubav 
prema križevima i poniženjima. 

Može se rasti još dalje pa se prikazati Bogu kao žrtva i pozitivno tražiti od njega posebna 
trpljenja, bilo da time želimo postići neko posebno dobro? Sigurno je daje bilo svetaca koji su to 
radili kao i to da i danas ima odvažnih i junačkih duša koje su sklone da to čine. Ali općenito 
govoreći ne mogu se ovakve molbe razborito preporučiti ni savjetovati: “takva je molba vrlo blizu 
iluziji i često je nadahnjuje nepromišljena odvažnost, koja dolazi od preuzetnosti“. O. de Smedt 
veli: “Čovjek te molbe upravlja Bogu u časovima veće osjećajne gorljivosti i nakon što je jedanput 
prošlo vrijeme te gorljivosti i posebnog raspoloženja tada se osjeća vrlo slabim ispuniti te junačke 
čine podložnosti i prihvatiti što je tako energično htio i želio u mašti. Odatle onda vrlo velike 
napasti za gubitak ustrajnosti ili što više i mrmljanje protiv božanske Providnosti... a tu je onda i 
izvor mnogih briga i poteškoća za duhovne vođe takvih duša“. 

Ne treba dakle tražiti od samoga sebe trpljenja ili posebna kušnje. Ako čovjek osjeća sklonost 
prema tome, onda će tražiti savjet od razboritog duhovnog vođe i ne će ništa učiniti bez njegova 
odobrenja. 

Sveto Pismo tvrdi: »U strpljivosti svojoj spasit ćete duše svoje« (Lk 19,21). A narodna 
poslovica kaže: »Strpljiv, spašen«. Strpljiv je onaj čovjek koji iz ljubavi prema Bogu u miru 

podnosi bolesti i druge životne neprilike, vedro snosi tjelesne boli i duševne muke. Među vanjske ili 
tjelesne boli ubrajamo razne bolesti kojih je uvijek bilo među ljudima i bit će ih dok bude ljudi na 
svijetu. Liječnička nauka lijepo napreduje i ima velikih zasluga za suzbijanje bolesti. Uza sve to 
treba mnogo strpljivosti i kod onih koji su bolesni i kod onih koji dvore bolesnike. 

Duševne su muke ogovaranja i klevete kojima se čovjeku narušava dobar glas. Poštena, 
vrijedna i plemenita čovjeka oklevetali su opaki jezici daje lopov, pijanac, skitnica, nevjeran ženi. 
To su strašne duševne rane. Bole i ne zacjeljuju kroz čitav život. Ogorčuju čovjeku svaki zalogaj što 
ga jede. Ne daju mira ni po danu ni po noći. Duševne su muke razne predrasude s kojima nas ljudi 
susreću. Bez ikakva razloga nas sumnjiče, podvaljuju nam zlo o kom nismo ni slutili. Duševne su 
muke napasti koje izviru iz samoga čovjeka, ili dolaze od opakih ljudi, ili nas njima muči nečisti 
duh. Dešavaju se bezbrojne uvrede kojima ljudi jedan drugome ogorčuju život. Sve to treba mirno 
snositi do volje Božje! 

Velika je krepost strpljivosti kad se čovjek toliko svladava da ne pokazuje nikakva znaka 
uzrujanosti. Još je veća strpljivost kad je čovjek tako miran da ne dopusti ni unutrašnjega 
uzbuđenja. A vrhunac je strpljivosti kad čovjek rado trpi, štoviše, i želi da ima što trpjeti. Sv. Pavao 
piše Korinćanima: »Obilna je moja radost pokraj sve nevolje naše« (2 Kor 7,4). Sv. Terezija je 
običavala govoriti: »Gospodine, daj mi ili trpjeti ih umrijeti«. 

Sve patnje što nas u životu stižu Bog pripušta ili kao pokoru za grijehe, ili kao kušnju da vidi 
hoćemo li ustrajati u vjernosti. Ako nas savjest prekorava radi zla što smo ga učinili, onda snosimo 
strpljivo Bogu za ljubav životne patnje, da tako dademo Bogu zadovoljštinu za naše grijehe. Za 
svako se učinjeno zlo mora dati Bogu zadovoljština trpljenjem ili na ovom ili na drugom svijetu. 
Bolje je trpjeti ovdje nego na drugom svijetu, jer su muke ovoga života neprispodobivo lakše od 
onih na drugom svijetu. Ako su životne patnje kušnja, i tada ih treba strpljivo snositi i izdržati 
kušnju. Nakon izdržane kušnje slijedi nagrada. U trpljenju ne klonimo duhom, jer Bog ne pripušta 
veće patnje nego ih čovjek može podnijeti. »Vjeran je Bog koji vas neće pustiti da budete kušani 
više nego što možete podnijeti« (1 Kor 10, 13). 

U patnjama neka nam bude utjeha da Bog onima koji ga ljube sve obraća na dobro. Kad su 
braća prodala Josipa u Egipat, bilo je to za Josipa strašno zlo. Međutim, Bog je podigao Josipa za 
upravitelja čitavog Egipta. Konačno su došla i njegova braća k njemu po žito da ne pomru od glada. 
Tada im je Josip rekao: »Vi ste o meni zlo mislili, ali je Bog sve okrenuo u dobro« (Post 50,20). 

Patnje su i znak velike Božje ljubavi. Anđeo je rekao Tobiji: »Budući da si drag Bogu, bilo 
je nužno, da te kuša«. A sv. Pavao piše: »Valja nam skroz mnoge nevolje ući u kraljevstvo Božje« 
(Dj 10,42). 

Svaki čovjek ima svoj križ. Svaki od nas misli daje njegov križ najteži jer ne vidimo u tuđu 
dušu. A kad bismo mogli zaviriti u tuđe srce, vidjeli bismo daje njegov križ jednak, ako ne i teži od 
našega. Zato lijepo kaže pobožni Toma Kempenac: »Hodi kud hoćeš. Išti što god hoćeš. I nećeš 
naći gore puta uzvišenijega, ni dolje puta pouzdanijega od puta svetog Križa. Okreni se gore, okreni 
se dolje; okreni se van, okreni se unutra, i ti ćeš svagdje naći križ. I svuda treba da budeš strpljiv 
ako hoćeš imati unutrašnji mir i zaslužiti vijenac vječne slave. Ako rado nosiš križ, nosit će i on 
tebe i privesti do žuđene svrhe gdje će biti kraj trpljenju«. 

Isus je rekao svojim učenicima, a preko njih kaže i svima nama: »Ako tko hoće za mnom da 
ide, neka se odreče samoga sebe, neka uzme križ svoj i neka slijedi mene« (Mt 16 24) »Tko ne 
uzme križa svoga i ne ide za mnom, nije mene dostojan« (Mt 10,38). Križevi naši su patnje naše 
koje treba strpljivo Bogu za ljubav trpjeti kroz cijeli život. 

Razloge koji mogu potaći na kršćansko strpljenje možemo sažeti ovako: suobličenje volji 
Božjoj koja bolje od nas zna što je prikladno; sjećanje na Muku Kristovu, potreban nadoknade za 
vlastite grijehe, potreba suradnje s Kristom za dobro duša; misao na vječnu sreću koja nas čeka na 
nebesima. 

A mogu se učiti porast u različitim stupnjevima strpljivosti: predanje bez prigovaranja i 
nestrpljenja; mir i vedrina pred poteškoćama; radosno prihvaćanje patnji; su trpljenje s Kristom i 
radost što se s njim i za njega nosi svoj križ. 

Razmisli! Jesam li strpljiv u protivštinama života? U čemu imam najviše problema pri tome? 
Molim li za strpljivost i vježbam li se u njoj? Vidim li plodove strpljivosti u mome duhovnom 
iskustvu ? 

Postojanost 

Postojanost u naporu i poslu sastoji se u borbi i u trpljenju do kraja, a da čovjek ne podlegne i 
odustane zbog umoru ili mlitavosti ili da ne izgubi volju za dobro. 

Iskustvo nam doista pokazuje da se nakon ponovnih napora čovjek umara dobro činiti i mrsko 
mu je da uvijek mora naprezati svoju volju. To lijepo opaža sv. Toma: „Dugo ustrajati u nekom 
teškom poslu traži i pretpostavlja posebnu poteškoću“. A ipak krepost nije čvrsta ako ona nije posve 
prihvaćena vremenom i u koliko nije učvršćena navikama koje su već duboko ukorijenjene. 

Ovaj osjećaj umornosti često je uzrok klonulosti i malodušnosti. Poteškoća koju čovjek osjeća 
kada se mora naprezati slabi energije volje i uzrokuje neku moralnu slabost ili klonulost. Tada 
ljubav za uživanjem i žalost što smo bih bez užitaka ponovno uzimaju maha i čovjek se ponovno 
prepusti da ga zanesu njegove zle sklonosti. 

Da se opremo toj slabosti treba prije svega imati na pameti da je ustrajnost dar Božji kojeg 
dobivamo molitvom. Moramo dakle taj dar uporno moliti u jedinstvu s Isusom, koji je bio postojan 
sve do smrti i po zagovoru Gospe, koju s pravom zovemo Djevicom vjernom. 

Treba nadalje obnavljati svoje uvjerenje o kratkoći ovoga života i beskonačne trajnosti vječne 
nagrade koja će kruniti naše uspjehe: ako nam je cijela vječnost na raspolaganju za odmaranje, onda 
se sasvim isplati ovo nekoliko napora i briga ovdje na zemlji. Ako kraj svega toga osjećamo da smo 
slabi i bijedni, to je onda zgoda da uporno tražimo milost ustrajnosti, čiju potrebu tako jako 
osjećamo, obnavljajući molitvu sv. Augustina: Daj mi Gospodine što zapovijedaš pa zapovijedaj što 
hoćeš!. 

Konačno se čovjek odvažno daje na posao s obnovljenim žarom, uzdajući se u milost 
svemogućega Boga i to unatoč malog prividnog uspjeha od svoga posla, imajući na pameti da Bog 
od nas traži napor, a ne toliko uspjehe. Ipak ne smijemo zaboraviti da je potreban katkada neki 
odmor, popuštanje i promjena: čovjek ne može dugo živjeti bez neke utjehe. Ustrajnost dakle ne 
isključuje opravdani odmor. Ništa ne radi, da bi bolje radio! Sve je u tome da se i taj odmor uzima 
u skladu s voljom Božjom, prema propisima dnevnoga reda i pametnog duhovnog vođe. 

U dobru je postojan ili ustrajan onaj čovjek koji nastavlja započeto dobro djelo i dovršuje ga 
koliko može. Postojan može biti čovjek u pojedinom dobrom djelu i u dobru uopće. Preporučuje se 
ustrajnost u svakom dobru i do konca života. To je prava kreposna ustrajnost, koja izvodi velika 
djela u životu na zemlji, a njom se stiče i blažen život u vječnosti. 

Ustrajnost je potrebna s čisto naravnoga gledišta, što koristi obitelji ako je majka započela 
spremati ručak, a nije ga svršila i donijela na stol? Ako je stala na pol puta, to je toliko kao da ga 
uopće nije ni spremala. Ako ručak nije sasvim dogotovljen, nije za jelo. Šteta za muku i namirnice 
koje su propale. Ako je seljak uzorao zemlju i posijao pšenicu, a nije je požeo nego je pustio neka 
propadne na polju, kakva korist od muke? 

U duhovnom pogledu je isto tako. U vrhunaravnom životu je jednako potrebna ustrajnost. 
Juda, izdajica Isusov, dobro je započeo. U početku je bio čestit. Postao je apostol. Čuvar zajedničke 
blagajne brinuo se za uzdržavanje Isusovo i čitavoga apostolskoga zbora. Kako je časno započeo, 
tako je trebao i nastaviti, pa bi postao svetac kao i ostali apostoli. Ostalo bi mu ime u povijesti 
kršćanstva slavno kao i drugih apostola. Međutim, on je s vremenom malo-pomalo krao iz 
zajedničke blagajne. Lakomost za novcem ga toliko zaslijepila daje i samoga Učitelja Isusa prodao 
za trideset srebrnika. A svršetak? Zdvajao je nad ružnim činom što gaje učinio, objesio se i tako 
postao samoubojica. Počeo je dobro, a nastavio i svršio zlo. što mu je koristilo daje započeo dobro, 
kad je nastavio i svršio zlo? Baš ništa! 

Kod sv. Pavla je bilo obratno. Započeo je zlo. Strašnom je mržnjom progonio kršćane. Ali se 
je taknut Božjom milošću obratio i pokajao. Postao je apostol. Mnogo je propovijedao. Proputovao 
je sav tada poznati svijet. Raznio je slavu imena Isusova više nego itko prije i poslije njega. 

Ustrajnost je u dobru potrebna u svagdašnjim poslovima, jer bez nje nema napretka ni u kom 
poslu, ni u kom zvanju. Ustrajnost je u dobru potrebna u duhovnom životu, jer bez nje nema 
kreposti, a bez kreposti ne može čovjek omiliti Bogu, ni spasiti dušu. Bez ustrajnosti u dobru, bez 
dobroga svršetka nitko još nije došao u nebo. »Nitko koji stavi ruku svoju na plug pa se obazire 
natrag, nije prikladan za kraljevstvo nebesko« (Lk 9,62). 

Nije dosta da ustrajemo samo u našim dužnostima, u onom što moramo činiti. Treba 
ustrajati u svakom dobrom djelu i u dobroj navici. Napose treba paziti da se uvijek vladamo uljudno 
i časno. Da ustrajemo u pobožnostima i krepostima koje smo poduzeli svojom ličnom pobudom. 

U životu se treba budno čuvati nepostojanosti ili klonulosti duha. Iz nepostojanosti griješi 
onaj čovjek koji bez opravdana razloga napušta dobro djelo, pa nakon toga misli ili radi sasvim 
protivno. Pametan čovjek neće dopustiti da ga od dobra odvrate kakve loše okolnosti ili poteškoće, 
ili zli primjeri okoline. 

Razmisli! Jesam li ustrajan u praksi vjere i dobru koje započinjem? U čemu imam najviše 
problema pri tome? Molim li za postojanost i vježbam li se u njoj? Vidim li plodove ustrajnosti u 
mome duhovnom iskustvu ? 

2.7. KREPOSTI POVEZANE SA UMJERENOŠĆU 

Umjerenost je moralna krepost koja obuzdava privlačnost naslada i osposobljuje za 
ravnotežu u upotrebi stvorenih stvari. Ona osigurava gospodstvo volje nad nagonima i drži želje u 
granicama čestitosti. Umjerena osoba vlastite osjetne težnje usmjeruje prema dobru, čuva zdravu 
moć rasuđivanja, ne ide za vlastitim »nagonom« i vlastitom snagom »slijedeći strasti svoga srca« 
(Sir 5,2) . Stari zavjet često hvali umjerenost: »Ne idi za svojim strastima, kroti svoje požude« (Sir 
18,30). Novi zavjet je naziva »uzdržljivost« ili »trijeznost«. Mi moramo živjeti »trijezno i pravedno 
i pobožno (...) na ovome svijetu« (Tit 2,12) Sada ćemo prikazati neke kreposti koje su povezane s 
umjerenošću. 

Uzdržljivost 

Uzdržljivost u kršćanstvu ne predstavlja samo uzdržavanje od određene vrste hrane, pića ili 
nečega drugoga zbog Boga nego je on prvenstveno nastojanje oko odbacivanja svakog oblika 
grešnih djela, pomisli i želja. Može jako pomoći u duhovnom životu te svetačka tradicija daje 
naročitu važnost kreposti uzdržljivosti. Življena vjera potiče čovjeka da gleda na tijelo i dušu kao 
na jednu cjelinu, čovjek je jedinstveno biće. Duša pozitivno djeluje na tijelo ali može djelovati i 
negativno. Vrijedi i obrnuto i tijelo može djelovati na dušu u ta dva oprečna smjera. Ne može se 
ostvariti ni ispuniti čovjekova ni ljudska ni vjerska osobnosti ako sve moći duše: razum, volja i 
osjećanje, kao i tijelo uzajamno u tome ne sudjeluju. A to nije moguće postići bez dobrovoljno 
prihvaćanja posta bilo duševnog i tjelesnog. 

Uzdržljivost je krepost koja nastoji dovodi u red naš nutarnji i vanjski sklad. Često se u 
odgoju mlade potiče na uzdržljivost. Uzdržljivost dušu drži budnom, trijeznom, umjerenom. Drži 
nas osjetljivima za drugoga. Možemo reći daje uzdržljivos krepost koja regulira naš nagon, koja 
dovodi u red želju za hranom i pićem, spolnim užitkom i privodi nas prema zdravom razumu. Uči 
nas osjećaju stida i pristojnosti. Vodi čovjeka do toga da pazi na riječi, pazi na naš jezik. Čuva nas 
da zbog neznatne naslade prolaznog života ne srljamo u propast i izgubimo dušu. Neda nam da se 
povedemo za svojim grešnim požudama. Odnosi se i na ono što je dopušteno, ah sve mi ne koristi 
kaže uzdržljivost. Uzdržljivost je krepost koja dovodi u red naše želje i htijenja misleći na naše 
stvarne potrebe i korist. 

Razmisli! Shvaćam li važnost kreposti uzdržljivosti? Što me najviše kod nje privlači? U čemu 
se najviše vježbama u uzdržljivosti u mome ponašanju? Što mi u tome najviše pomaže? Na koje 
poteškoće pri tome nailazim? 

Milostivost 


Milostivost je krepost povezana sa umjerenošću a odnosi se pružanje pomoći onima koji su 
u veliko potrebi kao i na oproštenje kazni onima koji su odgovorni. Negativna životna situacija 
nekog čovjeka, ponašanje osobe koja je kažnjena za svoje prijestupe, posebno ako se kaje potiče 
osjećaj i potrebu milostivost. Milostivost se može iskazati i prema zatvorenicima ublažavanjem ili 
smanjenjem zaslužene kazne. 

Među mnogim aspektima milosrđa, postoji jedan koji se sastoji u tome da čovjek osjeti 
sažaljenje ili sažali se nad onima koji trebaju pomoć i ljubav. Mnogo puta se u evanđeljima donosi 
spontani vapaj koji su bolesni, opsjednuti, siromašni i ožalošćeni upućivali Isusu: "Smiluj se" (usp. 
Mk 10, 47-48; Mt 15, 22; 17, 15). Svima je Isus odgovarao pogledom milosrđa i utjehom svoje 
prisutnosti. U tim pozivima u pomoć ili molbama za smilovanjem, svaki je izražavao vjeru u Isusa, 
oslovljavajući ga s "Učitelju", "Sine Davidov" i "Gospodine". Naslućivali su da je u njemu bilo 
nešto izvanredno, što im je moglo pomoći izaći iz žalosnog stanja u kojem su se našli. Opažali su u 
njemu ljubav samoga Boga. I premda gaje gomila pritiskala sa svih strana, Isus je opažao te dozive 
pobožnosti i sažalijevao se, pogotovo kad je vidio ljude koji pate i ranjene u njihovu dostojanstvu, 
kao u slučaju žene koja je bolovala od krvarenja (Mk 5, 32). On ih je pozivao da imaju vjere u njega 
i njegovu riječ (Iv 6, 48-55). Za Isusa osjetiti milostivost isto je što i dijeliti tugu onih koje je 
susretao, ali istodobno osobno raditi na tome da je pretvori u radost. 

Kršćani su pozvani gajiti u sebi stavove milostivosti prema tolikim životnim situacijama, 
oslobađajući se ravnodušnosti koja nas sprečava da prepoznamo potrebe braće koja nas okružuju. 

Razmisli! Jesam li milostiv prema onima koji zaslužuju prijekor ili kaznu? U čemu se najviše 
trebam vježbati kako bi postao milostiv? Što mi u tome najviše pomaže? Na koje poteškoće pri 
tome nailazim? 


Čednost 

Čednost je krepost koji označava uzdržavanje od svega što vrijeđa dostojanstvo osobe s 
ciljem poštivanja kršćanskih moralnih standarda u nekom društvu. Tako da se čednost se ogleda u 
govoru, načinu odijevanja i ponašanju te pomaže pri dozrijevanju čistoće. Ona ukazuje na potrebu 
poštovanja vlastitoga tijela i dostojanstvo drugih ljudi. Zbog toga se odnosi i na način odijevanja jer 
tako odjećom čuvamo dostojanstvo svoga tijela, pazimo na nutrinu i odnos s Bogom. 

Čednost je čuvar i zaštitnik čistoće. Ona čuva čovjekovu intimu i odbija izložiti ono što 
treba ostati skriveno. Čednost prosuđuje poglede i geste s aspekta čovjekova dostojanstva. Poziva 
na strpljivost i na umjerenost i u bračnim ljubavnim odnosima. Čednost je skromnost i mora utjecati 
na izbor odjeće. Zaogrće se šutnjom ili suzdržanosti kad osjeti opasnost od bolesne znatiželje. Uz 
ova svojstva čednosti pojavljuje se i tjelesna čednost koja odbija izlaganje ljudskog tijela u 
reklamama ili poticanje pojedinih medija na otkrivanje povjerljivih stvari. Čednost potiče na način 
života koji omogućuje da se odupremo modnom diktatu i pritisku vladajućih ideologija. 

Velika je zabluda vjerovati daje čednost neka vrsta licemjerja ili izraz psihološkog tabua. U 
zbilji riječ je o taktičnosti koja obuhvaća određeno područje ljudskog života, posebno sklonoga 
grijehu kojega izaziva unutrašnji nered u čovjeku. 

Čednost je krepost koja određuje nečije ponašanje i u odnosu prema vlastitoj i tuđoj 
spolnosti; uređuje ponašanje - riječi, djela i način odijevanja - kako bi se izbjeglo neprikladno 
tjelesno uzbuđenje. Biti čedan znači čuvati svoju intimu, ne otkrivati ono što treba ostati skriveno. 
Oblačiti se čedno znači svjesno izbjegavati napast, odnosno ne dovoditi druge u napast. Naše tijelo i 
odijevanje nije izlog u koji je svatko pozvan zaviriti. Ono u svojem dostojanstvu stvorenja i djeteta 
Božjeg kao dio bića sudjeluje u spasenju cijelog bića te je stoga pozvano na svetost. Ono je dar 
samo jednoj osobi u svetosti življenja sakramenta ženidbe. 

Postoje dva vida kršćanske čednosti u odijevanju: izbjegavanje prigoda da drugome budem 
povod za grijeh, i biti ispunjen duhom čednosti, nadahnut dubokom ljubavlju prema kreposti čistoće 
i pravim razumijevanjem kako je svrha naše odjeće uzdići dostojanstvo ljudskog tijela. 
Prekrivanjem tijela otkrivamo svoje dostojanstvo, ne želimo otkriti ono što je prikladno da ostane 
skriveno. 

Čovjekova spolnost je dragocjena i zato ju treba čuvati od neurednih želja drugoga. To se 
postiže čednim odijevanjem jer čednost čuva čovjekovu osobnost i pomaže mu da se u potpunosti 
ostvari i živi život u punini. 

Kreposti čovjeka vode do integracije i cjelovitosti u kojoj postaje svjestan svojeg 
dostojanstva, kao muškarca i žena stvorenih na sliku Božju. Tjelesna privlačnost je sama po sebi 
dobra no grijeh je često pretvara u požudu. Nečedno odijevanje čovjeka onesposobljuje za ljubav i 
poštivanje drugih jer je doveden u napast u kojoj više ne primjećuje osobu kraj sebe već tijelo koje 
često postaje smo predmet vlastite ili tuđe požude. Danas, u doba velike moralne bijede i 
pokvarenosti, trebamo obnoviti krepost čistoće u obitelji, u svojoj sredini i čitavom društvu. S 
razlogom se u suvremenoj kulturi naveliko napada upravo ova krepost, jer bez nje čovjek vrlo lako 
pada u ostale grijehe, živi nesređenim i neurednim životom, nesposoban slijediti Božje zakone. 

Sv. Ljudevit Montforski o raznim vidicima kreposti čednosti ovako uči: „Pogledajte ovo lice 
i ove oči, tako blage, tako pravilne i radosne, to je krepost čednosti; to su odrazi kreposti kojima je 
duša ispunjena i njene nutarnje slave. Čednost je ukras i otmjeno odijelo najuzvišenije kreposti. Ona 
je krepost savršenih koji su bez mrlje i grijeha puni blagosti i mira. Čednost je jedan od plodova 
Duha Svetoga kako je to napisao veliki apostol: "Kad je Duh Sveti u nekoj duši, zrake njegova 
blagog nutarnjeg plamena izbijaju van." Budite skromni pred svima, Gospodin će vam biti blizu, 
on svojim svjetlom sve poznaje, ništa mu se ne može skriti. I u ovom trenutku on te promatra, budi 
čedan i bez grijeha. 

Divi se čednosti i blagosti našega Gospodina. One su njegovo sjajno oružje koje osvaja 
samo pojavljujući se; one su njegova rječita usta koja uvjeravaju šuteći. On je imao ovaj sveti sjaj 
na tako uzvišenom stupnju, njegova je skromnost bila tako lijepa da je sv. Pavao molio za nju, 
propovijedao i snažno o njoj svjedočio. Isusovi bijesni krvnici, prekrili su njegovo lice i njegove oči 
bojeći se da će podleći njihovoj privlačnosti, bojeći se da njegov mudar i blag izgled ne učini da 
polože oružje usprkos njihovom bijesu i ljutnji. 

Smatra se daje Kraljica neba, dok je boravila ovdje na zemlji, bila tako mudra i čedna, daje 
svatko tko ju je promatrao, osjetio nebeski plamen kojim je iznutra gorilo njeno srce. Veliki sveti 
Dionizije je tvrdio daje imao tako ushićenu dušu dok ju je promatrao, da bi, da nije znao istinu, 
vjerovao da se radi o nekom velikom božanstvu. Sveci su ovom kreposti sve razoružavali, sve 
pobjeđivah, bez sile, nemira, vike, buke: njihova skromnost i njihova tišina nježno je oduševljavala 
srca. Čednost velika i bogata u Bogu posvuda, unosi u srce, kaže nam mudrost, strah i ljubav 
Gospodnju, slavu, život, sigurnost i sreću. 

Skroman čovjek je pobjednik. Njegova čednost je miris koji govori glasnije od govora. O rječiti 
propovjedniče, koji bez riječi govoriš i diraš oko i srce slušatelja. 

Pogledajte velikog sv. Franju koji, da bi na sav glas propovijedao, ne bi učinio ništa drugo 
doli se pojavio. On se pojavljuje, ljudi ga gledaju i on ih oduševljava, on postaje, bez vike, sveti 
učitelj svih srdaca. Bez čednosti čovjek uzalud radi na posvećenju bližnjega, a kako čovjek u 
pravilu manje vjeruje ušima nego očima, čednost je potrebna kako bi se srca uzdigla prema nebu. 
Čovjek često, iako naučava svetost, umjesto da izliječi zlo, prouzroči neku strašnu sablazan uslijed 
pomanjkanja čednosti. 

Ako vanjština ne potiče, uzalud je trud. Sjaj koji nas poučava, ljuska čuva plod, lijepi kolorit 
pokazuje daje duša dobrog zdravlja. Ona je kazaljka na satu koji nam pokazuje dobrotu. Bez nje je 
čovjek raspršen, a siromašno srce pogođeno tisućama nevažnosti. Čednost je bedem svetosti iza 
kojeg se vjerne duše čuvaju u čistoći. Ona je svojstvena predodređenima, sjaj Duha Svetoga 
životvorca koji obasjava njihove duše. Odbačenik često radostan ima nečedan izgled upisan na licu 
i očima 

Koje su njene odlike? Reći ću vam, slušajte: Ova nadnaravna krepost jedino traži da se 
dopadne Gospodinu, jer naravna mudrost nema pred Bogom nikakvu vrijednost. U izgledu ili 
ponašanju, u licu ili u držanju, ona uvijek izgrađuje bez afektiranja. Ona je blaga, dopadljiva bez 
ikakve razuzdanosti. Savršen čovjek je posvuda čedan, čak i u skrovitosti, jer ga Bog promatra. 
Izbjegava prazne zabave, on je ozbiljan i suzdržan uvijek i posvuda. Mudar čovjek izgleda 
ozbiljno: to odaju i njegovi koraci i geste i riječi, cijelo njegovo tijelo i njegova odjeća, ništa na 
njemu ne izgleda isprazno, čak ni njegov osmijeh. 

Oblikujmo se predodređeni, prema razmišljanjima koja su nam dala velike i svete ličnosti. 
Ako nismo učeni, nastojmo barem biti mudri slijedeći ove savjete: Imajte oči blage i radosne, 
nikada ohole niti prezime. Ne hodajte uzdignute glave oholo i ponosno, držite glavu ravno lagano 
spuštenu, ali bez okretanja u stranu. Budite čedni čak i brišući nos, kašljući i iskašljavajući, 
zviždanje je gluparija, smijte se malo, ali bez buke, ne nabirite nikada lice, nastojte se ne češati. Ne 
budite preozbiljni, imajte izraz ozbiljan i radostan, imajte izraz samilosti bez oštrine i ispraznosti, 
bez pretvaranja i grimasa, pun blagosti i dobrote. 

Ne budite poput luđaka u pokretima, neka vam ruke budu dobro smještene, nemojte ih 
nikada stavljati na bokove, a ni drugdje prebačene, ako nije potrebno. Budite uvijek uspravni, 
nemojte se naginjati nepristojno, nemojte imati prekrižene noge kako to čine oholice, nego u miru 
blago položene, bez lijenog istezanja. Ne govorite puno, ni premalo, i jedno i drugo se Bogu ne 
sviđa. Nikada nikoga ne prekidajte, prije nego odgovorite, poslušajte. Govorite na dobar način, ali 
prije nego što kažete, promislite. Ne govorite pretiho ah ne vičite. Nemojte imati ton učitelja, ni 
zapovijedan ili preziran. Nemojte imati ni prostački ton, ni sladunjav niti mlak. 

Ostavite zabave, njihove radosti i lakrdije, ispraznosti i ništavnosti koje prljaju uho i srce i 
tisuće novosti o kojima govori varljivi svijet. Kako biste bili savršen čovjek, budite gluhi, slijepi i 
nijemi na tisuće sitnih gluposti, načinjenih za djecu i luđake; poput mudrih ljudi, osjećate prema 
njima samo prezir i odvratnost. Govorite jednostavno, bez pretvaranja i ispraznosti, u mislima 
budite skromni, ne iznosite ih drsko. Uzmaknite ako vas se pobija kako biste plemenito to nadišli. 
Budite skromni i u odjeći, nek ne bude skupa. Uzdrži se od čipke, sjajnih i finih tkanina, od tih 
novih izgleda i moda, koje vidimo na haljinama svjetovnjaka. 

Hodajte bez žurbe, osim ako morate izbjeći kakvu opasnost koja vas požuruje, hodajte bez 
usiljenosti, bez lijenosti ili tankoćutnosti i bez ispraznih kretnji. Pokazujte posvuda poniznost, 
mudrost i svetost. Kad hodate kroz gradove, izbjegavajte igre i djetinje šale, tisuće beskorisnih 
zabava i tisuće bezočnih predmeta. Mudrost i čistoća su dvije sestre svetosti koje idu zajedno. 
Izbjegavajte, dakle, nečistoću, njome je čednost pomućena, kao i vlastitu usiljenost. Budite skromni 
i u vašim obrocima, jedite bez biranja na pladnjevima, bez pritužbi, prigovaranja i žurbe, držite se 
uspravno i rijetko govorite. Budite puni vjere, poštovanja i pobožnosti i skromnosti u crkvi, vedrog i 
blagog lica, glave naklonjene i pokorne, nastojte moliti na koljenima. Pred Presvetim Sakramentom 
duboko se naklonite, bez riječi, ukoliko nije potrebno, ne činite ništa isprazno pred Božjim 
veličanstvom. BOG SAMA (P 26) 

Razmisli! Shvaćam li važnost i ljepotu kreposti čednosti? Što me najviše kod nje privlači? 
Pazim li na čednost u mome ponašanju? Što mi u tome najviše pomaže? Na koje poteškoće pri tome 
nailazim? 

2.8. EVANĐEOSKE I LJUDSKE KREPOSTI 

Život milosti u kršćaninu nije pretpostavljen ljudskoj stvarnosti, nego tu stvarnost prožima, 
obogaćuje i usavršava. Nadnaravni poredak ne isključuje naravni poredak, niti ga uništava, »upravo 
suprotno, uzdiže ga i usavršava, a ovi se poredci uzajamno pomažu i nadopunjuju, sukladno 
vlastitoj naravi i dostojanstvu, i to stoga jer oba dolaze od Boga, koji ne može ne biti u skladu sa 
samim sobom. 

Iako milost sama po sebi može preobraziti ljude, redovito traži ljudske krjeposti, jer kako bi 
se primjerice mogla ukorijeniti stožerna krjepost jakosti u kršćaninu koji se prepušta sitnim manama 

udobnosti ili lijenosti, koji se previše brine o toplini ili hladnoći, koji često pušta da ga vode 
duševna raspoloženja, koji ovisi o sebi i o svojoj ugodi? Kako bi mogao, ponukan vjerom, biti 
optimističan u najrazličitijim okolnostima ako je u svakodnevnom životu pesimističan i loše 
raspoložen? »Ne može se oduzimati ništa od biti ili od dobrih strana ljudske naravi. Odbacivanje 
onoga što je dobro u čovjeku - a toga je mnogo - najgore je što može učiniti neki kršćanin. Razvijaj 
svoju narav, svoje ljudske sposobnosti, razvijaj ih do krajnjih granica. Sve ono što nas umanjuje, 
steže i sužava, što nas guši strahom, nije kršćanstvo. Valja koristiti neku drugu riječ umjesto riječi 
odbacivanje da se označi cjelovito pročišćenje od grijeha i zlih sklonosti, pročišćenje koje čovjek - 
uz pomoć Božju - mora provesti. Gospodin ljubi osobnost svakog od nas, osobnost koja je plod 
našeg poštovanja prema svemu što nam je on dao i našeg nastojanja da se ti njegovi osobni darovi 
njeguju i razvijaju. 

Zemlja koja je dobro pripremljena - naravne krjeposti - omogućava da se sjeme lako 
ukorijeni, naraste i razvije, potaknuto Božjom milošću i njezinim pozitivnim odjekom u svakom 
čovjeku. Istovremeno, dok dobro sjeme u njemu sazrijeva, poboljšava se i tlo na koje je palo. 
Kršćanski život usavršava ljudske prilike, dajući im višu svrhu. Čovjek je više čovjek što je više 
kršćanin. 

Gospodin želi da vršimo sve naravne krjeposti: optimizam, velikodušnost, red, jakost, 
radost, srdačnost, iskrenost, poštenje... Ponajprije stoga jer moramo nasljedovati njega, pravog Boga 
i pravog čovjeka. U njemu sve ljudske krjeposti imaju puninu i on, premda Bog, pokazao se do 
kraja čovjekom. 

Sam Krist zahtijevao je od svih ljudsko savršenstvo sukladno naravnom zakonu, odgajao je 
svoje učenike ne samo u nadnaravnim krjepostima, nego i u lijepom ponašanju, u iskrenosti, u 
plemenitosti, tražio je od njih da budu razboriti ljudi... On sam žalio je zbog nedostatka zahvalnosti 
kod nekih gubavaca koje je izliječio ili uljudnosti i ljubaznosti kod obrazovanih ljudi. 

Ako budemo u ljudskim stvarima nastojali biti jednostavni, odani, marljivi, uviđavni, 
staloženi..., nasljedovat ćemo Krista, koji nam je također uzor i s obzirom na naše ponašanje, i 
pripravit ćemo sebe kao dobru zemlju u kojoj nadnaravne krjeposti lako puštaju korijenje. Stoga 
često moramo motriti Učitelja i u njemu vidjeti puninu svega što je plemenito i pravedno u čovjeku. 
U Isusu imamo ljudski i božanski ideal kojem moramo nalikovati. 

A ono ljudsko prvo je što se primjećuje. Primjeri poštenih, odanih, časnih, hrabrih..., to je 
ono što privlači. Stoga se ljudske krjeposti - svi dobre naravne okolnosti - pretvaraju u instrument 
milosti kojim se drugi privlače Bogu: profesionalna stručnost, prijateljstvo, jednostavnost, 
srdačnost. .., mogu oraspoložiti duše da pozorno čuju Kristovu poruku. Ljudske su krjeposti nužne u 
apostolatu jer ako ih naši prijatelji ne vide, teško će razumjeti nadnaravne. Kad kršćanin nije iskren, 
kako njegovi prijatelji mogu imati povjerenja u njega? Kako ćemo pokazati pravo Kristovo lice ako 
nam nedostaje ono osnovno, onom ljudsko? Ljudske krjeposti moraju biti kao gora na kojoj se 
smjestio grad, kao svijećnjak s kojega plamti Kristovo svjetlo. Mnogi će cijeniti nadnaravni život 
kad vide da se ostvaruje u istinskom ljudskom ponašanju. 

Svojom trajnom radošću, vedrinom u teškim i mučnim okolnostima, dobro obavljenim 
poslom, svojom trezvenošću i umjerenošću, iskrenim i velikodušnim prijateljstvom..., drugima 
moramo pokazati da je Krist živ. Kršćanski poziv, cjelovito življen, mora utjecati na sve vidove 
života. Svi oni s kojima dolazimo u doticaj na ovaj ili onaj način, svi koji nas poznaju, moraju 
primijetiti, najčešće samo po našem ponašanju, radost milosti koja nam kuca u srcu. 


Kršćanska radost i zadovoljstvo 

Svetačka tradicija je znala osim u Bogu pronalaziti i vrednovati trenutke mira, radosti i 
vedrine u motrenju ljepote stvorenoga, u odnosima s ljudima. Evo dvaju lijepih svjedočanstva iz 
iskustva bi. Marije Terezije, jedno kako je njezina duša bila očarana ljepotom mora u trenutku kada 


P. Poupard, Felicita efede cristiana, Piemme Milano 1992, str. 41-60. 

je plovila u Ameriku, a drugo svjedočanstvo radosti zbog uzajamne ljubavi prilikom rastanka od 
sestara u Americi. 

„Kod odlaska iz Napulja, što nismo skoro ništa ni osjetile, jer je bilo dva sata u noći i ništa 
se nije čulo, osim što se osjećalo neko lagano pokretanje broda. Draga M. zamjenica je rekla; Ujpest 
i raj!, a ja: posve svježa i dobro na moru i sunce i ništa drugo, nego raj nad njim! Nijedan jezik 
nema riječi kojima bi opisao ovu dirljivu ljepotu mora. Ovaj govor valova, pa slike koje se stalno 

mijenjaju.“ 

„Nakon bolna rastanka ovdje, pošla sam dalje... ali posvuda ista bol. Koliko sam ljubila 
svoje sestre dokaz mi je bila ova bol koju mi je prouzročio rastanak od svake pojedine. Ni sada još 
ne mogu bez suza misliti na one dane. 

O kako je velika sveta ljubav koja povezuje redovničke duše. Ona čini redovnički život 
rajem unatoč svim žrtvama, mukama i odricanjima. Ljubav našeg Božanskog Spasitelja, koji je 
sakriven u Presvetom Sakramentu, privlači nas k Sebi kao magnet, a onda nas srdačnom ljubavlju 
povezuje sa Sobom, i nas međusobno. Na tom vrelu ljubavi, na Presvetom Sakramentu, okrjepljuju 
se naše duše i raspaljuju svakim danom sve više i više, a ta ljubav, koja ne može mirovati, 
neprestano izbacuje iskre, tj. djela ljubavi prema bližnjemu i tako se troši.“ 225 

Svetačka tradicija potiče dušu da prihvati lijepe i ugodne trenutke kao Božje darove, da se 
divi ljepoti stvorenoga u kome nazire tragove Stvoritelja, kada duša u tome kuša užitak, da tu samu 
ugodnost shvati kao poticaj i predokus savršene dobrote koja se nalazi u Bogu. Možda najpoznatiji 
tekst iz svetačke tradicije koji odiše tim duhom je Pjesma stvorova sv. Franje Asiškoga: 

„Svevišnji, svemožni, Gospodine dobri, tvoja je hvala i slava i čast i blagoslov svaki. Tebi 
to jedinom pripada, dok čovjek nijedan dostojan nije ni da ti sveto spominje ime. Hvaljen budi, 
Gospodine moj, sa svim stvorenjima svojim, napose s bratom, gospodinom Suncem: od njega nam 
dolazi dan i svojim nas zrakama grije. Ono je lijepo i sjajne je svjetlosti puno, slika je, Svevišnji, 
tvoga božanskoga sjaja. 

Hvalite i blagoslivljajte Gospodina moga, zahvaljujte njemu, služite njemu svi u poniznosti 
velikoj. Hvaljen budi, Gospodine moj, po bratu našem Mjesecu i sestrama Zvijezdama. Njih si 
sjajne i drage i lijepe po nebu prosuo svojem. Hvaljen budi, Gospodine moj, po bratu našem Vjetru, 
po Zraku, Oblaku, po jasnoj Vedrini, i po svakom vremenu tvojem, kojim uzdržavaš stvorove svoje. 

Hvaljen budi, Gospodine moj, po sestrici Vodi, ona je korisna, ponizna, draga i čista. 

Hvaljen budi, Gospodine moj, po bratu našem Ognju, koji nam tamnu rasvjetljuje noć. On je lijep i 
ugodan, silan i jak. Hvaljen budi, Gospodine moj, po sestri i majci nam Zemlji. Ona nas hrani i nosi, 
slatke nam plodove, cvijeće šareno i bilje donosi. 

Hvaljen budi, Gospodine moj, po onima koji opraštaju iz ljubavi tvoje i podnose rado bijede 
života; blaženi koji sve podnose s mirom, jer ćeš ih vječnom okruniti krunom. Hvaljen budi, 
Gospodine moj, po sestri nam tjelesnoj smrti, kojoj nijedan smrtnik umaći neće. Jao onima koji u 
smrtnom umiru grijehu; a blaženi koje ti nađeš po volji presvetoj svojoj, jer druga im smrt nauditi 
neće“. 

Zadovoljstvo i radost se u biti javljaju u duši zbog posjedovanja ili kušanja nekoga dobra. 
Svojim vedrim raspoloženjem duša iskazuje čast Bogu, a nama ljudima ono je potrebna snaga da se 
u evanđeoskom duhu nosimo s problemima života jer Gospodin je prijatelj svakoga zdrava 
zadovoljstva i radosti. BI. Marija Terezija potiče: 

„Kad ti se dogodi nešto lijepo i ugodno, odmah za to zahvali Bogu koji ti je udijelio ovu 
ugodnost i sjeti se da se u Njemu nalazi sve što je dobro i lijepo, neizmjerno i savršeno.“ 226 

Taj evanđeoski duh zadovoljstva i radosti nužan je i za duhovni rast svake osobe. Isus više 
puta ponavlja svoju žarku želju da se vidi kako njegova radost raste u dušama vjernika: „Da moja 
radost bude u vama i da vaša radost bude potpuna“ (Iv 15,11). A apostol Pavao poručuje kršćanima: 


221 Probudimo se u Bogu! Izbor iz pisama, str. 65. 

225 Djelo Božje, str. 172. 

226 Mali vodič k savršenosti, str. 21. 

„Radujte se uvijek u Gospodinu! Da ponovim, radujte se.“ Radost u službi Bogu znak je povjerenja 
prema njemu koji nam je dao poslanje na zemlji. Zato Blaženica s mukom podnosi 
protusvjedočanstva u družbi, poglavito poglavarica, jer nedostatak vedrine, zadovoljstva i 
komunikacije gasi duh i priječi duhovni rast. 

„Svaki se puta uzrujam kada poglavarice govore loše o mojim sestrama. Ako su loše - onda 
je kriva i poglavarica, jer je zanemarila brinuti se za njih i pustila te duše da se kvare. One su bile 
dobre u novicijatu i kasnije u junioratu, a postale su loše, mlake, brbljave, nepodnošljive, 
nezadovoljne - onda je to krivnja poglavara, jer kod jedne majke, jedne poglavarice po Srcu 
Božjem - one bi rasle u svim krepostima i bile bi vesele i zadovoljne, ali kod poglavarice bez 
majčinskog srca - kad nemaju ni majke ni prijateljice u kojoj starijoj sestri, moraju te sirote postati 
nesretne, smrtno nesretne. Ovakve poglavarice čine pojedinima redovnički život paklom i mogu 

227 

samostan, koji bi mogao biti raj, pretvoriti u pakao.“ 

„Mi se moramo brinuti da nam sestre budu sretne i kako bi se to lako moglo češće učiniti. Ako sestre imaju prema 
poglavarici povjerenja i voleje, onda su sretne i zadovoljne/ 1228 

Blaženica je uvjerena da je za ostvarenje redovničkoga poziva važna i ljudska dimenzija jer ako je 
ona krhka, cjelokupni duhovni život i redovničko posvećenje teže će se ostvariti. Na poseban način 
a naglašava važnost vedrine jer naravna sklonost dobru raspoloženju jedan je od preduvjeta da bi se 
vjerodostojno usvojio Kristov nauk. 

„Za naš stalež je potrebno, vedra ćud, zdrav razum i velika čežnja za krijepošću ali 
najpotrebnija je vedra ćud. Stoga neka poglavarice kod prijema novih osobito paze je li osoba time 
obdarena. 11229 

Radost, vedrina i zadovoljstvo sestara svjedočanstvo za je Krista i ostvaren poziv. Zbog toga 
Blaženica želi da sestre odbacuju od sebe, kao neku vrstu napasti, žalost koja gasne nadu i polet te 
stavlja velike zapreke na duhovni put. Tom jednodušnu svjedočanstvu svetačke tradicije pridružuje 
se i Majka i Utemeljiteljica Karmela BSI. 

„Neka sestre nastoje otjerati od sebe žalost i neka uvijek pokazuju veselo srce, kako ne bi 
drugima dale povoda da po našem mrzovoljnom držanju pomisle da smo nezadovoljne u svome 
zvanju.“ 230 

Na poseban način vjernik treba čuvati nutarnju evanđeosku radost u Bogu i paziti na napasti 
koje imaju za cilj njeno nutarnje potamnjene. Sv. Franjo Asiški upravo na to upozorava: „Đavao je 
nositelj prašine, i svaki put kad mu je moguće, on tu prašinu baca kroz otvor duše da bi potamnio 
sjaj i bistrinu njezinih misli i čistoću njezina djelovanja. Ako se radost zna braniti i održati, đavao 
je bijesan, ali ako Kristov sluga postane tužan, đavao je siguran da će pobijediti. Prije ili kasnije, ta 
će razoružana duša biti potištena i u svojoj žalosti poništena, ili će tražiti lažnu utjehu. 11 

Radost u službi Bogu znak je zahvalnosti jer nas on ne prestaje obasipati svojim 
dobročinstvima. Ništa ne veseli toliko darovatelja koji iz ljubavi dijeli svoje darove kao kada vidi da 
je onaj kome je darovano vedar i sretan, s druge strane onaj kome je darovano i sam postaje 
darovatelj jer je to svojstveno ljubavi. 232 Zato bi. Marija Terezija od Sv. Josipa poručuje: 

„Pokaži se uvijek vedar i radostan jer radosna darovatelja Bog ljubi. 11 " 33 

„Dok traje duhovna radost u Bogu, ostaje pravi duh u duši. Nije dobro da redovničke osobe 
strože obdržavaju pravila i konstitucije, nego što je određeno. Pravo je i pošteno da im se dopusti da 

imaju sveti i časni odmor da ne bi same tražile štetne užitke. 11 

Evanđeoska radost i vedrina plod su Duha, plod su ljubavi i zbog toga one ne dokidaju 
žrtvu, nego je preobražavaju dajući u Božjim očima puninu vrijednosti i plodnosti i žrtvi i radosti. 


~ -7 Probudimo se u Bogu! Izbor iz pisama, str. 208. 

~ -8 Isto, str. 218. 

229 Mali vodič k savršenosti, str. 32. 

230 Mali vodič k savršenosti, str. 31. 

231 Citirano iz Ljubav prema bližnjemu. Sav Tvoj, Zagreb, 2007., str. 41. 

232 Odličan prikaz temtike F. Vidal ,Francesco di Sales, alle sorgenti di gioia, Citta Nuova, Rim 1998. 

233 Isto, str. 21. 

234 Isto, str. 9, 10. 

Zbog toga Blaženica uči da duša, kada i ako se to dogodi, treba iz ljubavi prema Bogu prihvatiti 
lišavanje u radosti. 

„Iz ljubavi prema Bogu moramo napustiti ne samo sve nedozvoljene radosti, nego i 
dozvoljene i veseliti se, ako nam protiv naše volje budu oduzete.“ 235 

Kad se govori o zadovoljstvu i radosti u duhovnome životu valja napomenutu još jednu stvar 
na koju ukazuje svetačka tradicija, na patvorenu, sjetilnu, ne autentičnu evanđeosku radost koju 
treba izbjegavati jer potamnjuje komunikaciju duše s Bogom iako rađa vanjskim osjećajem radosti i 
veselja. Uzrok tome je nepročišćenost i neautentičnost nakane a posljedice su potamnjene nutarnjeg 
odnosa s Bogom i udaljavanjem on njega. 

Tako sv. Grgur papa razlučuje između prave evanđeoske nutarnje radosti u Bogu i sjetilne 
radosti koja je zamućuje: „Slabi se duh često, dok prima ljudske pohvale o dobrim činima, uzdiže 
izvanjskom radošću te nju pretpostavlja onome što iznutra žudi i rado ostaje samo pri onome što 
izvana čuje; tako se on raduje ne po tome što jest blažen, već što ga nazivlju blaženim. Budući da 
živo želi čuti o svojoj pohvali, brzo napušta ono što je započeo činiti. Tako ga od Boga udaljuje ono 
što se činilo da ga u Bogu treba hvali“ (Kom. o Jb 10,47) 

Sv. Benard potanko analizira ovo stanje: „Posebna oznaka oholih jest pronalaziti uvijek 
vesele, a izbjegavati žalosne prigode, prema uzrečici: «Srce je bezumnih u kući veselja». Stoga i 
monah koji je sišao već prva dva stupnja oholosti i prešao sa znatiželje do ležernosti duha, 
potvrđuje da veselje, predmet svoje neprekidne želje, ima česte prekide, uzrokovane zavišću prema 
dobrima drugih. Onda, u nemogućnosti da podnese svoje poniženje, rješava ne stvarnom obmanom 
svoju utjehu. Povlači svoju znatiželju od onoga svega, gdje bi se pokazala njegova malenkost i 
veličina drugoga, pa da se potpuno prenese na protivnu stranu. On ističe s još većim užitkom ono u 
čemu se njemu čini da se odlikuje, i šutke prelazi preko tuđeg uspjeha. Izbjegava ovako sve ono što 
potiče na žalost, pa njegovo veselje može neprestano trajati. Iz toga slijedi da smiješno i 
nerazmjerno veselje osvaja iz same ove duše u kojoj su se prije izmjenjivale radost i žalost. 

Na ovom mjestu stavljam treći stupanj oholosti; nastoj shvatiti po kojim znakovima ćeš ga 
moći pronaći u samom sebi ili kod drugih. Ovakva čovjeka nikad ne ćeš čuti da jeca, nikada, ili 
rijetko ćeš vidjeti da plače. Vjerovalo bi se, promatrajući ga, ili daje udaren u glavu, ili da se očistio 
od svojih grijeha. U svom držanju je prostački šaljiv, lice mu je vedro, u svom načinu hodanja je 
očevidna taština. Sklon je šali, raspoloženje za smijanje za ništa. Izbrisao je iz svog sjećanja sve 
ono što je znao daje u njemu dostojno prijezira i dosljedno izvor žalosti, i nagomilao je naprotiv 
pred svojim duhovnim očima sve one dobre osobine za koje je držao da ih posjeduje, ili se 
pretvarao da ih kao takve ima. Tako ne misli na drugo osim na omiljele ugodnosti bez razmišljanja 
da li su dozvoljene ili nisu. I ne može više suzdržati svoj smijeh, ne uspijeva više sakriti svoje ludo 
veselje.“ ( Stupnjevi poniznosti i oholosti VI) 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

Istinoljubivost 

Bog je našu narav stvorio tako da ono što u duši osjećamo, raznim načinima saopćujemo 
drugima. Svoje misli i osjećaje iznosimo pred druge pogledom, kretnjama, nasmijanim, izrazom 
lica, a najčešće riječima. 

Nigdje ne stoji da čovjek mora sve što doživljava u duši, van iznijeti i drugima otkriti. To bi 
bilo naivno ili nerazborito. Ali kad nekomu nešto govorimo, onda moramo govoriti istinu onima 
koji imaju pravo znati istinu. Istina se sastoji u tome da naše riječi odgovaraju nutrini, da vlada 
potpuni sklad između riječi i onoga što u duši osjećamo. Riječi moraju biti vjerna slika ili vjerni 
odraz naše duše. Istinoljubiv čovjek dobro pazi da u svom govoru ništa ne zataji o stvari o kojoj 


235 Isto , str. 19. 


313 



govori. Da ništa ne dodaje ne pretjeruje, ne umanjuje, ne tvrdi nešto kao sigurno ako nije o tom 
potpuno uvjeren. 

Govor nam je dan za međusobno sporazumijevanje. Govorom iznosimo svoje misli i 
osjećaje drugima, a drugi nama. Kad bi bilo dopušteno drugačije govoriti nego u duši mislimo, onda 
je ljudska i duhovna relacija izgledala kao nemoguća stvar. Nikada ne bismo znali da li nam netko 
govori istinu ili nas vara. Nikome ne bismo mogli vjerovati. Ni na čije riječi ne bismo se mogli 
osloniti. Uvijek bi nas pratio strah da ćemo nastradati, jer u zadnji čas, kad riječi treba ispuniti, 
može dotični reći: pa ja tako nisam mislio ni htio; moje se riječi moraju drugačije tumačiti. 

Radi važnosti i velikog značenja istine za ljudski život Bogu je osobito ugodna istina. Što 
više istinu ljubimo, to smo Bogu sličniji. Sveto Pismo veli: »Bog ljubi istinu« (Ps 83, 12), a Isus 
zove sebe »Istinom« (Iv 14, 12). 

Čovjeka koji istinu govori, svi ljudi cijene i iskazuju mu povjerenje. Takvom čovjeku se 
vjeruje, u nj se može pouzdati, smatra ga se časnim i poštenim. Istinoljubiv čovjek hoda vedra čela 
svijetom. Ne boji se ni istrage ni suda. Nema straha da će ga tko u laž natjerati. 

Životno iskustvo pokazuje da ljudi teško podnose istinu, jer je u životu često neugodna. 
Mnogo je ljudi na svijetu koji su upravo zaljubljeni u sebe. Utvaraju si kako su neobično čestiti, 
pošteni, lijepi i pametni i da stvaraju neprolazna djela. A istina je često suprotna da su smiješni 
svojim vladanjem, čudaci u nazorima upravo ružne vanjštine. Pa kad se razotkrije istina o njima, 
planu mržnjom i osvetom! Istina je ovakvim ljudima toliko neugodna da će se dići protiv onoga koji 
je na bilo koji način razotkrio njihovo licemjerje. 

U Svetom Pismu imamo potresan primjer. Herod Antipa, sin onoga Heroda koji je dao 
pogubiti nedužnu djecu, uzeo je sebi za ženu Herodijadu, ženu svoga brata Heroda Filipa. Kad je to 
doznao sv. Ivan Krstitelj, dođe k njemu i reče mu otvoreno u lice: »Ne smiješ imati ženu svoga 
brata« (Mk 6, 18). Herod bi ga najradije odmah ubio, ali se bojao naroda koji je sv. Ivana Krstitelja 
štovao kao proroka. Međutim je tražila zgodnu priliku i žena Herodijada da se za ukor osveti sv 
Ivanu. I desila se prilika. Herod je slavio rođendan. Za stolom se nalazi brojni gosti. Društvo nošeno 
vinom je već je bilo raspojasano. 

Da se društvo još više raspoloži, pozvao je Herod Herodijadinu kćer neka pleše pred 
gostima. Djevojka je plesala tako da je ugodila Herodu i njegovim gostima. Da nagradi strastvenu 
plesačicu reče joj Herod „traži od mene što hoćeš i dat ću ti. I zakle joj se: što god zatražiš, dat ću ti, 
bilo i polovicu kraljevstva moga« (Mk 6 22-23). Djevojka upita mater za savjet sto bi tražila, a mati 
odgovori: »Glavu Ivana Krstitelja!« Djevojka po savjetu svoje matere Herodijade - pođe odmah 
kralju Herodu i zatraži: »Hoću da mi odmah daš na tanjuru glavu Ivana Krstitelja«. Kralj odmah 
pozove krvnika i zapovjedi mu da donese glavu Ivana Krstitelja. Krvnik izvrši nalog. Pođe u 
tamnicu, odsiječe glavu Ivanu Krstitelju, stavi je na tanjur i donese kralju. Kralj preda glavu na 
tanjuru djevojci, a djevojka svojoj materi (Mk 6, 25-28). 

Tako je, eto, mučenički svršio sv. Ivan Krstitelj za koga je Isus rekao: »Zaista vam kažem: 
Nije ustao između rođenih od žena veći od Ivana Krstitelja« (Mt 11, 11). A izgubio je glavu samo 
zato, jer je imao jakosti reći Herodu: »Ne smiješ imati ženu brata svojega«. 

Unatoč toga što je istina mnogo puta u životu gorka i trpka; unatoč toga što istinoljubivi 
ljudi često u životu stradaju; unatoč toga što su istinoljubivi ljudi na svakom koraku žrtve mržnje i 
osvete, istinu treba visoko cijeniti. Konačna je pobjeda na strani istine, »i istina će vas osloboditi« 
(Iv 8, 32). 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

Iskrenost 

Kad su učenici pitali Isusa: »Tko je najveći u kraljevstvu nebeskom?« Isus pozove dijete, 
postavi ga među njih i reče: »Zaista vam kažem: Ako se ne obratite i ne budete kao djeca, nećete ući 
u kraljevstvo nebesko« (Mt 18, 1-3). 

U čemu je veličina djece da ih Isus stavlja za uzor svojim učenicima, a preko učenika svima 
nama kroz sve vjekove? U tome što su djeca iskrena. Kako misle, tako govore. Ne znaju srce 
prikrivati pretvaranjem, niti misli zaodijevati u nerazumljive riječi. Ne znaju ono što je lažno 
prikazivati istinitim, a jednako ni istinu pobijati kao laž. Ne teže za velikim nego su s malim 
zadovoljna. Vesele se kad mogu nekomu dobro učiniti. Radije trpe zlo nego da se osvećuju. Za 
dobročinstva su zahvalna i roditeljima uvijek privržena. 

Radi ovih lijepih svojstava, a osobito radi iskrenosti, svi volimo djecu. Tužni se među 
djecom rastresu i razvesele, a starci pomlade. Među djecom zlobnici napuštaju zlobu, grubijani 
postaju mekaniji, a blagi i strpljivi, još blaži i strpljiviji. 

Iskrenje onaj čovjek koji se izvana pokazuje onakvim kakav je u duši. Od iskrena je čovjeka 
daleko da se prikazuje svecem kad je svjestan svojih slabosti. Da se pretvara daje nekomu prijatelj, 
kad prijateljstva u duši ne osjeća. Da se gradi poštenim, kad zna da je lopov. Po prirodnom zakonu 
nutrina se čovječja prije ili kasnije mora očitovati u svojoj pravoj slici, pa će i ljudi doznati za naše 
slabosti. 

Isus je žigosao ljude svoga vremena koji su se pred ljudima pravili boljima nego što su bili. 
Zvao ih je licemjerima, obijeljenim grobovima i zmijskim leglima. »Teško vama, književnici i 
farizeji, licemjeri, što zatvarate kraljevstvo nebesko pred ljudima, jer vi ne ulazite, niti date da ulaze 
koji bi htjeli« (Mt 23, 13). »Teško vama, književnici i farizeji, licemjeri, što ste kao okrečeni 
grobovi koji se spolja ljudima vide lijepi, a unutra su puni mrtvačkih kostiju i svake nečistoće« (Mt 
23, 27). »Zmije, legla zmijska, kako ćete pobjeći od osude paklene?« (Mt 23, 33). Teško je i 
zamisliti težu osudu od ove kojom Isus udara neiskrene ljude! 

Neprijatelji su iskrenosti i svi oni koji se laskanjem služe da izmaknu neugodnosti, odnosno 
da postignu neko dobro. Laskanje je česta pogreška nižih u odnosu prema višima, a nije rijetka ni u 
odnosu jednakih prema jednakima. Kod muškaraca je, kad se hoće svidjeti nekoj ženi, laskanje 
redovito sredstvo. 

Mnogi pri tom smiruju savjest ovako: Ako kažem poglavaru istinu, on će me otpustiti iz 
službe, ili u najmanju ruku premjestiti. To znači, stradao sam. A ako mu polaskam, kako je mlad, 
zgodan, pametan, duhovit, rado će slušati i za dobro uzeti. Ako me ne nagradi, bar će me pustiti na 
miru. Zašto bih govorio istinu, radi koje mogu stradati, kad mogu malo polaskati što me ništa ne 
stoji, a donosi korist? Tako se, nažalost, radi; to je kruta zbilja. A to nije dobro, ne valja tako i ne 
smije se raditi tako. Kad bi bilo dopušteno laskanje, tada poglavari, i ljudi na visokim položajima 
uopće, ne bi mogli saznati istinu o sebi. Živjeli bi u umišljaju svojih genijalnih sposobnosti i nekih 
vanrednih djela kojih slava ne potamnjuje, a stvarno bi im se čitava okolina smijala i izvrgavala ih 
ruglu. A to se uistinu i događa u svakom društvu gdje su podložnici puzavi, pa na veliko laskaju, a 
poglavari slabići, umišljeni i častohlepni, pa laskanje ne vide, odnosno nemaju snage da ga zabrane 
i progone. 

Ako smatramo da će naša iskrenost koristiti bližnjemu, onda smo dužni bližnjega upozoriti 
na njegove nedostatke da ih ispravi i u buduće ih se čuva. Naprotiv, ako smatramo da naša iskrena 
opomena neće koristiti, nego će bližnji biti još gori, onda je najbolje šutjeti, ali nikada laskati 
bližnjemu kao da nema slabosti nego samo vrline, ili, što je još gore, njegove mane laskanjem 
slaviti kao vrline. 

Posebno je pitanje, što se iskrenosti tiče, vjerno otkrivanje svoje savjesti svomu 
ispovjedniku. Ako smo igdje iskreni, to smo nadasve dužni biti iskreni u svetoj ispovijedi. Nema 
baš nikakva smisla u ispovijedi graditi se boljim nego što čovjek jest, jer vlastita korist traži da se 
ispovjedniku sve točno kaže, da može valjano odriješiti od grijeha i dati spasonosne upute za budući 
život. Biti neiskren ispovjedniku slično je kao kad bi čovjek bio neiskren liječniku. Kad bi bolesnik 
skrivao pred liječnikom bolest, sam bi bio krivac da ga liječnik ne može ozdraviti. Tako bi i 
pokornik, tajeći pred ispovjednikom svoja zla djela i zle sklonosti, sam bio krivac svoje duševne 
nesreće, a možda i vječne propasti. 

Isus kaže: »Vaša riječ neka bude: da, da; ne, ne! A što je više od toga, oda zla je« (Mt 5, 
17). Mi moramo biti uvijek iskreni i vjerni da se može vjerovati našoj izjavi i našem obećanju. 

Prvi su kršćani dragovoljno donosili od svoje imovine k apostolima da dijele siromasima i 
podmiruju potrebe Crkve. Mnogi su i nekretnine prodavali pa utržak davali za potrebe Crkve i 
siromaha. 

»A čovjek neki po imenu Ananija u dogovoru sa Safirom, ženom svojom, proda neku njivu i 
zadrži za se nešto novca sa znanjem žene, a ostatak donese i stavi pred noge apostolima. Tada Petar 
reče: Ananija! Zašto je sotona zaposjeo srce tvoje da slažeš Duhu Svetom, i zadržiš za sebe od 
novaca što si ih dobio za njivu? Zar njiva prije prodaje nije bila tvoja? I kad se prodala nije li bila u 
tvojoj vlasti? Zašto si, dakle, stavio takvu stvar u srce svoje? Nisi slagao ljudima nego Bogu. Čuvši 
Ananija ove riječi, pade i izdahnu. I uđe veliki strah u sve koji čuše. A ustadoše mladići, uzeše ga, 
iznesoše i zakopaše. A kad prođe oko tri ure, uđe i žena njegova ne znajući što se dogodilo. Tada joj 
reče Petar: Kaži mi jeste li za toliko prodali njivu? Ona reče: Da, za toliko. A Petar će njoj: Zašto se 
dogovoriste da iskušate Duha Gospodnjega? Gle noge onih koji zakopaše muža tvoga, pred vratima 
su, i iznijet će tebe. I odmah pade pred nogama njegovim i izdahnu. A mladići ušavši nađoše je 
mrtvu, iznesoše je i zakopaše kod muža njezina. I uđe veliki strah u svu Crkvu i u sve koji su ovo 
slušali« (Dj 5, 1-11). Ovo je vjerni prikaz događaja kako ga opisuje Sveto Pismo. Radi laži Bog je 
smrću kaznio muža Ananiju i ženu mu Safiru. 

Lagati znači svjesno i hotimično govoriti krivo. U današnjem društvu laž je zauzela velike 
razmjere. Ima ljudi koji su već tako duboko zaglibili u ćudorednom pogledu da laž smatraju 
vrlinom. Upravo se ponose kad slažu kao da su načinili duhovitu šalu. 

Lagati se ne smije nikada. Ni onda kad bi nam laž puno koristila, ili bi nas oslobodila od 
velikoga zla. Kad bi i samo u malim stvarima bila laž dopuštena, već bi bilo pokolebano međusobno 
povjerenje. Kad bi bilo dopušteno lagati u malim stvarima, odmah bi se našlo ljudi koji bi se lažju 
poslužili i u velikim stvarima, jer je u životu teško svaki put razlikovati što je mala, a što velika laž. 
Dopusti laž u sitnicama, ljudi će je odmah natezati i na krupna pitanja. Tako lažima nikada kraja ni 
konca. Dosljedno, nitko neće nikomu vjerovati. A kad jednom nestane međusobnoga povjerenja, 
stubokom se ruši sav društveni život. 

Radi toga je Gospod Bog laž kaznio teškom kaznom — smrću Ananije i Safire. Sveto Pismo 
veli: »Mrske su Bogu usne lažljive, a mili su mu koji zbore istinu«. (Iz 12, 22). Spasitelj, Isus Krist, 
naziva sotonu, našega najvećega neprijatelja, ocem laži (Iv 8, 44). 

Laž je grijeh protiv prirodnoga zakona koji nalaže da vanjski znakovi moraju biti vjerni 
izražaj unutrašnjeg raspoloženja. Ako to nisu, onda je nemoguće saznati što netko u duši krije, 
kakva je njegova nutrina, da lije pošten ih zao čovjek, da li mu čovjek može vjerovati ili ga se mora 
kloniti. Kad čovjek laže, griješi li škodi svojoj duši. Tko jedanput dođe na loš glas daje lažac, tomu 
ljudi ne vjeruju ni onda kad istinu govori. Kako god lažljivac bio spretan, njegove će se laži prije ili 
kasnije otkriti, ugled će izgubiti, a društvo će se vladati prema njemu kao prema čovjeku koji je 
društvu težak i nerado viđen. 

Posebno je mrska laž koja se zove licemjerstvo. Licemjeran je onaj koji nastoji zavarati 
bližnjega o svojim nakanama da mu kasnije naškodi. Licemjerstvo dolazi do izražaja osobito u 
onim slučajevima kad se netko izvana prikazuje prijateljem, a u srcu je neprijatelj. Ovakvih 
licemjera ima puno na svijetu, a najveći je među njima bio Juda koji je poljupcem izdao svoga 
učitelja Isusa. Isus je prozreo Judino licemjerstvo, zgrozio se nad njim i Judi ga dao razumjeti 
riječima: »Juda, zar poljupcem izdaješ Sina čovječjega« (Lk 22, 48). 

Licemjeri su svi oni koji čovjeka u lice hvale, a iza leđa ga ocrnjuju i kleveću. Protiv takvih 
se licemjera buni čitava narav. Licemjeri su farizeji koji su Isusu u lice govorili: »Učitelju, znamo 
da si istinit i putu Božjemu doista učiš i ne mariš ni za koga, jer ne gledaš tko je tko« (Mt 22, 16). A 
iza leđa su Mu govorili: »U Njemu je Belzebub, uz pomoć poglavice đavolskoga izgoni đavle« (Mk 
3 , 22 ). 

Isus je često upozoravao svoje učenike da se čuvaju licemjerja. »Čuvajte se kvasca 
farizejskoga, to jest licemjerja. Ništa nije sakriveno što se neće otkriti, ni tajno što se neće doznati. 
Jer što u tami rekoste, čut će se na svjetlosti; sve što u sobama šaptaste propovijedat će se na 
krovovima« (Lk 12, 13). 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjetiovu krepost? 

Prijaznost 

Prijaznost može biti naravna i nadnaravna krepost već prema tome da li se promatra s čisto 
ljudskog ili sa gledišta vjere i Objave. Prijaznost je naravna krepost kad smo prema svakomu 
uljudni i ljubezni, jer je to korisno u međusobnoj komunikaciji. Svi smo mi ljudi članovi velike 
ljudske zajednice. Svi trebamo jedan drugoga. Nijedan čovjek nije sam sebi dosta makar kako bio 
učen ili bogat. Radi toga prirodni razum kaže neka gledamo kako da si život uzajamno olakšamo. A 
život će biti to lakši, ljepši i ugodniji što ćemo jedan prema drugomu nastupati uljudnije i ljubeznije. 
Pravila građanske pristojnosti ili uljudnosti nisu drugo nego zahtjev razuma za što lakšu i ljepši 
u međusobnu komunikaciju. 

Prijaznost isključuje oštri i mrki pogled, otresitost i grubost, proste izraze i kletve i bahati 
nastup. Naprotiv: prijaznost traži mio pogled, lijepu i ljubeznu riječ, birane izraze, srdačan 
razgovor, uglađene i otmjene kretnje. 

Prijaznost nas veže prema svima i svuda. Prema starijima čedna poslušnost te veselo i 
savjesno vršenje njihovih naloga. Prema jednakima je vladanje slobodnije, ali uvijek samo u 
međama pristojnosti. Nije svaka šala duhovita. Kad se čovjek mora crvenjeti radi nečije šale, to nije 
šala nego uvreda. I niži od nas mora osjetiti našu prijaznost. Kad netko nešto pita, treba mu ljubezno 
odgovoriti. Moli li za savjet, dužni smo mu savjetovati kako najbolje znamo. Kad nas je uvrijedio, 
treba ga blago opomenuti i pokarati. Niži po naobrazbi i položaju iskreno poštuju više samo onda 
ako su viši pristupačni i susretljivi prema nižima. Naprotiv, gube ugled ako oholim, bahatim i 
uvredljivim nastupom pokazuju prezir prema nižima. 

Prijaznost veže muža prema ženi, ženu prema mužu. Obojicu prema djeci. I djecu prema 
roditeljima. Prijazno treba nastupati prema rođacima, prijateljima i znancima. Pravila građanske 
uljudnosti treba obdržavati, a to znači prijazno nastupati u uredu, u školi, na svim javnim i 
skrovitim mjestima. Gdje god čovjek nastupa, treba da pokaže plemenitost svoje duše koja dolazi 
najbolje do izražaja u prijaznom nastupu. 

Prijaznost mora izvirati iz srca. Ona mora biti plod uvjerenja. Prijazni moramo biti, jer 
čovjeka cijenimo i poštujemo. Inače je prijaznost obično pretvaranje, ili glumljenje, a to ljudi brzo 
opaze i preziru. Čovjek ne smije biti prijazan samo zato da se drugima svidi ili da postigne neki viši 
položaj, odnosno neku korist. To je niska sebičnost. Čovjek mora prijazan biti prema svakome bez 
obzira na korist, iz razloga čovječnosti, jer je inače život nemoguć. 

Prijaznost isključuje tugaljivost i naglost. Čovjek koji je uvijek snužden i turoban težak je 
samomu sebi, a još teži drugima. Takav donosi tužno raspoloženje i u društvo, pa time društvu 
samo škodi. Jednako je štetan nagao čovjek koji ne bira izraze, izaziva, svađa se a spremanje i na 
tučnjavu. Nagle i žestoke ćudi prava su pokora društva. 

Prijaznost je vrhunaravna krepost kad smo prema svakomu uljudni i ljubezni radi Boga i iz 
razloga vjere. Svi smo mi ljudi Božja djeca. Bog nam je svima zajednički otac koji radi vremenitoga 
i vječnoga našega dobra želi da se: što ljepše odnosimo jedan prema drugome. Nakon krštenja na 
poseban način Bog boravi u našoj duši. Tijelo je naše postalo hram Božji dokle god čovjek smrtno 
ne sagriješi. 

A ako se čovjek nakon grijeha pokaje i ispovjedi, opet se Bog nastani u njemu. Zato i pita 
sv. Pavao prve kršćane: „Ne znate li da ste hram Božji i Duh Božji da stanuje u vama?“ (1 Kor 
3,16). Radi povezanosti s Bogom čovjek dobiva posebnu vrijednost i čast na koju se mora i posebno 
paziti. Rad toga i katolička Crkva uvijek ističe i naglašava veliku vrijednost ljudskoga života i traži 
odgovarajuće poštivanje svakog čovjeka. 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

Otvorenost - zatvorenost prema ljudima 

Ljudi su po svojoj naravi društvena bića ali nisu svi jednako i na isti način razvili ovu 
dimenziju svoga bića. Neki su otvoreniji, neki zatvoreniji za bližnjega, ali načelno govoreći svi 
moraju naučiti praktičnu mudrost mjere otvorenosti - zatvorenosti prema drugim ljudima. 
Društveni ljudi znaju okupiti ljude i takva druženja koristiti na dobro. U komuniciranju s drugim 
ljudima pokazuju iskreno zanimanje za njih, za ono što govore i rade, za ono što misle i osjećaju. 
Pravo se značenje društvenosti pokazuje u promatranju ljudske osobe kao društvenoga bića. 
Čovjeku su potrebni drugi ljudi kako bi se mogao izgrađivati, a i sam je dužan pomagati drugima 
što potpunije se izgraditi. Ako nema komunikacije među pripadnicima različitih društava ili 
skupina, tada ne će doći ni do dubljih odnosa. Štoviše, čak i sama mogućnost da se djeluje u korist 
drugih ovisi o tome jesu li drugi prije toga obznanili svoje potrebe. 

Sjedne strane, društvenost je vrlina koja pomaže i mnogim drugim vrlinama da se razvijaju 
na razini odnosa među pojedincima, ali, s druge strane, ona vodi prema konkretnim djelima na 
korist različitih skupina sličnih ljudi, a da se nikada ne postane blizak s njima. U ovomu smislu 
društvenost je povezana s nekom vrstom nesebične solidarnosti koja se daleko više temelji na 
uzvišenim načelima milosrdne ljubavi i ljubavi prema bližnjemu negoli samo na koristoljubivim 
motivima. 

Ljudi koji imaju razumijevanja za druge uočavaju razne čimbenike koji utječu na osjećaje i 
ponašanje; uočavaju svaki od tih čimbenika i način na koji su međusobno povezani te potiču druge 
da čine isto i u svojemu ponašanju uzimaju te čimbenike u obzir. 

Vjernik treba nastojati razumjeti druge uvidjeti njegove potrebe, nastojati na razborit način 
pomoći bližnjemu. Čovjek uči gledati na drugu osobu na empatičan način, uočavajući razne 
čimbenike koji utječu na njegovo životno, stanje, osjećaje i ponašanje drugog, pokazivati 
razumijevanje za način koji će pomoći drugoj osobi. 

Isus u svome osobnom životu kao i u evanđeoskom nauku ukazuje na ovu dvostruku 
dimenziju otvorenosti - zatvorenosti prema drugim ljudima, ovisno o okolnostima i samim ljudima 
pred kojim se nalazio. 

Što se tiče društvenosti i otvorenosti u Isusovu životu i nauku ona izlazi na vidjelo na prvi 
pogled. Isus je pozivao apostole i druge učenike, poučavao ih skupa su dijelili život, uspjehe i 
probleme. Imao je učenika koga je na poseban način ljubio, sv. Ivana apostola, prijatelja Lazara. 
Isus uči da treba imati razumijevanje za bližnjega u potrebi, posebno u teškim situacijama života, 
učio je da treba ljubiti bližnjega. A bližnji je svaki onaj koji je u krajnjoj potrebi što najbolje 
pokazuje prispodoba o milosrdnom samaritancu koji je pomogao onome koga su razbojnici ranili i 
ostavili polu mrtva na putu (Lk 10, 29-37), te Gospodin na kraju poziva: „Idi pa i ti čini tako“. 

Ali u Isusovu životu i nauku u evanđelju je prisutna i druga dimenzija opreza i zatvorenosti 
prema drugome čovjeku. Nisu svi ljudi isti, nemaju svi ljudi dobru volju ni nakanu pred Bogom. O 
tome sv. Ivan evanđelista nazivajući Isusa svijetlom jasno poručuje: „Svijetlost je došla na svijet ali 
ljudi su više ljubili tamu nego svijetlost jer su im dijela bila zla“ (Iv 3,19) 

Ono što ljudi govore ili ono što čine nije nužno pravi odraz njihovih intimnih namjera ili 
osjećanja. Prije nego što pokušamo shvatiti koji su uzroci nečijega ponašanja, trebali bismo vidjeti 
koje su stvarne činjenice te situacije, a ne smatrati da su one onakve kakve nam sugerira izvanjsko 
ponašanje osobe. 

Tako isti evanđelista svjedoči o Isusovu oprezu prema ljudima: „Dok je boravio u 
Jeruzalemu o blagdanu Pashe mnogi povjeravaše u njegovo ime promatrajući znamenja koja je 
činio. No sam se Isus njima nije povjeravao jer ih je dobro poznavao i nije trebalo da mu tko daje 
svjedočanstvo o čovjeku, ta sam je dobro znao što je u čovjeku“(Iv 2. 23-24). 

Isus je u svakodnevnom životu koristio praktičnu mudrost prilagodbe u relacijama s ljudima 
s kojima se susretao i ovisno o prilikama, nakanama i stanju tih ljudi se ponašao. Na primjer u 
diskusiji s farizejima izričito nije htio odgovoriti na neko pitanje. Kada ga pitaju kojom vlašću to 
čini Isus farizejima odgovara protu pitanjem je li Ivanovo krštenje s neba ili od ljudi te kada se oni 

ne žele o tome izjasniti Isus im reče: „Ni ja vama neću kazati kojom vlašću ovo činim“? (usp. Lk 
20,1-7) 

Isus naizgled nije iskreno i otvoreno odgovarao o svojim nakanama pa ni svojim rođacima: 
„Rekoše mu stoga njegova braća: Otiđi odavde i pođu u Judeju da i tvoji učenici vide djela koja 
činiš.... Reče im Isusu... vi samo uziđite na ovaj blagdan ja ne uzlazim na ovaj blagdan... Ali pošto 
njegova braća uziđoše na blagdan, uziđe i on ne javno nego tajno“ (Iv 7,1-11). Odmah valja 
precizirati da Isus nije iskreno i otvoreno odgovorio ali nije slagao. U katoličkoj tradiciji to se 
naziva restrictio mentis, to jest općeniti govor u kome se ne razotkriva vlastita nakana i ponašanje, 
ali to nije laž jer mi smo dužni kazati istinu samo onima kojim imaju pravo znati istinu stvari, 
naprotiv neki puta dužnost nam strogo nalaže to i učiniti. 

Isus je sve ljude ljubio ali kad su ga za vrijeme muke odveli pred Herod Isus mu ne želi 
uputiti niti jednu riječ. „Postavljao mu e mnoga pitanja ali mi Isus uopće nije odgovarao“ (Lk 
23,9) 

Isus i kada šalje svoje apostole naviještati radosnu vijest ukazuje mi na potrebu 
jednostavnosti ali i svete razboritosti izričito ih pozivajući da se paze ljudi: „Evo ja vas šaljem kao 
ovce među vukove. Budite lukavi kao zmije a bezazleni kao golubovi. Čuvajte se ljudi...“ (Lk 
10,16). 

I u prvoj Crkvi apostol Pavao ima mučna iskustva preko nekih ljudi i opominje Timoteja da 
se čuva: „Aleksandar kovač nanio mi je mnogo zla. Uzvratio mu Gospodin prema njegovim 
djelima. Njega se i ti čuvaj jer se veoma usprotivio našim riječima 44 (2 Tim 4,14). 

Svaka osoba reagira drukčije na događaje. Stoga se ne smije misliti da će se druga osoba 
osjećati isto kao i mi u danoj situaciji. Lako je pojednostavnjivati situacije, misliti da postoji samo 
jedan uzrok svakoga problema. Obično postoji niz uzroka. Kršćani u relacijama s drugim ljudima 
uče praktičnu mudrost svjedočanstva života evanđeoskog duha ali na takav način da nam se preko 
drugoga ne događaju prepreke za naš hod u vjeri s Isusom i da se nepotrebno ne prilijevaju 
problemi na nas. 

U ovom kontekstu čovjek se uistinu može naći u najrazličiti]'im situacijama života. Tako je 
sv. Terezija od Djeteta Isusa doživljavala da joj jedna druga časna sestra donosi nemir u njenu 
nutrinu te sama kaže daje neki puta morala otići u drugi dio samostana samo da nju ne bi susrela. U 
sličnim mučnim situacijama treba učiti „sveto lukavstvo 44 , čuvati mir, moliti za sebe i bližnjega, ne 
suditi ni sebe ni bližnjega nego sve predavati Bogu ruke. 

Druge slične mučne situacije u suživotu mogu nastati kad se želimo izmiriti s bližnjima, što 
je obveza koju Isus nalaže, ali postavlja se pitanje što onda ako to bližnji ne želi? Sv. Alfons Liguori 
uči da smo dužni učiniti gestu izmirenja, pa ako bližnji to ne želi mi smo ispunili svoju obvezu pred 
Bogom, te da treba nastaviti moliti za sebe i njega i nakon nekog vremena, ovisno i situaciji više 
mjesečnog, više godišnjeg opet učiniti gestu pomirenja sve dok milost do toga ne dovede. 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

Oprez u govoru 

Narodna poslovica veli: »Zlato je šutjeti, a srebro govoriti«. To nam je opomena da budemo 
oprezni u govoru. Oprezan je u govoru onaj čovjek koji ne govori o onom o čemu je zabranjeno 
govoriti. Ne govori o predmetu o kom nije korisno govoriti. Oprezan u govoru ne otkriva tajne. 
Naprotiv, u svakom slučaju šuti o onom što mu je povjereno kao tajna. 

Brbljavac radi obratno. Preko usta izbaci van sve sto ima u duši, a da ne razmišlja o 
posljedicama. Brbljavac ne pazi i ne vodi računa da li su njegove riječi pametne ili bezumne. Da li 
su uljudne ili uvredljive. Miroljubive ili smutljive. Istinite ili lažne. Kreposne ili grešne. Glavno je 
da govori. Brbljavost je uzrokom mnogih svađa i neprijateljstava. Neopran jezik je kao vatra. Gdje 
se pojavi, tu nastaje šteta. Brbljavac je rijetko kada sabran jer ne zna ništa sačuvati u srcu. U društvu 

gubi ugled jer nitko nema u njega povjerenja. Kako će tko u brbljavca imati povjerenje kad ono što 
je čuo odmah raznosi dalje. 

Sveto Pismo duhovito opaža: »U mnogom govorenju ne biva bez grijeha, a tko zauzdava 
jezik svoj, radi razumno« (Iz 10, 19) Sv. Toma Kempenac, tražio je i našao razlog zašto ljudi 
mnogo govore, pa kaže: »Zato toliko rado govorimo, jer međusobnim razgovorom želimo jedan 
drugoga tješiti. Ali na žalost često je to isprazno ili uzalud jer je to utjeha samo izvana i na velike 
kvari utjehu Božju iznutra«. 

I sam je na sebi iskusio kako je opasno mnogo govoriti, pa je to i požalio. »Toliko puta bih 
volio da sam šutio i kad sam bio među ljudima«. Zato je dužnost svakog vjernika paziti na jezik, što 
manje riječi, manje će biti prostih riječi i manje kletava, dosljedno i manje grijeha pred Bogom. 
Više šutnje, a manje riječi, bit će i manje svađa i neprijateljstava među ljudima, šutljiv čovjek se 
lakše sabere i pobožnije moli te više napreduje u krepostima. Šutljiv čovjek je miran u duši, jer ga 
savjest ne muči daje negdje izlanuo što ne bi smio. 

Šutljiv čovjek uživa dobar glas i povjerenje okoline u kojoj živi. Ljudi kažu: možeš mu sve 
povjeriti. Znade čuvati tajne i dobro razlikuje što smije reći, a o čemu treba šutjeti. 

Spasitelj Isus Krist nas upozorava: »Vaša riječ neka bude: da, da; ne, ne! A što je više od 
toga, od zloga je« (Mt 5,37), U govoru treba da budemo kratki i istiniti. Gdje je puno riječi, tu se, i 
uz najveću pažnju, nađe i praznih i grešnih riječi. Isus kaže: »A ja vam kažem da će za svaku 
ispraznu riječ, koju kažu ljudi, dati račun na sudnji dan. Jer ćeš se po svojim riječima opravdati, i po 
svojim riječima osuditi« (Mt 12,36-37). Sv. Jakob apostol piše u svojoj poslanici: »Ako tko misli da 
je pobožan, a ne zauzdava jezika svojega, nego vara srce svoje, njegova je pobožnost isprazna« (Jak 
1,26). »I luda čovjeka držimo pametnim kad šuti, a ako su mu usne zatvorene, mislimo daje uman«, 
veli mudri Salamon (Pn 17,28). 

Dar govora je veliki i neprocjenjivi Božji dar. Zato će i odgovornost naša za dar govora biti 
velika pred Bogom. Koristimo dar govora na slavu Božju i na korist bližnjih naših. Kad god 
otvaramo usta, pazimo da izgovaramo samo birane riječi. Naše riječi neka budu plemenitoga 
sadržaja. Kad god govorimo, ili hvalimo Boga, predobroga Oca, ili pametno poučavamo ljude, ili 
tješimo žalosne, ili mudro savjetujemo one koji si ne znaju pomoći. Kao što su ružni izrazi i bogu 
mrske kletve dokaz odvratne duše, tako su lijepe riječi i birani izrazi znak i dokaz plemenite duše. 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

Činiti dobro 

U Svetom Pismu pisano je: »Kad dijeliš milostinju, ne trubi pred sobom, kako to čine 
licemjeri po zbornicama i ulicama da ih ljudi slave! Zaista vam kažem: Primili su plaću svoju. A ti 
kad dijeliš milostinju, neka ne zna tvoja ljevica što čini tvoja desnica, da bude tvoja milostinja u 
tajnosti i Otac tvoj, koji gleda u tajnosti, naplatit će ti. I kad se molite ne budite kao licemjeri koji 
rado stoje po zbornicama i na raskršću ulice i mole se da ih ljudi vide. Zaista vam kažem primili su 
plaću svoju. A ti kad se moliš, uđi u sobu svoju i zatvorivši vrata pomoli se Ocu svomu u tajnosti, i 
Otac tvoj, koji gleda u tajnosti, naplatit će ti« (Mt 5,2-6). 

To je pouka svima nama neka svoja dobra djela činimo tiho, nečujno, bez buke, skrovito i u 
tajnosti. Načelo glasi: Dobra djela treba činiti radi Boga, a ne radi ljudi. Prema tome ne moraju svi 
ljudi vidjeti i znati za svako naše dobro djelo, jer ih ne činimo radi njih. A Gospod Bog, komu za 
ljubav činimo dobra djela, vidi ih vrlo dobro i u tajnosti. S dobrim se djelima postupa kao s 
draguljima. Dragulji se ne nose na sajmište i ne prodaju na ulici, nego se čuvaju u pomno 
zatvorenim prostorijama. 

Međutim, ima dobrih djela koja treba javno činiti da što više ljudi za njih znade. Narav im je 
takva da ne mogu i ne smiju ostati tajna. Čovjek koji ima lijepe talente za novinara ili književnika, 
dužnost mu je pametno i lijepo pisati da što više ljudi ima korist od njegova znanja. Učitelji i 
odgojitelji ne mogu i ne smiju skrivati pred djecom svoje plemenito znanje nego, naprotiv, skupiti 

320 




što više djece i javno govoriti da ih treba temeljito obrazovati i plemenito odgojiti, jer to traži dobro 
ljudskoga društva. 

Prema tome svi ovi javni radnici krivo bi shvaćali krepost poniznosti kad bi od straha pred 
ohološću napustili svoje javno djelovanje. Jednako bi krivo činili i roditelji kad bi od straha pred 
ohološću skrivali svoje molitve i druge pobožnosti pred djecom. Ne tako, nego obratno: molitve, 
pobožnosti i druga dobra djela neka vrše roditelji pred djecom, da se tako djeca pouče i da im se 
dade dobar primjer. Nijedno dijete neće dobra djela činiti samo od sebe. Treba dijete poučiti, dijete 
treba da vidi dobar primjer. U tom smislu kaže i Spasitelj: »Tako neka svijetli svjetlost vaša pred 
ljudima, da vide vaša dobra djela i slave Oca vašega koji je na nebesima« (Mt 5,16). 

A ako bi ipak koga mučila napast kad čini dobro djelo, da to možda čini iz oholosti, tada 
neka kaže ono što je rekao sv. Bernard: »Čuj, sotono, niti sam ovo dobro djelo radi tebe započeo, a 
niti ću ga radi tebe napustiti«. 

Što se tiče lijepih naravnih sposobnosti tjelesnih i duševnih, velikoga znanja i kreposti, što ih 
je čovjek stekao, krepost poniznosti ne traži da sve to čovjek naprosto zataji. Kad bi čovjek koji te 
darove posjeduje rekao da ih nema, lagao bi. Rekao bi neistinu. Darovi se priznaju, ali se odmah 
dodaje: nije to moja zasluga. To su Božji darovi. To je nasljeđe od roditelja. To su mi pomogli 
skupiti dobri ljudi. Moja je dužnost te lijepe darove što bolje iskoristiti. Jao meni pred Bogom i pred 
ljudima ako te talente zakopam. 

Kad se radi o slabostima, pogreškama i manama, dužan ih je čovjek prikrivati da se za njih 
ne zna, da se time spriječi sablazan. Kad je čovjek zlo učinio, a drugi za to ne znaju onda će 
odgovarati samo za svoje zlo što je sam učinio. Ako za učinjeno zlo i drugi znadu, pa se smute i pod 
uplivom učinjenoga zla i sami zlo čine, onda će krivac odgovarati ne samo za svoje zlo što je 
učinio, nego i za sva zla što su drugi učinili pod utjecajem njegova zla primjera. Prema tome će 
odgovornost biti to veća što je više ljudi sablaznio na zlo naveo. Nije, dakle, isto zlo načiniti u 
skrovitosti ili na javnom mjestu gdje se može bezbroj drugih ljudi sablaznite Jasnije rečeno: manje 
je zlo, ako je ostalo samo, da se za nj ne zna, nego ako je javno učinjeno, pa je rodilo još mnoga 
druga zla ili sablazni. 

»Ako dakle jedete, ili pijete, ili drugo što činite, sve činite na slavu Božju. Ne budite na 
sablazan ni Židovima, ni Grcima, ni Crkvi Božjoj« (1 Kor 10,31-32). 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjetiovu krepost? 

Fleksibilnost i pravičnost 

Ljudi koji su fleksibilni spremno prilagođuju svoje ponašanje konkretnim okolnostima, 
odnosno svakoj osobi ili situaciji, ali se pri tome ne odriču svojih načela ponašanja. Fleksibilnost je 
krepost koja je prihvaća u današnjemu društvu, poglavito zato što se tumači kao kvaliteta nekoga 
koga je lako voditi i koji je spreman pokušati bilo što. Spontanost, s kojom se ona često brka, nije 
cilj po sebi; u najboljemu slučaju, ona je prikladan uvjet za prakticiranje drugih vrlina, posebice 
iskrenosti. Da bi spontanost bila od bilo kakve vrijednosti, njome mora upravljati volja udružena s 
razboritošću. 

Fleksibilnost podrazumijeva da se moraju imati načela i da se mora razmišljati kako ta 
načela povezivati sa svakodnevnim aktivnostima. Imajući to na umu, navodimo dva načina 
fleksibilna ponašanja, prema okolnostima situacije. Ako su okolnosti pitanje mišljenja, fleksibilnost 
podrazumijeva spremnost i sposobnost da se vlastiti kut gledanja smatra privremenim, dakle nečim 
što se može mijenjati ili modificirati. 

S druge strane, postoje okolnosti koje nisu stvar mišljenja, a ta će činjenica utjecati na naše 
ponašanje prema drugima i na naš posao. Kada se radi o objektivnoj istini, ne možemo revidirati ili 
promijeniti svoje mišljenje, premda lako može biti slučaj da možemo naći bolji način na koji ćemo 
ga izraziti. Katkada postoji radikalna razlika između činjenice i načina na koji je osoba izrazila tu 
činjenicu zato što su tu umiješane ljudske ograničenosti; u takvim slučajevima čovjek mora biti 

fleksibilan prilikom baratanja činjenicama u komunikaciji s drugima. Ovdje mislimo na način na 
koji će saslušati druge, izraziti mišljenje, pružati infonnacije i tražiti točke uzajamna slaganja. U 
tome bi pogledu bitan uvjet za prakticiranje vrline fleksibilnosti bio znati koji trajni kriteriji vode 
nečiji život i, s druge strane, koji su nazori promjenjivi, pitanje osobnoga mišljenja. 

Spomenuli smo važnost istinskih i valjanih načela; ali treba razmotriti kako se ponašati 
fleksibilno, ali nepokolebljivo u stvarima objektivne istine te kako biti fleksibilan u stvarima 
osobnoga shvaćanja. 

Poput svih ostalih vrlina, fleksibilnost ima smisla kada se koristi s nakanom da se teži 
dobroti i istini. Stoga se ona ne sastoji od niza tehnika, premda postoje stvari koje moramo naučiti 
kako se ne bismo, nastojeći biti fleksibilni, ponašali na netolerantan način. Ove sugestije možemo 
primjenjivati u poslu i u odnosima s drugim ljudima. 

Do sada smo govorili o fleksibilnosti u osobnomu djelovanju, u kojemu svaki pojedinac ima 
dužnost biti vjeran samome sebi i osnovnim načelima svojega života. Međutim, važno je biti vjeran 
i načelima koja su implicitno sadržana u prijateljskim vezama, premda je u tomu slučaju teško 
pronaći odgovarajući način na koji ćemo se baviti svojim znancima; ne možemo iznevjeriti svoje 
trajne kriterije, a opet nimalo ne želimo uništiti prijateljstvo time što ćemo biti nefleksibilni. Ljudi 
su slobodni prihvatiti ili odbaciti trajne istine i vrjednote koje mi smatramo temeljnima i nemamo ih 
nikakvo pravo primoravati na njih. 

Štoviše, svaki pokušaj takva prisiljavanja mogao bi stvoriti situaciju u kojoj bi nas se moglo 
optužiti za nefleksibilnost, a po našemu stavu moglo bi se pomisliti da nemamo ni poštovanja prema 
drugima. Kako ćemo, onda, riješiti ovu poteškoću? 

Poštovanje prema drugima iziskuje da nikada ne gubimo iz vida temeljnu sposobnost 
čovjeka da se izgrađuje niti smijemo zaboravljati našu vlastitu podložnost opasnim utjecajima. S 
obzirom na potonje, upravo nam vrlina fleksibilnosti omogućuje da prekinemo razgovor u kojemu 
druge osobe mogu izvršiti štetan utjecaj na nas. 

Sa fleksibilnošću na neki način povezujemo i krepost pravičnosti - epicheie. To je krepost 
po kojoj u posebnim prigodama nas navodi da se udaljimo od slova zakona kako bismo bolje 
opsluživah duh zakona. Na primjer fizička bolest može biti zaprekom nekome da obavlja svoje 
društvene i druge obveze. Isprika može biti i mentalne naravi kada osoba ne shvaća usprkos svih 
napora dobro pojedinačnog zakona. Isprika može i moralne naravi a u ovom slučaju osoba shvaća 
dobro zakona ali drži da u posebnom slučaju primjena zakona bi imala negativne posljedice. Ova 
isprika vrijedi samo za ljudske odredbe i zakone a ne za Božje zakone. 

Porok suprotan pravičnosti, ali i fleksibilnosti je rigidnost i farizejski legalizam koji se 
uvijek poziva na doslovno slovo zakona pa i u slučajevima kada ljubav i razboritost ukazuju na 
potrebu drugačijeg promatranja stvari. 

I Isus u evanđelju ukazuje na nefleksibilnost i farizejski legalizam kada na primjer optužuju 
apostole da trgaju klasje u subotu i jedu i tako krše židovski zakon, ili kada On ozdravlja u subotu 
bolesnike a opet ga farizeji optužuju da čini što nije dopušteno u subotu. Isus im tada odgovora da 
je subota radi čovjeka a ne čovjek radi subote, to jest ukazuje im na pravo značenje i duh odredbe o 
poštivanju odmora sedmog dana i ukazuje daje u tim slučajevima duh zakona važniji i da se može 
osoba udaljiti od slova zakona kako bi uistinu činila dobro (usp. Mt 12,1-15) 

Ali isti tako napominjemo da kad je riječ o božanskome o naravnom zakonu gdje je dobro u 
pitanju Isus ne dopušta bilo kakav kompromis ni fleksibilnost. Kada Isus tumači zakon (usp. Mt 5) 
onda ne samo da nije dopušteno ubiti, i učiniti preljub nego on ide i na sami korijen moralnost na 
nakane osobe, nije dopušteno ni u srcu pristati na zli čin, a kamoli provesti ga u djelo: ,,A ja vam 
kažem da svaki tko s požudom pogleda ženu već je u srcu s njom učinio preljub“ (Mt 5, 27). 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

Bratska opomena 


Izrazom »bratska opomena« (koji potječe iz 2 Sol 3, 15) obuhvaćamo svako izravno 
utjecanje, iz ljubavi, na bližnjega kojim se smjera utvrditi ga u dobru ili odvratiti od zla. Može se 
izvršiti: poukom, savjetom, ohrabrenjem, ukorom, zaklinjanjem. Neplodna i bezizgledna nastojanja 
valjat će nastaviti dozivanjem u pomoć drugih, napose poglavara. 

Prvi cilj opomene je duševni spas onoga koji je zabludio ili pogriješio; uspostavljanje 
poremećenog reda i pravak onoga tko je pogriješio - ali poradi zajedničkog dobra. 

Opomena se u Sv. pismu često preporuča pa i zapovijeda, kao liko djelo ljubavi. »Tko 
odvrati grešnika s opakog puta, spasit će i dušu od smrti i postići oproštenje mnogih grijeha« (Jak 5, 
19 si.; u 1 Pt 4, 8). »Braćo, molimo vas: opominjite neuredne, hrabrite malodušne, pomažite slabe, 
budite strpljivi sa svima!« (1 Sol 5, 14). »Opomeni bližnjega da ne upadne opet u grijeh!« (Sir 19, 
14). 

Cilj bratske opomene nije samo odvraćanje od teškog grijeha, nego, koliko je moguće, i 
poticanje na putu dobra. Ali strogo je obaveza; opomena samo kad se nađu na okupu slijedeće 
okolnosti: 1) ako bližnjemu njemu prijeti ozbiljna opasnost za dušu; 2) ako pouka ili opomena 
obećaje bilo kakav uspjeh; 3) ako bližnji bez naše opomene vjerojatno neće svladati opasnost. 

Ne opravdava niti obvezuje na opomenu počinjena pogreška kao takva, ta nismo mi suci već 
pomoćnici bližnjega, nego opasnost bližnjega. 

Bolje je nastojati pomoći dok se još radi o bližoj prigodi, čiju opasnost bližnji možda još 
uopće nije uočio, nego pošto je već otvoreno pao u grijeh 

Ne postoji ipak - osim za odgojitelja i dušobrižnika - obveza istraživati tom smislu. Dapače, 
nepovjerljivo istraživanje unaprijed bi svakako uništilo potrebno povjerenje za uspjeh opomene. 
Ako, međutim, postoji odnos pouzdane povjerljivosti, ne valja čekati s pružanjem pomoći dok se ne 
pokaže opasnost čak grijeh bližnjega. Naprotiv, bit će bolje otvoreno i slobodno upitati kako stoji 
ovo ili ono. Već samo to može, u nekim prilikama, biti po sebi veliko ohrabrenje (usp. Sir 19, 13 - 
17). 

Dužni smo na bratsku opomenu jedino ako obećaje neki uspjeh. Osim toga može opomena 
postati, dakako, obavezna radi otklanjanja sablazni, kao zalaganje za spas trećega i za Božju slavu. 
Ako osim spasa onoga koji je pogriješio ili onoga koji je ugrožen nije stavljeno na kocku nijedno 
drugo dobro, onda treba voditi računa jedino o očekivanom uspjehu za njegov spas. Ako, prema 
tome, od opomene valja očekivati ' štete nego koristi, treba da ona izostane. No ako se ne treba 
pribojavati nika štete, onda puka sumnja o uspjehu nije razlog da se opomena propusti; dapače valja 
je dotle ponavljati dok god se razborito može nadati uspjehu. 

Tko iz iskustva za sebe zna da nije prikladan - bilo zato što ne umije razborito i dobrohotno 
opomenuti i naći pravu riječ, ili bi zbog nepopularnosti izazvao samo zlovolju, mora obično 
opomenu sam propustiti, ali po mogućnosti nagovoriti na to neku prikladniju osobu, najbolje nekog 
prijatelja onoga tko je pogriješio. 

Budući da roditelji i predstojnici nose ne samo posebnu odgovornost za sebi povjerene, nego 
imaju, zbog svog autoriteta i ljubavi, i više izgleda na uspjeh, obično su oni ispred drugih dužni 
opomenuti. 

Ako se vidi da se bližnji iz svoga pada podigao i da više ne postoji opasnost ponovnog pada, 
tada su naknadne opomene bezrazložne ili se čak protive ljubavi (osim ako se radi o odgojiteljskoj 
pouci, kojom se iz pogreške može crpsti korist u nekom drugom pogledu). 

Ako duševna opasnost za bližnjega nije krajnja a uspjeh se opomene ionako čini sumnjiv, 
tada opasnost ozbiljne štete po opominjatelja oslobađa ovoga od inače stroge obveze. No 
umirućemu, koji se nalazi u krajnjoj pogibelji vječne osude, mora pomoći svatko i uz velike žrtve 
vremenitih dobara dok god još ima ikakve nade da se spasi. Nadalje, moraju roditelji, odgojitelji i 
dušobrižnici pružiti pomoć opomene sebi povjerenima koji se nalaze u teškoj duhovnoj opasnosti, 
pa i kada im to donosi opasnost ozbiljne vremenite štete. 

Skrupulozni nisu, načelno, dužni davati opomene. Kako je poznato, najveći se dio skrupula 
odnosi baš na ovo područje. Kako, pod pritiskom nutarnjeg straha da svuda ovu dužnost ispune, 

često u nevrijeme i dosadno opominju, imaju dakako slab uspjeh i, svakako, škode više sebi negoli 
drugima koriste! Ispovjednik im stoga mora reći da su, na tom području, slobodni od svake obveze. 

Način bratske opomene. Ukor smije potjecati jedino iz pravog motiva revnosti za duše, a 
nikad iz osobne razdraženosti. Dok god se ova ne smiri, ukor nema izgleda na uspjeh. Opomena se 
mora dati ozbiljno i u isto vrijeme dobrohotno. Sasvim iznimno smijemo se poslužiti oštrijim tonom 
prema duševno neosjetljivima, koji inače ne bi ukor uzeli ozbiljno. Ali i u tom slučaju važi riječ sv. 
Pavla da valja opominjati »u duhu blagosti« (Gal 6, 1). Samo snažna ljubav može dovesti do 
pobjede dobra. 

Krasna je Apostolova nauka: »Ne grdi čovjeka, nego ga moli (zaklinji) kao oca, a mlađe kao 
braću; starije žene kao majke, a mlađe žene kao sestre, u svoj čistoći« (1 Tim 5, 1 si.). Javni ukor 
može biti na mjestu jedino kod javnog prijestupa, ako treba ukloniti sablazan, »da i ostali imaju 
strah« (1 Tim 5, 20). 

Važno je također da se počeka na pravu priliku. Katkada je bolje počekati neko vrijeme, čak 
i propustiti nekoliko prekršaja uz pretpostavku da se ne mora zaštititi ugroženo opće dobro, radije 
nego da nepravovremenim ukorom onemogući svaki izgled za uspjeh. Obično je, dakako, najbolje 
liječiti zlo u korijenu negoli čekati da zlo posve bližnjim ovlada. 

Tko za svaku sitnicu zanovijeta i opominje (za pogreške iz nepažnje ili najmanje propuste), 
izlaže se opasnosti da mu se opomena i u doista važnim stvarima neće primiti ozbiljno. O postupku 
kod korenja uči nas Gospodin (Mt 18, 15): »Ako ti brat sagriješi, pođi te ga ukori nasamo. Ako te 
posluša, dobio si svoga brata. Ako te ne posluša, dovedi još jednoga ili dvojicu ... Ako ni njih ne 
posluša, priopći to Crkvi. Ako li ni Crkve ne posluša, smatraj ga poganinom ili javnim grešnikom!« 

Osobito zaključak Isusovih riječi: »onda si dobio svog brata« jasno pokazuje da se ne radi o 
vlastitom interesu nego o spasu brata. Tekst se očito odnosi samo na teške pogreške, koje znače 
veliku opasnost za onoga tko je pogriješio; inače prijava ne bi bila opravdana. 

O dužnosti pouke pogrešne savjesti (koja se nije okaljala grijehom) važi bitno isto što i o 
ukoru. Kad bližnji griješi u dobroj vjeri, pouka je obavezna jedino ako njegova zabluda šteti Božjoj 
slavi, bližnjima ili njemu samom (drukčija je,dakako, obveza odgojitelja). Po općem učenju 
katoličkih teologa, postoji još hitnija obaveza opomenuti pretpostavljene, kad im je takva pomoć 
doista potrebna. Samo, način opomene ne smije umanjiti poštivanje autoriteta (usp. 1 Tim 5, 1). 
Javni ukor poglavara jedino je dopušten kod javnih i teških sablažnjivih pogrešaka, ako se šteta ne 
može drukčije otkloniti. 

Kada se vrši bratska opomena, moramo biti sigurni daje praćena nizom krjeposti bez kojih 
ona ne bi bilo istinski odraz milosrdne ljubavi. Zato, ako moraš druge ispravljati, čini to s ljubavlju, 
u pogodnu trenutku, a da ne ponizuješ... i spreman naučiti i pospješiti sebe sama u onome u čemu 
ispravljaš druge. Onako kako bi postupio Krist da se našao na našem mjestu, s jednakom 
osjetljivosti i jednakom jakosti. 

Ponekad nas određena netrpeljivost ili nedostatak unutarnjega mira mogu navesti da u 
drugima vidimo nedostatke koji su zapravo naši. Dakle, ukoriti moramo zbog ljubavi; ne zbog želje 
da nekome nanesemo zlo, nego s časnom namjerom da dođemo do poboljšanja. Zašto ga koriš? 
Zašto te boli činjenica da te uvrijedio? Ne daj, Bože! Činiš li to zbog samoljublja, ništa ne činiš. 
Ako je ljubav ta koja te pokreće, dobro činiš. 

Poniznost nas uči, možda više od ijedne krjeposti, da i nama trebaju brojne pomoći te da 
pronađemo prave riječi i pravi pristup koji ne vrijeđa. Razboritost nas potiče da brzo činimo 
ispravljanje i u najpogodnijem trenutku; ta nam je krjepost potrebna kako bismo vodili računa o 
naravi osobe i okolnostima u kojima se nalazi, poput dobrih liječnika koji ne liječe sve na isti način 
i ne propisuju iste recepte svim svojim pacijentima. 

Ako se čini da se ne mijenja netko koga smo prethodno opomenuli i upozorili, potrebno mu 
je dodatno pomoći primjerom, molitvom, mrtvljenjem i većim razumijevanjem za njega. 

Što se nas tiče, ispravljanja moramo primati ponizno, tiho i bez isprika, prepoznajući 
Gospodinovu ruku u tom dobrom prijatelju koji to uistinu jest barem od toga trenutka; osjećajem 
žive zahvalnosti budući da se netko zaista zanima za nas; radošću jer nismo sami u usmjeravanju 

koraka koji nas uvijek moraju voditi Gospodinu. Jednoga dana kada radosno i s poštovanjem budeš 
primio njegove opomene, neka ti bude zadatak slijediti ih, ne samo zbog koristi koja dolazi 
njihovim ispunjavanjem nego i kako bi mu dokazao da njegove brige nisu bile uzaludne, i da cijeniš 
njegovu dobronamjernost. Ohol čovjek ne želi ostaviti dojam da slijedi savjete koje su mu dali, pa 
makar ih i slijedio; on će ih radije prezirati; tko je uistinu ponizan, bit će mu čast podmetnuti leđa 
svima zbog ljubavi prema Bogu, i primat će mudre savjete za koje smatra da dolaze od samoga 
Boga, neovisno o sredstvu kojim se on poslužio. 

Bratska prijava je povezana s bratskom opomenom. Prijava prekršiteljevu poglavaru kao 
ocu i bratu samo je nastavak bratske opomene. Dopuštena je i obvezatna onda, i samo onda, kad je 
nužna ili bar korisnija za spas bližnjega negoli izravni ukor. 

Što je poglavaru priopćeno samo radi spasa bližnjega, ne smije on upotrijebiti kao povod za 
kaznu i diskriminaciju. Jedino kad to zahtijeva opće dobro (ili, u rijetkim slučajevima, i spas 
dotičnika), može se i mora podnijeti prijava poglavaru kao sucu, na što ovaj smije odgovoriti 
nastupajući sudački. Ako je neki prekršaj, protiv kojega se mora poduzeti sudski postupak, bio 
najprije priopćen poglavaru kao ocu, morat će ovaj zahtijevati da mu se dopusti upotrijebiti prijavu 
autoritativno i sudački, osim ako bi predvidljiva šteta za prijavitelja bila veća od štete za zajednicu. 
Pogreške koje su već inače javno poznate ne smiju se dakako poglavaru zatajiti. Anonimne prijave 
ne bi uopće valjalo uzeti u obzir, inače se toj kugi samo pogoduje. 

U svakoj zajednici, osobito u odgojnim zavodima, moraju biti zabranjene sve sitničave 
prijave. Naprotiv, svatko mora znati da zavodnike i one koji planski potkopavaju posluh i dobar red 
ili dobar glas zavoda ili zajednice valja prijaviti, kad eventualna opomena nije imala uspjeha. 

Poglavar mora pomno ispitati izjave i karakter prijavitelja, a prijavljenome dati po 
mogućnosti priliku da se brani. Po pravilima o čuvanju tajne, obično ne smije odati ime prijavitelja. 
Za prijavu tajne pogreške ne smije odrediti takvu kaznu koja ce odati tajnu i pogrešnika javno 
raskrinkati. Ali smije, ako ustreba porazgovarati o slučaju s jednim ili dva šutljiva savjetnika. Smije 
na temelju bratske prijave - budnim okom i nenametljivo pripaziti na pogrešnika kad postoji 
opasnost ponovnog upadanja u pogrešku. Poglavar ne smije prijaviti višem poglavaru slučajeve koji 
se smatraju riješenima. 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjetiovu krepost? 

Pouzdanje 236 

Kad je Isus boravio u Kafamaumu, »donesoše mu uzeta (čovjeka) koji je ležao na postelji. I 
vidjevši Isus njihovu vjeru reče uzetome: Uzdaj se, sinko, oprošteni su ti tvoji grijesi« (Mt 9,2). 
Neka »žena, koja je dvadeset godina bolovala od tečenja krvi, pristupi otraga (Isusu) i dotače se 
skuta haljine njegove, jer je pomislila u sebi: Ako se dotaknem haljine njegove, ozdravit ću. A Isus 
okrenuvši se i vidjevši je reče: Uzdaj se, kćeri, vjera te je tvoja izliječila. I ozdravi žena od toga 
časa« (Mt 9,20-22). Apostoli su po noći u lađi na moru. Muče se veslajući jer je puhao protivan 
vjetar. Isus dođe k njima hodajući po moru. Kad su ga apostoli opazili kako hoda po moru, pomislili 
su da je to sablast i od straha su vikali. A Isus im reče: »Uzdajte se, ja sam, ne plašite se! I uđe k 
njima u lađu i stiša se vjetar« (Mk 6,50-51). 

Bezbrojna su mjesta u Svetom Pismu na kojima nas Gospod potiče neka se pouzdajemo u 
pomoć Božju u našim jadima i nevoljama. Neka ne gubimo nade ni u najgorim časovima života. 
Bog, koji je pripustio kušnje, znade i može uvijek naći načina i sredstva kako će nam pomoći. Sve 
zlo što nas može stići ovdje na zemlji, samo je ograničeno, a moć je Božja neograničena. Zato kod 
Boga ništa nije nemoguće. 


~ 36 Pouzdanje je najuže povezano s cjelinom koju smo obradili u Putu čišćenja pod naslovom 5. 1. Božja providnost i 
milosrđe te predanje samoga sebe . 

Pouzdanje treba gojiti u bolesti. Bog redovito vraća zdravlje naravnim putem, pomoću 
liječnika i lijekova. Ali Bog može vratiti zdravlje i čudom. Čudo je nadnaravni učinak koji je iznad 
prirodnih zakona. 

Pouzdanje je vrlo važna krepost za grešnike. Koliki su ljudi koji su teško opteretili svoju 
savjest. Neki puta imaju toliku grižnju savjesti, da takav nesretnik kao da trpi pakao već na zemlji. 
Kad je Kain ubio brata Abela, nigdje nije imao mira. Lutao je i bježao po zemlji i progonila ga 
sablasna misao da će ga ubiti tko god ga susretne. Takvi nesretnici ne smiju zdvajati i sami sebi 
život oduzeti. To bi bilo novo zlo, neoprostivo zlo. Nego, naprotiv, neka se kaju i mole Boga za 
oproštenje. Treba činiti pokoru i učinjeno zlo, koliko mogu popraviti. 

Jedini je izlaz pouzdanje u milosrđe Božje, kajanje i djelotvorno pomaganje unesrećenih. 
Oni koji naginju na malodušnost neka se sjete sv. Petra na moru. Dok je imao pouzdanje u Isusa 
stajao je na moru, a čim se počeo pobojavati i biti malodušan radi jakoga vjetra, počeo se utapati. A 
kad se utapao, skupio je svu duševnu snagu i molio Isusa za pomoć: »Gospodine, spasi me! I odmah 
pruži Isus ruku i uhvati ga i kaže mu: Malovjemi, zašto si posumnjao?« 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

Dobar glas 

Gospod Bog je jedini gospodar našega života. Svaki od nas je upravitelj svoga života. Kao 
upravitelji dužni smo čuvati život i zdravlje do Božje volje. A čuvat ćemo ih tako da uklanjamo ili 
spriječimo svako zlo koje bi moglo škoditi našemu zdravlju ili životu. 

Svakomu je čovjeku prirođeno da radi i privređuje, da stiče imovinu. Svaki želi steći što više 
da ima za svoje uzdržavanje i da može pomoći drugomu. Samo, dakako, treba paziti da način 
stjecanja bude častan i pošten. Još više od imovine vrijedi dobar glas. Nikomu nije svejedno što 
ljudi o njemu misle, kako ga prosuđuju, kako o njemu govore. Kad čovjek uživa dobar glas da je 
marljiv, svjestan, točan u plaćanju dugova i obaveza, daje uljudan i fm, da poštuje ljude i boji se 
Boga, takvomu su svuda vrata otvorena. Ako je na zlu glasu kao skitnica i propalica, koji živi na 
račun tuđe muke, takva svatko izbjegava. Prema tome je prirođeno čovjeku i to da uklanja svako zlo 
koje bi moglo naškoditi imovini i dobru glasu njegovu. Kad je na javnom mjestu, u sudnici pred 
velikim svećenikom, jedan od slugu ćušnuo Isusa, Isus mu odgovori: »Ako sam krivo rekao, dokaži 
da je krivo. Ako sam pravo rekao, zašto me biješ«? Isus čuva svoju čast i dobar glas i odlučno 
odbija nepravedni napadaj. Roditelji i djeca dužni su čuvati imovinu i dobar glas obitelji. 

Mi smo svi članovi velike obitelji koja se zove Katolička Crkva. Svakomu od nas treba daje 
na srcu ugled i čast katoličke Crkve. Pravi katolik treba dobro govori o Bogu, svetoj vjeri. Vjerske 
svetinje treba visoko cijeniti i poštivati, o njima treba govoriti uvijek i na svakom mjestu s dužnim 
poštovanjem. Na drugoj strani treba pomno uklanjati svako zlo koje bi moglo zadesiti Crkvu. Zar bi 
otac obitelji bio ravnodušan kad bi netko vrijeđao i ponižavao njegovu obitelj? Jednako tako ni 
čestit katolik neće dopustiti, ili ravnodušno podnositi, da se blati njegova duhovna obitelj- sveta 
katolička Crkva. 

Ako se zlo i životni udarci, bolesti i razne nesreće ne mogu spriječiti, suzbijajmo u sebi 
svaki nemir i nestrpljivost. Ostanimo mirni i strpljivo čekajmo bolje dane. Predajmo se s punim 
pouzdanjem u Božje ruke. Bez Božje volje ne pada ni vlas s glave, ni vrabac s krova, a kako bi se 
onda bez volje ili bar pripuštenja Božjega razvijao ljudski život. U takvim časovima ne samo da ne 
smijemo napuštati svoje dnevne pobožnosti, nego ih treba još i pojačati. 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

Snošljivost - revnost 


Kršćanin ne smije nikad dati dojam kao da vjersku zabludu stavlja na istu razinu s 
katoličkom istinom. O raznim idejama i uvjerenjima se može raspravljati ali nikada ne dovoditi u 
sumnju istinitost vjere i vjerskih istina. Isto tako kršćanin treba osjećati i iskazivati poštovanje 
prema svakoj poštenoj savjesti, ako je i objektivno pogrešna. 

Držanje prema otpalom katoliku opterećeno je, dakako, osobitom problematikom. Ako je u 
vjeri bio dobro poučen i ako je duševno potpuno normalan, onda je njegovo pitanje vrlo ozbiljno. 
No budući da o svima tim okolnostima ne možemo konkretno suditi, moramo se uzdržati od 
konačnog suda. 

Kršćanska krepost snošljivosti je krepost ljubav koja drugome svim srcem želi da upozna 
istinu i sreću katoličke vjere, vjeruje u njegovu dobru volju a u nastojanju da ga pridobije za istinu 
brižljivo pazi da ga ne povrijedi ukazujući na njegova uvjerenja i diskutirajući s njim. 

Kršćanskoj kreposti snošljivosti protivi se svaki la ž ni »prozelitizam« kojemu nije stalo do 
spasa onih koji nisu u istinu, nego do statistike i prestiža Crkve. Ako crkveno pravo kaže: »Nikoga 
se ne smije primorati da prihvati, protiv svoje volje, katoličku vjeru« onda još više važi da se nitko, 
protiv njegove savjesti, ne smije navesti da samo izvana prihvati vjeru. To bi se protivilo slobodi 
savjesti kao i nauci sv. Pavla: »Što nije po savjesti, grijeh je« (Rim 14, 23). 

Iz rečenoga je jasno da katolik nikad od nekatolika ne smije zahtijevati nešto što je doduše 
ispravno ali se protivi subjektivno poštenoj savjesti sugovornika. 

Načelo religiozne slobode brani ne samo svaku izvanjsku prisilu nego i svakojaku psihičku 
prisilu i sva sredstva diskriminacije u građanskom životu; ukratko, sve što bi moglo potamniti istinu 
da na temelju svoje vjere stavljamo potpuno pouzdanje u riječ istine, u svjedočanstvo vjere i 
napokon u Božju milost. 

Bez obzira na povijesne i društvene ocjene, vjernik se u prosuđivanju načina i granica 
građanske snošljivosti može voditi dvjema svjetlima: s jedne strane, odbacivanje zabluda, s druge 
strane, poštovanje pred savješću zalutalih i zahtjev vjerske slobode građana. 

U društvu utvrđena građanska nesnošljivost imala je potresne učinke u povijest u vrijeme 
refonnacije i proture formacije. Kršćani raznih konfesija borili su se među sobom oružjem zbog 
vjere i spaljivali se uzajamno kao krivovjernici. 

Današnja je situacija sasvim drukčija. Državno pravo mnogih naroda priznaje svim 
vjeroispovijestima, koje se klone neprijateljstva prema državi sva prava i jamči im apsolutnu 
slobodu. Međunarodno pravo koje se malo pomalo izgrađuje, usmjereno je također prema službenoj 
snošljivosti. 

Crkva se po svojoj naravi jedino može u naviještanju oslanjati samo na snagu ljubavi i na 
svjedočanstvo vjere. Nikakva prisila na svijesti u uvjerenja drugoga nisu dopuštena. Isus je u 
prispodobi o žitu i kukolju kazao da se ostavi kukolj sa dobrim sjemenom poradi skupljanja žita na 
kraju (usp Mt 13,23 -30) 

Građanska snošljivost, zasnovana na razumnosti, uvijek je, a pogotovo u našem 
pluralističkom društvu stvarna nužda. Između ostalog, ona je i preduvjet za to da se ispovijedanje 
vjere samo slobodno izražava i da se vjerska zajednica očuva od krivotvorenja zbog zemaljskih 
interesa. U izvjesnoj mjeri, građanska snošljivost stvara povoljne uvjete za istinsku snagu širenja 
vjere. Jer poziv na upotrebu sile protiv zabluda, dok se one same ne služe silom niti to namjeravaju, 
ili potječe od nedostatka pouzdanja u uvjerljivost propovijedane istine, ili mora u mnogim 
suvremenicima izazvati dojam takvog nedostatka. 

I kao katolici možemo pozdraviti kao praktički najbolje rješenje, ako građanski zakon u 
višekonfesionalnoj državi tretira sve konfesije jednako. Želi se jamčiti za mir i, konačno, za vjersku 
slobodu svih. Ovakvo rješenje može i katolike očuvati od napasti da previše računaju sa svojim 
društvenim privilegijima, mjesto da - kako je jedino pravo - širenje vjere očekuju od dokaza istine 
i ljubavi. 

Iskrena i dosljedna građanska snošljivost ponajvećma pogoduje istini; jer je upravo zabluda 
obično nesnošljiva prema istini. Moramo ipak biti na čistu da je građanska snošljivost u 

pluralističkom društvu, koje u svojim zakonskim odredbama ne pravi nikakve razlike između ra z nih 
religioznih grupa i uvjerenja, stalno ugrožena; jer će »liberalac«, u kog nema nikakva uvjerenja, 
neprestano i nesnošljivo pokušavati da Crkvi oduzme pravo propovijedati apsolutne istine i norme. I 
inače će se naći sile koje, zlorabeći opću građansku snošljivost, žele nametnuti konačno svim 
sugrađanima diktaturu svoje ideologije. 

Ljudi koji imaju poštovanja prema drugima djeluju ili se suzdržavaju od djelovanja s ciljem 
da ne naškode ni sebi ni drugima te djeluju samo na dobrobit sebe i drugih u skladu s njihovim 
pravima, stanjem i okolnostima. 

Kada se govori o poštovanju prema drugima, važno je, prije svega, razlikovati poštovanje 
koje smo dužni pokazivati prema svakomu ljudskom biću kao Božjemu djetetu od poštovanja koje 
dugujemo svakomu pojedincu zbog njegova konkretnoga položaja ili situacije. Prva od te dvije 
vrste poštovanja podrazumijeva općenit stav razumijevanja i prihvaćanja dok nas druga usmjerava 
prema određenim namjerama u skladu s elementima koje nalazimo u svakomu pojedinom ljudskom 
odnosu. 

Dakle, mi ne samo da se moramo suzdržavati od nekih postupaka, nego moramo aktivno 
djelovati, činiti dobro, svjedočiti životom koji je u skladu sa vlastitim uvjerenjima i naviještati istinu 
evanđelja. Ali da se to djelovanje ne bi izrodilo u nepoštivanje, ono se mora čvrsto temeljiti na 
istini. Konkretnije rečeno, drugi imaju pravo znati što objektivnije infonnacije. Iskrenost je, dakle, 
osnovni sastavni dio poštovanja prema drugima, a iskrenošću moraju upravljati ljubav prema 
bližnjemu i razboritost, to znači da ima trenutaka kada je šutnja znak većega poštovanja i ljubavi. 
Kriterij koji će se koristiti mora biti u skladu sa stupnjem poboljšanja kojemu se teži. 

Kršćanin se ne može zatvoriti u sebe, ne zanimati se i stajati po strani onoga što se događa 
oko njega. Dobar dio našega života sastoji se od kratkotrajnih susreta s osobama koje vidimo u 
dizalu, u redu za autobus, u čekaonici kod liječnika, u vrevi gradskoga prometa ili u jedinoj ljekarni 
maloga mjesta gdje živimo... Makar to bili izdvojeni, ponekad i vrlo kratki trenutci, ipak ih je puno 
u jednome danu, a nebrojeno puno tijekom života. Kršćaninu su oni važni jer su to prigode koje 
nam Bog pruža da molimo za ove osobe i iskažemo im konkretno uvažavanje, kao što priliči djeci 
istoga Oca. Obično to činimo po gestama poštovanja i pristojnosti koje lako postaju prenositeljima 
nadnaravne krjeposti milosrdne ljubavi. Sve su te osobe međusobno različite, ali sve one očekuju 
nešto od kršćanina: ono što bi sam Krist na našemu mjestu učinio. 

U odnosu smo s najrazličitijim osobama u vlastitoj obitelji, na poslu, u susjedstvu, s dosta 
različitim naravima, ljudskim i kulturnim odgojem i obrazovanjem i načinom života. Važno je da se 
učimo suživotu sa svima. Sveti Toma naglašava važnost posebne krjeposti koja u sebi sadrži mnoge 
druge i koja uređuje »odnose ljudi s drugima, kako u djelima, tako i u riječima«. To je krjepost 
ljubaznosti koja nas usmjerava i potiče da život onih koje svakodnevno susrećemo činimo 
ugodnijim. 

Ta krjepost, koja mora oblikovati ustroj suživota, možda ne izaziva veliko divljenje; ipak, 
ako je nema, njezina se odsutnost strahovito osjeća, međuljudski se odnosi zaoštravaju i nerijetko 
nedostaje milosrdne ljubavi; ponekad odnos postaje težak, upravo nemoguć. Ljubaznost i slične 
krjeposti čine svakodnevni život ugodnim: u obitelji, na mjestu gdje radim, u prometu, u odnosima 
sa susjedima... Njima se, po svojoj naravi, suprotstavljaju sebičnost, nestrpljiva i neodmjerena 
gesta, neraspoloženje, nedostatan odgoj, nered, život koji ne vodi računa o ukusima, brigama i 
zanimanjima drugih ljudi. Kao što je napisao sveti Franjo Saleški: »Moramo uvijek u pričuvi imati 
tih općih krjeposti. Njima se, naime, trebamo gotovo redovito služiti.« 

Dok ih bude činio iz ljubavi prema Bogu, kršćanin će uvijek znati kako pretvoriti 
mnogobrojne vidove ljudske krjeposti ljubaznosti u druga djela milosrdne ljubavi. Tada milosrdna 
ljubav od ljubaznosti čini još snažniju krjepost, bogatiju sadržajem i daleko širega obzorja. Može se 
primijeniti i kada je potrebno zauzeti čvrst i nepokolebljiv stav. Treba se naučiti biti drugoga 
mišljenja - kad je to potrebno - ali s ljubavlju, da ne postaneš odbojan. Putem vjere i milosrdne 
ljubavi kršćanin umije prepoznati djecu Božju u svojoj braći ljudima, koji uvijek zaslužuju najveće 
poštovanje, pažnju i najveće uvažavanje. 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 


Kršćanski optimizam 

Jedna od čestih pojava u ljudskom iskustvu je i pesimizam. Na temelju nedostataka koji se 
opažaju kod pojedinca čovjeka i u društvu, pesimisti svuda vide samo zlo i nigdje ne nalaze ni 
tračka svjetla, nigdje ni mrvice nade. Njima su svi ljudi tjelesno bolesni, a duševno opaki, što god 
rade, samo zlo rade. Život nema nikakvog smisla pa je zato ludo poduzimati bilo što. Samosvjesni 
ljudi i oni koji su stekli veću naobrazbu, nesretniji su nego obični, prosječni ljudi, jer samosvjesni i 
obrazovani jasnije vide zlo u svijetu pa radi toga i više trpe. Po pesimističkom je shvaćanju vrhovno 
mjerilo ćudorednosti odnos prema životu. Sve što uništava i ubija u čovjeku volju za život, to je 
dobro, a što bi pomoglo volji za život ili jačalo volju za život, to je zlo. 

Optimisti imaju opravdano povjerenje u život i vlastite sposobnosti, u pomoć koju će dobiti od 
drugih te u sposobnosti drugih; stoga oni u svakoj situaciji kao prvo mogu odrediti pozitivne 
elemente života i raznih životnih situacija. 

Optimisti vide mogućnosti za izgrađivanje u životu kao i u poteškoćama i zaprekama na 
putu toga izgrađivanja; oni uviđaju i koriste sve što je korisno za njih, a s ostalim se situacijama 
suočavaju na vedar način. 

Optimizam se, stoga, može smatrati osobnom vrlinom koja omogućuje pojedincu da sagleda 
svjetliju stranu situacije, bilo to realistično ili nerealistično. Optimizam, kao krjepost, 
podrazumijeva realističnost i svjesno traganje za pozitivnim aspektima situacije prije svakoga 
osvrtanja na poteškoće. Odnosno, on može značiti nastojanje da se uvidi što se može postići iz 
samih poteškoća. 

Stupanj u kojemu mi prakticiramo ovu vrlinu ovisit će o našoj sposobnosti da odredimo 
pozitivne elemente u situacijama u kojima se očito pojavljuju neke poteškoće. Neke su osobe 
optimisti samo kada je situacija potpuno povoljna, ali druge se uspijevaju otrgnuti od neposrednoga 
stanja stvari i usredočiti na svoj cilj, kakav god on bio. Ove druge osobe, da bi mogle razvijati ovu 
vrlinu, to jest da bi mogle razvijati sposobnost za sagledavanje pozitivna elementa u mnogim 
situacijama, premda ima ozbiljnih zapreka - moraju biti valjano motivirane. Ta motivacija izvire iz 
njihova samopouzdanja i povjerenja u pomoć drugih ljudi, a ako su vjernici, ta motivacija osobito 
potječe iz njihova uzdanja u Božju pomoć. Drugim riječima, ne možete biti optimistični ako se ne 
uzdate u nekoga. 

Optimizam utemeljen na pouzdanju. Pouzdanje podrazumijeva shvaćanje svake pojedine 
situacije kao priznanje naših vlastitih kvaliteta i sposobnosti, kao i kvaliteta i sposobnosti drugih 
ljudi. Ono pretpostavlja oslanjanje na vlastitu dobro razvijenu jakost te uvjerenost i svijest da su 
drugi spremni djelovati u našu korist. Da bi bilo smisleno, pouzdanje se mora temeljiti na zbilji, no 
uvijek dopuštajući da se i mi i drugi možemo usavršavati, to jest biti bolji. 

Na osnovi toga možemo vidjeti da najveći broj ljudi poznaje sebe dovoljno dobro da 
najčešće mogu biti optimisti. Međutim, ima trenutaka kada se čovjek ne može osloniti samo na 
vlastite snage da bi riješio poteškoće ili kada ne može uvidjeti kako bi se moglo izvući bilo kakvo 
dobro iz situacije koja se doima potpuno lošom. Kada se netko ne može više oslanjati samo na sebe, 
kao na jedinu osobu koja je zainteresirana za svoju dobrobit, tada nema druge nego da zatraži 
pomoć kako bi i dalje mogla biti optimistična; u protivnomu optimizam nestaje. Drugim riječima, 
optimizam koji se ne temelji na pouzdanju u Boga, na uvjerenosti da nam on uvijek pomaže i 
djeluje za naše dobro, krhak je i čak može biti uzrok bilo naivnosti, bilo oholosti. 

Kršćanski optimizam ne zasniva se na nerealnoj prosudbi životnih situacija, umišljenom 
nedostatku nevolja, protivština i osobnih pogrješaka, nego na povjerenju u Isusa koji nam kaže: »I 
evo, ja sam s vama u sve dane - do svršetka svijeta.« (Mt 28,20) 

S Isusom možemo sve. Pobjeđujemo čak i kad naizgled gubimo. To je optimizam koji je 
krasio svece. Sveta bi Terezija Avilska duhovito i sa smislom za nadnaravno znala reći: »Terezija 

sama ne može ništa. Terezija i jedan novčić - manje od ništa. Ali Terezija, jedan novčić i Bog - 
mogu sve.« Isto je i s nama. 


Kako ova spoznaja - da se oslanjamo na Gospodina - mijenja naš stav na početku našeg 
apostolskog djelovanja ili u vrijeme nutarnjih duhovnih borbi ili u stvarnosti svakodnevnog života! 

Kršćanski optimizam plod je vjere, a ne životnih okolnosti. Kršćanin zna da Gospodin sve 
upravlja na veće dobro i da može izvući plod čak i iz očitih promašaja. U isto vrijeme traži od nas 
da upotrijebimo sva sredstva koja su nam dostupna, ne izostavljajući ni jedno: pet kruhova i dvije 
ribice. To nije bilo dovoljno da nahrani izgladnjelo mnoštvo nakon napornog dana. Međutim, to je 
bio njihov udio koji su morali uložiti da se ostvari čudo. Gospodin neuspjehe okreće u sredstva 
našeg posvećenja. Ništa nije izgubljeno. Ono što ne će uroditi plodom jesu propusti i povlačenja, 
odustajanje od djelovanja jer nam se čini da nešto ne možemo ili stoga jer se naša okolina protivi 
Kristovoj poruci. Gospodin želi da dobro upotrijebimo ono malo kruha i riba koje uvijek imamo na 
raspolaganju, i da se u njega pouzdajemo s ispravnom nakanom. 

Neki se plodovi vide odmah, dok druge Gospodin čuva za prikladno vrijeme i okolnosti, 
koje on dobro poznaje i koje se uvijek pojave. Moramo biti uvjereni da smo sami po sebi ništa i da 
ne možemo ništa, ali da je Isus uz nas. Kršćanski optimizam raste i jača u molitvi. Kršćanski 
optimizam nije samo neki sladunjav optimizam niti čisto ljudsko povjerenje da će sve biti dobro. 

To je optimizam koji se ukorjenjuje u svijesti slobode i sigurnosti, u moć milosti; optimizam 
po kojemu smo prema sebi zahtjevni, po kojemu se upinjemo u svakome trenutku uzvratiti na Božje 
pozive. Po kojem savjesno izvršavamo ono što on hoće. Ne radi se o optimizmu egoista koji traži 
samo svoj spokoj i zbog toga zatvara oči pred stvarnošću, govoreći da će se »sve već nekako 
riješiti«, odnosno tražeći ispriku za svoju pasivnost, koji zatvara oči pred onim što je loše kod 
drugih da ne bi morao pomoći, da ga ne gnjave... 

Optimizam onoga koji ide za Gospodinom ne udaljava od stvarnosti. Sirom otvorenih očiju 
zna se s njome suočiti, a ona ga ne obeshrabruje, njegovu dušu ne obuzima tuga jer zna da ga Bog 
Otac nikada ne će napustiti. Uvjerenje da će iz te zemlje - iz ovih ili onih okolnosti, situacija... - za 
koju se činilo da može roditi samo korovom, niknuti obilati plodovi. Kršćanin zna »da dobro djelo 
nikada ne će propasti, i da sjeme mora umrijeti pod zemljom da bi urodilo plodom. Zna da žrtva 
dobrih nikada nije besplodna. 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

Odmor i duhovni život 

Uz sami život psiho - fizičko i duhovno zdravlje je jedan od najvažnijih Božjih darova 
čovjeku. Ono je apsolutni uvjet pravilnog funkcioniranja. O njemu u mnogome ovisi svaka 
nonnalna ljudska aktivnost, pa tako i duhovni život. Paziti na vlastite psiho - fizičke i duhovne 
snage, paziti da nam se ne dogodi pre iscrpljenost, paziti na dobar odmor u svome životu i duhovni 
put svake osobe najuže su međusobno povezani, a redovito je preduvjet za duhovno i mentalno 
zdravlje. Čovjek iscrpljen i slaba zdravlja najčešće neće imati volju duhovno se truditi, moliti, učiti i 
raditi dobre stvari u životu. 

Dobar odmor je preduvjet dobra funkcioniranja ljudskoga organizma, usklađenosti fizičke, 
psihičke i duhovne aktivnosti. Bog je Stvoritelj našega bića, a naša je dužnost brinuti se za tjelesno, 
a samim time i za duševno i duhovno zdravlje. 

Blažena Marija Terezija od sv. Josip kas se nakon prvog svjetskog rata vratila iz Amerike i 
pohodila samostane svojih sestara majčinski mudro prepoznaje poteškoće, ljudske i duhovne, koje 
proizlaze iz izmorena i preopterećena ljudskoga bića. 

„Bile su slabe i iscrpljene, ali nisu bile bolesne, a malo ih je bilo koje nisu na bojnom polju 
izgubile oca ili brata. Preko 100 sestara iz četiri samostana u Berlinu trebalo je bolju hranu i 
promjenu zraka. Zato sam odmah poslala neke u Vechtu, a neke u Halberstadt. Uvijek sam držala 

svojom glavnom dužnošću da se brinem za zdravlje sestara. Uvjerena sam da je ono apsolutno 
potrebno za vršenje dužnosti, osobito kod odgoja djece, jer kako može iscrpljena, nervozna sestra 
biti blaga i strpljiva, kako može razborito raditi? Zbog prenapetih živaca neće imati snage za 
blagost, ni za strpljivost, ni za razboritost, a jadnici ne preostaje drugo do li kajanje.“ 

Zbog raznih razloga vjernici mogu prije ili kasnije, dulje ili kraće vrijeme, osjetiti kronični 
umor i pomanjkanje sna. Nijedna osoba ne može to podnositi dulje vrijeme, a da se to ne odrazi na 
kvalitetu molitve, apostolata, raspoloženja, pa i samoga zdravlja. I sama je Blaženica više puta 
iskusila tu vrstu pre iscrpljenosti te je uvidjela dobar odmor, dobra i kvalitetna prehrana, kao i 
dobar i dug san, mogu biti od velike pomoći na napornu putu duhovnoga rasta. Zbog toga uistinu 
mudro, trezveno, a praktički sasvim konkretno poručuje: 

„Svaka bi sestra trebala imati svake godine 4-6 tjedana za ispavati se, to znači iza povečerja 
još nešto pojesti u blagovaonici i onda ići u krevet i spavati do 8 sati ili dulje, osim jedanput u 
tjednu i u nedjelju kad treba ustati na svetu Misu. Mi stavljamo one koje spavaju zajedno i nitko ih 
ne smije smetati. Za poslove se treba na vrijeme pobrinuti za zamjenu i to mora poglavarica urediti. 
Ovo liječenje spavanjem je najmodernije liječenje za svako narušeno zdravlje i štiti sigurno od 
sušice - ovo čini čudesa. 

Najprije stoji mnogo muke dok sestre na to pristanu; iza kure osjećaju se kao nanovo rođene 
i tada su neopisivo zahvalne. U 10 sati mogu dobiti mlijeko, inače moraju dobro doručkovati i 
uredno jesti u podne i navečer, i poslijepodne isto kao i iza povečerja. Posebno dobivaju svi jaja ili 
špek, a špek osobito one koje imaju slaba pluća - po savjetu liječnika. Trebaju sjediti kod jela i 
poslijepodne i jesti kuhani špek. Ne samo sestre, nego i poglavarice trebaju imati svoje praznike. 
Najbolje da one odu četiri tjedna ujedan od naših domova gdje im je bolje i tamo se odmaraju." 

I samo evanđelje nam svjedoči daje Isus pazio na odmor svojih učenika: „Uto se apostoli 
skupe oko Isusa i izvijeste ga o svemu što su učinili i naučavali. I reče im: 'Hajdete i vi u osamu na 
samotno mjesto, i otpočinite malo." (Mk 6,30) Riječi koje nam govore o Isusovoj brizi za svoje. 
Poslije naporna apostolskog poslanja apostoli osjećaju naravni umor i nedostatak snage. Gospodin 
to istoga trenutka primjećuje i brine se o njima: »Otploviše dakle lađicom na samotno mjesto.« 

U drugim prilikama Isus je taj koji se osjeća istinski »umoran od puta« pa sjeda kraj zdenca 
jer ne može više ni koraka dalje. Osjetio je nešto izrazito svojstveno ljudskoj naravi kao što je umor. 
Osjećao ga je na svome poslu, kao što ga i mi svakodnevno osjećamo, tijekom trideset godina 
skrovitoga života. Mnogo je puta završavao dan posve iscrpljen. Evanđelisti nam pripovijedaju 
kako je tijekom nekoga nevremena na jezeru Gospodin utonuo u san najednom kraju lađice. 

U tim trenutcima istinske tjelesne iscrpljenosti Isus također otkupljuje cijelo čovječanstvo, a 
njegova nam slabost mora pomoći da podnesemo svoju vlastitu i da suotkupljujemo s njim. Velika 
je utjeha promatrati Gospodina dok je iscrpljen! Kako li nam je u tim trenutcima Isus blizu! 

Dok izvršavamo svoje obveze i velikodušno se trudimo na poslu, dok savjesno ulažemo 
veliku energiju u poticanje apostolata i služenja drugim ljudima, naravno je da dođe do umora koji 
nam je gotovo svakodnevno poznat. Umjesto da se tužimo na tu stvarnost koja je zajednička svima, 
moramo se naučiti odmarati uz Boga i neprestano se utjecati ovome lijeku: »O, Isuse! - Počivam u 
tebi«, možemo ponavljati u sebi i tražiti podršku u njemu. 

Gospodin dobro razumije naš umor budući da je sam prošao kroz prilike slične našima. 
Moramo naučiti obnoviti uz njega snage: »Dođite k meni svi koji ste izmoreni i opterećeni« - kaže 
nam - »i ja ću vas odmoriti«. (Mt 11,28) Svog se tereta oslobađamo kada svoj umor sjedinjujemo s 
Kristovim prikazujući ga za otkupljenje duša. Bit će nam lakše sačuvati ljubaznu brigu za naše 
bližnje, čak i ako nam je takvo što u tom trenu vrlo teško. Nikada ne smijemo zaboraviti da je i 
odmor prilika koju moramo posvetiti. Ti trenutci odmora ne bi smjeli biti izdvojeni dijelovi u 


237 Djelo Božje, str. 174, 175. 

~ 38 D. Pezzini, II riposo come categoria della vita spirituale, u Vita consacrata 4/ 2000, str. 357-374. 
239 Probudimo se u Bogu! Izbor iz pisama , str. 209, 210. 

našemu životu, ni prigoda da sebi dopustimo pokoju sebičnu nadoknadu, ponovno mileći na sebe. 
Ljubav ne pristaje na odmor. 

Znamo da nam čak ni trenutci umora ne smiju proći uzalud. Nemojmo nikada zaboraviti 
prikazati Bogu razdoblja slabosti ili neučinkovitosti koje su posljedica iscrpljenosti ili bolesti. Ne 
propustimo pomoći drugima čak ni u tim okolnostima. 

Umor nas uči da budemo ponizni i da bolje živimo milosrdnu ljubav. Priznajmo stoga da ne 
možemo sve sami i da nam je potrebna pomoć drugih. Dopustimo li drugima da nam pomognu, 
uvelike ćemo pogodovati poniznosti. A budući da se svi osjećamo više ili manje iscrpljenima, 
istodobno ćemo bolje razumjeti savjet svetoga Pavla, koji kaže »nosite jedni bremena drugih« i 
shvatiti daje bilo koji oblik pomoći osobi koju tište brige uvijek veliki dokaz milosrdne ljubavi. 
Umor je koristan radi veće nenavezanosti na toliko toga što bismo htjeli ostvariti, a što ne 
uspijevamo ispuniti zbog naših ograničenih snaga. Umor nam pomaže i da rastemo u krjeposti 
jakosti i u odgovarajućoj ljudskoj krjeposti strpljivosti budući da se ne osjećamo uvijek dovoljno 
snažnima i zdravima za posao, učenje ili velike napore koje unatoč tome moramo obaviti. Nemali 
dio tih krjeposti sastoji se u navikavanju na rad kad smo umorni ili kada se ne osjećamo fizički tako 
dobro kako bismo voljeli za izvršavanje tih obveza. Učinimo li to za Gospodina, on će naš trud 
blagosloviti na poseban način. 

Naučimo se odmarati. Vrijeme praznika ne smijenio upotrijebiti za besposličarenje. To bi 
trebali biti dani kad se na poseban način trudimo uljepšati život onima koji nas okružuju. Njihova 
radost i sreća bit će dobar dio našeg odmora. 

Danas je mnogo onih koji zanemaruju svoj duhovni život, nepromišljeno odabirući ona 
mjesta za odmor gdje se moral toliko srozao da ih dobar kršćanin ne može posjetiti ako želi biti 
dosljedan, u skladu sa svojim kršćanskom životu. Žalosno je kada osoba, koja inače živi u 
prijateljstvu s Bogom, svojom nazočnošću praktički odobri žalosne prizore koji se daju vidjeti na 
takvim mjestima i kada se izloži velikoj vjerojatnosti da će uvrijediti Gospodina. Još je gore kad se 
radi o roditeljima koji pridonose tome da njihova djeca i osobe koje o njima ovise pretrpe štetu, 
često nepopravljivu, na svojim dušama. Takvi na savjesti imaju i svoje grijehe i grijehe svoje djece. 
Možemo li izbjeći prekomjeran zamor, ne trebamo propustiti priliku. Gospodin želi da se brinemo 
za svoje zdravlje, da umijemo povratiti snage; što je dio pete zapovijedi. Odmor je neophodan za 
obnavljanje izgubljene snage i za veću učinkovitost u poslu. A osobito za bolje služenje Bogu i 
drugima. 

Naša Majka Crkva uvijek se brine za tjelesno zdravlje svoje djece. Papa Ivan Pavao II., 
tumačeći evanđeoski odlomak koji nam pripovijeda o Isusovu boravku i odmoru u kući Marte i 
Marije, naglasio je da odmor znači ostaviti svakodnevne obveze, udaljiti se od uobičajenih dnevnih, 
tjednih i godišnjih napora. »Praznik« i »praznina« imaju isti korijen riječi, ali važno je da onaj tko 
je na prazniku ne pravi mjesto praznini. Sveti Otac je govorio da će ponekad dobro doći odlazak u 
prirodu, u planine, na more ili u šumu. Uvijek će, dakako, biti potrebno da se odmor ispuni novim 
sadržajem koji proizlazi iz susreta s Bogom: otvoriti unutarnji pogled duše njegovoj prisutnosti u 
svijetu, otvoriti unutarnji sluh njegovoj Riječ istine. ( Govor 20.VII. 1980.) 

Dobro nam je poznato da nemali broj ljudi vrijeme odmora od posla posvećuje razbibrizi i 
djelatnostima koje neomogućuju, a ponekad čak i sprječavaju, susret s Kristom. Neki se s odmora 
vrate još i umorniji zbog nerazboritog stila življenja tijekom praznika. Umjesto da se prepustimo 
mišljenju sredine koje je više ili manje neodređeno, odabir mjesta za praznike, program putovanja i 
djelatnosti na kraju tjedna radi odmora, moraju biti usmjereni u sljedećem vidiku: na odmor se 
primjenjuje isto pravilo kao i na rad: ljubav prema Bogu i bližnjemu. Moramo izbjegavati 
usmjerenost na same sebe i u svemu nastojati za sjedinjenjem s Gospodinom, p i u našim 
odmorima. Uvijek je pravi trenutak za ljubav. Ljubav ne dopušta gubitak vremena. 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 


332 




Domoljublje 


Kršćanin ne smije biti ravnodušan kad je riječ o narodu i domovini. Drugi vatikanski koncil 
poziva: "Građani neka velikodušno i vjerno gaje odanost prema domovini, ali bez duhovne 
skučenosti, to jest tako da istodobno budu pozorni na dobro čitave ljudske obitelji koja je povezana 
raznim svezama među rasama, narodima i državama." (GS 87) 

Domovina i vlastiti narod su bitni element svakog normalnog ljudskoga razvoja, uvjet 
duhovnoga i moralnoga života i sazrijevanja. Domoljublje nije tek puki osjećaj u ljudskome srcu, 
nego istinska ljudska i kršćanska krepost. 

Oslanjajući se kršćanski nauk čovjeku kao društvenom biću Crkva uči da poput obitelj, 
također narod i domovina ostaju nezamjenjive stvarnosti ljudskog života. To su 'naravna' društva, 
čime se označuje osobita povezanost s čovjekovom naravi koja ima svoju društvenu dimenziju. 
'Temeljni putovi oblikovanja svakoga društva prolaze kroz obitelj: o tome ne može biti sumnje, a 
slično zapažanje može se pripisati i domovini i naciji. 

»Domovina« znači sveukupnost dobara povezanih s teritorijem, jezikom, institucijama, 
običajima, kulturom, poviješću, načinom života itd. Sve to omogućuje čovjeku da na svoj način 
ostvari zahtjev svakoga živog bića, da bude ukorijenjen u točno određenoj prostornoj i kulturnoj 
sredini, da bude ukorijenjen i u vremenu, povezan sa svojom poviješću. 

S pojmom nacija želi se označiti zajednica koja boravi na određenom području i koja se od 
drugih zajednica razlikuje po vlastitoj kulturi. Kulturni i povijesni identitet društva čuva se i hrani 
onim što je sadržano u pojmu nacije. Stoga u povijesti čovječanstva one ne mogu biti zamijenjene 
ničim drugim ili da budu plod jednostavnog dogovora. Ne može, primjerice, nacija biti zamijenjena 
državom, premda se nacija po svojoj naravi teži utemeljiti u državi, kako to pokazuje povijest 
pojedinih europskih nacija i sama poljska povijest. Nacija mora postojati kao država. 

Domoljubni su ljudi svjesni što im je njihova zemlja dala i što im daje. Oni je poštuju, ljube 
i služe svoju domovinu, podupirući i braneći vrijednosti koje zastupa; oni također usvajaju 
plemenite težnje svake druge zemlje u svijetu. 

Sv. Ivan Pavao II uči: „Domovina je, dakle, baština, te istodobno naslijeđena situacija koja 
proizlazi iz te baštine, ali i ono što se odnosi na zemlju, teritorij. No još više pojam domovine 
uključuje vrijednosti i duhovne sadržaje koji čine kulturu određene nacije.(...) U samom pojmu 
domovine sadržana je duboka veza između duhovnoga i materijalnog vida, između kulture i 
teritorija. Teritorij koji je silom otet jednoj naciji u određenom smislu postaje zaklinjanje, štoviše, 
krik upućen 'duhu' same nacije. Duh nacije tada se budi, živi novi život te se bori kako bi zemlji bili 
vraćena njezina prava.“ (Sjećanje i identitet ) 

Još od početaka kršćanstva naglašava se da čovjek je dužan iskazivati ljubav prema svojoj 
domovini. Na posebna način to razrađuje sv. Toma Akvinski, i tu ljubav prema vlastitome narodu i 
dojmovni temelji na pravednosti. Naime, pravednost zahtijeva da se svakome dadne ono što mu 
pripada. Čovjek, kao stvorenje, najveći je dužnik prema Bogu. Kao iskonsko počelo, i u svojoj 
beskrajnoj ljubavi Bog nam daruje život i održava nas na životu. On je apsolutni gospodar života. 
Stoga smo Boga dužni štovati. No, poslije Boga i prije svakoga drugog stvorenja roditelji i 
domovina, providnosnom voljom, prenose nam život i njime ravnaju. Stoga sv. Toma u svojoj 
velebnoj Sumi teologije ističe: »Čovjek je, poslije Boga, najveći dužnik roditeljima i domovini.« 

Zahvaljujući zemlji u kojoj živi, pojedinac ima neophodne uvjete za intelektualni, moralni, 
društveni i ekonomski život. Stoga, želi li se pravedno odnositi prema njoj, mora biti svjestan svega 
što mu je njegova zemlja pružila i što mu i dalje pruža. U prvome redu domoljublje je pitanje 
osobnoga odnosa između svakoga pojedinca i njegove zemlje. Tek u drugomu redu domoljublje 
podrazumijeva obranu i zaštitu vrijednosti koje ona zastupa od štetnih vanjskih utjecaja. Zanimljivo 
je primijetiti da sveti Toma Akvinski svrstava čovjekovu dužnost prema svojoj zemlji pod vrlinu 
pobožnosti, koja uređuje čovjekove odnose s roditeljima, cijelom njegovom obitelji i narodom. On 
kaže: "Na osnovi rođenja i odgoja roditelji i domovina glavni su izvori naše egzistencije i razvoja; 
zbog toga svatko pred Bogom ima dužnost prema roditeljima, a zatim i prema domovini." 

Zbog toga katolički teolozi uče: "Za uvjerenog katolika ljubav prema narodu nije predmet 
trgovine ni za novac ni za slavu, nego je moralna i etička dužnost... Kršćanin katolik ne samo da 
smije, nego mora ljubiti narod, iz kojeg je nikao. To leži već u samoj čovjekovoj naravi. Kršćanstvo 
pak ne ruši naravnog zakona, nego ga usavršava i oplemenjuje ... A narod nije ništa drugo nego 
velika obitelj, veliko krvno srodstvo. Kako god, dakle, ljubite svoju braću i sestre više negoli druge 
ljude, tako i svoj narod više nego drugi, a da pritom nijednog naroda ne mrzite i ne prezirete. I tko 
razuman može to zamjeriti? Zar će tko zamjeriti djetetu ako više ljubi svoju majku negoli tuđu' 
(Benigar, Stepinac, str. 431.). 

Krepost domoljublja, u smislu dobre aktivne navike, podrazumijeva razvijanje pozitivnog 
duha kako bismo mogli postupati pravedno i u skladu s vrijednostima koje smo prethodno 
prepoznali i usvojili. Međutim, odmah treba reći da se ova navika mora temeljiti na osjećajima, koja 
će se razvijati tijekom cijeloga našeg života, posebno u djetinjstvu. Domoljubni osjećaj potječe iz 
našega osjećaja vezanosti za mjesto u kojemu smo proveli godine života, osjećaja koji se postupno 
počinje iskazivati i prema širim i kompleksnijim strukturama: obitelji, narodu, mjestu, gradu, regiji, 
domovini i zemlji kao cjelini. 

S jedne strane, domoljublje znači biti svjestan onoga što nam je naša zemlja pružila i što 
nam pruža. S druge strane, to znači da joj se mora ukazivati čast koju zaslužuje i da joj se mora 
služiti te braniti i štititi vrijednosti koje zastupa. Jedan od poroka koji oslabljuje domoljublje jest 
"kozmopolitizam", stav koji implicira ravnodušnost pojedinca prema stvarima koje se tiču njegove 
zemlje; takva ravnodušnost može dovesti do nezainteresiranosti pojedinca za opće dobro te do 
težnje isključivo osobnomu zadovoljstvu na štetu sunarodnjaka. 

Dužnost pojedinca ne ograničava se samo na brigu o vlastitoj zemlji. Takva nas isključivost 
vodi do pretjerana nacionalizma, do pokazivanja prijezira prema drugim narodima - riječima i 
djelima. Pravo domoljublje podrazumijeva istovremeno ljubav prema svome narodu i poštovanje 
dostojanstva drugih naroda. Istinsko rodoljublje i domoljublje duhovne su vrijednosti i moralna 
dužnost, a nikakav negativno shvaćeni nacionalizam. Domoljublje se može i izopačiti ukoliko se 
pretvori u isključivi nacionalizam i u kojem se domovina ili nacija smatra nečim apsolutnim čemu 
treba sve žrtvovati pa i temeljna načela ljubavi prema svakom čovjeku i poštivanja svakog drugog 
naroda. 

Crkva redovito upozorava na tu opasnost i osuđivale izdizanje, apsolutizaciju i 
pobožanstvenjenje država i naroda što je obilježilo mnoge ideologije prošloga stoljeća. 

Ljubav prema domovini ne smije priječiti ljubav prema svim ljudima. Kršćanstvo 
propovijeda istodobno ljubav prema domovini, ljubav prema čitavoj ljudskoj obitelji, i poštivanje 
drugih naroda i država. Kršćanin treba ljubiti sve ljude, čak i one koji ga mrze. Nema proturječja 
između ljubavi prema domovini i ljubavi prema svim ljudima. Domovini se iskazuje osobita, 
posebna ljubav. No, kad se radi o zauzimanju za pravdu i ljubav, ne smije se pod izlikom ljubavi 
prema domovini ostati samo unutar njezinih granica, kršćanin treba nastojati oko mira, poštovanja i 
prosperiteta svih ljudi, svakog naroda i poštovati svačiju domovinu. 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

Sreća 

Postavlja se pitanje koja je uloga sreće u kršćanskoj vjeri, moralu i duhovnosti? Ni na koji 
način se ne može zapostaviti govor o sreći kad se naviješta i živi kršćanska vjera. Postizanje sreće je 
jedan od razloga kršćanskoga života. 240 Razlog zašto slijedimo Isusa je zadobivanje vječne sreće u 
Nebu. Još je sv. Augustin govorio: „Nitko nije mudar ako nije i sretan“. Temelj kršćanskoga 
zalaganja je traženje sreće vječnog života. Bogati mladić pita Isusa: „Što moram činiti da zadobijem 
vječni život?“ 


Felicita u Dizionario di morale cristiana, ESD, 1994, str. 161 - 167. 

Čovjek je tako stvoren od Boga da u njemu postoji čežnja za vječnim životom, ljubavlju, 
srećom. Nikakvo udovoljenje želja na ovoj zemlji ne zadovoljava u potpunosti ovu čežnju za 
potpunom srećom. 

P. Mijo Nikić ovako sažima psihološki prikaz 0 radosti i sreći. Radost je prekrasan 
osjećaj, vrlo ugodno i intenzivno čuvstvo koje obuzme čovjeka kad doživi nešto lijepo i kad mu se 
ispune njegove velike želje, kad se ostvare njegovi snovi, radost spada u veoma ugodna i poželjna 
čuvstva. Ono pak što se postigne uz veliki trud i muku, uzrokuje veliki intenzitet radosti. Radost je 
obično dužeg trajanja i zato spada u raspoloženja koja mogu varirati od blagog zadovoljstva do 
prave ekstaze. Kod doživljaja emocije radosti događaju se biološke promjene u vidu pojačane 
aktivnosti moždanog centra »koji sprječava pojavu negativnih emocija i omogućuje povećanje 
količine dostupne energije te stišavanje onih koje potiču zabrinutost«. 

Emocija radosti se javlja kad se postigne važan cilj na bilo kojoj razini osobnosti: tjelesnoj, 
emocionalnoj, društvenoj i duhovnoj. Kad se gladan čovjek najede hrane za kojom je čeznuo, on će 
osjećati svojevrsno radosno raspoloženje. Ono će biti još jače ako se zadovolje važne potrebe 
emocionalne naravi, npr. kad se osoba zaljubi i doživi veliku ljubav od osobe koju jako voli. Osoba 
može doživjeti veliku radost, također, i onda kad doživi veliko priznanje društva za svoj rad ili neki 
uspjeh kojemu se drugi dive. Konačno, najveći intenzitet radosti čovjek može doživjeti na duhovnoj 
razini svoje osobnosti kao što je npr. mistični doživljaj. Kad osoba doživi milost mističnog iskustva 
Boga, preplavi je oceanski osjećaj radosti, mira i blaženstva. Radost najčešće bude tolika da se ne 
može adekvatno riječima izraziti zato je mistično iskustvo neizrecivo i teško gaje drugima priopćiti 
u onoj mjeri u kojoj je ono doživljeno. 

Sreća je doživljaj ispunjenosti pozitivnim emocijama radosti, mira, zadovoljstva i svakog 
drugog blaženstva. Kad osoba procijeni i osjeti da je postigla neku veliku vrijednost ili da je 
zadovoljila neku od svojih najvažnijih želja, obuzet će je osjećaj sreće. Sreća signalizira subjektu da 
je ostvaren značajan cilj i da ga želi za to nagraditi. U egzistencijalnom smislu, prema nekim 
autorima, sreća je pozitivan doživljaj da osoba živi u skladu sa samim sobom i sa životom. Zbog 
toga je osnovna funkcija sreće stabilizirati i učvrstiti ono ponašanje koje je dovelo do ostvarenja 
želje. 

Svaka sreća koju čovjek postigne na ovome svijetu ograničene naravi. Potpuna sreća bi 
nastala onda kad se zadovolje sve čovjekove želje i afirmiraju sve velike vrijednosti. To bi 
rezultiralo osjećajem apsolutne sreće, zapravo blaženim stanjem kao trajnim raspoloženjem, koje 
čovjeku na ovome svijetu nije dokraja dostupno. Iz ove činjenice da čovjek u dubini svoga srca želi 
apsolutnu i neprolaznu sreću, koju nikada ne postiže na ovome svijetu u onoj mjeri u kojoj bi to 
želio. 

U strukturi sreće postoji sklad između nutarnjeg svijeta osobe izraženog njezinim velikim 
željama sjedne strane i vanjskog svijeta, odnosno objektivnim okolnostima u kojima se te želje 
ispunjavaju. Možemo reći daje osjećaj sreće snažno zadovoljstvo. 

Do sreće se može doći aktivnim zalaganjem i pasivnim čekanjem. Kad je najvažniju 
subjektovu želju ispunio netko drugi ili kad je njeno ispunjenje povezano s povoljnim razvojem 
događaja, pri čemu je subjekt bio pasivan, govori se 0 'sretnom događaju'. Ponekad se tako poslože 
stvari u našem životu da nam sve krene od ruke, a za posljedicu imamo osjećaj sreće i zadovoljstva. 
Nije dobro previše se uzdati u svoju sretnu zvijezdu jer pasivnim iščekivanjem sreće uglavnom se 
umnažaju nevolje i nesreće. 

Način kako osoba živi, kako razmišlja i kojim se osjećajima prepušta uvelike određuje 
stupanj sreće koji će se postići takvim zalaganjem. Zdravim načinom života i razumskim pristupom 
životnim problemima ne zanemarujući pritom svoj emocionalni život osoba utire put prema sreći. I 
obrnuto, nerazumnim i nezdravim načinom života, prepuštajući se raznim ovisnostima: alkohol, 
droga, pušenje, nemoralan život i agresivno ponašanje, osoba dobrano utire put vlastitoj nesreći. 

Najveći dio naših nesreća dođe nam zato što smo im išli u susret. Možemo s pravom 
zaključiti daje prvi uvjet postizanja sreće stvaranje preduvjeta sa strane subjekta da mu se dogodi 


M.Nikić -K. Lamešić, Religije i sreća, FTI, 2014, Zagreb, str. 141 -153. 


335 



sreća. A ti preduvjeti su imati velike želje i biti otvoren istinskim objektivnim vrijednostima te 
provoditi zdrav, razuman i osmišljen način života. 

Način izražavanja sreće je podložan svakom pojedincu. Svatko se raduje na svoj način. Ipak, 
može se reći da većina ljudi imaju potrebu svoju veliku radost podijeliti s drugima odnosno 
pokazati društvu da su sretni. Način izražavanja sreće često se pretvara u masovno veselje i javno 
slavlje koje nastaje nakon postizanja cilja za kojim teže više ljudi kao npr. pobjeda na sportskim 
terenima. Podijeljena sreća se umnaža. U masovnom izražavanju sreće događa se pozitivna 
emocionalna zaraza koja se širi na sve osobe koje zajednički proslavljaju neki radosni događaj. 

Istinska ili prava sreća najsigurnije se postiže onda kad osobi nije glavni cilj da ona bude 
sretna, nego joj je glavni cilj da živi istinske ideale i vrijednosti, a kao posljedica takvog 
opredjeljenja i angažmana za istinske vrijednosti dolazi snažni osjećaj sreće i zadovoljstva za 
uloženi trud i postignute vrijednosti. 

Salezijanac Abba“ “ ukazuje da se istinska sreća postiže samo kreposnim životom, kreposti 
su temelj ljudskog djelovanja koje omogućuje djelovanje koje vodi do sreće. Bez kreposti čovjek ne 
može ni pojmiti ni učiniti vrijedna djela koja uzrokuju sreću, a krepost uzdiže ljudske djelatne moći 
tako da čovjek može činiti vrsna djela koja sobom nose sreću. Ostvarenje sreća ipak ima i druge 
dimenzije koje ukazuju na složenost ljudske životne situacije, ostvarenje sreće podrazumijeva dobro 
stanje stvari prema kojima se čovjek postavlja u dobroj volji. 

Osim ove osobne dimenzije kad se govori o ljudskoj sreći un ovom kontekstu treba naglasiti 
i jednu drugu dimenziju: „Crkva puna pouzdanja u Stvoriteljev plan priznaje da ljudski napredak 
može služiti istinskoj sreći ljudi. Ali ona ipak ne može da ne razglašuje onu Apostolovu „Nemojte 
se prilagođavati ovome svijetu“ (Rim 12,2), to jest onom duhu taštine koja ljudsku djelatnost, 
određenu da služi Bogu pretvara u sredstvo grijeha“. (GS 37) 

Biblijski pojam sreće ima svoj razvoj. U Starom zavjetu od početne ideje čisto ljudske sreće 
shvaćene kao izraz Božjeg blagoslova, punih žitnica, dobre žene i brojne djece, pobijede nad 
neprijateljima, dugog i zdravog života dolazi se do poimanja sreće kao prijateljevanja s Bogom 
„Mnogi govore tko će nam pokazati sreću? Obasjaj nas Gospodine svijetlom svoga lica“ (Ps 4,7) ,,0 
Gospodine spasenje nam daj, sreću nam daj“ (Ps 118,25) 

Daljnji razvoj biblijskog pojma sreće povezan je sa sviješću o vječnom životu u Bogu i 
vječnoj sreći. Može se reći da vjera obećava vjernicima veliku radost u vječnosti u koju se ulazi 
nakon smrti. Život u društvu s Bogom, život je intenzivne radosti i velike sreće. U kršćanstvu je to 
posebno naglašeno i vidljivo. U prispodobi o povjerenim talentima, onima koji su ozbiljno radili s 
povjerenim talentima i stekli nove (jedan pet, a drugi dva talenta), Gospodar (Bog) će reći: »Dobro, 
valjani i vjerni slugo! Bio si vjeran nad malim, zato ću te nad velikim postaviti: uđi u radost 
gospodara svoga!« (Mt 25, 21). Prema Isusovom naučavanju, ući u nebo znači ući u radost i 
neopisivo veselje. Vjernik treba težiti prema onom blaženstvu u Bogu gdje „On će otrti svaku suzu 
s njihovih očiju, smrti više neće biti, ni tuge, ni jauka, ni boli, jer stari svijet prođe“. (Otk 21,4) 

U svetačkoj tradiciji duhovna nauka koja se poziva na sv. Augustina uživanje u Bogu vidi 
kao glavnu aktivnost blaženika u Nebu, dok tomistička struja to isto drži pod vidom viđenju, 
motrenja Boga. 

A Crkva o ovom dijelu kršćanskog nauka ovako uči: „Blaženstva odgovaraju urođenoj 
čežnji za srećom. Ta čežnja je izvorno božanska: Bog ju je čovjeku usadio u srce da ga privuče k 
sebi, jer je samo on može ispuniti. 

Zacijelo, svi želimo živjeti sretno, i nema ga medu ljudima tko ne bi prihvatio tu tvrdnju, čak 
i prije nego što se do kraja izreče. Kako dakle tražim tebe, Gospodine? Kad tražim tebe, Boga svog, 
tražim blaženi život. Tražit ću te da živi duša moja. Moje tijelo živi naime po mojoj duši, a moja 
duša živi po tebi. 

Blaženstva otkrivaju cilj ljudskog života, konačnu svrhu prema kojoj teže ljudski čini: Bog 
nas poziva na svoje blaženstvo. Taj je poziv upravljen svakome osobno, ali i sveukupnoj Crkvi, 
novom narodu onih koji su prihvatili obećanje i od njega žive u vjeri. 

Novi zavjet upotrebljava mnogo izraza da bi označio blaženstvo: na koje Bog poziva 
čovjeka: dolazak Božjega kraljevstva; gledanje Boga: »Blago čistima srcem: oni će Boga gledati« 
(Mt 5,8); ulazak u radost Gospodinovu; ulazak u Počinak Božji: 

Ondje ćemo počinuti; ondje ćemo gledati; gledat ćemo i ljubiti; ljubit ćemo i slaviti. Eto, to 
će biti na kraju bez kraja. I koji drugi cilj imamo, ako ne doći u kraljevstvo kojemu neće biti kraja? 

Bog nas je stvorio zato da ga spoznamo, služimo mu i ljubimo ga i tako u nebo dođemo. 
Blaženstvo nas čini zajedničarima božanske naravi i vječnoga života. Po njemu čovjek ulazi u 
Kristovu slavu i u radost života Presvetog Trojstva. 

Takvo blaženstvo nadilazi razum i čisto ljudske sile. Ono je plod nezasluženog Božjeg dara. 
Zato se i zove nadnaravno, kao i milost koja čovjeku omogućuje da uđe u Božju radost. 

»Blago čistima srcem: oni će Boga gledati!« Sigurno, zbog njegove veličine i njegove 
neizrecive slave, »Boga nitko ne može vidjeti i ostati živ«, jer Otac je neshvatljiv; ali zbog svoje 
ljubavi, svoje dobrote prema ljudima i svoje svemogućnosti, on ide sve dotle da onima koji ga ljube 
daje povlasticu da ga vide (...) jer »stoje nemoguće ljudima, moguće je Bogu«. 

Obećano blaženstvo stavlja nas pred presudne moralne odluke. Poziva nas da očistimo srce 
od zlih nagona i da nastojimo ljubiti Boga iznad svega. Uči nas da se prava sreća ne nalazi u 
bogatstvu ili blagostanju, ni u ljudskoj slavi ili moći, ni u kojemu ljudskom djelu, ma kako ono 
korisno bilo, kao što su znanosti, tehnike i umjetnosti, ni u kojemu god stvorenju, nego u Bogu 
samome, vrelu svakog dobra i svake ljubavi“. (KKC 1718 - 1723) 

A što se tiče dinamike rasta duhovnoga života na kome vjernik nužno susreće patnju i križ, 
nasljedujući Krista po križu može kušati radost i sreću čak i u križu što je paradoksalno za ljudsku 
narav i čisto naravno poimanje sreće. Sv. Ljudevita, on naučava mudrosnu duhovnost križa 
neodvojivo povezanu s Isusom, Duhom Svetim i Marijom u shvaćanju križa Kristova kao događaja 
ljubavi i proslave po uskrsnuću, a potiče i poziva vjernika na odgovor u ljubavi. Tek u tom 
kontekstu se ispravno shvaća vlastiti križ kao i mučno otajstvo patnje koja ga prati. A svetac kao 
veliki poznavatelj ljudske duše i duhovnog puta rasta i sazrijevanja, uči o nasljedovanju Krista po 
križu. Sv. Ljudevit, kao i mnogi drugi sveci, govori o tome kako treba ljubiti križ, ali objašnjava i 
kako treba shvatiti značenje te ljubavi: 

„Kada vam govorimo da ljubite križ, ne govorimo vam o sjetilnoj ljubavi, koja bi bila samoj 
naravi nemoguća. Zbog toga razlikujte trostruku ljubav: sjetilnu ljubav; razumsku ljubav; vjernu i 
najsavršeniju ljubav, ili drugim riječima, ljubav koja proizlazi iz nižeg djela ljudskog bića i 
sjetilnosti; ljubav koja proizlazi iz plemenitijeg dijela čovječje naravi, tj. razuma, i ljubav najvišega 
dijela ili vrhunca duše, a to je vjerom prosvijetljeni razum. Bog ne traži od vas, da ljubite križ 
sjetilnom voljom, jer je put posvema pokvarena i grješna (usp. Iv 1, 13), pa je sve što proizlazi od 
nje, pokvareno, i ona se ne može vlastitom snagom podložiti ni volji Božjoj ni njegovom zakonu 
razapinjanja i križa. 

Govoreći o toj volji, naš Gospodin je vapio na Maslinskoj gori: „Oče, neka ne bude moja, 
nego tvoja volja“ (Lk 22, 42). Kada niža sjetilna narav čovječja u Isusu, premda je bila posvema 
sveta, nije mogla ljubiti križ neprekidno, koliko će više odbijati od sebe križ naša sjetilna narav! 
Može se doduše dogoditi, da mi noseći križ kušamo sjetilnu radost poput svetaca, ali tu radost ne 
prouzrokuje naša sjetilnost, premda je putena, nego je izvor toj radosti u višem dijelu čovječje 
naravi koja je tako puna božanske radosti Duha Svetoga, da se ta radost može odražavati i u 
nesavršenijem dijelu čovječje naravi. U tom času može razapeta duša klicati s Davidom: „Srce moje 
i moje tijelo kliču Bogu živomu (Ps 84, 3). 

Drugi način ljubavi križa koji ja nazivam razumskom ljubavi, i koja je u višem dijelu duše, u 
razumu je posvema duhovna. Ona izvire iz spoznaje sreće koju imamo trpeći za Boga, i ovu sreću 
može i sama duša primijetiti, pa je ta spoznaja unutarnjim načinom jača i veseli. Ova ljubav, koju 

smo spoznali razumom, i ako je dobra, što više veoma dobra, ipak nije uvijek nužna, da trpimo 
radosno i božanski. 

Zbog toga i uče učitelji duhovnoga života da ima još jedna ljubav; i ljubav najvišega dijela 
ili vrhunca duše ili kako kažu filozofi, to je ljubav duha. Po njoj, iako se ne osjeća u osjetilima 
nikakva radost i ne vidi razumom nikakvo veselje u duši, ipak se ljubi i kuša u svjetlu čiste vjere 
križ koji se nosi. Naša je pak sjetilna i nesavršena narav u borbi sva uzbuđena te uzdiše, tuži se, 
plače i traži utjehu, tako da govorimo s Isusom Kristom: „Oče, neka ne bude moja, nego tvoja 
volja“ (Lk 22, 42) ili s blaženom Djevicom Marijom: „Evo službenice Gospodnje, neka mi bude po 
tvojoj riječi“ (Lk 1, 38). Jednom od ove dvostruke ljubavi savršenijega dijela naše duše moramo 
ljubiti i prigrliti križ“ (PPK 50-53). 

Ova trostruka podjela duševnih moći je bila raširena u 16. i 17. st. kada je naš svetac živio i 
pisao. Ona potječe od renano-flamanske mistike i služi kao model da se izrazi ljubav prema križu 
koja u isto vrijeme može biti doživljaj patnje, tame i boli u osjećajima koji se opiru samom križu. 243 
Istovremeno se radi i o putu dušu u vlastitu nutrinu ili kako to svetac kaže u „vrhunac duše“ gdje 
prebiva Bog, ne samo po stvaranju i po životu u milosti nego i po prijateljstvu s dušom koja se 
pokaže vjernom. To prijateljstvo s Bogom u vlastitoj nutrini duše postupno raste kao usvojeno i 
proživljeno iskustvo, a može poprimiti i mistične karakteristike sjedinjenja u kome duša Boga 
doživljava u sebi neposredni i izravno. Duša vlastitim naporom ne može ni na bilo koji način do 
toga doći nego Bog sam nju do toga dovede. 

Razmisli! Koja su moja iskustva u ovoj kreposti? Što mi se kod nje najviše sviđa? Na koje 
poteškoće nailazim kada želim dublje zaživjeti ovu krepost? 

2.9. SAŽIMANJE SVIH KREPOSTI U LJUBAVI 

Kreposti ravnaju, vježbaju i usavršuju naše sposobnosti, podlažući ih vodstvu razuma i 
volje. Tako se po kreposnom životu u našu dušu malo po malo opet vraća onaj iskonski prvotni red 
koji je vladao u čovjeku prije pada u grijeh, tijelo se naime pokorava duhu, a niže sposobnosti volji. 

Kreposti čine još i više. Ne samo da one umanjuju zapreke koje stoje na putu tome nutarnjem 
jedinstvu čovjeka, nego one u nama već i započinju ostvarivati to jedinstvo, jer je razboritost koju 
stječemo već neko sudjelovanje u mudrosti Božjoj, naša pravednost je sudjelovanje na njegovoj 
pravednosti, naša jakost dolazi od Boga i sjedinjuje nas s njime i naša umjerenost nam pomaže 
sudjelovati u onom lijepom miru i hannoniji koja se nalazi u njemu. Čistoća je sredstvo da se 
približimo njegovoj savršenoj čistoći, a poniznost samo zato napunja prazninom našu dušu, da je 
ispuni Bogom. A naša blagost konačno nije ništa drugo nego sudjelovanje na blagosti samoga Boga. 

Bog ljubi sve kreposti. „Braćo što je god istinito, časno pravedno, što je god ljubezno 
hvalevrijedno; je li što krepost, je li što pohvala - to neka vam je u srcu! I Bog mira bit će s vama“ 
(Fil 4,8-9) 

Pa ipak kršćansko se savršenstvo sastoji u ljubavi prema Bogu i bližnjemu, sva nastojanja 
vjernika trebaju ga voditi prema ovom uzvišenom cilju, a stupanj duhovnoga rasta ovisi o stupnju 
čistoće ljubavi kojom neka duša ljubi. »Ljubi Boga nadasve, a bližnjega kao samoga sebe« - prva je 
i najveća zapovijed u čitavom kršćanskom objavljenom zakonu, a isto tako i u čitavom prirodnom 
ćudorednom zakonu. 

Katolička tradicija kada govori o raznim krepostima ukazuje na prvenstvo ljubavi. U 
krajnjoj liniji sve kreposti se mogu svesti na ljubav. 

Kreposti su sredstva po kojima se dolazi do savršenstva. Svakidašnji život nas uči daje plod 
kreposna života ljubav prema Bogu i bližnjemu, a u tom je kršćansko savršenstvo. O tome kako sve 
naše čine kreposti i sva naša djela moramo svesti na svetu ljubav sv. Franjo Saleški uči: 

„Ljubavje dakle veza savršenosti, (usp. Kol 3.14), jer u njoj i po njoj su sadržane i skupljene 
sve savršenosti duše. Bez nje ne samo da ne bi mogao postojati cjelokupni skup kreposti već bez nje 
ne bi mogla postojati niti jedna jedina krepost. Bez cementa i morta koji vežu kamen i zidove, cijela 
zgrada bi se srušila. Bez živaca, mišića i tetiva cijelo tijelo bi se raspalo, a bez ljubavi kreposti se ne 
mogu držati zajedno i ne mogu potpomagati jedni druge. 

Naš Gospodin uvijek je povezivao vršenje zapovijedi s ljubavlju. »Tko pozna moje 
zapovijedi i drži ih, taj, mene ljubi« (Iv 14.21). « Onaj koji me ne ljubi, ne drži moje zapovijedi.« 
(Iv 14.24). »Onaj koji me ljubi, držat će moje riječi.« (Iv 14.25). To isto ponavlja i njegov najmiliji 
učenik: »Onaj koji drži zapovijedi Božje, neka zna, da je u njemu savršena ljubav Božja«. »Jer 
savršena ljubav Božja stoji u tome, da mi držimo njegove zapovijedi.« (1 Iv 2.5 i 5.3) 

Prema tome dakle onaj koji bi posjedovao sve kreposti, držao bi sve zapovijedi. Jer onaj koji 
bi imao krepost vjere, držao bi tri prve zapovijedi, onaj koji bi imao strahopoštovanje, držao hi petu 
zapovijed. Po čistoći držao bi šestu. Po darežljivosti izbjegavao bi, da se ogrješuje o sedmu 
zapovijed. Po istinoljubivosti ispunjavao bi osmu zapovijed, a po štedljivosti i stidljivosti držao bi 
devetu i desetu zapovijed. 

Jer ako se bez ljubavi ne može držati zapovijedi, kudikamo se manje bez nje može 
posjedovati sve kreposti. Naravno i onaj koji ne bi posjedovao Božje ljubavi može posjedovati 
jednu ili drugu krepost i može živjeti neko vrijeme, da ne vrijeđa Boga. Tako npr. mi kadšto 
vidimo, da neka stabla iščupana iz zemlje donose neke plodove, ali ti plodovi ipak nisu ni 
dugotrajni ni potpuno dobri. Isto tako i srce koje se odijelilo od ljubavi može doduše uroditi nekim 
činima kreposti, ali sigurno ne dugo. 

Sve kreposti kada se odijele od svete ljubavi vrlo su nesavršene, jer one bez nje ne mogu 
stići do svojega pravoga cilja koji je u tome, da one čovjeka učine sretnim. Pčele se rađaju na svijet 
kao bezlični crvići. Niti imaju nogu, niti krila, niti ikakva oblika. Ali tokom vremena one se 
promijene i postanu male muhe. I napokon kad one ojačaju i kada dosegnu svoj rast, tada kažemo, 
da su one razvijene, lijepe i savršene, jer one imaju sve ono što je potrebno da mogu letjeti i 
skupljati med. 

Isto tako i kreposti imaju svoj početak, svoj napredak i svoju savršenost. I ja ne poričem, da 
se one bez ljubavi ne mogu roditi, štoviše, da one bez nje ne mogu i napredovati. Ali ja tvrdim, da 
isključivo o ljubavi ovisi to, da one mogu doseći svoju potpunu savršenost tako da mogu doista 
nositi ime razvijenih, zrelih i savršenih kreposti. Jer ljubav je jedina sila i snaga koja im daje moć da 
mogu letjeti k Bogu i da mogu od njegova milosrđa skupljati med pravih zasluga i posvećenje 
srdaca u kojima te kreposti žive. 

Ljubavje među krepostima ono što je sunce među zvijezdama. Sunce daje svima zvijezdama 
njihovu svjetlost i ljepotu. Vjera, ufanje, strah i pokora dolaze redovito u dušu prije ljubavi zato da 
joj priprave stan. Ali kada dođe ljubav, tada se one kao i sve druge kreposti pokoravaju njoj i služe 
njoj. Tada ljubav sve njih oživljuje, ukrašuje i uznosi svojom prisutnošću. 

Druge kreposti se mogu među sobom pomagati i uzajamno se poticati u svojim djelima i 
vježbama. Jer tko ne zna, da čistoća traži i potiče trijeznost, da nas poslušnost vodi k slobodi, k 
molitvi i k poniznosti? Time dakle što jedne sudjeluju u savršenostima drugih one sve skupa ostaju 
u vezi jedne s drugima. Tako npr. čistoća, držana iz poslušnosti ima dvostruko dostojanstvo. Ona 
ima svoje Vlastito dostojanstvo i dostojanstvo poslušnosti. Možemo dodati još i to, da ona ima više 
od dostojanstva poslušnosti nego od svojega vlastitog dostojanstva. 

Kako ono veli Aristotel, Eth. ad Nicom. 5.2., onaj koji krade zato da može bludno živjeti 
više je bludnik nego tat, jer je sva njegova težnja usmjerena bludnosti i on se služi krađom samo 
zbog toga, da mu ona omogući bludnost. Tako i onaj koji drži čistoću zbog toga, da bude poslušan 
više je poslušan nego čist, jer on služi čistoći zato, da bude poslušan. Pa ipak iz pomiješanosti 
poslušnosti s čistoćom ne može proisteći potpuna i savršena krepost, jer i jednoj i drugoj kreposti 
nedostaje ljubav koja je vrhovna krepost. 

Iz toga dakle slijedi, da, kada bi se moglo dogoditi da se sve kreposti nađu zajedno na okupu 
u jednom čovjeku i kada bi njemu nedostajala samo ljubav, taj skup kreposti bio bi doduše tijelo 

vrlo savršeno u svojim dijelovima, kao što je bilo npr. tijelo Adama kada ga je Bog svojom 
majstorskom rukom sazdao iz gliba zemlje. 

Ali to tijelo ne bi se uza sve to moglo ni za jedan milimetar pomaknuti na svojemu putu 
naprijed, ono ne bi imalo ni života ni milosti, sve do onoga časa kada Bog ne udahne u nj, dah 
života, tj. svetu ljubav bez koje nam ništa ne pomaže i ne koristi, (usp 1 Kor 13,3). 

Uostalom savršenost Božje ljubavi toliko je nenadmašiva, da ona usavršuje sve kreposti, a 
ona sama ne može biti od njih usavršena pa niti od same poslušnosti, koja je ipak ona krepost koja 
može najviše savršenosti izliti i prosuti na druge kreposti. Uzmimo npr. i to, da je ljubav 
zapovjeđena i da ljubeći mi provodimo poslušnost, to ipak ljubav ne dobiva svoju savršenost od 
poslušnosti nego od dobrote onoga koji ljubi. Jer ljubav nije uzvišena zbog toga, jer je on poslušan, 
nego zbog toga jer on ljubi nadasve uzvišeno dobro. Istina jest, da dok mi ljubimo, mi slušamo, mi 
se pokoravamo kao i obratno, dok slušamo i pokoravamo se, mi ljubimo. 

Ali ako je ta poslušnost tako uzvišena i mila, razlog toga leži u tome, da ona teži k 
uzvišenosti ljubavi. I njezina savršenost ne ovisi o tome, da se mi pokoravamo ljubeći nego o tome, 
da mi ljubimo pokoravajući se. Na kraju možemo reći, da kakogod je Bog jednako posljednji cilj 
svega onoga što je dobro, kao što je on zbog toga prvi izvor same ljubavi koja je izvor svakoga 
dobrog čuvstva, tako je on na isti način posljednji cilj i posljednja savršenost svakog čuvstva“. 
('Teotim XI9) 

Razmisli! Jesam li svjestan važnosti kreposti ljubavi? Trudim li se rasti u ljubavi? Što mi u 
tome pomaže a što me priječi? 


TREĆI DIO: 

DJELOVANJE I DAROVI DUHA SVETOGA NA PUTU NA PUTU PROSVJETUJENJA 

Duhovni život je život u Duhu Svetome, a to znači da je Duh Sveti prisutan i djelatan u 
kršćanskom životu od početka, tj. od krštenja kada ga Bog daruje duši pa kroz čišćenje i 
prosvjetljenje do vrhunaca svetosti i mistike kada Duh u duši, koja je oslobođena od zapreka, 
pokazuje svu veličinu i ljepotu djelovanja u duhovnom životu. U prvoj knjizi, put čišćenja smo 
iznijeli nauk o djelovanju Duha Svetoga u dinamici kršćanskoga života tog puta duhovnog rasta. 

Mi već na krštenju primili Duha Svetoga. Tada smo kršteni u ime Oca, Sina i Duha Svetoga. 
Na poseban smo način darove Duha Svetoga primili u sakramentu potvrde ili krizme. Tada nam je 
biskup rekao: “Primi pečat dara Duha Svetoga.” Taj je pečat ostao neizbrisiv u našoj duši. No, 
trebamo znati kako darovi Duha Svetoga ne djeluju u nama na magijski način, nego se aktiviraju 
snagom naše vjere i suradnjom sa milošću. Ukoliko duša izbjegava grijeh, poslušna je vlastitoj 
savjesti, istinski traži i vrši volju Božju time sve više i više stvara i ostavlja prostor djelovanje Duha 
Svetoga u vlastitoj nutrini. 

O imenu i simbolima Duha Svetoga Crkva uči: »Duh Sveti« vlastito je ime Onoga kojega 
častimo i slavimo skupa s Ocem i Sinom: Crkva ga je primila od Gospodina i ispovijeda ga u 
krštenju svoje nove djece. 

Izraz »Duh« prijevod je hebrejskog izraza Ruah koji, u prvotnom smislu znači dah, zrak, 
vjetar. Isus upotrebljava osjetnu sliku vjetra da dočara Nikodemu transeendentnu novost Onoga koji 
je osobno Dah Božji, Duh Božji. S druge strane Duh i Svet božanski su atributi zajednički trima 
božanskim osobama. Ali povezujući oba izraza, Sveto pismo, Liturgija i bogoslovni govor označuju 
neizrecivu osobu Duha Svetoga, bez mogućeg dvoznačja s drugim upotrebama izraza »duh« i 
»svet«. 

Kad najavljuje i obećaje dolazak Duha Svetoga, Isus ga naziva »Paraklet«, doslovce: »Onaj 
koji je prizvan uz«, latinski advocatus (Iv 14,16.26; 15,26; 16,7). »Paraklet« se obično prevodi 
»Tješitelj«, budući daje Isus prvi tješitelj. Sam Isus naziva Duha Svetoga i »Duhom istine« (Iv 
16,13). 

